
Generelt

Rt 1999 203 Erstatning for mislykket sterilisering

STIKKORD:
Erstatningsrett. Helserett. Steriliseringsinngrep. Oppfostringsutgifter.

SAMMENDRAG: 
Saksøkeren fikk ikke medhold i krav om erstatning for økonomisk tap, herunder oppfostringsutgifter, som følge av at det etter et steriliseringsinngrep likevel ble født et friskt barn. Uttalt at skadeserstatningsloven ikke løste alle spørsmål knyttet til hvilke tap som er erstatningsrettslig vernet, og at dette spørsmål måtte avgjøres uavhengig av loven. Avgjørelsen berodde langt på vei på et verdivalg. Høyesterett så det som den beste løsning, i relasjon til barnets, foreldrenes og samfunnets interesser generelt vurdert, ikke å anerkjenne erstatningsrettslig vern for de krav som er reist i denne saken.

DOMMERE: 
Flock, Gussgard, Coward, Bruzelius og Holmøy

Dommer Flock: Saken gjelder krav om erstatning for økonomisk tap, herunder oppfostringsutgifter, som følge av at det etter et steriliseringsinngrep likevel ble født et friskt barn.

Ved Regionsykehuset i X ble det i 1985 foretatt et steriliseringsinngrep på A. I 1996 ble han far til et barn. Året etter inngikk han ekteskap med barnets mor.

A og barnets mor mente at det var utvist uaktsomhet i forbindelse med steriliseringsinngrepet. De gikk til fastsettelsessøksmål mot sykehuseieren, Sør-Trøndelag fylkeskommune, med krav om dom for at fylkeskommunen var erstatningsansvarlig for det økonomiske tapet de var påført som følge av svangerskapet og barnets fødsel, og for utgifter til å forsørge barnet.

…

Byretten tok ikke stilling til spørsmålet om legen hadde utvist uaktsomhet. Retten uttalte at det måtte betraktes som et ubetinget gode å få et friskt og velskapt barn, og at det måtte antas å stride mot den alminnelige rettsfølelse å tilkjenne erstatning. Det fulgte av dette at foreldrenes krav ikke kunne anses å ha erstatningsrettslig vern.

A anket dommen til Frostating lagmannsrett. …

Lagmannsretten fant at legen hadde opptrådt uaktsomt i en slik grad at dette burde betinge ansvar. Flertallet uttalte at barnets fødsel og eksistens var et allment anerkjent gode, og at de økonomiske konsekvensene av et slikt gode verken var eller burde være gjenstand for erstatning. Mindretallet la til grunn at det i skadeserstatningsloven ikke var gjort unntak for denne type tap og stemte for at fylkeskommunen ble ilagt erstatningsansvar.

Den ankende part, A, har i hovedtrekk gjort gjeldende:

 (1) Erstatningsplikt for dette tapet følger av bestemmelsene om formuestap i skadeserstatningsloven kap 4. Det krever en særlig begrunnelse for å gjøre unntak fra lovens bestemmelser, og noen slik begrunnelse kan ikke gis.

(2) I Norge aksepteres en omfattende grad av familieplanlegging, blant annet ved sterilisering og abort. Slik planlegging krever i mange tilfeller bistand fra leger og annet helsepersonell. Et erstatningsansvar for økonomisk tap ved utvist uaktsomhet fremstår som en naturlig følge for den som på profesjonell basis påtar seg slike oppdrag.

(3) Det er forfeilet å trekke frem hensynet til barnet som et argument mot at det skal svares erstatning. Det avgjørende må være at foreldrene - i vår sak faren - gjennom erstatningen blir i stand til å gi barnet materielt tilfredsstillende oppvekstvilkår. Ved nødvendig veiledning vil barnet forstå at foreldrene ved å motta erstatning ikke stempler det som uønsket. Det lar seg forklare at et barn ikke er uønsket selv om det ikke er planlagt. A understreker at han ikke anser barnet som en "skade". Det er de økonomiske konsekvenser som kreves dekket.

I tillegg til disse tre hovedsynspunkter fremheves at de tradisjonelle hensyn bak erstatningsplikt ved uaktsom skadeforvoldelse også gjør seg gjeldende ved denne type tap: Erstatningsplikten vil ha en nødvendig preventiv virkning, og tapet bør legges der det er størst evne til å bære det.

Det erkjennes at det i norsk rett for tiden ikke er sikre holdepunkter for at denne type økonomisk tap kan kreves erstattet. Det er grunn til å legge vekt på den utvikling som i de senere år har funnet sted i andre land. Særlig fremheves rettstilstanden i Tyskland og i Nederland, der domstolene har slått fast erstatningsplikt. Selv om dommene fra disse to land har begrenset verdi som rettskilder i Norge, gir likevel de synspunkter som dommene bygger på, støtte for at man også her i landet bør erstatte denne type økonomisk tap.

En slik støtte finner man også i Asbjørn Kjønstads artikkel "Erstatning ved "feilslått" familieplanlegging - særlig om utgifter til underhold av velskapt barn som fødes etter "mislykket" sterilisering eller abort", inntatt i Lov og Rett 1991 side 131 flg. Det vises generelt til argumentasjonen i denne artikkelen.

Ankemotparten, Sør-Trøndelag fylkeskommune, gjør i hovedtrekk gjeldende:

Det aksepteres at det legges til grunn at vedkommende lege utviste uaktsomhet, og at det er nødvendig årsakssammenheng mellom denne uaktsomheten og det faktum at A vel 10 år senere ble far til et velskapt barn. Det hevdes ikke at enhver skade som oppstår som følge av mislykket sterilisering mangler erstatningsrettslig vern. Spørsmålet om erstatningsplikt er avhengig av om den skade og det tap som A i denne saken hevder å være påført, har erstatningsrettslig vern. Lagmannsretten har korrekt besvart dette spørsmålet benektende. Lagmannsrettens resultat har støtte i annen praksis fra by- og herredsrettene og lagmannsrettene, og det har bred støtte i norsk erstatningsrettslig teori.

Dersom As krav skulle undergis en erstatningsrettslig vurdering, måtte det tas i betraktning at skaden har medført et gode som må anses å oppveie de utgifter det å få et barn medfører. Det er her tale om et gode av en slik karakter at det fullt ut oppveier utgiftssiden. Dette illustreres av det faktum at foreldrene har valgt å gjennomføre svangerskapet og beholde barnet.

…

Konsekvensene av å åpne for erstatning i et tilfelle som dette, ville være at det også internt mellom barnets foreldre måtte gis adgang til å kreve erstatning der en av partene har utvist uaktsomhet med hensyn til å unngå uønsket svangerskap eller fødsel. En slik rettstilstand er ikke ønskelig.

…
Jeg er kommet til at anken ikke kan føre frem og er i det vesentlige enig i den begrunnelse som lagmannsrettens flertall har gitt.

Fylkeskommunen har erkjent arbeidsgiveransvar etter skadeserstatningsloven § 2-1 når det legges til grunn at vedkommende lege har utvist uaktsomhet. Fylkeskommunen har heller ikke bestridt at det er nødvendig årsakssammenheng mellom denne uaktsomheten og den omstendighet at A vel 10 år senere ble far til et barn.

A har fått gjennomført en ny sterilisering og er i den forbindelse blitt påført utgifter med 200 kroner. Fylkeskommunen har erkjent erstatningsansvar for dette beløp, som nå er gjort opp.

Søksmålet er som nevnt anlagt som et fastsettelsessøksmål. As krav i saken gjelder utgifter i forbindelse med bistand og tilstedeværelse under morens svangerskap og fødsel, og økonomisk tap som han har hatt og vil bli påført i forbindelse med oppfostringen av barnet. Det er ikke gitt opplysninger om erstatningskravets økonomiske omfang. Byretten har lagt til grunn at utgiftene i forbindelse med bistand til moren var ordinære utgifter i en slik sammenheng. Det er ikke gitt ytterligere opplysninger for Høyesterett. Jeg finner at disse utgiftene i vår sak må stå i samme stilling som utgiftene knyttet til oppfostringen av barnet, jf barneloven § 51 og § 53.

A har gjort gjeldende at erstatningsplikten følger av bestemmelsene i skadeserstatningsloven, og at et unntak fra lovens regler krever en særlig begrunnelse. Jeg er ikke enig i dette. Skadeserstatningsloven løser ikke alle spørsmål knyttet til hvilke tap som er erstatningsrettslig vernet. Tap av den art saken gjelder, er ikke omtalt i lovforarbeidene. Spørsmålet om erstatning må avgjøres uavhengig av loven.

Byretten begrunner som nevnt sin avgjørelse blant annet med at "det antas å stride mot den alminnelige rettsfølelse å tilkjenne erstatning". Lagmannsretten antar at en erstatningsutbetaling vil "virke støtende på den alminnelige rettsfølelse". Selv om praksis fra herreds- og byrettene og lagmannsrettene ikke har åpnet for erstatning i lignende tilfeller, viser dissenser i lagmannsrettsavgjørelser at man ikke står overfor noen enstemmig rettsoppfatning. Heller ikke norsk juridisk teori er helt entydig - selv om Kjønstad ser ut til å stå alene når han i den nevnte artikkelen i Lov og Rett 1991 side 131 flg konkluderer med at "... de beste grunner (taler) for at det skal kunne gis erstatning ved "feilslått" familieplanlegging som skyldes uaktsomhet i helsevesenet", blant annet oppfostringsutgifter. Utenlandsk teori og rettspraksis viser at det også der er ulike oppfatninger av hvordan det erstatningsrettslige spørsmål bør besvares, og hvordan svaret bør begrunnes.

Det kan anføres argumenter både for og imot erstatningsrettslig vern. Det må tas i betraktning at de faktiske forhold i forbindelse med et uønsket svangerskap kan være svært forskjellige og ofte medføre betydelige problemer. Også den store bredde i det erstatningsrettslige vern som vår lovgivning og rettspraksis gir interesser både av økonomisk og ikkeøkonomisk art, er et moment av betydning. Etter mitt syn beror imidlertid avgjørelsen langt på vei på et verdivalg. Det er tale om en interesse som etter min mening ikke bør undergis vurdering med økonomiske mål. Jeg ser det som den beste løsning, i relasjon til barnets, foreldrenes og samfunnets interesser generelt vurdert, ikke å anerkjenne erstatningsrettslig vern for det krav som er reist i denne saken.

Jeg nevner også at det problematiske ved å anlegge en erstatningsrettslig tankegang her, illustreres av at det gir liten mening å reise vanlige erstatningsrettslige spørsmålsstillinger - for eksempel om plikt til å begrense tapet, eller om fradrag i erstatningen for fordeler som skadevoldelsen har medført for den skadelidte.

Utmåling

Personskade

Rt 1993 1524 Ølbergdommen  

SAMMENDRAG:
!6-årig gutt, syv år på skadetidspuktet, nå 40% medisinsk ufør, ble tilkjent kr 655.000 i erstatning for tap i fremtidig erverv og pensjonsytelser, inkludert påslag for skattebelastning. – Skal skadelidte ikke stilles dårligere med enn uten skaden, må erstatningen fastsettes slik at den gir skadelidte rimelig mulighet mot fall i pengeverdien. Kapitaliseringsrenten må fastsettes med dette som bakgrunn. Valg av kapitaliseringsrente må skje ut fra en bred vurdering av de ulike anvendelses- og investeringsmuligheter som foreligger, dog slik at det ikke kan kreves at skadelidte foretar investeringer som det knytter seg særlig risiko til. Kapitaliseringsrenten ble fastsatt til fem prosent. Uttalt at det kan anføres gode grunner for at kapitaliseringsrenter ved erstatningsutmåling burde fastsettes ved lov eller forskrift. – Skattepåslaget, kr 120.000, utgjordei dette tilfellet ca 23 % av netto ervervstap. Å regne med et generlt prosenttillegg for skattebelastningen er det ikke grunnlag for. Uttalt at maskinell beregning ut fra ulike forutsetninger kan gi meget nyttig informasjon. Ved beregning av skattebelastningen må tas utgangspunkt i hvordan en fornuftig person i skadelidtes livssituasjon måtte antas å ville disponere erstatningsbeløpet. Har man konkrete holdepunkter for hvordan erstatningen vil bli disponert, må dette tillegges vekt, forutsatt at disponeringen blir ansett rimelig etter forholdene. – Tapte pensjonspoeng skal erstattes, men det ble i dette tilfellet ikke gitt erstatning for mulig høyere pensjon enn etter folketrygdens regler. – Normalt er det ingen grunn til å la ménerstatningen få innflytelse på ervervserstatningen. Bestemmelsene om standarderstatning for barn under 16 år, jf skadeserstatningsloven § 3-2 a, skal ikke virke normerende utenfor sitt eget område.  – Denne sak må sees i sammenheng med de to etterfølgende saker Rt 1993 1538 Horsengdommen og Rt 1993 1547 Skolanddommen.

DOMMERE:
Gussgard, Lund, Skåre, Gjølstad og Christiansen.(Enstemmig dom.)

Dommer Gussgard: Saken gjelder utmåling av erstatning etter skadeserstatningsloven § 3-1, jf bilansvarsloven § 4, for tap i fremtidig erverv.

Saken er behandlet for Høyesterett med samme dommere som i ankesak lnr 165/1993 (Horseng) og ankesak lnr 166/1993 (Skoland). Avgjørelse er tatt etter at prosedyren i samtlige tre saker var avsluttet.

Rune Ølberg er født 2 august 1977. Den 21 oktober 1984 ble han skadet i en trafikkulykke. Bilen var forsikret i Storebrand Forsikring A/S, nå UNI Storebrand Skadeforsikring AS, som har erkjent ansvar. Partene kom ikke til enighet om erstatningsoppgjøret, og saken ble brakt inn for Stavanger byrett.

…

Rune Ølberg pådro seg store hodeskader ved bilulykken. I en spesialistuttalelse av 4 november 1988 heter det bl a:

"Skaden har medført begrensning av pasientens muligheter for en teoretisk utdannelse. EEG-undersøkelse har vist sikre epileptogene forandringer tidligere uten at pasienten har hatt anfall. Man kan imidlertid ikke se helt bort fra at pasienten kan utvikle epileptiske anfall i fremtiden. Slik situasjonen er i dag, vil jeg anslå den medisinske invaliditet til 40 %. Man kan ikke se bort fra at pasienten kan få noe mer plager når han blir eldre."

I en neurologisk utredning av 5 mars 1988 antas det at han uten skaden ville hatt få begrensninger i yrkesvalg, men at skaden har medført at han neppe vil kunne nyttiggjøre seg teoretisk utdannelse utover videregående skole. I en ny utredning av 15 mai 1993 heter det at hans tilstand er noe svekket i forhold til den tidligere undersøkelsen. Han antas ikke å kunne nyttiggjøre seg teoretisk utdanning utover grunnskolenivå, selv om han nok vil kunne gjennomføre mer praktisk orientert videreutdanning med særskilte støttetiltak.

Han har hatt ett epileptisk anfall etter at lagmannsrettens dom ble avsagt. I dommen er det ved utmåling av menerstatningen tatt hensyn til faren for utbrudd av slike anfall.

Rune Ølberg er i dag 16 år gammel og går i første klasse i videregående skole, opptatt etter særlige regler og med støtteundervisning. Han søkte inntak både for baker- og for rørleggerfag.

Partene er enige om at skadelidtes medisinske invaliditet settes til 40 %.

…

Jeg vil bemerke:

Det årlige ervervstapet.

Lagmannsretten har ikke tatt konkret standpunkt til Rune Ølbergs antatte inntektsnivå med og uten skaden, men har anslått differansen til å ligge mellom 50000 og 70000 kroner. Nåtidsverdien av det samlede tap i fremtidig erverv ble satt til kr 500000, beregnet etter en kapitaliseringsrente på 6 %.

Ut fra de sparsomme opplysninger som foreligger i saken, legger jeg til grunn at Rune Ølberg uten skaden må antas å ville ha skaffet seg en relativt kortvarig utdannelse - noe annet er det ikke grunnlag for. Jeg forstår også partene slik at det skal legges til grunn at han ville kommet i arbeid fra fylte 20 år, uansett skaden. Ut fra de oversikter som er fremlagt om inntektsnivået i ulike yrker, anser jeg en gjennomsnittlig inntekt på ca kr 180000 pr år som realistisk. Skaden har åpenbart sterkt begrenset hans yrkesvalgsmuligheter, og jeg anser det lite trolig at han har et inntektspotensiale som ligger særlig over et gjennomsnitt på ca kr 130000 pr år etter dagens lønnsnivå i lavtlønnsyrker. Reduksjon i arbeidsinntekt som følge av utgifter er ikke tatt opp i denne saken, i og med at det forutsettes at han vil være i arbeid også med skaden.

Skadelidte hevder at det bør tas et visst hensyn til reallønnsstigning og karri remessig lønnsforhøyelse ved fastsettelsen av hva han kunne tjent uten skaden. Noen karri remessig lønnsstigning har jeg vanskelig for å se kan legges til grunn uten nærmere holdepunkter. Når gjennomsnittsinntekt legges til grunn, er det tatt hensyn til en viss lønnsforhøyelse ved alderstillegg. Diskonteringseffekten gir ham også en viss fordel fordi de første årene vil telle mer enn inntekten mot slutten av yrkesaktiv alder. Noen reallønnsstigning av betydning finner jeg heller ikke grunnlag for ut fra forholdene i dag. En betydelig del av den statistiske reallønnsstigningen de senere år fremkommer som følge av arbeidstidsforkortelser. Jeg viser ellers til drøftelsen av dette spørsmålet i Horsengsaken.

Et inntektstap på kr 50000 pr år er beregnet å gi et årlig netto lønnstap på kr 32548.

Kapitaliseringsrenten.

Når en har anslått det årlige inntektstapet, må de fremtidige tapene neddiskonteres til verdien i dag. En må finne frem til den rente som, dersom nåtidsverdien investeres til denne renten, gjør det mulig for skadelidte å ta ut et beløp tilsvarende det årlige tapet i hvert av de årene tapet oppstår. Ved slutten av kapitaliseringsperioden skal kapitalen være brukt opp. Dersom en forutsetter fall i pengeverdien i denne perioden, oppstår spørsmålet om en ved valg av kapitaliseringsrente skal ta hensyn til dette, og i tilfelle i hvilken utstrekning. Sakens parter forutsetter at vi fremover vil ha en viss inflasjon. Jeg er enig i at dette må legges til grunn.

Spørsmålet om verdisikring av erstatningsytelser var fremme i forarbeidene til skadeserstatningsloven kapittel 3. I Innstilling fra Erstatningslovkomiten (1971) er spørsmålet behandlet i forbindelse med fastsettelse av erstatning som terminvise beløp. Dersom erstatningen ble fastsatt som et engangsbeløp, mente komiten at skadelidte selv ville kunne sørge for å verdisikre beløpet. Jeg viser til innstillingen side 43. Departementet drøftet også spørsmålet i forbindelse med terminvise erstatningsbeløp, og fant at regler om verdisikring ikke burde innføres uten at spørsmålet hadde vært gjenstand for en nærmere vurdering.

Spørsmålet om verdisikring ble tatt opp i Rt-1981-138 - Sevaldsendommen - som gjaldt personskade. Førstvoterende så spørsmålet om kapitaliseringsrenten slik at det gjaldt å fastsette en rente som ville sikre at Sevaldsen beholdt den nominelle verdien av erstatningsbeløpet. Kapitaliseringsrenten ble satt til 6 %, og denne renten har rettspraksis senere benyttet ved utmåling av erstatning for langvarig ervervstap.

Spørsmålet om fastsettelse av kapitaliseringsrente ble også behandlet i plenumsdommen i Rt-1986-178 - Noemdommen. Saken gjaldt ekspropriasjonserstatning for skog. Dommen ble avsagt under dissens, men begge fraksjoner var enige om at kapitaliseringsrenten måtte fastsettes etter en bred skjønnsmessig vurdering.

Jeg finner grunn til å sitere følgende fra førstvoterendes votum:

"Det annet hovedspørsmål er om det skal tas hensyn til mulighetene for fremtidige endringer i realverdien av den avkastning som kan oppnås ved reinvestering. Spørsmålet har nok størst praktisk betydning for renter i form av penger, men oppstår også for andre former for avkastning. Jeg finner her først grunn til å peke på at den rente som skal fastsettes, vil danne grunnlag for neddiskontering av årlige avkastninger gjennom en meget lang tid fremover. Man må derfor søke å finne frem til en rentesats som vil være mest mulig dekkende for hele denne lange tid. Det er således klart at man ikke uten videre kan bygge på rente- eller avkastningsnivået på skjønnstiden. Rentenivået vil til enhver tid være påvirket av en lang rekke faktorer. ... For å finne frem til den sannsynlige rente over en lang periode, må man søke å eliminere de tidsbegrensede svingninger opp og ned ved hjelp av en gjennomsnittsvurdering og komme frem til en langtidsrente.

Forutsettes for eksempel plassering i bankinnskudd, nedbetaling av lån eller lignende, vil en slik rente åpenbart måtte ligge langt under det høye rentenivå man har i dag. Med en slik langtids gjennomsnittsrente, som er anslått blant annet under hensyntagen til at dagens rentesatser er inflasjonspåvirket, vil virkningen av fall i pengeverdien i alle fall bli betydelig redusert.

At det ikke bygges på rentenivået på avgjørelsestidspunktet, men på en mer langsiktig vurdering, er i samsvar med rettspraksis. Jeg finner det for så vidt tilstrekkelig å vise til Sevaldsendommen, Rt-1981-138, særlig side 147, hvor det sies at det er "spørsmål om å vurdere hva langtidsrenten må antas å ville bli helt frem til år 2023 ...". Renten ble satt til 6 %, som var under rentenivået på avgjørelsestidspunktet. En bemerkning i premissene som går mot at det ved "fastsettelsen av kapitaliseringsrenter også kan tas sikte på å dekke et forventet inflasjonstap", harmonerer ikke godt med det resultat man kom frem til. Jeg finner at uttalelsen derfor ikke kan tillegges særlig vekt, og tilføyer at jeg heller ikke er enig i den.

Jeg kan ikke se at det vil være noe vunnet ved å bygge på begrepet realrente. Begrepet er ikke entydig. Dokumentasjonen i saken viser at det har vært brukt med forskjellig betydning i ulike relasjoner. Jeg kan heller ikke se at beregningene vil bli lettere ved at man innfører et slikt begrep."

Disse uttalelsene har vært berørt i senere dommer, bl a i Rt-1992-217. I den juridiske teori er det noe ulike oppfatninger om betydningen av de uttalelsene jeg har sitert fra Noemdommen.

De sakkyndige i foreliggende sak er blitt bedt om å forklare hva som menes med begrepet realrente. For å belyse dette, tar de utgangspunkt i den nominelle rente en långiver mottar. En slik rente vil bestå av flere komponenter, hvorav de viktigste er: Kompensasjon for endring i pengeverdien, kompensasjon for å ha avstått fra retten til å disponere over kapitalen og kompensasjon for den risiko långiver løper. Realrenten defineres som den del av den nominelle renten som utgjør kompensasjon for å ha avstått fra retten til å disponere over kapitalen. Tas det ikke hensyn til risiko, som f eks ved investering i statsobligasjoner, vil realrenten være nominell rente minus prisstigningen. Kapitalisering ved bruk av en realrente - knyttet til en bestemt anvendelse av erstatningsbeløpet - vil gi full kompensasjon for inflasjon. Det som er belyst i uttalelsene, er realrente for tidligere år ved investering i statsobligasjoner, mens realrente ved investering f eks i fast eiendom, ikke er trukket inn.

Under prosedyren i Noemsaken må uttrykket realrente åpenbart være blitt brukt i flere betydninger, jf førstvoterendes bemerkning om begrepet. I den foreliggende sak er det ingen uenighet mellom partene om hva som ligger i begrepet realrente, og det fremstår ikke som uklart. Når man skal bestemme kapitaliseringsrenten, reiser det seg imidlertid vurderings- og valgspørsmål som definisjonen av realrenteberepet ikke gir noe direkte svar på. Dette gjelder for det første hvilken målsetting man skal legge til grunn i spørsmålet om verdisikring, for det annet hvilke plasseringsalternativer som skal tillegges vekt ved vurderingen av hvordan dette målet skal nås. Etter min mening fremgår det klart av førstvoterendes votum i Noemsaken at verdisikring var en del av målsettingen ved valget av kapitaliseringsrente. Når det gjelder spørsmålet om hva denne målsetting nærmere bør være, er det imidlertid behov for presisering.

Slik jeg ser det, må siktemålet være at skadelidte skal ha en erstatning som må antas ikke å ville stille ham dårligere i fremtiden enn om han hadde beholdt sin fulle arbeidskraft. Selv om en kan si at begrepet "full erstatning" først og fremst er et juridisk, ikke et eksakt økonomisk begrep, og at utmålingen nødvendigvis må skje skjønnsmessig, er kjernen i erstatningsretten at skadelidte ikke skal komme økonomisk dårligere ut med skaden enn om denne ikke var inntruffet. Uten inflasjon og med et stabilt rentenivå må erstatningen antas å ville bli utmålt slik at skadelidte fikk dekket sitt reelle økonomiske tap. Skal skadelidte ikke stilles dårligere enn uten skaden, må erstatningsbeløpet, etter mitt syn, fastsettes slik at det gir skadelidte rimelig mulighet til å sikre seg mot fall i pengeverdien. Kapitaliseringsrenten må fastsettes med dette som bakgrunn.

Som nevnt gikk Erstatningslovkomiten (1971) ut fra at en skadelidt som fikk utbetalt en engangserstatning, selv ville kunne verdisikre beløpet. Ved terminvise erstatningsytelser var problemet nettopp verdisikringen. Sett i sammenheng kan komiten forstås slik at skadelidte, gjennom utmålingen av engangserstatningen, skulle gis mulighet for å disponere årlige beløp med samme kjøpekraft som det nominelle årlige tap det ble tatt utgangspunkt i. Dette innebærer i realiteten at det må tas hensyn til muligheten for verdisikring ved fastsettelsen av kapitaliseringsrenten.

Kapitaliseringsprinsippet bygger på en forutsetning om at erstatningen blir plassert slik at et beløp tilsvarende tapet er tilgjengelig i alle de år inntekten ville vært oppebåret. Ut fra denne forutsetning - der det ses bort fra at erstatningsbeløpet normalt vil bli brukt annerledes - er spørsmålet hva en fornuftig og forsvarlig plassering vil være for en person i skadelidtes situasjon, når det også tas hensyn til at han plikter å begrense sitt tap. I Noemdommen, Rt-1986-178, drøfter førstvoterende ulike investeringsalternativer, og sier også at det "må være berettiget å legge til grunn en felles kapitaliseringsrente som er representativ for eiendommer av den art som ekspropriasjonen gjelder, ...". 

Han gikk således inn for en objektivisering av kapitaliseringsrenten. Talsmannen for mindretallet uttrykte dette slik:

"For fastlegging av kapitaliseringsrenten vil imidlertid det avgjørende ikke være hvordan denne ekspropriat vil forvalte ekspropriasjonsbeløpet, men hvordan "en rimelig og fornuftig person" kan skaffe seg avkastning av engangserstatningen. Man kan da på den ene side ikke legge til grunn at ekspropriaten vil foreta en spekulasjonspreget investering for å få en høy avkastning. Men på den annen side kan det heller ikke kreves lagt til grunn at han vil foreta en kapitalplassering som vil gi en meget beskjeden avkastning."

Dette må etter min mening også være utgangspunktet når kapitaliseringsrente skal fastsettes i forbindelse med utmåling av tap i ervervsinntekt. Jeg minner om at skadelidte plikter å begrense tapet.

Mitt utgangspunkt - at erstatningen skal gi skadelidte en rimelig mulighet til å sikre seg mot fall i pengeverdien - innebærer ikke at kapitaliseringsrenten må fastsettes ut fra en vurdering av hva gjennomsnittlig realrente for investering i statsobligasjoner må antas å ville være i årene fremover, slik den ankende part hevder. Valg av kapitaliseringsrente må skje ut fra en bred vurdering av de ulike anvendelses- og investeringsmuligheter som foreligger, dog slik at det ikke kan kreves at skadelidte foretar investeringer som det knytter seg noen særlig risiko til.

Markedet tilbyr i dag mange ulike former for kapitalplassering. Aktuelle alternativer for disponering av erstatningsbeløp kan være investering i fast eiendom, livrente, obligasjoner, aksje- og rentefond eller plassering på ulike former for høyrentekonti i bank. Nedbetaling av gjeld vil ofte være et nærliggende og lønnsomt alternativ. Investering i fast eiendom og i livrente har normalt vært ansett å gi god sikring mot inflasjon. Plassering som pantelån i fast eiendom vil kunne gi høy sikkerhet og høyere avkastning enn plassering i bank.

Det er forutsatt fra skadelidtes side at investeringsplikten må begrenses til plasseringer som har en høy grad av likviditet. Etter min mening er høy likviditet ikke noe poeng i seg selv. Poenget må være at skadelidte gjennom disponering av erstatningen kan få et beløp til dekning av utgifter ved sin livsførsel. Jeg bemerker imidlertid at jeg ikke forutsetter at hele erstatningsbeløpet skal disponeres på samme måte. Det må eventuelt kunne fordeles på mer eller mindre likvide investeringsobjekter.

Ved utmåling av erstatningsbeløpet i nærværende sak må kapitaliseringsrenten, slik jeg har redegjort for, fastsettes på bakgrunn av de mulighetene som etter en objektivisert vurdering foreligger for å verdisikre beløpet. Den økonomiske utviklingen i samfunnet er imidlertid vanskelig å anslå, også på relativt kort sikt, og enn mer for den lange tiden det her er tale om. De sakkyndige har uttalt seg om hvordan de antar at renteutviklingen vil bli i en del år fremover. De har pekt på at prisstigningen er gått ned og at rentenivået har fulgt etter. De regner med at den situasjon vi har i dag - som samsvarer med utviklingen internasjonalt i den vestlige verden - vil vedvare, uten at det er mulig å si noe om hvor lenge. Hensett til dette finner jeg det riktig å bruke en noe lavere kapitaliseringsrente enn den som de senere år er brukt i praksis, selv om det rentefall vi står overfor bare har vart kort tid. Når kapitaliseringsrenten skal dekke et langt tidsrom, som i foreliggende sak, antar jeg imidlertid at den ikke bør settes lavere enn 5 %. Jeg bemerker for øvrig at det etter min mening kan anføres gode grunner for at kapitaliseringsrenter ved erstatningsutmåling burde fastsettes ved lov eller forskrift.

Når et årlig nettotap på kr 32548 fra 20 års alder i 1997 kapitaliseres etter en rente på 5 % og neddiskonteres for 4 år etter en omforenet rente på 6 %, er nåtidsverdien beregnet til kr 520827.

Tillegget for skattebelastning.

Når det i praksis gjøres et tillegg for skattebelastning, har det sin bakgrunn i skattereglene for beskatning av formue og avkastning av denne. Partene er enige om at det må tas utgangspunkt i skattereglene for 1993, men er uenige om hvilke forutsetninger som for øvrig skal legges til grunn.

Den ankende part mener man skal bygge på at kapitalen blir plassert i bank, og at renter og kapital tas ut jevnt slik at det hele er forbrukt i det året som avslutter kapitaliseringsperioden. Beregner man skatteulempen med dette utgangspunkt, får man frem den maksimale skattebelastning. Jeg nevner her at beregningsmodellen har som forutsetning at skadelidte er en person i Rune Ølbergs stilling, som verken har formue eller gjeld.

Det er ikke bestridt av den ankende part at en skadelidt ved sine egne disposisjoner kan redusere skattebelastningen. Dersom han investerer i fast eiendom, vil ligningsverdien være lavere enn kjøpesummen, og formueskatten vil bli redusert. Ved kjøp av livrente påløper ikke formueskatt på kapitalen, og avkastningen vil ikke bli beskattet før utbetaling skjer. Kjøp av kapitalgjenstander, eventuelt rent forbruk ut over de forutsatte beløp, vil ha stor innflytelse på skattebelastningen.

Jeg oppfatter den ankende part slik at man ved beregningen av tillegget for skatt, ikke skal legge vekt på skadelidtes muligheter til å redusere skattebelastningen. Man skal bygge på nevnte beregningsmodell, selv om skadelidte derved kan få en betydelig fordel om han velger å disponere annerledes. Det praktiske og rettslige argument er at beregningen bør objektiviseres.

Begge parter har brukt regnemodeller som viser hvordan skattebelastningen slår ut under disse forutsetninger. Den ankende part har lagt menerstatningen "i bunnen" ved sine beregninger, noe som innebærer at det ikke er regnet inn noe fradrag før beregning av formueskatt. Ankemotparten er - som det fremgår av anførslene - ikke enig i dette.

Basis for regneprogrammet er at dagens skatteregler og satser blir opprettholdt i tapsperioden. Jeg er enig i at dette må legges til grunn, med mindre man har konkrete holdepunkter for endringer.

Skadelidte skal ikke ha mer enn full erstatning, og i utgangspunktet har han bevisbyrden for tapets størrelse. Erfaringsmessig er det etter min mening normalt ikke slik at en skadelidt plasserer hele erstatningsbeløpet i bank, for så å forbruke tilnærmet samme årlige beløp gjennom hele tapsperioden. Den ankende parts forutsetning på dette punkt kan jeg således ikke akseptere, og jeg kan ikke se at skadelidtes beregning av tilleggsbeløpet for skatt kan være mer enn et hjelpemiddel ved det skjønn som må utøves. Dataprogram for beregning av skattebelastning kan imidlertid utformes slik at ulike forutsetninger legges inn, f eks kjøp av bolig på et bestemt tidspunkt. Maskinell beregning ut fra ulike forutsetninger kan åpenbart gi meget nyttig informasjon.

Ved utmåling av tillegget for skatt må en etter min mening ta utgangspunkt i skadelidtes alder og den livsituasjon han befinner seg, herunder skadens innvirkning på hans livsførsel. Hvordan skadelidte vil bruke erstatningen, vil det ofte være vanskelig å ha noen vel begrunnet mening om, ikke minst når det gjelder større beløp, tilstått for tap over mange år. Tillegget for skatt fremstår, slik jeg ser det, som en svært usikker størrelse. Denne usikkerhet sammenholdt med det krav en må kunne stille om en fornuftig disponering, fører etter min mening til at utgangspunktet for beregningen må være hvordan en fornuftig person i skadelidtes situasjon faktisk må antas å ville disponere erstatningsbeløpet. En objektiv vurdering vil til en viss grad redusere spekulasjoner og tvister om hvilken disponering som skal legges til grunn, og ulikhet i vurderingen som skyldes selve skjønnsutøvelsen begrenses. Men har en helt konkrete holdepunkter for hva skadelidte akter å gjøre med erstatningsbeløpet, må dette tillegges vekt, forutsatt at disponeringen anses rimelig etter forholdene.

Selskapet har, ut fra et samlet tap på kr 520827 og med 5 % som diskonteringsrente, beregnet tillegget for skatt til kr 116901, under forutsetning av at Rune Ølberg kjøper en bolig for kr 300000 når han er 25 år gammel. Jeg regner med at det da er tatt hensyn til bunnfradraget for formuesskatt, slik at tillegget uten dette ville blitt en del høyere. Når det gjelder bunnfradraget, bemerker jeg at jeg ikke finner det urimelig om det ved maskinell beregning av skattebelastningen ses bort fra dette. En bør etter min mening se det slik at skadelidte selv forutsettes å utnytte bunnfradraget.

I foreliggende sak står en overfor en ung skadelidt som ikke har etablert seg i samfunnet. Selskapets forutsetning om boligkjøp for ca kr 300000 bør kunne legges til grunn. På grunn av skaden er det imidlertid mulig dette vil skje noe senere enn i en alder av 25 år. Jeg finner videre at utmålingen av tillegget bør bygge på at han vil forbruke en relativt større del av erstatningen i yngere år enn senere, f eks til utstyr til boligen. For Rune Ølbergs vedkommende regner jeg ikke med kjøp av livrente som et aktuelt alternativ. At han har en relativt stor del av sin ervervsevne i behold, anser jeg som et moment som taler mot dette.

Skjønnsmessig finner jeg at skattepåslaget bør settes til kr 120000.

I rettspraksis er det i lignende saker ofte brukt et skjønnsmessig skattepåslag på rundt 30 %. Beregnet i prosent av netto ervervstap utgjør tillegget for skatt i denne saken ca 23 %. Jeg bemerker at skattereformen normalt har medført en lempning i beskatningen, særlig når det gjelder renteinntekter. For øvrig viser det materialet som er fremlagt i saken, at skattepåslag beregnet i prosent av erstatningsbeløpet, varierer sterkt alt etter hvilken disponering av beløpet en tar utgangspunkt i, og det antall år erstatningen skal dekke. Å regne med et generelt prosenttillegg for skattebelastning, kan jeg ikke se det er grunnlag for.

Tap av pensjonsytelser.

I dommen i Rt-1970-1452 ble tapte pensjonspoeng i folketrygden ikke tillagt vekt ved erstatningsutmålingen, under henvisning til den store usikkerhet som heftet ved folketrygdens utformning når skadelidte oppnådde pensjonsalder. I Sevaldsendommen, Rt-1981-138, ble det heller ikke tatt hensyn til tapte pensjonspoeng. I Rt-1985-46 gikk en ikke nærmere inn på spørsmålet, fordi slik erstatning ville bety så lite ved skjønnsutøvelsen.

En viss usikkerhet om pensjonsforhold kan det nok også være når en idag skal vurdere situasjonen om ca 50 år, og det kan hevdes at det neddiskonterte tapet i slike tilfelle har liten betydning. Dersom skaden inntrer på et senere tidspunkt i livet enn for Rune Ølberg, vil tapte pensjonspoeng, avhengig av forholdene, kunne være av ganske stor betydning. I prinsippet kan det ikke være tvilsomt at et slikt tap må kunne kreves dekket. Etter min mening bør det legges til grunn at også Rune Ølberg vil lide et påregnelig tap som følge av tapte pensjonspoeng, og dette bør få en viss betydning ved erstatningsfastsettelsen. Derimot finner jeg det for usikkert å regne med at han uten skaden ville oppnådd en høyere pensjon enn etter folketrygdens regler.

Under de forutsetninger jeg har lagt til grunn om Rune Ølbergs inntekt med og uten skaden, er det årlige nettotapet i pensjonsinntekt beregnet til kr 15666. Ut fra det tallmaterialet som er fremlagt, mener jeg det bør gjøres et skjønnsmessig, neddiskontert tillegg i ervervserstatningen på kr 10000 for tap i pensjonsinntekt, inkludert skattebelastning.

Menerstatningens betydning for fremtidig inntektstap.

Av forarbeidene til skadeserstatningsloven kap 3, Ot.prp.nr.4 (1972-73) side 21, fremgår at departementet mente den samlede erstatning for økonomisk og ikke-økonomisk skade burde bero på en helhetsvurdering av den skadelidtes situasjon etter skaden. Selv om menerstatningen skulle fastsettes i det vesentlige etter medisinske kriterier og etter nærmere angitte retningslinjer, fant en det ikke urimelig at den ble trukket inn i en totalvurdering. Rettspraksis har fulgt dette syn, jf Rt-1981-138. En har sett det slik at menerstatningen er et av de forhold som kan tillegges vekt etter skadeserstatningsloven § 3-1 tredje ledd annet punktum.

Det kan spørres om det er godt begrunnet å redusere skadelidtes ervervstap under henvisning til at han har fått en høy menerstatning. Forholdet er da også kritisert i juridisk teori. Beregningen av ervervstap og menerstatning foregår på forskjellige måter og har forskjellige formål. Det er også vanskelig å angi nærmere hvilken betydning menerstatningen skal ha i de ulike tilfelle av ervervstap - der innslaget av skjønn allerede er meget stort. Etter min mening er det normalt ingen grunn til å la menerstatningen få innflytelse på ervervserstatningen. I nærværende sak er det ikke grunn til det.

Forholdet til skadeserstatningsloven § 3-2a.

Forsikringsselskapet har anført at en ved utmåling av erstatningsbeløpet bør se hen til den standarderstatning som gjelder for barn under 16 år, jf skadeserstatningsloven § 3-2a. Beregningsgrunnlaget etter denne bestemmelsen bygger i stor grad på erstatningsnivået etter den rettspraksis som forelå, jf Ot.prp.nr.81 (1986-87) side 33. Var Ølberg blitt skadet etter lovendringens ikrafttredelse, ville erstatningen for tap i fremtidig inntekt og menerstatning, etter verdien av folketrygdloven grunnbeløp idag, ha utgjort i underkant av 600000 kroner. Selskapets synes å mene at bestemmelsen må virke normerende utenfor sitt eget område.

Jeg er ikke enig i dette. Det er riktig at bestemmelsen begrenser erstatningens størrelse, og at man i forarbeidene legger vekt på erstatningsnivået slik det fremsto etter rettspraksis. Hovedregelen i skadeserstatningsloven er imidlertid fremdeles at det er det individuelle tap som skal erstattes. Den omstendighet at man for en bestemt gruppe skadelidte har normert erstatningen, kan ikke få betydning for andre skadelidte. På den annen side kan det være grunn for lovgiveren til å vurdere om erstatningsnivået ved erstatning til barn etter nevnte bestemmelse er rimelig.

Erstatningsfastsettelse - konklusjon.

Erstatning for tap i fremtidig erverv etter skadeserstatningsloven § 3-1 må bero på et skjønn, ikke utelukkende på matematiske beregninger. Å overlate selve erstatningsutmålingen til partene, slik den ankende parts subsidiære påstand innebærer, må anses i strid med denne grunnleggende forutsetning for beregning av fremtidig inntektstap.

Erstatningen til Rune Ølberg for tap i fremtidig erverv og pensjonsytelser, innkludert påslag for skattebelastning, settes, under henvisning til det jeg har har sagt om dette, til samlet kr 655000.

Rt 1993 1538 Horsengdommen

SAMMENDRAG:
Uttalelser om det ved beregningen av fremtidstapet skal gjøres tillegg for forventet reallønnsveks. Det ble i dette tilfellet olle tatt standpunkt til spørsmålet fordi det her under enhver omstendighet er tale om et så lite tillegg at det ikke ville ha praktisk betydning i en totalvurdering. – Det ble forgjeves fremsatt krav om ”overrente” (differansen mellom oppnåelig nominell rente som skattebelastes, og kapitaliseringsrenten) for at erstatningen skal verdisikres. – Det ble ikke gjort fradrag i fastsatt erstatning for attføringspenger utbetalt i samme periode forut for perioden med inntektstap. –  Denne sak må sees i sammenheng med Rt 1993 1524 Ølbergdommen og Rt 1993 1547 Skolanddommen.

DOMMERE:
Skåre, Gjølstad, Gussgard, Lund og Christiansen. (Enstemmig dom.)

Dommer Skåre: Saken gjelder utmåling av erstatning for personskade i henhold til skadeserstatningsloven § 3-1 jf bilansvarsloven § 4. Den er behandlet av Høyesterett med samme dommere som i lnr 164/1993 (Ølberg) og lnr 166/1993 (Skoland), og dommene er avsagt etter at prosedyren i samtlige tre saker var avsluttet. De standpunkter Høyesterett har inntatt i Ølbergsaken for så vidt gjelder størrelsen på kapitaliseringsrenten, erstatning for tapte pensjonspoeng, tillegg for skattebelastningen på erstatningsbeløpet og samordning mellom menerstatning og erstatning etter § 3-1 tredje ledd annet punktum, får betydning også i den foreliggende sak.

Skadelidte - Marit Horseng - er født 28 juni 1968. I mars 1984 ble hun påkjørt av en bil, og påført blant annet alvorlige bekken- og hodeskader. Bilen var trafikkforsikret i Forenede Skadeforsikring A/S som har påtatt seg det fulle ansvar.

På grunnlag av en antatt varig medisinsk invaliditetsgrad på 65 %, utbetalte selskapet menerstatning med 290000 kroner. Dessuten dekket selskapet merutgifter for 1990 med 10000 kroner. Om de øvrige poster i erstatningsoppgjøret ble partene ikke enige, og Horseng tok 27 mars 1990 ut stevning ved Stjør- og Verdal herredsrett.

…

Horseng fikk attføringsstønad fra mars 1989 basert på 100 % ervervsuførhet. I oktober 1993 ble hun tilstått uførepensjon basert på samme uførhetsgrad. Hun etablerte et samboerforhold i 1986 og fikk et barn i 1987. Ytelsene fra folketrygden innbefatter tillegg for barnet. Barnetillegget bortfaller når barnet fyller 18 år.

Partene er enige om at det ikke er grunn til å regne med bedring av ervervsevnen av slik betydning at uføretrygden vil bli redusert. De er også enige om å legge til grunn for beregningene, at Horseng ville ha vært yrkesaktiv fra 1 januar 1991 og til hun fyller 67 år.

…

Jeg ser saken slik:

Tap i fremtidig erverv.

Som nevnt i innledningen, gjelder saken nå bare det fremtidige inntektstap og det skal beregnes fra 1 januar 1994. Ved utregningene har partene lagt til grunn at at hun ville ha hatt inntektsgivende arbeid fram til hun fyller 67 år, dvs at man har regnet med arbeidsinntekt i 42 år.

Også når det gjelder ytelsene fra folketrygden står saken i en annen stilling enn for lagmannsretten. Som nevnt har Horseng fått full uførepensjon med barnetillegg. Det samlede beløp utgjør idag 99592 kroner. Barnetillegget vil bortfalle i år 2005, og for de etterfølgende år er utbetalingene fra folketrygden forutsatt redusert til 92690 kroner.

Partene har tatt opp en rekke anførsler som ikke var fremme for lagmannsretten, og Horsengs krav er blitt betydelig utvidet - for lagmannsretten var påstanden 1901000 kroner. Endringene har sammenheng med at saken behandles samtidig med to andre erstatningssaker, jfr min innledende bemerkning. Partene synes å ha vært innstilt på å få belyst også problemstillinger som de lot ligge for lagmannsretten, og på å oppnå en best mulig resultatmessig koordinering. Jeg nevner i denne forbindelse at spørsmålet om kapitaliseringsrentens størrelse ikke var noe tvistepunkt for lagmannsretten - det ble lagt til grunn at den skulle være 6 %. Partene er enige om ikke å reise prosessuelle innsigelser mot endringen av krav og anførsler.

Partene er også enige om at man som et utgangspunkt for beregningene først skal søke å finne fram til et tall for den fremtidige inntekt som er den gjennomsnittsinntekt Horseng antas å ha ville fått i sitt yrkesaktive liv. Jeg er enig i at dette er et praktisk utgangspunkt.

Lagmannsretten la til grunn at gjennomsnittsinntekten skulle settes til 170000 kroner. Dette var i samsvar med Horsengs anførsel for lagmannsretten, men Horseng mener nå at beløpet er for lavt, blant annet hensett til den lønnsstatistikk som foreligger for ulike yrkesgrupper, og de muligheter Horseng ville ha hatt til å øke sine inntekter ved tilleggsutdannelse. Horseng mener at det er realistisk å sette inntekten til 195000 kroner ut fra disse forhold alene.

Ved vurderingen av dette spørsmål legger jeg til grunn at Horseng ville ha tatt en viss fagutdannelse. Hun har selv nevnt muligheten for å utdanne seg som sykepleier. Vi har imidlertid ikke holdepunkter for å vurdere inntektsmulighetene ut fra et slikt yrkesvalg alene. Jeg kan for øvrig ikke se at Horseng ville komme bedre ut om en slik forutsetning legges til grunn. Jeg nevner ellers at ved beregningen av en gjennomsnittinntekt vil de inntekter som oppnås i de første år av den yrkesaktive karriere, på grunn av diskonteringseffekten telle mer enn inntekter senere.

Lagmannsretten har ved sin vurdering lagt til grunn at reallønnsutviklingen skal tas i betraktning. Spørsmålet er imidlertid ikke konkret vurdert, og det fremgår ikke hvor stor vekt dette momentet har hatt i totalvurderingen. Horseng mener at inntektsanslaget bør økes med 10000 kroner for at hun skal få del i reallønnsutviklingen.

Spørsmålet om skadelidte gjennom utmålingen bør få andel i reallønnsutviklingen, er berørt i Erstatningslovkomiteens utredning (1971) i tilknytning til spørsmålet om verdisikring ved terminvis utmåling av erstatningen. Komiteen gir (s 45) uttrykk for at verdisikringen bør knyttes til fallet i pengeverdi, men at man ikke bør ta sikte på en regulering som gir skadelidte andel i den alminnelige velstandsutvikling. Horseng har vist til at dommen i Rt-1973-531 kan gi uttrykk for et annet syn. Det er imidlertid tvilsomt om denne dommen sier noe om dette spørsmål, og den ligger i tid før Sevaldsendommen, Rt-1981-138. Som påpekt av førstvoterende i Ølbergsaken har det etter sistnevnte dom vært en utvikling med hensyn til spørsmålet om verdisikring av erstatningen i forholdet til fall i pengeverdien, men dette er i seg selv ikke avgjørende for spørsmålet om også forventet reallønnsøkning skal ha vekt ved vurderingen.

Jeg finner ikke grunn til ta noe standpunkt til dette fordi det her under enhver omstendighet er tale om et så lite tillegg at det ikke vil ha praktisk betydning i en totalvurdering. Det tallmaterialet som er fremlagt viser at reallønnsveksten i de senere år har vært meget liten, og blant annet skyldes spesielle faktorer, herunder arbeidstidsforkortelse. Det som for øvrig er fremlagt, gir ikke grunnlag for å anta at man står foran en økning av reallønnen som kan ha betydning for erstatningsutmålingen.

Den konklusjon som trekkes må i en viss utstrekning bli skjønnsmessig. Jeg er kommet til at den årlige gjennomsnittinntekt bør settes til 180000 kroner. Jeg har da lagt en viss vekt på at dette er valgt som utgangspunkt i Ølbergsaken som jeg tidligere har vist til. Skadelidte var der en mann, og den lønnsstatistikk som foreligger viser at lønnsforskjellen mellom menn og kvinner fremdeles ikke er ubetydelig. Selv om det er et tradisjonelt utgangspunkt at erstatningsutmålingen skal være individuell, bør det i så likeartede tilfeller som det vi her har med å gjøre, ikke gjøres forskjell mellom mann og kvinne ved beregningen av fremtidstapet. Jeg viser for så vidt til Justiskomiteens merknad i Innst.O.nr.32 (1972-73) 145.

I den foreliggende sak har selskapet særskilt tatt opp spørsmålet om fradrag for utgifter knyttet til den forutsatte ervervsinntekt. I de beregninger som ligger til grunn for tapsberegningen er det gjort fradrag med tilsammen 8400 kroner for reiseutgifter og utgifter i arbeid (6600 kroner) samt fagforeningskontingent (1800 kroner). Selskapet mener også at Horseng som yrkesaktiv ville hatt utgifter ved renter og nedbetaling av studiegjeld og huslån, samt utgifter knyttet til omsorg for barnet. Også betydningen av dette er tallmessig beregnet, men bare med sikte på en mer generell belysning av hennes økonomiske situasjon uten skaden.

Det kan reises innvendinger mot de tall som selskapet bruker i denne forbindelse. Det kan ikke tas som gitt at Horseng ville ha finansiert utdannelsen med lån, og spørsmålet om reiseutgifter vil avhenge av avstanden til arbeidsstedet. Men selv om de utgifter det her er tale om ikke hver for seg kan sannsynliggjøres og tallfestes, er det etter min mening riktig å legge til grunn at det til den gjennomsnittlige brutto arbeidsinntekt på 180000 kroner ville ha knyttet seg utgifter som jeg skjønnsmessig setter til ca 10000 kroner. Etter fradrag for skatt, gir dette et netto inntektstap på ca 36000 kroner for årene fram til og med år 2005.

Som nevnt har Horseng nå full uførepensjon med barnetillegg. Spørsmålet er så om hun har en restarbeidsevne som det bør forutsettes hun skal bruke til å skaffe seg en viss ekstrainntekt. Selskapet har - som fremgår av anførslene - hevdet at hun bør kunne skaffe seg inntekter tilsvarende 1/2 G som idag utgjør 18650 kroner. Dette er lagt til grunn i de tallmessige beregninger fra år 2006, d.v.s. etter at hennes barn har fylt 18 år og barnetillegget faller bort.

Heller ikke dette spørsmål var tatt opp for lagmannsretten. Det må vurderes på bakgrunn av det som foreligger om arten og graden av hennes skade, og de opplysninger som vi har om arbeidsinntekt som hun i enkelte korte perioder har hatt etter skaden, blant annet som dagmamma.

Jeg finner vurderingen her vanskelig. I de sakkyndige uttalelser som foreligger er hennes ervervsmesige invaliditet anslått til fra 65 og opp til 70-80 %. I denne forbindelse er særlig hodeskaden tillagt vekt. I de samme erklæringer antas det at hun har en restervervsevne som det imidlertid etter de sakkyndiges mening er vanskelig å finne anvendelse for på dagens arbeidsmarked. Det er også påpekt at hun i tilfelle vil ha behov for arbeidstrening i offentlig regi. Under disse omstendigheter kan man etter min mening ikke legge til grunn at hun vil kunne få en årviss inntekt i den størrelsesorden som selskapet har lagt til grunn. De mer tilfeldige inntekter hun antagelig vil kunne skaffe seg - og som man må forutsette vil komme først etter at barnet er fylt 18 år - er det neppe grunn til å regne på. Netto inntektstap etter år 2005 - uten at man legger vekt på hennes inntektsmuligheter - er beregnet til ca 42900 kroner, og jeg tar mitt utgangspunkt i dette.

Når det gjelder tap av pensjonspoeng viser jeg til førstvoterendes votum i Ølbergsaken. Nettoinntektstap er i den foreliggende sak 3290 kroner pr år når antatt ervervsinntekt settes til 180000 kroner.

Også når det gjelder valg av kapitaliseringsrente viser jeg til dommen i Ølbergsaken. Med de tall jeg bygger på og en kapitaliseringsrente på 5 %, blir erstatningen ca 710000 kroner før beregningen av påslag for skattebelastning. Av dette utgjør tapet av pensjonspoeng ca 3700 kroner.

Skattebelastningen.

Når det gjelder beregning av skattebelastningen viser jeg igjen til dommen i Ølbergsaken. Det som er spesielt for den foreliggende sak er at Horseng har fått 400000 kroner utbetalt a konto i tillegg til de 300000 kroner som ble utbetalt allerede før herredsrettens dom (menerstatning og utgifter for 1990). Horseng har av de 400000 kroner betalt sin del av boliglånet. Resten skal være brukt til andre formål. Skattebelastningen på denne del av erstatningen er meget liten.

For den øvrige del av erstatningen bør man heller ikke i den foreliggende sak legge til grunn at skadelidte vil kjøpe livrente. På den annen side er det ikke realistisk å forutsette at beløpet blir satt i bank og forbrukt i den takt som forutsettes ved i de regnesystemer som beregner den maksimale skattebelastning. Man bør blant annet regne med at skadelidte vil bruke av kapitalen ved kjøp av gjenstander eller tjenester som ellers måtte finansieres ved lån. Skattebelastningen blir derved redusert sammenlignet med det resultat man får ved bruk av regnemodellene. Dette bør legges inn som en skjønnsmessig korreksjon ved bruk av modellene for den del av erstatningen som ikke allerede er forbrukt.

Horseng har pekt på at hun vil oppnå en nominell rente av erstatningsbeløpet som er høyere enn kapitaliseringsrenten - en "overrente". Skal erstatningen verdisikres må skattebelastningen beregnes med utgangspunkt i den nominelle rente. I regneeksemplene er den nominelle rente satt til 5 %, dvs 2 % høyere enn den kapitaliseringsrente som Horseng mener skal benyttes. Denne problemstilling er ikke tatt opp i Ølbergeller Skolandsakene.

Slik jeg ser det står man her overfor en problemstilling som ivaretas gjennom de vurderinger av skjønnsmessig karakter som knytter seg til fastsettingen av kapitaliseringsrente og skattepåslag, og som er kommet til uttrykk i Ølbergsaken. Noe særskilt skattepåslag på "overrenten" finner jeg ikke grunnlag for.

Ved anvendelse av de synspunkter jeg har anvendt foran har jeg funnet å burde sette skattepåslaget til 160000 kroner. Dette utgjør ca 23 % av det beregnede nettotap.

Fradrag for attføringspenger og menerstatning.

Selskapet har ytterligere gjort gjeldende at det i erstatningen må gjøres fradrag for den attføringsstønad som Horseng fikk i 1989 og 1990. Prinsipalt er det anført at fradraget skal gjøres krone for krone etter bestemmelsen i skadeserstatningsloven § 3-1 tredje ledd første punktum. Heller ikke dette spørsmål var tatt opp ved behandlingen i lagmannsretten.

Jeg viser først til at skadeoppgjøret bygger på en forutsetning som partene er enige om, nemlig at Horseng ikke ville ha begynt i inntektsgivende arbeid før 1 januar 1991. Oppgjøret for allerede lidt tap bygger på denne forutsetning. Det spørsmål som derved oppstår er om det kan kreves fradrag etter nevnte bestemmelse for en ytelse fra folketrygden som dekker et tidsrom forut for det tidspunkt da selskapets ansvar for tapte inntekter begynte å løpe.

Lovteksten sier at det skal gjøres fradrag for "trygdeytelser". Dette uttrykk er så generelt at det er rimelig å vurdere om det må legges inn visse presiserende forutsetninger. Lovforarbeidene er etter min mening ikke avklarende for så vidt. Av interesse er loven § 3-2 om menerstatning som gir § 3-1 tredje ledd tilsvarende anvendelse "for så vidt ytelsene kan anses å gi kompensasjon for menet". Det kan reises spørsmål om lovtekstens forutsetning om "kompensasjonsrelevans" også ligger innebygget i § 3-1 tredje ledd. Uansett taler etter min mening gode grunner for at det oppstilles som en forutsetning for fradrag etter tredje ledd første punktum at det skal være sammenfall i tid mellom trygdedekningen og den periode selskapet har ansvar for, sml blant andre Nygaard: Skade og ansvar (4 utg) 45. Selskapet kan etter dette ikke få medhold i sitt krav om fradrag etter første punktum. Attføringsstønaden bør heller ikke komme i betraktning ved anvendelsen av tredje ledd annet punktum.

Når det gjelder skjønnsmessig fradrag for den utmålte menerstatning, viser jeg til førstvoterendes votum i Ølbergsaken. Jeg er enig i hennes generelle synspunkter og jeg kan ikke se at det er grunnlag for å trekke menerstatningen inn i det foreliggende tilfelle heller.

Konklusjon. …

Jeg er etter dette kommet til at det samlede tap i fremtidig erverv bør settes til 870000 kroner. Fra dette beløp skal trekkes 228000 kroner som er utbetalt a konto.

Rt 1993 1547 Skolanddommen

SAMMENDRAG:
Saken gjelder erstatningskrav for en nå 29-årig mann som i 1984 ble påført alvorlig hjerneskade etter bilulykke. Han er nå 100 % ufør. – Ved beregningen av tap i fremtidig erverv ble gjort skjønnsmessig fradrag for utgifter han ville hatt hvis han var i arbeid. Det skulle ikke gjøres fradrag for uførepensjon utbetalt i en periode forut for perioden med inntektstap. Det ble foretatt en skjønnsmessig fradrag for utbetalte ulykkesforsikringer. – Skadelidtes prinsipale erstatningskrav på fremtidsutgifter, basert på å bli satt i stand til å finansiere heldøgns omsorg i egen bolig, kunne ikke tas til følge. Derimot ble han tilkjent erstatning til dekning av påregnelige omsorgsutgifter utenfor institusjon i rimelig utstrekning. Erstatningen ble fastsatt under henvisning til at det vil være naturlig å plassere en vesentlig del av utgiftserstatningen i livrente, og under hensyntagen til fradragsmuligheter for omsorgsutgifter ved ligningen. – Krav om erstatning for egenandeler for opphold i institusjon ble ikke tatt til følge.  – Denne sak må sees i sammenheng Rt 1993 1524 Ølbergdommen og Horsengdommen Rt 1993 1537. 

DOMMERE:
Gjølstad, Gussgard, Lund, Skåre og Christiansen. (Enstemmig dom.)

Dommer Gjølstad: Saken gjelder utmåling av erstatning for personskade etter skadeserstatningsloven § 3-1, jf bilansvarsloven § 4. Den er behandlet av Høyesterett i sammenheng med ankesak lnr 164/1993 (Ølberg) og ankesak lnr 165/1993 (Horseng) hvor det er avsagt dommer tidligere i dag. De standpunkter Høyesterett har tatt i disse sakene, blant annet til kapitaliseringsrente og tillegg for skattebelastning, får betydning også i den foreliggende sak. Denne saken reiser imidlertid flere særlige spørsmål. Et hovedspørsmål er skadelidtes krav på dekning av fremtidige utgifter til omsorgstjenester for å sette ham i stand til å bo utenfor institusjon.

Torleiv Skoland, født 2 oktober 1964, ble påkjørt av en bil 14 september 1984 mens han førte sin motorsykkel. Han pådro seg meget alvorlige hjerneskader. Skadene har medført lammelse i armer og ben, gjort ham delvis blind og påført ham store talevansker. Hans mentale funksjoner er imidlertid stort sett bevart. Så vel den medisinske som den ervervsmessige invaliditet er satt til 100 %. Skoland oppholder seg på Tjørsvågheimen i Flekkefjord, et sykehjem hvor pasientene i det alt vesentlige er eldre personer.

Bilførerens forsikringsselskap, Gjensidige Norsk Skadeforsikring, nå Gjensidige Skadeforsikring, har erkjent ansvar etter bilansvarsloven. Da partene ikke ble enige om erstatningsutmålingen utover menerstatningen, tok Skoland 1 februar 1990 ut stevning mot forsikringsselskapet ved Flekkefjord herredsrett.

…

Tvisten for Høyesterett gjelder etter dette:

-
tapet i fremtidig erverv fra 1 januar 1994

-
påførte utgifter for 1992 og 1993

-
fremtidige utgifter fra 1 januar 1994.

Vedrørende tapet i fremtidig erverv er partene for Høyesterett enige om at Skolands årlige inntekt uten skaden ville ha vært i gjennomsnitt kr 250000 beregnet ut fra dagens lønnsnivå. Videre er de enige om at det skal regnes med at han ville ha tatt opp et studielån på kr 100000 med årlige utgifter på kr 14000 frem til år 2006. Endelig bygger begge parter på at Skolands uførepensjon i basisåret utgjør brutto kr 92690.

Skolands krav er vesentlig øket for Høyesterett i forhold til det som er krevd for de tidligere retter. Det er også gjort gjeldende nye anførsler. Partene er enige om ikke å reise prosessuelle innsigelser mot endringer av krav og anførsler, bortsett fra spørsmålet om kommunens regressrett.

…

Jeg er kommet til at erstatningsbeløpene bør settes noe høyere enn de tidligere instanser har fastsatt.

Tapet i fremtidig erverv.

Det årlige tapet og kapitaliseringen.

Ved utmålingen av erstatningen tar jeg utgangspunkt i partenes enighet om Skolands fremtidige inntektsnivå uten skaden og utgifter til studielån, og bygger på de opplysninger som er gitt om hans uførepensjon. Partene legger til grunn at Skoland ville ha vært i inntektsgivende arbeid frem til han fyller 67 år. De er videre enige om at det årlige tap skal beregnes etter nettometoden, det vil si med fradrag for skatt, og slik at det regnes med at Skoland får vanlig særfradrag i uførepensjonen. Jeg nevner at det selvsagt vil være stor usikkerhet forbundet med spørsmålet om hvorledes skattesystemet vil være så lang tid fremover som tapsberegningen i denne sak gjelder. Man er imidlertid henvist til å ta utgangspunkt i gjeldende regler med mindre det er konkret grunnlag for å anta at det vil skje endringer.

Forsikringsselskapet hevder at det ved beregningen av det årlige tap må gjøres fradrag for utgifter Skoland sparer ved ikke å være i arbeid. Det gjelder reiseutgifter, fagforeningskontingent og diverse andre utgifter beregnet til samlet kr 8400. Skoland bestrider denne fradragsposten. Jeg anser det for min del klart at det for Skoland, som for de aller fleste andre, ville ha vært utgifter forbundet med å arbeide. Men disse utgiftene kan variere sterkt. Nærmere konkrete holdepunkter for ansettelsen av utgiftene foreligger ikke. Jeg er kommet til at det bør gjøres skjønnsmessig fradrag for sparte utgifter med et noe mindre beløp enn selskapets beregninger bygger på.

Som i Horsengsaken er det krevd kompensasjon for fremtidig reallønnsvekst. Selv om kompensasjonen er beregnet etter en annen metode, er begrunnelsen for kravet lik Horsengs, og løsningen må bli den samme. Kravet tas ikke til følge, da det ikke er grunnlag for å anta at man står overfor en reallønnsvekst som kan ha betydning for erstatningsutmålingen.

Fremlagte beregninger viser at Skoland, på grunn av tapte pensjonspoeng, vil tape i overkant av kr 25000 hvert år i pensjon fra folketrygden fra fylte 67 år. Ut fra legeerklæringene i saken er det ikke konkrete holdepunkter for å anta at Skoland ikke vil oppnå vanlig gjennomsnitts levealder som er 75 år for menn i hans alder. Neddiskontert til nåtids verdi utgjør tapet et forholdsvis beskjedent beløp, men jeg finner det riktig at det tas med ved erstatningsutmålingen som i Ølbergsaken og Horsengsaken.

Kapitaliseringsrenten settes til 5 % som i de to andre sakene. Den kapitaliserte verdi av de årlige tap ut fra de forutsetninger jeg bygger på, utgjør kr 1330000.

Skattebelastningen - ervervserstatningen.

Også når det gjelder fremtidig skattebelastning, viser jeg til de generelle betraktningene i Ølbergsaken, jf Horsengsaken. De beregninger partene har lagt frem i denne saken, viser at det må gjøres tillegg i den kapitaliserte verdi av de årlige tap på 47-50 % for å gi kompensasjon for hele skattebelastningen hvis det forutsettes at beløpet settes i bank og forbrukes suksessivt. Skolands krav bygger på dette. Selskapet hevder at tillegget må begrenses til 13 % eller kr 172000, bygget på forutsetning om boliginvestering med kr 500000 av erstatningsbeløpet og 5 % kapitaliseringsrente. Selskapet har også vist til ordningen med livrente, men jeg forstår det slik at det i forbindelse med tapet i fremtidig erverv særlig er ment til illustrasjon av muligheten for redusert skatt. Jeg vil for øvrig komme tilbake til spørsmålet om livrente i forbindelse med kravet på tillegg for skattebelastning på erstatningen for fremtidige utgifter.

Skoland har etter ulykken investert i felles bolig sammen med foreldrene. De totale utgifter ved boligen er oppgitt til 1,8 - 1,9 millioner kroner. Skoland eier ca 60 % av boligeiendommen. Dette er finansiert av de forsikringsbeløp Skoland har mottatt etter ulykken. Skoland hevder at det ikke kan tas hensyn til boliginvesteringen ved påslaget for skatt i utmålingen av erstatning for fremtidig tap nå. Dette er jeg ikke enig i.

Skoland har som jeg tidligere har nevnt, fått utbetalt kr 870000 i ulykkesforsikringer. At vesentlige deler av dette beløpet er plassert i boligen, finner jeg naturlig. Ulykkesforsikringene har imidlertid ikke kunnet dekke hele boliginvesteringen og de anskaffelser og investeringer Skoland for øvrig har foretatt.

Boliginvesteringer skjer normalt på grunnlag av fremtidig inntekt. Dersom hele erstatningen fra Gjensidige hadde kommet til utbetaling samlet, ville det ha vært naturlig å regne med at en del av erstatningen for fremtidig inntektstap hadde gått til boliginvestering. Menerstatningen skal tjene egne formål.

Hvor meget av boliginvesteringen som det i dette tilfellet kan være rimelig å belaste erstatningen for tap i fremtidig erverv ved vurderingen av skattepåslaget, kan diskuteres. Ved vurderingen må ulykkesforsikringene tas i betraktning, og jeg legger en viss vekt på at Skoland, ut fra sin livssituasjon, vil ha behov for å ha disponible midler fremover. Tillegget for framtidig skattebelastning bør etter min mening være noe høyere enn selskapets beregninger tilsier. Jeg finner at det bør settes til kr 270000. Dette utgjør i overkant av 20 % av det beregnede nettotap.

Fradrag for uførepensjon, menerstatning og ulykkesforsikringer.

Forsikringsselskapet har krevd at det gjøres fradrag med kr 80000 av mottatt uførepensjon for 1984-1989. Kravet bygger på skadeserstatningsloven § 3-1 tredje ledd første punktum. Det samme spørsmål er behandlet i Horsengsaken i tilknytning til utbetalt attføringsstønad. På samme måte som i Horsengsaken, bygger jeg på at det ikke kan gjøres fradrag for disse ytelsene.

Videre gjør selskapet gjeldende at erstatningen bør reduseres under henvisning til de ytelser Skoland har fått i form av menerstatning og ulykkesforsikring, jf skadeserstatningsloven § 3-1 tredje ledd annet punktum. Som jeg har nevnt, har Skoland i tillegg til ulykkesforsikringer med til sammen kr 870000 fått utbetalt menerstatning på kr 256674 samt yrkesskadeserstatning fra folketrygden på kr 243326, til sammen kr 500000. Bortsett fra en førerplassforsikring, som Skoland selv hadde tegnet, og som har gitt en utbetaling på kr 120000, er forsikringene tegnet av arbeidsgivere.

Etter bevisførselen kan jeg ikke se at skadelidtes anførsel om at fradrag for disse ytelser er avskåret på avtalegrunnlag, kan føre frem.

For så vidt gjelder menerstatningen, viser jeg til førstvoterendes generelle bemerkninger i Ølbergsaken. Selv om erstatningsbeløpet i vår sak er høyt, er Skolands men særdeles stort. Slik jeg ser det, er det derfor ikke grunn til å trekke inn menerstatningen i denne saken heller.

Skoland har imidlertid fått utbetalt betydelige beløp i ulykkesforsikringer i tillegg til menerstatningen. Etter forarbeidene skal det riktignok vises romslighet overfor de skadelidte ved vurderingen av om slike ulykkesforsikringer skal trekkes inn i erstatningsoppgjøret, jf Ot.prp.nr.4 (1972-73) 36. I denne saken dreier det seg samlet sett om så betydelige beløp at det etter min mening synes rimelig å gjøre et visst fradrag, selv om dette for så vidt vil være en tilfeldig fordel for selskapet. Fradraget kan passende settes til kr 150000. Skoland vil likevel sitte igjen med en betydelig fordel som følge av forsikringsordningene. Selskapet har prinsipalt gått inn for at fradraget gjøres i erstatningen for fremtidige utgifter. Etter min mening er det mer naturlig at det foretas i det beregnede tap i fremtidig erverv, enn i erstatningen for fremtidige utgifter som antas å ville påløpe.

Etter dette finner jeg at erstatningen for tapet i fremtidig erverv bør settes til kr 1450000.

Fremtidige utgifter - Skolands prinsipale krav.

Skoland krever prinsipalt å få dekket utgiftene til omsorgstjenester ved opphold i egen bolig kapitalisert etter 3 % til vel 19 millioner kroner. Før jeg går inn på de rettslige spørsmål dette kravet reiser, vil jeg gi en redegjørelse for Skolands situasjon i dag og kommunens behandling av hans sak.

Skoland oppholder seg, som jeg allerede har nevnt, på sykehjemmet Tjørsvågheimen i Flekkefjord. To boenheter er slått sammen slik at han disponerer et rom på 28 kvm og har eget toalett og dusj. Rommet ligger ved enden av en korridor nær inngangsdør til sykehjemmet. På rommet har Skoland treningsutstyr og datamaskin, og han har fått det innredet med egne møbler og personlige ting.

Skoland holder seg stort sett for seg selv og har liten kontakt med de øvrige pasientene, som hovedsakelig er eldre mennesker. Det er en annen trafikkskadet ungdom på sykehjemmet, men vedkommende har ikke tilsvarende intellektuelle funksjoner i behold. Skoland har et eget program for trening med stå- og gåtrening, fysisk trening og taletrening, og han får fysioterapi og har en støttekontakt. Dette programmet betales av kommunen. Det er forutsatt at kommunen opprettholder ytelsene selv om Skoland flytter inn i egen bolig. I forbindelse med saken er kommunens utgifter ved disse tjenester beregnet til kr 139300 pr år.

I helgene oppholder Skoland seg i boligen som han eier sammen med foreldrene, og hvor disse tar hånd om ham. Her inngår også faste aktiviteter som besøk i svømmehall, sykkeltrening og annen trening.

Flekkefjord kommune har foretatt en omfattende utredning av Skolands medisinske tilstand og behov og av mulighetene for å gi ham et tilfredsstillende bo- og behandlingstilbud. Det ble forsøkt å få i stand et interkommunalt samarbeid om tilbud til sterkt funksjonshemmede, men dette strandet fordi interessen fra de omkringliggende kommuner ikke var stor nok. De alternativer som utredningen etter dette særlig ble konsentrert om, var det tilbud om dobbeltrom på Tjørsvågheimen, som Skoland nå har, og plass i et bokollektiv ved sykehjemmet som det tidligere var planer om å bygge. Ut fra hensynet til å sikre Skoland best mulig livskvalitet, gikk helse- og sosialadministrasjonen i kommunen inn for sistnevnte alternativ som ville kreve en årlig ekstrabevilgning på kr 884000. Formannskapet fant imidlertid ikke å kunne øke driftsutgiftene for helse- og sosialsektoren. Vedtaket bygget på en samlet vurdering av kommunens tilgjengelige økonomiske ressurser. Ved omdisponering av midler på helse- og sosialsektoren ble det vedtatt å tilrettelegge et botilbud med dobbeltrom for Skoland på Tjørsvågheimen. De antatte årlige ekstrautgifter forbundet med dette ble stipulert til kr 119000.

Jeg bemerker videre at det i kommunal regi er opprettet en ansvarsgruppe for Skoland hvor hovedlinjer og mål for behandlingen av ham i tiden fremover skal søkes fastlagt.

Jeg legger til grunn - det er heller ikke bestridt - at kommunens tilbud til Skoland oppfyller kommunehelsetjenesteloven krav til "nødvendig helsehjelp", jf loven § 2-1 jf også sosialtjenesteloven. Om innholdet i de hjelpetrengendes rettigheter etter denne lovgivningen, viser jeg til Rt-1990-874, Fusadommen.

Skoland har i bevisopptaket for Høyesterett gitt uttrykk for ønske om å flytte sammen med andre personer i et bokollektiv eller en leilighet der han kan trene og gjøre de samme tingene som nå og kommunisere med andre. Som nevnt tidligere, har bokollektivalternativet vært vurdert av kommunen. Kommunen har imidlertid skrinlagt dette alternativ. Situasjonen synes videre å være at kommunen ikke har klientgrunnlag for et slikt opplegg. Den andre unge trafikkskadde i kommunen har ikke intellektuelle ressurser som gjør at han kan plasseres sammen med Skoland. Det synes derfor for tiden ikke mulig å skape noe bokollektiv hvor beboerne har rimelige forutsetninger for å kunne ha gjensidig utbytte av fellesskapet.

Skal Skoland flytte fra sykehjemmet, må det etter dette etableres et eget opplegg for ham alene i hans del av det huset som han eier sammen med foreldrene, eller i bolig annetsteds. De medisinske og pleiefaglige hensyn antas i utgangspunktet å kunne bli ivaretatt også ved en slik ordning, og jeg må legge til grunn at det ville få positive virkninger for hans livskvalitet om han ble gitt anledning til å bo i eget hjem. Dette er i tråd med de medisinsk sakkyndiges uttalelser. De har gitt uttrykk for at det beste for Skoland vil være et heltids botilbud utenfor institusjon i eget hjem eller bokollektiv. De medisinsk sakkyndige synes for øvrig å ha gått ut fra at Skoland deler rommet på Tjørsvågheimen med en annen pasient, hvilket ikke er tilfelle. Deres uttalelse om at han har minimal mulighet for privatliv på sykehjemmet, må ses i lys av dette.

Et privat opplegg med omsorgstjenester i eget hjem vil forutsette at Skoland ansetter og har arbeidsgiveransvar for flere personer, at det kan skaffes vikarer ved sykdom med videre og at det sørges for tilfredsstillende rapportering og oppfølging. Det dreier seg om mange årsverk. Selv om foreldrene i de første årene vil kunne bistå, kan jeg ikke se det annerledes enn at det vil være betydelige administrative problemer ved en slik ordning.

Begge parter har gått utførlig inn på en sammenligning mellom et slikt privat omsorgsopplegg og det offentliges omsorgstilbud. I tråd med allmenne synspunkter i dag er det viktig å søke og sikre unge funksjonshemmede mulighet for personlig livsutfoldelse. Det foreligger imidlertid ikke opplysninger om erfaringer fra noe privat opplegg med det omfang av hjelpetjenester som er aktuelt i denne saken. Etter min mening er det ikke så lett å vurdere disse alternativene opp mot hverandre i et slikt tidsperspektiv som vi her står overfor. En slik nærmere vurdering og avveining er etter mitt syn heller ikke avgjørende for løsningen av erstatningsspørsmålet.

Skadeserstatningsloven § 3-1 første ledd fastsetter at erstatningen skal dekke blant annet "utgifter som personskaden antas å påføre skadelidte i fremtiden". Forarbeidene til § 3-1, som kom inn i skadeserstatningsloven i 1973, omhandler bare i begrenset utstrekning denne erstatningsposten. Det fremgår imidlertid at det som kan kreves dekket, er utgifter som er en nødvendig og rimelig følge av skaden. Jeg viser til Innstilling fra Erstatningslovkomiten (1971) 53 hvor dette er nevnt i tilknytning til praksis vedrørende allerede lidte utgifter. At et krav på erstatning for utgifter er begrenset til det som må anses nødvendig og rimelig, er et alminnelig anerkjent synspunkt som har vært fulgt i praksis ved tilkjennelse av erstatning for utgifter generelt sett.

I departementets generelle bemerkninger om hovedspørsmål ved lovendringen i 1973 er anført i Ot.prp.nr.4 (1972-73) på 16:

"Departementet er enig i at erstatningens oppgave ved personskade og forsørgertap bør være å supplere andre ytelser som den erstatningsberettigede får i anledning av skaden. Det beløp som tilkjennes i erstatning, skal sammen med de øvrige ytelser som det skal tas eller kan tas hensyn til (gjøres fradrag for), utgjøre erstatningen for det økonomiske tap."

Dette har gitt seg direkte utslag i bestemmelsene i skadeserstatningsloven § 3-1 tredje ledd første punktum og § 3-2 første ledd tredje punktum, hvoretter offentlige ytelser, som trygdeytelser, skal gå til fradrag i erstatningen. Uttalelsene har imidlertid en generell rekkevidde og gir etter min mening uttrykk for et grunnleggende prinsipp. Det må gjelde også når det er spørsmål om erstatning for utgifter. Hvilke utgifter som vil være nødvendige og rimelige, må da - slik jeg ser det - vurderes i forhold til prinsippet om at erstatningen skal være et supplement til det offentliges ytelser.

Helse- og sosiallovgivningen tar sikte på å sikre befolkningen nødvendig og forsvarlig helsehjelp og å fremme trivsel og gode sosiale forhold. Ut fra prinsippet om at erstatningen skal være et supplement til offentlige ytelser, mener jeg at det offentlige tilbud må være utgangspunktet for hva som er rimelige og nødvendige utgifter som kan kreves dekket gjennom erstatningsretten. De skadelidte vil også nyte godt av den utvikling som skjer i samfunnets tilbud. Jeg finner her grunn til å nevne at da ansvaret for sykehjemmene fra 1 januar 1988 ble overført fra fylkeskommunene til kommunene, fremhevet man betydningen av differensierte tilbud. Om yngre pleietrengende ble i denne forbindelse spesielt bemerket i Ot.prp.nr.48 (1985-86) på 37:

"Det store antall trafikkulykker fører til at mange yngre får sterkt invalidiserende ryggmargsskader og lammelser. Dessuten er det en rekke nevrologiske lidelser som fører til sterk invaliditet hos yngre. Mange av disse pasientene har fått forpleining i sykehjem. Anslagsvis er mellom 10 og 20 pst. av belegget i sykehjem yngre enn 70 år. Det er selvsagt uheldig å forpleie yngre klientell i sykehjem der gjennomsnittsalderen stadig er stigende.

Kommunene må i sin planlegging ta hensyn til yngre sterkt pleietrengende klientell.

Det er viktig å etablere egnede boformer for yngre klientell. Dette kan godt skje i egne boenheter i tilknytning til, eller i nærheten av, sykehjem. Derved er det mulig å benytte ressurser som kan være felles, eksempelvis vaktservice, ergoterapi og fysioterapi. Det er vesentlig at hver enkelt pasient eller pensjonær kan få botilbud som sikrer mulighet for privatliv og plass til egne ting. Dessuten bør det være mulighet for å kunne ha besøk av venner og familie samt deltagelse i sosialt samvær med andre.

Boforholdene må være lagt opp slik at pasienten får bruke sine ferdigheter i daglige gjøremål og annen meningsfylt arbeidsvirksomhet."

Sosialkomiten uttalte i Innst.O.nr.56 (1985-86) på 6:

"Komiteen vil peke på de behov som yngre pleietrengende har og at de må sikres behandling og pleie i egne boligenheter. Yngre pleietrengende må på den ene siden sikres mulighet for privatliv, og boligenhetene må på den andre siden være slik lokalisert at de kan dra nytte av den kvalifiserte hjelp som et sykehjem kan gi.

Komiteen mener det er svært viktig at kommunene i sin videre planlegging inkluderer også de yngre pleietrengendes behov."

Det erstatningen skal dekke, vil etter dette være et supplement til det offentlige tilbud for i rimelig utstrekning å avbøte følgene av skadene ytterligere. Dette vil ikke minst kunne ha betydning for unge skadelidte.

Etter min mening må det tilbud Skoland har fått på Tjørsvågheimen, anses tilfredsstillende ut fra helse- og sosiallovgivningen i dag. Det er da ikke grunnlag for å tilkjenne ham erstatning som gjør ham i stand til å bo utenfor sykehjemmet. Skal man fravike prinsippet om at erstatningen skal være et supplement til offentlige ytelser, må det foreligge særegne omstendigheter, og ikke minst må utgiftene stå i et rimelig forhold til det som kan oppnås gjennom en annen ordning enn det offentlige tilbud. Dette er ikke tilfelle her.

Jeg tilføyer at jeg ikke kan se at en løsning av erstatningsspørsmålet etter disse linjer er i strid med prinsippet om full erstatning. Det gir egentlig liten veiledning for avgjørelsen av et slikt krav som vi her står overfor. Skal man gå inn på en ordning med utgiftsdekning fra forsikringen for slike livsvarige, døgnkontinuerlige omsorgsutgifter, forutsetter dette etter min mening en nærmere vurdering i lovsammenheng av de mange spørsmål dette reiser.

Skoland har til støtte for sitt krav gjort gjeldende at også kommunens omsorgsutgifter vil ramme selskapene gjennom de ulovfestede regler om regress. I praksis fremsettes ikke slike regresskrav. Jeg finner ikke grunn til å gå nærmere inn på de rettslige synspunkter som her er anført, da muligheten for regress ikke vil være avgjørende for mitt prinsipielle syn på saken.

Jeg konkluderer etter dette med at Skolands prinsipale krav om å bli satt i stand til å finansiere heldøgns omsorg i egen bolig ikke kan tas til følge.

Fremtidige utgifter - Skolands subsidiære krav.

Det følger av mitt syn på det prinsipale krav at det må legges til grunn at Skoland i fremtiden i det vesentlige vil oppholde seg på institusjon. Skoland gjør gjeldende at erstatning for utgifter forbundet med stell og pleie er en nødvendig forutsetning for at han tidvis kan oppholde seg utenfor institusjonen. Før jeg går nærmere gjennom de forskjellige poster i hans krav, finner jeg det nødvendig å si litt om forholdet til menerstatningen, som har betydning for den post jeg deretter vil behandle om utgifter til omsorg og tilsyn.

Forholdet til menerstatningen.

Ordningen med menerstatning ble innført i norsk rett ved lovendringen i 1973. Etter skadeserstatningsloven § 3-2 første ledd fastsettes menerstatningen under hensyn til menets medisinske art og størrelse og dets betydning for den private livsutfoldelse. Menerstatningen er ment som en kompensasjon i penger for den ulempe det varige men vil innebære for skadelidtes livsutfoldelse. I forarbeidene til bestemmelsen er nevnt noen få eksempler, blant annet at en skade kan begrense muligheten for friluftsliv. Området for menerstatningen i forhold til det som kan kreves dekket som fremtidige utgifter, er imidlertid ikke berørt. Noen nærmere avgrensning har heller ikke funnet sted i praksis. Jeg nevner dessuten at menerstatningen utmåles etter standardiserte regler. Skolands menerstatning ble utmålt til det maksimale beløp da den ble fastsatt, kr 500000.

Besøk utenfor institusjonen har som formål personlig utfoldelse og opprettholdelse av sosiale kontakter. Slik sett kan det hevdes at disse utgiftene naturlig hører hjemme under menerstatningen. Men besøkene har også et sosialmedisinsk siktemål; kontakt med andre er av betydning for at Skoland skal kunne opprettholde sitt fungeringsnivå. Jeg kan derfor ikke se at det er grunnlag for å avslå kravet i sin helhet under henvisning til at utgiftene dekkes av menerstatningen. Menerstatningen, slik ordningen praktiseres i dag, vil ikke kunne fange opp alle de utgifter det er tale om for så sterkt skadde, unge personer som Skoland. Mitt grunnleggende syn på erstatningen som et nødvendig supplement til det offentliges ytelser, tilsier også at erstatningen ikke i sin helhet kan baseres på menerstatningen her.

Avgrensningen mot det som dekkes av menerstatningen må i noen grad bli skjønnsmessig. Et hovedsynspunkt må være at de omkostninger som ikke bare skyldes at Skolands muligheter for livsutfoldelse er blitt begrenset, men som medisinsk sett er en nødvendig følge av de skader han er påført, bør erstattes som utgifter i den utstrekning de finnes rimelige og nødvendige. Konkret vil det i dette tilfellet særlig være aktuelt å erstatte utgifter til hjelpere. Når det derimot gjelder merutgifter ved reise, opphold med videre for Skoland selv ved besøk utenfor institusjonen, dekkes dette av menerstatningen.

Jeg vil tilføye at det etter min mening er grunn til å vurdere forholdet mellom menerstatning og utgifter i forbindelse med det pågående lovarbeid om erstatningsreglene.

Utmålingen av fremtidige private omsorgsutgifter.

Erstatningen skal dekke påregnelige omsorgsutgifter ved opphold utenfor institusjonen i rimelig utstrekning. Den skal gi Skoland midler til å betale de pleie- og tilsynsutgifter som av medisinske grunner er forbundet med dette. I de første årene er det sannsynlig at det særlig vil være foreldrene som vil stå for disse omsorgstjenestene. Erstatningen må omfatte en rimelig kompensasjon for foreldrenes arbeid, selv om den nærmere vurdering og utmåling er vanskelig.

Det er ikke dokumentert påløpte utgifter til pleie og tilsyn utover kr 7463 ved en feriereise i 1993 hvor kommunen dekket de øvrige utgifter.

Etter min mening må fastsettingen av erstatningen bli skjønnsmessig. Det er i saken lagt frem oppstillinger over stipulerte, årlige utgifter under ulike forutsetninger. Verdien av foreldrenes arbeid er beregnet til samlet kr 96000 pr år. Lønn for hjelpere ved 4 ukers ferie er beregnet til kr 121128. I tillegg kommer reise og opphold for disse med kr 40000. Tolv timer ekstra hjelp pr uke når Skoland er på Tjørsvågheimen er beregnet til kr 48960. Fra år 2004, da man ikke lenger regner med at foreldrene vil kunne ha omsorgen for ham i helgene, er lønnen til hjelpere i helgene satt til kr 231523. - Jeg har sett hen til det fremlagte materialet, selv om det med hensyn til omfang bygger på forutsetninger jeg ikke finner å kunne legge til grunn.

Antakelig vil utgiftene variere og sannsynligvis avta noe når Skoland blir eldre. Erstatningen bør derfor etter min mening utmåles med utgangspunkt i et årlig gjennomsnittsbeløp med bakgrunn i det behov for hjelp ved besøk utenfor institusjonen som foreligger. Jeg har funnet at beløpet bør ligge rundt kr 80000 pr år.

Skoland får nå hjelpestønad med kr 8820. Det skal gjøres fradrag for denne etter skadeserstatningsloven § 3-1 tredje ledd første punktum. Hjelpestønaden må påregnes å falle bort når han ikke vil være så mye hos foreldrene. Det kan derfor ikke gjøres fullt fradrag for den.

Spørsmålet om terminerstatning, jf skadeserstatningsloven § 3-9, ble berørt under ankeforhandlingen, men ble ikke belyst fra partenes side. Det har bare rent unntaksvis vært nyttet i praksis. Jeg antar at erstatningen i denne saken bør utmåles som en engangserstatning, i tråd med partenes påstander. Jeg bemerker at hvorledes man i tilfelle skal verdisikre erstatningsbeløpet, bør fastsettes på mer generelt grunnlag.

Det kapitaliserte beløp ut fra de forutsetninger jeg har redegjort for, settes til kr 1450000.

Kravet på erstatning for egenandeler.

Skolands krav på erstatning for fremtidige utgifter omfatter videre egenandeler til kommunen for oppholdet på institusjon under synsvinkelen at dette er utgifter han ikke ville ha hatt dersom han ikke var blitt skadet.

Skoland har i 1992 og 1993 betalt i egenandel til kommunen henholdsvis kr 61525 og kr 67034. Det vesentlige av dette er trukket i uførepensjonen, det øvrige fra andre inntekter. Jeg må legge til grunn at Skoland uten skaden ville ha hatt oppholdsutgifter som overstiger dette til blant annet mat, hus, oppvarming med videre. Noe grunnlag for erstatning for egenandeler i denne størrelsesorden er det etter min mening klart ikke. Utgifter ved boligen Skoland er sameier i, må etter mitt syn holdes utenfor.

Skoland blir ved dommen tilkjent betydelige erstatningsbeløp, kr 1450000 for tap i fremtidig erverv og kr 1600000 for fremtidige utgifter etter tillegg for skattebelastning som jeg kommer tilbake til. Disse beløpene kommer til utbetaling. Beløpene vil kunne gi en betydelig avkastning, avhengig av hvorledes de blir disponert. Spørsmålet blir da om og i hvilken utstrekning det vil påløpe egenandeler på avkastningen, og om det i tilfelle kan kreves erstatning for disse.

Reglene om egenandel er fastsatt av Sosialdepartementet i forskrift av 21 desember 1988 om vederlag for opphold i institusjon m v. Forskriften omfatter blant annet sykehjem og boform med heldøgns omsorg og pleie etter kommunehelsetjenesteloven. Etter forskriftens § 3 kan kommunene av inntekter utover folketrygdens grunnbeløp kreve betaling med inntil 85 % i egenandel. Vederlaget må imidlertid ikke overstige de reelle oppholdsutgifter som etter det som er opplyst i saken her ligger på kr 266000 pr år.

Ved den videre behandling av kravet på erstatning for egenandeler, finner jeg grunn til å se på forholdet til avkastningen av erstatningen for fremtidige utgifter først.

Det følger av § 3 i egenandelsforskriften at som inntekt regnes "årets inntekter på grunnlag av pensjon, andre løpende trygdeytelser, arbeidsinntekt, næringsinntekt, leieinntekt, renter og annen avkastning av formue, etter fradrag av skatt og gjeldsrenter". I departementets merknader til bestemmelsen fremgår at det er den "disponible" inntekt som skal legges til grunn. Av interesse for saken her nevner jeg at det er uttalt at grunnstønad fra folketrygden som kan tilstås hvor en skade eller sykdom medfører ekstrautgifter av betydning, ikke skal regnes som inntekt.

Erstatningsutmålingen for fremtidige utgifter bygger på at kapitalen med avkastning skal gi skadelidte dekning for nødvendige utgifter som antas jevnlig å ville påløpe som følge av skaden. Den avkastning som oppebæres av erstatningsbeløpet og brukes til løpende utgifter, kan vanskelig anses som inntekt i forhold til egenandelsforskriften. Under enhver omstendighet anser jeg det i strid med prinsippene og bakgrunnen for egenandelsreglene og erstatningsreglene sett i sammenheng om det blir krevet slik egenandel. Etter min mening er det da neppe hjemmel i forskriften for å kreve egenandel av dette. Jeg antar derfor at det må kunne bygges på at det ikke vil bli krevet egenandel av avkastningen på dette erstatningsbeløpet, som må forutsettes brukt i samsvar med formålet for erstatningen.

Jeg tilføyer at man i utviklingens medfør må regne med at spørsmålet om egenandel på avkastning av erstatning for utgifter, vil kunne oppstå også for andre sterkt trafikkskadde. Det tilsier etter min mening at Sosialdepartementet bør overveie å presisere egenandelsforskriften på dette punkt.

Når det gjelder erstatningen for tap i fremtidig erverv, anser jeg det ikke tvilsomt at avkastningen av dette omfattes av egenandelsforskriften. Om kommunen vil kreve maksimal egenandel med 85 %, eller vil legge seg på et lavere nivå, er usikkert. Hvor stor egenandel som i tilfelle vil påløpe, vil dessuten avhenge av hvorledes beløpet rent faktisk vil bli disponert. Det vil det i slike saker være vanskelig å ha noen mening om med mindre man har konkrete holdepunkter. Dette må lede til en viss objektivisering av vurderingstemaet.

Skoland har tidligere mottatt betydelige beløp i ulykkesforsikringer og a kontobeløp fra Gjensidige. Disse er disponert på en slik måte - til bolig, anskaffelse av utstyr og innbo, investering i aksjefond med videre - at det er blitt meget beskjedne tillegg i egenandel for kapitalavkastningen. Selv om Skoland ved dette allerede har investert i bolig og dekket behov for utstyr, finner jeg det sannsynlig at en del av erstatningen for tap i fremtidig erverv vil gå med til anskaffelse av kapitalgjenstander, investeringer og kjøp av tjenester, som vil kunne lette hans situasjon og gi personlig utfoldelse. Jeg legger etter dette til grunn at en del av erstatningen vil bli brukt eller investert slik at det ikke vil bli egenandel av betydning på beløpet.

Tillegget i egenandelen i forhold til det Skoland betaler i dag vil utgjøre maksimalt 85 % av avkastningen etter fradrag for skatt. Selv om man forutsetter at i hvertfall en god del av erstatningen for tapet i fremtidig erverv skulle bli satt i bank med renteavkastning, kommer man etter mitt syn ikke opp i samlet egenandel utover det som kan anses å ligge innenfor rammen for påregnelige samlede levekostnader. Jeg kan vanskelig se det annerledes enn at hvis Skoland hadde vært i arbeid i samsvar med forutsetningene for erstatningsberegningen, må man regne med at en vesentlig del av inntektene ville ha gått til livsopphold. Såvidt jeg kan se, vil Skoland heller ikke bli sittende igjen med mindre løpende beløp til fri disposisjon enn det som man kan regne med at han ville ha hatt uten skaden.

Det er et grunnleggende krav i erstatningsretten at skadelidte må sannsynliggjøre at han vil lide økonomisk tap for å bli tilkjent erstatning. Etter en samlet vurdering finner jeg ikke at Skoland vil lide noe økonomisk tap ved at kommunen beregner egenandel av avkastning av erstatning for tap i fremtidig erverv. Kravet tas derfor ikke til følge.

Skattebelastningen - utgiftserstatningen.

Når det endelig gjelder spørsmålet om tillegg for skattebelastning på erstatningen for fremtidige utgifter, viser jeg igjen til førstvoterendes bemerkninger i Ølbergsaken. Jeg viser også til mine bemerkninger vedrørende tillegget for skatt på erstatningen for tap i fremtidig erverv. Spørsmålene om tillegg for skatt på forskjellige deler av et erstatningsoppgjør må til en viss grad ses i sammenheng.

Ved vurderingen av hva som vil være en rimelig og fornuftig plassering av erstatningsbeløpet, bør det ses hen til at erstatningen skal dekke utgifter som påregnes å påløpe jevnlig så lenge Skoland lever. Dette gjør det etter min mening naturlig å plassere en vesentlig del av denne erstatningen i en livrente, som vil gi jevn avkastning over et avtalt fremtidig tidsrom. Dette vil redusere skattebelastningen vesentlig. Riktignok er det slik at avkastningen på livrente vil synke når rentenivået i samfunnet ellers går ned, og det er reist spørsmål ved skattereglene. At det vil skje endringer som vil medføre at livrente ikke vil være en fornuftig plassering, er det imidlertid ikke konkrete holdepunkter for i dag, og jeg må bygge på gjeldende skatteregler.

I tillegg finner jeg grunn til å peke på de skatteregler som gjelder fradrag for dokumenterte utgifter til stell og pleie, som erstatningen her nettopp skal dekke. Jeg viser til skatteloven § 77 nr 4 første punktum, jf skatteloven, kommentarutgaven (1991) 999 flg og Lignings ABC (1992) 678 flg. Jeg antar at det vil kunne være grunnlag for fradrag for utgifter utover vanlige satser. I den utstrekning den pleie som erstatningen skal dekke blir utført gratis, kan det etter min mening ikke stille Skoland i noen annen stilling enn om han hadde hatt dokumenterte utgifter.

Etter dette antar jeg at fremtidig skattebelastning på denne del av erstatningen vil bli beskjeden. Tillegget settes skjønnsmessig til kr 150000.

Samlet erstatning for fremtidige utgifter blir da kr 1600000.

Utgifter for 1992-93.

Dette kravet må etter min mening løses i tråd med de synspunkter erstatningen for fremtidige utgifter bygger på. Jeg viser til det jeg tidligere har sagt, hvor jeg også har vært inne på de poster kravet for pådratte utgifter omfatter. Jeg legger en viss vekt på at det bare er dokumentert beskjedne utgifter.

Skjønnsmessig finner jeg at erstatningsbeløpet for disse to årene bør settes til samlet kr 150000. Dette beløpet inkluderer renter som partene er enige om at skal betales.

Rt 1996 958 Stokstaddommen (Fremtidige utgifter for skadet barn)

SAMMENDRAG: 
Høyesterett tilkjente 2,35 mill. kr. i erstatning for påførte og fremtidige utgifter.  De største poster gjaldt utgifter til hjelp, pleie og tilsyn utover de offentlige tjenester.  Det som skal erstattes er rimelige og nødvendige utgifter som supplement til det som dekkes av offentlige tilbud, jfr.  Rt 1993 1547.  Et slikt supplement er særlig aktuelt for ytelser med sikte på å gi mer selvstendighet og trivsel i hverdagen.  For behandlings- og pleieytelser som har rent helsemessig siktemål, må utgangspunktet være at de offentlige ytelsene representerer det nødvendige og rimelige nivå også erstatningsmessig. - Det var tidligere inngått forlik om menerstatning, tap i fremtidig erverv, lidt tap for foreldrene og utgifter til ombygging av huset. - Dissens 4-1.

DOMMERE:
Flertall: Coward, Backer, Skåre, Bugge - Mindretall: Justitiarius Smith

Dommer Coward: Saken gjelder utmålingen av erstatning for utgifter på grunn av legemsskade som et barn ble påført ved fødselen.

Maria Stokstad fikk alvorlige skader under fødselen på Fylkessjukehuset i Lærdal 12 juni 1985. Hun er blitt varig lam fra brystet og ned, men kan bruke armene. Hun er rullestolbruker og må i dag bruke korsett for å holde overkroppen oppreist. Det er sannsynlig at hun i fremtiden vil kunne mestre flere funksjoner enn i dag etter å ha gjennomgått opptrening, som blant annet vil innebære et institusjonsopphold på 6-8 måneder i ungdomsårene. Det er regnet med at hun vil kunne bo i egen bolig, men hun vil hele livet ha behov for hjelp og pleie.

I tillegg til at hun mottar forskjellige trygdeytelser, får Maria fra bostedskommunen, Leikanger, 37,5 timer assistenthjelp i uken, særlig knyttet til skoletiden, men også noe utover det; dessuten 6 timer støttekontakt i uken og 8 avlastningshelger og 8 feriedager pr år. Familien har fått 4 timer hjemmehjelp i uken. Etter ønske fra familien har støttekontaktordningen til dels vært byttet ut med hjemmehjelp. - Maria har normale intellektuelle og følelsesmessige funksjoner, og er i dag en aktiv pike på 11 år, som er veltilpasset i forhold til sitt store handikap.

Sykehuseieren, Sogn og Fjordane fylkeskommune, har erkjent at det foreligger erstatningsgrunnlag etter skadeserstatningsloven § 2-1, årsakssammenheng og et økonomisk tap, men det er uenighet om tapets omfang. … 

…

Tvisten for Høyesterett gjelder etter dette utmålingen av erstatning for fremtidige utgifter og lidt tap etter 1 januar 1991. Det er enighet mellom partene om at erstatningen skal fastsettes ut fra at Maria Stokstad vil bo hos foreldrene til hun er 20 år gammel, og at hun deretter vil bo i egen bolig. Det er også enighet om at erstatningen skal dekke utgiftene i hele hennes levetid, som ut fra levetidsstatistikken settes frem til fylte 81 år. Partene er videre enige om å legge til grunn at Maria vil ta høyskole- eller universitetsutdanning, og deretter arbeide i halv stilling.

…

Mitt syn på saken:

Rettslige utgangspunkter

En feil fra sykehuset har gjort at Maria Stokstad helt fra fødselen har fått et annet liv enn hun ellers ville fått. Domstolenes oppgave i saken er å avgjøre hvilken erstatning dette gir henne eller foreldrene krav på fra sykehuseieren. Under sakens gang er det blitt enighet om erstatningsposter på til sammen vel 2,7 millioner kroner. Høyesterett skal ta stilling til hvilke erstatningskrav Maria eller hennes foreldre har utover dette - til utgifter som er påløpt eller vil påløpe i fremtiden.

Utgangspunktet for vurderingen er skadeserstatningsloven § 3-1, som fastsetter at erstatning for skade på person skal dekke blant annet "lidt skade" og "utgifter som personskaden antas å påføre skadelidte i fremtiden". I Skolanddommen i Rt 1993 1547 er det angitt nærmere hvilke utgifter som etter dette kan kreves erstattet fra skadevolderen, - nemlig "nødvendige" og "rimelige" utgifter som den skadelidte har hatt eller vil ha.

Når det skal fastslås hva disse uttrykkene nærmere innebærer, er det et problem at liknende uttrykk brukes også for å angi nivået på de ytelser det offentlige skal stille til rådighet for funksjonshemmede. Det er et spørsmål om dette innebærer at nivået skal være det samme i erstatningsretten og i trygde- og sosialretten. Hvis svaret er nei, blir det videre spørsmål hvilke forskjeller det skal være mellom ytelsene til funksjonshemmede med og uten en erstatningsansvarlig skadevolder å holde seg til - f eks mellom et barn som er skadet ved fødselen på grunn av en sykehusfeil, og et barn som har fått samme fødselsskade uten at noen kan lastes for det.

Også på dette punkt er det uttalelser av interesse i Skolanddommen. Det heter her at "... offentlige tilbud må være utgangspunktet for hva som er rimelige og nødvendige utgifter som kan kreves dekket gjennom erstatningsretten". Selv om uttalelsen er gitt i en drøftelse av om den skadelidte skulle være i institusjon eller ikke, mener jeg den gir uttrykk for et riktig prinsipp også i vår sak. Dommen åpner imidlertid for å tilkjenne ytelser på et noe høyere nivå i erstatningsretten enn i trygde- og sosialretten; erstatningen skal "... være et supplement til det offentlige tilbud for i rimelig utstrekning å avbøte følgene av skadene ytterligere". Det heter også: "Skal man fravike prinsippet om at erstatningen skal være et supplement til offentlige ytelser, må det foreligge særegne omstendigheter, og ikke minst må utgiftene stå i et rimelig forhold til det som kan oppnås gjennom en annen ordning enn det offentlige tilbud."

Når det gjelder behandlings- og pleieytelser med rent helsemessige siktemål, finner jeg det vanskelig å ta noe annet utgangspunkt enn at de offentlige ytelsene representerer det nødvendige og rimelige nivå også erstatningsmessig. Kommer man over til ytelser med sikte på å gi mer selvstendighet, uavhengighet og trivsel i hverdagen, mener jeg at det lettere kan bli tale om en noe høyere standard i erstatningsretten, altså slik at man dekker ytelser utover det som går inn under offentlige hjelpe- og stønadsordninger. Men fortsatt gjelder begrensningen til nødvendige og rimelige utgifter, og det må trekkes en grense mot det som omfattes av ménerstatningen.

Det fremgår av det jeg har sagt, at det kan bli tale om å beregne en differanse fra de offentlige ytelsene, og dette fører over i et annet grunnproblem i saken: Man må gjøre anslag om offentlige ytelser langt inn i fremtiden: hvilke behov vil det offentlige om en årrekke ta sikte på å dekke, hva vil gjelde om egenbetaling for ytelsene, hvilke skatteregler vil være relevante, osv. Etter min mening kan dette ikke falle inn under den påvisning av tapet som en skadelidt som utgangspunkt har bevisbyrden for. Hvilke nærmere krav som skal stilles for at retten kan legge til grunn at bestemte offentlige ytelser vil bli gitt, kan imidlertid vanskelig beskrives generelt. Men det avgjørende må være en vurdering av sannsynligheten for at ytelsene faktisk vil bli gitt, og jeg er ikke enig med ankemotpartene i at ytelsene må være sikret som rettigheter for at de kan gå til fratrekk.

Det følger av det jeg har sagt, at det er vage kriterier for å angi det nivå av behov som erstatningen skal dekke, og at det er vanskelig å forutsi offentlige støtteregler langt inn i fremtiden. Resultatet i saken må derfor bygge på store elementer av skjønn, noe også partene har gitt uttrykk for. Fra begge sider er det lagt frem detaljerte regnestykker, som er nyttige som illustrasjon på kostnadsnivået. Når de grunnleggende forutsetningene for erstatningsutmålingen nødvendigvis er så skjønnsmessige, ser jeg imidlertid ikke grunn for retten til selv å foreta svært detaljerte utregninger.

Utgifter til hjelp, pleie og tilsyn 

Den dominerende posten gjelder Marias krav om å få dekket utgiftene til hele livet å lønne en person i full stilling til å bistå med hjelp, pleie og tilsyn. Dette kravet omfatter både tiden da hun bor hjemme - antakelig til hun er 20 år - videre perioden da hun er under utdanning, og tiden senere, da hun ventes å være i 50% arbeid. Den sakkyndige helsesjef Hauge har uttrykt at Maria må gis mulighetene for "et mest mulig selvstendig og fritt liv". Han har kommet frem til at Maria har et behov for ytelser utover de offentlige på ett årsverk frem til hun er 20 år, og et halvt til ett årsverk senere, og han har da presisert forutsetningene slik: "Maria som skadelidt skal ha krav på et tilbud som gir et så fullverdig liv som mulig i det omfang Maria selv er i stand til å ta i mot og nyttiggjøre slike tilbud". Høyesteretts vurdering må ta utgangspunkt i at bare nødvendige og rimelige utgifter skal erstattes, jf det jeg tidligere har sagt om dette. Den sakkyndiges målformuleringer kan etter mitt syn gi et visst inntrykk av at han har vurdert i forhold til en høy behovsstandard.

Jeg ser først på tiden mens Maria bor hjemme hos foreldrene. Denne perioden reiser særlige problemer knyttet til foreldrenes omsorgsplikter overfor mindreårige barn, - noe som ikke var oppe i Skolanddommen. I denne perioden er det på det rene at Maria får omfattende offentlig støtte, blant annet til assistent i full stilling. Samtidig er hun nå sterkt hjelpetrengende, og det er ingen tvil om at foreldrene - og særlig moren - har gitt hjelp, pleie og tilsyn i betydelig grad. Det er understreket av de sakkyndige hvilken avgjørende betydning denne innsatsen har hatt for at Maria i dag er en så harmonisk og velfungerende pike. Spørsmålet er hvilken erstatningsrettslig relevans foreldrenes innsats har. I Skolanddommen heter det at erstatningen "... må omfatte en rimelig kompensasjon for foreldrenes arbeid, selv om den nærmere vurdering og utmåling er vanskelig". Vanskene det her vises til, ligger dels i å avgjøre hvilket behovsnivå erstatningen skal dekke - for Maria har foreldrenes omsorg utvilsomt ligget på et meget høyt nivå. I vår sak kommer også det forhold inn at det gjelder foreldrenes omsorg for et mindreårig barn, ikke som i Skolandsaken et barn som er blitt voksen. Men foreldrenes omsorgsplikt forhindrer ikke at merbelastning som foreldrene har fått på grunn av skaden, kan kreves erstattet av en skadevolder. Det er åpenbart at den omsorgen Marias foreldre har gitt, klart overstiger den som i alminnelighet gis et barn. Dette tilsier at det her gis erstatning som kan kompensere foreldrenes innsats eller gi grunnlag for kjøp av tjenester. Jeg er kommet til at erstatning passende kan tilkjennes med 50.000 kroner årlig, som tilsvarer ca en fjerdedels stilling. For tiden fra 1 januar 1991 til 1 juli 1996 utgjør dette 275.000 kroner. For de 9 årene fra Maria er 11 til hun er 20 år blir det kapitalisert ca 355.000 kroner. Jeg bemerker at jeg i beregningen ikke ser grunn til nå å bygge på en annen kapitaliseringsrente enn 5%, som Høyesterett kom frem til i Ølbergdommen i Rt 1993 1524 .

Senere perioder i Marias liv - utdanningstiden og årene etter - behandler jeg under ett. Maria vil da være mer selvhjulpen. Den sakkyndige overlege Aarli har anslått det til mer enn 50% sannsynlig at hun etter opptrening vil kunne klare seg uten korsett og kunne mestre sin personlige hygiene, og mer enn 75% sannsynlig at hun vil ha en vesentlig bedring av evnen til å forflytte seg uten hjelp. Men hun vil samtidig ha forlatt barndomshjemmet, og hun vil ikke lenger ha krav på slik assistent fra kommunen som hun har i dag. Hun vil trenge hjelp til forskjellige gjøremål. Til grunnleggende oppgaver vil hun få hjelp fra det offentlige, og jeg er enig med den ankende part i at det er riktig å legge til grunn at omgivelsene bistår uten lønn med helt enkle, sporadiske hjelpeoppgaver - som for eksempel å hjelpe Maria inn på lesesalen. En del andre former for bistand - blant annet i forbindelse med ferier, ligger på grensen til det som omfattes av ménerstatningen. Jeg ser det likevel som rimelig å pålegge erstatningsansvar slik at Maria har visse beløp til å kjøpe tjenester som kan øke hennes muligheter for en selvstendig livsførsel. Etter mitt syn kan også for denne perioden et beløp som gjør henne i stand til å betale ca 50.000 kroner i lønn årlig, være passende. Neddiskontert vil det utgjøre ca 625.000 kroner. Jeg nevner i denne forbindelse at jeg har vanskelig for å se at det vil være hensiktsmessig å basere seg på at all hjelp skal ytes fra den samme personen - uansett om det gjelder personlig pleie, bistand til å ta seg frem, husarbeid eller ytre vedlikehold av hus og hage. Men denne avgjørelsen blir det opp til Maria selv å ta.

Også enkelte andre poster som ankemotpartene har tatt opp, knytter seg nært til hjelp, pleie og tilsyn. Jeg er enig med den ankende part i at utgifter til fysikalsk behandling i tilfeller som Marias dekkes av det offentlige, slik at hun ikke har noe krav her. Jeg er videre enig i at det for medisiner i det vesentlige må ventes å være tale om medisiner på "blå resept", der maksimal egenandel etter dagens regler er 1 190 kroner pr år, noe som gir en kapitalisert erstatning på i underkant av 25.000 kroner. Etter min mening kan det være grunnlag for å gi en viss kompensasjon for utgifter utover trygdens satser for kost- og overnattingsutgifter for hjelpere ved treningsopphold o l. Ekstrautgifter til sport, ferie og fritid går inn under ménerstatningen i den utstrekning de ikke er medisinsk begrunnet, og kan også til dels dreie seg om utgifter til å betale hjelpere, som jeg har behandlet foran. Men også dette kan gi grunnlag for et visst tillegg, slik at det samlede beløpet for utgifter nært knyttet til hjelp, pleie og tilsyn etter at Maria er flyttet hjemmefra, kan settes til 700.000 kroner.

Særlig om egenandeler

Det er enighet om at egenandeler skal erstattes, og om at påløpte egenandeler er vel 54.000 kroner. Når det gjelder beregningen av fremtidige egenandeler, ble det i Skolanddommen lagt til grunn at renteinntekt av erstatningen for fremtidige utgifter ikke skulle tas med i beregningsgrunnelaget ved anvendelse av forskrift 21 desember 1988 om vederlag for opphold i institusjon mv. Forskriften er senere blitt presisert i samsvar med Høyesteretts oppfatning. Mye kan tale for at Høyesteretts oppfatning i Skolanddommen burde legges til grunn også når det gjelder egenandeler beregnet for kommunale tjenester til funksjonshemmede utenfor institusjon, og jeg kan ikke se at den nevnte presiseringen av reglene for institusjonstilfellene er uttrykk for et bevisst ønske fra regelgiverne om en annen løsning. Det er imidlertid ikke nødvendig å ta standpunkt til dette. I vår sak dreier det seg om mindre rentebeløp og langt lavere egenandeler enn i Skolandsaken, og det er vanskelig å se at rentefradrag kan ha utslag av betydning. Det er ellers klart at renteinntekter av erstatning for lidt tap og av den erstatning som Maria allerede har mottatt, skal tas med i grunnlaget for beregning av egenandeler. Jeg er etter dette kommet til at tillegget for egenandeler bør settes til 300.000 kroner.

Bilutgifter

Det er stor avstand mellom partenes anslag når det gjelder utgifter til bil. Under forhandlingene for Høyesterett har partene likevel bare gjennomgått relativt summarisk de detaljerte beregningene de har foretatt, og de forutsetninger de har stilt opp. I noen grad synes uenigheten å skyldes store vansker med å få korrekte opplysninger fra trygdemyndighetene, noe den ankende part har gitt klart uttrykk for. Et spørsmål også her er om renteinntekter fra erstatning for fremtidige utgifter skal tas med ved beregningen av egenandeler - noe som ikke nødvendigvis står i samme stilling her som i forhold til kommunale tjenester. - Den ankende part er kommet til at ekstrautgiftene til bil i den første perioden blir oppveid av innsparing for årene etter at Maria selv ville kjøpt bil. Denne innsparingen ligger imidlertid langt inn i fremtiden, og usikkerheten med hensyn til hva beregningen skal ta utgangspunkt i, blir fremtredende. I tillegg kommer de nevnte vanskene allerede ved å klarlegge dagens regler. Ut fra dette finner jeg vanskelig å kunne gjøre annet enn å beregne rent skjønnsmessig et beløp til bilutgifter frem til første bilskifte, når Maria har fylt 18 år, som jeg anslår til 150.000 kroner neddiskontert.

Tolking av partenes tidligere avtaler

På enkelte punkter er partene uenige om hva som tidligere er avtalt. Det er i prinsippet spørsmål om å tolke partenes avtaler, og jeg bemerker at retten har et relativt sparsomt materiale til dette.

…

Påslaget for skattebelastningen

Jeg kan ikke se at det som ble lagt til grunn under lagmannsrettens behandling om en skatteulempe på 10%, innebærer noen avtalerettslig binding.

Når det gjelder hva som er et riktig påslag for skattebelastningen, står partene langt fra hverandre. Den ankende part mener at en skatteulempe på 10% i alle fall er riktig, ut fra Skolanddommen, der ble forutsatt plassering i livrente når det gjaldt erstatning for fremtidige utgifter. Ankemotpartene har kommet fram til over 95%, ut fra plassering i bank. Mellomliggende alternativer er ikke blitt analysert under prosedyren.

Jeg har på den ene siden vanskelig for å se at bankplassering, med den skatteulempe det er angitt å gi, er i samsvar med den plikt den skadelidte har til tilpasning for å begrense tapet. På den annen side setter ikke Skolanddommen noen generell standard for skatteulempe ved fremtidige utgifter, men legger opp til en konkret vurdering i den enkelte sak av hva som er en hensiktsmessig plassering. På flere punkter skiller vår sak seg fra Skolandsaken, blant annet kan Maria ha behov for å bruke et større beløp til bolig, noe som ikke vil være forenlig med å plassere hele beløpet i en livrente. - Spørsmål om skattepåslag ved personskadeserstatning er drøftet av Lødruputvalget i NOU 1994:20 side 97-99. Et flertall i utvalget foreslår på side 113-114 at det bør fastsettes en enhetlig prosentsats på 25% for skatteulempen, jf her Rt 1993 1524 (Ølberg) og Rt 1993 1538 (Horseng). Etter mitt syn kan dette være en riktig sats også i vår sak.

Forsinkelsesrente

Å beregne forsinkelsesrente fra saksanlegget for fremtidige utgifter vil innebære en annen beregningsmåte enn domstolene har anvendt til nå. Jeg viser til NOU 1994:20 side 66, der det er vist til Rt 1987 764 på side 774 og uttalt at en erstatning som fastsettes på grunnlag av pengeverdien på et gitt tidspunkt, normalt ikke gir grunnlag for forsinkelsesrente i tiden forut for utmålingstidspunktet. - Noe annet måtte innebære at også andre forutsetninger som legges til grunn ved erstatningsberegningen, måtte vurderes på nytt. Jeg kan ikke se at ankemotpartene har gitt tilstrekkelig begrunnelse for å gå bort fra den sedvanlige beregningsmåten, og legger til grunn at det ikke skal beregnes forsinkelsesrente for fremtidige utgifter.

Det er utbetalt kontobeløp som overstiger den erstatning som tidligere er tilkjent, med 435.000 kroner. Det er mer enn det som nå tilkjennes for allerede påløpte utgifter, og det er derfor heller ikke grunnlag for å tilkjenne forsinkelsesrente for disse utgiftene.

Oppsummering

Det som jeg etter dette er kommet til at kan kreves erstattet, er for det første utgifter til hjelp, pleie og tilsyn. Dette utgjør for perioden frem til Maria er 20 år, 275.000 kroner for allerede påløpte utgifter og ca 355.000 kroner for fremtidige utgifter. Jeg ser her og for de øvrige poster foreløpig bort fra påslaget for skatteulempe. For tiden etter at Maria er flyttet hjemmefra, er erstatningen for utgifter til hjelp, pleie og tilsyn satt til 700.000 kroner. Videre skal påløpte og fremtidige egenandeler erstattes med ca 300.000 kroner, bilutgifter med ca 150 000 kroner og utgifter til ombygging av fremtidige boliger med ca 100 000 kroner. Dette blir til sammen ca 1 880.000 kroner, som med tillegg for 25% skatteulempe blir 2 350.000 kroner. Jeg legger til grunn at alle beløpene tilkommer Maria Stokstad.

…

Dommer Backer: Jeg er i det vesentlige og i resultatet enig med førstvoterende.

Dommer Skåre: Likeså.

Dommer Bugge: Likeså.

Justitiarius Smith: Jeg mener at den erstatningen som her blir utmålt for påførte og fremtidige utgifter, selv om den utgjør et høyt beløp etter norsk rettspraksis, likevel ikke er tilstrekkelig under hensyn til Maria Stokstads omfattende og livslange behov for hjelp, pleie og tilsyn.

Ved personskade er erstatningen et supplement til de offentlige ytelser, og Høyesterett har fastslått - som påpekt av førstvoterende - at dette tillegget skal begrenses til rimelige og nødvendige utgifter. Men den konkrete vurderingen av hva som er rimelige og nødvendige utgifter, må samtidig skje på bakgrunn av skadeserstatningsloven regel i § 3-1 om at erstatningen skal dekke utgifter som personskaden antas å påføre skadelidte i fremtiden.

Det er i denne saken enighet om at man ved utmålingen av det erstatningsmessige tillegget til de offentlige ytelser skal legge til grunn at skadelidte skal bo utenfor institusjon, at hun skal ta utdannelse og kunne ha lønnet arbeid i halv stilling. Det er da etter min mening rimelig og nødvendig å utmåle en erstatning som gir henne realistiske muligheter for å kunne utvikle og utdanne seg på en god måte og ha en selvstendig livsførsel gjennom livet. Ved bedømmelsen av hva dette vil medføre av utgifter, anser jeg det riktig å legge stor vekt på de sakkyndiges utsagn. De sakkyndige har anslått skadelidtes behov for hjelp, pleie og tilsyn til å utgjøre mellom et halvt og et helt årsverk, noe varierende gjennom hennes livsløp. Jeg finner ut fra de sakkyndiges grundige redegjørelser for hennes forskjellige behov, at hennes mulighet til å skaffe seg hjelpetjenester bør normeres til en størrelse tilsvarende en halv stilling. Ved denne vurdering av utgiftsnivået er det tatt hensyn til at disse hjelpetjenester skal kunne være tilgjengelige på en fleksibel måte i årene fremover, blant annet på ulike tider av døgnet. Dette vil innebære omtrent en fordobling av de utgifter som flertallet har utmålt til hjelp, pleie og tilsyn. Jeg viser for øvrig til domsgrunnene til lagmannsretten, som har gått enda noe høyere i sin behovsvurdering. Siden jeg er i mindretall, finner jeg ikke grunn til noen nærmere tallfesting.

Når det gjelder de øvrige spørsmål som knytter seg til erstatningsutmålingen, kan jeg slutte meg til førstvoterende.

Rt 1997 852 Erstatning etter overgrep

STIKKORD:   
Årsakssammenheng.  Erstatningsrett.

SAMMENDRAG: 
En far var straffedømt for å ha hatt samleier med sin 14 år gamle datter.  Hun ble tilkjent erstatning for tap i fremtidig erverv med kr. 125.000,- og oppreisning med kr. 75.000,-.  Det var årsakssammenheng mellom det straffbare forhold og det forhold at datteren måtte gå ett år om igjen på skolen. - Uttalelser om endringene i skadeserstatningsloven i 1992 med sikte på seksuelle overgrep mot barn og om forholdet mellom tap i fremtidig erverv og oppreisning i slike saker, jfr. skadeserstatningsloven § 3-2a, § 3-3 og § 3-5.

DOMMERE: 
Gjølstad, Flock, Coward, Dolva og Holmøy. (Enstemmig dom.) 

Dommer Gjølstad: Saken gjelder erstatning og oppreisning til fornærmede i forbindelse med straffedom for incest. 

B ble ved Agder lagmannsretts dom av 9 november 1995 dømt etter straffeloven § 196 og straffeloven § 207 2. straffalternativ til fengsel i 1 år og 8 måneder for seksuelle overgrep mot sin datter, A, født 29 april 1978.  Straffedommen er rettskraftig. 

I straffesaken var det lagt ned påstand om erstatning og oppreisning til fornærmede.  Det ble krevd 7 960 kroner for lidt økonomisk tap og 178 968 kroner for tap i fremtidig erverv.  Det siste kravet utgjorde ett års gjennomsnittlig industriarbeiderlønn for kvinner og var basert på at A hadde gått ett år om igjen på videregående skole og som følge av det kommer ett år senere ut i arbeidslivet. Oppreisningskravet var begrenset oppad til 150 000 kroner. 

… 

Det er enighet mellom partene om at lidt tap - utgifter til psykolog - skal erstattes i samsvar med lagmannsrettens dom.  Tvisten gjelder kravet om erstatning for tap i fremtidig erverv, særlig om det er grunnlag for slik erstatning, og dessuten oppreisningsbeløpets størrelse. 

…

Jeg er kommet til at kravet om erstatning for tap i fremtidig erverv må tas til følge, og at oppreisningsbeløpet bør forhøyes. Utgiftene på 7 960 kroner til psykolog er det enighet om at skal erstattes, og jeg går ikke nærmere inn på dette. 

B var gift med As mor, men flyttet fra familien kort tid etter at A ble født.  A hadde samvær med faren frem til 6-7-årsalderen, men mistet da kontakten med ham.  Moren ble senere gift på nytt.  A hadde en vanskelig oppvekst hos moren og stefaren.  I 1988 henvendte hun seg til barnevernet og ba om hjelp.  I en samtale med moren opplyste hun at stefaren hadde forgrepet seg mot henne seksuelt.  Forholdet ble anmeldt, men anmeldelsen ble henlagt av politiet.  As forklaring førte til brudd mellom moren og stefaren.  A hadde tilpasningsproblemer og var ved flere anledninger i kontakt med Barne- og ungdomspsykiatrisk avdeling ved sentralsykehuset i fylket og med sosialtjenesten i kommunen. 

A ønsket å gjenoppta kontakten med faren.  Dette kom i stand høsten 1991.  Våren 1992 besøkte hun sin far i hans mors hjem ved en rekke anledninger.  A var på denne tiden i stadig konflikt med sin mor. Lagmannsretten gir uttrykk for at hun "nærmest dyrket sin far som hadde kommet for å redde henne." Det ble bestemt at A skulle være hos faren i sommerferien 1992.  Han hadde på forhånd lovet henne en ferietur til London, dit han selv skulle på forretningsreise. 

Faren kjente til anmeldelsen av stefaren.  Han var klar over at A var i en meget vanskelig livssituasjon og svært sårbar, og han visste også om hennes forventninger til ham. 

Det straffbare forhold ble begått i sommerferien 1992, på forskjellige hoteller i London og Stockholm.  Lagmannsretten la til grunn at faren ved flere anledninger hadde befølt datterens kjønnsorgan og stukket en finger inn i hennes skjede, og at han hadde hatt flere samleier med henne, uten at det var mulig å tallfeste overgrepene, ved en anledning også oralsex. 

Det er gjort gjeldende at lagmannsrettens beskrivelse av det straffbare forhold bør suppleres med detaljer fra politiavhørene av A. Bevissituasjonen for Høyesterett gir etter mitt syn ikke tilstrekkelig grunnlag for dette.  En slik supplering vil heller ikke ha noen vesentlig betydning ved avgjørelsen av erstatnings- eller oppreisningskravene. 

A har de siste årene hatt alvorlige psykiske problemer.  Hun har vært frivillig innlagt i psykiatriske sykehus i to perioder, og hun har vært til behandling hos flere psykologer.  Til tross for sine psykiske vansker avsluttet hun ungdomsskolen våren 1994 på ordinær måte.  Hun begynte på videregående skole høsten 1994, men på grunn av konsentrasjonsvansker og et tre måneders opphold i psykiatrisk sykehus, måtte hun ta det første året om igjen i skoleåret 1995-96.  Også etter dette mangler hun eksamen i enkelte fag på grunnkurset. 

Det er mot den bakgrunn jeg her har redegjort for, at kravene om erstatning og oppreisning skal vurderes.  Jeg ser først på spørsmålet om erstatning for tap i fremtidig erverv.  Som jeg vil komme tilbake til, er det imidlertid en viss sammenheng mellom erstatning og oppreisning i denne type saker. 

Etter skadeserstatningsloven § 3-3, jf § 3-1 har fornærmede i en slik sak krav på å få erstattet tap i fremtidig erverv som overgrepene antas å påføre vedkommende i fremtiden.  Ved lovendring med virkning fra 22 mai 1992 ble det bestemt at reglene i skadeserstatningsloven § 3-2a om standardisert erstatning til barn ikke skal gjelde i saker etter § 3-3.  Proposisjonen som lå til grunn for lovendringen, inneholder en generell behandling av spørsmålet om erstatning for tap i fremtidig erverv ved seksuelle overgrep mot barn. Jeg viser til Ot.prp.nr.20 (1991-92) der det heter på side 48: 

"Departementets oppfatning er at erstatning for framtidig inntektstap ikke kan eller bør spille noen stor rolle i saker om seksuelt misbruk av barn.  Den tilbakeholdenhet som hittil har vært vist, har etter departementets oppfatning gode grunner for seg.  Det vil alltid være betydelig usikkerhet til stede i vurderingen av om overgrep vil lede til redusert ervervsevne i voksen alder.  Selv om overgrep, som arbeidsgruppen er inne på, kan føre til problemer i forbindelse med skolegang, kan det ikke uten videre legges til grunn at dette fører til et framtidig økonomisk tap.  Og selv om man antar at det foreligger et tap, vil det være meget vanskelig å bestemme størrelsen av dette.  Ved utmåling av erstatning til en ung person skal det også mye til før man kan legge til grunn at vedkommende i voksen alder vil få problemer med å fungere i arbeidslivet.  Generelt bør det etter departementets oppfatning vises tilbakeholdenhet med å stemple barn og ungdom som varig uføre av psykiske grunner. 

Departementets oppfatning er at oppreisning bør være den alminnelige form for erstatning ved seksuelle overgrep mot barn. Muligheten for at overgrepene også vil føre til et visst framtidig inntektstap, bør heller i noen grad gi seg utslag i et høyere oppreisningsnivå." 

Det uttales deretter at kravet i skadeserstatningsloven § 3-2a om 15 % medisinsk invaliditet meget sjelden vil være oppfylt, og at utmålingen av erstatning for tap i fremtidig erverv bør følge de alminnelige regler.  Departementet konkluderer slik: 

"Som påpekt, bør siktemålet med en slik lovendring ikke være at erstatning for tap i framtidig erverv skal tilkjennes i et stort antall tilfeller av seksuelle overgrep mot barn.  Lovendringen vil likevel gjøre det lettere å utmåle erstatning for tap i framtidig erverv i tilfeller hvor det foreligger grunnlag for dette." 

De særlige bevisproblemene knyttet til utmåling av fremtidige inntektstap for små barn og betenkelighetene ved å forutsette at overgrep mot barn vil medføre varig uførhet av psykiske grunner, gjør seg ikke gjeldende i et tilfelle som det foreliggende.  I denne saken er det et faktum at A har måttet ta et skoleår om igjen.  Forutsatt at kravet om årsakssammenheng er oppfylt, er det akseptert at hun har krav på erstatning for at hun derved kommer senere ut i arbeidslivet. 

Som jeg har nevnt, har det for Høyesterett vært oppnevnt sakkyndig til å vurdere årsaksspørsmålet.  Den sakkyndige, professor Grünfeld, har i sin uttalelse redegjort for As betydelige psykiske problemer under oppveksten.  I følge hans uttalelse forverret hennes psykiske tilstand seg "dramatisk" fra senhøsten 1992.  Professor Grünfeld mener at det er grunn til å anta at overgrepene hun var utsatt for sommeren 1992 må ha hatt en "særlig ødeleggende virkning" på henne.  Hun karakteriseres som "psykisk sterkt skadet ung kvinne".  Uttalelsen avsluttes slik: 

"Sett på bakgrunn av A's livshistorie og psykiatriske sykehistorie fra 1988 og frem til i dag, er det overveiende sannsynlig at de overgrepene hun har vært utsatt for sommeren 1992 står i en årsakssammenheng med hennes svekkede skolemessige og sosiale fungering. At hun har måttet ta ett år av skolen om igjen karakteriserer hennes vanskelige psykiske helsetilstand, med emosjonell labilitet, svekket selvfølelse, tendens til sosial isolasjon og forstyrret læreevne som følge av mangelfull konsentrasjonsevne. 

At andre årsaksfaktorer kan ha vært medvirkende til A's skolemessige vansker kan ikke utelukkes.  Alvorlig psykisk skjevutvikling er sjelden unifaktoriell.  Skilsmissesituasjonene og et konfliktfylt forhold til moren, kan ha vært medvirkende, likeledes det problematiske forholdet til stefaren i siste halvdel av 1980-tallet. 

Det bør legges vekt på at A var psykisk særlig sårbar da hun sommeren 1992 var utsatt for de overgrep hennes biologiske far senere er straffedømt for." 

Jeg mener at man etter dette og materialet i saken for øvrig må bygge på at det foreligger samvirkende skadeårsaker.  Etter den sakkyndiges uttalelse finner jeg at det må anses overveiende sannsynlig at farens overgrep sommeren 1992 har vært en medvirkende årsak til at A er blitt forsinket i sin skolegang, og en så vidt vesentlig årsak at det er naturlig å knytte ansvar til den. 

Jeg nevner at lovforarbeidene kan gi støtte for det syn at det bør vises tilbakeholdenhet med å tilkjenne erstatning for tap i fremtidig erverv.  Jeg finner imidlertid ikke at uttalelsene her gir tilstrekkelig grunnlag for å tilsidesette de alminnelige årsaksregler i et tilfelle som dette, hvor det foreligger et konkretisert tap. 

Til ankemotpartens anførsler om årsaksspørsmålet bemerker jeg at det nok er så at umiddelbar bevisførsel kan ha betydning ved vurderingen av et slikt årsaksforhold.  På den annen side var det ikke oppnevnt sakkyndig for lagmannsretten.  Og lagmannsrettens premisser etterlater en viss tvil om retten har bygd på riktig forståelse av prinsippene for samvirkende skadeårsaker. 

Erstatningen bør etter min mening settes til 125 000 kroner.  Jeg har tatt utgangspunkt i oppgitt årslønn som omsorgsarbeider, som A har valgt å utdanne seg til.  Tapet er beregnet etter nettoprinsippet, idet jeg forutsetter at beløpet ikke vil bli skattlagt, jf Lignings ABC for 1996 745 om at erstatning for forlenget skolegang ikke anses skattepliktig.  Det er videre gjort et visst fradrag for utgifter forbundet med å arbeide. 

Jeg går så over til utmålingen av oppreisningsbeløpet.  Det er ubestridt at B plikter å betale A oppreisning.  Etter skadeserstatningsloven § 3-5 skal det ved utmålingen av oppreisning for blant annet slike krenkelser som vi her står overfor "særlig legges vekt på handlingens art, hvor lang tid forholdet har pågått, om handlingen er et misbruk av slektskapsforhold, omsorgsforhold, avhengighetsforhold eller tillitsforhold, og om handlingen er begått på en særlig smertefull eller krenkende måte." 

Utmålingsbestemmelsen kom inn i § 3-5 ved lovendringen i 1992. Den gir anvisning på en individuell fastsettelse av oppreisningsbeløpet i den enkelte sak.  Det skal således ikke skje noen normering.  Av forarbeidene fremgår at man overveide normering av oppreisningsbeløpene ved alvorlige seksuelle overgrep mot barn, men valgte ikke å legge opp til et slikt system, proposisjonen side 44-46. 

Tilføyelsen av utmålingsbestemmelsen tok sikte på en generell heving av oppreisningsbeløpene i saker om seksuelle overgrep mot barn. Det heter i proposisjonen på side 46-47: 

 "Departementet forutsetter at erstatningsnivået i alvorlige saker legges vesentlig høyere enn oppreisningsbeløpet i Rt 1988 532, kr 30000,-.  Departementet er for så vidt enig med arbeidsgruppen i at oppreisning bør utmåles uten hensyntagen til gjeldende maksimumsbeløp for erstatning fra staten etter voldsofferforskriften (for tiden kr 150000,-).  Etter departementets oppfatning bør likevel beløp på kr 150000,- eller mer (etter dagens pengeverdi) bare være aktuelt i meget alvorlige saker." 

Justiskomiteen sluttet seg i Innst.O.nr.54 (1991-92) til tilføyelsen i § 3-5 som også av komiteen ble forutsatt å skulle føre til en generell heving av oppreisningsbeløpet i disse sakene.  Komiteen pekte på at et gjennomsnittlig nivå på 30 000 kroner var for lavt når man vurderer de omfattende skadevirkninger slike overgrep kan ha for offeret gjennom hele livet og viste også til at det var en lite heldig nivåforskjell mellom oppreisning tilkjent av domstolene og for eksempel voldsoffererstatningene. - I tilknytning til henvisningene til ordningen med voldsoffererstatning nevner jeg at maksimumsbeløpet her senere er forhøyet til 200 000 kroner med virkning for straffbare handlinger etter 1 januar 1994. 

Etter lovendringen i 1992 foreligger det bare en høyesterettsdom om oppreisning for seksuelle overgrep mot barn, Rt 1996 864. Avgjørelsen gjaldt overgrep begått før lovendringen.  Det ble utmålt en oppreisning på 75 000 kroner. 

Det er fremlagt en rekke avgjørelser fra underrettene og dessuten utskrifter fra søk på Lovdata, uten at materialet er systematisk bearbeidet.  Avgjørelsene viser en sterk spredning i oppreisningsbeløpene.  Selv om de fleste oppreisningsbeløp ligger under 100 000 kroner, foreligger det enkelte avgjørelser med oppreisningsbeløp på 150 000 kroner.  Dette har vært særdeles grove saker med langvarige overgrep mot barn fra lav alder.  De opplysninger som er lagt frem synes å tyde på at det har skjedd en viss heving av det gjennomsnittlige oppreisningsnivå ved alvorlige seksuelle overgrep mot barn. 

Utmålingen av oppreisningsbeløpet i dette tilfellet må, slik loven anviser, skje ved en helhetsvurdering av de konkrete omstendigheter.  Vi står overfor et meget graverende forhold.  Handlingene er i seg selv alvorlige og overgriperen er fornærmedes biologiske far.  Det dreier seg ikke om noe enkeltstående tilfelle, selv om det heller ikke er noe slikt langvarig forhold som er typisk for de alvorligste sakene om seksuelle overgrep mot barn.  Det som gjør forholdet i vår sak særlig grovt, er As spesielle, sårbare situasjon knyttet til hennes meget vanskelige bakgrunn og forventninger til faren, og at overgrepene fant sted i fremmede omgivelser i utlandet, hvor A ikke hadde noen å søke tilflukt hos.  Omstendighetene tilsier et betydelig oppreisningsbeløp.  Farens dårlige økonomi kan bare tillegges begrenset betydning. 

Ved fastsettelsen av beløpet i dette tilfellet bør det etter min mening ha betydning at det her også tilkjennes erstatning for tap i fremtidig erverv.  Jeg har tidligere gjengitt uttalelser fra lovforarbeidene om at oppreisning bør være den alminnelige form for erstatning ved seksuelle overgrep mot barn, og at muligheten for at overgrepene også vil føre til et visst fremtidig inntektstap da heller bør gi seg utslag i et høyere oppreisningsnivå.  Den sammenhengen mellom erstatning og oppreisning som her påpekes, vil - avhengig av bevissituasjonen - kunne føre til at oppreisningsbeløpet etter omstendighetene settes noe høyere i tilfelle hvor erstatning ikke idømmes. 

Jeg finner etter dette at oppreisningsbeløpet bør settes til 75 000 kroner. …

Rt 1997 883 Skalledommen

STIKKORD:
Erstatningsrett. Utmåling av erstatning og oppreisning ved personskade. Lempning.

SAMMENDRAG: 
Skadevolderen som tidligere var straffet for å ha skallet til skadelidte, jfr. straffeloven § 229, ble etter lempning av erstatningsbeløpet, jfr. skadeserstatningsloven § 5-2, pålagt å betale kr. 550.000,- i erstatning. Kravet ble uten lemping beregnet til kr. 1.056.476,-. Skatteulempen ble anslått til 20%. - Anførsel om medvirkning til skaden førte ikke frem. - Regelen om at skadelidte har bevisbyrden for kravet, kunne ikke gjelde skadevolderens anførsler om at skadelidte var mer utsatt for ny arbeidsløshet enn andre, og at også helsemessige forhold hos ham tilsa dette. - Oppreisningsbeløpet ble satt til kr. 50.000,-. Uttalt at det ikke var naturlig å foreta  lempning av et oppreisningsbeløp.

DOMMERE:  
Kst dommer Lødrup, Stang Lund, Schei, Gussgard og Skåre. (Enstemmig dom).

Kst dommer Lødrup: Saken gjelder utmåling av erstatning for personskade og oppreisning, og om erstatningen kan nedsettes etter skadeserstatningsloven § 5-1 eller lempes etter § 5-2.

A ble natt til søndag 23 mai 1993 påført en alvorlig legemsskade av B.

B ble satt under tiltale for Gulating lagmannsrett for overtredelse av straffeloven § 229, 3. straffalternativ. På vegne av A krevde påtalemyndigheten dom for det borgerlige rettskrav, dvs erstatning for det tap A var påført samt oppreisning, straffeprosessloven § 3, jf kapittel 29. …

…

Jeg ser saken slik: Sakens hovedspørsmål er om erstatningsansvaret skal nedsettes på grunn av skadelidtes medvirkning og/ eller lempes. Vi står her overfor et tilfelle hvor det forsettlig er voldt en betydelig legemsskade med et tap i millionklassen, og hvor skadevolderen er en lønnsmottaker med en vanlig inntekt uten forsikringsdekning for sitt ansvar.

Jeg beregner først As tap, for deretter å vurdere om erstatningen skal settes ned.

Tapet i fremtidig inntekt

Jeg finner det forholdsvis klart at utgangspunktet her må være de tall og beregninger for bruttoinntekt uten skaden som A har lagt til grunn. Jeg oppfatter ankemotparten dithen at han er enig i dette, dersom hans anførsler om et lavere anslag ikke fører frem.

At A på grunn av andre helsemessige forhold enn de som kan føres tilbake til ankemotpartens skadeforvoldelse ville ha fått redusert sitt inntektspotensiale, finner jeg ikke dekning for. I spesialisterklæringen fra legene Morten Lund-Johansen og Knut Wester nevnes riktignok sykdommer i barndommen, for lavt stoffskifte og sykemeldinger på grunn av isjiasplager. Det er også antydet at det kan inntre senvirkninger etter et biluhell som kan ha ført til en nakkeslengskade. Skal slike forhold - som vel mange mennesker sliter med - få erstatningsmessige konsekvenser, må det i det minste foreligge en overvekt av sannsynlighet for at de skal utvikle seg i en klar negativ retning. Det finner jeg ikke er tilfelle her. At skadelidte har bevisbyrden for at erstatningsvilkårene foreligger kan ikke gjelde en slik anførsel.

Jeg finner det videre lite tvilsomt at man ved fastsettelsen av inntekten i basisåret ikke kan trekke inn en mulig risiko eller særlig utsatthet for arbeidsledighet. Med mindre det foreligger holdepunkter som gjør at man uten rimelig tvil kan gå ut fra dette, må det ses bort fra en slik risiko. Med As bakgrunn og med den forutsetning at han hadde kommet i fast arbeid, foreligger det ikke en slik tvil.

Jeg er derimot i noe tvil om A kan sies å ha en restervervsevne som vil redusere det erstatningsmessige tap i basisåret. Psykologene Odd Arne Reiersen og Kjell O. Bjørnevoll har konkludert med at A er 100 % varig ufør i sitt nåværende yrke, "og sannsynligvis minst 50 % varig ufør i annet arbeide også". En slik konklusjon er imidlertid bare veiledende for min vurdering, som til syvende og sist må bygge på de beskrivelser av sykdomsbildet de sakkyndige - såvel leger som psykologer - har gitt, og As situasjon de siste tre årene. Jeg finner ikke grunn til å gjengi de sakkyndiges erklæringer, men de gir meg, sett i sammenheng med As daglige plager av ulik art, det inntrykk at det ikke er sannsynlig at A i overskuelig fremtid vil være i stand til inntektsgivende arbeid av betydning for erstatningsfastsettelsen. Det er ubestridt at han i tiden etter skaden ikke har vist noen fremskritt i positiv retning.

Ankemotparten har vist til at A kan få visse inntekter ved hundehold. Dette er ikke nærmere dokumentert, og jeg finner å kunne se bort fra det.

Jeg bygger etter dette på det inntektsnivå som A har oppgitt for erstatningsfastsettelsen. Ankemotparten må derimot etter min mening gis medhold i at det må skje fradrag for bortfalte reiseutgifter. Uten særlige holdepunkter for annet, finner jeg å legge til grunn at et beløp på 6.000 kroner i bymessige strøk er reiseutgifter de fleste har. At A ville fått arbeid i nærheten av hjemmet eller kunnet disponere firmabil, er ikke godtgjort med en slik sannsynlighet at jeg kan bygge på det. Jeg vil også vise til at A i sin partsforklaring blant annet har hevdet at han kunne ha fått arbeid på bestemt angitte verksted- og industribedrifter, noe som ville medført bruk av offentlige kommunikasjonsmidler.

As beregning av sitt tap under denne forutsetning til 581 238 kroner må derfor godtas. Ankemotparten har som nevnt ikke hatt innvendinger mot denne beregningen, basert på de nevnte forutsetninger. Det må etter min mening gjøres et tillegg for bortfallet av forsørgertillegget i 2001 og 2004, idet dette er lagt inn som en fradragspost ved beregningen av årstapet de første årene. Det er enighet mellom partene at innspart fagforeningskontingent på 3 500 kroner i året kommer i tillegg til den disponible inntekt etter skaden.

Jeg går så over til å drøfte den uenighet det er mellom partene om påslaget for skatteulempen.

Utgangspunktet er den plikt skadelidte har til å plassere beløpet på en slik måte at tapet begrenses mest mulig, men at dette samtidig veies mot skadelidtes individuelle forhold og behov. Førstvoterende i Ølbergdommen, Rt 1993 1524, oppsummerte sitt syn på skadelidtes innretningsplikt på side 1535 på denne måten:

"Tillegget for skatt fremstår, slik jeg ser det, som en svært usikker størrelse. Denne usikkerhet sammenholdt med det krav en må kunne stille om en fornuftig disponering, fører etter min mening til at utgangspunktet for beregningen må være hvordan en fornuftig person i skadelidtes situasjon faktisk må antas å ville disponere erstatningsbeløpet."

Jeg er enig i dette. Usikkerheten blir i en viss grad eliminert ved den objektiviserte vurdering som skal foretas, og også ved at man tar utgangspunkt i et påslag på 25 %. Jeg viser her til Rt 1996 958, hvor jeg oppfatter førstvoterendes uttalelser på side 970 slik at denne prosentsatsen bør legges til grunn, med mindre det er konkrete holdepunkter for å fravike den. At saken fra 1996 gjaldt skattepåslaget for fremtidige merutgifter og ikke som her det fremtidige inntektstap, spiller mindre rolle for dette prinsipielle synet.

Spørsmålet blir så om det i denne saken er grunnlag for en annen sats enn 25 %. A har en gjeld på 600.000 kroner. Hans inntekter er trygdeinntekter på brutto vel 130.000 kroner og skattefrie leieinntekter som gjør at lånet i det vesentlige kan betjenes ved dem. Ved vurderingen av hans økonomi må nevnes at han har to barn fra et tidligere ekteskap, og at ett av disse for tiden bor hos ham.

Det er for Høyesterett fremlagt beregninger som viser skattepåslaget ved nedbetaling av lånet med alterntive beløp, og ved plassering i bank. For det sistnevnte alternativ blir skatteulempen 46,1 %, mens den ved en nedbetaling av gjeld på 100.000 kroner blir 30,4 %, på 150.000 kroner 25 % og ved en nedbetaling på 200.000 kroner blir den 20,6 %. Disse beregningene er basert på det inntektsnivå jeg har lagt til grunn, og hvor det er tatt hensyn til sparte reiseutgifter og fagforeningskontingent.

Jeg finner det lite tvilsomt at det ikke kan legges til grunn at erstatningen i sin helhet langtidsplasseres i bank - det alternativet er tidligere avvist av Høyesterett, senest i Rt 1996 958. At det videre må legges til grunn at A foretar en viss nedbetaling av lånet, finner jeg heller ikke særlig tvilsomt. Hvilket alternativ som skal velges, blir et skjønnsspørsmål. Jeg er kommet til at en nedbetaling på 200.000 kroner i hvert fall må kunne forventes, og at skatteulempen blir beregnet etter dette alternativet.

Etter dette finner jeg at erstatningen for det fremtidige inntektstapet kan avrundes til 675.000 kroner.

Lidt inntektstap

Partene står langt fra hverandre når det gjelder spørsmålet om når A ville kommet i arbeid om han ikke var blitt skadet.

Lagmannsretten har lagt til grunn at han ville fått arbeid etter sommeren 1994, og jeg slutter meg til denne vurdering. Etter dette blir det lidte inntektstap å beregne for snaut fire år. Den ankende parts påstandsbeløp er basert på at han ville kommet i arbeid fra 1 januar 1994.

Ankemotparten har beregnet tapet - basert på lagmannsrettens forutsetninger - for tiden 1 august 1994 og ut 1996 til 61 363 kroner, og nettotapet for hele 1997 basert på en forutsetning om et årlig tap på 26 663 kroner. Her er også de innsparte utgifter tatt med, mens den ankende parts noe høyere tall er basert på at det ikke ville påløpe reiseutgifter. Jeg finner at inntektstapet fra 1 januar 1997 frem til dommens forkynnelse skjønnsmessig kan settes til 10.000 kroner.

De øvrige erstatningsposter

Det er ikke anket over lagmannsrettens avgjørelse når det gjelder menerstatningen og fastsettelsen av påførte og fremtidige utgifter. Partene er imidlertid for Høyesterett enige om visse endringer i de beløp som lagmannsretten kom frem til. På grunn av økningen i folketrygdens grunnbeløp erkjenner ankemotparten at menerstatningen bør forhøyes til 233 291 kroner. Erstatningen for påførte utgifter og merutgifter i fremtiden er det videre enighet om blir satt til henholdvis 16 384 kroner og 60 437 kroner. Jeg finner det riktig at disse beløp ses i sammenheng med de øvrige tapsposter ved vurderingen av om erstatningen skal settes ned.

Medvirkning og lempning

Ankemotpartens anførsel om at erstatningen skal nedsettes etter medvirkningsregelen i skadeserstatningsloven § 5-1 kan etter mitt syn ikke føre frem. A ble plutselig angrepet av B uten at han var klar over det, og hadde ingen mulighet til å avverge eller begrense skaden. At A - som jeg vil komme tilbake til - ved å omtale Bs samboer som en hore, har bidradd til utviklingen av det hendelsesforløp som ledet frem til skadeforvoldelsen, er ikke tilstrekkelig til at han kan sies å ha medvirket til skaden. Til dette kreves det en sammenheng mellom den skadevoldende handlingen og egen skyld som ikke foreligger her.

Jeg går så over til spørsmålet om lempning.

Hovedregelen om at skadelidte skal ha full erstatning ligger fast. Lempningsregelen i skadeserstatningsloven § 5-2 har en snever rekkevidde. Innføringen av lempningsregelen i 1973 ble begrunnet i hensynet til skadevolderen, hvis økonomi kan bli belastet i en slik grad at det vil være urimelig å pålegge ham å betale full erstatning, se blant annet Innstilling fra Erstatningslovkomiteen fra 1971 48. Her nevnes videre at også ved en "klar uaktsomhet" kan det være grunn til å lempe ansvaret hvor skadevolderen ikke har noen praktisk mulighet for å betale erstatningen eller hvor dette bare kan skje "ved oppofrelser som ikke står i noe rimelig forhold til den bebreidelse som kan rettes mot ham".

I denne saken er skaden voldt ved en forsettlig handling som B er straffedømt for. Jeg finner imidlertid ikke at dette i seg selv kan utelukke lempning. At det vil veie tungt som argument mot å lempe ansvaret, sier seg selv. Men det sentrale skjønnstema er om ansvaret vil virke "urimelig tyngende", og denne urimelighetsvurderingen bør kunne slå ut til fordel for skadevolderen også ved de grovere skyldformer.

Om Bs økonomi er det opplyst at han er uten formue og at han heller ikke eier egen bolig. Han er i en etableringsfase i livet, og det er utelukkende hans løpende inntekter og eventuelle lån som kan finansiere betalingen av en erstatning. Hans lønn som dataingeniør er oppgitt å være ca 250.000 kroner pr. år. Hans inntektspotensiale vil jeg imidlertid anslå til opp mot 300.000 kroner på årsbasis. Ved vurderingen av hans betalingsevne har den ankende part vist til at B på sikt kan regne med en arv etter sine foreldre av ikke ubetydelig størrelse. Jeg finner at det åpenbart må ses bort fra dette, sett hen ikke bare til usikkerheten om det noen gang blir noen arv av betydning, men også til det lite passende i å trekke dette inn når foreldrene ennå er i begynnelsen av 60-årene.

B har dokumentert beregninger av sin disponible årsinntekt under ulike erstatningsalternativer. Det er hevet over tvil at han selv med en betydelig reduksjon i erstatningsbeløpet vil ha en meget trang økonomi i mange år fremover. At ansvaret vil være tyngende, selv etter en lempning, er derfor på det rene. Når det i § 5-2 vises til "den ansvarliges økonomiske bæreevne", finner jeg at i et tilfelle som dette at den klart trekker i retning av lempning. - Jeg nevner også at det her verken foreligger forsikringer eller forsikringsmuligheter på hans hånd.

Når det etter mitt syn vil være "urimelig" tyngende å pålegge B å dekke det fulle tap som A er påført, legger jeg også betydelig vekt på den rekke av begivenheter som fant sted etter at A og B med følge møtte hverandre på "Stredet". A var den som forulempet Bs samboer, og selv om dette muligens kan unnskyldes som "fylleprat", fortsatte krangelen mellom D og A og hans samboer utenfor restauranten. A var ikke villig til å gi noen unnskyldning, og denne krangelen fortsatte til de kom til det stedet på Vetrlidsalmenning hvor A møtte sine venner med bilen. A var således i over en time en aktiv part i det hendelsesforløpet som ledet frem til angrepet fra B. B på sin side var passiv helt frem til han angrep A ca en time etter As omtale av D og den etterfølgende "krangling". Både A og B var sterkt beruset.

Lempning skal selvsagt ikke skje uten at det legges betydelig vekt på skadelidtes interesse. Men skadelidte kan ha en direkte interesse i at erstatningen settes til et beløp som skadevolderen kan ha mulighet for å betale. Dette fremheves i Ot.prp.nr.4 (1972-73) side 42, hvor det heter at det vil være av begrenset betydning for skadelidte om han tilkjennes en erstatning som ikke blir betalt. Det er derfor etter min mening riktig å lempe ansvaret slik at betalingsevnen ikke blir ødelagt. Et ansvar som kan bæres selv om det er tungt, vil også ha betydning for betalingsviljen. Betalingen av erstatningen må lånefinansieres, og et lån rundt 600.000 kroner er ikke umulig å betjene for en med Bs inntekter og inntektspotensiale. Med den betydelige - og etter min mening i dag lite rimelige - morarente på 12 %, er det viktig at finansieringen av erstatningsbetalingen kan skje raskt, og at erstatningsnivået settes slik at låne- og betalingsmulighetene blir noenlunde realistiske. I denne forbindelse bør det også nevnes at B har et studielån, hvor det gjenstår ca 80.000 kroner.

Den ankende part har anført at prevensjonshensyn taler imot lempning i et tilfelle som dette, og at slike hensyn i sin alminnelighet må tillegges stor vekt når det gjelder voldskriminalitet. Etter mitt syn er det i slike tilfelle de strafferettslige følger som i første rekke varetar prevensjonen - for øvrig vil størrelsen av et erstatningsansvar her uansett virke så tyngende at et mulig prevensjonshensyn ikke vil bli svekket.

Jeg finner etter en helhetsvurdering av de forhold som er av betydning for spørsmålet om lempning at erstatningen settes til 550.000 kroner. Ikke under noen omstendighet finner jeg det riktig at ansvaret etter lempningen settes til et beløp under halvparten av det tap A er påført.

Under prosedyren for Høyesterett ble det reist spørsmål om ikke fastsettelsen av skatteulempen burde skje etter at det var tatt standpunkt til om ansvaret skal lempes, noe som kan medføre et lavere skattepåslag. Det riktige må være at erstatningen utmåles på vanlig måte, og at det samlede tap etter dette gjøres til gjenstand for lempning.

Oppreisning

Jeg finner at den ankende parts påstand om at oppreisningsbeløpet blir hevet må tas til følge. Jeg finner at det bør settes til 50.000 kroner - et beløp som også er antydet av den ankende part. Avgjørende for meg er at det foreligger en forsettlig skadetilføyelse med en betydelig skade til følge, og som skadevolderen i lagmannsretten er idømt en ubetinget fengselsstraff for. Jeg er videre enig med den ankende part i at det er lite naturlig å foreta lempning i en utmålt oppreisning, slik lagmannsretten har gjort. …

Rt 1998 1916 Martinsendommen (Skillet mellom utgiftstap og ervervstap)

STIKKORD:   
Erstatningsrett.  Forsikringsrett.  Trygghetsforsikring. Yrkesskade, yrkessykdom.

SAMMENDRAG: 
Saken gjelder bl.a. spørsmålet om en trygghetsforsikring for arbeidstaker som rammes av yrkesskade eller yrkessykdom, dekker fremtidige merutgifter til vedlikehold av egen bolig i tillegg til tap i fremtidig erverv.  Høyesterett fant at erstatning for utgifter til å leie arbeidshjelp for å utføre oppgaver som skadelidte ikke lenger makter i hjemmet, normalt måtte anses som en merutgift knyttet til tap av arbeidsevnen.  Slike utgifter måtte i dette tilfelle anses innbefattet i tidligere utbetalinger vedrørende tap i fremtidig erverv. - Erstatning for påført og fremtidig reduksjon i ektefellens pensjon var ikke en utgift som kunne dekkes etter Trygghetsforsikringen. - Uttalelser om forståelsen av skadeerstatningsloven § 3-1 første og annet ledd.

DOMMERE:  
Stang Lund, Flock, Skoghøy, Rieber-Mohn og Aasland (Enstemmig dom.)

Egne kommentarer:

Saken gjaldt for det første spørsmålet om økte utgifter til vedlikehold av egen bolig kunne kreves dekket som utgifter som følge av skaden, eller må slikt tap anses dekket av erstatning for tap i fremtidig erverv. En enstemming Høyesterett fant at så var tilfellet. Videre gjaldt saken hvorvidt skadelidtes ektefelles reduserte pensjon (som følge av folketrygdens regler om samordning) kunne kreves erstattet. Høyesterett fant at skadelidtes økte leveomkostninger (som følge av ektefellens reduserte bidrag) falt utenfor de utgifter som omfattes av skl.§ 3-1. Skadelidtes ektefelle kunne heller ikke kreve reduksjonen erstattet som tredjemannstap, fordi hun ikke var omfattet av forsikringsordningen. 

Saken gjaldt tolking av forsikringsvilkår, men løsningen bygger på alminnelige erstatningsrettslige utmålingsprinsipper. 

Dommen klargjør et viktig skille mellom hva som er redusert ervervsevne og hva som er utgifter. Generelt kan det sies at alt som gjelder utføring av arbeid i en eller annen form, lønnet eller ikke, faller inn under ervervsevnen. For ulønnet arbeid som husarbeid, vedlikehold av bolig osv, vil skaden ikke føre til bortfall av inntekter, men normalt til at det påløper utgifter til å få arbeidet utført av andre. Likevel skyldes utgiften at den fysiske skaden har redusert skadelidtes evne til å utføre arbeid. Som utgifter regnes derfor normalt bare utgifter til stell og pleie av skadelidte selv, og anskaffelse av gjenstander (eventuelt tjenester) som er nødvendige for tilpasning/ombygning av bolig. 

I forhold til spørsmålet om ektefellens reduserte pensjon, vil antakelig løsningen også måtte bli den samme etter alminnelige erstatningsregler. Den reduserte pensjon som anses som hovedsakelig forårsaket av regelverket i folketrygden, slik at den skadevoldende hendelse ikke anses som tilstrekkelig årsaksfaktor. Trygdereglenes utforming må anses som skadelidtes objektive egenrisiko. 

Dommer Stang Lund: Saken gjelder spørsmålet om en trygghetsforsikring for arbeidstakere som rammes av yrkesskade eller yrkessykdom, dekker framtidige merutgifter til vedlikehold av egen bolig i tillegg til tap i framtidig erverv.  Det er også spørsmål om forsikringen dekker reduksjon i ektefellens uførepensjon på grunn av samordning etter folketrygdens regler.

…

Jeg finner at lagmannsrettens dom må stadfestes så langt anken står til prøving for Høyesterett.

Innledningsvis bemerkes at ankesaken gjelder lagmannsrettens rettsanvendelse for så vidt angår erstatning for framtidige merutgifter til vedlikehold av egen bolig og for tap ved reduksjon av ektefellens uførepensjon. …

Erstatning for skade på person skal blant annet dekke tap i framtidig erverv og nødvendige og rimelige utgifter som personskaden antas å påføre skadelidte i framtiden.  Ved utmålingen skal erstatningen for tap i framtidig erverv fastsettes særskilt.  Spørsmålet er om merutgiftene til vedlikehold av egen bolig kan kreves dekket i tillegg når skadelidte har fått utbetalt normert erstatning for tap i framtidig erverv etter forsikringsvilkårene § 4d.

Ved fastsettelse av erstatning for skade på person avhenger løsningen av en fortolkning av skadeserstatningsloven § 3-1 første og annet ledd.  Verdien av arbeid i heimen skal anses som inntekt, og skal inngå ved fastsettelse av tap i inntekt og i framtidig erverv, jf annet ledd 2. punktum.  Det må her trekkes et skille mellom personlige utgifter som personskaden antas å påføre skadelidte og som erstattes etter første ledd, og utgifter som i virkeligheten er en målestokk for utmåling av erstatning etter annet ledd ved tap av ervervsevne. Rimelige og nødvendige merutgifter til hjelp, pleie og tilsyn med den personskadde og eventuelle andre personlige utgifter som ikke dekkes av menerstatningen eller offentlige ytelser, kan kreves erstattet etter § 3-1 første ledd, jf Rt 1993 1547 på side 1556-1561 og Rt 1996 958.  Utgifter til å leie arbeidshjelp for å utføre oppgaver som skadelidte ikke lenger makter, må derimot normalt anses som en merutgift knyttet til tap av ervervsevnen, og erstatning for slikt tap skal fastsettes særskilt etter § 3-1 annet ledd, jf NOU 1994:20 side 44 spalte 2, side 142 spalte 1 og side 143 spalte 2 (mindretallet).  Dette gjelder også for arbeid i heimen, jf bestemmelsens 2. punktum.

Den ankende part har gjort gjeldende at skadeserstatningsloven § 3-1 annet ledd 2. punktum som fastsetter at verdien av arbeid i heimen skal likestilles med inntekt, bare gjelder for mer tradisjonelt husarbeid.  Motsetningsvis må merutgifter til vedlikehold av egen bolig anses som en utgift som kan kreves dekket etter første ledd.  Jeg er uenig i denne lovforståelse.  Det foreligger verken i lovens ord eller i forarbeidene noe grunnlag for å anta at arbeid i heimen skal begrenses til visse arbeidsoppgaver, og at andre arbeidsoppgaver i heimen faller utenfor bestemmelsen, jf Innstilling fra Erstatningslovkomiteen (1971) side 55 spalte 1.  Bestemmelsen lovfestet at verdien av arbeid i heimen skal likestilles med inntekt, og at arbeid i heimen erstatningsrettslig bedømmes på samme måte som et annet yrke, jf Innst.O.nr.32 (1972-73) side 146 spalte 1.  Den kan ikke forstås slik at framtidige merutgifter vedrørende vedlikehold og visse andre arbeidsoppgaver i heimen som følge av tapt ervervsevne, skulle kunne kreves erstattet særskilt som utgift etter § 3-1 første ledd.  Denne løsning ville medføre forskjellsbehandling av skadelidte av ulike kjønn og mellom heimeværende og utearbeidende familiemedlemmer ved fastsettelse av erstatning for tap i inntekt og framtidig erverv.  Når det i rettspraksis finnes eksempler på at årlige framtidige utgifter til leid arbeidshjelp for å utføre arbeid i heimen kapitaliseres og erstattes, må dette i utgangspunktet anses som en utmåling av erstatning for tap i framtidig erverv etter § 3-1 annet ledd.  Jeg tilføyer at visse utgifter ved arbeid i heimen kan tenkes å ha så nær tilknytning til personlig hjelp, pleie og tilsyn at det kan være grunnlag for å la utgiften gå inn under § 3-1 første ledd.

Den ankende part har anført at forsikringsvilkårene må forstås slik at framtidige merutgifter kan kreves erstattet etter § 4b selv om skadelidte har fått normert erstatning utbetalt etter § 4d.  Jeg kan ikke se at forsikringsvilkårene i Hydros Trygghetsforsikring og de på dette punkt tilsvarende vilkår i Samvirkes og Storebrands trygghetsforsikringer av 1984 med rimelighet kan forstås på denne måten. Den normerte erstatning etter vilkårene § 4d gjelder tap i framtidig erverv.  Det foreligger ikke holdepunkter for å anta at vilkårene legger noe annet i dette uttrykket enn det som følger av skadeserstatningsloven § 3-1 første og annet ledd.  Vilkårene i § 4b om framtidige merutgifter gir heller ikke støtte for at visse merutgifter som skadelidte påføres på grunn av tap i framtidig ervervsevne, skal kunne kreves erstattes i tillegg til den normerte erstatning.  Begrepet "merutgifter" må her forstås på samme måte som "utgifter" i § 3-1 første ledd.

Den lovbestemte yrkesskadeforsikring og forskrift 21 desember 1990 om standardisert erstatning for slik forsikring videreførte i hovedsak prinsippene i de tidligere trygghetsforsikringene. Yrkesskadeforsikringsloven fastslår at kapittel 3 i skadeserstatningsloven gjelder så langt ikke annet er bestemt i medhold av loven, jf § 13 første ledd.  Forskriften bestemmer at påførte og framtidige utgifter erstattes individuelt, og at skadeserstatningsloven § 3-1 gjelder ved utmålingen, jf § 2-1 og § 2-2.  Den komite som forberedte forskriften, uttalte i forbindelse med drøftelse av tap i framtidig erverv (NOU 1994:20 side 177 spalte 2 i vedlegg I):

"Det kan videre pekes på at bestemmelsen i skadeserstatningsloven § 3-1 annet ledd 2. punktum om at "verdien av arbeid" i heimen likestilles med inntekt.  Ved at laveste inntektstrinn legges relativt høyt, må det også kunne sies at forslaget tar hensyn til dette prinsippet og kompenserer for tapet."

Yrkesskadeforsikringsloven, forskrift til samme lov og forarbeidene underbygger etter min mening at framtidige merutgifter til vedlikehold av egen bolig må anses som tap i framtidig erverv, og at dette også var var ordningen etter de tidligere trygghetsforsikringer.

Jeg går nå over til å behandle erstatning for påført og framtidig reduksjon i ektefellens uførepensjon.  Grunnlaget for kravet er at reduksjonen har ført og vil føre til at den ankende parts utgifter til det felles underhold øker tilsvarende.  De økte utgiftene kreves erstattet etter vilkårenes § 4a for påførte utgifter og etter § 4b for framtidige merutgifter.  Alternativt kreves reduksjonen erstattet som tredjemannstap.

Jeg finner det klart at kravet ikke kan tas til følge.  Reduksjon av ektefellens uførepensjon har etter folketrygdens bestemmelser om samordning medført bortfall av inntekt på hennes hånd.  Slik inntektsreduksjon kan ikke kreves dekket etter Hydros Trygghetsforsikring som bare gjaldt for ansatte i Hydrokonsernet, jf vilkårene § 1a.  Bortfallet kan rettslig sett heller ikke anses som en påført utgift etter § 4a eller en framtidig merutgift etter § 4b for A. Disse bestemmelsene tar i utgangspunktet sikte på personlige utgifter til stell, pleie og tilsyn med skadelidte.  Jeg finner støtte for mitt syn i mindretallets uttalelse i NOU 1994:20 side 144 spalte 1.  Det synes ikke å ha vært uenighet i Personskadeutvalget om dette spørsmål. As økte utgifter til felles underhold som følge av samordningen av ektefellens uførepensjon, er etter dette ikke dekket av trygghetsforsikringen.

Rt 1998 1336 Pasientskadeerstatning, ansvarsgrunnlaget, egenrisiko

STIKKORD:  
Erstatningsrett.  Forsikringsrett.  Pasientskadeerstatning.

SAMMENDRAG:
 Saken gjelder erstatningskrav mot Norsk Pasientskadeerstatning fra en kvinne som under en fødsel fikk en total sphincter-ruptur (overrivning av endetarmsmuskelen).  Hun ble inkontinent for avføring og har etter flere operasjoner fått utlagt tarm.  Hun tilkom ikke erstatning.  Totalrupturen var hennes grunnlidelse, og den var blitt behandlet adekvat selv om stingene gikk opp.

DOMMERE:  
Tjomsland, Dolva, Gjølstad, Pedersen og Aasland (Enstemmig dom.)

Dommer Tjomsland: Saken gjelder erstatningskrav mot Norsk Pasientskadeserstatning fra en kvinne som under en fødsel fikk en total sphincterruptur (overrivning av endetarmsmuskelen).  Hun er blitt inkontinent for avføring og har etter flere operasjoner fått utlagt tarm.  Grunnlaget for kravet er reglene for midlertidig ordning med pasientskadeserstatning for somatiske sykehus/ poliklinikker.

…

Jeg vil innledningsvis si litt om Norsk Pasientskadeserstatning (NPE) og de regler som gjelder for denne ordningen.

For å styrke pasientenes erstatningsrettslige stilling har staten og fylkeskommunene i fellesskap opprettet en midlertidig ordning med pasientskadeserstatning for somatiske sykehus/ poliklinikker.  Ordningen trådte i kraft fra 1 januar 1988.  NPE er en egen enhet, administrert av Kommunal landspensjonskasse.  Pasientskadenemnda - som er oppnevnt av Kongen - avgjør skadesakene.  Nemnda kan delegere til sekretariatet å avgjøre sakene, og sekretariatets vedtak kan da påklages til nemnda.

Nemndas avgjørelser er bindende for sykehuseieren.  Skadelidte kan, hvis han er misfornøyd med nemndas avgjørelse, bringe saken inn for domstolene, og ifølge reglenes § 8 skulle saken da avgjøres etter de alminnelige erstatningsrettslige regler.  NPE har imidlertid vært betraktet som et forvaltningsorgan, og avgjørelsene av skadesakene har vært ansett som enkeltvedtak.  Det er derfor lagt til grunn at skadelidte - istedenfor å reise ordinær erstatningssak - kan bringe nemndas vedtak inn for domstolene etter de regler som gjelder ved domstolenes prøving av forvaltningsvedtak.  Det beror på et rettsanvendelsesskjønn om de materielle vilkår for erstatningsansvar for NPE foreligger, og domstolene vil derfor kunne prøve om nemndas vedtak bygger på en riktig bevisbedømmelse og rettsanvendelse.  Om dette er det ikke noen uenighet mellom partene.

Ansvarsgrunnlaget for NPE fremgår av § 2 og § 3 lest i sammenheng. Bestemmelsene har neppe fått en helt heldig "lovteknisk" utforming. Utgangspunktet fremgår av § 2, hvor det heter:

"Erstatning ytes ved fysisk skade forårsaket av undersøkelse, diagnostikk, behandling, pleie eller informasjonssvikt, med mindre tilfellet faller inn under begrensningene i § 3 ..."

Dette innebærer at dersom det er årsakssammenheng mellom "behandlingen" og "skaden", skal det gis erstatning på objektivt grunnlag.  Det er altså ikke noe vilkår for ansvar etter ordningen at det er utvist uaktsomhet, men det er lagt til grunn at det alminnelige uaktsomhetsansvaret supplerer ansvaret for NPE etter § 2 og § 3 .  Fra det objektive ansvaret i § 2 er det oppstilt flere unntak i § 3, hvorav det er bestemmelsene i § 3 bokstavene a og d som har betydning i denne saken.  Paragraf 3 bokstav a lyder slik:

"Erstatning gis likevel ikke når skaden er en følge av en risiko ved undersøkelse, diagnostikk eller behandling som er kjent og som ut fra den medisinske kunnskap på skadetidspunktet må aksepteres."

Og i § 3 bokstav d heter det:

"Erstatning gis likevel ikke når skaden skyldes behandling, og den behandlingsmåte som ble brukt ut fra etterfølgende vurdering fremstår som adekvat."

Det er lagt til grunn at bestemmelsene i § 3 bokstavene a og d må ses i sammenheng, slik at § 3 bokstav a åpner for erstatning i enkelte tilfeller hvor § 3 bokstav d isolert sett gjør unntak fra erstatningsplikten.  For at et erstatningskrav skal kunne avslås, er det ikke tilstrekkelig at behandlingen som sådan fremstår som adekvat medisinsk sett.  Den skade pasienten er påført, må dessuten - ut fra indikasjon og kjennskap til risiko - anses som akseptabel.  Denne forståelsen er det - med en vesentlig reservasjon som jeg kommer tilbake til - enighet om mellom partene.

…

På bakgrunn av Stray-Pedersens vurderinger finner jeg - til tross for notatet i sykepleiejournalen - ikke å kunne legge til grunn at det på det relevante tidspunkt forelå tilstrekkelige indikasjoner til å anvende en annen behandling enn den sykehuset ga.  At det ikke er utvist uaktsomhet fra sykehusets side, synes jeg må være temmelig klart.  Men jeg er også blitt stående ved at den behandlingen A fikk, må sies å ha fremstått som adekvat i den situasjon som forelå.  At det i ettertid kan reises spørsmål om valg av en annen behandlingsmåte hadde ført til et bedre resultat, kan ikke gi grunnlag for erstatning når denne behandlingsmåte ikke måtte fremstå som den riktige på det aktuelle tidspunkt.  På denne bakgrunn finner jeg at heller ikke den omstendighet at hematomet ikke ble tømt tidligere, medfører erstatningsansvar for NPE. 

Rt 1999 1967 Rottdommen (Erstatning for pleieutgifter og fradrag for forsikringer)

STIKKORD:
Erstatningsrett. Forsikringsrett. Personskade.

SAMMENDRAG: 
45-årig kvinne som var blitt 100% medisinsk og erversmessig invalid etter trafikkulykke i 1993 var tilkjent menerstatning, lidt og fremtidig inntektstap. For Høyesterett var saken begrenset til hennes krav på erstatning for påløpte og fremtidige utgifter som ble fastsatt til kr. 3.200.000,-. Kravet om erstatning for utgifter til behandling i utlandet ble ikke tatt til følge. Dommen behandler krav om erstatning etter ordningen med brukerstyrt personlig assistent. - Det ble ikke gjort fradrag i erstatningen på grunnlag av private forsikringsytelser med rundt 1,5 millioner kroner, jfr. skadeserstatningsloven § 3-1.

DOMMERE: 
Gjølstad, Gussgard, Bruzelius, Oftedal Broch, Aasland. (Enstemmig dom.)

Dommer Gjølstad: Saken gjelder skadelidtes krav mot forsikringsselskap på erstatning for utgifter som følge av alvorlig uførhet etter trafikkulykke. Kravet omfatter blant annet utgifter til behandling i utlandet og utgifter til personlig assistent.

A, som er født i 1954, ble 19. juli 1993 utsatt for en trafikkulykke under ferie med familiens bil i Italia. Etter noen dager utviklet hun infarkt i hjernens dype strukturer, og ble innlagt på sykehus i Danmark, dypt bevisstløs. Hun ble senere overflyttet til Sentralsykehuset i Rogaland. Fra 25. oktober 1993 til 1. juli 1994 var hun på Sunnaas sykehus for rehabilitering. Hun ble utskrevet til sitt hjem, hvor hun inntil nylig har bodd sammen med sin ektefelle og deres to døtre. Etter ulykken er hun 100% medisinsk og ervervsmessig ufør, men mentalt intakt. Hun er rullestolbruker med betydelige lammelser i armer og ben, særlig på venstre side, store talevansker, øyemuskellammelse og redusert kontroll over svelgkraft. Hun trenger hjelp til all forflytning, tilberedning av mat og ernæring, personlig hygiene og av- og påkledning.

I slutten av juli 1994 - rett etter at hun var kommet hjem fra Sunnaas - reiste familien A på eget initiativ til San Francisco med sikte på at hun skulle få videre behandling for å bedre sine funksjoner. Senere har hun foretatt ytterligere ti utenlandsreiser - hovedsakelig til San Francisco og Miami - for behandling, men hun har også hatt to kortvarige behandlingsopphold i England. Etter hennes ønske er det bestilt en ny reise til USA i februar år 2000.

I tillegg har A hatt fire opphold ved Lassa rehabiliteringssenter i Stavanger, to ganger i 1995, en gang i 1996 og en gang i 1997. Hun har også hatt et utredningsopphold ved Haukeland sykehus. Søknader de siste årene om ytterligere opphold ved Lassa rehabiliteringssenter og ved Sunnaas sykehus har vært avslått.

Mitt syn på saken:

Generelle rettslige utgangspunkter

Etter skadeserstatningsloven § 3-1 første ledd skal erstatning for skade på person dekke blant annet "lidt skade" og "utgifter som personskaden antas å påføre skadelidte i framtiden". Det nærmere innhold i dette er behandlet i Skolanddommen i Rt 1993 1547 og i Stokstaddommen i Rt 1996 958. I Skolanddommen er uttalt at det som kan kreves erstattet, vil være "nødvendige og rimelige" utgifter som en skadelidt har hatt eller vil få som følge av skaden, og at det offentlige tilbud etter helse-og sosiallovgivningen vil være utgangspunktet her. Erstatningen skal således være et supplement til det offentlige tilbud for i rimelig utstrekning å avbøte følgene av skaden ytterligere. I denne forbindelse er pekt på at de skadelidte også vil nyte godt av den utvikling som skjer i samfunnets tilbud.

I Stokstaddommen er utgangspunktene utdypet slik:

"Når det gjelder behandlings- og pleieytelser med rent helsemessig siktemål, finner jeg det vanskelig å ta noe annet utgangspunkt enn at de offentlige ytelsene representerer det nødvendige og rimelige nivå også erstatningsmessig. Kommer man over til ytelser med sikte på å gi mer selvstendighet, uavhengighet og trivsel i hverdagen, mener jeg at det lettere kan bli tale om en noe høyere standard i erstatningsretten, altså slik at man dekker ytelser utover det som går inn under offentlige hjelpe-og stønadsordninger. Men fortsatt gjelder begrensningen til nødvendige og rimelige utgifter, og det må trekkes en grense mot det som omfattes av menerstatningen."

Som jeg vil komme tilbake til, mener jeg at den differensiering det her legges opp til, gir uttrykk for et riktig prinsipp.

Skolanddommen og Stokstaddommen gjaldt unge skadelidte. Skadelidte i vår sak er en voksen kvinne i en familiesituasjon, hvor det er akseptert at hun skulle bo hjemme etter ulykken. Saken gjelder også enkelte utgiftsposter som ikke har vært vurdert i de tidligere sakene. Men etter min mening må de prinsipper som er trukket opp av Høyesterett i de to dommene, legges til grunn også i vår sak.

Behandlingsreiser til utlandet.
Kravet omfatter påløpte utgifter med til sammen 2.526.222 kroner inklusive renter, og årlige merutgifter 200.000 kroner for fremtidige behandlingsreiser frem til fylte 70 med et kapitalisert beløp på 2.759.600 kroner.

Som følge av at det lokale tilbudet i startfasen ikke var fullgodt, har lagmannsretten funnet at A bør tilkjennes et skjønnsmessig beløp på 50.000 kroner til dekning av ekstra behandling/ hjelp i en overgangsfase. Beløpet er akseptert av forsikringsselskapet. For øvrig er kravet bestridt.

Før jeg går over til å behandle kravet, nevner jeg at den ankende part har gjort gjeldende at reisene særlig i fremtiden også kan anses som ferie/ rekreasjon, og at utgiftene bør erstattes på dette grunnlag. Jeg bemerker at når det gjelder utgifter til ferier, kommer man inn på grensen mot det menerstatningen skal dekke. Etter praksis er det et hovedsynspunkt at det som kan kreves erstattet, er utgifter som medisinsk sett er en nødvendig følge av de skader vedkommende er påført, og altså ikke bare skyldes at skadelidtes mulighet for livsutfoldelse er blitt begrenset. Det vil i saken her være spørsmål om utgifter til hjelpere på feriereiser. Spørsmålet om hva som skal erstattes som nødvendige og rimelige utgifter i denne forbindelse, kommer jeg tilbake til under behandlingen av kravet på utgifter til personlig assistanse.

…

Når det gjelder virkningen av behandlingene for A, har den sakkyndige ut fra det skriftlige materialet i saken og sine undersøkelser av henne, konkludert med at treningsoppholdene utenlands ikke har hatt effekt på hennes funksjoner utover det som kunne oppnås ved behandling i Norge. … 

…

Av Stokstaddommen følger som nevnt, at når det gjelder behandlingsytelser med rent helsemessig formål, er utgangspunktet at det offentliges tilbud representerer det nødvendige og rimelige nivå også erstatningsmessig. I tilknytning til dette bemerker jeg at folketrygden i visse tilfeller yter stønad til behandling i utlandet, dersom det dreier seg om behandling man ikke kan få i Norge.

…

Den ankende part har generelt anført at det er grunn til å utvide rammene for det erstatningsmessige i denne type personskadesaker. Det som har kommet frem om det norske offentlige behandlingstilbud og de opplysninger som foreligger om de utenlandske behandlingsmetodene, gir etter mitt syn ikke grunn til å fravike synspunktet i Stokstaddommen, som bygger på at det offentlige tilbud her i landet må anses å tilfredsstille kravet til et tilstrekkelig og forsvarlig nivå. Det kan da bare være aktuelt å tilkjenne erstatning for utgifter til behandling i utlandet i helt spesielle tilfeller. Jeg finner ikke at det er grunnlag for å ta til følge de fremsatte krav i denne saken.

Utgifter til omsorg og personlig assistent

Kravet omfatter dekning av omsorgsarbeid fra familien og kjøp av personlige tjenester og lønn til personlig assistent med til sammen 1 198.265 kroner, inklusive renter. Til fremtidige utgifter til personlig assistent og/ eller omsorg fra familie kreves erstatning med 3.387.576 kroner. Forsikringsselskapets syn er at det er grunnlag for å erstatte visse omsorgsutgifter, men langt mer begrenset.

Også på dette punkt har nyanseringen i Stokstaddommen betydning. Når det gjelder ytelser med sikte på å gi mer selvstendighet, uavhengighet og trivsel i hverdagen, kan det være aktuelt med et høyere nivå i erstatningsretten enn det offentlige tilbud. Utviklingen har imidlertid vist at det skjer en viss gradvis utvikling i det offentlige tilbud når det gjelder ytelser med slikt siktemål til sterkt funksjonshemmede. Dette vil ha betydning i erstatningsretten. Jeg viser til utgangspunktet om at erstatningen skal være et supplement til de offentlige ytelsene.

Ordningen med brukerstyrt personlig assistanse har vært utviklet de senere år ved at det har vært mulig å søke om tilskudd fra staten til opplæring av brukerne. Siktemålet er en alternativ organisering av praktisk og personlig hjelp for sterkt funksjonshemmede som har behov for bistand i dagliglivet, både i og utenfor hjemmet. Ordningen skal gi økt selvbestemmelse og fleksibilitet, mulighet for aktivt liv og økt livskvalitet, færre hjelpepersoner å forholde seg til, større uavhengighet av familien og større forutsigbarhet. Regjeringen har i Ot.prp.nr.8 (1999-2000) foreslått lovfestet en ordning med brukerstyrt personlig assistent som en del av de ytelser kommunene plikter å ha etter sosialtjenesteloven. Det er uttalt i proposisjonen at lovendringen ikke er ment å skulle få noen vesentlige økonomiske konsekvenser.

Jeg mener at de synspunkter som ligger til grunn for utviklingen av ordningen med personlig assistent, bør tillegges betydning også når man skal fastlegge standarden for nødvendige og rimelige utgifter i erstatningsretten. Konkret har dessuten både den sakkyndige for Høyesterett og Sunnaas sykehus i uttalelse i anledning saken fremhevet betydningen av personlig assistanse for A med sikte på at hun skal få økt livskvalitet med aktiviteter innenfor det som er mulig. At erstatning for utgifter kan omfatte lønnsmidler til personlig assistanse, er heller ikke nytt i norsk erstatningsrett. Jeg viser til Stokstaddommen. Som der nevnt vil imidlertid posten være begrenset til nødvendige og rimelige utgifter, og det må trekkes en grense mot menerstatningen, som i vår sak er betydelig.

Jeg bemerker at omsorg og personlig assistanse til dels kan gli over i hverandre. Slik forholdene er i denne saken, finner jeg det naturlig å vurdere de behov erstatningen her skal dekke samlet. Tidligere har familien dekket behov som naturlig dekkes av en personlig assistent. Tjenester i form av personlig assistanse, som A ønsker å kunne disponere i fremtiden, har også en omsorgsside.

…

Det fremtidige behovet skal dekke et langt tidsrom og er vanskelig å overskue. Antagelig vil behovet også variere. Tilsvarende problemer møter man ved vurderingen av det fremtidige offentlige tilbudet, som erstatningen skal være et supplement til. As situasjon er endret siden lagmannsrettens behandling, og er i dag ikke helt avklaret. Jeg legger til grunn at hun vil få et omfattende tilbud fra det offentlige også i årene fremover. Det er grunn til å tro at de kommunale ytelsene til støttekontakt og hjemmehjelp som i tiltaksplanen fra 1999 er benevnt miljøarbeider, vil bli noe omorganisert i retning av personlig assistanse. Jeg anser det sannsynlig at tilbudet etter hvert vil bli noe utvidet. Jeg mener at det for fremtiden vil være rimelig å utmåle erstatningen med utgangspunkt i et gjennomsnittlig årlig beløp på 80.000 kroner, tilsvarende litt over en tredjedels stilling som personlig assistent.

Egenandeler, husleie og merutgifter for øvrig

Det er enighet om at egenandeler og merutgifter som følge av skaden skal erstattes. Uenigheten gjelder enkelte poster og utmålingen.

Jeg behandler først kravet om erstatning for kapitalisert verdi av fremtidig husleie for den leiligheten som A har fått i Tananger bo-og velferdssenter. Forsikringsselskapet bestrider kravet.

Det har vært akseptert at A skulle bo hjemme med offentlige hjelpetiltak. Rimeligvis har belastningen for den øvrige familie blitt for stor. I tråd med det som også er anbefalt av fagfolk, har hun flyttet til leilighet i tilknytning til dagsenteret. Jeg anser det sannsynlig at hun i fremtiden vil bo i leiligheten, med besøk til hjemmet innimellom. Denne leiligheten ville familien ikke ha anskaffet dersom det ikke hadde vært for ulykken. I utgangspunktet ligger det således an til erstatning. Spørsmålet er slik jeg ser det, særlig om den innrettelsesplikt en skadelidt har, kan medføre begrensninger i kravet. Etter min mening vil det være urimelig å kreve at den øvrige familie som følge av behovet for egen leilighet til A, skal måtte finne seg et rimeligere husvære og flytte fra familiens bolig. Utgiften til husleie for den nye leiligheten er således erstatningsmessig. Slik forholdene er opplyst, kan det ikke legges til grunn at hun har krav på eller vil slippe å betale husleie i fremtiden. Årlig husleie etter fradrag for påregnet bostøtte utgjør ca 30.000 kroner.

At det har påløpt og vil påløpe visse merutgifter som følge av skaden, er ikke tvilsomt og heller ikke bestridt. Det dreier seg om merutgifter til transport og også en del andre enkeltposter. Lagmannsretten satte beløpet skjønnsmessig til 25.000 kroner pr. år, inklusive transport. Forsikringsselskapet mener at beløpet er for høyt, mens den ankende part gjennom oppstilling mener at beløpet er alt for lavt. Utgifter til gartnerhjelp, som er tatt med i oppstillingen, hører for øvrig under erstatning for inntektstap, jf avgjørelsen i Rt 1998 1916.

Jeg er enig med lagmannsretten i at erstatningen for merutgifter må settes skjønnsmessig. Jeg antar at utgiftene vil variere og bli noe redusert når A blir eldre. Det må fastsettes et gjennomsnittsbeløp som tar hensyn til denne variasjonen med noe større utgifter i startfasen enn senere. Etter mitt syn er det ikke kommet frem noe som gir grunn til å fravike det beløp lagmannsretten har fastsatt.

Fastsetting av det lidte tap og tillegg for rente

Erstatningen skal, som jeg tidligere har gjort rede for, omfatte engangstilskudd i en overgangsfase med 50.000 kroner og erstatning for utgifter til omsorg og personlig assistanse med til sammen 400.000 kroner. Erstatningen for egenandeler og ekstrautgifter frem til lagmannsrettens dom settes i samsvar med lagmannsrettens beregning til 100.000 kroner, et beløp som forsikringsselskapet i tilsvaret ikke hadde innvending mot. I tillegg kommer egenandeler for 1998 og 1999 med 63.930 kroner og merutgifter for disse årene med 50.000 kroner. Det tas også hensyn til at flytting til den nye leiligheten har medført visse ekstrautgifter. Til fradrag kommer hjelpestønad for årene 1994-1999 og grunnstønad for de to siste årene.

Når det gjelder kravet på renter, bemerker jeg at forsikringsselskapet etter lagmannsrettens dom har gjort opp alle de øvrige erstatningspostene, som av lagmannsretten er fastsatt slik at renter er inkludert. Jeg legger til grunn at forskuddsbetalingene da har kommet skadelidte til gode i forhold til pådradde utgifter. Det riktige må etter min mening være å beregne et rentetillegg fra lagmannsrettens dom.

Avrundet settes det samlede beløp til 650.000 kroner.

Fastsetting av fremtidig tap og påslag for skattebelastning

De årlige beløp utgjør utgifter til assistanse og omsorg med 80.000 kroner, egenandeler - slik de løper etter at A er flyttet til egen bolig - med 26.000 kroner, husleieutgifter 30.000 kroner og diverse merutgifter 25.000 kroner, til sammen 161.000 kroner. Til fradrag går grunnstønad og hjelpestønad med 28.608 kroner. Kapitaliseringen skal skje etter en kapitaliseringsfaktor på 5%.

Når det gjelder påslaget for skattebelastning, var den prosentsats lagmannsretten hadde benyttet et av de punkter som var omfattet av As anke over lagmannsrettens dom. I tilsvaret til Høyesterett ble anført at forsikringsselskapet fant å kunne akseptere lagmannsrettens vurdering av skatteulempen ved fremtidig inntektstap og fremtidige utgifter. Jeg mener at lagmannsrettens prosentsats etter dette må bli å legge til grunn.

Samlet erstatning for fremtidige utgifter settes til 2.550.000 kroner.

Fradrag for andre forsikringsytelser

For de tidligere retter har det ikke vært spørsmål om fradrag for andre forsikringsytelser. Vesta Forsikring AS har bygget på at det har dreid seg om utbetalinger i størrelsesorden 800.000 kroner og har ment at det da ikke var tilstrekkelig grunn til å påstå fradrag. Under saksforberedelsen for Høyesterett har As prosessfullmektig, som er ny for Høyesterett, lagt frem oppstilling som viser at det i tillegg er utbetalt ulykkesforsikring knyttet til bruk av kredittkort. Dette skal ha skjedd i henhold til et rettsforlik, visstnok i 1997, med et netto beløp i størrelsesorden 700.000 kroner.

Etter skadeserstatningsloven § 3-1 tredje ledd 2. punktum kan det ved erstatningsutmålingen tas hensyn til forsikringsytelser. Om forståelsen av bestemmelsen viser jeg særlig til [Rt 1999 1382] Hogstaddommen. Det følger av denne dommen at nivået på forsikringsytelsene er det dominerende ved spørsmålet om avkorting. Beløpet i vår sak rundt 1,5 millioner kroner er av en slik størrelsesorden at det ligger an til delvis avkorting. Likevel er jeg kommet til at avkorting her ikke bør skje.

Som jeg har gjort rede for tidligere, foretok A etter utskrivingen fra Sunnaas flere reiser til USA i den hensikt å søke behandling for sine meget alvorlige skader. Allerede de to første årene brukte hun nærmere 1,4 millioner, og samlet har hun brukt i overkant av 2 millioner kroner på reisene, altså mer enn det som er utbetalt i ulykkesforsikringer. Utgiftene til behandlingsreisene kan ikke kreves erstattet under trafikkforsikringen. Men slik forholdene er i denne saken, må hun kunne avregne utgiftene i de private forsikringsytelsene. Etter min mening vil det være støtende om ytelsene fra de private ulykkesforsikringene skal tjene som grunnlag for å redusere den erstatning som hun har krav på etter trafikkforsikringen.

Etter dette blir det beløp Vesta Forsikring AS tilpliktes å erstatte A i erstatning for lidte og fremtidige utgifter 3.200.000 kroner, som kommer i tillegg til tidligere utbetalte beløp på 3.866.528 kroner.

Rt 2000 441 Arbeid i hjemmet, diverse utgifter

STIKKORD:   
Erstatningsrett.  Utmåling av personskadeerstatning m.v. etter biluhell.

SAMMENDRAG: 
Hovedspørsmålene for Høyesterett gjaldt fastsettingen av menerstatning og erstatning for redusert evne til å utføre arbeid i hjemmet. - Uttalt at det er behov for standardiserte regler om menerstatningen.  Det var i dette tilfelle ikke grunnlag for nevneverdig skjønnsmessig tillegg til det som følger av den matematiske utregningen som etter rettspraksis er utgangspunktet for menerstatningen etter skadeserstatningsloven § 3-2. - Forsikringsselskapet anførte forgjeves som et generelt synspunkt at redusert evne til å utføre arbeid i hjemmet inngår i ervervstapet, og ikke kan erstattes i tillegg til tap av evne til å utføre lønnet, arbeid i full stilling, jfr. skadeserstatningsloven § 3-1.

DOMMERE: 
 Coward, Utgård, Oftedal Broch, Bugge, Holmøy. (Enstemmig dom.)

Dommer Coward: Saken gjelder utmåling av personskadeserstatning mv. etter et biluhell.

A, som da var 31 år gammel, var 21. mai 1989 forsetepassasjer i en bil som ble kjørt av hennes samboer.  Mens bilen kjørte i ca 60 km i timen, ble den påkjørt i venstre side av en annen bil, forsikret i Storebrand Skadeforsikring AS. A fikk en sleng på hodet og slo hodet i dørstolpen.  Hun følte seg kvalm og uvel i minuttene og timene etter, og hadde smerter i hode, nakke og rygg, og dessuten i høyre skulder og arm. Det må legges til grunn at biluhellet påførte henne en mindre hodeskade og en bløtdelsskade i nakken, og at hun etter uhellet har hatt store smerteplager.  Hun oppsøkte lege dagen etter uhellet, ble sykmeldt og kom aldri tilbake til arbeidet.  Med virkning fra 1. mai 1990 er hun innvilget 100 prosent uførepensjon.

…

Storebrand erkjente ansvar for trafikkuhellet, men det ble ikke enighet om erstatningsutmålingen.  …


…

Mitt syn på saken:

Jeg er kommet til at anken langt på vei fører frem, mens motanken ikke kan gis medhold.

Partene er enige om at hovedspørsmålene i saken gjelder fastsettingen av menerstatningen og erstatningen for redusert evne til å utføre arbeid i hjemmet, og jeg ser først på disse to spørsmålene.  I tillegg skal Høyesterett ta stilling til erstatningen for utgifter til medisin, lege og annen behandling i 1998 og 1999 og i fremtiden, og for utgifter til juridisk bistand forut for stevningen.  Skatteulempen skal fastsettes for erstatningen for fremtidig tap ved redusert evne til arbeid i hjemmet, og for fremtidige utgifter ellers.  Og endelig skal Høyesterett fastsette størrelsen av utbetalingen etter passasjerulykkesforsikringen.

… (Om menerstatningen, se side 46).

Når det gjelder tap på grunn av redusert evne til å utføre arbeid i hjemmet, har Storebrand prinsipalt gjort gjeldende - som et generelt synspunkt - at dette inngår i ervervstapet, og at det ikke kan erstattes i tillegg til tap av evne til å utføre lønnet arbeid i full stilling. Jeg er ikke enig i dette.  Skadeserstatningsloven § 3-1 fastsetter i annet ledd annet punktum at verdien av arbeid i hjemmet likestilles med inntekt.  Det er det fulle tapet som skal erstattes etter § 3-1, og paragrafen gir ikke noe holdepunkt for at det ikke kan gis erstatning for tapt evne til å utføre arbeid i hjemmet i tillegg til tap av evne til å utføre lønnet fulltidsarbeid.  Yrkesskadeserstatningen, som Storebrand viser til, er et særskilt lovregulert system, bygd på standardsatser.  Standardsatsene kan innebære at det blir gitt overkompensasjon eller underkompensasjon i relasjon til det virkelige tapet, og løsningene i yrkesskadeserstatningen kan ikke avgjøre hvordan erstatningen etter skadeserstatningsloven skal utmåles.  Jeg finner heller ikke støtte for Storebrands syn i de høyesterettsdommene det er vist til.  Martinsen-dommen i Rt 1998 1916 gjaldt trygghetsforsikringen, som var en forløper for yrkesskadeserstatningen, med standardiserte satser.  En kort bemerkning i Rott-dommen i Rt 1999 1967 om at utgifter til gartnerhjelp hørte under erstatningen for inntektstap, gir etter min mening ingen veiledning.  Heller ikke juridisk teori gir noen støtte for Storebrands syn.  Eksempelvis heter det i Nygaard, Skade og ansvar, 5. utgave, 2000 side 98 at likestillingen av arbeid i hjemmet med inntekt "... gjeld anten skadelidne hadde fulltidsarbeidet sitt i heimen eller stelte heime for seg og sine utanfor ordinær arbeidstid".

Selv om tap som følge av redusert evne til arbeid i hjemmet i prinsippet er et ervervstap, vil det ved beregningen ofte være naturlig å ta utgangspunkt i de utgiftene som vil gå med til å dekke behovet, slik lagmannsretten har gjort i vår sak. Jeg går da over til Storebrands subsidiære anførsel - at lagmannsretten har tilkjent altfor høye beløp.  Det som ble tilkjent, var 10.000 kroner i året for de første årene, da A hadde samboer, deretter 20.000 kroner i året til og med 1997, og for fremtiden 25.000 kroner i året.  Storebrand antyder - subsidiært - 45.000 kroner for lidt tap frem til 31. desember 1999 og 81.000 kroner for fremtidig tap, mens A på sin side krever 150.000 kroner for lidt tap til og med 1997, 40.000 kroner for årene 1998 og 1999 til sammen og 527.000 kroner for fremtidig tap, det vil si i alt noe over 700.000 kroner.

Etter min mening ligger lagmannsrettens - og dermed i enda sterkere grad As - anslag klart for høyt.  Jeg legger for det første til grunn at A er i stand til å utføre noe vanlig husarbeid, og at en del av hennes manglende evne til å utføre tyngre husarbeid må henføres til plager som hun hadde uavhengig av biluhellet.  Når det gjelder hennes helsesituasjon før uhellet, viser jeg til min drøftelse i tilknytning til menerstatningen.  Spesielt om evnen til å utføre arbeid i hjemmet skrev A i sitt brev til Oslo helseråd i juli 1986: "Hjemme har jeg ennå store problemer med å klare enkle husarbeidsoppgaver som gulvvask, oppvask og stryking av klær." Professor Lundar uttaler i sin sakkyndigerklæring til Høyesterett:   

"A kan utføre lettere husarbeid og har behov for hjelp til tyngre husarbeid.  Utgiftene til dette bør fordeles i henhold til fordelingen av den erhvervsmessige uførhet med 2/3 av utgiftene beregnet som konsekvens av aktuelle traume og 1/3 ikke betinget i dette."    

Videre viser jeg til at A har fått og får en ganske omfattende bistand fra det offentlige.  Hennes behov for hjelp har flere ganger vært kartlagt av den kommunale hjemmehjelptjenesten, som har lagt til grunn at hun trenger hjelp til innkjøp, matlaging og rengjøring.  På bakgrunn av denne kartleggingen mottar hun nå - ifølge kommunalt vedtak - hjemmehjelp til arbeid i huset med minimum fire timer i løpet av to uker, maksimum tre timer i uken.  Frem til utgangen av 1993 var tilbudet dårligere.  De to første årene etter biluhellet kommer det imidlertid inn at hun hadde samboer.  Hjelpestønad fra trygden har hun mottatt med virkning fra 1. september 1989, for tiden med vel 10.000 kroner i året. Fra det offentlige har hun også fått tilskudd til utbedring av boligen og atskillig utstyr for å lette husarbeidet - oppvaskmaskin, komfyr, tørketrommel, arbeidsstol mv. - i tillegg til rente- og avdragsfritt lån til kjøp av bil med spesialutstyr.

Det timeregnskapet som er satt opp fra As side, legger opp til et hjelpebehov på fem timer i uken i tillegg til det offentlige tilbudet. Det er her kalkulert med et hjelpebehov til vanlig husarbeid - daglig renhold, matlaging, handling mv. - på i alt fire timer i uken, til tyngre husarbeid - eksempelvis månedlig vask av vinduer, skifting og vask av gardiner - to timer i uken, og til vedlikeholdsarbeid innvendig og utvendig en time i uken.  Etter mitt syn bygger dette på en standard for arbeid i hjemmet som ligger høyt over det som det er rimelig å gi erstatningsmessig dekning for.  Jeg er kommet til at Storebrands anslag langt på vei kan legges til grunn, likevel med et visst påslag, slik at erstatningen for lidt tap settes til 50.000 kroner, for fremtidig tap til 100.000 kroner.

Motanken gjelder for det første utgifter til medisin, lege og annen behandling for årene 1998 og 1999 og i fremtiden.  …

… Jeg viser for det første til at A også før biluhellet hadde hyppige besøk hos lege og et stort medisinforbruk, slik at hennes utgifter i atskillig grad må antas å skyldes plager hun hadde uavhengig av uhellet.  Videre viser jeg til den skepsis som den rettsoppnevnte sakkyndige, professor Lundar, har uttrykt overfor nytten for A av deler av den behandling hun benytter.  Jeg kan også slutte meg til lagmannsrettens bemerkninger om at det er rimelig at en person med så store plager som A har, i de første årene prøver ut om det finnes virksomme behandlingsmetoder, men at det ikke kan kreves at skadevolderen skal dekke fortsatte utgifter hvis tiltakene viser seg å ha liten eller ingen varig effekt.

Motanken gjelder også utgifter til juridisk bistand forut for stevningen.  A krever her dekket 130.000 kroner, mens Storebrand har akseptert de 55.000 kroner som lagmannsretten tilkjente.  Jeg går ikke inn på det prinsipielle spørsmålet om dekning av slike utgifter.  Etter min mening er det iallfall ikke grunnlag for å gå høyere enn lagmannsretten gjorde.  Jeg viser til at A skiftet advokat flere ganger, noe som må ha ført til ekstra kostnader, og til at saken på tidlige stadier synes å ha vært gjort unødig omfattende, blant annet når det gjelder innhenting av sakkyndigerklæringer.

Skatteulempen er inkludert i det beløpet partene er blitt enige om for fremtidig inntektstap.  Men det må fastsettes et påslag for skatteulempen når det gjelder erstatningsbeløpene for fremtidig tap på grunn av redusert evne til arbeid i hjemmet og for fremtidige utgifter til medisin og behandling.  Etter det jeg er kommet til, er disse beløpene på 100.000 og 70.000 kroner.  Når det ikke er tale om større beløp, mener jeg det er grunn til å holde seg til den prosentsatsen som lagmannsretten brukte, 25 prosent.  Denne satsen ble foreslått av et flertall i Lødrup-utvalget i NOU 1994:20, og den er lagt til grunn av Høyesterett i flere avgjørelser, se blant annet Stokstad-dommen i Rt 1996 958.

Når det endelig gjelder passasjerulykkesforsikringen, viser motorvognforsikringsvilkårene til selskapets vilkår for ulykke.  Her heter det i punkt 4.11 at selskapet svarer ikke for "sykdom eller sykelig tilstand", og at hvis sykdom eller sykelig tilstand har "... forverret skadens følger, svarer selskapet bare for den del av følgene som er forårsaket av ulykkesskaden".  Dette må innebære at utmålingen skal baseres på den skadebetingede medisinske invaliditet, som jeg har drøftet i tilknytning til menerstatningen.  Ut fra professor Lundars anslag på 25-30 prosent er Storebrand villig til å betale 27,5 prosent av 200.000 kroner, det vil si 55.000 kroner, med tillegg av renter som fastsatt i lagmannsrettens dom.  Jeg mener at man her bør kunne legge til grunn en skadebetinget medisinsk invaliditet på 30 prosent, og beløpet blir da 60.000 kroner pluss renter.  

Menerstatning

Rt 1991 697 Hjerneslagdommen 

Se om faktum side 194.

Menerstatningen skal utmåles etter reglene i skadeserstatningsloven § 3-2. Etter avgjørelsene i Rt-1977-782 og Rt-1981-138 skal erstatningen fastsettes skjønnsmessig, men slik at det skal sees hen til erstatningen i yrkesskadetilfellene etter folketrygdloven av 17. juni 1966 nr 12 § 11-8 tillagt en tredjedel. Dette såkalte sammenligningsbeløp er i det foreliggende tilfelle i underkant av kr 70.000, når man tar utgangspunkt i en uførhetsgrad på 35 %.

Ankemotparten har anført at uførhetsgraden bør settes betraktelig høyere under henvisning til Bs synsskade. Den synsskade som skyldes hjerneblødningen i 1982, ble ved en erklæring av 27. september 1983 fra overlege A Stuve ved øyeavdelingen ved Fylkessjukehuset i Haugesund antatt å medføre en uførhetsgrad av 10 %. Synsskaden er utførlig beskrevet i overlege Skomedals erklæring av 9. november samme år, og det må antas at den er tatt i betraktning ved fastsettelsen av den totale uførhetsgrad på ca 35 %.

Jeg finner at menerstatningen bør settes høyere enn sammenlikningsbeløpet. B var i 1982 en eldre mann, som ble utsatt for et brutalt overfall som han ikke hadde gitt noen som helst foranledning til. Han fikk en skade som i vesentlig grad forringet hans livskvalitet som pensjonist. Det er opplyst at han var en aktiv friluftsmann. Han måtte stoppe med alle former for slik aktivitet, og hadde med de handikap som han ble påført, også vanskelig for å utvikle alternative interesser. Synsproblemene gjorde det vanskelig å lese. Etter en samlet vurdering er jeg kommet til at menerstatningen bør settes til kr 100.000.

Rt 2000 441 Utmåling av menerstatning

Om faktum mv, se side 43.

Dommer Coward: …

…

Om menerstatning heter det i skadeserstatningsloven § 3-2 første ledd:  

"Har skadelidte fått varig og betydelig skade av medisinsk art, svares særskilt menerstatning.  Denne erstatning fastsettes under hensyn til menets medisinske art og størrelse og dets betydning for den personlige livsutfoldelse."

Det er enighet om at A har fått "varig og betydelig skade av medisinsk art".  Når det gjelder utmålingen, kan lovens ordlyd synes å legge opp til en rent skjønnsmessig fastsetting.  I departementets proposisjon - Ot.prp.nr.4 (1972-1973) - var det foreslått en bestemmelse som koblet utmålingen til folketrygdens system ved menerstatning etter yrkesskader.  Denne bestemmelsen gikk imidlertid ut under stortingsbehandlingen.  Justiskomiteen uttalte at "...utmålingspraksis ikke bør være så bundet til et bestemt nivå i forhold til de normer som gjelder for menerstatningen i yrkesskadetilfellene som proposisjonen synes å gå inn for".  Komiteen regnet likevel med at de retningslinjene som var angitt i proposisjonen, til en viss grad ville være veiledende for utmålingspraksis, se Innst.O.nr.32 (1972-1973) side 145.

Rettspraksis etter § 3-2 har da også tatt utgangspunkt i de standardiserte reglene for menerstatning ved yrkesskade, som nå er gitt i forskrift 21. april 1997 med hjemmel i folketrygdloven § 13-17 annet ledd.  I forhold til ytelsene ved yrkesskade legger man likevel til en tredjedel, og man bruker grunnbeløpet på oppgjørstidspunktet, ikke som ved yrkesskadesystemet på skadetidspunktet.  I tillegg kan det foretas en viss skjønnsmessig vurdering, ut fra menets betydning for "den personlige livsutfoldelse".

Etter den nevnte forskriften foretas en plassering i gruppe avhengig av den invaliditetsgrad som er fastsatt.  Partene er enige om det rettslige utgangspunktet: Det er den skaden som skyldes biluhellet - ikke den samlede invaliditeten - som det skal gis menerstatning for, jf. Rt 1997 771.  Eventuelle plager A hadde fra før uhellet, er altså i utgangspunktet ikke relevante.

Fremlagte legejournaler for A for årene 1983 til 1989 viser hyppige legebesøk for ulike plager, blant annet ryggproblemer og hodepine - migrene og spenningshodepine.  Det ble forskrevet en rekke forskjellige medisiner.  Også opplysninger A selv ga i årene rett før biluhellet, gir inntrykk av at hun hadde store plager, blant annet etter ryggskaden hun pådro seg i november 1983.  Jeg nevner at hun i februar 1986 skrev i et brev til Rikstrygdeverket at hun hadde "daglige smerter i ryggen, ofte også i bena".  I juli 1986 skrev hun til Oslo helseråd at hun "...klarte nesten ikke å stå på bena etter skaden, og disse smertene kommer mer eller mindre tilbake så snart jeg løfter eller arbeider i bøyd stilling".  I selvangivelsene for 1987 og 1988 krevde hun særfradrag med ca 9.000 kroner i året, begrunnet med at hun hadde "store utgifter til behandlinger og medisiner".  Halvt særfradrag ble innvilget for 1987, helt fradrag for 1988.

Når det gjelder hvilken medisinsk invaliditet A ble påført ved biluhellet, finnes det vurderinger fra flere leger, med noe forskjellige konklusjoner - fra 45-50 prosent til ca 25 prosent skadebetinget medisinsk invaliditet.  I vurderingen fra den rettsoppnevnte sakkyndige, professor Lundar, heter det blant annet:

"For undertegnede er det klart at A har hatt adskillig kontakt med helsevesenet før aktuelle skade.  Hun var innlagt på Ullevål sykehus for utredning av hodepineplager i 1980 (feilskrift for 1982).  I forbindelse med ryggskaden i 1983 ble hun omskolert og tok utdanning for å kunne ta seg yrke som var bedre egnet og mindre belastende for ryggen.  A understreker at hun i årene 1986-88 ikke hadde sykmeldinger.  Hun var likevel i denne perioden først og fremst under utdanning hvor man jo ikke får sykmeldinger på vanlig måte.  I 1988 var hun til lumbal myelografi noe som vanligvis er en preoperativ undersøkelse.  Hun hevder at dette var et forsøk på å demonstrere konsekvensene av den yrkesskaden hun fikk som hjelpepleier i 1983.  Problemet er at dette ikke er skriftlig dokumentert og derfor er disse opplysningene vanskelig å evaluere.     Etter undertegnedes oppfatning er det derfor ikke slik at A, dersom aktuelle skade ikke hadde inntruffet, var i en helsemessig og arbeidsmessig situasjon på lik linje med individer uten helsemessige problemer på forhånd.  Samtidig har undertegnede vurdert hennes erhvervsmessige uførhet som følge av aktuelle traume større enn konsekvensen av de helsemessige problemer på forhånd - med 50-60% av den erhvervsmessige uførhet som følge av aktuelle skade ut av en      totalerhvervsmessig uførhet på 80-100%.

    Den varige skadebetingede medisinske invaliditet som følge av aktuelle skade vurderes fortsatt til 20-30%.  Ved ny gjennomgang av saken finner undertegnede at den varige medisinske invaliditet forårsaket av aktuelle skade og inngangsinvaliditeten kan settes helt like altså til 25-30% av totale medisinske invaliditet på 50 %."  

Etter min mening bør professor Lundars anslag på 25-30 prosent skadebetinget medisinsk invaliditet legges til grunn.  Jeg viser til at en svakhet ved flere av erklæringene i saken fra privat sakkyndige leger er at legen - i motsetning til professor Lundar - ikke har hatt tilgang til fullstendige primærlegejournaler fra før biluhellet.  Jeg nevner i denne forbindelse at dr.  Jan Erik Ødegård, som i 1992 anslo den skadebetingede medisinske invaliditeten til 35 prosent, med bedre bakgrunnsinformasjon nå, i bevisopptak for Høyesterett, har endret anslaget til 28-30 prosent.  Jeg viser videre til at Høyesterett i Rt 1998 1565 - Anne Lene Lie-dommen - på side 1571 har fremhevet betydningen av vurderinger fra uavhengige, rettsoppnevnte sakkyndige.

En medisinsk invaliditet på 25-30 prosent innebærer i forhold til den nevnte forskriften plassering i gruppe 2, som omfatter invaliditetsgrader fra 25 til 34 prosent.  En matematisk utregning ut fra forskriftens regler, men med grunnbeløpet pr. i dag, og 1/3 tillegg, gir da en menerstatning på 135.291 kroner.

A anfører imidlertid at hennes tidligere plager må føre til at hun settes i en høyere gruppe, prinsipalt ut fra forskriften § 3 nr. 3, som sier at gruppeplasseringen kan fravikes "dersom individuelle forhold fører til at en skadefølge er vesentlig mer byrdefull enn ved et normaltilfelle".  Subsidiært mener hun at det må gis et skjønnsmessig tillegg, ut fra menets betydning for hennes personlige livsutfoldelse. Slik jeg ser det, må det prinsipielt være den siste spørsmålsstillingen som er den riktige ved menerstatning etter skadeserstatningsloven § 3-2, selv om gruppeopprykksordningen ved yrkesskader kan gi en viss veiledning.

Utgangspunktet for vurderingen av tillegg må etter mitt syn være at det er behov for standardiserte regler om menerstatningen, og etter rettspraksis skal det da også atskillig til før man går nevneverdig utover det som følger av den nevnte matematiske utregningen.  Når det gjelder ordningen ved yrkesskader, er forskriften § 3 nr. 3 åpenbart ikke ment å føre til gruppeopprykk for alle som på forhånd har en skade eller plage; bestemmelsen tar sikte på situasjoner der nettopp kombinasjonen av tidligere og nye skader eller plager gjør skadefølgen spesielt byrdefull.  Et eksempel i et rundskriv fra Rikstrygdeverket gjelder en mann som på forhånd har en ubrukelig høyre arm, og som så ved en arbeidsulykke mister høyre ben.  Han kan få gruppeopprykk fordi den tidligere skaden gjør at han ikke kan bruke krykker, og dermed får spesielt store vansker med å bevege seg etter ulykken. - Jeg legger til grunn at A er kommet i en meget vanskelig situasjon etter biluhellet, med store smerteplager, men jeg kan ikke se at hennes tilfelle ville kvalifisert for gruppeopprykk etter forskriften.  Jeg kan heller ikke se at den kombinasjonen hun har av plager fra før og etter biluhellet, kan gi tilstrekkelig grunn til noe vesentlig skjønnsmessig tillegg. Storebrand er villig til å foreta en viss avrunding oppover, slik at menerstatningen settes til 140.000 kroner, og et høyere beløp er det etter mitt syn ikke grunnlag for.

Standardisert erstatning til barn

Rt 2006 871 
Utmåling når barnet allerede er medisinsk ufør Separasjonsprinsippet

SAMMENDRAG 
Et barn som allerede hadde en medisinsk invaliditet var blitt påført en varig hjerneskade ved behandling på sykehus, og saken gjaldt utmålingen av standardisert erstatning, jf skadeserstatningsloven §3-2a. Høyesterett kom til at det ikke var grunnlag for å anvende et generelt bruttoprinsipp i de tilfeller hvor skadelidte på forhånd hadde en medisinsk invaliditet. Ved erstatningsutmålingen ble separasjonsprinsippet benyttet, slik at det ble sett bort fra grunnskaden og isolert vurdert hvilken medisinsk invaliditet den etterfølgende skadevoldende handling hadde påført skadelidte.

(1) 

Dommer Flock: Et barn ble ved et uhell under behandling på et sykehus påført hjerneskade som omfattes av ordningen med pasientskadeserstatning. Etter en hjerneoperasjon hadde barnet allerede på forhånd en skade. Saken gjelder utmåling av standardisert erstatning etter skadeserstatningsloven §3-2a. 

(2) 

Den 27. oktober 1997 fikk den da 2 ½ år gamle A fjernet en vesentlig del av en svulst i hjernen ved operasjon på Haukeland sykehus. Etter få dager ble det nødvendig å etablere en såkalt ekstern ventrikkeldrenasje. Det ble da laget et åpent avløp for hjernevæske til en pose, som ble festet til sengen. 

(3) 

Etter et par uker falt denne posen ned på gulvet. Dette førte til at for meget væske ble ledet ut av hjernen, noe som igjen blant annet skapte akutte blødninger i venstre og høyre pannelapp. Det oppsto også problemer med å holde den eksterne drenasjen åpen, og pasienten fikk etter en tid anlagt en shunt - et innvendig avløpssystem - fra hjernens hulrom. Ventrikkelvæsken var blitt infisert, og det ble nødvendig med ytterligere operasjoner. 

…

(7) 

Med bruttoprinsippet menes at erstatningen fastsettes ut fra den samlede medisinske invaliditet, uten at det blir gjort noe fradrag for den forutgående invaliditeten, også beskrevet som inngangsinvaliditeten eller grunnskaden. 

(8) 

Etter differanseprinsippet fastsettes erstatningen ut fra differansen mellom den medisinske invaliditeten etter skaden og den invaliditet som grunnskaden isolert sett hadde utgjort. 

(9) 

Når separasjonprinsippet anvendes, ser man bort fra grunnskaden og vurderer isolert hvilken medisinsk invaliditet den etterfølgende skadevoldende handling har påført skadelidte. Erstatningen beregnes ut fra denne invaliditeten. 

…

(30) 

  Mitt syn på saken: 

(31) 

Ordningen med standarderstatning for barn under 16 år i skadeserstatningsloven §3-2a avviker på sentrale punkter fra den ordningen med utmåling av erstatning til voksne for tap i fremtidig erverv og men, som følger av lovens §3-1 og §3-2. Utmålingen av tap i fremtidig erverv og menerstatning er slått sammen og det utmåles erstatning etter en standardisert sats i forhold til barnets medisinske invaliditet. 

(32) 

For voksne som er uføre fra før og som påføres en erstatningsbetingende skade, gis det bare erstatning for det tap i fremtidig erverv og men som er en følge av den skadevoldende handling ut fra en differansebetraktning. Det sentrale spørsmål i saken er om dette også gjelder ved utmåling av standardisert erstatning til barn, eller om erstatningsutmålingen - som lagmannsretten har gjort - skal knyttes til den medisinske invaliditet slik den er etter at skaden er påført, uten å ta hensyn til en eventuell inngangsinvaliditet. 

(33) 

Bestemmelsene i §3-2a ble tilføyd i 1987. Før den tid ble erstatning for tap i fremtidig erverv og menerstatning til barn under 16 år regulert etter de alminnelige bestemmelsene i §3-1 og §3-2. §3-2a fremstår som en ren utmålingsregel, uten innslag som tyder på at det var meningen å fravike de erstatningsregler som ut over særreguleringen der, fulgte av de to foregående paragrafene. 
…
(37) 

En generell anvendelse av bruttoprinsippet i de tilfeller der skadelidte allerede på forhånd hadde en medisinsk invaliditet, vil føre til at det gjennom standarderstatningen også blir gitt erstatning for forutgående skader/invaliditet som ikke er forårsaket av skadevolderens ansvarsbetingende handling. En erstatningsutmåling etter et slikt bruttoprinsipp vil innebære et klart brudd med de prinsipper som gjelder ved tilsvarende utmåling etter de regler som §3-2a erstattet. Dersom det hadde vært meningen å gi uttrykk for at bruttoprinsippet skulle gjelde også i alle de tilfeller hvor den opprinnelige invaliditeten ikke fører til at den nye skaden « får større konsekvenser enn ellers », må det derfor være grunn til å anta at dette ville ha kommet klarere til uttrykk. Anvendelsen av et generelt bruttoprinsipp harmonerer heller ikke med forarbeidenes løsning for den som var 100% ufør fra før, jf. annet og tredje avsnitt i sitatet. Særlig ville dette slå ut ved de begrensede merskader. 

(38) 

Det knyttet seg mange usikkerhetsmomenter til utmålingen av erstatning til barn for tap i fremtidig erverv. Dette var noe av bakgrunnen for reglene om standarderstatning i skadeserstatningsloven §3-2a. Reglene skulle videre gi « lik erstatning for lik skade, uavhengig av lidt tap i det konkrete tilfellet » (Innst.O.nr.19 (1987-1988) side 2). Jeg kan følgelig heller ikke se at en utmåling etter bruttoprinsippet, slik lagmannsretten har foretatt, har noen støtte i formålet med lovendringen. 

(39) 

Jeg er etter dette kommet til at det verken i lovens ordlyd eller i lovforarbeidene er støtte for å anvende et bruttoprinsipp, slik lagmannsretten har gjort. Jeg kan heller ikke se at andre rettskildefaktorer gir særlige holdepunkter for et slikt syn. Dommen i Dani-saken i Rt-1997-771 gjaldt et tilfelle hvor skadelidte hadde mottatt full standarderstatning med 40 G basert på 100% invaliditet som følge av en tidligere skade. Høyesteretts bemerkning om at lovgiveren ønsket å fravike differanseprinsippet, løser ikke spørsmålet om hva som da gjelder i vår sak.
… 

 (42) 

Jeg er kommet til at utmålingen i dette tilfellet bør skje ved at den varige medisinske invaliditet blir vurdert etter separasjonsprinsippet. Jeg finner støtte for dette i de to siste avsnitt i det som tidligere er sitert fra Ot.prp.nr.81 (1986-1987) . Etter drøftelsen gir departementet her klart uttrykk for at prinsippet skal anvendes i de tilfeller der skadelidte fra før av var 100% medisinsk ufør, hvilket riktignok ikke er situasjonen i vår sak. Når det som hovedregel ikke skal anvendes noe bruttoprinsipp i de tilfellene invaliditeten forut for skadetilfellet var lavere enn 100%, vil det etter min mening skape best sammenheng i regelverket om det samme prinsipp - altså separasjonsprinsippet - anvendes også da. Jeg legger også vekt på at forarbeidene lest i sammenheng gir uttrykk for en klar vilje til - i alle fall på enkelte punkter - å gi barn som allerede er uføre, et sterkere erstatningsrettslig vern enn det som gjelder for voksne. 

(43) 

Vår sak viser at en separat vurdering av den medisinske invaliditet som den etterfølgende ansvarsskaden fører til, lett vil kunne fremstå som både teoretisk og skjønnsmessig. Jeg antar imidlertid at også en vurdering av de medisinske tilstander - før og etter ansvarsskaden - som gir grunnlag for en fastsettelse av invaliditet etter differanseprinsippet, kan innebære betydelige innslag av skjønn. Jeg finner det ikke riktig å la slike betraktninger stenge for den anvendelse av separasjonsprinsippet som jeg er blitt stående ved som det riktigste. 

Tap av forsørger

Rt 1998 639 Bastrupdommen

STIKKORD:   
Erstatning for tap av forsørger.  Skadeserstatningslovens  § 3-4.

SAMMENDRAG: 
Erstatningsoppgjør etter at hustru og mor omkom ved en trafikkulykke i 1989.  Fellesbarnet var da 1 og et halvt år.  Familien bodde i en nybygd bolig, og hadde en samlet gjeld på 1,3 mill kroner. Hustruen arbeidet deltid da ulykken skjedde, men hadde planlagt å gå tilbake til fulltidsstilling.  Ektemannen er ingeniør i full stilling. Forsikringsselskapet hadde erkjent ansvar for skaden.  Uenigheten gjaldt bl a: Spørsmålet om avdrag på boliglån skal regnes som forsørgelse eller som sparing; spørsmål tilknyttet verdsettingen av avdødes arbeid i hjemmet; hvor lenge ektefellen har krav på forsørgertapserstatning; betydningen av bestemmelsen i skadeserstatningslovens § 3-4 annet ledd 1. punktum om etterlattes innrettelsesplikt; bruken av bestemmelsen om fradrag i skadeserstatningslovens § 3-1 tredje ledd siste punktum jf § 3-4 annet ledd siste punktum; samt spørsmålet om det skal regnes renter av lidt forsørgertap. 


De etterlatte vant i det alt vesentlige frem med sine synspunkter. Høyesterett slo bl a fast at avdrag på boliglån normalt skal tas med ved beregningen av det årlige forsørgertapet.  Høyesterett fastsatte erstatningen til kr 620.000 til den etterlatte ektefelle og kr 310.000 til barnet.  Dissens 3-2.  Mindretallet kom til et noe lavere erstatningsbeløp enn flertallet. 


Dommen inneholder noen betraktninger om forholdet mellom standardiserte erstatninger med hjemmel i yrkesskadeforsikringsloven og det individuelle forsørgertap etter skadeserstatningsloven § 3-4.

DOMMERE:  
Bruzelius, Aasland, Coward, Matningsdal, justitiarius Smith.

Dommer Bruzelius: Saken gjelder erstatningsoppgjør for tap av forsørger, jf skadeserstatningsloven § 3-4, i forbindelse med trafikkulykke. 

D, født 7 desember 1962, omkom ved en trafikkulykke 18 mai 1991. Hun etterlot seg ektefellen, A, født 20 november 1959, og fellesbarnet B, født 24 november 1989.  Familien bodde i en nybygd enebolig i Asker. Begge ektefeller var i arbeid.  D arbeidet deltid da hun omkom.  Hun ville senere ha gått tilbake til fulltidsstilling.  Partene er enige om at hennes årsinntekt i 1998 fra den stilling hun hadde da hun omkom, ville ha vært 180 000 kroner. 

A er ingeniør og ansatt i full stilling hos Glava AS i Oslo.  Han hadde i 1991 en årslønn på 283 229 kroner pluss fri bil, mens den for 1997 er opplyst å ha vært 387 102 kroner, inkludert fri bil. 

Begge ektefeller tok del i husarbeidet og omsorgen av B, men D utførte da ulykken inntraff en større andel av hus- og omsorgsarbeidet. 

Da D omkom, hadde ektefellene en samlet gjeld på ca 1,3 millioner kroner.  Gjelden var sammensatt av fire lån.  Det største - på 900 000 kroner - var tatt opp i forbindelse med byggingen av boligen og løp frem til år 2020. 

Det var tegnet tre dødsrisikoforsikringer på D i tillegg til en livsforsikring.  Ulykken utløste utbetalinger på 100 000 kroner i reiseforsikring, 100 000 i førerulykkesforsikring, 161 182 i kollektiv dødsfallsrisikoforsikring samt 800 000 i livsforsikring, i alt 1 161 182 kroner.  As arbeidsgiver hadde tegnet og dekket kostnadene ved to av ulykkesforsikringene, mens den tredje ulykkesforsikringen og livsforsikringen var tegnet og betalt av ektefellene A og D. - Omlag 850 000 kroner av de utbetalte forsikringsytelser ble benyttet til nedbetaling av lånene, mens det resterende beløp ble brukt til ferdigstillelse av boligen. 

Bilen var trafikkforsikret i UNI Storebrand Skadeforsikring AS (nå Storebrand Skadeforsikring AS) som har erkjent ansvar for skaden. Partene er imidlertid ikke enige om enkelte prinsipper for utmålingen av forsørgertapserstatningen.  Uenigheten gjelder: spørsmålet om avdrag på boliglån skal regnes som forsørgelse eller som sparing; spørsmål tilknyttet verdsettingen av avdødes arbeid i hjemmet ; hvor lenge ektefellen har krav på forsørgertapserstatning; betydningen av bestemmelsen i skadeserstatningsloven § 3-4 annet ledd 1. punktum om etterlattes innrettelsesplikt; bruken av bestemmelsen om fradrag i skadeserstatningsloven § 3-1 tredje ledd siste punktum jf § 3-4 annet ledd siste punktum; samt spørsmålet om det skal regnes renter av lidt forsørgertap.  Sistnevnte spørsmål er nytt for Høyesterett.  De ankende parter har ikke reist prosessuelle innsigelser mot at dette nye spørsmål tas opp. 

…

Mitt syn på saken: 

Erstatningsrettslig utgangspunkt 

Erstatning etter skadeserstatningsloven § 3-4 tilkommer den som helt eller delvis var forsørget av avdøde.  Den forsørgede har krav på erstatning av sitt fulle forsørgertap slik at vedkommende kan opprettholde sin tilvante levestandard så langt denne er resultatet av avdødes forsørging, se Rt 1950 573.  Det er det individuelle forsørgertap som skal erstattes etter skadeserstatningsloven § 3-4. Forsørgertapserstatning etter yrkesskadeforsikringsloven bygger på en standardisert modell, se forskrift om standardisert erstatning etter lov om yrkesskadeforsikring, fastsatt ved Kronprinsreg. resolusjon 21 desember 1990, § 6-1 og § 6-2.  Denne ulikheten i tilnærmingsmåte kan medføre både høyere og lavere erstatning etter skadeserstatningsloven enn etter yrkesskadeforsikringsloven modell. Sistnevnte ordning fremmer raskere erstatningsoppgjør.  Det oppstår dermed sjelden morarenteansvar av betydning.  Fastsettelsen av erstatningen etter skadeserstatningsloven § 3-4 er skjønnspreget og vil som regel ta lengre tid.  Det medfører at erstatningsberegningen her må hensynta renter av lidt tap. 

Skadeserstatningsloven § 3-4 inneholder i annet ledd nærmere bestemmelser om erstatningsfastsettelsen og angir at det skal tas hensyn til forsørgelsens omfang og den etterlattes mulighet for selv å bidra til sin forsørgelse (første punktum).  Videre skal det fastsettes særskilt erstatning for hver etterlatt (annet punktum).  I tredje punktum er enkelte bestemmelser i § 3-1 gitt anvendelse, dels annet ledd siste punktum om at verdien av arbeid i hjemmet skal likestilles med arbeidsinntekt og dels tredje ledd om fradrag i erstatningen for forskjellige typer ytelser. 

Avdrag på lån 

Partene er enige om at renter på lån skal behandles som fast utgift, når man - som partene i vår sak - bygger på en matematisk modell for å beregne det gjennomsnittlige årstapet som bortfallet av avdødes bidrag til de etterlattes økonomiske stilling innebærer.  Gitt partenes utgangspunkt er jeg enig i dette. 

De ankende parter har krevet at også avdrag på boliglån må betraktes som en fast årlig utgift.  Ankemotparten har gjort gjeldende at avdrag på boliglån skal hensyntas i tapserstatningen, men ikke slik at avdraget sees som en fast årlig utgift.  Avdrag på lån er sparing og fører til kapitaloppbygging. 

Det rettslige utgangspunkt for forsørgertapserstatning er at den forsørgede skal kunne opprettholde sine tilvante levekår.  Dette må blant annet innebære at tapet av forsørgeren normalt ikke skal tvinge den etterlatte til å senke sin boligstandard.  Utgifter til renter og avdrag på boliglån legger i mange familier beslag på en stor andel av disponibel inntekt.  Blir avdrag på lån ikke akseptert som en fast årlig utgift ved beregningen av forsørgertapet, vil de etterlatte i mange tilfeller måtte flytte.  Utgifter til leie av bolig blir betraktet som fast utgift.  Det er derfor naturlig i utgangspunktet å likestille utgifter til renter og avdrag på boliglån med utgifter til husleie.  Jeg finner ikke - i denne sammenheng - å kunne vektlegge at avdragsbetalingen medfører en formuesoppbygging på den etterlattes hånd. Uten erstatning for denne delen av forsørgertapet, ville den etterlatte i mange tilfeller ikke kunne opprettholde sin levestandard. 

Jeg finner likevel å måtte ta forbehold for de tilfeller hvor gjeldsbelastningen til boliglån er særdeles stor.  Selv om det samlete lånebeløpet i vår sak er høyt - gitt partenes inntektsforhold - mener jeg likevel at beløpet ligger innenfor det som må aksepteres. 

Min konklusjon på dette punkt er således at avdragene i vår sak i sin helhet tas med ved fastsettelsen av det gjennomsnittlige årstapet. Jeg kommer tilbake til spørsmålet om de forsikringsytelser de etterlatte i vår sak har mottatt - og avkastningen herav - skal hensyntas i tapsberegningene. 

Forholdet til forsikringsytelsene 

Storebrand har prinsipalt hevdet at innrettelsesplikten i § 3-4 annet ledd 1. punktum medfører at de mottatte forsikringsytelser må benyttes til nedbetaling av gjelden.  Dette vil i vår sak medføre at erstatningskravet langt på vei faller bort.  Subsidiært har Storebrand gjort gjeldende at en rimelig del av avkastningen av ytelsene skal tas med i beregningen av det årlige forsørgertapet.  Storebrand har pekt på at en ikke ubetydelig del av forsikringsytelsene er brukt til å nedbetale gjeld, slik at den økonomiske situasjon i dag er vesentlig bedre enn den ellers ville ha vært. 

Storebrands prinsipale syn vil i realiteten føre til at det finner sted et kroneforkrone fradrag for de forsikringsytelser de ankende parter har mottatt, og at forsikringsytelsene nærmest blir likestilt med trygdeytelser.  Jeg mener dette vil være i strid både med loven og lovgivers intensjoner.  Som nevnt finnes det særskilte bestemmelser i lovens § 3-1 tredje ledd om hvordan blant annet forsikringsytelser skal hensyntas.  Denne bestemmelse gjelder tilsvarende ved forsørgertapserstatning, se § 3-4 annet ledd 3. punktum.  Regelen i § 3-1 tredje ledd 2. punktum som får anvendelse på forsikringsytelsene i vår sak, er en skjønnsbestemmelse - "kan tas hensyn til".  Den legislative begrunnelse for regelen er at skadevolder ikke uten videre skal nyte godt av forsikringer som skadelidte måtte ha tegnet. 

Det spørsmål som oppstår blir så om forsikringsytelser, i den utstrekning det tas hensyn til dem, skal trekkes inn ved selve beregningen av forsørgertapet etter § 3-4 annet ledd 1. punktum, eller om det først etter at forsørgertapet er beregnet, skal foretas en skjønnsmessig avkortning i erstatningen.  Den førstnevnte fremgangsmåten innebærer i realiteten at forsikringsytelsen anses som ledd i de etterlattes selvforsørging eller innrettelsesplikt.  Spørsmålet er aktuelt både for selve forsikringsytelsen og for avkastningen av denne. 

Lovforarbeider og rettsteori gir ingen klar veiledning om hvilken metode som bør velges. 

Ytelsene i vår sak har et slikt omfang at de - hensiktsmessig plassert - vil gi de etterlatte en ikke ubetydelig årlig inntekt.  Det må anses som en naturlig plassering av i alle fall en del av ytelsene å nedbetale gjelden slik at de årlige avdrags- og renteforpliktelser ble redusert.  Dette ble også gjort.  På denne bakgrunn kunne det synes naturlig å trekke den del av forsikringsytelsene som hensyntas inn allerede ved beregningen av forsørgertapet. 

Jeg er likevel kommet til at denne fremgangsmåten ikke bør benyttes.  Oppbyggingen av § 3-4 annet ledd indikerer at lovgiveren har forutsatt at forsørgertapet skal beregnes uavhengig av mottatte forsikringsytelser.  I tillegg kan behandlingen av forsikringsytelsene bli relativt komplisert dersom de blir trukket inn ved selve beregningen av forsørgertapet.  De etterlattes gjeldssituasjon og størrelsen av mulige forsikringsytelser vil variere fra sak til sak.  Dersom forsikringsytelser trekkes inn i tapsberegningen når de etterlatte har gjeld, må samme prinsipp følges når gjeldsforpliktelser ikke foreligger. Beregningene må da bygge på at den delen av selvforsørgelsen som relaterer seg til forsikringsytelsen dels vil komme fra hovedstolen, og dels fra avkastningen.  Hovedstolen vil imidlertid etter hvert kunne reduseres, og det kan bli nødvendig å anslå hvor stor del av forsikringsutbetalingen som skal inngå i tapsberegningen. 

Retten må i alle tilfelle skjønnsmessig bedømme hvor stor del av forsikringsytelsen som skal hensyntas.  Etter min vurdering oppnår man imidlertid størst enkelhet og sikkerhet for likebehandling om forsørgertapet beregnes uavhengig av forsikringsytelsene, og at det først deretter eventuelt gjøres et skjønnsmessig fradrag.  I dette skjønn vil det være aktuelt å ta hensyn til at forsikringsytelsen gir avkastning. 

Jeg er således kommet til at verken forsikringsytelsen eller avkastningen bør trekkes inn ved beregningen av forsørgertapet, men at de bør hensyntas når tapet er beregnet. 

Avdødes arbeid i hjemmet 

Det er enighet om at erstatningen også skal omfatte verdien for de etterlatte av avdødes arbeid i hjemmet, herunder hennes omsorg.  Det er også enighet om at omfanget av denne forsørgelsen vil minke etter hvert som B blir eldre.  De ankende parter har anført at det foreligger et erstatningsmessig tap for A for resten av hans levetid.  Det er fremlagt beregninger for å søke å kvantifisere verdien av dette arbeid. 

Det som skal erstattes i vår sak, er ikke verdien av D s arbeid i hjemmet, men den delen av hennes arbeid i hjemmet som er å anse som en forsørgelse av familiemedlemmene.  Jeg finner det vanskelig å beregne dette tapet etter noen matematisk modell.  Ved fastsettelsen av tapet må hensyntas de etterlattes mulighet til omstilling og til selv å sørge for et passende underhold, jf § 3-4 annet ledd 1. punktum.  Det er enighet mellom partene om at forsørgelsen av B opphører i 2008 når han er 19 år. Det legger jeg til grunn.  For ektefellen står kravet til omstilling og evnen til selvforsørgelse sentralt.  I Rt 1976 1302 la Høyesterett vekt på at gjenlevende ektefelle etter hvert måtte basere seg på i det alt vesentlige å klare seg selv.  A ble alene med et barn på ett og ett halvt år.  Det er ikke tvilsomt at Ds død har ført til forsørgertap også for A. Hans evne til selvforsørgelse må anses redusert frem til gutten er 19 år i 2008. 

A har tatt et totalansvar for gutten.  Dette førte til at han arbeidet deltid i årene 1992-96.  Dette er hensyntatt i inntektstapsberegningene.  De ankende parter har anført at det erstatningsmessige tap bør fastsettes med forskjellige beløp alt etter Bs alder.  Dette syn bygger på en fortolking av innrettelsesplikten i § 3-4 annet ledd 1. punktum.  Jeg er enig i at bestemmelsen fører til at det bør settes et lavere beløp fra det tidspunkt det er grunn til å forvente at B selv kan bidra.  Det dreier seg her imidlertid om utpreget skjønnsmessige vurderinger.  Jeg har funnet at mye taler for at det fastsettes ett tapsbeløp for årene frem til 1999, når B fyller 10 år, og et lavere for årene deretter.  Når forsørgelsen av B opphører i 2008, må A kunne sørge for seg selv. 

Ved fastsettelsen av det årlige erstatningsbeløp mener jeg det er naturlig å vektlegge behovene i vår sak for å kunne betale for bistand til tilsyn med B, for å kunne kjøpe nødvendig arbeid i hjemmet, og for å kompensere at husholdningen ofte blir dyrere for de etterlatte enn hva den ellers ville ha vært.  Jeg setter på dette grunnlag det årlige erstatningsbeløp til 50 000 kroner pr år frem til 1999, og til 25 000 kroner for årene deretter frem til 2008. 

Kapitaliseringsperioden 

De ankende parter har krevd erstatning for A også etter 2008.  Som det fremgår av det jeg har uttalt foran, mener jeg at det ikke er grunnlag for å tilstå forsørgertapserstatning utover 2008.  Dette gjelder ikke bare den delen av erstatningen som skriver seg fra bortfallet av hustruens arbeid i hjemmet, men også den delen som skriver seg fra bortfallet av hennes ervervsinntekt.  Selv om boliglånet løper fram til 2020, mener jeg rimelig fortolking av innrettelsesplikten etter § 3-4 medfører at A fra 2009 selv må dekke disse utgiftene. Forsørgelse av sønnen må også antas å ha opphørt på dette tidspunkt, og jeg legger til grunn at A da ikke vil ha problemer med å dekke disse utgiftene. 

Renter av lidt tap 

Storebrand har, under henvisning til Høyesteretts avgjørelse i Rt 1969 1308 anført at det ikke skal regnes renter av lidt tap. Storebrand har også pekt på at det i skadeserstatningsloven § 3-4 ikke skilles mellom lidt tap og fremtidig tap på samme måte som i lovens § 3-1. 

Jeg er ikke enig med Storebrand på dette punkt.  I den utstrekning det dreier seg om lidt tap, mener jeg skadelidte må kompenseres for at erstatningen blir utbetalt på et senere tidspunkt enn da den forfalt.  I Rt 1969 1308 - som Storebrand viser til - ble tapsberegningene basert på dagens pengeverdi.  I dette lå det en kompensasjon for avsavnet. 

Etter min mening følger det av morarenteloven at det i utgangspunktet er en renteplikt for den delen av erstatningen som gjelder tiden før oppgjørstidspunktet, og i de erstatnings beløp jeg er kommet til, er det tatt med renter herfor.  Spørsmålet om skadelidtes krav på renter i tillegg til erstatningsbeløpet er nærmere drøftet i NOU 1994:20, Personskadeserstatning side 168, se særlig side 169. Renteplikten forutsetter påkrav.  I vår sak - hvor det er enighet om at det først skal betales erstatning fra 1992 - er dette lagt til grunn for renteberegningen. 

Fordelingen av erstatningen 

Jeg finner det mest hensiktsmessig å beregne et samlet forsørgertap som deretter fordeles mellom de etterlatte, jf § 3-4 annet ledd 2. punktum.  De ankende parter har nedlagt påstand om fordeling med 2/3 til A og 1/3 til B. Storebrand har ikke hatt noe å bemerke til dette, og jeg finner etter omstendighetene å ville ta dette til følge. 

Skatteulempe 

Det er enighet mellom partene om at det skal ytes en kompensasjon for fremtidig skatteansvar.  Størrelsen på dette tillegget vil avhenge av den utmålte erstatningens størrelse og de etterlattes økonomiske situasjon ellers.  Erstatning for tap av forsørger fastsettes som en samlet erstatning som omfatter så vel historisk som fremtidig tap. Tillegget for skatteulempe bør beregnes av hele det erstatningsbeløp som fastsettes. 

Erstatningsberegningen 

Som nevnt foran legger jeg til grunn at avdrag på boliglån må hensyntas som fast årlig utgift.  Likeledes har jeg satt verdien av Ds arbeid i hjemmet for de etterlatte til 50 000 kroner for årene 1992-1999 og 25 000 kroner for årene 2000-2008.  Jeg har lagt til grunn at det ytes en morarentegodtgjørelse på tapet frem til 1998, mens tapet for de senere år neddiskonteres til 1998-verdi etter fem prosent i samsvar med det partene er enige om. 

I erstatningen for inntektstapet er for årene 1993-1996 gitt kompensasjon for at A i disse årene hadde en lavere inntekt på grunn av deltidsstilling.  Den kompenserte mindreinntekten for hvert av disse årene er satt til 50 000 kroner.  Beløpet tilsvarer tapet av verdien av arbeidet i hjemmet i de samme årene, slik at det ikke er gitt noen kompensasjon for disse år av dette tapet.  Dette gir en samlet erstatning for bortfallet av verdien av Ds ervervsinntekt på omlag 700 000 kroner og for verdien av hennes arbeid i hjemmet for A og B på omlag 400 000 kroner.  Jeg understreker at erstatningen for arbeid i hjemmet ville ha vært mer enn 200 000 kroner høyere så fremt dette beløpet ikke var tatt med i det beregnede tap av ervervsinntekt.  Det samlede forsørgertap utgjør 1 100 000 kroner.  Beløpet inkluderer morarente på den delen av erstatningen som gjelder tiden frem til 26 mars 1998. 

Etter skadeserstatningsloven § 3-1 tredje ledd siste punktum kan det foretas fradrag i erstatningen for mottatte ytelser.  Både byretten og lagmannsretten har foretatt et fradrag med 250 000 kroner. Dødsfallet i vår sak medførte utbetalinger av forsikringsytelser med til sammen 1 161 182 kroner.  Det må forutsettes at ytelser av denne størrelsen plasseres slik at den gir de etterlatte en god avkastning.  I det konkrete tilfelle er ytelsene benyttet til å nedbetale lån.  Det har ført til store årlige besparelser for de etterlatte slik at de har en vesentlig bedre økonomisk situasjon enn den som ligger til grunn for beregningene av forsørgertapet ovenfor.  Det må videre forutsettes at de erstatninger som nå fastsettes, plasseres slik at de forsørgedes økonomiske situasjon trygges ytterligere.  Selv om forarbeidene til skadeserstatningsloven gir anvisning på varsomhet i bruken av fradragsadgangen etter § 3-1 tredje ledd siste punktum, særlig for livsforsikringsbeløp, mener jeg likevel at det i saken her vil være riktig å foreta et fradrag.  De samlete ytelser er høye, og det må tas hensyn til at utmålingen av erstatningen i denne sak inkluderer avdragsbetaling som medfører en vesentlig formuesoppbygging.  Som nevnt må også avkastningen av forsikringsytelsene tas med i vurderingen. Samlet finner det sted en så betydelig overkompensasjon, at det er naturlig å redusere den noe.  Jeg kan slutte meg til den fastsettelse av fradraget til 250 000 kroner som både byretten og lagmannsretten har foretatt. 

Den samlete erstatning blir etter dette 850 000 kroner som med tillegg av kompensasjon for skatteulempen settes til 930 000.  Beløpet fordeles i samsvar med de ankende parters påstand med 620 000 kroner til A og 310 000 kroner til B. 

I samsvar med de ankende parters påstand er erstatning beregnet pr 26 mars 1998 da saken ble tatt opp til doms, med tillegg av renter frem til betaling.  Ankemotparten hadde ikke innsigelser til en slik fremgangsmåte.

…

Dommer Aasland: Jeg er kommet til et noe lavere erstatningsbeløp enn førstvoterende.  Dette henger sammen med at jeg har et annet syn på hvordan det skal tas hensyn til forsikringsutbetalingene, både når det gjelder fremgangsmåten og omfanget. 

Jeg er enig med førstvoterende i at forsikringsutbetalingene på ca kr 1 160 000 er av en slik størrelse at det må tas hensyn til dem etter regelen i skadeserstatningsloven § 3-4 annet ledd siste punktum jf § 3-1 tredje ledd siste punktum ved fastsettelsen av erstatningen. Men i motsetning til førstvoterende mener jeg at dette må skje ved at det legges til grunn at en nærmere bestemt del av utbetalingene anvendes til nedbetaling av gjelden, og dermed reduserer årlige renter og avdrag. For det første har jeg vanskelig for å se bort fra at slik nedbetaling er det klart mest realistiske alternativ for anvendelsen av midlene, noe som for øvrig bekreftes av den måten de faktisk er anvendt på.  For det annet følger det av § 3-4 annet ledd at det skal legges vekt på de etterlattes muligheter for selv å bidra til sin forsørging.  Selv om denne bestemmelsen ikke kan føre så langt at hele eller størstedelen av forsikringsutbetalingene skal forutsettes brukt til nedbetaling av gjeld ved erstatningsberegningen - her er jeg enig med førstvoterende - kan jeg ikke se annet enn at den del av utbetalingene som det skal tas hensyn til, må forutsettes anvendt på en måte som reduserer de faste utgifter til renter og avdrag.  Jeg tilføyer i denne forbindelse at utgifter til renter og avdrag gjør et betydelig utslag i retning av høyere erstatning etter den beregningsmodell som legges til grunn.  I vår sak står man overfor etter omstendighetene høye beløp til renter og avdrag, samtidig som det er tale om etter forholdene høye forsikringsutbetalinger.  Det synes da etter min mening lite naturlig at rentene og avdragene skal tas i betraktning med sitt fulle beløp når forsikringsutbetalingene - som det skal tas hensyn til - har gjort det mulig å redusere dem i vesentlig grad. 

Også etter min mening bør størstedelen av forsikringsutbetalingene settes ut av betraktning ved tapsberegningen.  Jeg finner imidlertid at det passende kan tas hensyn til utbetalingene ved at de forutsettes å redusere gjelden med en fjerdedel.  I den erstatningsberegning for 1998 som førstvoterende har gjengitt, utgjør faste utgifter kr 178 956, og av dette er renter og avdrag opplyst å utgjøre kr 143 956.  Hvis dette beløp reduseres med en fjerdedel, betyr det at avdrag og renter blir redusert med ca 36 000 kroner, og det får som konsekvens at tapet av hustruens ervervsinntekt er utlignet.  Jeg legger til grunn - ut fra en meget grov gjennomsnittsbetraktning som jeg her er henvist til - at utslaget blir tilnærmet det samme for de øvrige år når de ses under ett. 

Jeg innser at det knytter seg problemer og usikkerhet til den fremgangsmåte jeg anser som den rette, jf de innvendinger førstvoterende har gjort gjeldende.  Men jeg kan ikke se at man mer enn tilsynelatende kan rydde disse innvendinger av veien ved at det i stedet gjøres et skjønnsmessig fradrag for forsikringsytelsene i det endelige erstatningsbeløp. 

Slik jeg ser det, blir det altså bare grunnlag for å tilkjenne erstatning for avdødes arbeid i hjemmet.  Jeg er enig i førstvoterendes utmåling, men må for min del gjøre tillegg for årene 1993-96, som førstvoterende har regnet inn i erstatningen for ervervsinntekt.  Når jeg tar med rente av lidt tap, kommer jeg til et avrundet erstatningsbeløp innbefattet skatteulempe på kr 750 000, og slik at A vil få kr 500 000 og B kr 250 000. 

…

Dommer Coward: Jeg er i det vesentlige og i resultatet enig med annenvoterende, dommer Aasland. 

Dommer Matningsdal: Jeg er i det vesentlige og i resultatet enig med førstvoterende, dommer Bruzelius. 

Justitiarius Smith: Likeså. 

Etter stemmegivningen avsa Høyesterett denne dom:  

1. Storebrand Skadeforsikring AS dømmes til å betale til A 620 000 - sekshundreogtjuetusen - kroner med tillegg av 12 - tolv - prosent årlig rente fra 26 mars 1998 til betaling skjer.  

2. Storebrand Skadeforsikring AS dømmes til betale til B v/ sette verge C 310 000 - trehundreogtitusen - kroner med tillegg av 12 - tolv - prosent årlig rente fra 26 mars 1998 til betaling skjer.  

3. I saksomkostninger for byretten, lagmannsretten og Høyesterett betaler Storebrand Skadeforsikring AS til A og B v/ setteverge C i fellesskap 275 450 - tohundreogsyttifemtusenfirehundreogfemti - kroner.    

4. Oppfyllelsesfristen er 2 - to - uker fra forkynnelsen av denne dom. 

Rt 1999 1382 Hogstaddommen (forsikringsfradrag)

STIKKORD:   
Forsikringsrett.  Erstatningsrett.  Fradrag for forsikringsytelser.

SAMMENDRAG: 
Tapet for de etterlatte barna etter en trafikkulykke var omforenet satt til kr. 1.550.000,- som trafikkforsikreren var ansvarlig for.  Barna mottok forsikringsytelser på i alt kr. 3.157.599 etter i alt 10 forsikringer av forskjellig slag.  Saken gjaldt fastsettelsen av "kan"-fradragets størrelse etter skadeserstatningsloven § 3-1 tredje ledd 2. punktum.  Høyesterett satte fradraget til kr.700.000,-.  Dissens 3-2.  Mindretallet stemte på kr. 500.000,-.  Flertallet la til grunn at det er nivået på, og ikke arten av, forsikringsytelsene som er avgjørende for fradragets størrelse.

DOMMERE: 
Matningsdal, Rieber-Mohn og Aasland.  Mindretall: Krüger og Bugge.

Kst. dommer Krüger: Saken gjelder spørsmål om fradrag i erstatning etter bilansvarsloven for forsikringsytelser i anledning av tap av forsørgere etter en trafikkulykke, jf. skadeserstatningsloven § 3-4 annet ledd tredje punktum og § 3-1 tredje ledd annet punktum.

Den 24. mars 1994 omkom ektefellene D (36) og E (41) ved en bilulykke på E-6 i Vestby.  Ektefellene etterlot seg to barn, A og B, som på ulykkestidspunktet var henholdsvis snaut 12 og 8 år gamle.

Bilen var forsikret i Storebrand Skadeforsikring AS. Ansvarsforhold er uomstridt.  Foreldrene hadde tegnet livsforsikring og gjeldsforsikring foruten at arbeidsgiverne hadde tegnet ulike forsikringer som ble utløst ved ulykken.  

…

Barna har således til sammen mottatt forsikringsytelser på kr 2.466.756.  Til dette kom en gjeldsforsikring stor kr 690.840, slik at det samlede beløp for begge barn utgjør kr 3.157.599.

Begge foreldre var i arbeid da de omkom.  E var elektriker og arbeidet på Ekofisk-plattformen i Nordsjøen med skattbar inntekt i 1993 på kr 435.000.  D hadde deltidsstilling i Den norske Bank med skattbar inntekt for 1993 på kr 110.000.  Familien bodde i selveiet rekkehus på X, hadde hytte i Y, bil og bankinnskudd på ca. 65.000 kroner.  Gjelden på ulykkestidspunktet var i overkant av 1 million kroner.  Både boligen og bilen var beheftet med pantegjeld som ble slettet i forbindelse med forsikringsoppgjøret.  Arven etter foreldrene er skiftet privat.  Barna eier rekkehus, landsted og bankinnskudd som på tidspunktet for byrettens dom i 1996 utgjorde ca. kr 710.000 på hver.

…

Jeg er kommet til at lagmannsrettens dom bør stadfestes.  Mitt syn bygger dels på en konkret vurdering, slik lovkonsipistene har forutsatt, av om - og i tilfelle i hvilket omfang - fradrag bør gis, dels på en videreføring av de synsmåter som kommer til uttrykk i den foreløpig sparsomme domspraksis på området.

Det kan være grunn til å minne om at ordningen før forsørgertapsregelen i skadeserstatningsloven etter dagjeldende § 21 første ledd i straffelovens ikrafttredelseslov var at domstolene skulle fastsette "saadan" erstatning som retten fant "billig" under hensyn til skyld og omstendighetene for øvrig.  Det gjaldt på den annen side ingen særlig regel om samordning av forsikring og erstatning på denne tid. Tvertimot: Ved forsikringsavtaleloven av 1930 § 25 annet ledd ble det fastslått at forsikringsutbetalinger under livs-, ulykkes- og sykeforsikringer som ikke ga grunnlag for regress, ikke skulle påvirke størrelsen av det egentlige erstatningskrav.  Fullt så skarpt ble grensene imidlertid ikke trukket i praksis.  I Torbjørnsendommen, Rt 1950 573, ble det lagt til grunn at det ved vurdering av gjenlevende ektefelles økonomiske tap som følge av den annen ektefelles dødsfall, kunne tas hensyn til blant annet en utbetalt livsforsikring på kr 150.000.

Dette synspunktet ble videreført da forsørgertapserstatningen ble flyttet til skadeserstatningsloven ved lovendring i 1973, samtidig som regelen om "kan"-fradraget i § 3-1 tredje ledd annet punktum ble lovfestet.  Skadeserstatningsloven § 3-4 åpner for fradrag i erstatningen med henvisning til de etterlattes muligheter for selv å bidra til egen forsørging.  Etter § 3-1 tredje ledd skal det nå gjøres krone-for-krone fradrag for trygdeytelser o l, mens "kan"-regelen i annet punktum gir adgang til å ta hensyn til forsikringsytelser samt annen vesentlig økonomisk støtte som skadelidte har fått eller kommer til å få som følge av skaden under hensyntagen til dette "og til forholdene ellers".  Lovmotivene til lovendringene vedrørende ervervstap og forsørgertap, og særlig Innstilling fra Erstatningslovkomiteen av 1971, forutsetter med henvisning til Torbjørnsendommen at dagjeldende ordning før lovendringen stort sett er tilfredsstillende.

Ved mer betydelige forsikringsytelser forutsettes det - som tidligere - at det kan være rimelig å se hen til dette ved erstatningsberegningen - allikevel slik "...at det bør utvises forsiktighet med å ta hensyn til utbetalinger av private forsikringsytelser ...  særlig ... private kapitalforsikringer som er betalt av skadelidtes egne midler" (Innstillingen på side 33).  Dette "forsiktighetsprinsippet" underbygges også av departementet i Ot. prp. nr. 4 (1972-73), der man (side 36) etter å ha fastslått at det "skal atskillig til" før en forsikringsytelse skal lede til reduksjon i erstatningen også der ytelsen innebærer "en reell fordel" for skadelidte, konkluderer med at det bør vises "romslighet" overfor de skadelidte eller etterlatte.  Departementet antyder en viss nyansering etter forsikringens art:

"Mer alminnelige livsforsikringsytelser som skadelidte (eller de etterlatte) får utbetalt, bør etter dette normalt ikke medføre redusert erstatning, og det bør aldri skje reduksjon i forsikring som representererer oppspart kapital, jfr.  Landsorgansisasjonens uttalelse.  Når det gjelder ulykkesforsikringer som blir utløst ved skaden, vil det være større grunn til å legge en viss vekt på utbetalingen.  Men også her bør det først og fremst være skadelidte som får fordelen av forsikringen som han selv har sørget for."

Ut over dette gir forarbeidene til lovreformen i 1973 liten veiledning for hvordan "kan"-regelen forutsettes anvendt.  Rettspraksis er foreløpig sparsom.  Skolanddommen, Rt 1993 1547, gjelder ervervstapserstatning, og det ble her ut fra en konkret vurdering av skadelidtes stilling etter forsikringsytelser på kr 870.000 gjort et fradrag på kr 150.000.  Bastrupdommen, Rt 1998 639, gjaldt i likhet med vår sak forsørgertapserstatning til gjenlevende ektefelle og et barn som på ulykkestidspunktet var 1 1/2 år gammel.  I denne dommen ble det gjort et fradrag med kr 250.000 ved samlede forsikringsytelser på drøyt 1,1 million kroner.

Selv om forholdene i Bastrupdommen og vår sak ikke er helt sammenfallende, konkretiserer domspremissene de aktuelle vurderinger på en måte som etter min mening har rekkevidde også for det foreliggende tilfelle.  Det vender jeg tilbake til.

Jeg nevner imidlertid først at det i juridisk litteratur er sterkt delte meninger både om den rettspolitiske berettigelse av "kan"-regelen i skadeserstatningsloven § 3-1 tredje ledd annet punktum, og om hvordan den skal praktiseres.  Bestemmelsen må sies å være omstridt både de lege ferenda og de sententia ferenda, hvilket vanskeliggjør den bruk av juridisk teori som ellers kunne vært av interesse i saken.  Dette gjør det nødvendig å skille mellom de reelle hensyn som er relevante ved fortolkningen av bestemmelsen, og de rettspolitiske vurderinger man kan gjøre seg om hvorvidt regelen er god, rettferdig, rimelig o.l.  Med unntak for Kjønstads forslag til skjematisering av temaet i Lov og Rett 1995 side 3 flg., særlig side 29, har jeg det inntrykk at forfatternes oppfatninger av regelens legislative kvalitet og berettigelse i noen grad skygger for tolkningsforslag om hvordan regelen faktisk er å forstå.  Til dette kommer at mange av arbeidene om nedsettelse av erstatning etter "kan"-regelen er fra før Bastrupdommen i 1998, som nå må stå sentralt ved lovtolkningen.

Ordningen med "kan"-fradrag i personskadeerstatning finnes ikke i de andre nordiske lands lovgivninger, slik at annen nordisk rettspraksis eller litteratur gir liten veiledning for de vurderinger som foretas.

Forsørgertapet i saken er som nevnt omforent og satt til kr 1.550.000 samlet for begge barna.  De ni forsikringer som er rubrisert ovenfor, munner ut i et beløp stort kr 1.233.378 for hvert barn, samlet kr 2.466.756, tillagt gjeldsforsikringen stor kr 690.840.

Ved Bastrupdommen er det klargjort at midler for å betjene renter og avdrag på boliggjeld vanligvis skal medregnes som del av det tap som skal erstattes, dvs. at spørsmålet om betydningen av mulig kapitaløkning gjennom betaling av avdrag først skal vurderes når "kan"-fradraget etter § 3-1 tredje ledd annet punktum skal avgjøres.  Man skal på et vis gå frem i to operasjoner, ved fase en fastsette erstatningen etter § 3-4 annet ledd og i fase to gjøre de skjønnsmessige fradrag som måtte følge av § 3-1 tredje ledd annet punktum.  Ved dette har man i realiteten et stykke på vei redusert den lovtekniske ulempe som består i at både § 3-4 annet ledd og § 3-1 tredje ledd annet punktum etter ordlyden åpner for skjønn, men med ulikt tema for skjønnet.

I vurderingen av "kan"-fradragets størrelse må man - slik jeg ser det - i utgangspunktet se bort fra det beløpsmessige nivå for erstatningen.  Den mer-dekning som i tilfelle kan tilsi erstatningsreduksjon, utgjøres nettopp av de ytelser skadelidte oppnår som en følge av forsikringsdekningen og som kommer i tillegg til det erstatningsbeløp som er utmålt før det tas standpunkt til "kan"-fradragets størrelse.

I vår sak er det tale om vesentlig høyere forsikringsdekning enn i Bastrupsaken, nemlig drøyt 3,1 millioner kroner mot beløpet i Bastrupsaken som var drøyt 1,1 million.  Det kan altså ikke være tvilsomt at mer-dekningen er "betydelig" i lovmotivenes forstand. Hvordan lovkonsipistene ville stilt seg til spørsmålet om stigende fradrag ved økning i mer-dekningen, kan det ikke gis noe sikkert svar på.  Motivenes restriktive utgangspunkt kan tyde på at investeringer i mange eller høye forsikringer for å trygge forsikringstagerens og dennes familie mot økonomiske virkninger av ulykker, ikke nødvendigvis bør komme den ansvarlige til gode.

Hvordan "kan"-fradraget bør beregnes når man først godtar at det foreligger en betydelig mer-dekning, er etter det foreliggende rettskildemateriale ikke gitt.  Man kan som alternativer tenke seg enten (1) å anvende en fri skjønnsmessig vurderingsnorm med veiledning i lovmotivene, domspraksis og reelle hensyn, (2) å operere med en tilnærmet regel om et noenlunde "flatt" prosentvist fradrag når mer-dekningen ut over erstatningen blir å anse som "betydelig" i lovforarbeidenes forstand - eller (3) å vurdere fradrag etter et tilnærmet progressivt skjema, dvs. la fradraget øke progressivt med mer-dekningen når denne forutsetningsvis er betydelig.

Den siste løsning anbefales av Kjønstad i den siterte artikkel, der forslaget ut fra Skolanddommen går ut på at man skal se bort fra ulykkesforsikringer opp til 500.000 kroner, at forsikringer ut over dette kan fratrekkes med en tredjedel og forsikringer ut over en million kan avkortes med halvparten.

Jeg innser at en skjematisering som foreslått av Kjønstad vil bøte på den betydelige usikkerhet og tvil som i praksis knytter seg til anvendelse av bestemmelsen i skadeserstatningsloven § 3-1 tredje ledd annet punktum.  Nettopp denne usikkerheten har vært et vesentlig ankepunkt mot bestemmelsen som den står, når det tas hensyn til at heller ikke forarbeidene gir særlig mye å bygge på.  Allikevel viker jeg tilbake for en slik løsning.  Rett nok stemmer metoden ganske godt med det konkrete resultat som fremkom i Bastrupdommen.  Anvendt på vårt tilfelle ville den ledet til et fradrag i størrelsesorden kr 1.250.000. Mot en slik metode kan det på den annen side innvendes ikke bare at den på et vis vil gå imot "kan"-regelens grunntanke, som er at domstolene skal foreta et konkret skjønn, men også at den vil svekke publikums muligheter for bevisst å overforsikre sine nærmeste med sikte på mulig tap av forsørgere.  Av samme grunn må man etter min mening utvise varsomhet også ved andre former for skjematisk progressiv beregning av "kan"-fradraget.  Poenget er imidlertid at "kan"-temaet etter lovforarbeidene ikke forutsetter noen egentlig regel, men et skjønn, og dette må domstolene forholde seg til.  Klarhet i rettstilstanden kan dermed bare oppnås ved å søke å identifisere relevante momenter i skjønnet, dvs. kartlegge hvilke retningslinjer basert på konkrete omstendigheter som skal innfortolkes ved anvendelsen av "kan"-regelen.

Etter min mening bør altså verken metode (2) eller (3) anvendes ved tolkningen av "kan"-fradragsregelen i § 3-1 tredje ledd annet punktum.  Metode (1) forutsetter et åpent skjønn, og det er etter min mening dette som rimer best med lovmotivene og den forståelse som er lagt til grunn i de omtalte tidligere domsavgjørelser.  For å oppnå størst klarhet i rettstilstanden kan det derfor være nødvendig å vurdere hvilke momenter som har relevans i skjønnet - samt å veie de ulike momenter innbyrdes.

Lagmannsrettens fradrag ble satt til kr 500.000 med kr 225.000 på A og kr 275.000 på B. Dette ville i tilfelle gi et fradrag i prosent på 16 %.  Storebrand har for Høyesterett tatt til orde for at fradraget bør settes til kr 1.150.000 med kr 520.000 på A og 630.000 på B, dvs. samlet ca. 36 %.  Til sammenligning nevnes at fradraget i Bastrupdommen utgjorde ca. 21 % og i Skolanddommen ca. 17 %.  Det er på bakgrunn av disse avgjørelsene momentene i vår sak må kartlegges og vurderes.

Utgangspunkt etter lovgivers intensjoner og Bastrupdommen synes å være at fradrag er på sin plass dersom skadelidte ved erstatning tillagt forsikringsytelser oppnår en tilfeldig overkompensasjon ved avkastning i form av betydelig kapitaloppbygging.  De fleste dødsfall skjer uten at noen kan holdes erstatningsansvarlig.  Når erstatningsansvar kan gjøres gjeldende, f.eks. ved trafikkforsikring, vil de etterlatte ha en vesentlig bedre økonomisk situasjon enn den som er uttrykt ved tapsfastsettelsen.  Temaet "betydelig" skal ikke måles ut fra en sammenligning med hva som antas å være normalt i norske husstander på angjeldende tid for vurderingen.  Det relevante må være å se hen til situasjonen for skadelidte henholdsvis før og etter den erstatningsutløsende begivenhet - uansett inntektsnivå og levestandard. For min del kan den foreslåtte grense på kr 500.000 anslått etter dagens kroneverdi, muligens gi holdepunkt for hva som utgjør "en betydelig overkompensasjon" eller i lovmotivenes språkbruk "betydelige forsikringsytelser".  I vår sak er det som allerede nevnt rimelig klart at forsikringsytelsene, som i forhold til erstatningsbeløpet langt overstiger en slik grense, må anses som betydelig.

Graden av formuesoppbygging må etter lovens formål tillegges betydning.  I vårt tilfelle medførte utbetalingene at gjelden på ca. kr 964.000 ble slettet og at barna stort sett kunne leve av avkastningen uten å angripe kapitalen.  Men her må det tas hensyn til at foreldrenes gjeldsforsikring på kr 690 840 var tegnet nettopp med henblikk på arvegjeld og at bare denne muliggjorde sletting av nær 70 % av de aktuelle forpliktelser.  Jeg anser det ikke som rimelig at trafikkforsikringen skal ha noen fordel av dette.

Personkonstellasjonen på skadelidt-siden er påberopt, og kan tenkes å ha en viss vekt.  Men slett ikke generelt.  Jeg kan ikke se at det bør spille noen rolle om begge eller bare en av barnas foreldre er falt bort ved den erstatningsutløsende begivenhet.  Dette kommer best til uttrykk ved den preliminære fastsettelse av forsørgertapet etter skadeserstatningsloven § 3-4.  Derimot er jeg tilbøyelig til å vektlegge hvem og hvor mange som er blitt rammet av forsørgertapet.  Det kan synes som om man ved ulykkesforsikring praktiserer ordninger som går ut på at man fastsetter forsikringen pr. individ.  I et slikt tilfelle kan det se ut til at en ren summering av ytelsene til hver enkelt etterlatt innen husstanden gir grunnlag for en faktisk tilsynelatende overkompensasjon som ikke er reell, og som etter min mening derfor ikke bør tilsi erstatningsreduksjon.  Jeg er enig med ankemotparten i at det iallfall i vårt tilfelle er relevant å vektlegge at forsørgertapet rammer to skadelidte.

Andre momenter som har vært anført i saken vil jeg derimot tillegge mindre betydning.  At hendelsesforløpet er særdeles tragisk kan ikke bestrides, men har neppe betydning for hvordan "kan"-regelen skal praktiseres; dette ligger utenfor "forholdene ellers", iallfall her hvor det ikke - som ved ervervstaperstatning - er tale om å innlemme redusert livskvalitet i erstatningsfastsettelsen.

Det har vært anført fra ankemotpartens side at barnas mormor, F, trådte støttende til og at hun i realiteten bidro i beløp eller indirekte ved omsorg på en måte som bør trekke i barnas favør når størrelsen på "kan"-fradraget skal avgjøres.  Jeg mener at det verken kan lede til mer-erstatning eller fradrag at man får hjelp innen familiens rekker.  Jeg viser til uttalelser om dette i Rt 1965 1309, som jeg mener har sin gyldighet også ved vurderinger etter dagens forhold.

Likeså har det etter min mening liten betydning at en vesentlig del av forsikringen var tilveiebragt av foreldrenes arbeidsgivere. Eksistensen av slik forsikringsdekning inngikk utvilsomt i foreldrenes samlede planlegning av egen trygghet, og da bør det ikke komme dem til skade at arbeidsgiver har betalt for en forsikring som de selv i annet tilfelle etter alt å dømme ville besørget for egen regning.  I dag er det dessuten naturlig å vurdere arbeidsgiver-finansierte forsikringer for de ansatte som tilbygg til lønns- og ansettelsesvilkår.

Det er fra ankende parts side påberopt at hjemmel for regress i de arbeidsgiver-finansierte personal- og fritidsskadeforsikringene (i listen ovenfor nr. 1 og nr. 2) må trekkes inn som ledd i "kan"-vurderingen.  Det er ikke fremmet regresskrav i saken, men den omstendighet at slik regress kunne vært krevd under skadeserstatningsloven § 3-7 nr. 3, tilsier etter den ankende parts oppfatning at "kan"-fradraget må økes i lys av dette for disse to forsikringenes del.  Det er vist til Bryggesådommen, Rt 1999 711.

Jeg er ikke enig i det.  Når personal- og fritidsforsikringene skal vurderes etter "kan"-regelen i skadeserstatningsloven § 3-1 tredje ledd annet punktum, må forutsetningen være at skadelidte i utgangspunktet kan kreve mer enn full erstatning fra henholdsvis skadevolder og forsikringsselskap, dvs. vedkommende forsikring må etter sin art komme i tillegg til erstatningen.  Men er dette tilfelle, står regressen tilbake for skadelidtes krav etter hovedregelen i lovens § 5-4.  Den nye § 3-7 nr. 3 som ble innført i 1985 har etter min mening ikke medført noen endring i dette, jf. det refererte innlegg fra saksordføreren i Forhandlinger i Odelstinget nr. 76, 1985 på side 1078, som jeg mener støtter min forståelse av forholdet mellom skadeserstatningsloven § 3-1 tredje ledd annet punktum, § 3-7 nr. 3 og § 5-4.  Det er i saken for øvrig ikke gjort gjeldende noen form for regress, og det er derfor allerede av den grunn ikke aktuelt å knytte spørsmålet om regress til vurderingen av "kan"-fradragets størrelse.

"Kan"-regelen er knyttet til blant annet forsikringsytelser og ikke til noen bestemt forsikringskategori.  Regelen gjelder i et hvert tilfelle der skadelidte har fått eller kommer til å få forsikringsytelser og annen vesentlig økonomisk støtte som følge av skaden. Spørsmålet om forsikringstype berøres allikevel i lovforarbeidene som relevante momenter i vurderinger om fradrag etter "kan"-regelen.  Jeg viser til det som er sitert tidligere.  I vår sak består forsikringspakken av flere slags forsikringer, både ulykkesforsikringer, livsforsikringer samt gjeldsforsikring.  Selv om dagens forsikringsprodukter ser annerledes ut enn de gjorde da "kan"-regelen ble forberedt, gir forarbeidene fortsatt støtte for en viss nyansering i flere nivåer, såsom med henblikk på sondringer mellom dødsrisikoforsikringer som gjelder ved ulykkestilfelle i motsetning til dødsrisiko generelt.  Likedan kan det være grunnlag for å se forskjellig på sumforsikringer og forsikringer som er bygget opp som beregning av lidt økonomisk tap.

Anvender man fradrag etter omtrent samme prosentsats som i Bastrupsaken, vil fradraget samlet utgjøre ca. kr 670.000.  Men i den saken var det tale om fire forsikringer der to av dem var tegnet som skaderelaterte ulykkesforsikringer.  I vår sak er det tale om ti forsikringer med en fordeling på forsikringstype som innebærer betydelig innslag av generell dødsrisiko i form av gruppelivsforsikring, foruten den gjeldsforsikring som er omtalt ovenfor.  Livsforsikringene utgjorde ca. kr 462.000 av forsikringspakken på ca. 1,3 million kroner.  Blant de øvrige forsikringer inngikk også en personalforsikring på kr 325.000 som nærmest synes å ha vært en mellomting mellom ulykkesforsikring og livsforsikring.  Gjeldsforsikringen på ca. 690.000 kroner skulle dekke nettopp risikoen ved å sitte tilbake med pantegjeld på bolig.  Det som her er sagt, taler etter min mening mot å øke fradraget med henvisning til kapitaloppbygging.  Det er her tale om kjøpte forsikringstjenester som uten noen ansvarlig skadevolder med hensikt var ment å skulle gi en betydelig mer-dekning, i det aktuelle tilfelle på nær 100 % i tilfelle dødsfall, regnet ut fra denne sakens forsørgertapserstatning på ca. 1,5 millioner kroner.  Det er etter min mening ingen grunn til at denne overdekningen ved anvendelse av "kan"-regelen skal godskrives den ansvarlige ut over det beløp lagmannsretten har godtatt - kr 500.000.

Etter min mening er det derfor alt i alt meget som taler for å operere med et lavere forholdsmessig fradrag enn i Bastrupdommen, selv om summen av den samlede forsikringsdekning er vesentlig høyere.

At de to skadelidte har utsikt til arv på et tidligere tidspunkt enn om foreldrene fortsatt hadde levd, kan i dette tilfelle ikke ha betydning.

Jeg er etter dette kommet til at "kan"-fradraget fastsatt i lagmannsrettens dom stort kr 500.000 er riktig og stemmer for å stadfeste lagmannsrettens dom på dette punkt.  Det ligger i dette at også lagmannsrettens fordeling mellom barna opprettholdes.

Da jeg etter rådslagningen vet at jeg er i mindretall, utformer jeg ingen konklusjon.

Dommer Matningsdal: Jeg er kommet til et annet resultat enn førstvoterende.  Etter min vurdering må det gjøres et samlet fradrag på kr 700.000 som fordeles med kr 375.000 på B og kr 325.000 på A.

Jeg tiltrer i det vesentlige førstvoterendes vurderinger av de ulike momentene som er påberopt i saken.  Men jeg er ikke enig med ham i at det må sondres mellom livs- og ulykkesforsikringer slik at det legges minst vekt på forsikringer som kommer til utbetaling uavhengig av dødsårsak.  Jeg har også en noe annen begrunnelse når det gjelder betydningen av mulig regress i de arbeidsgiverfinansierte personal- og fritidsforsikringene.

Om betydningen av forsikringsytelsenes karakter bemerker jeg at lovens ordlyd er nøytral ved at den nevner "forsikringsytelser" generelt.  Jeg kan heller ikke se at det sitatet fra forarbeidene som førstvoterende viser til, støtter sondringen.  Etter min vurdering gir departementet bare uttrykk for at utbetalingene må ha et visst omfang for å kunne begrunne reduksjon i erstatningen, og at en eventuell sparedel av livsforsikringen, på samme måten som andre sparepenger, må holdes utenfor oppgjøret.  Sitatet må dessuten leses på bakgrunn av Erstatningslovkomiteens innstilling side 33.  Her omtales tidligere saker hvor det dels har vært gjort fradrag for livs- og dels for ulykkesforsikringer.  Erstatningslovkomiteen omtaler deretter forsikringsytelser generelt bortsett fra at det presiseres at "private kapitalforsikringer" står i en særstilling.  Dette indikerer at Erstatningslovkomiteen ikke sondret mellom livs- og ulykkesforsikringer. Dersom departementet hadde et annet syn på betydningen av de ulike forsikringene, ville det ha vært naturlig å presisere dette.  Jeg har for øvrig også vanskelig for å se noen reell grunn til å sondre mellom livs- og ulykkesforsikringer som utløses gjennom et dødsfall.

I vår sak synes for øvrig den forholdsmessige fordelingen mellom de to forsikringstypene ikke å skille seg mye fra den som forelå i Bastrupsaken.

Etter min vurdering bør det heller ikke legges vekt på hvordan forsikringsbeløpet beregnes slik at det sondres mellom sumforsikringer hvor utbetalingen er avtalt til en bestemt sum, og forsikringer hvor utmålingen baseres på det lidte tap.  Lovens ordlyd og forarbeidene gir etter min mening heller ikke støtte for denne sondringen.  Det er som nevnt nivået på, og ikke arten av, forsikringsytelsene Erstatningslovkomiteen og departementet synes å være opptatt av.  Denne sondringen kunne dessuten gi vanskelige grensedragninger.  Illustrerende er utbetalingen under personalforsikringen i UNI Storebrand som ble utbetalt som følge av Es død.  Denne utgjorde to årslønner slik at den har visse likhetstrekk med en skadeserstatning, men neppe karakter av en skadeserstatning.  Dekningen av et eventuelt ervervstap har derimot preg av en standardisert erstatningsutmåling slik at denne utbetalingen sannsynligvis ville omfattes.

Dette eksempelet illustrerer samtidig at utbetalinger under samme forsikring ville kunne stå i forskjellig stilling avhengig av om ulykken ledet til uførhet eller død.  Etter min vurdering styrker det mitt standpunkt om at det er nivået på, og ikke arten av, forsikringsytelsen som er avgjørende.

Det følger av det jeg har sagt, at jeg heller ikke finner grunnlag for å sette gjeldsforsikringen i en særstilling.  Denne er i likhet med de øvrige forsikringene utløst gjennom dødsfallene og bidrar gjennom kapitaloppbygging til å bedre de etterlattes økonomiske situasjon, på samme måte som de øvrige forsikringene.  At gjeldsforsikringen gjennom regelen i skadeserstatningsloven § 3-1 tredje ledd annet punktum i en begrenset utstrekning kommer trafikkforsikreren til gode, kan etter min mening ikke tillegges større vekt for denne forsikring enn for de øvrige.

Som nevnt av førstvoterende har den ankende part reist spørsmål om betydningen av mulig regress i de arbeidsgiverfinansierte personal- og fritidsforsikringene.  Om dette bemerker jeg at normalsituasjonen trolig vil være at det forsikringsselskapet hvor arbeidsgiveren har tegnet forsikring for den ansatte, og som kan gjøre gjeldende regresskrav etter skadeserstatningsloven § 3-7 nr. 3, er et annet enn det som hefter etter trafikkforsikringen.  Hvis da det regressberettigede selskapet unnlater å gjøre regress gjeldende, og dermed aksepterer at forsikringsbeløpet tilfaller skadelidte, har jeg vanskelig for å se at dette bør komme trafikkforsikreren til gode ved å øke "kan"-fradraget ut over hva forsikringsbeløpets størrelse skulle tilsi.

Vår sak er spesiell ved at Storebrand både er trafikkforsikrer og det selskapet hvor arbeidsgiveren hadde tegnet sine forsikringer.  Jeg finner det ikke nødvendig å gå inn på om Storebrand i den sistnevnte egenskap hadde grunnlag for et regresskrav mot trafikkforsikringen. Dette måtte etter min mening i tilfelle ha vært gjort gjeldende nettopp som et regresskrav.  Når det ikke er gjort gjeldende noe regresskrav, slik at forsikringsbeløpet blir utbetalt til de etterlatte, kan ikke Storebrand nyte godt av dette i større utstrekning enn andre trafikkforsikrere ville ha gjort.  Jeg ser det altså slik at selv om Storebrand i anledning av de to personalforsikringene som var tegnet av arbeidsgiveren, skulle ha regressrett som ikke er gjort gjeldende, kan ikke det føre til at disse forsikringene påvirker "kan"-fradraget i større utstrekning enn de øvrige forsikringsutbetalingene.

Med unntak for det samlede nivået på forsikringsytelsene, er denne saken relativt parallell med Bastrupsaken.  Den eneste viktige forskjellen er etter min mening at tapsperioden var lengre i Bastrupsaken slik at det utmålte tapet i større utstrekning enn i denne saken inkluderte avdrags- og rentebetaling på boliglånet.  Fradraget bør etter dette primært baseres på en sammenligning med nivået i Bastrupsaken.  Og etter min vurdering bør det settes til omtrent samme forholdsmessige andel av forsikringsytelsene - nærmere bestemt kr 700.000 som fordeles med kr 375.000 på B og kr 325.000 på A. Barnas erstatning blir etter dette henholdsvis kr 475.000 og kr 375.000. Partene er enige om at forsinkelsesrenten skal løpe fra 23. november 1998.

…

Dommer Bugge: Jeg vil som førstvoterende stemme for at lagmannsrettens dom stadfestes.  Jeg kan også langt på vei slutte meg til de synspunkter som førstvoterende har anført til støtte for at erstatningsfradragene ikke forhøyes.  Det jeg ser som vesentlig er følgende:

Vi står i saken overfor en lovtekst - skadeserstatningslovens § 3-1 tredje ledd annet punktum - som stiller domstolene fullstendig fritt med hensyn til om, og i tilfelle i hvilken utstrekning, det skal gjøres fradrag for forsikringsytelser som ikke omfattes av den ubetingede fradragsrett etter første punktum, ved utmålingen av den erstatning som den ansvarlige skadevolder skal betale til den skadelidte.  Loven sier intet annet enn at det "kan" tas hensyn til slike ytelser.  Jeg finner for min del lite av veiledning i lovbestemmelsens forarbeider om hvorledes lovgiveren har tenkt seg at "kan"-regelen konkret skal anvendes.  De uttalelser i Erstatningslovkomiteens innstilling og i lovproposisjonen som både førstvoterende og annenvoterende har vist til, fremstår etter min mening som lite spesifikke og til dels uklare, og de kan under enhver omstendighet vanskelig ansees som bindende for domstolene ved lovanvendelsen.

Etter mitt syn er det heller ikke så mye veiledning å hente i Bastrupdommen for vår sak.  Førstvoterende i den saken uttaler seg forsiktig, og temmelig konkret, om anvendelsen av "kan"-regelen; hun sier følgende: (Rt 1998 639 på side 649)

"...  Selv om forarbeidene til skadeserstatningsloven gir anvisning på varsomhet i bruken av fradragsadgangen etter § 3-1 tredje ledd siste punktum, særlig for livsforsikringsbeløp, mener jeg likevel at det i saken her vil være riktig å foreta et fradrag. De samlete ytelser er høye, og det må tas hensyn til at utmålingen av erstatningen i denne sak inkluderer avdragsbetaling som medfører en vesentlig formuesoppbygging.  Som nevnt må også avkastningen av forsikringsytelsene tas med i vurderingen.  Samlet finner det sted en så betydelig overkompensasjon, at det er naturlig å redusere den noe. ..."

At det av selve det økonomiske resultat i Bastrupsaken skulle kunne utledes noe bindende med hensyn til en tallmessig forholdsmessighet mellom størrelsen av henholdsvis forsørgertapet og forsikringsytelsene, har jeg også vanskelig for å se.  Jeg kan ikke følge annenvoterende på dette punkt.

I likhet med førstvoterende ser jeg det da slik at det spørsmål som fortrinnsvis blir interessant når "kan"-regelen skal anvendes, må være hva slags forsikringsytelser som har kommet den skadelidte til gode som følge av forsørgerdødsfallet.  Dreier det seg om ytelser som er vilkårsfestet og utmålt slik at de i større eller mindre grad skal kompensere den skadelidtes individuelle økonomiske tap, på samme måte som forsørgertapserstatningen etter § 3-4 skal det, kan det være en grunn til å ta hensyn til ytelsene ved utmålingen av den erstatning som den ansvarlige skadevolder - eller hans forsikringsselskap - skal betale.  Er det derimot tale om ytelser som mer har preg av risiko- eller sumforsikring, som kommer til utbetaling med forhåndsavtalte beløp uavhengig av den sikredes individuelle økonomiske tap, ser jeg ikke samme grunn til at de skal komme til fradrag ved erstatningsoppgjøret med skadevolderen.  Hvorfor skal de etterlatte etter den forsørger som - selv eller gjennom sin arbeidsgiver - har sørget for å sikre sin familie økonomisk ved tegning av livs- og ulykkesforsikringer mv. komme dårligere ut i oppgjøret med den ansvarlige skadevolder enn de etterlatte etter den forsørger som ikke har gjort det? Dette har jeg for min del vanskelig for å godta, og å snakke om "overkompensasjon" til de skadelidte i en slik sammenheng, finner jeg lite treffende.

Skillet mellom sumforsikringer som kommer til utbetaling uavhengig av økonomisk tap og forsikringsytelser som har "preg av en virkelig skadeserstatning", lå etter den tidligere forsikringsavtalelov også til grunn for reguleringen av selskapets regress mot den ansvarlige skadevolder til fortrengsel for skadelidte, jf. lovens § 25 annet ledd. Regressreglene er nå endret, jf. skadeserstatningslovens § 3-7. Forholdet til regressordningen har imidlertid vært lite belyst under prosedyren for Høyesterett, og jeg finner for min del ikke foranledning til å gå nærmere inn på det.  Det er for så vidt tilstrekkelig å konstatere at regress faktisk ikke har vært gjort gjeldende i forhold til trafikkforsikringen for noen av de forsikringsytelser som er kommet til utbetaling i saken.

Noen nærmere analyse av de ulike forsikringsordninger som er kommet A og B til gode, foreligger heller ikke.  Det synes imidlertid på det rene at også de arbeidsgivertegnede personalforsikringene - nr. 1 og 2 i førstvoterendes oppstilling - er blitt utbetalt til barna som sumytelser, uavhengig av individuell tapsberegning.  Ut fra mitt syn på lovanvendelsen finner jeg da ikke grunn til at de samlede ytelser skal komme til fradrag i erstatningsoppgjøret etter trafikkforsikringen med høyere beløp enn dem som lagmannsretten har fastsatt.

Jeg vil tilføye: Den situasjon at det ved erstatningsoppgjør etter skadeserstatningslovens § 3-1 og § 3-4 foreligger forsikringer av ulik art som kommer til utbetaling som følge av skaden eller dødsfallet, må i dag regnes som meget vanlig, kanskje som normalsituasjonen.  Det fremstår da for meg som lite tilfredsstillende at oppgjørene skal skje på grunnlag av en lovregel som ikke sier annet enn at det "kan tas hensyn til" slike forsikringsytelser.  En så upresis og lite veiledende regel i praktiske erstatningsoppgjørsforhold som det her gjelder, må - skulle jeg anta - virke prosessfremmende i høy grad.  Etter min oppfatning må det være en nærliggende oppgave for de lovgivende myndigheter å etablere mer presise oppgjørsregler på dette område.

Dommer Rieber-Mohn: Jeg er i det vesentlige og i resultatet enig med annenvoterende, dommer Matningsdal.

Dommer Aasland: Likeså.

Rt 2002 673 Fradrag for faktisk forsørging 

INSTANS: 
Høyesterett - Dom.

STIKKORD: 
Skadeserstatningsloven § 3-1 og § 3-4.

SAMMENDRAG: 
Saken gjelder erstatningsutmåling til et barn etter tap av eneforsørger. Hovedspørsmålet er virkningen av at forsørgingen ble overtatt av en annen person.

DOMMERE: 
Oftedal Broch, Stabel, Skoghøy, Gussgard, Smith (Enstemmig dom.)

Dommer Oftedal Broch: Saken gjelder erstatningsutmåling til et barn etter tap av eneforsørger. Hovedspørsmålet er virkningen av at forsørgingen ble overtatt av en annen person.

A er født *.*. 1994. Hans mor, B, omkom i en bilulykke 13. februar 1996, da gutten var to år. Hun var på det tidspunktet hans eneforsørger og hadde alene foreldreansvaret. Hun hadde vært uføretrygdet i flere år. Hans far var bidragspliktig med minstebidrag. Han betalte ikke dette, og bidraget ble forskuttert av det offentlige.

Inntil ulykken bodde A og B hos hennes mor, C, der de leide et soveværelse. Etter morens død fortsatte A å bo hos sin mormor. Hun var på det tidspunktet langtidssykemeldt fra stilling som renholdsassistent, og ble senere uføretrygdet. Ved beslutning av Toten herredsrett 29. april 1996 ble hun tilkjent foreldreansvaret for A. Omsorgen for A ble etter hvert for meget for henne, og etter en overgangsperiode overtok As far, D, omsorgen for ham fra høsten 1999. Han ble også tilkjent foreldreansvaret. D har de siste fire år vært samboer med E. De mottar begge sosialstønad og er uten faste inntekter.

A v/ sin far og verge D, reiste krav for tap av forsørger mot Storebrand Skadeforsikring AS - senere kalt Storebrand - som forsikret ulykkesbilen. Storebrand erkjente ansvar, men partene kom ikke til enighet om erstatningens størrelse.

…

Mitt syn på saken:

Storebrand Skadeforsikring har under en motorvognforsikring erkjent erstatningsansvar for det tap A har lidt ved at hans mor, som var hans eneforsørger, avgikk ved døden etter en trafikkulykke 13. februar 1996. A var da to år gammel. Partene er imidlertid uenige om tapets omfang.

Sakens prinsipielle spørsmål er hvilken betydning det har at først mormor i fire år og deretter far har overtatt forsørgingen av - og også foreldreansvaret for - A.

Det rettslige utgangspunkt for fastsettelse av erstatning ved tap av forsørger er gitt i skadeserstatningsloven § 3-4, der de to første ledd lyder slik:

"Erstatning for tap av forsørger ved dødsfall tilkommer den eller de etterlatte som avdøde ved dødsfallet helt eller delvis forsørget. Erstatning kan etter forholdene tilkjennes selv om den avdøde ikke ved dødsfallet forsørget den etterlatte, forutsatt at denne i nær framtid kunne pårekne forsørging.

Erstatning for tap av forsørger fastsettes under hensyn til forsørgingens omfang og den etterlattes muligheter for selv å bidra til sin forsørging. Erstatningen fastsettes særskilt for hver enkelt erstatningsberettiget. Bestemmelsene i § 3-1 annet ledds siste punktum og tredje ledd gjelder tilsvarende."

Etter denne bestemmelsen kan det slik jeg ser det, ikke være tvilsomt at A har krav på erstatning for det tap han lider ved at den forsørging hans mor faktisk ytet, bortfalt ved hennes død. 

Bestemmelsens første ledd knytter stillingen som erstatningsberettiget til den faktiske forsørging ved dødsfallet. Utgangspunktet for erstatningens utmåling er gitt i annet ledd, der det heter at erstatningen fastsettes "under hensyn til forsørgingens omfang ...". B var As eneforsørger.

Annet ledd begrenser erstatningen ved henvisning til "den etterlattes muligheter for selv å bidra til sin forsørging". Denne ordlyden trekker i retning av at andres forsørging av den etterlatte ikke skal komme til fradrag. Forarbeidene klargjør dette ytterligere. Spesielt om barn og ungdoms erstatningsrettslige posisjon ved tap av forsørger heter det i Innstilling fra Erstatningslovkomiteen, 1971, på side 60 første spalte:

"For så vidt angår erstatning til barn og ungdom for tap av forsørger, må naturligvis også erstatningsutmålingen foretas med utgangspunkt i vedkommendes muligheter til selv å bidra til sin egen forsørgelse. Denne vil særlig avhenge av alder og hvilken utdannelse vedkommende allerede har påbegynt eller må antas å ta sikte på dersom utdannelsen ikke er påbegynt, eventuelt bygge på at vedkommende ville ha fått en utdannelse som svarer til vedkommendes evne og til den økonomiske understøttelse som den etterlatte kunne ha påregnet under utdannelsen. Dersom det ikke er konkrete holdepunkter for en annen erstatningsberegning, antar komiteen at det vil være naturlig å legge til grunn at barnet vil ha krav på forsørgelse til det fyller 18 år, jf. den tilsvarende aldersgrense for foreldrenes forsørgelsesplikt etter barnelovene ..."

Dersom lovgiver hadde ment at andres forsørging av et lite barn skulle gå til fradrag i erstatningsutmålingen, ville det vært  nærliggende å nevne dette under drøftingen av hva som ligger i å bidra til sin egen forsørging.

Betydningen av at en annen overtar forsørgingen ved en eneforsørgers død er ikke avgjort i rettspraksis. I teorien synes oppfatningen å være at forsørging fra en annen ikke bør influere på erstatningsutmålingen ved tap av forsørger. Lødrup skriver i 4. utgave av Lærebok i erstatningsrett (1999) side 470-471:

"Når det er tale om et barns krav på erstatning for tap av forsørger, står det for meg som enda vanskeligere enn for ektefellen å godta en ny, faktisk forsørgelse som bortfallsgrunn for erstatningen. Dette syn ble også lagt til grunn i RG 1978 505 (Eidsivating). Retten slo kategorisk fast at "erstatning kan kreves som om stefarens forsørgelse ikke har funnet sted". Dette standpunkt harmonerer godt med de prinsipielle uttalelser Høyesterett kom med i Rt 1951 687, hvor den invalide sønnens krav om erstatning for tap av forsørger ble tatt til følge fullt ut: "At han nå blir stelt av faren, må man se bort fra i denne forbindelse; erstatningen må med andre ord fastsettes under forutsetning av at han må betale for den hjelp han trenger ..."" 

Nygaard uttaler seg i samme retning i Skade og ansvar, 5. utgave (2000) side 153:

"Den store hovudregelen må vera at forsyting frå andre fell heilt utanfor skadeoppgjeret, RG 1978 505." 

Etter min mening synes regelen om at forsørging fra andre faller utenom skadeoppgjøret, å ha gode grunner for seg. Etter skadeserstatningsloven § 3-4 er det den etterlatte som faktisk var forsørget av avdøde, som er gitt et krav på erstatning. Det å overta forsørgingen av et barn vil måtte medføre utgifter, men skadeserstatningsloven kan ikke oppfattes slik at den nye forsørger er gitt noe erstatningsrettslig vern. Dermed bør lovens ordning være - slik ordlyd og forarbeider tydelig peker i retning av - at barnet har erstatningskravet, og dermed settes i stand til å stille midler til disposisjon for den som overtar forsørgerrollen.

Dette må også gjelde der det ved mors død er far som trer inn i forsørgerrollen. Men der han tidligere har bidratt til forsørgingen, vil dette gi seg utslag ved beregningen av forsørgertapet.

Det spørsmålet som Storebrand har reist i tilknytning til en eventuell faktisk "overkompensering" - at nye utgifter ikke nødvendigvis oppstår på den nye forsørgers hånd - reguleres av skadeserstatningsloven i § 3-1, som forsørgerbestemmelsen i § 3-4 viser til. Jeg kommer tilbake til dette.

Jeg kan etter dette ikke finne grunnlag for Storebrands syn at det bare er den eventuelle differanse mellom opprinnelig og ny forsørging som skulle være gjenstand for erstatning.

Jeg går så over til selve erstatningsutmålingen. Denne må ta sitt utgangspunkt i omfanget av mors forsørging i tiden frem til ulykken og en vurdering av verdien av den forsørging hun i fremtiden ville ha ytet.

Med sikte på å beregne forsørgingens omfang som en økonomisk størrelse, har det vært vanlig å dele den i to. Den første del er forsørgerens innsats av penger, den annen arbeid og omsorg i hjemmet. Storebrand har protestert mot at det i denne siste del skal tas med en egen omsorgsdel, fordi dette ikke er en økonomisk størrelse. Jeg er ikke enig i en slik betraktning. "Omsorgsarbeid" utgjør en stadig viktigere komponent i alle yrker som angår pleie, stell og oppfostring. Det er i utgangspunktet ikke mulig å utelukke omsorg som del av det å forsørge og oppfostre barn. Det er heller ikke slik at omsorg er uten enhver økonomisk dimensjon. Også omsorg kan i en viss utstrekning kjøpes. Men det å kvantitetsfeste en omsorgskomponent i foreldrenes arbeid med barna, og deretter verdiberegne denne, blir naturligvis utpreget skjønnsmessig. I Rt 1998 639 - Bastrup - er det tatt hensyn til omsorg som del av husarbeidet. I den saken var partene - for øvrig samme forsikringsselskap som i nærværende sak - enige om dette standpunkt.

Ut fra de prinsipielle rettslige utgangspunktene jeg nå har redegjort for, skal erstatningen utmåles. Det er tre faktorer som partene er uenige om ved beregningen: verdsettelse av mors arbeid og omsorg i hjemmet, fordeling mellom mor og barn av den andel av mors inntekter som var til fri disposisjon, og fastsettelse av hvor langt tidsrom forsørgingen skal beregnes.

Verdien av mors arbeid i hjemmet som del av forsørgingen ble av byretten fastsatt til 70.000 kroner og lagmannsretten 50.000 kroner pr. år. Storebrand mener 25.000 kroner er korrekt. I den tidligere nevnte Bastrup-saken var mor dels utearbeidende, dels hjemmearbeidende. Familien besto av de to foreldre og ett barn på halvannet år. Mors forsørgerarbeid i hjemmet - for både mann og barn - ble satt til kr 50.000 pr. år. Storebrand har hevdet at verdien her ble satt for høyt.

I vår sak er situasjonen at mor var uføretrygdet og hjemme hele tiden hos barnet. Det som skal verdsettes, er mors arbeid med A. Dette vil langt fra fylle hele dagen med unntak av barnets aller første levetid. I vårt tilfelle er det imidlertid opplyst at A har vist seg å være meget arbeids- og omsorgskrevende, og at han var noe sent utviklet. Ut fra en samlet vurdering mener jeg at omsorgsarbeidet bør settes til kr 50.000 pr. år, slik lagmannsretten har gjort. Det er enighet mellom partene at verdien av dette husarbeidet etter hvert skal nedsettes til om lag halvparten på grunn av barnets økende evne til å klare seg selv og å hjelpe til hjemme. Jeg antar beløpet kan settes til kr 25.000. Under hensyntaken til As utvikling er det enighet mellom partene om at grensen settes til fylte 12 år.

Når det gjelder fordeling av disponibel inntekt er partene enige om at i husholdningen til A og hans mor kan de faste utgifter settes til 30.000 kroner pr. år. De midler som deretter var til disposisjon beregnet byretten til kr 95.000, mens lagmannsretten satte beløpet til kr 91.000. Byretten delte beløpet likt mellom de to, mens lagmannsretten delte det med ca 1/3 til A og 2/3 til hans mor. På tidspunktet for ulykken var A 2 år, og må antas å ha lagt beslag på en mindre del av de disponible kontanter. Det må imidlertid her legges vekt på hvordan utgiftene må antas å ville ha utviklet seg. I betraktning av at husholdet rådet over beskjedne pengebeløp, at det er opplyst at mor brukte meget lite på egne behov og at barns behov ofte fremstår slik at de prioriterer seg selv, mener jeg lagmannsretten har fastsatt As del noe lavt. Jeg anser det rimelig at As andel settes til 45 prosent av det disponible beløp.

Det gjenstår å ta standpunkt til tiden forsørgingen skal vare. Storebrand har anført at forsørgingen bør fortsette til fylte 19 år, men at erstatning for det som knytter seg til husarbeid, bør opphøre allerede ved fylte 15 år. En 15-åring må ansees selvforsørgende med hensyn til stell i hjemmet. Fra den annen part er hevdet at forsørgingen må fortsette til 21 år, idet det må påregnes at A vil bruke noe lengre tid enn normalt på å fullføre videregående skole.

Jeg antar at en vanlig grense for forsørging i dag kan settes til 19 år. Riktignok er utgangspunktet i barneloven § 53 satt til 18 år, men bestemmelsens annet ledd henviser alternativt til den tid barnet fortsatt er i "skulegang som må reknast som vanleg", og det tilsvarer nok oftest 19 år i dag i forhold til den videregående skole. Jeg finner ikke grunnlag for at komponenten arbeid i hjemmet skulle bortfalle ved 15 års alder. Jeg viser til at beløpet allerede blir halvert ved fylte 12 år. Jeg finner heller ikke at erstatningsutmålingen skal baseres på forsørging ut over 19 år. As tilværelse mer enn 10 år frem i tiden er vanskelig å vite noe om i dag, og jeg anser at det ikke er grunnlag for å fravike den generelle 19-års grensen.

Etter dette har jeg med ett unntak - at As del av disponibel inntekt er hevet til 45 prosent - kommet til samme resultat som lagmannsretten med hensyn til erstatningens utmåling. Jeg har tidligere redegjort for hvordan lagmannsretten med grunnlag i partenes beregninger kom frem til det pengemessige forsørgertap. For Høyesterett er beregningene ajourført. Med disse som basis fører 45 prosent fordelingen til at As særforbruk settes til 41.700 kroner pr. år for de fire årene hos mormor. Til dette kommer kr 30.000 i faste utgifter. Det skal så skje fradrag for ytelser fra det offentlige til A med ca kr 50.000. Dette gir et pengemessig forsørgertap på ca kr 21.700. Inkludert renter settes det årlige pengemessige tap til kr 31.000 pr år. Ved flyttingen til far ble de statlige bidrag redusert med ca kr 20.000. Samtidig er partene enige om at den disponible inntekt nå ville utgjort kr 106.700. Dermed blir det pengemessige forsørgertap ca kr 48.700 pr. år. Med renter, slik begge parter har lagt til grunn i sine beregninger, settes beløpet til kr 51.500 pr. år for 2000 og 2001. Fremtidig pengemessig forsørgingstap for perioden 2002 til 2013 settes ut fra partenes beregninger og 45 prosent fordelingen til kr 50.000 årlig.

Partene er enige om at det for fremtidige tapsposter skal brukes en kapitaliseringsrente på 5 prosent. Videre skal det ved renteberegning av allerede lidt tap tas hensyn til at Storebrand har betalt ut kr 563.400. I partenes beregninger er lagt til grunn at beløpet ble betalt ut 1. mars 2000. I skranken er opplyst at betalingen først ble mottatt 15. april 2000. Partene er enige om at dette ikke skal tillegges vekt, og beregningene er ikke justert.

Utmålingen av erstatningen faller i tre perioder. Periode 1 er de fire år som A bodde hos mormor, og som partene beregningsmessig er enige om varer til 1. januar 2000. Pengemessig forsørgertap for denne perioden utgjør kr 31.000 pr. år. Arbeid i hjemmet erstattes med kr 50.000 pr. år, som tillegges renter til 1. mars 2000. Samlet erstatning settes til 372.000 kroner.

Periode nr. 2 er to år hos far, frem til 1. januar 2002. Pengemessig forsørgertap utgjør kr 51.500 pr. år. Arbeid i hjemmet erstattes med kr 50.000 pr. år. Det tillegges ikke renter under hensyntaken til Storebrands utbetaling i mars 2000. Erstatning for denne periode utgjør kr 203.000.

Periode nr. 3 er fremtidig tap fra 1. januar 2002 og ut år 2013. Pengemessig forsørgertap er beregnet til kr 50.000 pr. år. Kapitalisert verdi utgjør ca kr 454.000. Fremtidig arbeid i hjemmet, kr 50.000 frem til A er 12 år, er kapitalisert til kr 221.754. Fremtidig arbeid i hjemmet fra 12 til 19 år, kr 25.000 pr. år, er kapitalisert til kr 116.108. Samlet for perioden settes erstatningen til kr 792.000.

For de fremtidige tapsposter skal det beregnes en skatteulempe. Etter partenes opplysninger er denne ulempen stigende med økende beløp. Skjønnsmessig settes skatteulempen til 12 prosent. Samlet erstatning for perioden blir da kr 887.000.

Totalt for de tre perioder utgjør dette kr 1.462.000.

Det gjenstår å ta standpunkt til en eventuell avkortning av erstatningen etter skadeserstatningsloven § 3-1 tredje ledd. Bestemmelsen lyder slik:

"Ved erstatningsutmålingen gjøres fradrag for lønn under sykdom og liknende ytelser, trygdeytelser, ytelser fra pensjonsordning i arbeidsforhold eller yrke og for forsikringsytelser i den utstrekning den erstatningsansvarlige har betalt premien. Videre kan tas hensyn til forsikringsytelser som ikke går inn under foregående punktum, til annen vesentlig økonomisk støtte som skadelidte har fått eller kommer til å få som følge av skaden og til forholdene ellers."

Det er siste punktum som har betydning i vår sak. Spørsmålstillingen er om den forsørging A har mottatt, bør føre til avkortning i den utmålte erstatningen. Jeg legger til grunn at faktisk forsørging ikke faller inn under "annen vesentlig økonomisk støtte som skadelidte har fått". Det alternativ som får anvendelse, er om "forholdene ellers" tilsier avkortning.

Der avkortning har skjedd i rettspraksis, har det vært med grunnlag i større forsikringer som skadelidte har fått utbetalt. Praksis må sies å ha vært tilbakeholden med slik avkortning. Jeg viser igjen til Bastrup-saken, der utbetaling av forsikringsytelser i overkant av 1,1 million kroner, førte til en reduksjon i erstatningen med 250.000 kroner.

I vår sak er mesteparten av erstatningsbeløpet knyttet til erstatning for løpende ytelser, som må antas dels å ha gått med og dels å ville gå med i den løpende forsørgingen av A. De faste utgifter fra A og hans mors hushold på kr 30.000 pr. år vil - iallfall delvis - medgå for å opprettholde forsørgingsstandarden. Det er for meg åpenbart at vilkårene for avkortning her ikke foreligger.

Etter dette utgjør den samlete erstatning kr 1.462.000. Til fradrag kommer allerede utbetalt kr 563.400. Gjenstående erstatning blir således kr 898.600.

Oppreisning og erstatning for personlige krenkelser

Rt 2001 105 Erstatning etter § 3-3 omfattes ikke av § 3-2a

SAMMENDRAG: 
I sak om erstatning for tap i fremtidig erverv og menerstatning til barn som følge av seksuelle overgrep etter skadeserstatningsloven § 3-3, kom Høyesterett til at erstatning skulle utmåles etter de alminnelige regler i skadeserstatningsloven § 3-1 og § 3-2, og ikke, slik lagmannsretten hadde lagt til grunn, etter skadeserstatningsloven § 3-2a om standardisert erstatning til barn. Lagmannsrettens dom ble dermed opphevet. Ved fornyet behandling må lagmannsretten ta standpunkt til spørsmålet om lemping.

DOMMERE: 
Frisak, Utgård, Gjølstad, Coward og Holmøy. (Enstemmig)

Dommer Frisak: Saken gjelder spørsmålet om erstatning for tap i fremtidig erverv og menerstatning til barn som følge av seksuelle overgrep, skal utmåles etter skadeserstatningsloven § 3-2a om standardisert erstatning til barn eller etter de alminnelige regler i skadeserstatningsloven § 3-1 og § 3-2 .

…

Mitt syn på saken:

Skadeserstatningsloven kapittel 3 om erstatning for skade på person, for andre personlige krenkinger m.m. og for tap av forsørger, ble tilføyd som nytt kapittel ved lovendring i 1973. Det avløste tidligere regler i straffelovens ikrafttredelseslov og innførte dels også helt nye regler. § 3-2a om standardisert erstatning til barn kom inn ved lovendring i 1987. Begrunnelsen for endringen var at standardisering ville føre til likhet i erstatningsutmålingen mellom gutter og jenter, være geografisk utjevnende, fjerne usikkerhetsmomentene ved utmåling av erstatning for tap i fremtidig erverv og innebære oppgjørsteknisk gevinst. § 3-3 om erstatning for visse personlige krenkelser m.m. ble samtidig endret slik at det i tillegg til en henvisning til § 3-1 om erstatning for skade på person og § 3-2 menerstatning, også ble vist til § 3-2a. Utmåling etter § 3-2a bygger på den medisinske uførhetsgrad, det gis ikke erstatning ved lavere uførhetsgrad enn 15 prosent.

Det er lovendringen i 1992 som først og fremst har interesse i denne saken. Lovendringen ble forberedt av en arbeidsgruppe, jf. NOU 1991:13 Seksuelle overgrep mot barn - straff og erstatning. Formålet med arbeidsgruppens lovendringsforslag var å skjerpe samfunnets reaksjoner mot seksuelle overgrep mot barn, og å øke muligheten for at de som har vært utsatt for slike overgrep, skal få dekket de økonomiske og ikke-økonomiske tap som følger av overgrepene. Arbeidsgruppen foreslo blant annet at § 3-2a første ledd ble endret ved at det ble føyd til en setning hvor det sto: "Dersom skaden i det vesentlige er av psykisk karakter og skadelidte krever det, skal erstatning for tap i fremtidig erverv og menerstatning likevel utmåles etter reglene i § 3-1 og § 3-2." Skadelidte ble her gitt et valg mellom standardisert erstatning og erstatning etter de alminnelige erstatningsregler. Bakgrunnen for forslaget var å hindre den negative effekt av kravet om 15 prosent varig medisinsk invaliditet i § 3-2a, som kunne være vanskelig å bevise ved skade av psykisk art.

Justisdepartementet uttalte i tilknytning til arbeidsgruppens forslag at erstatning for fremtidig inntektstap ikke kan eller bør spille noen stor rolle i saker om seksuelt misbruk av barn, da det vil være betydelig usikkerhet til stede i vurderingen av om overgrep vil lede til redusert ervervsevne i voksen alder, og vanskelig å bestemme størrelsen på et eventuelt tap. Departementet uttalte videre i Ot.prp.nr.20 (1991-1992) på side 48:

”Generelt bør det etter departementets oppfatning vises tilbakeholdenhet med å stemple barn og ungdom som varig uføre av psykiske grunner.

Departementets oppfatning er at oppreisning bør være den alminnelige form for erstatning ved seksuelle overgrep mot barn. Muligheten for at overgrepene også vil føre til et visst framtidig inntektstap, bør heller i noen grad gi seg utslag i et høyere oppreisningsnivå, slik arbeidsgruppen er inne på i sin begrunnelse for å øke oppreisningsnivået, se 6.2.1 ovenfor.

Departementet er likevel enig med arbeidsgruppen i at dagens regel i skl § 3-2a med krav om 15% medisinsk invaliditet, kan gi uheldige utslag i saker om seksuelle overgrep mot barn. Som arbeidsgruppen peker på, vil skadevirkningene i slike tilfeller ofte ligge på det psykiske og sosiale plan. Det må antas at et krav om 15 % medisinsk invaliditet meget sjelden vil være oppfylt. Departementet er derfor enig med arbeidsgruppen i at utmålingen i disse sakene bør følge de alminnelige regler om utmåling av erstatning for tap i framtidig erverv og menerstatning.

Arbeidsgruppen har foreslått at en slik endring gjennomføres med nokså omfattende tilføyelser i tre paragrafer i skadeserstatningsloven, §§ 3-1, 3-2 og 3-2a. Etter departementets oppfatning er denne løsningen lovteknisk mindre heldig. Arbeidsgruppens forslag vil komplisere de nevnte bestemmelsene vesentlig. Det bør i denne sammenheng tas i betraktning at det dreier seg om helt generelle bestemmelser om utmåling av erstatning ved personskader.

Departementet er kommet til at den endringen arbeidsgruppen foreslår, bør gjennomføres ved en tilføyelse i skl § 3-3. Lovteknisk vil dette være en vesentlig mindre endring enn arbeidsgruppens forslag. For erstatning ved seksuelle overgrep mot barn innebærer dette likevel ikke noen realitetsendring i forhold til gruppens forslag.

Derimot vil departementets forslag ikke generelt unnta psykiske skader fra utmålingsregelen i § 3-2a, slik gruppens forslag gjør. Departementet antar imidlertid at rene psykiske skader er mindre praktisk utover de tilfellene av krenkinger m v som omfattes av skl § 3-3.

Som påpekt, bør siktemålet med en slik lovendring ikke være at erstatning for tap i framtidig erverv skal tilkjennes i et stort antall tilfeller av seksuelle overgrep mot barn. Lovendringen vil likevel gjøre det lettere å utmåle erstatning for tap i framtidig erverv i tilfeller hvor det foreligger grunnlag for dette.

Departementets lovforslag, som ble vedtatt, begrenset henvisningen i § 3-3 til § 3-1 og § 3-2. Det ble dessuten tilføyd en setning som uttrykkelig sier at § 3-2a ikke skal anvendes.

Spørsmålet er om det er andre rettskildefaktorer enn lovens ordlyd som kan føre til at § 3-2a allikevel kan komme til anvendelse i denne saken.

Det foreligger ikke rettspraksis eller litteratur som belyser problemstillingen.

Etter min mening er lovforarbeidene noe uklare. Departementet bemerker at det var av lovtekniske grunner det ble valgt en annen gjennomføringsmåte enn arbeidsgruppens forslag, og at det ikke innebar noen realitetsendring. Realiteten er imidlertid at lovens ordlyd ikke åpner for en valgmulighet for skadelidte slik arbeidsgruppens forslag gjorde. Det er mulig noe av denne uklarhet skyldes at man i forarbeidene konsentrerte seg om bevisproblemene ved kravet om 15 prosent varig medisinsk uførhet, og ikke hadde i tankene så omfattende medisinsk uførhet som i denne saken.

Departementets uttalelse i odelstingsproposisjonen om at utmålingen i "disse sakene" bør følge de alminnelige regler om utmåling av erstatning for tap i fremtidig erverv, kan etter min mening ikke, slik ankemotparten anfører, tolkes som en henvisning kun til de tilfeller der uførhetsgraden er lavere enn 15 prosent. Med "disse sakene" må departementet antas å ha ment å vise til erstatning for personlige krenkelser som nevnt i § 3-3. Jeg viser til at departementet i kommentaren til § 3-3 sier at etter forslaget vil erstatningsutmåling i saker om krenking og mislig atferd som nevnt i skadeserstatningsloven § 3-3, følge de alminnelige reglene i skadeserstatningsloven § 3-1 og § 3-2.

En regel som medfører en valgmulighet for skadelidte, er ikke vanlig i erstatningsretten, og en slik regel bør gå klart frem av lovteksten.

Jeg kan heller ikke se at reelle hensyn kan begrunne et annet resultat enn det som følger av lovteksten. Skadelidte vil istedenfor standardisert erstatning ha krav på å få dekket sitt individuelle tap i samsvar med skadeserstatningsloven § 3-1 og § 3-2. For lagmannsretten foretok ankemotparten en beregning som viste at erstatningen ble tilnærmet den samme etter § 3-1 og § 3-2 som etter § 3-2a. Det er også anført for Høyesterett, men ankende part mener erstatningen blir lavere etter de alminnelige erstatningsregler. Det er særlig fremhevet at erstatningen etter § 3-2a blir høyere fordi skadelidte får utbetalt et engangsbeløp som ikke er neddiskontert.

Min konklusjon blir at det ikke er tilstrekkelig grunnlag for å fravike lovens klare ordlyd om at § 3-2a ikke skal anvendes.

Rt 2001 274 Erstatning Oppreisning til etterlatte Utdrag

INSTANS: 
Høyesterett - Dom.

STIKKORD: 
Erstatningsrett. Oppreisning.

SAMMENDRAG: 
I sak om etterlattes krav om oppreisning i forbindelse med forsettlig drap, jf skadeserstatningsloven § 3-5 annet ledd, fant Høyesterett at det ved utmåling av oppreisning ville være vanskelig å gradere oppreisningsbeløpet ut fra handlingens objektive grovhet og skadevolders skyld. Høyesterett mente man burde gå ut fra en veiledende normert oppreisning og i forhold til den normerte oppreisning for foreldre burde den økes noe i forhold til tidligere underrettspraksis.

DOMMERE: 
Stang Lund, Frisak, Matningsdal, Lund, Holmøy. (Enstemmig dom.)

Dommer Stang Lund: Saken gjelder etterlattes krav om oppreisning i forbindelse med straffedom for forsettlig drap, jf. skadeserstatningsloven § 3-5 annet ledd.

Statsadvokatene i Trondheim satte 22. januar 1999 B, født *.*. 1979, under tiltale for overtredelse av straffeloven § 233 første ledd. Grunnlaget var: 

"Onsdag 8. juli 1998 om kvelden i Xvegen 12 D i Y stakk han C et stort antall ganger i overkroppen og hodet med en kniv. Stikkene i brystet skadet bl.a venstre lunge, hjerteposen, hjertet og mellomgulvsmuskelen slik at C døde av forblødning." 

Avdøde C var født *.*. 1981. Han bodde sammen med sin mor, A. Drapet fant sted i deres hjem da moren var på reise i ferien.

Under straffesaken ble advokat Arve Opdahl oppnevnt som bistandsadvokat for A, jf. straffeprosessloven § 107b fjerde ledd. På hennes vegne framsatte Opdahl krav etter skadeserstatningsloven om erstatning for lidt tap, tap i framtidig erverv og oppreisning. Påtalemyndigheten fremmet kravet etter straffeprosessloven § 427, jf. § 3. 

…

Jeg er kommet til at anken ikke kan føre fram, men at motanken delvis må tas til følge.

Bestemmelsene om erstatning for skade av ikke økonomisk art i skadeserstatningsloven § 3-5 er en videreføring av bestemmelsene om oppreisning i lov 22. mai 1902 nr. 11 om straffelovens ikrafttredelse § 19 annet ledd og § 21 annet ledd, jf. Ot.prp.nr.4 (1972-1973) side 32. Den som forsettlig eller grovt uaktsomt har voldt en annens død, kan etter § 3-5 annet ledd pålegges å betale avdødes ektefelle, samboer, barn eller foreldre slik oppreisning som er nevnt i første ledd. Retten fastsetter etter første ledd 1. punktum et beløp som finnes rimelig for påført tort og smerte og for annen krenking eller skade av ikke økonomisk art. De særlige bestemmelser i 2. punktum om oppreisning ved seksuelle overgrep mot barn under 16 år som ble tilføyet ved lov 22. mai 1992 nr. 49, skal etter forarbeidene ikke gjelde generelt, jf. Ot.prp.nr.20 (1991-1992) sidene 46-47.

Første ledd 1. punktum gir anvisning på en skjønnsmessig helhetsvurdering. Ved utmålingen skal det etter praksis legges vekt på handlingens objektive grovhet, skadevolderens skyld, fornærmedes subjektive opplevelse av krenkelsen og arten og omfanget av de påførte skadevirkninger. Skadevolderens økonomi må trekkes inn i vurderingen, men når oppreisningen er knyttet til straffbare handlinger, vil dette hensyn komme mer i bakgrunnen, jf. Rt 1988 532 på side 537. Lemping i en utmålt oppreisning etter skadeserstatningsloven § 5-2 har vært ansett lite naturlig, jf. Rt 1997 883 på side 891.

Oppreisning til etterlatte står etter min mening i en noe annen stilling enn for den som er offer for vold med skade på person eller et seksualovergrep. Det uopprettelige tap og savnet av avdøde er gjennomgående helt dominerende for de etterlatte.

Ved den skjønnsmessige utmåling av oppreisning til de etterlatte i forbindelse med straffedom for forsettlig drap vil det være vanskelig å gradere oppreisningsbeløpet ut fra handlingens objektive grovhet og skadevolderens skyld. Etterlattes subjektive opplevelse av krenkelsen og arten og omfanget av de påførte psykiske skadevirkninger gir heller ikke noe godt grunnlag for differensiering. Den subjektive opplevelse og ettervirkningene avhenger av personlige forutsetninger.

Disse forhold taler for at oppreisning til foreldre som mister sine barn og eventuelt andre grupper av etterlatte bør normeres. Dette innebærer ikke at normen blir den samme for alle grupper. Jeg tar ikke standpunkt til om oppreisning til mindreårige og særlig små barn kan tilsi en mer differensiert utmåling fordi barnet mister en omsorgsperson.

Den noe sprikende underrettspraksis i senere år om oppreisning i forbindelse med straffesaker om drap og forvaltningspraksis etter forskrift om erstatning fra staten for personskade voldt ved straffbar handling, underbygger behovet for normering. Praktiske hensyn trekker i samme retning. Etterlattes oppreisningskrav vil normalt bli fremmet av påtalemyndigheten i forbindelse med straffesaken. Sentralt i straffesaken er behandlingen og pådømmelsen av straffekravet. Det vil ofte ikke være praktisk mulig å gjennomføre en fullstendig bevisføring omkring de forhold som vil kunne ha betydning for en individuell utmåling av oppreisningen.

Normeringen av oppreisning til de etterlatte i saker om forsettlig drap må nødvendigvis bli svært skjønnsmessig. Den normerte oppreisning vil være veiledende, slik at retten kan fastsette et høyere eller lavere beløp når særlige forhold tilsier dette. Forsettlig drap er etter straffeloven en av de mest alvorlige forbrytelser, og hensynet til de etterlatte tilsier at det utmåles et beløp av betydning. Det må imidlertid tas hensyn til at domfelte som har fått en meget lang fengselsstraff, normalt vil være ute av stand til å betale oppreisning under soning og etter løslatelse.

Den ankende part har gjort gjeldende at nivået bør heves vesentlig under hensyn til nivået på oppreisning idømt i saker om grove seksualovergrep og ærekrenkelser i trykt skrift, og ved uberettiget straffeforfølgning. Jeg er enig i at så langt det kan påvises en mer generell norm for oppreisning i saker om seksualovergrep som ikke gjelder barn under 16 år, kan en slik norm gi en viss veiledning. Det er imidlertid vesentlige forskjeller mellom krenkelsen av offeret og de etterlatte som gjør en direkte sammenligning vanskelig. Oppreisningsbeløp som er tilkjent i de påberopte saker om ærekrenkelser og uberettiget straffeforfølgning, gir etter min mening ingen veiledning. Jeg viser her til ankemotpartens anførsler, som jeg er enig i.

Det er anført at nivået for oppreisning må heves fordi beløpet iallfall delvis går med til å betale framtidige utlegg som eksempelvis reiseutgifter til besøk på graven. Usikkerhet med hensyn til om psykiske skader kan føre til at etterlatte faller ut av arbeidslivet, er også et grunnlag for at oppreisningen bør være rommelig. Jeg bemerker at oppreisning kommer i tillegg til erstatning for lidt og framtidig tap og en eventuell menerstatning, jf. § 3-5 første ledd 1. punktum. Dette gjelder tilsvarende for etterlatte for så vidt angår lidt tap, jf. annet ledd. Slike forhold kan ikke begrunne en øking av nivået for oppreisning til etterlatte foreldre.

Saker om oppreisning til etterlatte i forbindelse med straffesaker om forsettlig drap var meget sjeldne fram til slutten av 1980-årene. Utmåling av oppreisning i saker om forsettlig drap har ikke vært prøvd av Høyesterett. Etter de opplysninger jeg har om praksis fra andre domstoler, har beløpene variert fra 30.000 kroner til hver etterlatt og opp til 300.000 kroner for etterlatte små barn. For foreldre har beløpene variert fra 30.000 kroner for hver til 150.000 kroner til ankende part i denne sak. Oppreisning til foreldre fastsettes vanligvis til beløp vesentlig under 100.000 kroner. Jeg finner at en normert oppreisning for foreldre bør økes noe i forhold til tidligere rettsavgjørelser, og at den skjønnsmessig kan settes til 120.000 kroner i saker om forsettlig drap.

Den ankende part har gjort gjeldende at det foreligger særlige forhold som må medføre at oppreisningen fastsettes vesentlig høyere enn en normert oppreisning. Krenkelsen har medført særlig sterke ettervirkninger. Det er usikkert om hun klarer å komme tilbake i fullt arbeid. Jeg bemerker at når et barn drepes, vil foreldrenes reaksjon være meget sterk og ettervirkningene betydelige. Drapet og omstendighetene rundt dette vil alltid være rystende. Jeg finner ikke at forholdene i denne sak gir grunnlag for en erstatning utover den normerte.

Det er opplyst at den ankende part har fått utbetalt 100.000 kroner i oppreisning etter forskrift om erstatning fra staten for personskade voldt ved straffbar handling. Denne forskrift bestemmer i § 7 første ledd at erstatningssøker skal gi skriftlig erklæring om at krav mot skadevolder går over på staten i den utstrekning staten utbetaler erstatning etter forskriften. Lagmannsretten har i domsslutningen om oppreisning gjort fradrag for de forskutterte 100.000 kroner. Jeg finner at domsslutningen i forhold til den domfelte må gjelde hele beløpet.

Rt 2002 481 Oppreisning til etterlatte Fradrag for forsikringsytelser 

INSTANS: 
Høyesterett - Dom.

STIKKORD: 
Erstatningsrett. Oppreisning.

SAMMENDRAG: 
En mann var dømt for overlagt giftdrap på sin kone. Saken gjaldt oppreisning til avdødes mindreårige barn, jf skadeserstatningsloven § 3-5 annet ledd samt spørsmålet om fradrag for forsikringsytelser ved erstatningsfastsettelse, jf § 3-1 tredje ledd 2. punktum. Høyesterett tok i oppreisningsspørsmålet utgangspunkt i det normerte beløpet i Rt 2001 274. Det at barna var vitne til morens enorme lidelser i den åtte måneder lange perioden før hun døde, ga imidlertid saken et ekstraordinært preg som gjorde at oppreisningen måtte økes. Erstatning for økonomisk tap ble redusert forholdsmessig ut fra utbetalte forsikringsytelser.

DOMMERE: 
Gjølstad, Coward, Utgård, Stang Lund, Aasland.

Dommer Gjølstad: Saken gjelder oppreisning til avdødes mindreårige barn i sammenheng med straffesak om overlagt drap, og spørsmål om fradrag for forsikringsytelser ved erstatningsfastsettelse.

C er ved Frostating lagmannsretts rettskraftige straffedom av 6. desember 2000 dømt til 21 års fengsel og 10 års sikring for overlagt giftdrap på D. Domfellelsen omfatter også to forutgående legemsbeskadigelser ved bruk av gift og ulovlig besittelse av to pistoler. Saksforholdet er kort oppsummert:

D og C hadde et kjærlighetsforhold etter at D i 1992 ble separert fra sin ektefelle, E. Det var flere brudd i forholdet, som fra første stund var konfliktfylt, og i mai 1998 bestemte D seg for å gjøre det endelig slutt. I juni 1998 blandet C giftstoffet thalliumsulfat i et glass cola til D i hensikt å skade henne. Hun ble umiddelbart syk, med sterke smerter, og etterhvert håravfall, angst og depresjon. Noen dagers sykehusopphold ga ikke avklaring på årsaken. Hun var sykmeldt i 11 uker. Etter at hun var blitt noe bedre, blandet C i september 1998 på nytt thalliumsulfat i cola for å forlenge hennes smerter og lidelser, og hun ble sykmeldt på nytt. Lidelsene var enda mer plagsomme enn i den første perioden, og hun var nå sykmeldt i 16 uker. I romjulen 1998, etter forutgående overveielser, brøt C seg inn i leiligheten hennes og blandet thalliumsulfat i en flaske konjakk, en flaske farris og en rødvinskartong for å ta livet av henne. D drakk av drikkevarene og ble 24. januar 1999 innlagt på sykehus med uutholdelige smerter og lammelser i armer, ben og ansiktet. Situasjonen utviklet seg til det verre. Den 29. januar ble det forsøkt behandling mot forgiftning, uten virkning. Den 30. januar inntrådte hjertestans, og hun ble senere lagt i respirator. Hun døde som følge av forgiftningen 17. februar 1999.

Under straffesaken ble det oppnevnt bistandsadvokat for de etterlatte. Bistandsadvokaten fremmet krav på erstatning og oppreisning til avdødes to døtre, A født i 1986 og B født i 1989. Det ble også krevd oppreisning til hennes foreldre, F og G.

…

Det fremgår av lagmannsrettens dom at beløpene i domsslutningens punkt 4 og 5 var fremkommet etter at det var gjort fradrag for forsikringsytelser med 100.000 kroner for hver av døtrene. De hadde hver mottatt forsikringsytelser med 879.220 kroner. Byretten hadde funnet at det ikke skulle gjøres fradrag.

…

Jeg er kommet til at lagmannsrettens fastsettelse av oppreisningsbeløp til barna bør bli stående, men at fradraget i erstatningene for forsikringsytelser må økes noe.

Oppreisningsbeløpene

Etter skadeserstatningsloven § 3-5 annet ledd kan den som forsettlig eller grovt uaktsomt har voldt en annens død, pålegges å betale oppreisning til avdødes ektefelle, samboer, barn eller foreldre. Oppreisning tilkjennes med et beløp som retten finner rimelig for den voldte tort og smerte og for annen krenking eller skade av ikke-økonomisk art. Det er enighet om at C skal betale oppreisning etter denne bestemmelsen; uenigheten gjelder oppreisningsbeløpets størrelse.

Fastsettelse av oppreisning til en mor som hadde mistet sin sønn ved et knivdrap, ble behandlet i Rt 2001 274. I avgjørelsen er det foretatt en gjennomgåelse av lovbestemmelsens forhistorie og av underrettspraksis om oppreisning til etterlatte i drapssaker. Forholdet til oppreisningsbeløp på andre områder er gjennomgått og vurdert. Jeg tar utgangspunkt i denne avgjørelsen, som fastsetter en normert erstatning til etterlatte foreldre på 120.000 kroner i saker om forsettlig drap. Ved fastsettelsen av beløpet fremhevet førstvoterende at forsettlig drap er en av de mest alvorlige forbrytelser etter straffeloven, hvilket tilsier et oppreisningsbeløp av betydning. På den annen side er det pekt på at det også må tas hensyn til at domfelte, som har fått en lang fengselsstraff, normalt vil være ute av stand til å  betale oppreisning under soning og etter løslatelse. Den normerte erstatning er veiledende, slik at retten kan fastsette et høyere eller lavere beløp når særlige forhold tilsier det. Det dreier seg om individuelle krav, og jeg bemerker at normeringen som utgangspunkt gjelder beløpet til en etterlatt.

Prosedyren til støtte for heving av nivået har i atskillig grad vært en gjentagelse av etterlattes prosedyre i saken fra 2001, både det som mer generelt er anført og forholdet til oppreisning i andre saker. Om dette nøyer jeg meg med å vise til førstvoterendes bemerkninger i 2001-avgjørelsen. Det fremgår der at beløpet på 120.000 kroner innebar en viss øking i forhold til tidligere rettsavgjørelser. Det er gjort gjeldende at etterfølgende praksis viser at de øvrige domstoler oppfatter det normerte beløp for å ligge for lavt. De avgjørelser som er påberopt til støtte for dette, gir etter min mening ikke belegg for at det forholder seg slik. Jeg finner også grunn til å nevne at det i foreliggende sak er lagt frem omfattende opplysninger om praksis når det gjelder erstatning for ikke-økonomisk skade i tilsvarende saker i de andre nordiske land, som viser klart lavere nivåer enn i Norge. Jeg kan i det hele ikke se at det har kommet frem noe som gir grunn til en revurdering av det generelle nivået som 2001-avgjørelsen bygger på.

Normeringen i 2001-avgjørelsen bygger dels på praktiske hensyn i forbindelse med at oppreisningskrav fremmes i straffesaken. Men vel så sentralt står at det er vanskelig å finne gode allmenne kriterier som er egnet for gradering av oppreisningsbeløpet. Førstvoterende redegjør nærmere for dette og fortsetter: 

"Disse forhold taler for at oppreisning til foreldre som mister sine barn og eventuelt andre grupper av etterlatte bør normeres. Dette innebærer ikke at normen blir den samme for alle grupper. Jeg tar ikke standpunkt til om oppreisning til mindreårige og særlig små  barn kan tilsi en mer differensiert utmåling fordi barnet mister en omsorgsperson."

Det man her har hatt i tankene, er at alder og tilknytning kan være av betydning ved oppreisning til barn. En mindreårig som får sin omsorgsperson revet bort, kan stå i en særstilling. Annerledes kan det stille seg for et barn som mister en forelder vedkommende har hatt liten kontakt med.

I den foreliggende sak står vi overfor to mindreårige jenter som mistet sin mor og ene omsorgsperson. I tillegg kommer at det foreligger ekstraordinære forhold som etter min mening må ha betydning ved utmåling av oppreisningsbeløpet. Denne saken er derfor ikke under noen omstendighet en sak som egner seg for normert oppreisning.

Det ekstraordinære i saken knytter seg til det objektive hendelsesforløpet over åtte måneder med tre forgiftninger og påfølgende sykdomsperioder, hvor D var sterkt preget av smerte, angst og fortvilelse. Overlege Hovdal har i bevisopptaket beskrevet hennes tilstand den siste perioden: 

"Alt i alt var det tale om et maksimalt lidende menneske, preget av store smerter og angst, redsel for å være alvorlig forgiftet, dette forsterket av de pusteproblemer og kommunikasjonsproblemer hun hadde, samt en økende hjelpeløshet på grunn av de etter hvert uttalte lammelser. Situasjonen kunne ikke ha vært verre."

Barna var vitner til de forandringene som skjedde med moren fra første forgiftningstilfelle i juni 1998 til hun døde i februar 1999. Allerede i juni 1998 så de moren ha voldsomme smerter, og var redde og bekymret for det som skjedde med henne. Det gikk inn på dem da hun begynte å miste håret i juli og til slutt nesten hadde mistet alt hår i  oktober, men håret begynte å komme tilbake mot jul. Etter en viss bedring, merket de i september igjen at moren fikk uutholdelige smerter, og de bodde hos faren en tid, men var daglig innom henne. Deres situasjon svingte fra fortvilelse til lettelse avhengig av hennes sykdomsbilde. Da moren ble innlagt på sykehuset igjen i januar 1999, var de vitner til at hun hadde så sterke smerter at hun skrek høyt da hun ble båret ut fra huset, og de ble sjokkert over hennes tilstand på sykehuset. De besøkte henne hver dag og observerte hvorledes tilstanden hennes stadig forverret seg. Selv om de så dette, kom det som et stort sjokk på dem da hun døde.

Oppreisningen skal, som jeg har nevnt, kompensere for tort og smerte og annen skade av ikke-økonomisk karakter. Kompensasjonen til de to mindreårige barna for det C har påført dem av smerte og lidelse i viktige oppvekstår, må etter saksforholdet her etter min mening ligge så høyt som man kan tenke seg for hva som kan tilkjennes barn som er frarøvet sin omsorgsperson ved overlagt drap.

Jeg er enig med lagmannsretten i at Cs gode økonomi ut fra alminnelige erstatningsrettslige prinsipper må ha en viss betydning ved fastsettelsen av oppreisningen når det, som her, ikke er snakk om normert oppreisning. Avgjørelsen i Rt 1997 883 om at det ikke er naturlig å foreta lemping i en utmålt oppreisning, kan ikke ha betydning for dette spørsmålet.

Den nærmere fastsettelse blir meget skjønnsmessig. Det beløp lagmannsretten har utmålt, ligger langt over et vanlig nivå for oppreisning til barn som har fått sin omsorgsperson drept. Jeg kan ikke se at det er grunn til å øke beløpet. På den annen side er jeg blitt stående ved at det heller ikke er grunn til å redusere beløpet som etter mitt syn reflekterer det spesielle hendelsesforløpet i saken hvor krenkelsen i forhold til barna har vært ekstraordinær i karakter og omfang. 

Lagmannsrettens avgjørelse av oppreisningsbeløpene blir etter dette å stadfeste. Til beløpene kommer rente fra to uker etter forkynnelsen av lagmannsrettens dom.

Fradraget for forsikringsytelser i erstatning for lidt økonomisk tap

Henvisningen på dette punkt gjelder bare fradraget for forsikringsytelser. Fastsettelsen av det økonomiske tapet er ikke gjenstand for overprøvelse i Høyesterett.

Etter morens død har barna fått utbetalt forsikringsytelser med 879.220 kroner hver i henhold til en livsforsikring.

Av skadeserstatningsloven § 3-1 tredje ledd annet punktum følger at det ved erstatningsutmåling kan tas hensyn til forsikringsytelser som skadelidte har fått som følge av skaden. Om praksis etter denne bestemmelsen viser jeg til Rt 1998 639 (Bastrupdommen) og Rt 1999 1382. Begge sakene gjaldt fradrag ved erstatning fra trafikkforsikrer. At man her har med en ansvarlig skadevolder å gjøre, kan etter mitt syn ikke stille spørsmålet om utmåling av det økonomiske tap annerledes. Det dominerende for fradragsspørsmålet er etter avgjørelsene forsikringsytelsenes nivå.

Som lagmannsretten legger jeg til grunn at det etter praksis bør gjøres et fradrag også i vår sak, men jeg finner ikke å kunne følge lagmannsretten når den uten nærmere begrunnelse uttaler at fradraget bør være relativt mindre enn i de nevnte dommene. Cs prosessfullmektig har anført at et fradrag på 150.000 kroner for hvert av barna vil være riktig beløp i forhold til de tidligere avgjørelser. Fradraget fastsettes i henhold til dette, slik at erstatningsbeløpene i lagmannsrettens domsslutning blir å redusere til 120.000 kroner for A og 190.000 kroner for B. I tillegg tilkjennes rente fra to uker etter forkynnelsen av lagmannsrettens dom. Det fremgår av dommen at  beregningen av lidt tap inkluderer rente frem til domsavsigelsen.

Grunnlaget for det regresskrav som forsikringsselskapet har reist mot C er ikke avklart. I et brev til bistandsadvokaten har selskapet gitt utrykk for at regresskravet har "prioritet etter" de etterlattes erstatningskrav. Det kan være nærliggende å oppfatte brevet slik at selskapet aksepterer at det står tilbake for barnas erstatningskrav.

Lemping
Rt 2004 165 Lemping overfor et forsikringsselskap 

Stikkord:
Lemping, jf skl § 5-2
Instans: 
Høyesterett, dom av 31.1.2004. 

Dommere: 
Flock, Støle, Matningsdal, Tjomsland, Gjølstad. Enstemmig dom.

Kortreferat: 
En ung mann var dømt for å ha tent på et eldresenter, jf straffeloven § 148 første ledd og § 291 jf § 292. I den forbindelse var han ilagt et regresskrav overfor skadelidtes forsikringsselskap, jf skadeserstatningsloven § 4-3, jf § 4-2. Hovedstolen var på nærmere 1,5 millioner kroner. Spørsmålet i saken var om erstatningsansvaret skulle lempes etter skadeserstatningsloven § 5-2. Selv om forholdet var meget graverende, lempet Høyesterett under atskillig tvil kravet. Det ble lagt vekt på at brannstiftelsen skjedde som en innskytelse i en noe forvirret tilstand, og at det var snakk om et regresskrav mot et forsikringsselskap. Ansvarsbeløpet ble redusert til kr 750.000. 

(1) Dommer Flock: En 22 år gammel mann ble funnet skyldig i overtredelse av straffeloven § 148 første ledd og grovt skadeverk, straffeloven § 291 jf. § 292. Han ble i straffedommen dømt til å betale knapt 1,5 millioner kroner til det forsikringsselskap som hadde erstattet brannskadene. Saken gjelder spørsmålet om lempning i erstatningsansvaret etter skadeserstatningsloven § 5-2. 

…
 (6) Den ankende part - A - har i hovedtrekk anført: 

(7) Når lagmannsretten ikke har funnet grunnlag for å lempe erstatningsansvaret etter skadeserstatningsloven § 5-2, beror dette på en uriktig rettsanvendelse. Ved bedømmelsen av hans subjektive forhold - graden av skyld - må det være riktig også å legge vekt på alder; han var på det aktuelle tidspunkt litt over 20 år. Ildspåsettelsen skjedde ut fra en spontan innskytelse i en situasjon hvor han var beruset, uten noe ønske om å volde materiell skade. 

(8) Det meget omfattende erstatningsansvar som lagmannsretten har pålagt ham, vil være urimelig tyngende, hensett til hans økonomiske situasjon. Han er helt uten yrkesutdannelse og har begrenset arbeidserfaring. Det er usikkert om han vil være i stand til å skaffe seg arbeid når han om kort tid blir løslatt på prøve. Under enhver omstendighet vil han ikke få inntekter som både kan forsørge ham og sette ham i stand til å betale renter av hovedstolen. En gjeld til If i denne størrelsesorden vil følgelig gjøre det ekstra vanskelig for ham å komme tilbake til samfunnet etter at fengselsstraffen er sonet. Dette vil også ramme de som ble direkte økonomisk skadelidende ved brannen, og som har fått sine erstatningskrav endelig fastsatt ved lagmannsrettens dom. 

(9) En lempning vil i dette tilfelle ikke gå ut over skadelidte, men et forsikringsselskap. Også dette taler for at regresskravet reduseres. 

(10) For at lempningen skal ha en rimelig virkning, bør kravet reduseres betydelig. 

…
(12) Ankemotparten - If Skadeforsikring NUF - har i hovedtrekk anført: 

(13) Lempningsregelen i skadeserstatningsloven § 5-2 er et snevert unntak fra hovedregelen om full erstatning. Og selv om vilkårene er oppfylt, har skadevolderen ikke krav på lempning, jf. bruken av ordet ”kan” innledningsvis i paragrafen. 

(14) Selv om erstatningskravet kan være tyngende for A, vil det ikke være urimelig tyngende. Han har verken gjeld eller forsørgelsesbyrde. If vil legge forholdene til rette for en tilbakebetalingsordning som han må kunne innrette seg etter. Som en ytterligere mulighet vil han kunne kreve gjeldsordning, hvor også et krav av denne karakter kan omfattes, jf. gjeldsordningsloven § 4-8 bokstav h. 

(15) Forsikringsselskapets krav er et regresskrav etter skadeserstatningsloven § 4-3 jf. § 4-2, begrunnet blant annet i prevensjon. Dette hensynet står spesielt sterkt ved tingsskader. Kravet er ikke mer belastende for skadevolderen enn det erstatningskrav fra skadelidte som det kommer i stedet for, og spørsmålet om lempning må vurderes på samme måte som for et slikt erstatningskrav. 

(16) As eget forhold ved ildspåsettelsen må veie tungt ved vurderingen av lempning etter § 5-2. Det er tale om en forsettlig skadeforvoldelse av meget alvorlig karakter, og skadefølgen lå innenfor det han måtte regne med. Domstolene har i slike tilfeller vært svært tilbakeholdne med å lempe skadevolderens erstatningsansvar. 

(17) En samlet vurdering av de momenter som § 5-2 nevner, leder til at ansvaret i dette tilfelle ikke vil virke urimelig tyngende for A. Lagmannsretten har således korrekt kommet til at erstatningsansvaret ikke skal lempes. 

…
(19) Jeg har funnet saken tvilsom, men er blitt stående ved at A bør gis medhold i sitt krav om lempning. 

(20) Hovedregelen i norsk erstatningsrett er at skadelidte har krav på full erstatning av skadevolderen. Ved tingsskade vil skadelidte ofte få erstatningsoppgjør fra et ansvarlig forsikringsselskap. I den utstrekning dette selskapet kan kreve regress hos skadevolderen - noe som er tilfellet i vår sak, jf. skadeserstatningsloven § 4-3 jf. § 4-2 - vil et slikt regresskrav ha samme omfang. Lempningsregelen i § 5-2 er et unntak fra regelen om full erstatning. Som det er pekt på i dommen i Rt-1997-883 , har denne bestemmelsen « en snever rekkevidde ». 

(21) Vilkåret for lempning er at « ansvaret virker urimelig tyngende for den ansvarlige ». Ved vurderingen av om det i det enkelte tilfelle er tale om et slikt urimelig tyngende ansvar, nevner § 5-2 første punktum forskjellige forhold som det skal tas hensyn til. Bestemmelsen i annet punktum er ikke aktuell i vår sak. 

(22) I hvilken grad ansvaret vil virke tyngende for A, beror på en nærmere avveining av ”skadens størrelse” mot ”den ansvarliges økonomiske bæreevne”. Hovedstolen i If's regresskrav er som nevnt nærmere 1,5 millioner kroner. I tillegg kommer renter. Etter den någjeldende rentefot etter forsinkelsesrenteloven vil månedlig rente av hovedstolen utgjøre et beløp på over kr 10.000. 

…
(24) Høyst sannsynlig vil As økonomiske ansvar overfor If i flere år øke som følge av renter som påløper. Det fremstår i dag som uvisst om han noen gang vil være i stand til fullt ut å gjøre opp for seg i samsvar med lagmannsrettens dom. Selv om han ved egen innsats og med hjelp og støtte bør kunne ha et langt yrkesaktivt liv foran seg, er det åpenbart at det økonomiske ansvaret overfor If vil være meget tyngende for ham. Om det også må sies å være urimelig tyngende, beror på en nærmere bedømmelse av de ytterligere forhold som må trekkes inn ved vurderingen etter § 5-2. 

(25) Ett av disse forhold er « foreliggende forsikringer og forsikringsmuligheter », som også omfatter forsikringer og forsikringsmuligheter på skadelidtes hånd. I forarbeidene til § 5-2 uttaler departementet således at en slik forsikring vil « være et moment ved vurderingen, hva enten erstatningskravet reises av skadelidte selv eller av forsikringsselskapet som et regresskrav », jf. Ot.prp.nr.75 (1983-1984) side 66. I saker om brannstiftelse vil skadelidte vanligvis få erstatning for skadene fra et forsikringsselskap, slik at kravet mot skadevolderen i alminnelighet vil være et regresskrav. At det dreier seg om et slikt krav, er et moment ved vurderingen også i denne saken. 

(26) Skyldforholdene vil, slik jeg ser det, ofte ha stor vekt ved vurderingen av spørsmålet om lempning. Disse forholdene kan trekke i ulik retning, se for eksempel dommen i Rt-1997-883 , hvor ansvaret ble lempet med omkring 50%, og hvor det ble lagt betydelig vekt på at skadelidte hadde vært en aktiv part i det hendelseforløp som ledet frem til at han ble varig skadet ved skalling fra skadevolderen. I den foreliggende sak er det bare skadevolderens skyld som er av interesse. 

(27) Vi har i rettspraksis eksempler på at skadevolderens skyld er så graverende at dette i seg selv stenger for lempning, selv om det økonomiske ansvar er meget tyngende. Fra Høyesteretts praksis, riktignok på et område hvor det gjør seg gjeldende til dels andre hensyn, viser jeg til Høyesteretts dom 13. oktober 2003 i saker nr. HR-2002-00958 til 00960 ( HR-2002-00958c ), der en psykolog som følge av grovt seksuelt misbruk ble dømt til å betale til sammen omkring 7,5 millioner kroner til tre tidligere pasienter. Førstvoterende uttalte at det var tale om forsettlige grove integritetskrenkelser over et langt tidsrom. Karakteren og omfanget av overgrepene og det skadelidte hadde gjennomgått, hindret her enhver lempning. 

(28) Erstatningskrav ved tingsskade forårsaket av brannstiftelse kan lett bli betydelige i omfang. Spørsmålet om lempning av erstatningsansvaret ved denne type skadeforvoldelse synes å forekomme relativt hyppig. Graden av skadevolderens skyld kan her variere sterkt. Er skaden dekket ved forsikring, kan verken skadelidte eller forsikringsselskapet kreve erstatning hos skadevolderen dersom det bare er utvist uaktsomhet, se bestemmelsene i skadeserstatningsloven § 4-2 og § 4-3. I den motsatte ytterkant kan man finne tilfeller hvor brannstiftelsen er en planlagt handling, og der hensikten har vært å ødelegge. Jeg viser her til Borgarting lagmannsretts dom 14. desember 1998 i sak LB-1998-00883 , hvor et erstatningskrav på over 13 millioner kroner etter en kirkebrann ble opprettholdt uten lempning. Jeg viser også til Borgarting lagmannsretts dom 19. april 1999 i sak LB-1997-03247 der skadevolderen etter flere forsøk i skadehensikt hadde lyktes i å antenne et bolighus. Erstatningsansvaret på over 3 ½ millioner kroner, som i det vesentlige var et regresskrav fra et forsikringsselskap, ble ikke lempet. 

(29) Brannen i vår sak ble anstiftet i eller ved en bod i et større boligkompleks, antakelig ved bruk av brennende væske. Under straffesaken festet ikke retten lit til As forklaring om at det begynte å brenne ved et uhell, og at han slukket brannen før han forlot stedet. Som nevnt ble A ved siden av skadeverket også straffedømt for overtredelse av den alvorligere straffebestemmelsen i straffeloven § 148. Han var kjent med at boden var en del av et eldresenter hvor det bodde mange eldre mennesker. Det var et hell at brannen ikke ledet til tap av menneskeliv, og dette ble sett i sammenheng med politiets snarrådige og resolutte opptreden på brannstedet. Selv om man først og fremst har for øye de materielle verdiene som sto på spill og de tingsskadene som ble forvoldt, er det lite tvilsomt at As forhold var meget graverende. 

(30) Lagmannsretten uttaler at As handlemåte fremstår som ”meningsløs og uten noe forståelig motiv” og tilføyer så: 

”Mest sannsynlig er handlingen en innskytelse i forvirret tilstand som i hovedsak er å forklare i den misbrukssituasjon tiltalte over tid har vært i og særlig den betydelige ruspåvirkningen den aktuelle natten.”
 (31) Når det gjelder skyldforholdet, skiller den foreliggende sak seg derfor klart fra forholdet i de to lagmannsrettsdommene om brannstiftelse som jeg nettopp har nevnt. 

(32) Jeg nevner at partene for Høyesterett under drøftelsen av § 5-2 også har trukket frem et par andre forhold. A har fremhevet at hensynet til de skadelidte som i punkt 2 i lagmannsrettens domsslutning har fått pådømt sine erstatningskrav, taler for lempning. Forsikringsselskapet har på sin side pekt på de muligheter som A i fremtiden vil ha til å få gjennomført gjeldsordning, og hvor også regresskravet vil kunne inngå i ordningen etter bestemmelsene i gjeldsordningsloven § 4-8 bokstav h. Jeg kan ikke se at det her er tale om forhold som med noen vekt kan tillegges betydning ved den vurdering som § 5-2 legger opp til. 

(33) Etter en samlet vurdering av de momenter som skal tas i betraktning etter § 5-2, er jeg under adskillig tvil kommet til at ansvaret for A blir urimelig belastende, og at det bør lempes. Jeg legger da særlig vekt på at brannstiftelsen, selv om den var forsettlig, skjedde som en innskytelse i en noe forvirret tilstand. Jeg er blitt stående ved at ansvarsbeløpet bør reduseres til kr 750.000, og at renter av dette beløp først påløper fra den oppfyllelsesfrist som blir fastsatt i Høyesteretts dom. 

Rt 2004 1887 Lemping i kontraktsforhold

STIKKORD: 
Erstatningsrett.Lemping i kontraktsforhold.

SAMMENDRAG: 
Saken gjaldt lemping av erstatningsansvar i kontraktsforhold. Et rådgivende ingeniørfirma var dømt til å betale ca 31 millioner kroner i erstatning, etter mangelfull prosjektering i forbindelse med bygging av molo til vern av en ny fabrikk. Høyesteretts flertall fant at skadeserstatningsloven § 5-2 ga hjemmel for lemping. På bakgrunn av at tapet var ekstraordinært stort og langt over det påregnelige samt at begge parter måtte anses ansvarlige for tapet, kom flertallet til at skadelidte måtte bære en tredjedel av tapet. To dommere hadde et annet syn på det rettslige grunnlaget for lempingen og gikk inn for ytterligere lemping..

DOMMERE: 
Stabel, Gussgard, Oftedal Broch. Dissens: Skoghøy, Aasland. 
(1) 
Dommer Stabel: Saken gjelder spørsmål om lemping av erstatningsansvar for et rådgivende ingeniørfirma i forbindelse med prosjektering av en molo. 

(2) 
Mandal kommune solgte i 1998/99 en industritomt på sørsiden av Gismerøya til Norelement AS, som skulle oppføre en fabrikk for betongelementer på tomten. Tomten skulle leveres ferdig opparbeidet. Til avskjerming mot sjøen skulle det bygges en ca. 100 meter lang molo. Kommunen hadde i 1997 latt bygge en omtrent like lang molo ca. 200 meter lenger øst på Gismerøya, til det såkalte Mollskjæret. Denne moloen, som det ikke hadde vært problemer med, ble prosjektert av Multiconsult AS, heretter kalt Multiconsult, ved sivilingeniør Arnold Moseidjord. Til planlegging av det nye prosjektet engasjerte kommunen høsten 1998 igjen Moseidjord. Kommunen visste ikke da at Moseidjord på dette tidspunkt var gått av med pensjon og derfor ikke lenger var ansatt i Multiconsult. I et møte i mars 1999 mellom Moseidjord og Bernt Hausvik fra Multiconsult påtok Multiconsult seg et oppdrag i forbindelse med prosjektet. Det ble imidlertid ikke skrevet noen formell kontrakt, og Multiconsult oppfattet ikke at oppdraget også omfattet ansvar for å prosjektere den nye moloen. Den ble derfor planlagt ut fra tegningene til moloen på Mollskjæret. Jeg kommer senere tilbake til dette møtet og hva som ble vedtatt. 

(3) 
Grunnarbeidene, i hovedsak fjellsprengning og utfylling i sjøen, ble igangsatt i oktober 1999 med Mandal kommune som byggherre. Byggingen av moloen ble påbegynt i desember 1999. I en uværsperiode ved juletider samme år oppsto skader på moloen, og dimensjoneringen og tegningene ble i noen grad lagt om. I mai 2000 var moloen halvveis ferdigbygget. I en storm 27.-28. mai 2000 ble den overskyllet og ødelagt. Fabrikkbygningen, som da var nesten ferdig, ble skadet. Det ble anlagt en midlertidig fylling og fabrikken ble reparert, men en ny kraftig storm den 30. oktober 2000 ødela fyllingen og skadet bygningen igjen. Kommunen hadde på dette tidspunkt engasjert SINTEF til å undersøke hva som måtte til for å sikre fabrikkbygningen og tomten. Resultatet ble at man lot oppføre en ny molo til ca. 40 millioner kroner. 

(28) 
Innledningsvis nevner jeg at saken for Høyesterett bare gjelder spørsmål om lemping av det erstatningsansvar som er tilkjent ved lagmannsrettens dom. I dette ligger at det er rettskraftig avgjort at det foreligger ansvarsgrunnlag for Multiconsult, at kommunens tap er på kr 31.289.000, at det foreligger årsakssammenheng mellom ansvarsgrunnlaget og tapet, og at kommunen ikke har medvirket på en erstatningsrettslig relevant måte. I tillegg er det avgjort at det ikke foreligger noen avtalemessig begrensning av ansvaret. 

(29) 
Det rettslige hovedspørsmålet i saken er om det er hjemmel for lemping av erstatningsansvar i kontraktsforhold. 

(30) 
Det klare erstatningsrettslige utgangspunkt er at skadelidtes tap skal erstattes fullt ut, med mindre det finnes hjemmel for noe annet. Norsk rett har imidlertid hatt lempingsregler på ulike spesialområder helt siden sjøfartsloven av 1893. På skadeserstatningsrettens område ble slike regler første gang omtalt i utredningen fra komiteen til å utrede statens og kommunenes erstatningsansvar i 1958. Komiteen pekte spesielt på behovet for begrensning i erstatningsansvar av helt ekstraordinær størrelsesorden. En tilsvarende adgang ble foreslått i de to innstillingene fra 1964 fra Erstatningslovkomiteen. 

(31) 
Skadeserstatningsloven, slik den ble vedtatt første gang i 1969, omfattet barns og foreldres ansvar og det offentliges og andre arbeidsgiveres ansvar for arbeidstakers handlinger. På begge områder kom det lempingsregler, for arbeidsgiveransvaret slik at ansvaret kunne lempes « for så vidt det ville virke urimelig tyngende ». Det samme gjaldt når det under hensyn til skadens størrelse, foreliggende forsikringer og forsikringsmuligheter og forholdene ellers i særlige tilfelle ble funnet rimelig at skadelidte helt eller delvis bar skaden, jf. loven § 2-2 nr. 1. Loven bestemte samtidig i § 3-1 at den ikke gjorde noen innskrenkning i ansvar som påhviler noen etter kontrakt. 

(32) 
I 1973 ble loven utvidet med et nytt kapittel om personskader og tap av forsørger. En tilsvarende lempingsregel kom inn her, som § 3-8. Det generelle unntaket for kontraktsansvar ble stående som § 4-1. I 1985 ble loven utvidet med et kapittel om tingsskade og annen formuesskade. Samtidig ble det vedtatt en generell lempingsregel - § 5-2 - med samme ordlyd som de tidligere bestemmelsene, med det tillegg at den ansvarliges økonomiske bæreevne ble føyd uttrykkelig til som et moment i vurderingen. Den tidligere § 4-1 falt ved samme anledning ut av loven. 

(33) 
Det er usikkert hvor stor betydning det tidligere unntaket for kontraktsansvar hadde for erstatningsansvar som, selv om det dreiet seg om kontraktsforhold, vesentlig var erstatningsrettslig fundert. I Rt-1980-1498 - Heimdalmotorsaken - lempet Høyesterett således ansvar for brannskader på en båt forårsaket ved uaktsomhet fra en ansatt på et verksted der båten var til reparasjon, under henvisning til skadeserstatningsloven § 2-2 nr. 1. Høyesterett viste til at erstatningsbeløpet var høyt i forhold til hva verkstedet skulle utføre av arbeid på fartøyet. Vesentlig vekt ble lagt på at skaden fikk et stort omfang på grunn av omstendigheter som måtte sies å være upåregnelige for skadevolderen. Bestemmelsen i § 4-1 ble ikke nevnt, og det ble ikke problematisert at skaden skjedde under utførelsen av et kontraktsmessig oppdrag. 

(34) 
Forarbeidene til endringsloven i 1985 tok ikke klart standpunkt til den tidligere rettstilstanden. I Ot.prp.nr.75 (1983-1984) viste departementet på side 18 til Erstatningslovutvalget, som mente at lemping i kontraktsforhold ofte ville kunne være i strid med den avtalte risikofordeling mellom partene. Utvalget foreslo å erstatte § 4-1 med en ny § 5-4 som generelt skulle gi adgang til å sette en kontraktsbestemmelse til side « for så vidt den ville virke urimelig ». Departementet var enig i å oppheve § 4-1, men mente at en slik ny bestemmelse ville være overflødig ved siden av den generelle formuesrettslige lempingsregel som kom inn i avtaleloven § 36 i 1983. 

(35) 
Departementet viste til at uttrykket « erstatningsansvar i kontraktsforhold » egentlig dekker to relativt forskjellige forhold: For det første det ansvaret som oppstår fordi en part ikke oppfyller sine kontraktsforpliktelser, og som helt ut reguleres av kontraktsrettslige og obligasjonsrettslige regler. Her ville det ikke være grunnlag for å bruke lempingsreglene i skadeserstatningsloven. Dernest tilfeller der den ene part volder skade hos den annen part i forbindelse med oppfyllelsen av en kontrakt. Slike skader kunne etter sin karakter være voldt av en annen enn parten, men også disse kunne ha tilknytning til kontrakten. Om disse skadene sa departementet: 

	
	       « Her kan det etter forholdene være aktuelt å anvende lempingsreglene. Den omstendighet at det foreligger et kontraktsforhold mellom partene, vil imidlertid være et moment som vil bli tatt i betraktning ved vurderingen. ... » 


(36) 
Etter å ha nevnt ansvar for skade voldt av produkter som et eksempel som ville falle i denne gruppen, sa departementet: 

	
	       « Departementet har vurdert om det vil være praktisk å lovfeste nærmere regler om disse spørsmål. Det er imidlertid vanskelig å finne egnete avgrensningskriterier. Grensen vil for øvrig være flytende og kan best trekkes av rettspraksis. » 


(37) 
Selv om forarbeidene gir anvisning på en viss forsiktighet ved anvendelsen av lempingsregelen på erstatningsansvar i kontraktsforhold, må jeg legge til grunn at bestemmelsen i § 5-2 etter sin ordlyd har generell anvendelse. Etter mitt syn har det dessuten betydelig vekt at konsekvensene av skillet mellom selve kontraktsforpliktelsen og et erstatningsrettslig ansvar etter hvert er blitt betydelig utvisket gjennom lovgivning. Således er det, i tillegg til avtaleloven § 36, som departementet peker på, innført lempingsbestemmelser i en rekke kontraktsrettslige særlover, som Multiconsult har vist til. Multiconsult har gjort gjeldende at disse bestemmelsene må ses som utslag av et generelt kontraktsrettslig prinsipp, eller at de i det minste må gis analogisk anvendelse. For min del finner jeg det ikke nødvendig å gå inn på dette, da skadeserstatningsloven, slik jeg forstår den, gir tilstrekkelig hjemmel til lemping i en sak som vår. 

(38) 
Jeg går så over til å vurdere om det er grunnlag for lemping. Med utgangspunkt i skadeserstatningsloven § 5-2 skal det tas hensyn til skadens størrelse, den ansvarliges økonomiske bæreevne, foreliggende forsikringer og forsikringsmuligheter, skyldforhold og forholdene ellers. Jeg oppfatter bestemmelsen slik at det skal foretas en avveining av partenes interesser ut fra en rimelighetsvurdering av hvem som er nærmest til å bære ekstraordinært store skader. I kontraktsforhold kan det være særlig grunn til å legge vekt på det særskilte vurderingsmomentet i kjøpsloven § 70 og de øvrige lovregler om lemping i kontraktsforhold - om erstatningen vil virke urimelig for den ansvarlige part ut fra tapets størrelse i forhold til det tap som vanligvis oppstår i liknende tilfelle. 

(39) 
Det ansvarsbetingende forhold i vår sak er, slik lagmannsretten har lagt til grunn, at Multiconsult forsømte sitt rådgiveransvar ved ikke å undersøke grunn- og bølgeforholdene i forbindelse med den prosjekterte moloen. I stedet bygde man ukritisk på de tidligere tegningene som var brukt til moloen på Mollskjæret. Årsaken til forsømmelsen er at selskapet på det aktuelle tidspunktet ikke oppfattet at det hadde påtatt seg prosjekteringsansvar for den nye moloen. Det ble ikke skrevet noen formell kontrakt, og det ble derfor ikke tatt inn bestemmelser om slik ansvarsbegrensning som er vanlig i bransjen. Dette kommer jeg tilbake til. 

(40) 
Den kontraktsmessig riktige oppfyllelsen av rådgiveroppdraget, basert på undersøkelse av de faktiske forhold, ville vært å fraråde hele prosjektet. Kommunens industrisatsingsprosjekt på Gismerøya var ment å basere seg på selvkost, og partene er enige om at kommunen ikke ville blitt bundet til noen kontrakt med Norelement AS dersom kostnader i den størrelsesorden man allerede da ville ha kunnet forutse, hadde vært kjent. Den moloen som kommunen var kontraktsforpliktet til å oppføre, og som senere ble oppført, kom til å koste ca. 40 millioner kroner. Tapet er med andre ord av nokså spesiell karakter. Dette er likevel ikke i seg selv tilstrekkelig grunnlag for lemping. Jeg kan heller ikke se at det forhold at tapet er stort sammenholdt med det som ble betalt for oppdraget, eller hva som ville blitt betalt dersom det var riktig utført, er tilstrekkelig grunnlag for lemping. 

(41) 
Tapet er imidlertid helt ekstraordinært stort, og må sies å ligge langt over hva som er vanlig og påregnelig ved denne type oppdrag. Hertil kommer at Multiconsult - i likhet med bransjen for øvrig - vanligvis bruker standardkontrakt basert på NS 3403, nå 8401/02. I kontrakten inngår ansvarsbegrensning på 3 millioner kroner for hvert skadetilfelle og 9 millioner kroner for hele oppdraget. Beløpsgrensene var de samme i 1999 da avtalen ble inngått. Selskapets ansvarsforsikring er begrenset til disse beløpene. Som jeg har vært inne på, har Multiconsults forsikringsselskap allerede betalt 3 millioner kroner, som er det aktuelle beløpet i vår sak, til kommunen. Jeg må legge til grunn at en slik ansvarsbegrensning ville blitt tatt inn, og akseptert av kommunen, dersom det var blitt skrevet formell kontrakt for oppdraget. 

(42) 
Det er ikke omtvistet at Multiconsult har økonomisk bæreevne til å betale full erstatning. Selskapet må også i utgangspunktet selv ta konsekvensene av at det forsømte muligheten til å benytte vanlig ansvarsbegrensning. Jeg finner likevel at de spesielle forholdene omkring kontraktsinngåelsen tilsier at lemping må skje i noen grad. Dette gjelder både ut fra en vurdering av skyldforholdene hos begge parter, og forholdene ellers. 

(43) 
Multiconsult hadde siden tidlig på 1980-tallet bistått kommunen med planlegging og prosjektering av utbyggingen på Gismerøya. Sivilingeniør Moseidjord, som var bosatt i Mandal, var kommunens faste kontaktperson i firmaet. Det var Moseidjord som på vegne av Multiconsult prosjekterte moloen til Mollskjæret i 1997. Moseidjord gikk av med alderspensjon 1. september 1998. Han sluttet i firmaet og har ikke siden hatt oppdrag der. 

(44) 
I oktober 1998 tok kommunen - uten å vite at han var sluttet i Multiconsult - kontakt med Moseidjord og ba ham vurdere et betongfabrikkprosjekt på Gismerøya, herunder å foreta en økonomisk vurdering. Moseidjord påtok seg oppdraget, og kommunen arbeidet deretter videre med saken på grunnlag av innspill fra ham. Multiconsult var ukjent med forholdet og ble først kjent med saken i et møte 10. mars 1999 mellom Moseidjord og Bernt Hausvik i Multiconsult. På møtet ble blant annet Moseidjords tegning for Mollskjærmoloen lagt frem. Hausvik laget referat fra møtet med kopi til kommunen, og registrerte oppdraget. Som jeg flere ganger har vært inne på, ble det ikke utformet noen skriftlig kontrakt. 

(45) 
Lagmannsretten har lagt til grunn at Multiconsult ved Hausvik på dette møtet påtok seg et ansvar overfor kommunen som også omfattet prosjekteringsansvar for moloen. Lagmannsretten har videre lagt til grunn at Hausvik opptrådte uaktsomt ved ikke å oppfatte at firmaet dermed forpliktet seg. Blant annet blir han bebreidet for ukritisk å anta at det var Moseidjord som hadde dette ansvaret, samtidig som han visste at denne verken hadde faglige kunnskaper eller tekniske hjelpemidler til å påta seg noe slikt alene. 

(46) 
Jeg er enig i at dette var uaktsomt. Jeg finner likevel ikke at skyldgraden var så stor at dette er til hinder for at lemping kan vurderes. Som jeg har vært inne på, var ingen i Multiconsult, heller ikke Hausvik, kjent med Moseidjords oppdrag for kommunen før møtet den 10. mars. Hausvik oppfattet situasjonen slik at det allerede var bestemt å bygge en molo etter modell av Mollskjærmoloen, som Moseidjord i sin tid hadde stått for. Han var på dette tidspunkt ikke klar over at kommunen ikke visste at Moseidjord ikke lenger var ansatt i Multiconsult, men tvert imot trodde at det var Multiconsult den hadde engasjert helt fra starten høsten 1998. 

(47) 
Hadde Hausvik vært klar over de reelle forholdene, hadde han etter mitt syn hatt betydelig større mulighet til å forstå oppdraget riktig. Han ville også hatt større foranledning til å etterprøve detaljene i prosjektet, eksempelvis å sikre at informasjon som tidligere måtte være utvekslet mellom kommunen og Moseidjord, ble gjort tilgjengelig for Multiconsult. Behovet for definisjon og formalisering av oppdraget gjennom en formell kontrakt ville også blitt klarere. 

(48) 
Kommunen hadde, blant annet ved å se nærmere på de regningene den mottok og honorerte, mulighet til å se at Moseidjord arbeidet for seg selv og ikke lenger representerte Multiconsult. Hovedansvaret for dette ligger likevel hos Moseidjord selv. I denne sammenheng finner jeg imidlertid grunnlag for å identifisere kommunen og Moseidjord. I den situasjon som forelå, finner jeg at han må sies å ha opptrådt på vegne av kommunen på møtet 10. mars 1999. Kommunen er derfor etter mitt syn uansett nærmest til å bære ansvaret for den uklarheten som her er skapt. 

(49) 
Lagmannsretten kom til at kommunen ikke hadde utvist en slik grad av skyld at det kunne gi grunnlag for fradrag i erstatningen etter medvirkningsbestemmelsen i skadeserstatningsloven § 5-1. Den uklarheten som ble skapt med hensyn til ansvarsforholdene, er likevel et relevant moment ved vurderingen av spørsmålet om lemping. 

(50) 
Et ytterligere forhold, som jeg legger vekt på, er at skaden ble betydelig større enn hva det ville vært grunn til å regne med selv ved en riktig oppfatning av oppdragets karakter. Moloen var opprinnelig kostnadsberegnet til kr 636.000. Etter uværet i oktober 2000, som på ny ødela steinfyllingen og skadet Norelements fabrikkbygning, var SINTEFs konklusjon i rapport 20. november 2000 at det måtte bygges en molo med andre dimensjoner, blant annet ved bruk av betydelig større steinblokker. Kostnadene ble nå beregnet til 20 millioner kroner. Etter ytterligere undersøkelser, blant annet modellforsøk for bølger, anbefalte SINTEF i rapport 3. mai 2001 å bygge moloen med enda større steinblokker. Samtidig anbefalte de å sprenge ut deler av en liten fjellknaus i sjøkanten ved moloens vestende, det såkalte Bukkespringet. Årsaken var at bølgene, som her kom rett inn fra det åpne havet, brøt mot knausen på en slik måte at de fikk en betydelig forsterket kraft. Moloen ble bygget i samsvar med denne anbefalingen, og den endelige prisen ble, som jeg har vært inne på, 40 millioner kroner. 

(51) 
Jeg legger til grunn at den spesielle effekten av Bukkespringet ikke var alminnelig kjent blant fagfolk før 2000, og at heller ikke SINTEF påpekte den før i sin endelige rapport av 3. mai 2001. Partene er imidlertid sterkt uenige om hvor stor del av kostnadsøkningen som faktisk skyldes dette. Tingretten anslo det til 20 millioner kroner, mens lagmannsretten for sin del uttalte at det neppe oversteg 4 millioner kroner. Bevisførselen for Høyesterett omkring dette spørsmålet har vært begrenset, og jeg finner det vanskelig å fravike det anslag lagmannsretten, etter umiddelbar bevisførsel og i forbindelse med en grundig gjennomgang av hele sakskomplekset, har kommet frem til. Spørsmålet vil uansett bare bli ett element i en samlet vurdering. Jeg nøyer meg derfor med å legge til grunn at ca. 4 millioner kroner av tapet var i særlig grad upåregnelig. 

(52) 
I den samlede vurdering jeg avslutningsvis skal gjøre av om lemping bør skje, viser jeg til at saken er spesiell på flere måter. Det foreligger et ekstraordinært stort tap i et rådgivningsforhold som normalt ikke utløser tap av slike dimensjoner, og hvor avtalt ansvarsbegrensning er vanlig. Dernest er kontrakten inngått på en usedvanlig måte, der begge parter har ansvar for at de uklarheter som har ført til tapet, er oppstått. I tillegg var deler av tapet i særlig grad upåregnelig for skadevolder. Samlet sett finner jeg det derfor rimelig at skadelidte bærer om lag 1/3 av tapet, slik at Multiconsults ansvar blir 23 millioner kroner. Av dette er 3 millioner kroner allerede utbetalt. Partene er enige om at det skal betales den til enhver tid gjeldende morarente med virkning fra 1. juni 2001. 

(53) 
Anken slik den er tillatt fremmet, har bare delvis ført frem, og hver av partene må derfor bære sine saksomkostninger for Høyesterett etter tvistemålsloven § 174, jf. § 180 annet ledd. Etter min mening bør det heller ikke tilkjennes saksomkostninger for de lavere instanser. 

(54) 
Jeg stemmer for denne dom 

	1.
	Multiconsult AS betaler til Mandal kommune 20.000.000 - tjuemillioner - kroner innen 2 - to - uker fra forkynnelsen av denne dom med tillegg av den alminnelige forsinkelsesrente etter forsinkelsesrenteloven § 3 første ledd første punktum fra 1. juni 2001 til betaling skjer. 


	2.
	Saksomkostninger tilkjennes ikke for noen instans. 


(55) 
Dommer Skoghøy: Jeg er enig med førstvoterende i at det er grunnlag for å lempe Multiconsults ansvar, men har et noe annet syn på det rettslige grunnlag for lemping og mener at ansvaret bør reduseres med noe mer enn det hun har gått inn for. 

(56) 
Når det gjelder forhistorien til lempingsregelen i skadeserstatningsloven § 5-2, viser jeg til førstvoterendes votum. Som det fremgår av dette, ble bestemmelsen vedtatt før kjøpsloven av 1988, og kjøpsloven av 1907 innholdt ingen bestemmelse om lemping av ansvar i kontraktsforhold. Uttalelsene i NOU 1977:33 side 15 og Ot.prp.nr.75 (1983-84), side 18 om at selgerens ansvar for mislighold ikke kan lempes etter skadeserstatningslovens lempingsregel, må leses på denne bakgrunn. Ved bestemmelsen i kjøpsloven av 1988 § 70 andre ledd ble det gitt en generell regel om lemping av erstatningsansvar for kontraktsbrudd i kjøpsforhold, og denne bestemmelsen har dannet mønster for tilsvarende lempingsregler i senere kontraktsrettslovgivning, se håndverkertjenesteloven § 30 tredje ledd, avhendingsloven § 7-2 andre ledd, bustadoppføringsloven § 36 tredje ledd, husleieloven § 2-14 femte ledd og forbrukerkjøpsloven § 54 andre ledd. Det er noe tilfeldig hvilke områder av kontraktsretten som er blitt lovregulert, og dersom misligholdsansvar bare skal kunne lempes i tilfeller hvor det foreligger uttrykkelig lovhjemmel for det, vil det virke vilkårlig. På bakgrunn av den lovgivningsmessige utvikling som har funnet sted, må det etter min oppfatning i dag legges til grunn som en generell regel at også ansvar i kontraktsforhold kan lempes. 

(57) 
De kontraktsrettslige lempingsregler vi har fått, er noe annerledes utformet enn lempingsregelen i skadeserstatningsloven § 5-2. Etter skadeserstatningsloven § 5-2 kan erstatningsansvar lempes « når retten under hensyn til skadens størrelse, den ansvarliges økonomiske bæreevne, foreliggende forsikringer og forsikringsmuligheter, skyldforhold og forholdene ellers finner at ansvaret virker urimelig tyngende for den ansvarlige » eller « når det i særlige tilfelle er rimelig at den skadelidte helt eller delvis bærer skaden ». Kjøpsloven § 70 andre ledd fastsetter at erstatningen « kan settes ned dersom den vil virke urimelig for den ansvarlige part ut fra tapets størrelse i forhold til det tap som vanligvis oppstår i liknende tilfelle, og tilhøva ellers ». De øvrige kontraktsrettslige lempingsbestemmelsene er utformet på samme måte som kjøpsloven. Siden de kontraktsrettslige lempingsbestemmelsene ikke bare viser til « tapets størrelse i forhold til det tap som vanligvis oppstår i liknende tilfelle », men også til « tilhøva ellers », vil det i praksis neppe bli noen stor forskjell på lempingsvurderingen, da dette uttrykket blant annet må omfatte den ansvarliges økonomiske bæreevne, foreliggende forsikringer og forsikringsmuligheter og partenes skyldforhold. Siden de kontraktsrettslige lempingsbestemmelsene særskilt fremhever tapets størrelse i forhold til det tap som vanligvis vil oppstå i lignende tilfeller, må imidlertid dette momentet ved lemping av kontraktsansvar bli noe mer sentralt enn ved lemping av utenomkontraktsrettslig ansvar. Den reelle begrunnelse for dette er at ansvaret for mislighold i kontrakt må utlignes i kontraktsvederlaget, og at partene i tilfeller hvor det ikke foreligger forsikringer eller forsikringsmuligheter, av hensyn til en mest mulig rasjonell prisfastsettelse har behov for å kunne basere seg på at et erstatningsansvar vil ligge innenfor noenlunde normale rammer. Dette hensynet gjør seg ikke bare gjeldende ved kjøp og andre kontraktsforhold som det finnes uttrykkelige lempingsbestemmelser for, men også på områder innenfor kontraktsretten hvor man ikke har uttrykkelige lempingsbestemmelser. På denne bakgrunn må det etter min oppfatning legges til grunn at lempingsvurderingen ved mislighold i kontraktsforhold hvor det ikke foreligger noen uttrykkelig lovhjemmel for lemping, må skje på grunnlag av vurderingstemaet i kjøpsloven § 70 andre ledd. 

(58) 
Som førstvoterende har påpekt, er tapet i det foreliggende tilfellet ekstraordinært stort. Dette skyldes blant annet at moloen på grunn av den bølgeforsterkende effekt som Bukkespringet hadde, måtte fundamenteres på en annen måte og bygges med mye større steinblokker enn opprinnelig planlagt. Førstvoterende har under henvisning til lagmannsrettens dom lagt til grunn at kostnadsøkningen på grunn av Bukkespringet utgjør ca. kr 4 millioner. Etter mitt syn må det legges til grunn at kostnadsøkningen på grunn av « Bukkespring-effekten » er adskillig større. 

(59) 
Multiconsult har for Høyesterett fremlagt en beregning som viser at kostnadsøkningen på grunn av « Bukkespring-effekten » utgjør brutto kr 20,5 millioner inklusive merverdiavgift. På grunn av at moloen måtte bygges med større steinblokker enn opprinnelig planlagt, og det var vanskelig ved utsprengning å oppnå tilstrekkelig steinstørrelse, ble det imidlertid produsert betydelige mengder med stein som ikke kunne brukes til moloen. Disse steinmassene er benyttet til å utfylle et areal som kommunen kan nyttiggjøre seg. Selv om man trekker fra verdien av det økte areal kommunen har fått på grunn av Bukkespringet, har « Bukkespring-effekten » ut fra de beregninger Multiconsult har fremlagt, medført en netto kostnadsøkning på rundt kr 15,5 millioner. Tingretten la til grunn at kostnadsøkningen på grunn av Bukkespringet er av en slik størrelse, og i Multiconsults anke til Høyesterett ble kommunen bedt om å gi en detaljert redegjørelse for dens syn på årsakene til kostnadsøkningen dersom den ville bestride dette. Dette har kommunen ikke gjort. For vurderingen av lempingsspørsmålet finner jeg ikke grunn til å ta noe bestemt standpunkt til hvor stor del av kostnadsøkningen som kan tilbakeføres til « Bukkespring-effekten ». Etter bevisførselen for Høyesterett må det imidlertid etter min oppfatning legges til grunn at denne er adskillig større enn det lagmannsretten har lagt til grunn og mest sannsynlig utgjør over kr 10 millioner. 

(60) 
Ved vurderingen av om det er grunnlag for lemping, har førstvoterende blant annet lagt vekt på at det for rådgivningsansvar av denne type er vanlig å avtale ansvarsbegrensning. Jeg er enig i at dette må tillegges vekt ved vurderingen. Dersom det var blitt skrevet formell kontrakt, ville ansvaret i dette tilfellet høyst sannsynlig ha vært begrenset til kr 3 millioner. Da det ikke er avtalt ansvarsbegrensning, kan imidlertid ansvaret ikke reduseres til dette beløp. Det at det er vanlig å avtale ansvarsbegrensning, og at ansvaret i dette tilfellet mest sannsynlig ville ha vært begrenset til kr 3 millioner dersom det var blitt inngått formell kontrakt, må likevel tillegges betydelig vekt ved vurderingen av om ansvaret skal lempes. Jeg er også enig med førstvoterende i hennes syn på partenes skyld og betydningen av Multiconsults økonomiske stilling. 

(61) 
Etter en samlet vurdering av de momenter jeg har nevnt, er jeg kommet til at Multiconsults totale ansvar bør reduseres til kr 18 millioner. Som nevnt av førstvoterende, har Multiconsults forsikringsselskap betalt kr 3 millioner til kommunen. Dette innebærer at Multiconsults restansvar utgjør kr 15 millioner. I tillegg kommer forsinkelsesrente fra 1. juni 2001. 

(62) 
Når det gjelder saksomkostningene, er jeg enig med førstvoterende. 

(63) 
Dommer Gussgard: Jeg er i det vesentlige og i resultatet enig med førstvoterende, dommer Stabel. 

(64) 
Dommer Oftedal Broch: Likeså. 

(65) 
Dommer Aasland: Jeg er i det vesentlige og i resultatet enig med annenvoterende, dommer Skoghøy. 

(66) Etter stemmegivningen avsa Høyesterett denne 

dom: 

	1.
	Multiconsult AS betaler til Mandal kommune 20.000.000 - tjuemillioner - kroner innen 2 - to - uker fra forkynnelsen av denne dom med tillegg av den alminnelige forsinkelsesrente etter forsinkelsesrenteloven § 3 første ledd første punktum fra 1. juni 2001 til betaling skjer. 


	2.
	Saksomkostninger tilkjennes ikke for noen instans. 


Rt 2005 104 Sinnsykes ansvar Oppreisning
SAMMENDRAG: 
Saken gjaldt krav om oppreisning etter skadeserstatningsloven §3-5, jf §1-3, for fysisk og psykisk skade etter et forsøk på drap begått av en som var sinnssyk da handlingen fant sted. Høyesterett kom til at skadeserstatningsloven §1-3 gjelder alle former for personlig skyldansvar og dermed også ansvar for oppreisning etter skadeserstatningsloven §3-5. Høyesteretts flertall kom til at gjerningsmannen i sin psykotiske tilstand var klar over at han gjentatte ganger stakk med kniv og at stikkene var rettet mot et menneske. Dermed handlet han forsettlig etter skadeserstatningsloven §3-5 bokstav a. På grunn av gjerningsmannens sinnssykdom og begrensede økonomiske evne ble oppreisningen redusert. Et mindretall kom til at gjerningsmannen ikke kunne pålegges å betale erstatning..

DOMMERE: 
Stang Lund, Støle, Skoghøy. Dissens: Flock, Schei. 
(1) 
Dommer Stang Lund: Saken gjelder krav om oppreisning etter skadeserstatningsloven § 3-5 jf. § 1-3 for fysisk og psykisk skade etter et forsøk på drap begått av en som var sinnssyk da handlingen fant sted. 

(2) 
B, født *.*. 1968, ble 29. august 2002 satt under tiltale blant annet for overtredelse av straffeloven § 233 jf. § 49 for erverv av dom på overføring til tvungent psykisk helsevern. Grunnlaget var: 

	
	       « Mandag 10. desember 2001 kl. 0002 på Radisson SAS Plaza Hotel på Sonja Henies plass i Oslo, stakk han A med en kniv, slik at han fikk et 4 cm langt kutt i høyre kinn og et 8-9 cm langt kutt i nakken som gikk gjennom nakkemuskulaturen og inn mot ryggraden. Drapsforsøket lyktes ikke idet ingen av stikkene var dødelige og fordi A kom under rask legebehandling. » 


(24) 
Jeg er kommet til at anken må tas til følge. 

(25) 
Skadeserstatningsloven § 1-3 første ledd første punktum har siden ikrafttreden 1. juli 1969 hatt slik ordlyd: 

	
	       « Den som er sinnssyk, åndssvak, bevisstløs eller befinner seg i en lignende forstyrrelse av sinnstilstanden, plikter å erstatte den skade han volder for så vidt det finnes rimelig under hensyn til utvidet adferd, økonomisk evne og forholdene ellers. » 


(26) 
Etter annet punktum har skadevolderen det ansvar som ellers ville følge av alminnelige erstatningsregler om han selvforskyldt har brakt seg i en forbigående tilstand av utilregnelighet. Det er ingen opplysninger i saken som underbygger As anførsel om at Bs bruk av khat har forårsaket hans sinnssykdom. Som jeg kommer til senere, antar de sakkyndige at han hadde vært sinnssyk i lengre tid før overgrepet fant sted, slik at særregelen om ansvar i § 1-3 første ledd annet punktum uansett ikke får anvendelse. 

(27) 
B har anført at § 1-3 bare gjelder erstatning for skade som fører til økonomisk tap. Hvis bestemmelsen også gjelder for oppreisning, er ikke vilkårene etter § 3-5 oppfylt. B var sinnssyk i den grad at han ikke hadde skyldevne da den skadevoldende handling fant sted. Under enhver omstendighet vil idømmelse av oppreisning i dette tilfellet være urimelig etter § 1-3. Jeg behandler først spørsmålet om § 1-3 også gjelder oppreisning etter § 3-5. 

(28) 
Straffelovens ikrafttredelseslov § 23 inneholdt bestemmelser om erstatningsansvar for sinnssyke eller bevisstløse. Som sinnssyke ble også regnet høygradig åndssvake. Hovedregelen var at slike skadevoldere ikke var ansvarlig med mindre vedkommende ved egen skyld var kommet i en forbigående utilregnelig tilstand. I de tilfeller en sinnssyk eller en bevisstløs skadevolder hadde formue (midler), kunne retten etter en konkret vurdering av rimelighet bestemme at skaden helt eller delvis skulle betales av formuen. Bestemmelsen var forstått slik at sinnssyke som hadde formue, ikke kunne pålegges å betale oppreisning etter straffelovens ikrafttredelseslov § 19 og § 21, begge annet ledd, jf eksempelvis Kjerschow: Almindelig borgerlig straffelov (1930) side 1007 jf. side 1006. 

(29) 
I Innstilling I fra utvalget som utredet spørsmålet om barns, foreldres og arbeidsgiveres ansvar avgitt i 1964, ble også sinnssykes erstatningsansvar drøftet. Utvalget fant at straffelovens ikrafttredelseslov § 23 var mindre tilfredsstillende og fremmet forslag om nye bestemmelser om erstatningsplikt for utilregnelige. Utvalget uttalte på side 27 første spalte: 

	
	       « Det som etter utvalgets oppfatning prinsipielt bør være avgjørende for om det bør gjelde særlige regler for den sinnssykes erstatningsansvar, er om sinnssykdommen i det konkrete tilfelle har innvirket på den skadegjørende handling. Hvis sinnssykdommen ikke har hatt noen som helst innvirkning, er det liten eller ingen grunn til å sette den sinnssyke i en særstilling i forhold til andre skadevoldere. » 


(30) 
Utvalget foreslo en bestemmelse som påla sinnssyke ansvar om dette ble funnet rimelig « under hensyn til sinnstilstandens innvirkning på skadevoldingen, utvist skyld, skadevolderens og skadelidtes økonomiske evne og forholdene for øvrig ». 

(31) 
Under høringen gikk blant annet formannen i den rettsmedisinke kommisjon og direktøren for Gaustad sykehus på prinsipielt grunnlag imot at sinnssyke kunne ha et skyldansvar, jf. Ot.prp.nr.48 (1965-1966) sidene 22-24. Departementet konkluderte under noen tvil med å foreslå at sinnssyke skulle være erstatningsansvarlige om dette fantes rimelig under hensyn til utvist atferd, økonomisk evne og forholdene ellers, jf forslaget til § 3 i proposisjonen side 90. Uansett ville de være ansvarlige når sykdommen i det konkrete tilfelle ikke hadde innvirket på den skadegjørende handling, jf. proposisjonen side 24 annen spalte med tilslutning til Innstilling I side 27 første spalte, som er gjengitt tidligere. 

(32) 
Et flertall i justiskomiteen gikk inn for at sinnssyke bare skulle erstatte skaden om dette var rimelig uansett om skaden er voldt under innflytelse av sykdommen eller ikke. Deretter fortsatte flertallet i Innst.O.VII (1967-68) sidene 18-19: 

	
	       « ... Forslaget innebærer en oppmyking både i relasjon til forslaget i proposisjonen og til den regel som gjelder idag. Prinsipielt helt å frita den sinnsyke for erstatningsansvar, altså opprettholde den någjeldende regel slik mindretallet vil gå inn for, finner flertallet ikke riktig. Som det er pekt på i proposisjonen (s. 26), kan en person som medisinsk er å anse som sinnsyk, komme til å volde ordinære dagligdagse skader helt på tilsvarende måte som en normal, og det kan da være rimelig at han erstatter skaden. ... » 


(33) 
Hvorvidt en sinnssyk skadevolder også skulle kunne idømmes oppreisning, er ikke omtalt i forarbeidene. 

(34) 
B har påberopt uttalelser i proposisjonen om hensynet til gjenoppretting som må forstås slik at § 1-3 bare tar sikte på erstatning for økonomisk tap, jf særlig side 25 annen spalte. Jeg bemerker at formålet med oppreisning opprinnelig var forskjellig fra erstatning for økonomisk skade. Oppreisningen skulle gi uttrykk for samfunnets fordømmelse av handlingen, ha en preventiv funksjon og samtidig gi oppreisning ut over erstatning for økonomisk tap for de lidelser skadelidte ble påført. Utviklingen i senere år har imidlertid gått i retning av at selv om krav på oppreisning også har et preventivt og pønalt formål, skal oppreisning først og fremst kompensere for den krenkelse som er påført, jf. Rt-1999-1363 på side 1378. 

(35) 
Innføringen av en generell regel i § 1-3 om sinnssykes plikt til å betale erstatning innebærer at bestemmelsene om personlig skyldansvar i kapitlene 3 til og med 5 også får anvendelse for sinnssyke skadevoldere. Etter min mening vil det da virke kunstig om ansvarsregelen i § 1-3 ikke skulle omfatte § 3-5 om erstatning for skade av ikke økonomisk art. Det at oppreisning etter hvert først og fremst blir tilkjent for å kompensere for den påførte krenkelse, og hensynet til den krenkede, tilsier at en sinnssyk bør kunne pålegges å betale oppreisning når dette er rimelig. I den konkrete bedømmelse av utvist atferd vil imidlertid spørsmålet om den skadegjørende handling må anses for å være en følge av sinnssykdommen stå sentralt, jf. Ot.prp.nr.48 (1965-1966) side 24 annen spalte med henvisning til Innstilling I fra det sakkyndige utvalg og Hellesylt: Lov og rett for 1970 side 244. 

(36) 
Spørsmålet blir etter dette om skadeserstatningsloven § 3-5 gir grunnlag for å tilkjenne oppreisning også når skadevolder er sinnssyk. Første ledd første punktum lyder: 

	
	       « Den som forsettlig eller grovt aktløst har 


	a)
	voldt skade på person eller 


	b)
	tilføyd krenking eller utvist mislig atferd som nevnt i § 3-3, 


	
	kan - uansett om det ytes menerstatning etter § 3-2 eller standardisert erstatning etter § 3-2a - pålegges å betale den fornærmede en slik engangssum som retten finner rimelig til erstatning (oppreisning) for den voldte tort og smerte og for annen krenking eller skade av ikke-økonomisk art. ... » 


(37) 
Bestemmelsen kom inn i skadeserstatningsloven ved lov 25. mai 1973 nr. 26 som en del av kapittel 3 om erstatning for skade på person, for andre personlige krenkinger m.m. og for tap av forsørger. Den er en videreføring av straffelovens ikrafttredelseslov § 19 annet ledd om oppreisning for skade på legeme eller helbred eller krenkelse av friheten. Bortsett fra enkelte endringer som var nødvendig på grunn av overflytting og plassering i den nye lov, er innholdet ikke endret, jf. Ot.prp.nr.4 (1972-1973) sidene 32 og 40. Henvisningen til § 3-2a ble tilføyd ved lov 18. desember 1987 nr. 96. 

(38) 
B anfører at han ikke har skyldevne på grunn av sinnssykdommen. Til støtte for dette har han særlig vist til de rettsoppnevnte sakkyndiges uttalelse om at han i psykotisk tilstand var uten evne til realistisk å vurdere sitt forhold til omverdenen. Når han på grunn av sinnssykdommen ikke har kontroll over sine egne handlinger, kan han ikke opptre forsettlig eller bevisst uaktsomt. 

(39) 
Jeg bemerker at ved den strafferettslige bedømmelse av utilregneliges skyldevne har kravet til subjektiv skyld i form av forsett eller uaktsomhet vært ansett for å være forskjellig fra kravet til tilregnelighet. Det at gjerningsmannen er utilregnelig, utelukker således ikke forsett, jf. Andenæs: Alminnelig strafferett 5 utgave sidene 240-241. Den psykiske abnormtilstand kan imidlertid være så dyptgripende at den utelukker forsett, jf. NOU 1974:17 om strafferettslig utilregnelighet og strafferettslige særreaksjoner side 153 første spalte. 

(40) 
Spørsmålet er om bedømmelsen av forsett etter skadeserstatningsloven § 3-5 helt ut står i samme stilling. I merknadene til utkastet § 3 (loven § 1-3) uttales om de subjektive vilkår for erstatningsansvar i Ot.prp.nr.48 (1965-1966) side 30: 

	
	       « Det er et vilkår for ansvar at skaden er voldt ved en handling eller unnlatelse som innebærer en krenkelse av den alminnelige (objektive) culpa-norm, slik at skaden ville ha blitt ansett for å være voldt ved forsett eller uaktsomhet om skadevolderen hadde vært en « normal » person. At det her ikke er meningen å innføre noe som helst ansvar på objektivt grunnlag, kommer forutsetningsvis fram, jfr. ordene « for så vidt det finnes rimelig under hensyn til utvist atferd. ... » Når ikke ordene « forsettlig eller uaktsomt » er tatt med, skyldes det at dette kunne føre tanken inn på at det nødvendigvis skal foreligge grunnlag for personlig bebreidelse mot den sinnssyke for å ilegge ham ansvar. Som nevnt i merknadene foran s. 26 bør det neppe i alle tilfelle være et vilkår for erstatningsansvar at det er grunnlag for å rette personlig bebreidelse mot den sinnssyke for den atferd han har utvist. » 


(41) 
Det følger av § 1-3 og forarbeidene at domstolene må ta stilling til vilkårene for erstatning, og herunder subjektiv skyld. I dagliglivet vil en sinnssyk, som andre, kunne være uoppmerksom eller skjødesløs og derved kunne komme i ansvar uten at dette trenger å ha noen sammenheng med sinnstilstanden, jf. Innst.O.VIII (1967-68) sidene 18-19. Etter § 3-5 må den sinnssyke ha handlet med forsett eller utvist grov uaktsomhet. I dette ligger en sterk bebreidelse som gjør spørsmålet om sinnssykes skyldevne særlig aktuelt. 

(42) 
Skyldkravet i § 3-5 bokstav a knytter seg til selve handlingen, som i den tidligere bestemmelse i straffelovens ikrafttredelseslov § 19 annet ledd. Overføringen av bestemmelsen til skadeserstatningsloven medførte ingen endring i realiteten, jf. forarbeidene som det er vist til tidligere. For å tilkjenne oppreisning kreves imidlertid ikke at forsettet omfatter skadefølgen, jf. Rt-1999-887 på side 895. Jeg forstår § 3-5 bokstav a slik at om retten finner bevist at den sinnssyke var klar over at han anvendte vold, og at volden rettet seg mot et menneske, vil det foreligge forsett. 

(43) 
Jeg går nå over til spørsmålet om B handlet forsettlig da han gjentatte ganger stakk A med kniv.

… 

(51) 
Etter bevisførselen for Høyesterett legger jeg, som lagmannsretten etter den umiddelbare bevisførsel, til grunn at B i sin psykotiske tilstand var klar over at han gjentatte ganger stakk med kniv, og at stikkene var rettet mot et menneske. Han har således handlet forsettlig etter skadeserstatningsloven § 3-5 bokstav a. 

(52) 
Som den tidligere straffelovens ikrafttredelseslov § 19 annet ledd, bestemmer § 3-5 at oppreisning kan pålegges skadevolder. Det forhold at skadevolder strafferettslig er utilregnelig, og at påføring av skaden skyldes en psykotisk tilstand, kunne tenkes å være et grunnlag for å nekte oppreisning selv om vilkårene er oppfylt. Til dette bemerkes at praksis i lengre tid har vært å idømme oppreisning etter rettens skjønn når vilkårene etter § 3-5 er oppfylt, jf.eksempelvis Rt-1988-532 og senest Rt-2003-1580 avsnitt (28) og Rt-2004-1324 avsnitt (35). De senere års praksis med normering av oppreisning for visse kategorier skadelidte underbygger at oppreisning normalt skal gis når vilkårene for dette foreligger, jf. eksempelvis Rt-1988-532 , Rt-2001-274 , Rt-2002-481 og Rt-2004-592 . Utviklingen fram til at oppreisning først og fremst skal kompensere for den krenkelse som er påført, tilsier også at oppreisning av hensyn til skadelidte gis når lovens vilkår er oppfylt. Etter min mening bør spørsmålet om en sinnssyk skal pålegges å betale oppreisning vurderes etter den generelle bestemmelse om erstatningsansvar for sinnssyke. 

(53) 
Etter § 1-3 kan en sinnssyk bare pålegges å betale erstatning for voldt skade når retten under hensyn til utvist atferd, økonomisk evne og forholdene ellers finner det rimelig. Ved utmålingen etter § 3-5 skal etter rettspraksis legges vekt på handlingens objektive grovhet, skadevolders skyld, skadelidtes opplevelse av krenkelsen og arten og omfanget av de påførte skadevirkninger. Som jeg tidligere har nevnt, er det at den skadevoldende handling antas å være en følge av sinnssykdommen ikke til hinder for å pålegge ansvar, men ved den konkrete bedømmelse av utvist atferd vil dette spørsmål stå sentralt. 

(54) 
Også omfanget av skaden er av betydning for om oppreisning skal gis og størrelsen. Knivstikkene førte til fysiske skader, som i spesialisterklæring 2. desember 2003 ble antatt å tilsvare en varig medisinsk invaliditet på 20 prosent. Den psykiske skade har professor Weisæth for Høyesterett anslått til en varig skadebetinget psykisk minsteinvaliditet på 25 prosent. Om virkningene av den psykiske skade uttales: 

	
	       « Hans psykiske skade har ført til redusert arbeidsevne og er eneste årsak til sykmeldingsperioder av betydelig varighet og nødvendig jobbskifte. På tross av at han er i fullt arbeid i dag, foreligger det således en viss yrkesvalghemming. Han bør iallfall de nærmeste årene ikke ha arbeid som kan involvere fysiske trusler. I så måte må det antas at det er etablert en permanent sårbarhet. Som beskrevet er det en klar reduksjon av hans livskvalitet også i forhold til fritid, familie og arbeid. » 


(55) 
Det er på det rene at Bs økonomiske evne er svært begrenset. Han mottar månedlig 1403 kroner i sosial stønad og er uten formue i Norge. Skadevolders økonomi skal etter skadeserstatningsloven § 1-3 tas med i vurderingen. Ved utmåling av oppreisning etter § 3-5 for tilregnelige skadevoldere kommer økonomisk evne mer i bakgrunnen når oppreisningen er knyttet til straffbare handlinger, jf. Rt-1988-532 , Rt-2001-274 og Høyesteretts dom 19. november 2004 avsnitt (39) ( HR-2004-01925-A-A39 ). Lemping etter § 5-2 i en utmålt oppreisning har vært ansett lite naturlig, jf. Rt-1997-883 på side 891. Denne praksis kan etter min mening ikke uten videre være avgjørende når skadevolder er utilregnelig. § 1-3 nevner uttrykkelig den utilregneliges økonomiske evne. 

(56) 
Ved vurderingen av om det er rimelig etter skadeserstatningsloven § 1-3 å pålegge B å betale oppreisning må hans interesse av å bli beskyttet mot de økonomiske konsekvenser av handlinger som skyldes sinnssykdommen, holdes opp mot As behov for oppreisning for den krenkelse han har blitt utsatt for. Han ble i sitt arbeid som sikkerhetsansvarlig på hotell Plaza, uforskyldt et tilfeldig offer for Bs psykotiske handlinger. Den sakkyndige, professor Weisæth, peker på at en « eventuell økonomisk erstatning/oppreisning vil være en positiv prognostisk faktor ». Når lovgiver har bestemt at utilregnelige kan pålegges å betale erstatning for økonomisk skade påført under sinnssykdom, må etter min mening dette også få betydning for krav om oppreisning for å avbøte virkningene av krenkelsen og skaden. Det at en skadevoldende handling må anses for å være en følge av sinnssykdom, kan ikke i seg selv føre til at oppreisning ikke skal tilkjennes. 

(57) 
B har anført at voldsoffererstatningsloven § 6 jf. § 1 første ledd annet punktum gir skadelidte krav på erstatning og oppreisning selv om gjerningsmannen ikke kan straffes på grunn av sinnssykdom. Den skadelidte vil innen rammen av denne lov således også få dekket ikke-økonomisk tap av staten. Etter min mening bør voldsofferstatningsloven ikke få betydning i forholdet mellom en sinnssyk skadevolder og skadelidte. Denne lov har ikke vært trukket inn i tidligere avgjørelser av Høyesterett om tilregnelige skadevoldere skal pålegges å betale oppreisning etter skadeserstatningsloven § 3-5. 

(58) 
I dette tilfellet må imidlertid Bs sinnssykdom fører til en vesentlig reduksjon av oppreisningen. Den skadegjørende handling skyldes alene sinnssykdommen, som medførte at han ikke hadde evnen til realistisk å vurdere sitt forhold til omverdenen. Hans økonomiske evne er meget begrenset, hvilket også skal tas hensyn til etter § 1-3. Selv om overfallet objektivt sett er meget grovt, og den påførte skade betydelig, må oppreisningen etter min mening begrenses til 50.000 kroner. 


…

(61) 
Dommer Flock: Jeg er kommet til samme resultat som lagmannsrettens flertall. 

(62) 
Jeg er enig med førstvoterende i at skadeserstatningsloven § 1-3 gjelder alle former for personlig skyldansvar, og dermed også ansvar for oppreisning etter skadeserstatningsloven § 3-5. Etter § 1-3 kan en sinnsyk pålegges ansvar for den skade han volder « for så vidt det finnes rimelig under hensyn til utvist adferd, økonomisk evne og forholdene ellers ». Førstvoterende har gått gjennom tilblivelseshistorien og gitt utsnitt av forarbeidene til bestemmelsen. Ved den rimelighetsvurdering som det gis anvisning på, må det være et sentralt moment i hvilken grad den skadevoldende handling kan sies å være påvirket av sinnssykdommen. Jo sterkere sykdommen har virket inn, dess mer vil det tale mot ansvar. 

(63) 
Skal oppreisningsansvar ilegges, må også vilkårene etter skadeserstatningsloven § 3-5 være oppfylt. Den skadevoldende handling må være begått forsettlig eller grovt uaktsomt. Jeg er enig med førstvoterende i at i nærværende sak er selve skadetilføyelsen utført med forsett i lovens forstand. 

(64) 
Ved den konkrete vurderingen av om det er riktig å ilegge en sinnssyk et slikt ansvar, må de hensyn oppreisningsbestemmelsen skal ivareta komme sentralt inn. Dette må gjelde hva enten ansvaret forankres i « kan »-regelen i § 3-5 eller i rimelighetsvurderingen etter § 1-3. Kravet om forsett eller grov uaktsomhet viser at kravet om oppreisning er reservert for de tilfeller der skadevolderen er sterkt å bebreide. Her ligger en vesentlig forskjell sammenlignet med skyldkravet ved ansvar for økonomisk skade, der simpel uaktsomhet - ikke grov - er hovedregelen. 

(65) 
Dette forsterkede kravet til skyld i oppreisningsbestemmelsen i § 3-5 bidrar til å understreke at formålet med denne bestemmelsen også er pønalt; det skal bidra til å forhindre slike skadeforvoldelser. Selv om hensynet til skadelidte står sentralt, vil oppreisningen aldri kunne gi noen fullgod gjenopprettelse av den ikke-økonomiske skaden. Også på dette punkt er det således en ulikhet mellom oppreisning og erstatning. 

(66) 
De rettsoppnevnte sakkyndige, psykiaterne Arne Gravem og Kjersti Narud, har i sin erklæring lagt til grunn at B var psykotisk da han knivstakk A. Han « led under en sterkt endret virkelighetsoppfatning, med vrangforestillinger om forfølgelse, utsatt for magi og andre påvirkninger, forestillinger om omnipotens - verdenshersker ». De konkluderer med at psykosen var bakgrunnen for handlingen, og at B i sin psykotiske tilstand « vurderes å ha vært uten evne til realistisk å vurdere sitt forhold til omverdenen ». Det sakkyndige vitnet, professor Berthold Grünfeldt, som ikke selv hadde undersøkt B, men bygde sine vurderinger på de opplysninger som forelå om ham, konkluderte med at « En så dyptgående psykotisk prosess gir neppe personen rom for handlingsfrihet. Det dominerende har vært den psykotisk betingede svikt i virkelighetsforståelsen ». 

(67) 
Jeg kan ut fra de sakkyndiges erklæringer vanskelig se det annerledes enn at Bs handlinger var så preget av den dyptgående psykosen, med fundamental virkelighetsforstyrrelse, at han var ute av stand til å styres av rasjonell tenkning. Han manglet - for å låne professor Grünfeldts uttrykk - « rom for handlingsfrihet ». B har utvist forsett i den forstand at han med vilje har stukket A med kniven, fullt oppmerksom på de alvorlige følger dette kunne få for den som ble rammet. Men denne atferd synes fullt ut å være styrt av psykosen. Dermed mangler helt den bebreidelse som etter min oppfatning utgjør et sentralt element i oppreisningsbestemmelsen i § 3-5. I en slik situasjon kan jeg ikke se at det preventive hensyn har vekt i retning av å ilegge oppreisningsansvar. 

(68) 
A er rammet meget hardt. At han har behov for kompensasjon er klart, og det har også betydning det den sakkyndige, professor Lars Weisæth, uttaler om at en « eventuell økonomisk erstatning/oppreisning vil være en positiv prognostisk faktor ». Kompensasjonsbehovet vil imidlertid et stykke på vei bli ivaretatt ved voldsoffererstatning, som A har søkt om og åpenbart vil få. Slik erstatning ytes selv om gjerningsmannen ikke kan straffes fordi vedkommende var utilregnelig, jf. voldsoffererstatningsloven § 1 første ledd. Etter lovens § 6 kan det også ytes oppreisning for ikke-økonomisk skade. 

(69) 
Ut fra den totalvurdering som skal foretas etter skadeserstatningsloven § 1-3, er jeg etter dette kommet til at B ikke kan pålegges å betale oppreisning. Den skadevoldende handling var helt styrt av sinnssykdommen. Dette er en helt sentral side ved skadevolderens atferd som med tyngde taler mot å ilegge ansvar. Skadevolderens sinnstilstand må tillegges en særlig vekt når kravet gjelder ikke-økonomisk skade etter § 3-5. Den personlige bebreidelse og det preventive element som er med og begrunner oppreisningsansvaret, er som følge av sinnssykdommen her helt fraværende. Til tross for at skadeomfang og behov hos A taler for at oppreisning gis, vil det ikke være rimelig om B i denne situasjon skulle pålegges noe ansvar for oppreisning. 

(70) 
Under henvisning til tvistemålsloven § 180 første ledd er jeg enig i at saksomkostninger ikke blir tilkjent for Høyesterett. 

(71) 
Dommer Støle: Jeg er i det vesentlige og i resultatet enig med førstvoterende, dommer Stang Lund. 

(72) 
Dommer Skoghøy: Likeså. 

(73) 
Justitiarius Schei: Jeg er i det vesentlige og i resultatet enig med annenvoterende, dommer Flock. 

(74) 
Etter stemmegivningen avsa Høyesterett denne  dom: 

	1.
	B dømmes til å betale til A oppreisning med 50.000 - femtitusen - kroner med tillegg av den alminnelige forsinkelsesrente etter forsinkelsesrenteloven § 3 første ledd første punktum fra utløpet av oppfyllelsesfristen til betaling skjer. Oppfyllelsesfristen er 2 - to - uker fra forkynnelsen av Høyesteretts dom. 


Renter

Rt 2002 71 Grunnlag for renter 

INSTANS: 
Høyesterett - Dom.

STIKKORD: 
Advokatrett. Erstatningsrett. Renter av erstatningsbeløp.

SAMMENDRAG: 
En advokat var i lagmannsretten dømt til å betale erstatning til oppdragsgiver etter å ha handlet uforsvarlig i forbindelse med innløsning av en festekontrakt, en dom som ble rettskraftig da anken ble nektet fremmet. Ankesaken gjaldt nå spørsmål om plikt til å betale rente av erstatningsbeløpet for tiden før påkrav. Høyesterett kom til at tilfellet ikke kom inn under forsinkelsesrenteloven § 3 tredje ledd, som kun gjelder erstatningskrav for perioden etter påkrav. Høyesterett fant ikke grunn til å opprettholde den tradisjonelle lære om at renter krevde særskilt hjemmel. I dette konkrete tilfellet var ikke bare de tapspostene lagmannsretten ga dom for, men også det rentetapet som fulgte med, å anse som påregnelige erstatningsposter.

DOMMERE: 
Oftedal Broch, Lund, Aarbakke, Mæland, Smith. (Enstemmig dom.)

Dommer Oftedal Broch: Saken gjelder spørsmål om plikt til å betale rente av et erstatningsbeløp for tiden før påkrav.

…

Jeg er kommet til at anken i hovedsak må gis medhold.

Det første spørsmål er om renteplikten for tiden før påkrav reguleres av forsinkelsesrenteloven § 3 tredje ledd. Bestemmelsen lyder slik:

"Erstatning for rentetap e.l. som ikke dekkes av forsinkelsesrenten, fastsettes under hensyn til partenes forhold og omstendighetene ellers."

Etter min mening tyder ordlyden - "som ikke dekkes av forsinkelsesrenten" - på at bestemmelsen gjelder tiden mens forsinkelsesrenten løper, det vil si i forhold til ytterligere erstatningskrav for perioden etter påkravet. At spørsmålet om renteplikt forut for denne perioden faller utenom § 3 tredje ledd, støttes av at Morarenteutvalgets mandat var begrenset til "morarentens størrelse og vilkårene for at morarente skal påløpe", jf. NOU 1974:54 side 7. Og systematisk dreier bestemmelsene i loven seg, når man ser bort fra § 3 tredje ledd, i all hovedsak om forsinkelsesrenten. Dette synspunktet er også lagt til grunn av teorien innen feltet, jf. Kruger: Pengekrav, annen utgave 1984, side 396-397 og Bergsåker: Pengekravsrett 1994 side 177.

Spørsmålet om renter av erstatningskrav før påkrav må dermed løses på annet grunnlag enn forsinkelsesrentelovens bestemmelser. Tradisjonelt har oppfatningen i norsk rett vært at renteplikt bare foreligger dersom det er et særskilt grunnlag for det. Dette er uttrykt slik av Morarenteutvalget, som utgangspunkt for utvalgets fremstilling av gjeldende rett (side 10):

"I norsk rett forutsetter rente normalt hjemmel. Dette betyr at man ikke uten videre kan forlange det alminnelige rentenivå lagt til grunn for forrentning i et hvilket som helst gjeldsforhold. En forrentning av pengekrav kommer bare på tale hvor dette følger av lov, avtale eller en fast etablert sedvane." 

Men utvalget peker også på at det hadde vært en utvikling i retning av å åpne for flere tilfeller der renteplikt var aktuell. En mulighet for kreditor til å oppnå rente lå i

" ... de alminnelige reglerom erstatningsplikt ved mislighold og skadeforvoldelse. Etter omstendighetene kan renten figurere som en tapspost i erstatningsoppgjør og således føre til at kreditor blir holdt skadesløs i forbindelse med konkrete rentetap påført ham i egenskap av skadelidt eller kontraktspart."

De tilfeller der skadelidte uten særskilt lovhjemmel er blitt tilkjent rente av erstatningsbeløpet, har særlig vært der skadevolder har opptrådt kvalifisert klanderverdig, jf. Rt 1995 1641, som gjaldt forsikringsbedrageri, og Rt 1966 979, som gjaldt mislige forhold fra en bankkasserer. Men det er også eksempler på at renter har vært tilkjent uten at skadevolder har utvist noen grovere former for uaktsomhet, jf. Rt 1963 914, som gjaldt det offentliges beslag av en betydelig formue, som over lengre tid ble innsatt på ikke rentebærende foliokonto. Her uttalte annenvoterende som representant for flertallet:

"... jeg kan ikke se at det fra statens side er godtgjort at det var grunn til, som forholdene her lå an, å holde hele formuen på foliokonto i den lange tid forvaltningen varte. ... Når da det endelige resultat ble at tiltalen mot Ulfsjø ble frafalt og formuen ubeskåret ble levert tilbake til ham, må staten etter min oppfatning tilsvare de renter som kunne ha vært oppnådd."

Når jeg på denne bakgrunn skal vurdere spørsmålet om renteplikt for erstatningsbeløpene i vår sak, peker jeg først på at det nok i dag er en allmen oppfatning - også utenfor kommersielle forhold - at rådighet over penger og annen likviditet har en pris, og at det derfor i økende grad både kreves renter av pengefordringer, og erkjennes at renter må betales. Morarenteutvalgets forslag, nedfelt i forsinkelsesrenteloven § 2 første ledd, om at det gjelder renteplikt ved alle privatrettslige krav fra forfallstid så sant denne er avtalt, og ellers fra en måned etter påkrav, kan i seg selv sies å være et bidrag til denne utvikling. At det alminnelige rentenivået i Norge i perioder har vært høyt, har åpenbart også hatt betydning.

Jeg nevner at Høyesterett i noen tilfeller har tilkjent rentekompensasjon uten å ha hatt noen klar hjemmel å holde seg til. Ett område er ekspropriasjonssaker der det utviklet seg en praksis med å tilkjenne rente av ekspropriasjonserstatningen fra det tidspunkt da eksproprianten hadde tiltrådt eiendommen, jf. eksempelvis Rt 1970 192. Prinsippet er nedfelt i ekspropriasjonserstatningsloven 6. april 1984 nr. 17 § 10. Fra senere tid kan vises til praksis der Høyesterett tilkjenner en part saksomkostninger for de tidligere retter, mens dette opprinnelig ikke var tilkjent. Her er det blitt tilkjent et beløp i "avsavnsrente", fordi beløpet i disse tilfeller ikke kan anses forfalt - og forsinkelsesrente dermed ikke påløper - før oppfyllelsesfristen for Høyesteretts dom er utløpt. I den første sak der denne problemstilling ble nærmere omtalt, Rt 1983 127, uttalte førstvoterende:

"Når Høyesterett tilkjenner saksomkostninger for alle retter, antar jeg imidlertid at omkostningene bør settes til et samlet beløp, men at det ved beregningen av omkostningene for byretten og lagmannsretten bør legges til grunn at den ankende part bare får dekket sine utgifter fullt ut når det tas hensyn til den tid som er gått etter at de tidligere retters dommer ble avsagt."

Ut fra de forhold jeg nå har nevnt, er det slik jeg ser det ikke grunnlag for å opprettholde den tradisjonelle lære om at renter krever særskilt hjemmel. Det tap skadelidte påføres ved å oppnå erstatning lenge etter at skaden er påført ham, kan ikke lenger avfeies med at rentekrav ikke er hjemlet, men må vurderes som en mulig erstatningsberettiget tapspost. Hvorvidt en erstatning skal omfatte et rentetap, må avgjøres utfra en vurdering av den konkrete situasjon og på bakgrunn av vanlige erstatningsrettslige regler.

Ankemotparten har fremholdt at forsinkelsesrenteloven har redusert behovet for å kreve rente fra før det er fremsatt krav på et konkret erstatningsbeløp. Etter loven kan skadelidte utløse plikten for skadevolder til å svare forsinkelsesrente ved å fremsette påkrav, under forutsetning av at erstatningskravet anses forfalt. Fordi forsinkelsesrenten stort sett har ligget betydelig høyere enn markedsrenten, er den i særlig grad egnet til å fungere som normalerstatning.

Jeg skal ikke utelukke at dette moment bør vektlegges i enkelte saker. Særlig kan det være grunn til å tillegge det betydning der skadelidte har utvist passivitet overfor skadevolder, og ganske spesielt dersom skadevolder var uvitende om det oppståtte tap.

I vårt tilfelle finner jeg imidlertid at argumentene for å tilkjenne erstatning for rentetap er sterke. Jeg peker på at A henvendte seg til B for å få hjelp til å få avviklet festeforholdet på gunstigst mulig måte. At A deretter stolte på B også når det oppsto en rettslig konflikt, er meget forståelig. For A konkretiserte tapet seg først da rettssaken mot festeren var endelig avgjort. Tapet da besto ikke bare i at innløsningssummen ble for lav, men også i at pengene ble betalt to år for sent. Dette rentetapet ser jeg som en påregnelig tapspost i erstatningsoppgjøret. På samme måte stiller det seg med saksomkostninger som ble ilagt A. Fra han betalte beløpet og til forsinkelsesrente begynte å løpe i forhold til B, gikk han glipp av en renteinntekt, og dette var en følge av Bs uforsvarlige utførelse av oppdraget. As betaling av Bs honorar i anledning løsningssaken må ses på tilsvarende måte, slik at A har hevet advokatoppdraget, og krevd sin ytelse refundert, og dessuten erstatning for det tap han har lidt ved å gå glipp av rentefordelen i mellomtiden.

Det gjenstår å ta standpunkt til utmålingen av erstatningen for As rentetap. I utgangspunktet er hans eget tap avgjørende. Meget taler imidlertid for en standardisering ut fra det man etter forholdene i saken kunne kalle en "normalpris" på penger. I vår sak mener jeg denne må fastsettes med utgangspunkt i bankenes innskuddsrente for beløp i den størrelsesorden det dreier seg om, her rundt en halv million kroner. Erstatning tilsvarende utlånsrenten, som den ankende part har krevd, mener jeg forutsetter at han hadde behov enten for å betale gjeld eller oppta lån. Dette er ikke hevdet.

Jeg finner ikke noen veiledning i den ankende parts henvisning til festeavgiftens størrelse som mål på rentetapet, idet det nettopp er festeretten som er avløst. Heller ikke finner jeg grunnlag for ankemotpartens syn om at "overskudd" på forsinkelsesrenten skal tjene som fradragspost i As tap. De to postene dekker hver sin periode, og har delvis ulik begrunnelse.

Spørsmålet om rentenivået ved innskudd for de aktuelle år er meget lite opplyst for Høyesterett, og jeg må derfor foreta en skjønnsmessig fastsettelse. Med utgangspunkt i beløpene og en årlig rente mellom tre og fire prosent, fastsettes det totale rentetap til kr 40.000. Det er da foretatt et visst fratrekk fordi A i en periode rådet over innbetalt festeavgift, som deretter ble motregnet i innløsningssummen.

Ansvarsgrunnlag

Skyldansvar

Rt 1958 984 Blystad Fabrikker-dommen

STIKKORD:
Spørsmål om påregnelig skadefølge.

SAMMENDRAG: 
En gartner hadde avtale med vaktmesteren ved en fabrikk om at bedriften kunne kaste ren fyll på gartnertomten. Med et av lassene fulgte også to sekker avfallsfilm, ca 50 kg i hver sekk. Gartneren ville kvitte seg med filmen og tente på noe av den. Ilden bredte seg til den øvrige film og til en ferdighusfabrikk på nabotomten. Eieren av denne og dens arbeidere ble tilkjent erstatning hos førstnevnte fabrikk, hvis verksmester, lagerformann og sjåfør hadde opptrådt uaktsomt. Antatt at rettslig relevant årsakssammenheng forelå mellom deres opptreden og brannen, selv om den umiddelbare årsak til denne var gartnerens uaktsomme forhold.

DOMMERE: 
Bahr, Hiorthøy, Schei, Berger og Holmboe. (Enstemmig dom). 

Dommer Bahr: …

Jeg er kommet til samme resultat som lagmannsretten og tiltrer i det vesentlige det lagmannsretten har sagt til begrunnelse av sitt syn på ansvarsspørsmålet.

FRA BYRETTENS DOM:

Den 12. juni 1950 ca. kl. 19.30 oppsto det brann i A/ S Hytter og Hus' ferdighusfabrikk på Grefsen. Hele anlegget og det meste av materialer m.v. strøk med under brannen. Brannen oppsto som følge av at bedriftens nabo, gartner Reidar Aronsen, tente fyr på noe film inne på gartneriets område. Et par dager forut var det fra Blystad Fabrikker ved bedriftens sjåfør kjørt et lass fyll til gartneritomten og heriblant var det også to sekker avfallsfilm, ca. 50 kg i hver sekk. Gartner Aronsen hadde en avtale med vaktmesteren ved Blystad Fabrikker om at bedriften kunne kaste ren fyll på gartneritomten på veien langs gjerdet mot nabotomten. Aronsen ville kvitte seg med filmen for å unngå at barn kom inn på tomten og der forsynte seg av filmen. Han tok noe film ut av den ene sekken og gikk ca. 3 meter bort fra sekkene som sto ved gjerdet mot tomten til A/ S Hytter og Hus. Da han tente på, bredte ilden seg straks til de to sekker med film og derfra videre inn på området til Hytter og Hus med det resultat som allerede er nevnt.

…

Retten er kommet til det resultat at saksøktes verksmester og sjåfør må sies å ha opptrådt noe uaktsomt da de kvittet seg med de to sekker film på den måte som er nærmere gjengitt foran. Riktignok hadde, etter det som er kommet frem, ingen innen bedriften, da filmen ble innkjøpt, fått noen beskjed av den presumptivt sakkyndige selger av filmen om de strenge forskrifter for behandling og oppbevaring av film. De hadde heller ikke fått uttrykkelig beskjed om at det dreiet seg om lett antennelig nitrocellulosefilm. Men det er alment kjent at film hører til de lett antennelige og meget brennbare stoffer. De to sekker film burde ikke vært fjernet fra fabrikkens område uten at man hadde skaffet seg visshet for at de ikke havnet på et mindre sikkert sted. Verksmester Larm og lagerformann Amundsen regnet imidlertid med at sekkene ble brakt til den kommunale fyllingen på Grorud hvor det er kontroll og hvor filmen formentlig ville blitt brent på betryggende måte. Sjåføren har forklart at han ikke visste noe om hva sekkene inneholdt. Det var lagerformannen som hadde plasert dem på lasset uten å si fra til sjåføren. Etter rettens mening har bedriftens folk gjort seg skyldig i en mild grad av uaktsomhet, på grensen mot hendelig uhell. Risikoen for at filmen skulle komme på avveie må ha fremstillet seg som meget liten. Det bemerkes i denne forbindelse at sekkene med film ble anbrakt på inngjerdet område hos Monsen. At den måten bedriftens folk er gått frem på ved anledningen er i strid med filmforskriftene av 20. februar 1939 antas dog å være klart. Retten er imidlertid kommet til at det ikke foreligger en rettslig relevant årsakssammenheng mellom saksøktes handling og den inntrådte skade. Å gjøre saksøkte ansvarlig for gartner Aronsens vettløse og helt upåregnelige handling, ville etter rettens mening være å tøye den ansvarsbetingende årsakssammenheng for langt. Det er gartner Aronsen - det siste ledd i årsakskjeden - som er skadevolderen. En samlet vurdering av hele situasjonen taler mot å gjøre saksøkte ansvarlig for brannen. Det foreligger her et tilfelle hvor begivenhetenes forløp har hatt en uventet og etter livets alminnelige erfaring unormal vending. En liten feil har utløst en på forhånd helt upåregnelig virkning som det ville være urimelig å la saksøkte svare for. Jfr. høyesterettsadvokat Sven Arntzen i Tidsskrift for Rettsvitenskap 1942 112-113. 

FRA LAGMANNSRETTENS DOM:

Lagmannsretten er kommet til et annet resultat enn byretten.

De i saken omtalte filmforskrifter, som er av 20. februar 1939 har i § 36 følgende bestemmelser:

"Filmavfall skal enten samles opp under vann i en beholder av rustfritt materiale eller legges i en særskilt avfallsbeholder av hård tresort med selvlukkende og tettsluttende lokk. Avfallet skal hver kveld enten bringes ut av bygningen til et sted som brannsjefen (politiet) har godkjent eller bringes inn i godkjent filmlagerrom. En kan ødelegge film ved å brenne den, når dette går for seg på et sikkert sted og forsiktig i små porsjoner etter rettleiing fra myndighetene."

I instruks av samme datum er i § 1 bestemt:

"Film av samlet nettovekt over 10 kg må bare oppbevares i egne rom som er godkjent av myndighetene. Rommene skal holdes låst. Uvedkommende skal forbys adgang."

Lagmannsretten går ut fra at hverken firmaets ledelse eller de foran nevnte funksjonærer kjente disse forskrifter, men det må antagelig betegnes som en viss grad av uaktsomhet at det ikke ble undersøkt om det forelå forskrifter vedrørende oppbevaring og tilintetgjørelse av film, all den stund det ikke hersket noen tvil om at filmen var meget brannfarlig. Det er opplyst at fabrikken av og til hadde inspeksjon fra brannvesenet, og det hadde da ligget nær å forhøre seg om behandling av film, spesielt når det gjaldt et så stort kvantum som ca. 100 kg.

Lagmannsretten legger en viss vekt på filmforskriftene fordi de viser hvor farlig film generelt ansees å være.

Oslo brannvesen har i en påtegning av 8. juli 1950 bl.a. uttalt at det kvantum som er nevnt (2 sekker) som film betraktet er meget stort og at brannvesenet i tilfelle ville ha satt meget strenge bestemmelser for tilintetgjørelsen. Det uttales videre at det er uforsvarlig å kaste slikt brennbart avfall på en fylling, og verksmester Larms forhold betegnes som høyst ansvarsløst. Statens Filmtekniske Nemnd har i skrivelse av 17. august 1950 sluttet seg til disse uttalelser.

Retten er oppmerksom på at disse fagkyndige instanser antagelig ser noe strengere på behandling av film enn den alminnelige mann vil gjøre. Uttalelsene er nevnt fordi de på samme måte som filmforskriftene klart viser at film må behandles med stor forsiktighet.

Lagmannsretten finner at både verksmester Larm, lagerformann Amundsen og sjåføren, Olav Stavn, har opptrådt uaktsomt. Det må antas at alle disse tre har vært fullt klar over at filmen var meget brannfarlig. Når det gjelder så brannfarlige gjenstander som film er det ikke tilstrekkelig unnskyldning for Larm og Amundsen at de trodde filmen ble kjørt til [Side: 990] Grorud. Det måtte være deres plikt å gi uttrykkelig beskjed om dette, hvilket de foreliggende opplysninger tyder på at de ikke har gjort. De burde også ha forvisset seg om at sekkene med film virkelig var brakt til tømmeplassen på Grorud. Det synes å være en temmelig grov forsømmelse fra Amundsens side hvis han har lagt sekkene på lastebilen uten å gi noen beskjed til Stavn. Hvis han har gitt beskjed til Stavn, er denne desto mer å bebreide for at han kjørte til Aronsen og plaserte sekkene ved gjerdet der, uten å gi noen beskjed til Aronsen. Selv uten beskjed fra Amundsen må det ansees uforsvarlig av Stavn å sette fra seg sekkene slik som han gjorde, etterat han hadde sett at det var film i dem.

Samlet har de tre funksjonærer utvist en uaktsomhet som må karakteriseres som temmelig alvorlig. Det tilføyes at etter lagmannsrettens vurdering ville det antagelig måtte betegnes som noe uaktsomt også å kjøre filmen til fyllingen på Grorud.

Under ankeforhandlingen ble det opplyst at Stavn egentlig er undervaktmester, og at han arbeider dels for Blystad Fabrikker, dels for 3 eiendommer som ligger i samme kvartal men som eies av særskilte aksjeselskaper. Selskapenes hovedaksjonærer og ledere er, så vidt lagmannsretten oppfattet det, de samme som i Blystad Fabrikker. Blystad Fabrikker bestrider ikke at dette firma er ansvarlig for Stavns mulige feil, jfr. N.L. 3-21-2, men det er fremholdt at hans løsere tilknytning til firmaet må tillegges en viss vekt ved vurderingen. Lagmannsretten vil hertil bemerke at Stavn ved denne anledning opptrådte i sin tjeneste for Blystad Fabrikker, og den omstendighet at han også arbeider for gårdene kan neppe tillegges noen betydning.

Det som kan gjøre det tvilsomt om Blystad Fabrikker er erstatningsansvarlig er gartner Aronsens opptreden. Det er på det rene at det er han som direkte har voldt skaden ved sin uforsiktige opptreden.

Lagmannsretten ser saken slik at det i høy grad var påregnelig at filmen kunne bli antent og volde stor skade, når det ikke var truffet foranstaltninger til å få den tilintetgjort på betryggende måte. [Aronsen] handlet for å bringe filmen av veien. Han var i høy grad uforsiktig, hvilket antagelig for en del skyldtes beruselse. Det kan sies at det var usannsynlig at en mann skulle opptre som Aronsen gjorde, men generelt var det ikke upåregnelig at filmen kunne bli antent ved uforsiktighet på en eller annen måte. Lagmannsretten er derfor kommet til det resultat at Blystad Fabrikker må være erstatningsansvarlig. 
Rt 1967 697 Lierdommen

DOMMERE:
Bendiksby, Anker, Rode og Gaarder. Mindretall: Thrap.(Dissensen gjaldt kun den konkrete utmåling.)

Dommer Bendiksby: Natt til 5. juli 1963 ble Hørtebekken i Sylling i Lier forurenset ved at Olav Pedersen som Lier kommune hadde engasjert til å tømme privetene i kommunens eiendom Granum, tømte tre lass privetinnhold i eller ved bekken. Bekken er rentvannskilde for bl.a. eiendommen Sanden som tilhører fru Gudrun von Tscharner. På eiendommen drev hun og hennes mann hønseri med kyllingoppdrett og ørretklekkeri. Forurensningen medførte skade på begge disse virksomheter.

…

Jeg er, når det gjelder spørsmålet om kommunen er erstatningspliktig, kommet til samme resultat som herredsretten og lagmannsretten.

De tidligere retter har funnet at kommunen er ansvarlig både 

Side:700 

på grunnlag av regelen om husbondansvar i N.L. 3-21-2 og på subjektivt grunnlag. Jeg er enig i at kommunen må være erstatningspliktig på subjektivt grunnlag, og det er da ikke nødvendig å ta standpunkt til spørsmålet om også N. L. 3-21-2 kommer til anvendelse og fører til erstatningsplikt for kommunen.

Når det gjelder det subjektive ansvarsgrunnlag kan jeg i det vesentlige tiltre den begrunnelse herredsretten og lagmannsretten har gitt. Jeg presiserer at det her dreide seg om et stort kvantum privetmasse, anslagsvis 6-8 m3. Det kunne føre med seg betydelige faremomenter for folks og dyrs helsetilstand og for skader og ulemper på annen måte, dersom dette betydelige kvantum privetmasse etter tømmingen ikke ble anbrakt på betryggende måte. Tømmingen fant sted på den varmeste årstid - begynnelsen av juli måned - og da er formentlig ulempene særlig framtredende. Det er derfor ikke dekkende å karakterisere tømmingen som risikofri; det var den bare hvis den ble utført på betryggende måte. Da tømmingen fant sted, var våronna ferdig slik at man ikke uten videre kunne regne med at en gårdbruker eller et gartneri kunne eller ville overta privetmassen. Det er opplyst at det i Sylling - eller i nærheten - ikke finnes noe sted som er godkjent for henleggelse av privetinnhold. Det måtte da regnes med som en nærliggende mulighet at det kunne bli meget vanskelig for Pedersen å bli kvitt massen på betryggende måte i eller i nærheten av Sylling. Børreshaugen, hvor Pedersen tidligere hadde levert privetmasse, lå 17 km unna, og jeg er enig med lagmannsretten i at det måtte fortone seg lite sannsynlig at Pedersen ville kjøre hele massen dit, eller at han i hvert fall gjerne ville unngå det. Den måten godtgjørelsen for arbeidet var fastsatt på - som en sum på 500 kroner for tømmingen - innebar i seg selv en fristelse for Pedersen til å kvitte seg med massen på den enkleste og mest lettvinte måte når det ikke ble ført noen kontroll med hans utførelse av oppdraget.

Helseforskriftene for Lier har i § 50 klare bestemmelser om tømming av priveter og om anbringelse av privetinnhold. Bestemmelsene er gjengitt av lagmannsretten. Leiegårdsstyrets formann måtte være kjent med de forhold jeg har nevnt. Etter mitt syn hadde han, da han sluttet avtalen med Pedersen, sterk oppfordring til, ikke bare å gjøre ham kjent med helseforskriftene, men også å presisere at de måtte følges, og til så langt det var praktisk mulig å sikre seg at de ble fulgt. Det var etter avtalen et vilkår for å utbetale godtgjørelsen at det ble legitimert at privetene var tømt. Det var like nærliggende å sette som vilkår for betalingen at Pedersen legitimerte at massen var anbrakt på en måte som kunne godtas etter forskriftene. Dersom det var gått fram på denne måte, må jeg gå ut fra at Pedersen ikke ville ha kvittet seg med massen slik som skjedd.

Kommunens anførsel om at tømmingen i bekken var en så uvettig og ekstraordinær handling at den lå utenfor det påregnelige, og at kommunen av den grunn ikke kan være ansvarlig for følgene, kan åpenbart ikke føre fram. Slik forholdene lå an, lå det 

ikke utenfor det man kunne regne med at Pedersen ville kvitte seg med massen på en måte som kunne føre med seg faremomenter. Jeg viser ellers til herredsrettens bemerkninger på dette punkt som jeg i det vesentlige kan tiltre.

Hva erstatningsbeløpet angår, er jeg kommet til samme resultat som lagmannsretten for så vidt angår tapet fram til høsten 1964, og jeg kan i det vesentlige tiltre dens begrunnelse. Spørsmålet om erstatning for tap etter den tid kommer jeg senere tilbake til.

Herredsretten og lagmannsretten har redegjort for den måte erstatningen er beregnet på. Jeg er enig i at det ikke er noe å innvende mot beregningsmåten, herunder at tapet i hønseriet er beregnet på grunnlag av gjennomsnittlig bruttoinntekt i de foregående år. Etter de opplysninger som foreligger, kan jeg heller ikke se at det er holdepunkt for å anta at det ved beregningen ikke er tatt rimelig hensyn til vanlig, naturlig avgang i bestanden av ørret og kyllinger, og det forhold at så vel kyllingoppdrett som ørretklekkeri er sterkt risikobetonte virksomheter. Det sier seg selv at det ikke kan bli spørsmål om en nøyaktig beregning, men at fastsettelsen av tapet i sterk grad må bli skjønnsmessig.

Etter prosedyren for Høyesterett finner jeg å måtte gå inn på noen mer spesielle innvendinger som kommunen har reist mot erstatningsberegningen:

Etter de opplysninger som foreligger, må man gå ut fra at en del ørretyngel døde på grunn av at det var kommet luft i vannet i forbindelse med tilkoblingen av den provisoriske vannledning som kommunen besørget lagt. Det er uklart hvor og hvordan luften er kommet inn i ledningen, men jeg kan ikke se at det er holdepunkt for å bebreide fru von Tscharner eller hennes mann noe i denne forbindelse, og det er da ingen feil at det ved erstatningsberegningen også er tatt hensyn til den ørretyngel som døde av den her nevnte grunn. Til dette kommer at det slik forholdene lå an, er sannsynlig at ørreten ville strøket med selv om det ikke var kommet luft i vannet.

Jeg kan heller ikke se at det er noe å bebreide fru von Tscharner eller hennes mann i anledning av at en del kyllinger druknet under en oversvømmelse som oppstod i hønseriet etter at den provisoriske vannledning var tilkoblet, antagelig fordi det gamle vannanlegg ikke tålte det sterkt forhøyede trykk som oppstod ved tilkoblingen (trykket økte fra 25 til 85 meter). Etter mitt syn lå det også nærmere for kommunens teknisk kyndige folk å ha denne faremulighet for øye enn for von Tscharner. Jeg nevner også at det antall kyllinger som druknet, etter det som er opplyst, var relativt bagatellmessig og at forholdet derfor ikke kan antas å spille noen rolle for erstatningsberegningen.

Kommunen har gjort gjeldende at skaden i hønseriet kunne ha vært begrenset dersom det straks var blitt foretatt rengjøring og desinfeksjon. Jeg kan ikke finne at det er holdepunkt for å rette noen bebreidelse mot fru von Tscharner eller hennes mann i anledning av dette forhold. Sykdommen på kyllingene ble først 

oppdaget i slutten av juli måned. Fullstendig desinfeksjon og rengjøring i et hønseri av denne art og størrelse må nødvendigvis ta tid, bl.a. fordi kyllingene må flyttes fra det ene rom til det andre. Rengjøringen og desinfeksjonen var avsluttet omkring 20. september, og jeg må etter opplysningene i saken gå ut fra at arbeidet er foretatt så fort som man etter forholdene - herunder plassforholdene - kunne vente.

Det er fra kommunens side også innvendt at det var usikkert om fru von Tscharner ville fått sitt sertifikat for kyllingproduksjon (livdyrproduksjon) fornyet etter 31. desember 1963. Jeg kan ikke se at det er rimelig grunn til å tvile på at dette forhold ville blitt ordnet, dersom produksjonen var kommet i gang igjen.

Som nevnt har lagmannsretten i sin erstatningsberegning bare regnet med tap fram til høsten 1964. Erstatningsberegningen bygger med andre ord på forutsetningen om at driften både i ørretklekkeriet og hønseriet da skulle være i full gang. Det er på det rene at driften fremdeles ikke er kommet i gang. Fru von Tscharner hevder, som nevnt, at dette skyldes at hun mistet den bestand av ørret og kyllinger som hun hadde, og som skulle danne grunnlaget for den fortsatte kontinuerlige drift, og at det ikke har vært mulig å reise kapital til å få driften i gang igjen. På dette grunnlag mener hun at kommunen må bære ansvaret for avbruddstapet fram til i dag. Hennes påstand bygger på at det årlige avbruddstap også for tiden etter høsten 1964 skal beregnes på samme grunnlag som for tiden før, og i det vesentlige med de samme beløp.

Etter mitt syn kan det nok reises en viss tvil om hvorvidt fru von Tscharner og hennes mann har gjort det som kunne gjøres for å få driften i gang igjen, eventuelt i en begrenset utstrekning til å begynne med. Jeg peker i denne forbindelse på at det bare var ca. en tredjepart av kyllingene som gikk tapt på grunn av forurensningen, og den oppnevnte sakkyndige, amanuensis Sannan, har i sin erklæring til lagmannsretten bl.a. uttalt at "Å skaffe seg en avlsbesetning av rimelig størrelse av Kvit Italiener f. eks. gjennom innkjøp av rugeegg slik at en kunne ha kommet igang med kyllingproduksjon i normalt omfang i løpet av høsten 1964, ville med det utstyr for ruging og oppal som Sanden gård disponerer ha falt forholdsvis rimelig, særlig sammenlignet med et nytt opplegg for krysningsavl". Jeg nevner også at innkjøp av rogn til ørretklekkeriet ville ha representert et relativt lite beløp; innkjøpet våren 1963 kostet således ca. 3 000 kroner. Jeg er oppmerksom på at igangsettelse av driften ville ha nødvendiggjort andre - og betydeligere - utgifter etter hvert enn dem jeg her har nevnt, saledes til arbeidshjelp, fôr til kyllinger og ørret, elektrisitet m.v. Likevel etterlater opplysningene en viss tvil og uklarhet om hvorvidt det fra skadelidtes side er gjort hva som kunne gjøres for å komme i gang litt etter litt og på den måte begrense skadevirkningene. Jeg lar imidlertid dette spørsmål ligge, idet opplysningene ikke er så klare og fullstendige at jeg finner å kunne bygge noen slutning på dem. 

(Om påregnelig årsakssammenheng, se side 212. 

Kommunen har anket forgjeves. …

Dommer Anker: Jeg er i det vesentlige og i resultatet enig med førstvoterende.

Dommerne Rode og Gaarder: Likeså.

Dommer Thrap: Jeg ser på ansvarsspørsmålet på samme måte som førstvoterende og tiltrer i det vesentlige hans bemerkninger herom.

Derimot kan jeg ikke finne at det er tilstrekkelig grunn til å forhøye erstatningen. …. 

Rt 1970 1235 Definisjon av grov uaktsomhet

STIKKORD:
Spørsmål om innholdet i kravet til grov uaktsomhet i strl § 422 første ledd om grov uaktsomhet ved utføring av tjeneste om bord i skip.

INSTANS:
Kjennelse fra Høyesterett i avdeling

DOMMERE:
Bølviken, Blom, Stabel, Gundersen og Anker.

Dommer Bølviken: 

Politimesteren i Lofoten og Vesterålen har påanket dommen for så vidt angår frifinnelsen etter straffelovens § 422, første ledd. Anken gjelder lovanvendelsen, idet det gjøres gjeldende at retten har lagt en feilaktig forståelse av uaktsomhetsbegrepet til grunn når den er kommet til at tiltaltes handlemåte ved anledningen ikke var grovt uaktsom. I den forbindelse uttales i ankeerklæringen: "Påtalemyndigheten slutter seg i det alt vesentlige til rettens premisser angående tiltaltes kritikkverdige handlemåte, men mener at den har lagt en feilaktig forståelse av uaktsomhetsbegrepet til grunn når den har funnet at tiltaltes forhold ved anledningen ikke var grovt uaktsomt."

Jeg er kommet til at anken må forkastes.

For fellelse etter straffelovens § 422, første ledd, kreves grovt uaktsomt forhold. Jeg er enig i herredsrettens forståelse av denne bestemmelse når retten uttaler at det må foreligge en kvalifisert klanderverdig opptreden som foranlediger sterke bebreidelser for mangel på aktsomhet, og jeg finner intet grunnlag for å sette til side herredsrettens vurdering når den er kommet til at A kan bebreides for at han opptrådte som han gjorde, men at hans forhold ikke kan karakteriseres som grovt uaktsomt. Jeg viser til at retten var satt med sakkyndige domsmenn, jfr. straffeprosesslovens § 370 nr. 2, og at retten har vært på åstedsbefaring. 

Fra herredsrettens dom: 

Retten er altså kommet til at tiltalte må bebreides for at han opptrådte som han gjorde. Den kan imidlertid ikke se at hans forhold kan karakteriseres som straffbar grov uaktsomhet i straffeloven § 422 første ledds forstand. For at dette skal være tilfelle må det etter rettens oppfatning foreligge en kvalifisert klanderverdig opptreden som foranlediger sterke bebreidelser for mangel på aktsomhet, og en slik grad av kritikkverdighet kan en ikke se er til stede i dette tilfelle. Av betydning for rettens standpunkt er bl.a. at en her står overfor fører av et lite fiskefartøy som ikke har andre kvalifikasjoner for stillingen enn de han har skaffet seg gjennom sin praksis som fisker. Det stilles ikke krav om at han skal ha gjennomgått en bestemt utdannelse. Man må være forberedt på at det i enkelte tilfelle vil kunne bli prestert sjømannsskap av varierende kvalitet. Dette bør igjen oppfordre til tilbakeholdenhet med å slå til med tiltale og straff når det i gitte situasjoner begås feil. Saken stiller seg således annerledes enn hvor det er større skip det er tale om, der skipets fører bl.a. må ha gjennomgått en lang og grundig utdannelse. I disse tilfelle må det med full rett kunne stilles skjerpede krav til åndsnærværelse og vurderingsevne i uventede situasjoner.

Rt 1970 1427 Potetkokerdommen

STIKKORD:
Skyldansvar eller objektivt ansvar for skade ved bruk av potekokeanlegg. 

SAMMENDRAG: Under fylling av poteter i et potetkokeanlegg fikk en kunde (A) begge ben bort i transportskruen og kom alvorlig til skade. Han krevde erstatning av anleggets eier (B) og produsent (C) , men Høyesterett frifant under dissens begge. Samtlige dommere antok at A selv utløste ulykken ved grov uaktsomhet. Høyesteretts flertall fant at hverken B eller C hadde opptrådt uaktsomt og at det heller ikke var grunnlag for objektivt ansvar. Ulykken inntraff som følge av en helt ekstraordinær adferd fra A's side, og anlegget bød ved vanlig bruk ikke på en slik særlig fare eller skaderisiko at det var uaktsomt ikke å treffe særskilte vernetiltak. To dommere antok at det var en viss risiko for at en ulykke kunne inntre, og at B (men ikke C) burde og kunne ha avverget den ved enkle midler.

DOMMERE: 
Flertall: Heiberg, Hiorthøy og Tønseth. Mindretall: Stabel og Nygaard.

Dommer Heiberg: Under fylling av poteter 25. september 1965 i et potetkokeanlegg tilhørende Blaker Meieri A/ L fikk Arne Sæther begge ben bort i, og til dels inn i, transportskruen og kom alvorlig til skade. Ved stevning av 29. mai 1967 reiste [Side: 1428] han sak ved Nes herredsrett mot Blaker Meieri som eier av anlegget og Brødr. Hetland, Bryne, som produsent, med krav om erstatning av økonomisk tap og tap i fremtidig erverv, begrenset oppad til kr. 200000 i alt.

…

Jeg er kommet til samme resultat som herredsrettens formann og lagmannsrettens mindretall, og kan i det vesentlige tiltre den begrunnelse disse har gitt.

Med hensyn til ulykkens forløp finner jeg ikke at det for Høyesterett er fremkommet opplysninger som gir grunnlag for å fravike de tidligere instansers enstemmige vurdering basert på umiddelbar bevisførsel. Sæther har for Høyesterett sterkt gjort gjeldende at potetene var fulle av våt leire da de ble tømt ut i trakten, med den følge at det har dannet seg hulrom under overflaten så det for ham så ut som om det var mer poteter i trakten enn det virkelig var. Han mener at dette bekreftes ved den demonstrasjon som fant sted ved bevisopptaket, og ved de sakkyndiges uttalelser. Heller ikke på dette punkt finner jeg grunnlag for å fravike lagmannsrettens bevisbedømmelse når den har funnet at Sæther må ha vært klar over at det aller meste av potetene i trakten var tatt unna av transportskruen. Etter mitt syn må hans forhold ved anledningen karakteriseres som grovt uaktsomt.

Ved bedømmelsen av om det er vist erstatningsforpliktende uaktsomhet fra meieriets eller fabrikantens side, legger jeg vesentlig vekt på at ulykken inntraff som følge av en helt ekstraordinær adferd fra Sæthers side ved at han selv hoppet ut i trakten, til tross for at maskineriet var i gang, at spjeldet ikke var lukket og at det var lite poteter i trakten. Jeg er enig med lagmannsrettens mindretall i at ulykken under disse forhold ikke kan ses som utslag av at anlegget i seg selv skulle fremby noen [Side: 1430]  særlig fare eller skaderisiko. Ved vanlig bruk kan jeg ikke se at anlegget bød på en slik risiko at det kan bebreides fabrikanten eller meieriet som uaktsomhet at det ikke ble truffet særlige vernetiltak for å beskytte kunder eller andre som kunne ventes å få befatning med anlegget. Spørsmålet om anlegget kunne fremby fare hvis barn eller andre uvedkommende skulle falle ned i trakten, er etter min mening uten betydning for den ulykke det her er tale om. Det er for øvrig ikke ellers opplyst noe om ulykker av noen art ved dette anlegg eller de 54 lignende anlegg av samme fabrikat rundt om i landet. Arbeidstilsynets passivitet tillegger jeg etter omstendighetene mindre vekt.

At betingelsene for å statuere et objektivt ansvar for farlig bedrift eller på grunn av teknisk svikt ikke er til stede, finner jeg uten videre klart. Heller ikke er det godtgjort at maskinist Stenby har utvist noen form for uaktsomhet som kan påføre meieriet ansvar etter Norske Lovs 3-21-2.

Påstand om saksomkostninger er ikke nedlagt.

Jeg stemmer for denne dom:

Blaker Meieri A/ L og Brødr. Hetland frifinnes.

Dommer Stabel: Jeg har funnet avgjørelsen tvilsom, men er blitt stående ved samme resultat som lagmannsrettens flertall.

Selve hendingsforløpet i denne sak viser at potetkokeanlegget - den åpne trakt med en udekket skrue i bunnen - kan representere en risiko for utenforstående som bruker det, når anlegget er montert og drives slik som tilfellet var ved Blaker Meieri høsten 1965.

Etter min mening kan det ikke ha fremstilt seg som upåregnelig for meieriet at kunder som arbeidet med manuell fylling av poteter i trakten, uforvarende kunne komme til å falle ned i denne, f. eks. ved å snuble over den støpte kanten eller ved - i tankeløshet eller ved en misforståelse - å tre ut på potetlaget mens skruen var i gang. Og det måtte regnes med at om noe slikt skjedde, ville det kunne få katastrofale følger med mindre motoren ble stanset momentant. Det kan vel sies at skaderisikoen ikke var svært nærliggende. Men - og det legger jeg vekt på - den kunne ha vært eliminert eller vesentlig redusert ved enkle midler som f. eks. en rist over åpningen eller en nødbryter som maskinisten kunne ha for hånden når han hjalp til med å fylle poteter i trakten. Iallfall ett av disse tiltak burde etter min mening ha vært truffet. Når det ikke ble gjort, mener jeg at meieriet må holdes ansvarlig for følgene av den ulykke som ble voldt i den foreliggende sak.

Men meieriet kan bare pålegges å bære en del av tapet. Jeg er enig med førstvoterende i at Sæther selv utløste ulykken ved et grovt uaktsomt forhold. Jeg er blitt stående ved samme skyldfordeling som lagmannsretten: 2/3 på Sæther og 1/3 på meieriet. [Side: 1431]

Heller ikke når det gjelder erstatningsberegningen for øvrig finner jeg å burde fravike lagmannsrettens vurdering.

Når det endelig gjelder produsenten av anlegget - Brødr. Hetland - finner jeg det ikke tilstrekkelig godtgjort at vilkårene for erstatningsansvar foreligger. De momenter som jeg har ansett avgjørende for meieriets ansvar, gjør seg ikke på samme måte gjeldende i forhold til produsenten. Risikoen ved bruk av et anlegg som dette har sammenheng med de konkrete driftsforhold og arbeidsrutiner. Spørsmålet om det burde treffes sikringstiltak - og i tilfelle hvilke - hadde i dette tilfelle brukeren de beste forutsetninger for å vurdere. Jeg nevner spesielt at det etter prosedyren er på det rene at produsenten ikke hadde noe ansvar for monteringen av det elektriske anlegg, hvori motorbryteren inngikk som en integrerende del.

Mitt resultat blir at lagmannsrettens dom bør stadfestes. På grunn av sakens tvilsomhet bør saksomkostninger ikke tilkjennes.

Dommer Hiorthøy: Jeg er i det vesentlige og i resultatet enig med førstvoterende.

Dommer Tønseth: Likeså.

Dommer Nygaard: Jeg er i det vesentlige og i resultatet enig med annenvoterende, dommer Stabel.

Etter stemmegivningen avsa Høyesterett dom overensstemmende med førstvoterendes konklusjon.

Rt 1974 41 Stigedommen

STIKKORD: 
Spørsmål om skyldansvar eller risikoansvar for stige som ville bryte sammen dersom den ble satt med gal side mot veggen..

SAMMENDRAG: 
En fabrikk produserte en skyvestige. Den var konstruert slik at de bare skulle brukes med den ene side inn mot veggen. En huseier satte stigen med den "gale" side mot veggen, og han selv og en medhjelper gikk opp samtidig med den følge at stigen sviktet. Huseieren kom til skade og krevet erstatning, men fikk ikke medhold. Høyesteretts flertall (3 dommere) fant at fabrikken ikke hadde utvist ansvarsbetingende uaktsomhet, og at det heller ikke var grunnlag for objektivt ansvar. Det var opplyst at det var solgt mer enn 100.000 stiger uten at andre uhell var kjent. Dissens.

DOMMERE: 
Flertall: Gundersen, Roll-Matthiesen, Sandene. Mindretall: Schweigaard Selmer, Heiberg.

Dommer Gundersen: … Jeg er kommet til det samme resultat som lagmannsretten og kan i det vesentlige tiltre dens begrunnelse.

Også for Høyesterett er stillingen den at Kollen erkjenner at stigen brukt på riktig måte - dvs. riktig satt sammen og med den "riktige" side inn mot veggen - er sterk nok til å tåle den belastning den normalt vil kunne bli utsatt for og den belastning som det er tale om i vår sak. Aanesland erkjenner på sin side at når stigen brukes uriktig - dvs. med den "gale" side inn mot veggen - er den ikke sterk nok til å tåle en større belastning og ikke den belastning som Kollen og hans medhjelper utsatte den for, og som i seg selv er normal. For meg reiser det seg da følgende spørsmål: Var det påregnelig for Aaneslands Treindustri at kjøpere av stigen ville eller kunne komme til å bruke den den "gale" veien. Og innebar dette en risiko som fabrikken burde ha avverget - hvilket nok kunne ha vært gjort ved relativt enkle tekniske endringer - eller i det minste ha advart mot i en bruksanvisning eller ved merking på stigen?

Dette er spørsmål som må avgjøres ved en skjønnsmessig vurdering. Lagmannsretten har vært på åstedet sammen med partene og to sakkyndige og har fått stigen demonstrert der. Den ene av disse sakkyndige, brannsjef i Bærum Johan von der Fehr, har i bevisopptak for Høyesterett forklart at stigen montert ut/ inn - den "gale" veien - vil virke like stø og solid for en som går opp i den, og ut fra den erfaring han har, mener han at man må kunne regne med at en slik stige vil kunne bli brukt med feil side mot veggen. Det samme må han ha hevdet under åstedsbefaringen. Likevel kom lagmannsretten enstemmig til at påregneligheten av slike ulykker som den saken gjelder, må betegnes som meget lite fremtredende.

Overingeniør Odd Schei, som var oppnevnt som sakkyndig for Høyesterett, har uttalt seg i samme retning som von der Fehr:

"Sammenstyrtningen ville ikke ha skjedd dersom motsatt side av stigen hadde vendt inn mot veggen. Det snakkes i den forbindelse om rett og vrang side av stigen. For konstruktøren er dette klart nok. For andre mennesker derimot, forblir dette forhold uklart inntil sammenstyrtning skjer. Stigen virker klart innbydende selv med vrangsiden ut. (Se bildene nr. 3 og 4) og det finnes ingen advarsel eller markerte tekniske arrangement eller detaljer som leder en bort fra denne oppfatning."

Den sakkyndige har uttalt seg klart, og hans vurdering trekker sterkt i retning av byrettens resultat. Men for meg står det så at den vurdering som det her dreier seg om, ikke i utpreget grad vil bero på teknisk kyndighet, men mer på alminnelig erfaring. Ingen som vil sette opp til en husvegg en relativt høy stige, kan unnlate å gjøre seg opp en mening om hvilken ende av stigen som skal stå på grunnen og hvilken side som skal vende inn mot veggen, man kan ikke bare tankeløst sette den (Side: 43) opp på en hvilken som helst måte. Etter mitt skjønn kan ikke Kollen ha viet dette spørsmål synderlig omtanke da han satte opp stigen med den gale siden ut og så utsatte den for belastningen med to mann på stigen.

Aaneslands stige var ikke "idiotsikker", og fabrikken har heller ikke utgitt den for å være det. Men etter den bevisføring og demonstrasjon som vi har hatt her i Høyesterett, er jeg blitt stående ved at den var sikker nok for en bruker som viste en rimelig grad av omtanke og forsiktighet før og under oppsettingen av den. En slik bruker ville ikke komme til å sette den opp den gale veien. Dette bestyrkes etter min mening av det forhold at det ikke er påvist at lignende uhell eller ulykker har hendt tidligere med denne stigen, som angis å være solgt i et antall av mer enn 100.000, og som har vært i vanlig bruk minst i et par tiår.

Jeg finner som lagmannsretten at en samlet vurdering bør lede til den konklusjon at Aaneslands Treindustri ikke har vist noen ansvarsbetingende uaktsomhet ved å ha laget og solgt den stige som Kollen kjøpte.

Heller ikke kan, etter min mening, Aanesland pålegges et objektivt ansvar for ulykken og dens følger. Av det jeg alt har sagt, fremgår at uhellet ikke var typisk for bruken av Aaneslands stige, tvert imot, man kjenner ikke noe annet tilfelle av samme art. Heller ikke var det utslag av et risikomoment som måtte fremtre som nærliggende og forutseelig, eller som i det hele fabrikken bør være den nærmeste til å bære ansvaret for.

…

Dommer Schweigaard Selmer: Jeg er kommet til samme resultat som byretten og kan i det vesentlige tiltre dens begrunnelse.

Den type skyvestige som saken gjelder, har vært markedsført som brannstige og til vanlig husbruk til alminnelige forbrukere. Det er på det rene at stigen ifølge sin konstruksjon var beregnet på bare å kunne brukes med en bestemt side mot veggen. Det er erkjent at årsaken til at stigen styrtet sammen var at den ble brukt med feil side mot veggen.

Ved salget av stigen ble det ikke gitt noen veiledning om bruken, det fulgte Ikke med noen bruksanvisning, og stigen var ikke merket på noen måte som viste hvordan den skulle brukes. For brukeren var det da alene selve stigens konstruksjon og (Side: 44) detaljene i tilknytning til denne som skulle vise riktig anvendelse og oppsetting.

Selv om det må forutsettes at den som klatrer opp i en stige - og særlig i en høy stige - viser omtanke og forsiktighet, kan det ikke ventes at hver og en har kyndighet i bæreprinsippene for en skyvestige. Stigen var også beregnet på å bli brukt av de rene amatører, og man kan ikke - slik jeg ser det - regne med at den vanlige forbruker måtte forstå at stigen kunne svikte hvis den ikke ble reist på en helt bestemt måte. Jeg viser her til det som er uttalt av de to sakkyndige, overingeniør Schei og brannsjef von der Fehr, om at stigen virker "klart innbydende" og "stø og solid" selv om den er uriktig satt opp. Jeg kan ikke se at det er noe grunnlag for å sette de sakkyndiges vurdering til side, og antar at denne vurdering faller sammen med det man kan vente av en uerfaren legmann. At korrekt bruk av stigen etter en inngående demonstrasjon av en liten modellstige etter hvert fremtrådte som åpenbar for hele Høyesterett, finner jeg ikke å kunne legge vesentlig vekt på. Det avgjørende må være hvordan stigen, dens konstruksjon og bruk har fortonet seg for den uinnvidde bruker i praksis. Etter min mening kan Kollen ikke bebreides for sin bruk av stigen.

Når en stige av den art det her gjelder selges som brannstige og til vanlige forbrukere, er det etter min mening en påregnelig fare for at den blir uriktig brukt, og at ulykke kan skje. Vel er det så at stigen har vært solgt i et større antall gjennom mange år uten at det er opplyst om tilsvarende ulykker, men dels kan det ha forekommet ulykker man ikke kjenner til, og dels er det vel ikke så ofte at en stige belastes på en så uheldig måte av to personer samtidig, slik som i vårt tilfelle. Når selve stigens konstruksjon er slik at man må regne med at den kan bli uriktig brukt med den fare det innebærer - jeg viser her igjen til det som er uttalt av de sakkyndige - kan det ikke være avgjørende at det så vidt vites har gått godt i mange år. Aanesland burde ha vært klar over at stigens konstruksjon innebar et faremoment som kunne realisere seg i en skade. Når han like fullt markedsførte stigen uten en gang å gi kjøperne noen form for veiledning, har han etter min mening vist en erstatningsbetingende uaktsomhet. Jeg nevner i denne forbindelse også at de stiger som nå selges, er forsterket slik at de tåler belastningen selv om stigen brukes med feil side mot veggen. Dette er oppnådd uten at det har medført praktiske eller økonomiske problemer av betydning.

Jeg er etter dette kommet til at Kollen bør tilkjennes erstatning med kr. 25.000 som er uomtvistet, og jeg ser det slik at han også bør få dekket sine saksomkostninger for Høyesterett.

Dommer Roll-Matthiesen: Jeg er i det vesentlige og i resultatet enig med førstvoterende, idet jeg dog finner grunn til å tilføye følgende:

De sakkyndige som har opptrådt i saken, synes å ha lagt hovedvekten på forholdene under en brann, jfr. således (Side: 45) overingeniør Scheis erklæring … . 

Ut fra en brannsituasjon synes dette rimelig, idet stigen under en brann kan bli tatt i bruk av f. eks. en tilfeldig forbipasserende som aldri har sett en slik stige før, og under forhold hvor det verken er tid eller anledning til å studere stigen.

Kollen kjøpte stigen som brannstige, men også til bruk ved reparasjons-arbeider på det hus han nettopp hadde kjøpt. At en stige blir kjøpt som brannstige, kan ikke frita en vanlig aktsom mann fra å sette seg inn i bruken av det redskap han har anskaffet når dette redskap skal nyttes blant annet til å komme opp på taket av et forholdsvis høyt hus, en oppstigning som i seg selv innebærer faremomenter. Studerer man stigen, ligger det etter min mening klart i dagen hvorledes stigen skal settes opp. Kollen hadde for øvrig brukt stigen en gang tidligere, nemlig i påsken 1967. Han var da sammen med en tømmermann, og man kan vel gå ut fra at stigen da ble brukt riktig. Kollen kunne ved denne anledning ha fått all den veiledning han måtte ha ønsket. Når han ikke selv gjør noe forsøk på å sette seg inn i stigens nærmere detaljer og heller ikke søker veiledning herom, må det gå ut over ham selv at stigen klapper sammen som følge av uriktig bruk. Og for produsenten er det ikke noen påregnelig fare for at stigen vil bli uriktig brukt. Jeg tilføyer at etter det opplyste har ingen lokal brannmyndighet grepet inn mot omsetningen av Aaneslands stige som brannstige før Kollens ulykkestilfelle 28. juli 1967. Brannsjefen i Drammen nedla deretter - 12. februar 1968 - forbud mot salg i sitt distrikt av slike stiger som brannstige, inntil konstruksjonen var forsterket. Andre forbud er ikke nedlagt. På tross av det jeg her har sagt finner jeg etter omstendighetene at saksomkostninger ikke bør tilkjennes.

Dommer Sandene: Som dommer Roll-Matthiesen.

Dommer Heiberg: Jeg er i det vesentlige og i resultatet enig med annenvoterende, dommer Schweigaard Selmer.

Etter stemmegivningen avsa Høyesterett dom overensstemmende med førstvoterendes konklusjon. 
Rt 1980 1299 Ulnarisnervedommen

 STIKKORD:
Spørsmål om erstatningsansvar for sykehus på subjektivt eller objektivt grunnlag. Uttalelser om sammenheng mellom ansvars- og årsaksvurderinger.

 SAMMENDRAG:
En kvinne ble i forbindelse med en operasjon påført skade på ulnarisnerven. Det ble antatt at skaden var oppstått under selve operasjonen eller den postoperative fase ved trykk i albuleddet. Pasienten krevet erstatning av sykehuset, men fikk ikke medhold. Det forelå ikke grunnlag for objektivt ansvar, jfr. Rt 1978 482. Det var heller ikke sannsynlighetsovervekt for at skaden kunne tilbakeføres til forhold som kunne bebreides personalet som uaktsomhet. Når det gjaldt sannsynlighetsgraden, ble det vist til Rt 1974 1160 og Rt 1979 1224. En dommer dissenterte.

 DOMMERE: 
Flertall: Michelsen, Christiansen, Aasland og Mellbye. Mindretall: Skåre.

Dommer Michelsen: Grete Osnes gjennomgikk i 1973 en underlivsoperasjon på fylkessykehuset i Ålesund. I forbindelse med dette inngrepet er en nerve i høyre arm - ulnarnerven eller, som den også kalles, enkemannsnerven - blitt påført en skade som har gitt seg utslag i nedsatt bevegelighet og følsomhet i hånden. For å få erstatning for det tap hun som følge av dette har lidt, har Grete Osnes gått til søksmål mot Møre og Romsdal fylkeskommune som eier sykehuset.

…

Jeg er kommet til samme resultat som lagmannsretten.

De sakkyndige som har uttalt seg i saken, har gjort rede for den skaden som har rammet Grete Osnes. Det hender at pasienter som blir leiret på operasjonsbordet liggende på ryggen - som fru Osnes ble det - får en lammelse i ulnarnerven. Skaden kan også påføres [Side: 1303] under den postoperative periode. Den skyldes at det utøves et trykk mot nerven i albuleddet, mens pasienten er uten bevissthet, og de naturlige forsvarsmekanismer således ikke blir satt inn. For at skade på nerven skal oppstå, må trykket ha hatt en viss styrke og varighet som dog ikke behøver å ha strukket seg utover et par minutter. Individuelle forhold hos pasienten kan også spille en rolle.

Man står her overfor en kjent, men sjelden komplikasjon ved operasjoner. …

Da det dreier seg om en kjent komplikasjon ved en operasjon, har sykehusene innarbeidet rutiner som tar sikte på å forebygge skader. …

… Den sakkyndige, dr. Tysvær, som utførte operasjonen, har kunnet konstatere at ulnarnerven har vært utsatt for et trykk. Det er intet opplyst om at pasienten tidligere har vært utsatt for en skade som har rammet denne nerven, og det må derfor antas at hennes lidelse er oppstått under selve operasjonen eller den postoperative fase på Ålesund [Side: 1304] sykehus.

Heller ikke dette tilfellet av ulnarisskade har man kunnet påvise den direkte skadeårsak. Byretten har lagt vekt på dette og har ment at sykehuset må bebreides for at saken på dette punkt ikke er tilstrekkelig opplyst. Etter byrettens oppfatning har sykehuset unnlatt "å skaffe de nødvendige, enkle opplysninger som må til for å avgjøre ansvarsspørsmålet, opplysninger og bevis som ennå er ferske". Ut fra dette synspunkt har byretten pålagt sykehuset erstatningsansvar.

Jeg er ikke enig i at saken kan avgjøres ved en slik bevisbyrdebetraktning. …

Jeg finner det formålstjenlig i denne sak først å ta stilling til om sykehuset på objektivt grunnlag kan gjøres erstatningsansvarlig for den skaden som har rammet den ankende part.

Innledningsvis må det pekes på at man ikke har å gjøre med en skade på pasienten som er inntrådt som følge av svikt i tekniske hjelpemidler som nyttes på sykehuset. Man står overfor spørsmålet om sykehuset uten hensyn til skyld skal gjøres erstatningsansvarlig for skade som påføres en pasient, når den er en følge av en helt ut adekvat medisinsk behandling. Dette spørsmål ble forelagt Høyesterett i den saken som er gjengitt i Rt 1978 482. Spørsmålet ble besvart benektende, og jeg henholder meg til hva førstvoterende har uttalt om gjeldende rett.

Etter den ankende parts oppfatning danner dog denne avgjørelse ikke noe prejudikat som må følges i den foreliggende sak, da det mellom tilfellene er stor forskjell. Den stikker etter den ankende parts mening i at det i saken fra 1978 dreide seg om en operasjon som tok sikte på og var nødvendig for å stoppe en livstruende sykdom, mens det her er tale om et inngrep som hadde til formål å befri pasienten for en plage som selv uten kirurgisk behandling ville ha forsvunnet etter noen års forløp. Etter min oppfatning er det utslagsgivende at man i nærværende sak står overfor en operasjon som var fullt ut medisinsk indikert, og det syn Høyesterett la til grunn for [Side: 1305]  dommen i 1978, har da full relevans. Jeg finner grunn til å føye til at det ikke på dette punkt i saken kan tilegges vekt at operasjonen kan betegnes som rutinemessig.

Man må da i fortsettelsen reise spørsmålet om det er noe å bebreide sykehuset i forhold til de rutiner som var innarbeidet, og som tok sikte på å forebygge skader av denne art. Jeg kan ikke finne at det er fremkommet noe som viser at man ved dette sykehus har fulgt rutiner som fraviker den vanlige sikkerhetsmessige standard ved norske sykehus. Det kan etter min oppfatning ikke betegnes som noen mangel ved rutinen at det ikke er utarbeidet noen skriftlig instruks om de tiltak som skal tas for å forebygge ulnarisskader. Heller ikke kan det kritiseres at den utdannede anestesisykepleier forlot operasjonssalen etter at operasjonen var forberedt og det var gitt narkose, og således overlot pasienten til en elev. Det var annet fullt kvalifisert personell til stede på operasjonsstuen, og anestesisøsteren eller en anestesilege kunne tilkalles på meget kort varsel. Det er videre ikke grunn til å rette bebreidelser mot sykehuset for at mulige uregelmessigheter vedrørende armens stilling under operasjonen ikke ble tilført journalen. Blir man under en operasjon oppmerksom på noe slikt, retter man på forholdet, og det er etter det jeg forstår, ikke vanlig at det foretas noen skriftlig nedtegnelse om en slik detalj.

Spørsmålet blir etter dette om erstatningskravet kan grunnes på at skaden er forvoldt ved forhold som i tilknytning til selve operasjonen eller den postoperative fase kan bebreides personalet som uaktsomhet. Anestesipersonalet hadde ansvaret for pasienten under inngrepet, mens det vanlige pleiepersonalet hadde det under den siste periode.

Problemet har to sider som har nøye innbyrdes sammenheng. Spørsmålet er først hva som kan sies å ha vært den utløsende skadeårsak. Dernest må det avgjøres om man i relasjon til denne skadeårsak kan fastslå at det er utvist uaktsomhet.

Partene er uenige så vel når det gjelder kravet som må stilles til bevis i en sak av denne art, som når det er tale om culpanormen.

Det fremgår av Høyesteretts avgjørelse i den såkalte p-pillesak, Rt 1974 1160, at man må finne en rimelig sannsynlighetsovervekt for en omstendighet for å kunne legge til grunn at den har forårsaket den skaden det kreves erstatning for. Jeg viser også til dom i Rt 1979 1224 hvor det uttales at det må være en rimelig overvekt av sannsynlighet for at det påståtte skadegjørende forhold har ført til skaden.

Jeg antar at det samme beviskrav må stilles når det gjelder omstendigheter utover det rent årsaksmessige som skal begrunne at et forhold betegnes som culpøst. Man bør ikke overføre en lege eller sykehuspersonalet uaktsomhet med mindre det foreligger en rimelig sannsynlighetsovervekt for et slikt resultat. Jeg vil dog tilføye at det som følge av at forholdene ofte ikke helt ut lar seg oppklare, og at det for pasienten ofte er vanskelig å fremskaffe beviser, ikke bør stilles for strenge krav til bevisets styrke. Hvor strenge kravene konkret bør være, vil avhenge av omstendighetene i den enkelte sak. [Side: 1306]

Det spørsmål jeg nå har drøftet, har meget nøye sammenheng med problemet om culpanormen i saker av denne art. Jeg viser til hva som er uttalt av Høyesterett i dommen i Rt 1978 482. Det heter her at ikke enhver menneskelig svikt som måtte forekomme under arbeidet med å helbrede sykdommer vil overstige den terskel hvor ansvar for uaktsomhet er på sin plass. Ikke alt som i etterhånd kan betegnes som feil, vil kunne utløse erstatningsplikt.

Man står i denne saken i den situasjon som er vanlig når det gjelder ulnarisskader. Det kan ikke påvises hva som har vært den direkte skadeårsak, og man kan derfor bare peke på muligheter.

Pasienten kan tenkes å ha vært predisponert for en skade av denne art. Ved forberedelsen til operasjonen kan anestesipersonalet ha plassert armbrettet galt med den følge at armen har ligget an, ikke mot polsteret, men mot den harde trefjelen. Under operasjonen kan albuen være kommet ut av stilling og leddet ligget an mot en hard kant. Ermet på pysjamasen eller skjorten kan ha vært brettet opp slik at det under albuleddet - som det har vært sagt - har vært en hard knute. I den postoperative fase kan armen ha ligget slik at albuen har vært utsatt for et trykk. Og fremdeles er man i den situasjon at man ikke har noen sikkerhet for at denne oppregningen av mulige skadeårsaker er komplett.

Det er mellom de forskjellig nevnte alternativer slik ulikhet at culpaspørsmålet vil måtte stille seg forskjellig alt etter hvilken mulighet man legger til grunn. Som følge av dette kan man etter min oppfatning her ikke fra det faktum at skade er inntruffet, trekke den slutning at det må være utvist uaktsomhet.

Man må etter dette drøfte nærmere de forskjellige alternativer.

De sakkyndige har for de tidligere instanser vært inne på den tanke at det hos denne pasienten i forhold til den normale anatomi kan ha vært variasjoner i albuleddet og de kanaler ulnarisnerven går i, slik at hun har vært predisponert for en skade. Ved den operasjonen den ankende part nå har gjennomgått, er det brakt på det rene at så ikke er tilfellet.

Det er innen medisinen kjent at enkelte sykdommer, for eksempel diabetes, kan medføre at pasienter som lider av dem, lettere får ulnarisskader ved operasjoner. Slike forhold foreligger heller ikke hos denne pasienten.

Da det hvor en ulnarisskade er inntruffet, vanligvis ikke lykkes å påvise den direkte skadeårsak, kan man spørre om ikke det hos en pasient, selv om slike kjente predisponerende trekk ikke er til stede, kan foreligge en oversensibilitet som under narkose gir seg utslag. De sakkyndige har ikke vært inne på slike tankebaner, og jeg finner for min del ikke foranledning til nærmere å drøfte spørsmålet, da det, om slike forhold skulle foreligge, må sies å være utelukket at det kan rettes noen bebreidelser mot personalet for uaktsomhet.

Man må etter dette konsentrere seg om de muligheter som innebærer at det under selve operasjonen eller fasen etterpå, mens pasienten ennå var uten bevissthet, har forekommet hva man kan betegne som uregelmessigheter.

Skulle man måtte legge til grunn at armen under operasjonen har [Side: 1307] ligget på den siden av armbrettet som ikke er polstret, foreligger det klart en feil som er et brudd på rutinen. Det ligger da nær å si at det må ha skortet på påpasselighet fra anestesipersonalets side, og at det er utvist uaktsomhet. Det er dog etter min oppfatning høyst usannsynlig at man står overfor en slik skadeårsak. Foruten operatøren og hans assistenter er en fullt utdannet anestesisøster og anestesieleven til stede på operasjonsstuen. Man skal arbeide med pasientens arm. Den skal festes til brettet med remmen, og det skal settes kanyler i årene i hånden. Det kan under disse omstendigheter vanskelig legges til grunn at man ikke ville ha observert det om armbrettet var stukket inn med den forkjærte siden opp.

Det kan - som jeg har vært inne på - tenkes at armen under operasjonen har forskjøvet seg, og at albuleddet derfor i et tidsrom som er tilstrekkelig til å utløse skaden, er blitt liggende an mot en skarp kant. Da armen er spent fast, om enn ikke hardt, og da pasienten er bedøvet og således ligger helt stille, er det ikke lett å forestille seg at noe slikt kan inntreffe. Skulle noe slikt ha skjedd, kan man vanskelig si at anestesisøster har utvist uaktsomhet om hun ikke straks og før trykket hadde manifestert seg, ble oppmerksom på forholdet og rettet på det. Som jeg har vært inne på, er et trykk av et par minutters varighet tilstrekkelig til å utløse skaden. Den som har ansvaret for anestesien, skal passe på armen. Det hviler imidlertid en rekke andre og viktige plikter på denne sykepleieren, og da ulnarisskader er meget sjeldne og enn sjeldnere dersom armen først er riktig plassert, må dette sies å være en mindre detalj. Anestesisøsteren kan i det utløsende tidsrom ha hatt og måttet ha sin oppmerksomhet henvendt på andre og viktigere oppgaver.

Det er ikke helt på det rene om pasienten under operasjonen var avkledd på overkroppen eller hadde tøy på. Jeg finner å måtte legge til grunn fru Osnes' egen forklaring som går ut på at hun var påkledd. For å få utført hva man skal med årene i hånden, må man da ha brettet opp ermet. Det synes ikke tilstrekkelig for at skade skal oppstå, at albuleddet ligger an mot en brett i et plagg av bløtt stoff. Det må i tilfelle nærmest ha dreiet seg om en knute. Dette er i seg selv ikke trolig, og en slik uregelmessighet vil etter min oppfatning nettopp være en slik menneskelig svikt som ikke kan utløse et erstatningskrav. Det er en svikt i en detalj i det - som jeg må anta - ikke lite kompliserte hendelsesforløp som en forberedelse av en pasient til en større operasjon er.

De sakkyndige har vært inne på den tanke at skaden kan være påført under den postoperative fase. Denne mulighet har dog under drøftelsen av saken og bevisførselen ikke vært ofret særlig oppmerksomhet. Grunnen synes å ha vært at i alle fall noen av de leger som har forklart seg, har gitt uttrykk for at det mest sannsynlige er at skaden er påført under selve operasjonen. Man står derfor på dette punkt uten nærmere opplysninger om mulige skadefaktorer eller eventuell manglende påpasselighet fra pleiepersonalets side.Det kan da ikke legges til grunn at det i denne fase har vært utvist en uaktsemhet som har forvoldt skaden.

Etter dette er jeg kommet til at det ikke er slik sannsynlighetsovervekt [Side: 1308] for at skaden kan tilbakeføres til forhold som kan bebreides personalet som uaktsomhet, at erstatningsgrunnlag kan sies å foreligge. Man står med andre ord overfor en del av den risiko for uhell som følger av ethvert operativt inngrep av noen betydning, og som pasienten må bære, om operasjonen ønskes utført. 

…

Dommer Skåre: Jeg er kommet til et annet resultat enn førstvoterende.

Trykkskader på ulnarisnerven er en skadeform som er vel kjent i legevitenskapen. Slike skader forekommer sjelden - hvilket vel har sammenheng med at de kan unngås med enkle midler: Albuen skal ligge lett og mot et bløtt og jevnt underlag.

De generelle tiltak mot slik skade er så vidt jeg kan skjønne ikke alltid tilstrekkelige hvor pasienten på en eller annen måte er predisponert for skaden. Slik predisposisjon er imidlertid ikke påvist hos Grete Osnes. Jeg viser for så vidt til den uttalelse som er avgitt av dr. Tysvær og hvor det blant annet uttales at nerven har normalt leie, og at det ikke forelå hypermobilitet. Det er antydet fra de sakkyndiges side at individuelle forhold kan ha hatt betydning for resultatet også i det foreliggende tilfelle, men jeg forstår det slik at her bare antydes variasjoner innenfor det normale, og at de foran nevnte generelle forholdsregler skulle være tilstrekkelige også i forhold til Grete Osnes.

Ut fra dette må jeg trekke den slutning at når det i det foreliggende tilfelle inntrådte en skade, så skyldes dette en feil eller uregelmessighet ved gjennomføringen av de forholdsregler som skal tas under enhver operasjon hvor armen plasseres som i vårt tilfelle.

Jeg anser imidlertid ikke det jeg her har påpekt som tilstrekkelig til å trekke den konklusjon at det foreligger et erstatningsansvar for sykehuseieren: Avgjørende blir det om feilen eller uregelmessigheten skyldes uaktsomhet "idet hensyn tas til om de krav skadelidte med rimelighet kan stille til virksomheten eller tjenesten" er satt til side, jfr. erstatningslovens § 2-1. … Avgjørende for meg er at man har med en komplikasjonsmulighet å gjøre som ifølge de sakkyndige skal være kjent for det personale som har med pasienten å gjøre under operasjonen og oppvåkning, at de forhold som kan medføre komplikasjonen er lett synlige - som nevnt utelukker jeg spesiell predisposisjon hos pasienten i det foreliggende tilfelle - og at det er teknisk meget enkelt å utelukke disse skadefaktorer eller rette på feil som oppstår underveis. På denne bakgrunn finner jeg det tilstrekkelig sannsynliggjort at skaden i dette tilfelle skyldes uaktsomhet som enten knytter seg til manglende informasjon eller innsikt eller svikt ved den oppmerksomhet pasienten bør følges med. I forbindelse med det sistnevnte alternativ bemerkes at det ikke under prosedyren er gitt nærmere opplysninger som viser at oppgavene for de ansvarlige er så mange og kompliserte at oppmerksomhet ikke med rimelighet kan gis også til forhold som har med ulnarisnerven å gjøre.

Rt 1985 1011 Hauketodommen

STIKKORD:
Uaktsomhet for NSB. Erstatning for hustruens sjokkskade. Dissens (1) om medvirkning.  

SAMMENDRAG: 
Mann som sto ytterst på perrongkanten, ble truffet i hodet av en lykt festet til styrevognen på et hurtigtog som passerte. Normalt skulle toget ha kommet på et annet spor. Manglende særlig varsel om togpassering på uriktig spor og den utstikkende signallykt til sammen representerte en så fremtredende fare at jernbanen måtte være erstatningsansvarlig. Det var enighet om at det ikke eksisterer et rent objektivt ansvar for jernbanen for påkjørsler. En dommer fant at skadelidte måtte tåle avkortning på grunn av egen uaktsomhet. Skadelidtes ektefelle ble etter omstendighetene tilkjent erstatning for sjokkskade.

SAKSGANG:
Dom 27. september 1985 i l.nr. 145/1985

PARTER:
Norges Statsbaner (regjeringsadvokaten v/ advokat Ellen Mo) mot Trygve og Gudrun Paulsen (advokat Aasmund O. Sandland - til prøve).

DOMMERE: 
Christiansen, Løchen, Halvorsen og justitiarius Sandene.

Dommer Christiansen: Trygve Paulsen ble om morgenen 10. mars 1977, mens han stod ytterst på perrongkanten på Hauketo stoppested syd for Oslo, truffet i hodet av en lykt - det såkalte sluttsignalet - festet til styrevognen på et hurtigtog som passerte stoppestedet. Det er på denne jernbanestrekning to spor, og normalt skulle hurtigtoget - som kom sydfra mot Oslo - ha passert i det spor som var lengst borte fra Paulsen. På perrongen for det sporet stod Paulsens hustru Gudrun og ventet på et lokaltog som skulle bringe henne til Oslo, mens Trygve Paulsen på sin side ventet på et lokaltog fra Oslo som skulle bringe ham sydover. På grunn av arbeider på jernbanelinjen syd for Hauketo stoppested var imidlertid hurtigtoget dirigert inn på venstre spor i sin kjøreretning, det vil si det som i jernbanens terminologi kalles "uriktig spor". Noe spesielt varsel om omdirigeringen var ikke gitt til dem som ventet på stoppestedet, men vognføreren på hurtigtoget gav i samsvar med reglementet signal med fløyten mens toget nærmet seg stoppestedet. Slikt signal skal alltid gis når et tog nærmer seg stasjon eller stoppested. Da vognføreren fikk øye på Trygve Paulsen ytterst på perrongen, gav han nye signal med fløyten. Paulsen, som stod og snakket med sin hustru over sporene, må ha gått ut fra at toget kom i høyre spor, for han ropte til henne at hun måtte passe seg for toget og reagerte ellers ikke. Umiddelbart deretter ble Trygve Paulsen truffet av lykten, som på denne togtypen i hodehøyde stakk 12,9 cm ut fra siden på styrevognen, og som under passeringen av perrongen også stakk noen centimeter inn over denne.

Trygve Paulsen fikk store hodeskader og er varig 100% medisinsk som ervervsmessig ufør. Hans hustru, som oppdaget ulykken straks toget hadde passert, ble sjokkskadet og er senere erklært 100% ufør på grunn av nervøse lidelser.

…

Jeg er kommet til samme resultat som byretten og ser saken slik:

Det rettslige utgangspunkt i saken, som for øvrig partene er enige om, er at NSB ikke har noe rent objektivt ansvar for skader ved påkjørsler av tog. Jeg nøyer meg med å vise til bemerkningene i dommen i Rt 1978 521, særlig side 529. Den skade som det er tale om, kan heller ikke tilbakeføres til noen feil eller forsømmelse fra bestemte ansatte i NSBs tjeneste. Skal NSB likevel være erstatningsansvarlig for den skade som rammet Trygve Paulsen, må det derfor etter min mening være fordi det her har foreligget en spesiell fare ved jernbanedriften som NSB ikke kan sies å ha truffet rimelige sikringstiltak mot.

Som allerede nevnt er det på Hauketo stoppested to spor, som normalt nyttes til høyrekjøring av togene i hver sin retning. Da Trygve Paulsen og hans hustru Gudrun ankom til stoppetedet om morgenen 10. mars 1977, tok de derfor opphold på hver sin perrong fordi de skulle ha toget hver sin vei. De ankom til stoppestedet i god tid før sine togavganger. Trygve Paulsens tog sydover skulle etter rutetabellen ankomme kl. 09.30, mens hustruens tog til Oslo skulle komme fem minutter senere. Ikke på noe tidspunkt frem til ulykken skjedde ca kl. 09.28, fikk de to eller andre som måtte oppholde seg på perrongen, noe varsel om at alle tog - både syd- og nordgående - på grunn av linjearbeider ville passere den perrong Trygve Paulsen oppholdt seg på.

Ektefellene ble stående å snakke sammen over togsporene fra sine perronger, og Trygve Paulsen stod da helt på kanten av sin. Noe unormalt ved denne opptreden var det ikke, og det fremgår av handlingsforløpet at Paulsen også hadde sin oppmerksomhet henvendt på kommende togtrafikk.

På det sted han stod på perrongen, er radius for skinnegangen 435 meter. Der hurtigtoget sydfra i en fart av 65 til 70 km/ t kjørte inn mot Hauketo stoppested, er radius 296 meter. Kurven medfører at det er vanskelig å se ankommende tog før de er et par hundre meter fra stoppestedet, og sikten ulykkesdagen ble også betydelig redusert på grunn av været. Det fremgår av vitneforklaringene at togpersonalet først ble oppmerksom på Paulsen da toget var i en avstand fra ham på ca 150 meter. Jeg må også legge til grunn at Paulsen selv ikke bare har hørt toget fløyte, men også da sett toget. Poenget for meg er imidlertid at han i hvert fall ikke på det tidspunkt kan ha hatt muligheter for å se at toget kom i uriktig spor. Sett på denne avstand "fløt" utvilsomt nord- og sydgående spor sammen. Hensett til at Trygve Paulsen om et par minutter også ventet sitt tog på det nærmeste sporet, kan det vel neppe heller ha streifet ham at det samme spor nå ble nyttet av et nordgående tog i full fart.

Trygve Paulsens videre opptreden viste at han var fullt klar over risikoen ved å stå for nær et passerende tog. Han roper over til sin hustru at hun må passe seg for toget. Hele hans oppmerksomhet har tydeligvis blitt konsentrert om omsorgen for hustruen, slik at toget etter få sekunder nå kom helt overraskende på ham.

Ut fra det trafikkbilde som således forelå, er jeg ikke enig med NSB i at man bare kunne stole på at publikum på begge perronger ved aktsom opptreden alltid ville trekke seg tilstrekkelig langt tilbake fra perrongkantene ved togpasseringer. Den fløyting som finner sted ved alle togpasseringer, var heller ikke tilstrekkelig til å oppnå det. Så innpodet høyreregelen er i trafikken, burde NSB etter min mening uttrykkelig gjort publikum oppmerksom på at også der det var to spor, ville tog komme i begge retninger på det ene. Noen praktiske vansker med å gi slik varsel, for eksempel gjennom høyttaler eller ved oppslag, kan jeg ikke se at det ville vært.

Det er ikke i saken blitt hevdet at Trygve Paulsen ved påkjørselen har befunnet seg utenfor perrongkanten med noen del av kroppen. Jeg må derfor legge til grunn at når Paulsen ble rammet i hodet av signallykten, skyldes det at lykten stakk inn over perrongkanten. Det er som nevnt under partenes prosedyre uklart hvor langt inn den har gått. Uansett om dette var ca 2 eller ca 5 cm, var dette etter min mening i seg selv et vesentlig faremoment. Jeg har nemlig vanskelig for å se at man ved denne vurdering - som anført av NSB - bare kan gå ut fra at perrongkanten alltid vil være fri for publikum, jfr. for eksempel trengsel ved stor trafikk av reisende på perrongene. Jeg legger videre til grunn at det ikke har vært noen teknisk nødvendighet å plassere signallykten i så lav høyde at den kunne ramme personer på perrongen.

Jeg konkluderer med at de mangler jeg har påpekt ved passeringen av hurtigtoget på Hauketo stoppested på ulykkestidspunktet, i hvert fall til sammen representerte en så fremtredende fare for selv aktsomme trafikkerende at NSB må være erstatningspliktig for den skade som Trygve Paulsen ble utsatt for. Det fremgår ellers av det jeg har sagt at jeg ikke finner grunnlag for å redusere Paulsens erstatningskrav på grunn av egen opptreden etter reglene i straffeloven ikrafttredelseslovs § 25 annet ledd.

Når det gjelder det krav Gudrun Paulsen har reist for sjokkskade, har jeg vært i tvil.

Det er ingen uenighet mellom partene om at det er sjokket etter ulykken som er årsaken til den uførhet som Gudrun Paulsen har på grunn av nervøse lidelser. I mangel av opplysninger om det motsatte må jeg legge til grunn at hun før ulykken har vært en normalt robust person. Det må også ha vært et forferdelig syn som møtte henne da hun imiddelbart etter ulykken tok hånd om sin mann. Han hadde fått knust venstre øye og kjeven, og ganen og nesen var borte. Han hadde mistet mye blod, og tilstanden var kritisk. Ifølge den politirapport som ble utarbeidet i anledning av ulykken, hadde behandlende lege betegnet skadene som det styggeste han hadde sett. Hennes reaksjoner på ulykken ligger derfor etter min mening innenfor det man i livets gang må regne med.

Min tvil knytter seg til de rettslige vilkår for å tilkjenne erstatning for sjokkskade. Det fremgår av de dommer som partene har vist til, jfr. særlig dommen i Rt 1966 163, se bemerkningene side 167-168, at det i rettspraksis er trukket meget snevre grenser for tredjemanns erstatningskrav som følge av sjokkskade. Hovedsynspunktet synes å ha vært at slike skader normalt er av så indirekte og avledet natur i forhold til den skadegjørende handling at det ikke vil være rimelig å strekke den erstatningspliktiges ansvar til også å dekke disse skader. Dette synspunkt slår etter min mening ikke til i et tilfelle som det foreliggende. Slik Gudrun Paulsen ble vitne til ulykken som rammet hennes mann, var det høyst påregnelig at hun kunne bli sjokkskadet. Jeg kan heller ikke se at behovet for en rimelig avgrensing av skadevolderens ansvar her gjør seg gjeldende med en slik tyngde at erstatningsplikt ikke bør anses å foreligge. Jeg er etter dette kommet til samme resultat som byretten også når det gjelder Gudrun Paulsens erstatningskrav.

Det er ingen uenighet mellom partene for så vidt gjelder utformingen av punkt 1 i byrettens domskonklusjon.

…

Dommer Endresen: Jeg er når det gjelder ansvarsspørsmålet, om enn under noen tvil, kommet til samme resultat som førstvoterende, og legger da særlig vekt på kombinasjonen med skifte til uriktig spor og den omstendighet at en del av togsettet kom noe inn over perrongen. Derimot er jeg kommet til at Trygve Paulsen må tåle avkortning i erstatningen etter straffeloven ikrafttredelseslovs § 25 annet ledd som følge av egen utvist uaktsomhet.

Å stille seg på perrongens ytterste kant opptatt med samtale med sin kone på den motsatte perrong uten tilstrekkelig å reagere på togets gjentatte fløytesignal, finner jeg ikke samsvarer med hvorledes en aktsom passasjer skal forholde seg. Selv om det var tåket, burde Paulsen hatt god mulighet til å se og å høre toget komme fra høyre i tilstrekkelig tid til å trekke seg tilbake. Når så ikke skjedde, må dette skyldes at han ensidig var opptatt av kontakten med sin kone. Jeg finner hans mangel på aktsomhet så dominerende at erstatningen etter mitt syn bør reduseres med 50 prosent.

Når det gjelder erstatning for sjokkskade for Gudrun Paulsen, er jeg enig med førstvoterende i at det er grunnlag for å tilkjenne slik erstatning.

Dommer Løchen: Jeg er i det vesentlige og i resultatet enig med førstvoterende, dommer Christiansen.

Dommer Halvorsen og justitiarius Sandene: Likeså.

Etter stemmegivningen avsa Høyesterett dom overensstemmende med førstvoterendes konklusjon.

Rt 2005 1714 Fall fra rekkverk – ansvarsgrunnlag 
SAMMENDRAG 
Ei jente hadde fått en varig skade da hun falt ned fra et verandarekkverk etter at en gutt hadde tatt tak i henne. Høyesterett kom til at gutten hadde opptrådt erstatningsbetingende uaktsomt og forsikringsselskapet ble ilagt ansvar. Selv om jenta hadde skapt en risiko ved å sette seg på rekkverket, var ikke skaden som oppstod et utslag av denne risikoen. Det var dermed ikke grunn til å redusere erstatningsansvaret på bakgrunn av skadelidtes medvirkning, jf skadeserstatningsloven §5-1.
DOMMERE: 
Kaasen, Matningsdal, Lund, Stang Lund, Aasland (enstemmig)
(1) 

Kst. dommer Kaasen: Saken gjelder hvorvidt det foreligger ansvarsbetingende uaktsomhet og medvirkning fra skadelidte ved personskade. 

(2) 

Om formiddagen søndag 24. mars 1996 falt den gang 18 år gamle A ned fra verandarekkeverket hjemme hos venninnen B. Tilstede på verandaen var disse to samt C og D, som alle hadde overnattet hos B etter et « nachspiel ». A falt bakover ned på bakken utenfor verandaen, ca. 1,5 meter under toppen av rekkverket, og ble påført varige skader blant annet i nakken. Partene er uenige om foranledningen til As fall, men det er enighet om at det var fysisk kontakt mellom A og C umiddelbart før fallet. Jeg kommer tilbake til de nærmere omstendigheter. 

…

(4) 

Tingretten fant at C hadde opptrådt erstatningsbetingende uaktsomt, og at det ikke var så mye å legge A til last at erstatningen burde settes ned. Imidlertid ble As erstatningskrav ansett foreldet for så vidt gjaldt tap oppstått før 14. juni 1998. C ble frifunnet fordi kravet mot ham ble ansett foreldet. 
…
(6) 

Lagmannsretten kom til at C hadde voldt skaden ved erstatningsbetingende uaktsomhet, men reduserte erstatningen med 25 prosent på grunnlag av skadelidtes medvirkning, jf. skadeserstatningsloven §5-1, etter en samlet vurdering av Cs og As opptreden. 

…
(17) 

  Mitt syn på saken: 

(18) 

Gjennom den aksessoriske motanke fra forsikringsselskapet er så vel bevisbedømmelsen som rettsanvendelsen i saken brakt inn til prøvelse. Jeg finner det hensiktsmessig først å se på spørsmålet om hva som faktisk skjedde på verandaen i tilknytning til ulykken. 

(19) 

Alle de fire personer som befant seg på verandaen, har som nevnt gitt forklaringer ved bevisopptak. I tillegg har As foreldre forklart seg om hva A og andre sa til dem etter ulykken. Forklaringene gjelder temaer som er belyst gjennom tidligere forklaringer og gjengivelser i tingrettens og lagmannsrettens dommer. Når det ses bort fra bevisopptakene, er det skriftlige materialet i saken ellers det samme som for lagmannsretten. 

(20) 

Jeg finner det klart at lagmannsretten, som hørte partenes og vitnenes forklaringer, har hatt et betydelig bedre bevismessig grunnlag for å vurdere omstendighetene rundt ulykken enn det Høyesterett har. Bevisopptakene for Høyesterett - foretatt mer enn ni år etter ulykken - gir ikke grunnlag for å tilsidesette den bevisbedømmelse lagmannsretten har foretatt. Jeg finner derfor grunn til å basere meg på lagmannsrettens oppsummering, som lyder: 

	
	       « Etter bevisførselen legger lagmannsretten til grunn at A satt på enden av verandarekkverket ved trappen ned til hagen, med hodet vendt inn mot døren som fører inn til stuen og ryggen ut mot hagen. Lagmannsretten finner ikke å kunne legge til grunn at A satt urolig og uvøren (....). Det fremstår mest sannsynlig at A berørte C med foten idet han passerte henne ved den trange passasjen inn mot stuen, uten at dette skjedde som en bevisst handling fra A for å påkalle Cs oppmerksomhet. C forklarte for lagmannsretten at A skvatt da han tok tak i henne, noe som underbygger at det ikke var bevisst kontakt mellom dem. Alle fire tilstedeværende forklarte at det som deretter skjer er at C tok tak i A, at hennes overkropp rykket bakover, at C glapp taket og at A falt ned. Det er ulik oppfatning om C tok grep i As overarmer eller i klærne på hver side av brystkassen, om kraften i grepet, om overkroppen hennes rykket bakover av kraften i Cs grep eller egen refleksbevegelse og hvordan hun falt. 


	
	       Under henvisning til forutsetninger som er gjengitt ovenfor legger lagmannsretten til grunn at A ikke hadde sin oppmerksomhet mot C idet han passerte, og at hun derfor var uforberedt på at han tok tak i henne. I denne situasjonen blir det for lagmannsretten ikke avgjørende om overbalansen og fallet er en følge av kraften i Cs grep eller As refleksbevegelse. Det er Cs brå, og for A overraskende, handling som leder til fallet. » 


(21) 

Spørsmålet er så om C ved det her beskrevne forhold har voldt As skade ved erstatningsbetingende uaktsomhet, eller om skaden er et utslag av dagliglivets risiko - et hendelig uhell. Sentralt i denne vurderingen er om risikoen for skade måtte fremstå som synbar for C og derfor påvirke kravene til hans opptreden. 

(22) 

Den situasjon lagmannsretten beskriver, inneholder det generelle risikomoment at A sitter på rekkverket med ryggen mot hagen, som lå ca. halvannen meter nedenfor, samtidig som C passerer henne forholdsvis nær uten at hun er klar over det. Hadde A under disse omstendigheter falt, ville C åpenbart ikke kunne holdes erstatningsrettslig ansvarlig. Det som utløser fallet, er imidlertid at C overraskende tar tak i henne. Derved skaper han en risiko ut over den som situasjonen i utgangspunktet frembød - det oppsto betydelig økt fare for at A skulle falle. Dette burde C forstått, og det må også ha vært påregnelig for ham at hun ville kunne komme til skade dersom hun falt. Følgelig innebar situasjonen økede krav til Cs aktsomhet. 

(23) 

Forsikringsselskapet har vist til at Cs grep om A må betraktes som en spontan, impulsiv lekeadferd mellom unge venner, og har hevdet at dette ikke er erstatningsbetingende uaktsomhet. Lagmannsretten har gitt uttrykk for at skadevoldende handlinger kan anses kritikkverdige uten derved å overskride grensen for erstatningsbetingende uaktsomhet, og det er jeg enig i. Men i en åpenbart farlig situasjon som den C skapte ved å ta tak i A, blir det knappe marginer mellom disse kategoriene. 

(24) 

Jeg legger som lagmannsretten til grunn at det årsaksmessig var « Cs brå, og for A overraskende, handling som ledet til fallet ». Men ved aktsomhetsvurderingen vil det kunne ha betydning om Cs grep bare forårsaket en reflekshandling fra A som førte til at hun falt, eller om han brukte slik kraft at denne i seg selv medførte fallet. Lagmannsretten fant at dette faktiske forholdet ikke lot seg fastslå med noen sikkerhet, og jeg ser som nevnt ikke grunnlag for å overprøve dette. Jeg legger derfor til grunn det for C gunstigste alternativ - at han ikke utøvet slik kraft i grepet om A at dette i seg selv gjorde at hun tok overbalanse. 

(25) 

Jeg har funnet aktsomhetsvurderingen vanskelig. For meg er det avgjørende at det her er vanskelig å trekke klare grenser mellom bevisbedømmelse og rettsanvendelse. Aktsomhetsvurderingen må bygge på en avveining av en rekke mer eller mindre identifiserbare momenter fremkommet gjennom umiddelbar bevisføring. Det lar seg i praksis ikke gjøre å nedfelle disse momentene skriftlig på en så presis og uttømmende måte at gjengivelsen kan erstatte det komplekse inntrykk den direkte bevisføringen gir. Jeg viker derfor tilbake for å tilsidesette den aktsomhetsbedømmelse lagmannsretten har foretatt, men tilføyer at Cs opptreden ligger i det helt nedre sjikt av hva som kan anses som ansvarsbetingende uaktsomhet. 

(26) 

Jeg er etter dette blitt stående ved at C handlet erstatningsbetingende uaktsomt, og at If Skadeforsikring derfor ikke kan gis medhold i motanken. 

Ulovfestet objektivt ansvar

Rt 1905 715 Vannledningsdommen

SAMMENDRAG:
Et hovedvannrør sprang lekk utenfor en bakerforretning, og påførte forretningen skade. Kommunen som innehaver av vannverket ble holdt objektivt ansvarlig. En skade som kunne forutses, kunne ikke anses som hendelig selv om kommunen ikke kunne klandres. 

Appellanten har nedlagt saadan Paastand:

"At Appellantskabet, Bergens Kommune, frifindes for Indstevntes, Hans Arnesens, Tiltale i denne Sag og hos ham tilkjendes Processens Omkostninger for Byretten og Høiesteret".

Indstevnte, Hans Arnesen, har ikke afgivet Møde. Den ovennævnte Bevilling er ham ikke forkyndt, men efter Stevningens Indhold antages i Henhold til tidligere Høiesteretsafgjørelser Sagen at kunne behandles i Realiteten.

Med Hensyn til Sagens Gjenstand og nærmere Enkeltheder henvises til den faldne Doms Præmisser.

Høiesteret kommer til samme Resultat som Byretten.

Man er vistnok med Appellanten enig i, at den indtrufne Skade ikke er foraarsaget ved pligtstridigt Forhold fra Kommunens Side. Det er oplyst, at Ulykken skyldes Brist i et af Vandledningens Rør. Røret var nedlagt for 25 à 30 Aar siden, men at Røret ved Nedlæggelsen led af nogen opdagelig Feil, eller at der dengang eller senere er vist nogen Forsømmelighed eller Mangel paa Agtpaagivenhed finder ikke Høiesteret Føie til at antage; navnlig findes det ikke at kunne karakteriseres som nogen Uforsigtighed, at Rørledningen har henligget i denne Aarrække uden at underkastes specielt Eftersyn. Det kan i saa Henseende bemærkes, hvad der er anført i en under Sagen fra Appellantens Side ved Byretten fremlagt sagkyndig Erklæring, hvori er udtalt: "Som bekjendt hører det til Dagens Orden, at der I Vandværker med høit Tryk af og til kan forekomme Rørbrud. Dels kan disse Rørbrud være en Følge af Sætningen i Jordsmonnet, dels af de i Vandledningen forekommende Stød, foranlediget ved Vandets ujevne Hastighed, og dels paa Grund af usynlige Støbefeil eller paa Grund af Spændingen i selve Støbegodset. Bemærkningsværdt er det ogsaa, at et Jernrør kan ligge i en Menneskealder eller to uden at vise Feil for saa en Dag pludselig at springe, uden at det er muligt at paavise nogen bestemt Aarsag dertil. Som Regel vil man ogsaa forgjæves søge efter en bestemt Aarsag til deslige Katastrofer".

Men uagtet saaledes ikke nogen særlig Uagtsomhed kan lægges Kommunen tillast, fremgaar det af den citerede Erklæring, at Anlæg af Vandledning medfører en stadig Resiko for Omgivelserne. For Side:716 denne Resiko antages Bedriftsindehaveren, i det foreliggende Tilfælde følgelig Kommunen, at maatte bære Ansvaret ligeoverfor Trediemand.

Spørgsmaalet er imidlertid, om ikke Indstevnte kontraktsmæssig maa ansees at have fraskrevet sig Adgang til Erstatning. I saa Henseende paaberaaber Appellanten sig det i Bergen gjældende "Reglement for Privates Adgang til Benyttelse af Bergens Vandværker". Særlig er citeret Reglementets Kap. I § 1 og Kap. III § 4. Den førstnævnte Bestemmelse er saalydende: "For Benyttelse af Vand fra Byens Vandværker gjælder de ved nuværende Reglement - med dets eventuelle senere Tillægg og Forandringer - fastsatte Bestemmelser. Iøvrigt bliver Forholdet mellem Kommunen som Vandværkets Eier og de private Forbrugere at bedømme efter de om Kontraktsforhold gjældende Retsregler, idet Reglements-Bestemmelserne og Regulativerne med deres eventuelle Tillæg og Forandringer saavelsom Adgangen for Magistrat og Formandskab til at give specielle Bestemmelser angaaende Forholdet er Kommunens Vilkaar som Sælger af Vandet, hvilke uden Forbehold er at anse som vedtagne af vedkommende Huseier eller Vandkonsument ved Modtagelsen af Vandet". Reglementets Kap. III § 4 lyder saaledes: "For hændelig Skade, der fra de offentlige Vandledninger paaføres private Eiendomme eller Ledninger, saasom ved Brud, Lækager, faste Legemers Indhængen i og Tilstopning af Spisningsrørene eller deslige, er Kommunen uden Ansvar".

Det er paa det Rene, at der til Indstevnte, Hans Arnesens Bageri er indlagt Vand fra Bergens Vandledning. At der i den Anledning er udfærdiget noget specielt Kontraktsdokument er ikke oplyst og ikke paastaaet. Man maa derfor gaa ud fra, at der er forholdt efter Reglementens Kap. I § 2, hvorefter Indlæggelse af Vandledning til privat Eiendom sker efter en derom til Stadsingeniørkontoret indgaaet Anmeldelse. Spørgsmaalet er da, hvorvidt Hans Arnesen maa antages stiltiende at have underkastet sig Reglementets nævnte Bestemmelse i Kap. III § 4 om, at Kommunen skal være uden Ansvar for hændelig Skade, der gjennem Vandledningen rammer private Eiendomme.

I nærværende Tilfælde er det Vandværkets Hoveledning, ikke den fra Hovedledningen til den private Eiendom førende Biledning, der er sprunget læk og har voldt Skaden. Den indtrufne Begivenhed staar saaledes ikke i nogen faktisk Sammenhæng eller Forbindelse med det Kontraktsforhold, hvori Hans Arnesen gjennem Indlæggelsen af Vand til Eiendommen er kommet til Kommunen. Men under disse Omstændigheder antages Reglementets Kap. III § 4 ikke at kunne faa Anvendelse, selv om den under andre Omstændigheder maatte ansees forbindende. Selv om vedkommende Huseier eller Konsument, hvad enten han har gjort sig bekjendt med Reglementet eller ei, maa være forberedt paa at underkaste sig dets Bestemmelser, saa langt som de tjener (cfr. Kap. I § 1)til at supplere de "om Kontraktsforholdet gjældende Retsregler", er dette en Ting for sig. Men for at han skulde kunne antages at have fraskrevet sig Rettigheder, der intet Udspring har i Kontraktsforholdet, maatte der andet og mere til end den stiltiende Vedtagelse af et Kontraktsforhold, der ligger i Anmeldelsen til Stadsingeniørkontoret om, at Vandledning ønskes indlagt til Eiendommen.

At den Private maa finde sig i at overtage den Ulempe og den Resiko, det for hans Eiendom eller Bedrift medfører, at der efter hans Begjæring indlægges Vandledning paa hans Eiendom eller i hans Side:717 Lokale, er rimeligt nok. Men forat det skulde antages, at han har overtaget ogsaa den Resiko, hans Eiendom eller Lokale er udsat for uafhængig af den Foranstaltning, der er gjort i hans specielle Interesse, maatte det utvetydig fremgaa af hans Optræden, at dette virkelig har været Meningen. Men i nærværende Sag kan dette ikke siges at være Tilfældet.

To af de Voterende stemmer for Kommunens Frifindelse. At dømme Kommunen i nærværende Tilfælde, hvor Skaden maa betragtes som hændelig, er efter deres Mening et langt Skridt fremover i Retning af at paalægge Skadeserstatning for retsmæssige Handlinger. Og konsekventsen af dette Skridt er det ikke let at overskue. Tidligere har saadant Ansvar af Høiesteret kun været ilagt ved Bedrifter, som efter sin Natur medfører en særlig og nærliggende Fare for, at Skade derved vil paaføres Andre. Nitroglycerinfabriker er saaledes ilagt Ansvar for Explosioner og Jernbaner for Ildsvaade, bevirket ved Gnister fra Lokomotiv. Men Fabrikation af Nitroglycerin er forbundet med ganske extraordinær Fare. Og en Jernbane pligter ved sit Anlæg at yde Skadesløsholdelse for den paatagelig forøgede Fare for Ildsvaade, hvorfor man udsættes ved Driften af en Lokomotivbane i umiddelbar Nærhed af Ens Huse eller Skov. Om denne Resiko ikke er undersøgt og vurderet ved Jernbanens Anlæg, har Jernbanen selv paataget sig Resikoen for Antændelsen og har da at yde Erstatning, naar den befrygtede Ildsvaade indtræffer. Principet har været søgt udvidet, men dette er ikke godkjendt af Høiesteret. Man henviser herom til Domme, indtagne i Rt-1900-753 og Rt-1902-97 og Rt-1902-411. Sporveisselskaberne, hvis Drift utvivlsomt medfører Fare, er saaledes frifundne, hvor culpa ikke er bevist. I det foreliggende Tilfælde kan der dernæst kun høist uegentlig siges at foregaa en Bedrift og endmindre en saadan, der medfører en nærliggende stor Fare for Skadetilføielse. Om man paa sin egen Grund fra sit eget Tjern og udelukkende til sin eget Brug med Iagttagelse af al mulig Forsigtighed anlægger en Vandledning, kan man vel ikke være erstatningsansvarlig, om der senere paa en uopklaret Maade springer et Rør, og Vand derved kommer ind til Naboen. Og er der ikke Adgang til at ilægge Ansvar for Skade, naar det gjælder en Privatmand, kand det ikke indsees, at Sagen juridisk stiller sig forskjelligt, om Ansvaret i Tilfælde vilde ramme en Kommune, der har Adgang til i Form af Skatter eller forhøiet Vandafgift at fordele Erstatningen paa Mange. Det Princip, at Skaden skal fordeles paa samtlige, i hvis Interesse det skadegjørende Faktum er fremkommet, er forgjæves gjort gjældende i den i Rt-1902-97 indtagne Sag. 

I Henhold til det Anførte afsiges saadan

Dom:

Byrettens Dom bør ved Magt at stande.

Bergens Byrets Dom er saalydende:

Citanten Hans Arnesen sagsøger Indstevnte Bergens Kommune til Betaling af Kr. 320,00 med Renter og Omkostninger i Anledning af, at Kommunens Vandværks Hovedledning paa Lille Markevei sprang læk Nat til 3 Januar 1902, hvorved der foraarsagedes Oversvømmelse og Skade i Citantens Bageri i Lille Markevei No. 1.

… Retten anser det unødigt at indgaa paa det af Citanten reiste Spørgsmaal, om Reglementet kan siges at være en Kontrakt med Kommunen og den enkelte Vandkonsument. Man formener nemlig, at Citanten maa gives Medhold i den Paastand, at Skaden i ethvert Tilfælde ikke kan blive at anse som hændelig. Det er paa det Rene, at Skaden er bevirket ved Brud paa Røret i Hovedledningen, og saalænge der ikke foreligger Oplysninger i modsat Retning, maa man antagelig gaa ud fra, at dette Brud hidrører fra Slitage eller fra andre Feil i Røret. Og i saafald kan Skaden ikke blive at anse som hændelig, selv om der intet specielt er at lægge Kommunen tillast. En hændelig Skade formenes nemlig med Nødvendighed at have som Forudsætning, at den ikke hidrører fra Mangler ved den Gjenstand, som har bevirket Skaden. …

I det Væsentlige og Resultatet enig med Førstvoterende ønsker jeg fremhævet, at Talen her er om en offentlig Bedrift (Vandværksvæsenet), der erfaringsmæssig trods anvedt Forsigtighed medfører Rørbrud. Skade ved Rørbrud er altsaa en Følge af selve Vandværksbedriften, en Følge, der ikke godt kan undgaaes, og som derfor maa ansees som forudseelig. Men en saadan forudseelig af selve Bedriften følgende Skadetilføielse synes ikke at kunne betragtes som hændelig.

Rt 1974 41 Stigedommen

DOMMERE:
Flertall: Gundersen, Roll-Matthiesen og Sandene. Mindretall: Schweigaard Selmer og Heiberg.

Dommer Gundersen: …

I alt vesentlig står saken i samme stilling som for de tidligere retter. Også anførslene fra begge sider er i hovedtrekk de samme.

Jeg er kommet til det samme resultat som lagmannsretten og kan i det vesentlige tiltre dens begrunnelse.

Også for Høyesterett er stillingen den at Kollen erkjenner at stigen brukt på riktig måte - dvs. riktig satt sammen og med den "riktige" side inn mot veggen - er sterk nok til å tåle den belastning den normalt vil kunne bli utsatt for og den belastning som det er tale om i vår sak. Aanesland erkjenner på sin side at når stigen brukes uriktig - dvs. med den "gale" side inn mot veggen - er den ikke sterk nok til å tåle en større belastning og ikke den belastning som Kollen og hans medhjelper utsatte den for, og som i seg selv er normal. For meg reiser det seg da følgende spørsmål: Var det påregnelig for Aaneslands Treindustri at kjøpere av stigen ville eller kunne komme til å bruke den den "gale" veien. Og innebar dette en risiko som fabrikken burde ha avverget - hvilket nok kunne ha vært gjort ved relativt enkle tekniske endringer - eller i det minste ha advart mot i en bruksanvisning eller ved merking på stigen?

Dette er spørsmål som må avgjøres ved en skjønnsmessig vurdering. Lagmannsretten har vært på åstedet sammen med partene og to sakkyndige og har fått stigen demonstrert der. Den ene av disse sakkyndige, brannsjef i Bærum Johan von der Fehr, har i bevisopptak for Høyesterett forklart at stigen montert ut/inn - den "gale" veien - vil virke like stø og solid for en som går opp i den, og ut fra den erfaring han har, mener han at man må kunne regne med at en slik stige vil kunne bli brukt med feil side mot veggen. Det samme må han ha hevdet under åstedsbefaringen. Likevel kom lagmannsretten enstemmig til at påregneligheten av slike ulykker som den saken gjelder, må betegnes som meget lite fremtredende.

Overingeniør Odd Schei, som var oppnevnt som sakkyndig for Høyesterett, har uttalt seg i samme retning som von der Fehr:

"Sammenstyrtningen ville ikke ha skjedd dersom motsatt side av stigen hadde vendt inn mot veggen. Det snakkes i den forbindelse om rett og vrang side av stigen. For konstruktøren er dette klart nok. For andre mennesker derimot, forblir dette forhold uklart inntil sammenstyrtning skjer. Stigen virker klart innbydende selv med vrangsiden ut. (Se bildene nr. 3 og 4) og det finnes ingen advarsel eller markerte tekniske arrangement eller detaljer som leder en bort fra denne oppfatning."

Den sakkyndige har uttalt seg klart, og hans vurdering trekker sterkt i retning av byrettens resultat. Men for meg står det så at den vurdering som det her dreier seg om, ikke i utpreget grad vil bero På teknisk kyndighet, men mer på alminnelig erfaring. Ingen som vil sette opp til en husvegg en relativt høy stige, kan unnlate å gjøre seg opp en mening om hvilken ende av stigen som skal stå på grunnen og hvilken side som skal vende inn mot veggen, man kan ikke bare tankeløst sette den 

Side:43 

opp på en hvilken som helst måte. Etter mitt skjønn kan ikke Kollen ha viet dette spørsmål synderlig omtanke da han satte opp stigen med den gale siden ut og så utsatte den for belastningen med to mann på stigen.

Aaneslands stige var ikke "idiotsikker", og fabrikken har heller ikke utgitt den for å være det. Men etter den bevisføring og demonstrasjon som vi har hatt her i Høyesterett, er jeg blitt stående ved at den var sikker nok for en bruker som viste en rimelig grad av omtanke og forsiktighet før og under oppsettingen av den. En slik bruker ville ikke komme til å sette den opp den gale veien. Dette bestyrkes etter min mening av det forhold at det ikke er påvist at lignende uhell eller ulykker har hendt tidligere med denne stigen, som angis å være solgt i et antall av mer enn 100.000, og som har vært i vanlig bruk minst i et par tiår.

Jeg finner som lagmannsretten at en samlet vurdering bør lede til den konklusjon at Aaneslands Treindustri ikke har vist noen ansvarsbetingende uaktsomhet ved å ha laget og solgt den stige som Kollen kjøpte.

Heller ikke kan, etter min mening, Aanesland pålegges et objektivt ansvar for ulykken og dens følger. Av det jeg alt har sagt, fremgår at uhellet ikke var typisk for bruken av Aaneslands stige, tvert imot, man kjenner ikke noe annet tilfelle av samme art. Heller ikke var det utslag av et risikomoment som måtte fremtre som nærliggende og forutseelig, eller som i det hele fabrikken bør være den nærmeste til å bære ansvaret for.

Jeg kommer altså til at lagmannsrettens dom bør stadfestes. Men saken har, særlig på bakgrunn av de sakkyndiges uttalelser, fremtrådt som tvilsom, og jeg finner at saksomkostninger ikke bør tilkjennes.

Jeg stemmer for denne dom:

Lagmannsrettens dom stadfestes.

Saksomkostninger tilkjennes ikke.

Dommer Schweigaard Selmer: Jeg er kommet til samme resultat som byretten og kan i det vesentlige tiltre dens begrunnelse.

Den type skyvestige som saken gjelder, har vært markedsført som brannstige og til vanlig husbruk til alminnelige forbrukere. Det er på det rene at stigen ifølge sin konstruksjon var beregnet på bare å kunne brukes med en bestemt side mot veggen. Det er erkjent at årsaken til at stigen styrtet sammen var at den ble brukt med feil side mot veggen.

Ved salget av stigen ble det ikke gitt noen veiledning om bruken, det fulgte ikke med noen bruksanvisning, og stigen var ikke merket på noen måte som viste hvordan den skulle brukes. For brukeren var det da alene selve stigens konstruksjon og 

detaljene i tilknytning til denne som skulle vise riktig anvendelse og oppsetting.

Selv om det må forutsettes at den som klatrer opp i en stige - og særlig i en høy stige - viser omtanke og forsiktighet, kan det ikke ventes at hver og en har kyndighet i bæreprinsippene for en skyvestige. Stigen var også beregnet på å bli brukt av de rene amatører, og man kan ikke - slik jeg ser det - regne med at den vanlige forbruker måtte forstå at stigen kunne svikte hvis den ikke ble reist på en helt bestemt måte. Jeg viser her til det som er uttalt av de to sakkyndige, overingeniør Schei og brannsjef von der Fehr, om at stigen virker "klart innbydende" og "stø og solid" selv om den er uriktig satt opp. Jeg kan ikke se at det er noe grunnlag for å sette de sakkyndiges vurdering til side, og antar at denne vurdering faller sammen med det man kan vente av en uerfaren legmann. At korrekt bruk av stigen etter en inngående demonstrasjon av en liten modellstige etter hvert fremtrådte som åpenbar for hele Høyesterett, finner jeg ikke å kunne legge vesentlig vekt på. Det avgjørende må være hvordan stigen, dens konstruksjon og bruk har fortonet seg for den uinnvidde bruker i praksis. Etter min mening kan Kollen ikke bebreides for sin bruk av stigen.

Når en stige av den art det her gjelder selges som brannstige og til vanlige forbrukere, er det etter min mening en påregnelig fare for at den blir uriktig brukt, og at ulykke kan skje. Vel er det så at stigen har vært solgt i et større antall gjennom mange år uten at det er opplyst om tilsvarende ulykker, men dels kan det ha forekommet ulykker man ikke kjenner til, og dels er det vel ikke så ofte at en stige belastes på en så uheldig måte av to personer samtidig, slik som i vårt tilfelle. Når selve stigens konstruksjon er slik at man må regne med at den kan bli uriktig brukt med den fare det innebærer - jeg viser her igjen til det som er uttalt av de sakkyndige - kan det ikke være avgjørende at det så vidt vites har gått godt i mange år. Aanesland burde ha vært klar over at stigens konstruksjon innebar et faremoment som kunne realisere seg i en skade. Når han like fullt markedsførte stigen uten en gang å gi kjøperne noen form for veiledning, har han etter min mening vist en erstatningsbetingende uaktsomhet. Jeg nevner i denne forbindelse også at de stiger som nå selges, er forsterket slik at de tåler belastningen selv om stigen brukes med feil side mot veggen. Dette er oppnådd uten at det har medført praktiske eller økonomiske problemer av betydning.

Jeg er etter dette kommet til at Kollen bør tilkjennes erstatning med kr. 25.000 som er uomtvistet, og jeg ser det slik at han også bør få dekket sine saksomkostninger for Høyesterett.

Dommer Roll-Matthiesen: Jeg er i det vesentlige og i resultatet enig med førstvoterende, … . idet jeg dog finner grunn til å tilføye følgende:

De sakkyndige som har opptrådt i saken, synes å ha lagt hovedvekten på forholdene under en brann, … 

Ut fra en brannsituasjon synes dette rimelig, idet stigen under en brann kan bli tatt i bruk av f. eks. en tilfeldig forbipasserende som aldri har sett en slik stige før, og under forhold hvor det verken er tid eller anledning til å studere stigen.

Kollen kjøpte stigen som brannstige, men også til bruk ved reparasjons-arbeider på det hus han nettopp hadde kjøpt. At en stige blir kjøpt som brannstige, kan ikke frita en vanlig aktsom mann fra å sette seg inn i bruken av det redskap han har anskaffet når dette redskap skal nyttes blant annet til å komme opp på taket av et forholdsvis høyt hus, en oppstigning som i seg selv innebærer faremomenter. Studerer man stigen, ligger det etter min mening klart i dagen hvorledes stigen skal settes opp. Kollen hadde for øvrig brukt stigen en gang tidligere, nemlig i påsken 1967. Han var da sammen med en tømmermann, og man kan vel gå ut fra at stigen da ble brukt riktig. Kollen kunne ved denne anledning ha fått all den veiledning han måtte ha ønsket. Når han ikke selv gjør noe forsøk på å sette seg inn i stigens nærmere detaljer og heller ikke søker veiledning herom, må det gå ut over ham selv at stigen klapper sammen som følge av uriktig bruk. Og for produsenten er det ikke noen påregnelig fare for at stigen vil bli uriktig brukt. Jeg tilføyer at etter det opplyste har ingen lokal brannmyndighet grepet inn mot omsetningen av Aaneslands stige som brannstige før Kollens ulykkestilfelle 28. juli 1967. Brannsjefen i Drammen nedla deretter - 12. februar 1968 - forbud mot salg i sitt distrikt av slike stiger som brannstige, inntil konstruksjonen var forsterket. Andre forbud er ikke nedlagt. På tross av det jeg her har sagt finner jeg etter omstendighetene at saksomkostninger ikke bør tilkjennes.

Dommer Sandene: Som dommer Roll-Matthiesen.

Dommer Heiberg: Jeg er i det vesentlige og i resultatet enig med annenvoterende, dommer Schweigaard Selmer.

Etter stemmegivningen avsa Høyesterett dom overensstemmende med førstvoterendes konklusjon. 

Rt 1978 521 Nordlandsbanedommen (Reinbeitedommen)

DOMMERE:
Flertall: Sinding-Larsen, Holmøy og Tønseth. Mindretall: Bølviken og Andreas Endresen.

Dommer Sinding-Larsen: Nordlandsbanen går over lange strekninger gjennom områder som nyttes til beite for tamrein, og reinflokkene må også ellers krysse banen under vandringene mellom sommer- og vinterbeiter. Hvert år blir et ikke ubetydelig antall rein påkjørt av tog og drept eller skadet. I årene 1962-1977 er det registret i alt 2173 påkjørsler. NSB har ikke erkjent erstatningsansvar utover det som følger av "vanlige erstatningsregler", men har likevel siden 1948 på billighetsgrunnlag utbetalt erstatning for påkjørte rein tilhørende norske reindriftssamer etter faste satser. Saksøkerne, Nordland reinsameforening og en del reindriftssamer i (side 522) Nord-Trøndelag, mener at NSB er rettslig forpliktet til å betale erstatning, og reiste ved stevning av 10. september 1968 fastsettelsessøksmål for å få fastslått NSB's erstatningsplikt. Saken ble senere utvidet til fullbyrdelsessøksmål, idet det ble hevdet at de utbetalte billighetserstatninger pr. dyr har vært for lave, og at det skulle ha vært utbetalt erstatning i flere tilfeller enn det som har skjedd. 

… (side 529) …

Jeg er kommet til samme resultat som lagmannsretten.

Grunnlaget for reineiernes erstatningspåstand er at NSB hevdes å være erstatningsansvarlig ved samtlige påkjørsler av rein på strekningen Steinkjer - Bodø, uten hensyn til om det i det enkelte tilfelle foreligger skyld, tekniske feil eller manglende sikringstiltak, og likeledes uten hensyn til om påkjørselen har inntruffet på sted eller til tid da det var risiko av betydning for påkjørsler. Jeg innskyter her at påkjørslene er meget ujevnt fordelt. Enkelte steder, således omkring Majavatn og over Saltfjellet, er påkjørslene relativt hyppige, mens det er andre strekninger hvor det sjelden eller aldri skjer påkjørsler.

Jeg kan ikke se at det er tilstrekkelig grunnlag for å statuere et så omfattende ansvar for NSB som det her er spørsmål om. Det er riktig, som anført av reineierne, at en rekke av de momenter som kan gi grunnlag for å statuere et objektivt bedriftsansvar er til stede, men den rettspraksis som gjelder for farlig bedrift, gir ikke uten videre grunnlag for å trekke slutninger om ansvar for jernbanedrift. Det foreligger ikke noe tilfelle hvor Høyesterett har funnet statsbanene ansvarlige for påkjørsel på et rent objektivt grunnlag. Ved dommene i Rt-1936-298 og Rt-1959-474, som gjaldt påkjørsel av person, ble ansvar ilagt på grunn av stasjonsarrangementer som medførte en særlig fare, men heller ikke ved disse dommene statueres et rent objektivt ansvar, og de gir etter min mening ikke grunnlag for slutninger av betydning for den foreliggende sak. De foreliggende høyesterettsdommer om påkjørsel av husdyr på planovergang må forstås slik at det ikke foreligger objektivt ansvar. Når det gjelder påkjørsel av husdyr som er kommet inn på linjen, foreligger det ingen høyesterettsdommer. Praksis fra lavere instanser bygger på at det ikke foreligger noe objektivt ansvar for jernbanen. Den foreliggende praksis om erstatning etter påkjørsel av jernbane, gjelder imidlertid forhold som er så vidt forskjellige fra reinpåkjørslene på Nordlandsbanen, at den ikke utelukker objektivt ansvar for reinpåkjørsler, dersom det ellers foreligger tungtveiende grunner som tilsier slikt ansvar.

Risikoen for påkjørsel av rein og de årvisse påkjørsler har ikke utelukkende sin årsak i den fare jernbanen representerer, men i minst like høy grad i de særegenheter som kjennetegner reindriften sammenlignet med annet husdyrhold, og i reinens egenskaper. Når NSB ikke kan gardere seg mot påkjørsel av rein på samme måte som mot påkjørsel av andre husdyr, skyldes dette at reinen er spredt over meget store områder og for en stor del uten stadig tilsyn av eieren, og at de stengsler som holder andre husdyr borte, er helt utilstrekkelig for rein. Til dette kommer at andre husdyr er innendørs om vinteren, og at man dermed unngår problemet med at gjerder som er tilstrekkelige om sommeren, blir ubrukelige i vintermånedene. Jeg finner ikke at det er tilstrekkelig grunnlag for å pålegge NSB å bære risikoen for disse særlige risikomomenter som har sammenheng med egenskaper ved reindriftsnæringen og reinen. Denne formen for husdyrdrift med dyr som for en stor del må gå uten direkte tilsyn i (side530) vidstrakte og til dels ulendte områder under vanskelige klimaforhold medfører at reineieren, ved siden av at han mister dyr på grunn av sykdom, mangel på beite, klimatiske forhold og rovdyr, kan lide tap ved at reinen på sin vandring i terrenget er utsatt for skred, for å gli utfor flog og for å drukne. Når rein blir skadet eller drept fordi den forviller seg ut i jernbanelinjen, er også dette, slik jeg ser det, et utslag av at reinen for en stor del går ukontrollert og dermed utsettes for farer. Etter det som foreligger, kan det ikke legges til grunn at jernbaneskadene representerer en tilleggsrisiko av større betydning når man vurderer tapene for næringen under ett og over et lengre tidsrom. Næringens gjennomsnittstap utgjør i alle fall 10 % pr. år. Det foreligger ikke sikre opplysninger om hvor stor tapsprosent som skyldes jernbanen; i lagmannsrettens dom er nevnt 1/3 %. Reineierne har hevdet at tapsprosenten for de mest utsatte reineiere ligger betydelig høyere, men dette kan etter min mening ikke være avgjørende når spørsmålet er om at det skal ilegges objektivt ansvar for alle påkjørsler.

Subsidiært hevder reineierne at NSB er ansvarlig på grunn av manglende sikringstiltak, unnlatelse av å sette opp reingjerder og unnlatelse av å gjennomføre generelle fartsrestriksjoner i særlig utsatte områder i vintermånedene. Jeg finner det godtgjort at NSB har foretatt en saklig og grundig vurdering av spørsmålet om gjerder. Etter de foreliggende opplysninger finner jeg det ikke tvilsomt at gjerder, som tilstrekkelig effektivt hindrer at rein kommer inn på linjen, vil være så kostbare at det ikke er økonomisk forsvarlig å bygge slike gjerder. NSB beregnet i 1974 kostnadene ved gjerder langs en strekning på ca. 33 km, som reineierne hadde foreslått gjerdet inn som en prøveordning, til ca. 7,2 mill.kr. Jeg må også legge til grunn at det er riktig, som anført av NSB, at de mange planoverganger vil føre til at reinen likevel vil kunne komme inn på linjen, og at gjerder da vil virke som en felle. De svenske erfaringer gir liten veiledning for norske forhold, idet det ikke er samme snøproblemer og forholdene også ellers er forskjellige. De strekninger der det i tilfelle måtte være spørsmål om fartsreduksjon, er lange, og en reduksjon som skulle ha betydning ville medføre betydelig forlenget reisetid. Jeg finner ikke at det kan tillegges vekt for ansvarsspørsmålet at slike reduksjoner ikke er gjennomført. Jeg tilføyer at så vel unnlatelse av å reise gjerde som unnlatt fartsreduksjon bare kunne ha betydning for vedkommende bane strekning og ikke for ansvaret for påkjørsler på banen for øvrig.

Dersom NSB skulle pålegges objektivt ansvar for påkjørsel av rein, måtte man etter min mening bygge på at reindriften var etablert som næring i området lenge før jernbanen ble anlagt, og at det derfor ville være urimelig om reineierne alene skulle bære de skader jernbanen medfører for reindriften. Reineierne har imidlertid ikke vært pålagt en slik belastning. NSB har siden 1948 betalt erstatning for de påkjørte dyr når man fant frem til eierne. … (side 531) … 

NSB har etablert erstatningsordningen etter en rimelighetsvurdering og ikke fordi det ble antatt å foreligge en forpliktelse til å yte erstatning. … 

Når det er etablert en erstatningsordning og det gjennom de siste 30 år er betalt erstatninger med utgangspunkt i slakteverdien av de påkjørte dyr, må dette tas med ved vurderingen av hvilken økonomisk belastning påkjørsel av rein alt i alt har betydd for reindriftsnæringen, og dermed også ved vurderingen av om det er tilstrekkelig behov for et objektivt erstatningsansvar etter de vanlige erstatningsregler.

Jeg kan etter dette ikke se at det er grunnlag for å kreve tilleggserstatninger for de rein NSB allerede har erstattet. Også kravet om erstatning for ikke tidligere erstattede dyr forutsetter etter de ankende parters anførsler at det fastslås objektivt erstatningsansvar, og heller ikke denne del av påstanden kan tas til følge.

Saken har budt på tvil og har også betydelig prinsipiell interesse. Saksomkostninger bør derfor ikke tilkjennes.

Jeg stemmer for denne dom:

Lagmannsrettens dom stadfestes.

Saksomkostninger for Høyesterett tilkjennes ikke.

Dommer Bølviken: Jeg er kommet til et annet resultat enn førstvoterende. Etter min mening må NSB i et tilfelle som det foreliggende ha erstatningsansvar på objektivt grunnlag.

Om erstatning for jernbaneskader i sin alminnelighet finner jeg først grunn til å bemerke:

Det kan ikke oppstilles en generell regel om at NSB har objektivt ansvar for skader som driften av jernbanen fører med seg. Men man kan etter min mening heller ikke si at utgangspunktet er at NSB ikke har objektivt ansvar for skadetilføyelser. Objektivt ansvar for NSB er fastslått på en rekke områder. Således for brann som er en følge av gnistkasting, og også for brann som på annen måte er forårsaket av jernbanedriften ( Rt-1955-46 ). Videre er NSB funnet objektivt ansvarlig fordi stasjonsarrangementer har representert en særlig fare for publikum ( Rt-1936-298 og Rt-1959-474 ). På tilsvarende måte er dørarrangementer på togene funnet å innebære et for jernbanen særegent faremoment med objektivt ansvar til følge ( Rt-1975-710). Objektivt ansvar har i disse tilfelle vært vurdert i forhold til de spesielle fareområder som det har dreiet seg om. (side 532)

For så vidt angår påkjørsler utenfor stasjonsområder, har domstolene tatt sitt utgangspunkt i en dom som ble avsagt av Høyesterett i 1908 ( Rt-1908-787 ), og hvor det ble lagt til grunn at NSB ikke hadde objektivt ansvar for påkjørsler på private planoverganger. Men domstolene har på grunnlag av den økte trafikk på planovergangene og den økte toghyppighet og hastighet stilt strenge krav til NSB når det gjelder sikringstiltak for å hindre påkjørsler. Og man har sett det slik at når tilfredsstillende sikringstiltak ikke har foreligget, har NSB måttet svare på objektivt grunnlag for påkjørsler som er inntruffet ( Rt-1954-463, Rt-1956-605 og Rt-1964-197).

Når det gjelder påkjørsel av rein, har vi - som førstvoterende påpeker - ingen dom om NSB's ansvar. Det er av NSB fremholdt at utgangspunktet her må være det samme som for påkjørsel av husdyr ellers. Etter min mening kan ansvaret for påkjørsel av rein, ikke avgjøres etter samme linjer som når det gjelder påkjørsel av husdyr ellers, idet det for reindriften foreligger andre og særegne forhold.

Blant annet legger jeg til grunn, og dette tillegger jeg vesentlig betydning, at det dreier seg om påkjørsler som hverken NSB eller reineierne kan unngå.

Jeg aksepterer - for så vidt på samme måte som førstvoterende - at det ikke er teknisk og økonomisk mulig for NSB å sette opp gjerder som sikrer mot at rein kommer inn på jernbanelinjen, iallfall ikke på de strekninger i Norge som denne sak gjelder. Jeg aksepterer også at det ikke kan kreves en slik reduksjon i togenes fart på de aktuelle strekninger, som er meget lange, at påkjørsler kan unngås. Men da kan NSB's ansvar heller ikke gjøres avhengig av om sikringstiltak er truffet.

På den annen side legger jeg til grunn at heller ikke reineierne har mulighet for å holde dyrene unna jernbanelinjen. Beitene ligger inn til jernbanelinjen, dyrene beiter over store områder, de beiter vinter som sommer og er aldri i hus som husdyr ellers. Særlig i vinterhalvåret, da de fleste påkjørslene skjer, er beitene så dårlige at det er nødvendig at dyrene beiter meget spredt, der det er mose og lav å finne. Jeg er enig med NSB i at reineierne har plikt til å passe på sine dyr også i relasjon til NSB. Men denne vokteplikt må avpasses etter forholdene. I fjellområdene, og særlig på vintertid, kan dyrene ikke voktes slik at de ikke kan komme inn på linjen.

Når situasjonen er den at påkjørsler ikke kan unngås, er spørsmålet hvem som er nærmest til å bære risikoen, NSB eller de enkelte reineiere. Jeg mener at NSB er nærmest til å bære tapet, og jeg mener at objektivt ansvar for NSB her vil gi god sammenheng både med de alminnelige regler om objektivt bedriftsansvar og med de regler som i praksis er trukket opp for NSB's objektive ansvar.

Slik jeg ser det, representerer jernbanen når linjen legges gjennom reinbeiteområder, et særeget faremoment for denne reindrift. Påkjørsler, som altså ikke kan unngås, skjer årvisst og i et betydelig antall. NSB kan fordele tapet på dem som bruker jernbanen, mens reineierne ikke har noen mulighet for en "pulverisering" av sitt tap. Jeg kan da ikke se at det er noen rimelig grunn til at ikke NSB skal bære tapet. (side 533)

Jeg kan ikke tillegge det betydning for NSB's ansvar at reindriften også ellers er en utsatt næring. Reineierne har tap som følge av at dyr dør av sult i vintertiden, som følge av skred, oversvømmelse, rovdyr som angriper rein m.v. Risikoen for påkjørsler, som er av en annen art, kan etter min mening ikke ses som en tilleggsrisiko som reineierne selv er nærmest til å ta. En ting er at reindriften er en usikker næring, og at reineierne for så vidt angår disse andre tap, ikke har noen erstatningsansvarlig å holde seg til. Noe annet er jernbanens påkjørsler, hvor NSB utpeker seg som den naturlig ansvarlige. Heller ikke den omstendighet at disse andre tap samlet er større enn tapene ved påkjørslene, gir etter min mening noen rimelig grunn til at reineierne skal bære også påkjørselstapene. For øvrig dreier det seg ikke om små tall, verken når det gjelder antallet påkjørte dyr eller de verdier de representerer. Dertil kommer, hva jeg for min del legger vesentlig vekt på, at for den enkelte reineier som rammes, er tapet tilfeldig og betydelig.

Førstvoterende har sett det slik at påkjørslene ikke bare har sin årsak i den fare jernbanedriften representerer, men i minst like høy grad i særlige fare momenter som har sammenheng med egenskaper ved reindrift og reinen, og at det da ikke er tilstrekkelig grunnlag for å pålegge NSB å bære risikoen. Dette er jeg ikke enig i. I forhold til reindriften, som i århundrer har vært drevet på sin særegne og tradisjonelle måte i disse strøk, representerer etter min mening - som jeg har vært inne på - jernbanen et særeget faremoment. Reindriften er ellers anerkjent som en næring som har krav på et særlig vern, og da nettopp på grunn av sin særegne og tradisjonelle form med beiting hele året og flytting fra sted til sted over store områder. Således er ved ekspropriasjon i reinbeiteområdene reindriften som næring ansett vernet på en annen måte enn annen næringsdrift. Jeg viser særlig til Høyesteretts dom i Rt-1968-429, og også til det som er uttalt i dom i Rt-1975-1029, særlig side 1033 og 1035. Det synes for meg å bli mindre god sammenheng med de erstatningsregler som verner reinsamenes næring ellers om de ikke skulle ha krav på erstatning for dyr som kjøres ned av en jernbane som legges gjennom deres beiteområder.

Jeg tillegger det for min del også vekt at objektivt ansvar for påkjørsel av rein for lengst er lovfestet i våre naboland, Sverige og Finland. Likeledes anser jeg det av betydelig interesse at NSB i 30 år har praktisert en nærmest objektiv erstatningsordning. Når spørsmålet om ansvarets karakter nå forelegges domstolene, kan - etter min mening - en frifinnelse av NSB ikke begrunnes med at NSB har betalt erstatning, og må antas fortsatt å ville betale erstatning, fordi NSB finner dette rimelig.

Dersom NSB ikke finnes objektivt ansvarlig for påkjørsler av rein, vil statsbanene rettslig sett bare være forpliktet til å betale erstatning etter den alminnelige culpa-regel. Men ansvar på dette grunnlag vil i praksis innebære at NSB nærmest aldri vil bli ansvarlig. Det vil være meget vanskelig, i de fleste tilfeller umulig, for reineierne å påvise uaktsomt forhold under togenes passering gjennom øde fjellstrekninger. Jeg, ser det derfor slik at skal NSB i praksis (side 534) få noe ansvar for påkjørsler av rein, må det være på objektivt grunnlag.

For et generelt objektivt ansvar taler etter min mening også det forhold at de strekninger jernbanen passerer, har forskjellig karakter. Uten et slikt generelt objektivt ansvar måtte man vurdere forholdene på de forskjellige strekninger. Det er da mulig at man ville finne at det på enkelte strekninger kunne være en rimelig foranstaltning å sette opp reingjerder, og at dette måtte få betydning for ansvaret. Man ville da få det resultat at NSB kunne bli ilagt ansvar på visse strekninger, men ikke på andre. Dette ville etter min mening innebære en forskjellsbehandling av reineierne, og dessuten ansvarsregler som synes meget tungvinte å praktisere.

NSB har understreket de vanskeligheter det vil innebære å utmåle erstatning for den enkelte reineiers individuelle tap. Den ordning NSB har praktisert, har gått ut på utbetaling av erstatning for drepte dyr etter generelle satser. Jeg går ut fra at partene også for fremtiden vil søke å komme frem til en rimelig og praktisk gjennomførbar ordning. Men eventuelt må det gjennom lovgivning og forskrifter kunne skapes grunnlag for elastiske og praktikable regler.

Etter det resultat jeg er kommet til, blir det nødvendig å ta standpunkt til de ankende parters krav på tillegg til de billighetserstatninger de har fått utbetalt, og på erstatning for de såkalte "mørketall" når det gjelder påkjørsler. Disse krav har lagmannsretten etter sitt resultat ikke behandlet og vurdert. Med det resultat jeg er kommet til, vil det være naturlig at saken hjemvises til fortsatt behandling ved lagmannsretten etter regelen i tvistemålslovens § 392 annet ledd.

Når det gjelder saksomkostninger er jeg enig med førstvoterende.

Dommer Holmøy: Jeg er kommet til samme resultat som førstvoterende, men bygger til dels på en annen begrunnelse.

Som førstvoterende peker på, er grunnlaget for reineiernes påstand at NSB er erstatningsansvarlig for samtlige påkjørsler av rein på strekningen Steinkjer - Bodø, uten hensyn til de nærmere omstendigheter i det enkelte tilfelle. Det spørsmål som Høyesterett skal ta standpunkt til, er således om NSB har et generelt ansvar for påkjørsel av rein i reinbeitedistrikt, enten på grunnlag av de ulovfestede regler om objektivt ansvar for farlig bedrift, eller fordi det ikke er truffet rimelige sikringstiltak mot påkjørsler.

Jeg er enig i førstvoterendes alminnelige synspunkter på spørsmålet om NSB's ansvar etter reglene for farlig bedrift. Jeg er videre enig i at den foreliggende praksis om erstatning for påkjørsel ved jernbane, ikke utelukker objektivt ansvar for påkjørsel av rein i reinbeitedistrikt. Det foreligger her spesielle forhold som betinger en spesiell vurdering av ansvarsspørsmålet.

Et generelt ansvar for NSB i denne situasjon etter reglene om objektivt ansvar for farlig bedrift, må etter min mening være betinget av at jernbanedriften i reinbeitedistrikter utgjør et vesentlig risikomoment for reineierne i sin alminnelighet. Etter min mening er det derimot ikke relevant at påkjørslene - som førstvoterende uttaler - ikke utelukkende har sin årsak i den fare som jernbanen representerer, (side 535) men i minst like høy grad i de særegenheter som kjennetegner reindriften sammenlignet med annet husdyrhold. Når jernbanen er lagt gjennom områder som fra gammelt er reinbeitedistrikter, må risikoen ved jernbanedriften vurderes på bakgrunn av de spesielle forhold ved reindriftsnæringen. Jeg legger for mitt vedkommende heller ikke vekt på at reindriften også ellers er en utsatt næring med stor tapsprosent, og at den tilleggsrisiko som jernbanen representerer, kanskje kan anses forholdsvis liten. NSB's erstatningsansvar må vurderes ut fra den risiko jernbanen innebærer, men det må være et vilkår at denne risiko må anses som vesentlig. Da det i denne sak er spørsmål om et generelt objektivt ansvar for påkjørsler i reinbeitedistrikter, må spørsmålet videre være om påkjørslene representerer en vesentlig risiko for reindriftsnæringen i sin helhet.

Etter de opplysninger som foreligger i saken, finner jeg ikke å kunne legge til grunn at dette vilkår er oppfylt. Ved vurderingen av dette spørsmål finner jeg det ikke tilstrekkelig å vise til at det hvert år blir påkjørt et ikke ubetydelig antall rein, og at tapet kan ramme den enkelte reineier hardt og tilfeldig. De opplysninger som foreligger om den gjennomsnittlige tapsprosent er usikre. Selv om man bygger på et noe høyere gjennomsnitt enn de 1/3 prosent som lagmannsretten nevner, står man likevel etter min mening ikke overfor et så vesentlig tap for næringen som helhet at det kan gi grunnlag for et generelt objektivt ansvar for alle påkjørsler. At tapsprosenten i enkelte reinbeitedistrikter eller på enkelte strekninger er vesentlig høyere, kan kanskje begrunne et objektivt ansvar for påkjørsler her, men kan - som førstvoterende uttaler - ikke påberopes som et moment for et objektivt ansvar for alle påkjørsler, i alle områder.

Når det gjelder spørsmålet om NSB's ansvar på grunn av mangelfulle sikringstiltak, slutter jeg meg til førstvoterendes bemerkninger.

Til slutt vil jeg bemerke at når det, som her, er spørsmål om et generelt objektivt ansvar for NSB for påkjørsler av rein i reinbeitedistrikter, må det være berettiget i noen grad å se hen til om det etter forholdene er naturlig og hensiktsmessig at en så vidt omfattende ansvarsordning fastsettes av domstolene. Jeg innskyter her at det praktiske alternativ til et objektivt erstatningsansvar, ikke er erstatning begrenset etter skyldprinsippet. NSB har på grunnlag av avtalen fra 1946 gitt såkalte billighetserstatninger etter graderte satser som tilnærmet svarer til slakteverdien. Denne ordning, som det ikke er spørsmål om å oppheve, bygger på at NSB og myndighetene mener at reineierne bør få erstatning. Skal en erstatningsordning i disse forhold virke tilfredsstillende, er det imidlertid ikke tilstrekkelig å statuere et alminnelig prinsipp om objektivt ansvar. Det kreves også regler som kan sikre en effektiv håndheving av ordningen, foruten regler om satser for erstatningen. Slike regler er gitt ved avtalen av 1946. Det er misnøye med denne avtale, både med de reviderte satser, kontrollreglene og håndhevingen, som har foranlediget saksanlegget fra reineiernes side. Det er således ikke bare spørsmål om en vurdering av erstatningsregler, men et mer omfattende regelsett og den praktiske gjennomføring av dette. Ved utformingen av et slikt (side 536) regelsett må det også tas rimelige praktiske hensyn. I den foreliggende situasjon synes det naturlig at uenighet om erstatningsordningen enten løses ved forhandlinger, eller i tilfelle ved lov.

Dommer Tønseth: Jeg er i det vesentlige og i resultatet enig med førstvoterende, dommer Sinding-Larsen.

Dommer Andreas Endresen: Jeg er i det vesentlige og i resultatet enig med annenvoterende, dommer Bølviken.

Etter stemmegivningen avsa Høyesterett dom overensstemmende med førstvoterendes konklusjon.

Rt 1983 1052 Dynamittlagerdommen

STIKKORD: 
Objektivt erstatningsansvar.

SAMMENDRAG: 
Et sprengstofflager eksploderte, og det oppsto skade på skog både på den eiendom hvor lageret hadde fått leiet tomt og på en naboeiendom. De skadelidte gikk til sak mot A, eieren av lagerbygget som også var produsent av sprengstoffet og mot B, forhandleren som hadde fått lagerbygget stillet til disposisjon og hadde kjøpt sprengstoffet i fast regning. Eksplosjonen skjedde som følge av en brann påsatt av en sinnsforvirret funksjonær hos B, som hadde adgang til lagernøkkelen. De saksøkte mente at selv om vilkårene for objektivt ansvar generelt måtte erkjennes å foreligge, kunne de ikke være erstatningsansvarlige på grunn av den måte skaden oppsto på. Hovedårsaken lå i den sinnsforvirrede handling som var upåregnelig. Høyesterett tilkjente under dissens (3-2) erstatning. Flertallet fant at handlingen ikke var mere atypisk enn at den burde regnes som en del av den generelle driftsrisiko. - A's subsidiære anførsel om ikke å ha slik tilknytning til lagerholdet at ansvar forelå, førte heller ikke frem. Det ble bl.a. pekt på at A hadde bygget lageret og fått det godkjent av Sprengstoffinspeksjonen som ledd i distribusjonen av sprengstoff. Det ble ikke ansett å ha betydning at den daglige leder for B var utpekt som tilsynsmann for lageret. 

DOMMERE: 
Flertall: Skåre, Christiansen og Bølviken. Mindretall: Hellesylt og Endresen.

Dommer Skåre: Den 25. mai 1976 eksploderte et sprengstofflager på Gol. Dyno Industrier var eier av selve lagerbygningen, men den ble disponert av Gol Bygg A/S, som var Dynos forhandler på Gol, og som kjøpte dynamitt og tennere i fast regning. 

Eksplosjonen skjedde etter at det først var oppstått brann i lageret. Brannen var påsatt av en av funksjonærene i Gol Bygg som hadde tilgang til lagernøklene. Det er antatt at han var sinnsforvirret under handlingen. Han tok sitt eget liv etter at brannen var påsatt. 

Ved eksplosjonen oppstod en rekke skader. … Verken Gol Bygg eller Dyno sa seg villig til å dekke de skogskader som var påført Bakken og Evjen, og disse reiste derfor søksmål ved Hallingdal herredsrett. [Både herredsretten og lagmannsretten frifant saksøkte.]…

Jeg er kommet til et annet resultat enn lagmannsretten og vil bemerke:

… Det må legges til grunn at lagerbygningen også på tiden for ulykken tilfredsstilte de fastsatte sikkerhetsforskrifter, og at det heller ikke var noe å bemerke til de utvendige sikkerhetstiltak. …Det er ikke noe som tyder på at lagerbeholdningen var større enn tillatt. 

En forutsetning for at dynamitt skal eksplodere er at den utsettes for ytre trykk utover den påkjenning som er vanlig ved transport og annen håndtering. Ved brann vil varmeutviklingen ikke i seg selv kunne utløse eksplosjon, og tennere skal oppbevares i et eget rom. Når brannen i det foreliggende tilfelle utviklet seg til en eksplosjon, antas grunnen å være enten at ildspåsetteren på forhånd brakte tennmidler i forbindelse med dynamitten, eller at dynamitten under brannen ble utsatt for trykk, for eksempel ved at brennende deler av takkonstruksjonen falt ned.

Ved siden av ulykken på Gol kjenner vi to tilfeller hvor et dynamittlager er gått i luften. …

Lagmannsretten gir uttrykk for at sprengstofflageret representerte en stadig risiko i hvert fall for de to naboer, at faremomentet må karakteriseres som ekstraordinært - her er det så vidt skjønnes skadeevnen ved eksplosjonen det siktes til - og at ulykken skyldes den typiske risiko ved lageret. Jeg er enig med lagmannsretten når den legger til grunn at ved eksplosjon i et sprengstofflager vil vilkårene for et objektivt ansvar i utgangspunktet foreligge. Jeg forstår ankemotpartenes anførsler slik at også de er enige i dette. De har riktignok anført at den generelle eksplosjonsrisiko er meget liten, men jeg oppfatter det slik at dette moment bare forutsettes å ha betydning ved avgrensningen av ansvaret i de mer særegne skadesituasjoner. Jeg kan for mitt vedkommende ikke se at momentet har betydning i denne forbindelse.

Når lagmannsretten her ikke påla erstatningsplikt, var det med den begrunnelse at den handling som utløste eksplosjonen var så lite forutseelig at skaden burde holdes utenfor det objektive ansvar. Denne vurdering er jeg ikke enig i. Jeg peker på at ildspåsetteren var ansatt i Gol Bygg og hadde adgang til lagernøkkelen. Det forhold at han i sinnsforvirret tilstand tente på lageret, var etter min mening ikke mer atypisk enn at det bør regnes som en del av den generelle driftsrisiko. Ulykken fra Sira-Kvina gir etter mitt skjønn støtte for en slik vurdering. Jeg tar ikke standpunkt til ansvarsspørsmålet for tilfelle en utenforstående tredjemann skulle ha påsatt brannen.

Jeg har ved min vurdering funnet å kunne legge en viss vekt på adgangen til å tegne ansvarsforsikring. Ankemotpartene har riktignok framhevet at ansvarsforsikringer bare dekker det ansvar forsikringstakeren har etter vanlige erstatningsregler, og at forsikringsadgangen derfor ikke kan ha betydning for spørsmålet om ansvar foreligger. Til dette er å bemerke at muligheten for forsikring er et av de momenter som rettspraksis har tillagt vekt ved avveiningen av om et ansvar bør pålegges. I den konkrete sak kunne antagelig også de skadelidende ha forsikret seg, men ansvarsforsikringen gir den beste generelle dekning om ulykken først skulle inntreffe.

Med den problemstilling jeg her har lagt til grunn mener jeg at i hvert fall Gol Bygg må bli ansvarlig for den oppståtte skade. Jeg mener som lagmannsretten at de generelle vilkår for  objektivt ansvar foreligger, og som påpekt foran mener jeg at det her ikke er grunn til å ta reservasjoner med utgangspunkt i den måte ulykken skjedde på. Jeg peker på at det dreier seg om et lager av betydelig størrelse. 

Den omstendighet at Bakken er eier av den eiendom der lageret lå, og oppebar 250 kroner i årlig leie for lagertomten, tilsier ikke etter min mening at han i erstatningsrettslig henseende behandles annerledes enn andre skadelidende.

Det neste spørsmål blir så om også Dyno kan holdes ansvarlig. Dette spørsmål må etter mitt skjønn besvares bekreftende. Jeg finner i denne forbindelse grunn til å understreke at det er Dyno som har bygd lagerbygningen, som har fått den godkjent av Sprengstoffinspeksjonen og som eier den. Den er stilt til Gol Byggs disposisjon som ledd i distribusjonen av det sprengstoff som Dyno produserer. Opplegget er for øvrig ikke spesielt for Gol: Det er generelt slik at Dyno bygger sprengstofflager på steder det er behov for det, og stiller det til disposisjon for en forhandler. Distribusjonen skjer dels gjennom forhandlere som er kommisjonærer for Dyno, dels gjennom forhandlere som kjøper sprengstoffet i fast regning. Også når representanten har forhandlerstatus, selger og fakturerer Dyno selv det sprengstoff som leveres fra lageret til storkunder. Gol Bygg var opprinnelig kommisjonær for Dyno, men gikk i 1972 etter Dynos ønske over til å kjøpe sprengstoffet i fast regning, av forretningsmessige eller andre grunner uten tilknytning til ansvarsforholdet. Forhandlerkontrakten kan – som de øvrige forhandlerkontrakter - oppsies med 3 måneders frist. Disse forhold gir - sett i sammenheng - Dyno slik tilknytning til driften av lageret at også Dyno må holdes ansvarlig for eksplosjonsskadene. 

Dyno har særskilt påpekt at den daglige leder for Gol Bygg ble utpekt som tilsynsmann for lageret. Dette moment har etter min mening ingen betydning. Kravet om oppnevning av en tilsynsmann som skal godkjennes av politiet, er oppstilt i offentligrettslig vilkår for bruk av lageret, og kravet om tilsynsmann gjelder uansett hvilken ordning som gjelder for omsetningen av de varer som finnes der. Den daglige leder for Gol Bygg ble for øvrig utpekt som tilsynsmann på en tid da Gol Bygg fremdeles var kommisjonær.

Saken har vært meget tvilsom. 

Dommer Hellesylt: Jeg er kommet til samme resultat som herredsretten og lagmannsretten. 

Det er her tale om eksplosjon i et forhandlerlager for sprengstoff. Lageret var plassert, bygd og utstyrt i samsvar med myndighetenes krav med sikte på å minimalisere risikoen for - og skadene ved - en eventuell eksplosjon. Statistisk sett er risikoen for at et slikt lager går i lufta meget liten. Det er eneste gang i Norge at et forhandlerlager for sprengstoff skal ha eksplodert. På grunn av de krav som stilles til plassering og konstruksjon av forhandlerlagre vil skadene kunne vise seg - som her - å bli relativt begrensede selv om store mengder sprengstoff eksploderer. Jeg er likevel enig i at når et lager går i lufta - selv om det skjer ytterst sjelden - vil det som alminnelig regel være ansvar på objektivt grunnlag for de skader som voldes. En forutsetning for det objektive ansvar må imidlertid - mener jeg - være at den hending som utløser skaden står i en rimelig årsakssammenheng med den driftsrisiko ved lagring og håndtering av sprengstoff som begrunner det objektive erstatningsansvar. Etter min mening er ikke dette tilfellet i saken her. 

 Etter det som skjedde kan jeg ikke legge avgjørende vekt på at eksplosjonen ble utløst ved handlinger av en ansatt ved Gol Bygg A/S. Disse ble ikke foretatt i tjenesten, ikke i arbeidstiden, og de var heller ikke utslag av handlingsmønstre som lå innenfor det påregnelige. Ildspåsettelsen på lageret var tvert imot bare en av flere meningsløse, atypiske og uforutsebare ildspåsettelser, som ikke har kunnet gis annen forklaring enn at de var utslag av en akutt sinnsforvirring, som kom helt uventet. Risikoen for skader utløst ved at en person på slik måte som her - utenfor enhver mulighet for kontroll - går amok, må etter min mening ligge der hvor skade inntrer. Det framtrer i denne sammenheng som helt tilfeldig at gjerningsmannen på grunn av sitt ansettelsesforhold lettere enn andre hadde adgang til sprengstofflageret. For min vurdering av ansvarsspørsmålet ligger forholdet nær opp til om en tilsvarende skade var blitt voldt av en utenforstående tredjemann for eksempel ved sabotasje, eller ved en uavvendelig naturhending. 

Dommer Endresen: Jeg er i det vesentlige og i resultatet enig med annenvoterende, dommer Hellesylt. 

Dommer Christiansen: Jeg er i det vesentlige og i resultatet enig med førstvoterende, dommer Skåre. 

Dommer Bølviken: Likeså. 

Etter stemmegivningen avsa Høyesterett dom overensstemmende med førstvoterendes konklusjon. 

Rt 1986 1019 Issprekkdommen (Reinsdyrdommen)

DOMMERE:
Holmøy, Aasland, Langvand, Halvorsen og Christiansen. (Enstemmig dom.)

Dommer Holmøy: Varanger Kraftlag A/L fikk ved kongelig resolusjon av 6. november 1953 tillatelse til å regulere Fuglevatn i Duddoelv og Garsjø og Kjerringvatn i Neidenvassdraget m.v. for å bruke vannføringen til driften av Gandvik Kraftverk ved Varangerfjorden. Ifølge manøvreringsreglementet kan Garsjø senkes med 5 meter og Fuglevatn med ca 5,5 meter. Vannene tappes utover vinteren og våren, og det dannes da sprekker i isen, som kan bli skjult av snø.

… Våren 1978 ble det oppdaget at rein var falt ned i issprekker på Fuglevatn. Reineierne krevet da erstatning av Kraftlaget for tap som følge av reguleringen, …

…

Jeg er kommet til at Kraftlagets anke ikke kan føre frem. …

På samme måte som de tidligere retter mener jeg at erstatningsansvar for Kraftlaget kan bygges på de ulovfestede regler om objektivt bedriftsansvar. Jeg tilføyer at resultatet etter min mening støttes av de ekspropriasjonsrettslige synspunkter som reineierne har påberopt for Høyesterett.

For så vidt angår spørsmålet om ansvar kan bygges på de ulovfestede regler om objektivt bedriftsansvar, kan jeg i det vesentlige støtte meg til de tidligere retters begrunnelse. Opplysninger som er fremkommet for Høyesterett om antall rein som er tapt i 1985 og 1986 støtter etter min mening resultatet. Om grunnlaget for ansvar skal jeg for øvrig bemerke:

Som de tidligere retter har lagt til grunn, griper reguleringen inn i et gammelt trekkområde for rein i reinbeitedistrikt nr. 6. Sprekkdannelser i isen på grunn av nedtapping, er størst på Fuglevatn. Sprekkdannelsene i kombinasjon med snøfokk er en stadig tilbakevendende risiko som nærmest når et høydepunkt på det tidsrom reinen trekker over området om våren. Reineierne kan i praksis gjøre lite for å unngå faren. …

I tilknytning til den sakkyndiges uttalelse om at det er lite reineierne kan gjøre for å unngå skaden, vil jeg bemerke at jeg ikke legger noen vekt på Kraftlagets anførsel om at driftsmåten er endret etter at reguleringen ble satt i verk. Det er også tvilsomt hvilken betydning endringene i driftsmåten har for risikovurderingen.

Den fare som issprekkene representerer, er et nytt faremoment for reindriften som er et typisk utslag av kraftverkets normale drift. Etter det som er uttalt fra Kraftlagets side for Høyesterett, kan man ikke forutsette at tapperutinene vil bli endret slik at skadene reduseres.

Fra Kraftlagets side er det med styrke gjort gjeldende at Høyesteretts avgjørelse i Rt-1978-521 der Norges Statsbaner ble frifunnet fra ansvar for påkjørsel av rein på Nordlandsbanen, er et prejudikat mot ansvar for Kraftlaget i denne sak.

Etter min mening er denne avgjørelse ikke avgjørende for vurderingen av den foreliggende sak. Avgjørelsen ble truffet under dissens, idet to dommere stemte for å pålegge NSB ansvar. Også flertallet delte seg med hensyn til begrunnelsen.
 De enkelte momenter i begrunnelsen får derfor en begrenset betydning ved vurderingen av andre saker. Det er også klare forskjeller i saksforholdet i NSB-saken og den foreliggende sak. I NSB-saken var det tale om ansvar for jernbanedrift, hvor det etter rettspraksis ikke gjelder noe objektivt ansvar for påkjørsler. Flertallet reserverte seg riktignok mot at dette forhold skulle tillegges avgjørende betydning. - Dessuten gjaldt saken ansvar for skader over en meget lang strekning der risikoen varierte, mens saken her gjelder skader på et meget begrenset område. En vesentlig forskjell er videre at NSB betalte erstatning for påkjørte dyr etter en helt fast etablert ordning. Saken gjaldt egentlig spørsmål om det skulle betales en erstatning i tillegg.

Et hovedpunkt i Kraftlagets prosedyre, er at tapet ikke er så vesentlig at det er grunnlag for objektivt ansvar. Om dette skal jeg bemerke: … 

Jeg legger til grunn at hvert dyr som går tapt representerer en økonomisk verdi.

Jeg mener etter dette at objektivt erstatningsansvar for Kraftlaget ikke kan utelukkes fordi tapet ikke er vesentlig.

Kraftlagets anførsel om at faren for at reinen faller i issprekker som skyldes reguleringen, ligger nær opp til andre farer som reinen utsettes for, finner jeg ikke å kunne legge noen vekt på. Det er tvert imot grunn til å konstatere at det ved sprekkdannelsene er skapt et ekstraordinært faremoment som kommer i tillegg til de farer som ellers foreligger.

Jeg kan i denne sak ikke legge noen vekt på det tilbud som Kraftlaget har fremsatt om erstatning. …

Som allerede nevnt mener jeg at et objektivt erstatningsansvar for Kraftlaget støttes av de ekspropriasjonsrettslige synspunkter som reineierne har påberopt for Høyesterett. … 

…

(Høyesterett avsa deretter enstemmig dom som gikk ut på at Kraftlaget var objektivt ansvarlig.) 

Rt 2000 388 Pasient gjennom vinduet Objektivt ansvar for sykehus Uforsvarlig ordning

STIKKORD:
Objektivt ansvar for sykehus, uforsvarlig ordning


SAMMENDRAG: 
Fylkeskommunen som sykehuseier var erstatningsansvarlig på objektivt grunnlag for de skader en pasient ble påført da han som tvangsinnlagt knuste en vindusrute i sitt pasientværelse og kastet seg ut. De usikrede vindusglassene på rommene på sykehusets lukkede avdeling, innebar en særegen risiko for skadetilfeller av denne karakter.

DOMMERE: 
Tjomsland, Flock, Skoghøy, Matningsdal, Bugge.

Dommer Tjomsland: Saken gjelder spørsmålet om X fylkeskommune som sykehuseier er erstatningsansvarlig på objektivt grunnlag for de skader som A ble påført da han 2. august 1991 som tvangsinnlagt pasient på X Sentralsjukehus, knuste en vindusrute i sitt pasientværelse og kastet seg ut.

Sakens bakgrunn kan oppsummeres slik:

A, født *.*.1963, var i 1991 student ved Universitetet i Æ. På grunn av psykiske problemer hadde han fra 1987 kontakt med helsetjenesten ved universitetet. Han var innlagt ved psykiatrisk avdeling på Y sykehus i 1989 og hadde fra januar 1990 månedlige behandlingstimer ved Z Sykehus.

Etter muntlig henvisning fra As far, som var overlege ved en annen avdeling på sykehuset, møtte A 31. juli 1991 til samtale med en overlege ved psykiatrisk avdeling, X Sentralsjukehus. Overlegens vurdering var at det forelå et akutt tilbakefall til psykotisk fase hos en identitetsforstyrret mann med flere års sykehistorie der paranoide forestillinger/ selvhenføring og lukthallusinose/ tvangstanker hadde stått sentralt. Pasienten var i en krise, som lett kunne forverre seg. A fikk under samtalen tilbud om innleggelse ved psykiatrisk avdeling, men avslo tilbudet.

A våknet utpå natten den 1. august, og han virket da svært forvirret. Etter samtaler og diskusjoner hjemme i stuen, grep A tak i en bordkniv som han ikke ville gi fra seg frivillig. Det ble et basketak mellom A og hans svoger og bror, og de fikk tatt fra ham kniven mens de holdt ham nede mot kjøkkengulvet. Under samtalene etter knivepisoden, reiste A seg plutselig opp og kastet seg mot en vindusrute slik at det innerste glasset i ruten ble knust. De tilstedeværende fikk påny lagt A i gulvet, til tross for at han gjorde sterk motstand. I forbindelse med at ruten ble knust, fikk A et dypt kutt i fingeren. Politiet ble tilkalt og transporterte ham til X Sentralsjukehus.

A ble innlagt på den lukkede posten for øyeblikkelig hjelp ved sykehuset, etter bestemmelsen i lov om psykisk helsevern § 3. Han ble senere samme dag besluttet tvangsinnlagt i medhold av § 5. Begrunnelsen var at han uten innleggelse ville være til fare for seg selv og andre, og at muligheten for helbredelse eller varig bedring ellers ville gå til spille.

Ved innleggelsen var A rolig. Han kom sammen med politiet og var påsatt håndjern. A var ikke særlig meddelsom og ga uttrykk for å være redd. Sykehuset ble orientert om de siste dager og ukers tiltakende urolighet og uvanlige atferd, samt dramatikken før innleggelsen. De pårørende, og da særlig faren, var opptatt av As sikkerhet, og de uttalte i den forbindelse bekymring for hans impulsivitet tatt i betraktning hans fysiske styrke og intelligens.

A ble plassert på et enmannsrom og hadde fra starten av to fastvakter inne hos seg. Han ble lagt på en belteseng, uten at beltene ble brukt.

I løpet av dagen var en assistentlege flere ganger inne hos A og snakket med ham. A motsatte seg medisinering, både for sin psykiske lidelse og for fingerskaden, og legen fant på dette tidspunkt ikke grunnlag for tvangsmedisinering. Assistentlegen oppfattet A utover formiddagen som rolig, men utrygg. Utpå dagen, men før ettermiddagsskiftet ved tretiden, ble det besluttet å redusere vaktholdet til en fastvakt.

Noe før kl. 17.00 samme dag skvatt A opp av sengen og kastet samtidig innholdet av en saftmugge i ansiktet på den kvinnelige fastvakten. Før dette hadde han ligget rolig i sengen, slik at handlingen kom plutselig og overraskende på fastvakten. Han grep deretter en av stolene i rommet og knuste vindusglasset, hvoretter han med hodet først kastet seg ut av vinduet og landet på bakken ca 2.80 meter under vinduet, hvor det var beplantet med busker og plen. Fastvakten, som hadde internalarm på seg, rakk ikke å utløse denne før A var ute av vinduet. A fikk store varige lammelser som følge av fallet. Begge ben er fullstendig lammet, og det foreligger også delvis lammelse i armene.

…

Jeg er kommet til at anken må føre frem, og at X fylkeskommune dermed er erstatningsansvarlig for de skader A ble påført ved ulykken 2. august 1991.

Den midlertidige pasientskadeserstatningsordningen for psykiatriske sykehus trådte i kraft 1. juli 1992, og ordningen gjaldt dermed ikke da A ble skadet. Det er derfor ikke nødvendig for meg å ta stilling til hvordan skadetilfellet ville blitt bedømt etter disse reglene. Hovedregelen etter de midlertidige reglene er at det ytes erstatning på objektivt grunnlag ved fysisk skade forårsaket av undersøkelse, diagnostikk, behandling eller informasjonssvikt, med mindre tilfellet faller innunder nærmere angitte begrensninger. Reglene omfatter imidlertid også andre skader, når disse skyldes "en ulykke" som noen er ansvarlig for etter vanlige erstatningsregler.

A har som nevnt for Høyesterett frafalt anførselen om at fylkeskommunen er erstatningsansvarlig på uaktsomhetsgrunnlag etter skadeserstatningsloven § 2-1. Dette omfatter også ansvar for såkalte anonyme og kumulative feil. Høyesterett skal følgelig ikke ta stilling til om det var uaktsomt av sykehuset ikke å ha knusefrie vindusglass på alle rom på lukket psykiatrisk avdeling, og heller ikke om det var uaktsomt å plassere A på et av de rom hvor det ikke var knusefrie vindusglass. Jeg tilføyer imidlertid at det etter omstendighetene kan være en glidende overgang mellom uaktsomhetsansvar og ansvar på ulovfestet grunnlag, jf. blant annet dommen i Rt 1970 1192.

Spørsmålet for Høyesterett er om den omstendighet at det i As pasientrom ikke var knusefrie vindusglass, innebar en slik risiko for skade at det er grunnlag for erstatningsansvar for sykehuseieren på objektivt grunnlag. Denne vurderingen må - som fremhevet av fylkeskommunen - skje i lys av de samlede bygningsmessige og personellmessige forhold ved avdelingen. Men vurderingstemaet er likevel den risikoen som er knyttet til vindusglassene, det er ikke spørsmål om å foreta en generell forsvarlighetsvurdering av forholdene ved avdelingen.

Før jeg går nærmere inn på det foreliggende skadetilfellet, vil jeg knytte noen bemerkninger mer generelt til spørsmålet om objektivt erstatningsansvar for skader som inntrer på sykehus og ellers under utøvelse av helsetjenester. Høyesterett har i flere saker tatt standpunkt til spørsmålet om objektivt ansvar for slike skader. I de avgjørelser som foreligger, har Høyesterett stilt seg avvisende til et rent objektivt risikoansvar for sykehusskader.

I dommen i Rt 1960 1235 uttalte Høyesterett at det ikke gjelder noe alminnelig objektivt ansvar for smitte påført pasienter under opphold på sykehus. Saken gjaldt påføring av tuberkulose under opphold i militært lasarett. Det syn at det ikke gjelder et objektivt ansvar for sykehus, ble opprettholdt i avgjørelsen i Rt 1978 482, som gjaldt sårskader etter røntgenbehandling. Synspunktet har også vært fastholdt i dommen i Rt 1980 1299 som gjaldt skade påført ulnarisnerven i forbindelse med en operasjon, og senere også i dommen i Rt 1990 768 som gjaldt en pasient som var blitt påført HIV-smitte da hun fikk blodoverføring under en operasjon.

Når rettspraksis har stilt seg avvisende til et objektivt ansvar for sykehusskader, bygger dette blant annet på et interesseavveiningssynspunkt. Sykehusoppholdet skjer - selv om behandlingen kan ha vært risikofylt - i pasientens egen interesse, og det har da ikke vært ansett riktig at sykehuset skal bære risikoen dersom behandlingen mislykkes og det inntrer en skade. Dette synspunkt, som også har vært lagt til grunn på andre områder, jf. blant annet dommen i Rt 1983 758, er særlig klart fremhevet i dommen om pasienten som ble smittet av tuberkulose, jf. Rt 1960 1235 og i dommen om HIV-smitte i Rt 1990 768. Jeg viser også til fremstillingen hos Lødrup: Lærebok i erstatningsrett 3. utg. (1995) side 269 - 270.

Det saksforholdet som ble vurdert i dommen i Rt 1960 841, stod i denne henseende i en annen stilling. Høyesterett tilkjente her erstatning på objektivt grunnlag for skade påført gjennom koppevaksinasjon, som da var en betingelse for påmønstring som sjømann i utenriksfart. Det ble lagt avgjørende vekt på det tvangselement som forelå, og det ble anført at det var rimelig og riktig at staten, som hadde påbudt vaksinasjonsinngrepet i samfunnets interesse, også tok den økonomiske risiko for skader som dette måtte medføre. Vaksinasjonsskader erstattes for øvrig nå på objektivt grunnlag etter smittevernloven av 5. august 1994 nr. 55 § 8-2.

A har anført at det fordi han var tvangsinnlagt etter lov om psykisk helsevern da han skadet seg, er til stede et tvangselement av betydning også i denne saken. Jeg kan imidlertid ikke se at det forhold at det her er tale om en tvangsinnlagt pasient, innebærer at denne saken står i en prinsipielt sett annen stilling enn om saken hadde gjeldt en frivillig innlagt pasient. Når en pasient blir tvangsinnlagt fordi det er en risiko for at han vil skade seg selv, kan ikke sykehuset uten videre bli erstatningsansvarlig på objektivt grunnlag fordi det ikke makter å hindre ham i dette. En annen sak er at pasientenes tilstand har betydning ved risikovurderingen og for de krav som stilles til sikkerheten ved sykehuset.

Det må imidlertid fremheves at det er et generelt objektivt erstatningsansvar som Høyesterett har stilt seg avvisende til. I dommene i Rt 1960 1235, Rt 1978 482 og Rt 1980 1299 ble det tatt forbehold for tilfeller hvor skaden skyldes svikt av teknisk eller annen art. I dommen i Rt 1990 768 ble det i tilknytning til det aktuelle skadetilfellet uttalt om begrepet "svikt" at det forutsetter at det "ikke er forholdt i samsvar med fastsatte normer, eller at det foreligger en mangel på et område hvor myndighetene hadde mulighet til å påvirke". I andre sammenhenger har Høyesterett pålagt objektivt erstatningsansvar for ulykker som skyldes forhold som - i "utviklingens medfør" - er blitt en teknisk ufullkommenhet ved innretningen, jf. Rt 1948 1111, og ved såkalte uforsvarlige ordninger, jf. særlig Rt 1970 1192. Sistnevnte dom gjaldt en sikringsdømt epileptiker som var anbrakt i et hjelpefengsel, og som under et anfall i cellen forbrant begge hendene på radiatoren som var dampoppvarmet med høy overflatetemperatur. Rettens flertall - tre dommere - påla staten ansvar på objektivt grunnlag. Flertallet fant at radiatoren representerte et - for epileptikeren - særskilt og utpreget faremoment, og det ble antatt at anbringelsen i fengselet under disse omstendigheter ikke var "tilstrekkelig betryggende og forsvarlig ordnet".

Bedømmelsen av den manglende vindussikringen på As pasientrom må skje på bakgrunn av situasjonen på lukket avdeling ved X Sentralsjukehus. Avdelingen overtar omsorgen for pasienter - tvangsinnlagte og frivillig innlagte - som ikke kan ta vare på seg selv. Risikovurderingen av innretninger på avdelingen må skje i lys av dette.

Overlege Olaf Bakke har i sin skriftlige vitneerklæring forklart at den lukkede posten på X Sentralsjukehus i praksis tok imot alle innleggelser for øyeblikkelig hjelp i fylket hvor pasientene var urolige, forvirrede samt tvangsinnleggelsene. …

Andre leger og sykepleiere ved avdelingen har forklart seg tilsvarende. Det må derfor kunne legges til grunn at det ikke var noe klart skille mellom de pasienter som ble plassert på isolatene og de som ble plassert på andre rom på avdelingen, og at det derfor ikke var noe unntakstilfelle at en pasient i As tilstand ikke ble plassert på isolat.

Om risikoen for at en slik pasientgruppe vil forsøke å rømme eller begå selvmord, har både de rettsoppnevnte sakkyndige og de sakkyndige vitner forklart seg i sine skriftlige erklæringer. Overlege Restan har dessuten fremlagt et omfattende grunnlagsmateriale som han har innhentet til bruk i sitt sakkyndigoppdrag. Da de sakkyndige vurderinger på dette punkt i all hovedsak er sammenfallende, nøyer jeg meg med å gjengi en del av overlege Gunbys forklaring, hvor det blant annet heter:

"Atferdsmønsteret hos psykotiske innlagte pasienter kan variere meget sterkt, fra en rolig, apatisk, melankoliformt psykotisk deprimert pasient der suicidalfaren er stor, men som ikke  forsøker å unnvike, til en maksimalt urolig psykotisk pasient som med alle midler forsøker å unnvike ved å ville "slå seg ut" av avdelingen for å flykte ut av en for vedkommende farlig situasjon og/ eller for å begå suicid. At pasienter frykter for sitt liv i innleggelsessituasjoner er ikke uvanlig. Fluktforsøk kan derfor være desperate. De fleste pasienter vil roe seg ved innleggelse på et skjermingsrom der de opplever at suicid- eller fluktmulighetene ikke er til stede og med kyndig behandlingspersonale til stede i rommet eller nær ved i avsnittet. De kan roes ved å få være alene på et sikkert rom, ved tryggende samtaler eller fysisk ved å holdes."

Jeg tilføyer at overlege Wisløff uttaler at han ikke er kjent med omfanget av rømminger eller selvmordforsøk gjennom vindu hos tvangsinnlagte pasienter, men han tilføyer at omfanget er "stort nok til alltid å være med i vurderinger av behandling og pleie", og at det derfor alltid får "stor plass i planlegging og drift av psykiatriske avdelinger i min erfaring". Han tilføyer at det var behov for uknuselig glass i alle vinduer på en akuttpost i 1991, og at det ikke har vært vanlig å innskrenke bruk av forsterket glass til isolatene.

Jeg finner på denne bakgrunn at de usikrede vindusglassene på rommene på sykehusets lukkede avdeling hvor det oppholdt seg akutt psykotiske pasienter, innebar en særegen risiko for skadetilfeller av denne karakter, selv om de statistisk sett ikke inntrer særlig ofte. Denne risikoen har vært til stede i hele det tidsrom den midlertidige avdelingen ble drevet. Etter mitt syn var det påregnelig at skadene kunne bli meget alvorlige dersom en pasient hoppet ut av vinduet, selv om avstanden fra vinduskarmen og ned til bakken bare var 2,80 meter. Det er her tale om psykotiske pasienter som kan kaste seg ukontrollert ut gjennom vinduet, og risikoen for alvorlige skader er derfor langt større enn for en person som på en forsiktig måte hopper ut av vinduet.

Det er - som fremhevet av fylkeskommunen - riktignok slik at det alltid vil foreligge muligheter for en innlagt psykiatrisk pasient til å skade seg selv. Den manglende vindussikringen utgjorde imidlertid en særpreget og ekstraordinær risiko i forhold til de risiki slike pasienter ellers møter på sykehuset. Jeg tilføyer at risikoen i dette tilfellet har vært av mer generell karakter enn tilfellet var i epileptikerdommen i Rt 1970 1192. Mens radiatoren i sistnevnte dom representerte en risiko bare for denne skadelidte og ikke for andre som ble innsatt på cellen, innebar den manglende vindussikringen en risiko også for andre pasienter som ble innlagt ved avdelingen.

Jeg er blitt stående ved at sykehuseieren må bære de økonomiske konsekvenser av den skaderisikoen som her har foreligget. I denne sammenheng legger jeg betydelig vekt på at selv om det på dette tidspunkt ikke forelå forskrifter som på dette punkt stilte krav til den bygningsmessige standard på de psykiatriske sykehus, så innebar de usikrede vinduene et avvik fra det sikkerhetsnivå som på dette tidspunkt generelt ble ansett påkrevet.

…

Jeg legger etter dette til grunn at X Sentralsjukehus på ulykkestidspunktet antakelig var det eneste sykehuset i landet som ikke hadde knusefrie glass på alle pasientrommene på lukket post på akuttavdelingen. Bakgrunnen for at denne type vindussikring var blitt gjennomført, var nettopp den erfaring man har hatt for at uberegnelige pasienter forsøker å flykte, eventuelt begå selvmord.

Begge de sakkyndige presiserer i sin oppsummering at de anser den manglende vindussikringen som en sikkerhetsmangel ved bygningen. …

Det er her tale om en sikkerhetsmessig svakhet ved bygningen som kunne ha vært fjernet med - etter forholdene - relativt beskjedne økonomiske midler. Det er opplyst at det i 1983 ville ha kostet kr 100.000, eksklusive arbeidsutgifter, å skifte til knusefrie glass i samtlige vinduer på posten. Overlege Bakke har i sin vitneforklaring opplyst at det ikke var økonomiske vurderinger særskilt som var grunnen til at vindusglassene ikke ble skiftet ut da den midlertidige avdelingen ble etablert. Synspunkter omkring betydningen av manglende bevilgninger er derfor ikke noe tema i denne saken.

Rt 2001 1646 Objektivt ansvar for yrkesskader Aksept av yrkesrisiko 

INSTANS: 
Høyesterett - Dom.

STIKKORD: 
Objektivt erstatningsansvar. Yrkesskade. Aksept av risiko.

SAMMENDRAG: 
En mannlig arbeidstaker var ansatt i Selmer ASA fra 1977 inntil han ble 100 prosent sykmeldt i 1997. I 1980 fikk han astmatiske plager som utviklet seg til en kronisk lungesykdom (KOLS). Arbeidstakeren var tilkjent menerstatning etter folketrygdloven § 13-7. Yrkesskadeforsikringsloven fikk ikke anvendelse, jf § 21. Det var enighet i Høyesterett om at arbeidsgiveren var erstatningsansvarlig etter de ulovfestede reglene om objektivt ansvar. Flertallet fant at læren om at arbeidstaker ikke har krav på erstatning for skader som ligger innenfor den normale yrkesrisiko, ikke kunne føre til ansvarsfrihet for arbeidsgiver. Betydningen av lovendringen i 1976 (Lov om endringer i erstatningslovgivningen m.m.) diskuteres og det vises til dommer og litteratur om det ulovfestede objektive ansvar og aksept av risiko-problematikken. Dissens 3-2.

DOMMERE: 
Bruzelius, Utgård. Dissens: Mæland, Oftedal Broch, Tjomsland.

Dommer Bruzelius: Saken gjelder spørsmålet om en arbeidsgiver er erstatningsansvarlig etter det ulovfestede objektive grunnlaget for en  yrkessykdom som en arbeidstaker har pådratt seg gjennom sitt arbeid.

…

Det er enighet mellom partene om at det høsten 1981 ble konstatert  at A led av KOLS. Dette innebærer at A ikke omfattes av yrkesskadeforsikringsloven av 16. juni 1989 nr. 65, jf. § 21.

…

Mitt syn på saken:

Jeg er kommet til samme resultat som lagmannsretten.

For Høyesterett gjelder saken utelukkende om Selmer er ansvarlig på objektivt grunnlag for tap påført A på grunn av den yrkessykdom han lider av og som ble konstatert i 1981. Partene er enige om at det foreligger relevant årsakssammenheng mellom sykdommen og As arbeid hos Selmer. Det er også enighet om at et eventuelt erstatningsansvar på objektivt grunnlag må gjelde tilsvarende for yrkessykdom som for yrkesskade. Jeg legger videre til grunn at Selmer - ut fra reglene om solidaransvar - aksepterer ansvar selv om yrkessykdommen delvis også kan skyldes påvirkning A ble utsatt for i arbeid for tidligere arbeidsgivere.

Ansvar for yrkesskader reguleres nå av yrkesskadeforsikringsloven av 16. juni 1989 nr. 65. Loven innførte en ordning med en obligatorisk  yrkesskadeforsikring som alle arbeidsgivere må tegne. Den gir arbeidstakere et direkte krav mot forsikringsselskapet for skade eller sykdom påført i arbeid på arbeidsstedet og i arbeidstiden uavhengig av om noen er skyld i skaden. For skade som går inn under loven hefter ikke arbeidsgiveren. Denne ordningen får imidlertid ikke anvendelse i vår sak da sykdommen er konstatert før loven trådte i kraft 1. januar 1990, jf. § 21. Spørsmålet om Selmer er erstatningsansvarlig for As yrkessykdom må derfor avgjøres på grunnlag av rettstilstanden før yrkesskadeforsikringsloven.

Jeg finner det hensiktsmessig kort å redegjøre for utviklingen av lovreglene om erstatning for yrkesskade. Frem til 1958 fantes det bestemmelser om yrkesskadetrygd i fire særlover. Lovene gjaldt henholdsvis industriarbeidere, fiskere, sjømenn og militærpersoner. Etter lov 23. juli 1894 nr. 6 om ulykkesforsikring for arbeidere i fabrikker m.v. ble arbeidstakere som loven omfattet, tilstått stønad ved yrkesskade uavhengig av skyld hos arbeidsgiveren. Ordningen ble finansiert av arbeidsgiverne, og loven fritok dem til gjengjeld for erstatningsansvar med unntak for det tilfellet at det ved straffedom ble godtgjort at arbeidsgiveren hadde forvoldt skade forsettlig eller grovt uaktsomt, jf. § 32. Tilsvarende regler gjaldt for de andre yrkesgruppene. Etter flere lovendringer ble det ved lov 12. desember 1958 nr. 10 om yrkesskadetrygd innført rett for alle arbeidstakere til yrkesskadetrygd. Også denne loven bygde på at arbeidsgiverne finansierte trygden, og deres erstatningsansvar var begrenset på samme måte som tidligere, jf. § 42. I forbindelse med vedtakelsen av skadeserstatningsloven i 1969 ble kravet i § 42 om straffedom som forutsetning for arbeidsgiverens erstatningsansvar, opphevet. Ansvaret var imidlertid fremdeles begrenset til grovt uaktsomt eller forsettlig voldt skade. Ved lov 19. juni 1970 nr. 67 ble lovreglene om yrkesskadetrygd inkorporert i folketrygdloven som kapittel 11. 

Bestemmelsene om arbeidsgiveres begrensede erstatningsansvar ble videreført i folketrygdloven § 11-12. Denne bestemmelse ble opphevet ved lov 13. februar 1976 nr. 1.

Før jeg ser på betydningen av lovendringen i 1976, tar jeg opp spørsmålet om de alminnelige vilkår for ansvar etter de ulovfestede reglene om objektivt ansvar er oppfylt. Partene er enige om at A i sitt arbeid ble utsatt for en stadig og typisk risiko for å bli påført yrkessykdommer som følge av arbeidet. Selmer har imidlertid gjort gjeldende at reglene om objektivt ansvar ikke får anvendelse fordi det gjelder ansvar for en risiko som ikke var kjent da A fikk KOLS.

Det er ubestridt at det først ble kjent på 1990-tallet at yrkeseksponering innen anleggsbransjen kan føre til KOLS, jf. STAMI-rapport Årg.1, nr. 1 (2000) Eksponering og obstruktiv lungesykdom hos anleggsarbeidere - en epidemiologisk studie. Det er også ubestridt at det på 1970-tallet ble fokusert på at eksponeringen innen anleggsbransjen kunne medføre utvikling av sykdommer, særlig silikose, og at eksponering for forskjellige gasser og for støv ved arbeid i gruver og ellers under dagen var et stort arbeidsmiljøproblem. Og det var fastsatt en rekke yrkeshygieniske grenseverdier for de gassene som er aktuelle i vår sak. Selv om det ikke var kjent i 1981 at eksponeringen for sprengningsgasser, dieseleksos og steinstøv kunne fremkalle KOLS, kjente man meget vel til at en slik eksponering kunne påvirke de ansattes helse. Det ulovfestede objektive ansvaret må også omfatte nye og hittil ukjente, utslag av slike faktorer. Skadefølgen er i dette tilfellet ikke så uventet eller fjern at det skulle tilsi at tilfellet av den grunn faller utenfor det objektive ansvaret.

Selmer har videre anført at forholdene på den konkrete arbeidsplass må tas i betraktning i vurderingen av om en risiko er ekstraordinær, og at det således ikke er utslagsgivende om risikoen er ekstraordinær i relasjon til den alminnelige risiko i samfunnet  generelt. Jeg er ikke enig i dette. Etter min mening er det mer i samsvar med tidligere rettspraksis å behandle spørsmålet om betydningen av de ulike risikomomentene på forskjellige arbeidsplasser i relasjon til læren om bortfall av ansvar når skaden skyldes en normal yrkesrisiko.

Min konklusjon er at den eksponering for miljøatmosfærisk påvirkning som A var utsatt for på arbeidsplassen frem til 1981, vesentlig overskred den risiko som ellers er til stede i samfunnet, og at kravet om at det skal dreie seg om en ekstraordinær risiko er oppfylt. Som utgangspunkt er da vilkårene for objektivt ansvar oppfylt.

Spørsmålet blir om det gjelder et unntak fra de ulovfestede reglene om objektivt erstatningsansvar for arbeidsgivere for yrkesskade eller yrkessykdom som er en følge av en normal yrkesrisiko. Dette spørsmålet må vurderes ut fra den historiske utviklingen på dette rettsområdet.

Jeg tar utgangspunkt i læren om bortfall av rett til erstatning som følge av normal yrkesrisiko, som ble lansert av Aubert i Den norske obligasjonsretts spesielle del, 2. utgave bind II, 1905 side 80, hvor bortfall av retten til erstatning gjøres avhengig av om arbeidstakeren har tatt ansettelse i en virksomhet "hvis Farlighed han paa Forhaand maatte kjende". Paal Berg gir i Arbeidsrett, 1930, uttrykk for samme standpunkt: "De farer og den risiko som nødvendigvis må følge av arbeidet, kan arbeidsgiveren ikke være ansvarlig for", jf. side 122. Jeg tilføyer at Berg uttaler at dette ikke er noen god rettstilstand.

Den rettstilstand som Aubert la til grunn i sin bok, og som Berg senere kritiserte, ble - slik jeg oppfatter avgjørelsene - lagt til grunn av Høyesterett i avgjørelsene i Rt 1949 688, Rt 1950 448 og Rt 1957 25, som alle gjelder arbeidstakere som var blitt skadet i arbeid som falt utenfor den dagjeldende ulykkestrygdlovgivningen, og der arbeidsgiveren ble frifunnet for ansvar på objektivt grunnlag. 

Frifinnelsene begrunnes med at de skadede ikke kan kreve erstatning når skaden ligger innenfor den risiko som normalt fulgte av arbeidet. Unntaket er uttrykt noe forskjellig: I Rt 1949 688 heter det på side 690 at "de ankende parter ikke gjennom den smittefare som den omtalte pasients innleggelse på sykehuset frembød, eller gjennom den kontakt med ham som deres arbeid i større eller mindre grad medførte, ble utsatt for en risiko som gikk ut over hva sykepleiere eller annen betjening ved et sykehus av foreliggende art ved den tid, nemlig så langt tilbake som i 1943, måtte regne med". Avgjørelsen i Rt 1950 448 begrunnes slik på side 450: "Avgjørende for meg er at man hverken i alminnelige rettsgrunnsetninger eller i lovgivningen har noen hjemmel for å pålegge et sykehus ansvar uten hensyn til skyld overfor sykehusets egne folk, når det som her gjelder en fare som er en naturlig eller normal følge av tjenesten". I Rt 1957 25 på side 27 vises det til at ulykken "klart ligger innenfor rammen av den risiko som normalt fulgte av hans tjeneste".

Det kom uttalelser i den juridiske teori som var kritiske til unntaket for den normale yrkesrisikoen. Jeg finner det tilstrekkelig å vise til Kristen Andersen, Skadeforvoldelse og erstatning, Oslo 1970, side 345-350 og til Nils Nygaards artikkel i Lov og Rett 1974 side 291, hvor han blant annet på side 298 uttaler at det er "uvisst kor langt desse dommane er representative for gjeldande skadebotrett".

Jeg har tidligere gjort rede for utviklingen av lovgivningen på dette feltet. Som jeg da nevnte, ble regelen i folketrygdlovens § 11-12 om arbeidsgiverens begrensede erstatningsansvar, opphevet i 1976. Det er nødvendig å se på hva lovgiver i den forbindelse la til grunn om ansvaret for yrkesskader.

I NOU 1972:2 Erstatning ved yrkesskader, som var grunnlaget for framlegget i Ot.prp.nr.2 (1975-1976), ble det foreslått å endre folketrygdloven § 11-12 slik at arbeidsgiveren skulle ha et ansvar for  skade voldt ved egen uaktsomhet i tillegg til forsettlig og grovt uaktsomt voldt skade. Dessuten skulle han svare for uaktsomt voldt skade av noen som tilhørte hans drifts- eller arbeidsledelse. Etter forslaget kunne ansvar bare gjøres gjeldende i disse tilfellene, og i utredningen uttaler utvalget at "det ikke har funnet å ville foreslå at det pålegges ansvar på rent objektivt grunnlag i andre tilfelle enn når det gjelder husbondansvar", jf. NOU 1972:2 side 27. Forslaget ble kritisert for å utelukke ansvar for arbeidsgiver etter de ulovfestede objektive reglene i for stor grad, jf. Nils Nygaards artikkel i Lov og Rett 1974 side 291. Etter høringen foreslo derfor Justisdepartementet i Ot.prp.nr.2 (1975-1976) å oppheve folketrygdloven § 11-12, herunder bestemmelsene som begrenset arbeidsgiveres erstatningsansvar. Lovforslaget innebar på dette punkt at de alminnelige erstatningsrettslige regler om arbeidsgivers ansvar skulle komme til anvendelse. Om den rettstilstand som ville følge av forslaget heter det på side 23 i proposisjonen: 

"Departementet er enig i at en skadelidt ikke bør kunne kreve erstatning for skader på dette området som skyldes ulykker som ligger innenfor den risiko som normalt følger med tjenesten... Man kan imidlertid ikke være enig i at det er bare denne risiko som dekkes av det objektive ansvaret... Departementet er etter dette kommet til at det ikke er rimelig og riktig helt å utelukke ansvar for yrkesskade når ansvarsgrunnlaget er det ulovfestede objektive ansvar. Erstatning bør kunne tilkjennes også for yrkesskade dersom skaden ikke må anses å skyldes en ulykke som ligger innenfor den normale yrkesrisiko. Spørsmålet om hvilke skader som skyldes normal yrkesrisiko, må i tilfelle tvist avgjøres av domstolene."

Justiskomiteen fulgte departementets forslag. I Innst.O.nr.24 (1975-1976) heter det i redegjørelsen for forslaget i proposisjonen, på side 2:

"Etter dette vil det kunne bli gjort gjeldende ansvar for yrkesskader der skaden skyldes en ulykke som ikke ligger innenfor den normale yrkesrisiko." 

Slik jeg ser det, og som jeg kommer tilbake til, er forbeholdet om unntak for skade som skyldes normal yrkesrisiko uttrykt så klart ved lovendringen i 1976, at rettstilstanden deretter var temmelig entydig. Den ankende part kan ikke ha rett i at det på dette tidspunktet skjedde en grunnleggende endring av lovgivers syn på omfanget av det objektive ansvar, i det departementet her tok utgangspunkt i den gjeldende lære om yrkesrisiko, samtidig som det ble tatt forbehold for at det også kunne foreligge andre risiki for arbeidstaker. Jeg oppfatter dommen i Rt 1937 741 som utslag av en slik annen risiko. En endring av rettstilstanden krevde etter dette, slik jeg ser det, lovgivning. Jeg tilføyer at lovgiver på dette tidspunkt ikke kan ha bygget på at utslag i form at yrkessykdom skulle stå i en gunstigere stilling enn utslag i form av yrkesskade.

Det er ikke vedtatt lovregler etter 1976 som endrer rettstilstanden på dette punkt. Jeg kan ikke se at vedtagelsen av arbeidsmiljøloven i 1977 har betydning for rettstilstanden på det erstatningsrettslige området.

A anfører at justiskomiteens uttalelse i Innst.O.nr.92 (1984-1985) bekrefter opphevelsen av unntaket for normal yrkesrisiko, og at dette også omfatter tilfeller hvor skadestidspunktet - som i vår sak - ligger forut for uttalelsen. Det anføres at Høyesterett i Rt 1990 829 og Rt 1997 149 har tillagt uttalelser i innstillingen betydning. 

Endringsloven i 1985 gjaldt ikke erstatning ved yrkesskader, men endring i reglene om ansvar for dyr, regress, skadelidtes medvirkning, lemping m.m. I tilknytning til proposisjonens forslag om en regulering av skadelidtes medvirkning tok justiskomiteen avstand fra den "eldre rettspraksis" som ble betegnet som "aksept av yrkesrisiko", og sløyfet i den forbindelse en setning i departementets forslag til skadeserstatningsloven § 5-1, jf. Innst.O.nr.92 (1984-1985) side 6 spalte 1, fordi setningen, slik komiteen så det, ga inntrykk av å lovfeste denne eldre rettspraksis.

Jeg bemerker at uttalelsen ikke er avgitt i tilknytning til noen lovbestemmelse som det er aktuelt å tolke i vår sak. Dersom komiteen mente å oppheve den "eldre" rettspraksisen, burde den ut fra hensynet til klarhet i lovgivningen ha foreslått en lovbestemmelse som var dekkende for dette syn, og ikke bare gitt uttrykk for en oppfatning om rettstilstanden, jf. Rt 1997 149 på side 157. Som lovforarbeid vil uttalelsen bare kunne ha betydning i tilknytning til bestemmelser som var gjenstand for lovendring. Etter min mening er uttalelsen i første rekke uttrykk for hvorledes ansvarsforholdene burde ordnes. Uttalelsen må også forstås som et uttrykk for at komiteen ikke ønsket lovregler som kunne tolkes som en bekreftelse av unntaket for den normale yrkesrisiko. Spørsmålet om arbeidsgiveres erstatningsansvar for yrkesskade og yrkessykdom ble på dette tidspunkt utredet av et utvalg, og det ble også vedtatt en lovendring i 1989. Uttalelsen kan således etter min mening ikke tillegges rettsendrende innhold. Jeg nevner at heller ikke en lovendring ville ha hatt betydning for et skadetilfelle inntruffet før lovendringen, og peker på at såvel saken fra 1997 som saken i Rt 1990 829 gjaldt skade inntrådt etter 1985.

I mandatet til yrkesskadeserstatningslovutvalget, som ble oppnevnt i september 1981, jf. NOU 1988:6 Erstatning og forsikring ved yrkesskade side 7, uttales at "yrkesskader i en viss utstrekning (vil)  kunne bli dekket av det ulovfestede objektive erstatningsansvaret". Dette bekrefter at det objektive ansvaret ikke ble ansett å gjelde fullt ut.

Yrkesskadeforsikringsloven ble vedtatt i 1989, og A gjør også gjeldende at senere lovgivning har en smitteeffekt på tidligere ulovfestede rettsregler, jf. uttalelsen i Rt 1993 1201 på side 1205. Dette kan nok ofte være riktig, men kan ikke gjelde når - som her - en ulovfestet ordning fra et bestemt tidspunkt blir erstattet med en helt ny lovgivning.

Min konklusjon blir da at forbeholdet om et unntak for normal yrkesrisiko er en del av den rettstilstanden som foreligger fra lovendringen i 1976 og frem til at yrkesskadeforsikringsloven trer i kraft, og at det ikke foreligger lovvedtak eller rettsavgjørelser som endrer denne tilstanden.

Slik jeg ser det, fremstår risikoen for utviklingen av KOLS ikke som en unaturlig eller unormal følge av det arbeidet A har utført for Selmer, og jeg mener således at forbeholdet om yrkesrisiko kommer til anvendelse i denne sak. Det er i denne saken tale om et ikke tidligere klarlagt utslag av en kjent risiko. Dersom det legges til grunn at kjente følger av støv og gass i form av andre yrkessykdommer, for eksempel silikose, ikke ville gå inn under det objektive ansvaret, kan jeg ikke se at det vil være grunnlag for et annet resultat for andre utslag av de samme risikoer, i alle fall der det er tale om utslag av noenlunde sammenlignbar art. I dette tilfellet er det ikke tale om ukjente risikofaktorer, men om et noe endret utslag av disse faktorene. Det framstår etter min mening ikke som en rasjonell og hensiktsmessig løsning at en arbeidstager som ble utsatt for en gitt mengde støv og gass, ikke skulle få erstatning dersom følgen ble en av medisinen kjent yrkessykdom, men skulle få det dersom utslaget medførte en lignende sykdom som da ikke var dokumentert. 

Jeg er ikke uenig i at unntaket for normal yrkesrisiko var urimelig. Men arbeidsgivere må etter min mening ha det samme ansvar for kjente følger av en risiko som for ikke kjente følger. Det lå således etter mitt syn til rette for en omfattende reform av dette rettsområdet for å sikre arbeidstakere tilfredsstillende erstatning for yrkesskader og yrkessykdom. En slik reform ble da også gjennomført av lovgiver i 1989.

Selmer må etter mitt syn frifinnes. …

Kst. dommer Mæland: Jeg er kommet til et annet resultat enn førstvoterende.

Som førstvoterende mener jeg at A i sitt arbeid som anleggsarbeider og tunnelarbeider hos Selmer, har vært utsatt for en stadig og typisk risiko for å utvikle en kronisk obstruktiv lungesykdom (KOLS). Det vises i den forbindelse særlig til den generelle redegjørelse for denne sammenheng som er gitt i STAMI-rapport Årg. 1, nr. 1 (2000) Eksponering og obstruktiv lungesykdom hos anleggsarbeidere - en epidemiologisk studie. Det er etter mitt syn her tale om en såkalt ekstraordinær risiko som klart overstiger den risiko man påføres i dagliglivet. Den risiko det her er tale om, retter seg direkte mot de arbeidere som under sitt arbeid er utsatt for denne type miljøatmosfærisk påvirkning.

Jeg er videre enig i at den omstendighet at årsakssammenhengen mellom støveksponeringen og KOLS ikke var kjent før på 1990-tallet, ikke  er til hinder for å pålegge Selmer erstatningsansvar på objektivt grunnlag. Selv om enkelte av de hensyn som begrunner det ulovfestede objektive ansvar gjør seg gjeldende med særlig tyngde når risikoen er kjent, må dette ansvaret etter omstendighetene også kunne få anvendelse ved ukjente skadefølger. Det forhold at det er tale om en ukjent skadevirkning, vil imidlertid kunne ha betydning i den interesseavveiing som skal foretas. I dette tilfelle hvor det er tale om en ukjent skadevirkning av påvirkning fra stoffer som også ellers har vært ansett som helseskadelig for arbeiderne, kommer imidlertid problemstillingen med ukjente skadefølger etter mitt syn ikke på spissen. Jeg finner etter dette at de alminnelige vilkår for å pålegge erstatningsansvar på objektivt grunnlag her er til stede.

Spørsmålet blir derfor om Selmer er ansvarsfri ut fra læren om at arbeidstakeren ikke har krav på erstatning for skader som ligger innenfor den normale yrkesrisiko. På dette punkt har jeg et annet syn enn førstvoterende.

Innledningsvis bemerkes at jeg ikke fullt ut deler førstvoterendes syn om at rettstilstanden på 1980-tallet må anses å ha vært klar med hensyn til rekkevidden av det ulovfestede objektive ansvar i forhold til yrkesskader utviklet innenfor den risiko som normalt følger med yrket. Læren om aksept av yrkesrisiko var forfektet i juridisk teori i første halvdel av forrige århundre, og Høyesterett avsa enkelte dommer, særlig i midten av forrige århundre, som baserte seg på det syn at yrkesskader kom i en særstilling i forhold til det ulovfestede objektive ansvar enten fordi arbeidstakeren måtte være forberedt på slik skade eller fordi han gjennom arbeidsavtalen hadde akseptert de skadefølgene som var normale ved vedkommende arbeid. En slik rettsoppfatning er foruten "aksept-synspunktet" bl.a begrunnet med at arbeidstakeren som har hånd om risikoen, selv bør kunne ta forholdsregler for å hindre skade. De dommer som det er vist til, er særlig Rt 1949 688, Rt 1950 448 og  Rt 1957 25. Jeg bemerker at to av dommene er avsagt under dissens. Dertil kommer at dommene senere er blitt utsatt for sterk kritikk i juridisk teori. Jeg viser til Kristen Andersen, Skadeforvoldelse og erstatning, Oslo 1970, side 345-350, Nils Nygaard i Lov og Rett 1974 side 291 flg., Nils Nygaard, Skade og Ansvar, 1. utgave, Bergen 1976, side 170-173, og 2. utgave av 1980, side 276-279, Peter Lødrup, Lærebok i erstatningsrett, Oslo 1985, side 193 og Viggo Hagstrøm, Læren om yrkesrisiko og passiv identifikasjon i lys av nyere lovgivning, Festskrift til Sjur Brækhus, 1988 særlig side 191-194.

Nils Nygaard, Skade og Ansvar, 2. utgave, Bergen 1980, side 279 uttaler således at Rt 1949 688 "kan vanskeleg reknast som representativ for gjeldande norsk rett i dag". Han finner imidlertid å kunne godta Rt 1957 25 ut fra et synspunkt om at arbeidstakeren hadde hånd om risikoen, men senere i Nils Nygaard, Skade og Ansvar, 3. utgave, Bergen 1985, side 293 fremholder Nygaard at flertallet i Rt 1957 25 "dømde for strengt". De tre nevnte dommene gir for øvrig neppe uttrykk for et enhetlig syn på rettspraksis. Jeg viser i den forbindelse til Rt 1937 741 som omhandler et skadetilfelle som iallfall har flere fellestrekk med utviklingen av yrkessykdommen hos A.

Når bestemmelsen om immunitet for arbeidsgiveren i folketrygdloven § 11-12 ble opphevet i 1976, hvoretter det ble innført en ordning hvor de alminnelige erstatningsregler skulle gjelde ved yrkesskader, skjedde dette - som uttalt av Steinar Tjomsland i Jussens Venner 1976 side 165 - fordi de argumenter som i tidens løp var anført til fordel for arbeidsgiverens ansvarsfrihet ikke lenger kunne antas bærekraftige, og at en immunitet for arbeidsgiveren på dette området måtte antas i strid med den alminnelige rettsfølelse.

Ved opphevelsen av immunitetsregelen forutsatte departementet rett nok en rettstilstand hvor ansvar ikke skulle ilegges ved yrkesskader som utslag av en normal yrkesrisiko, men forarbeidene forutsatte også en  rettstilstand hvor det etter omstendighetene ville bli aktuelt med objektivt ansvar for arbeidsgiver. Senere har Stortingets justiskomite i 1985 avvist et forslag om å lovfeste betydningen av skadelidtes medvirkning i tilknytning til avkorting av erstatning ved uttrykksformene "eller selv ha brakt seg i en situasjon som han visste eller burde forstå innebar særlig risiko for skade", idet setningen kunne "gi inntrykk av å lovfeste den eldre rettspraksis som betegnes som "aksept av yrkesrisiko". I Innst.O.nr.92 (1984-1985) på side 6 uttales videre: "Etter komiteens mening er denne rettspraksis neppe i overensstemmelse med nåtidens rettsoppfatning". Jeg viser videre særlig til Rt 1990 829 på side 835 hvor førstvoterende under henvisning til justiskomiteens syn uttaler at han "finner det klart at "aksept av risiko"--synspunktet ikke kan anvendes" i forhold til skadelidte i angjeldende sak.

Samlet sett er det således flere ganger ut over siste halvdel av forrige århundre gitt uttrykk for at tiden var i ferd med å løpe fra det gamle synet om "aksept av yrkesrisiko". Gjennomslagskraften for synspunktet ble etter hvert betydelig svekket.

Når det henses til de hensyn som begrunner det ulovfestede objektive ansvar, slik som risikoavveiinger, pulverings- og forsikringshensyn samt rimelighetshensyn, er det for meg ikke tvilsomt at arbeidsgiveren bør være nærmest til å bære ansvaret for skaden i As tilfelle. Under disse omstendigheter kan jeg ikke se at forbeholdet med ansvarsfrihet for arbeidsgiver for yrkesskader slik dette oppstilles i Ot.prp.nr.2 (1975-1976) side 23 bør tolkes særlig vidt. Etter min mening bør forbeholdet under enhver omstendighet begrenses til de tilfeller hvor risikoen for vedkommende skaderesultat er så ordinær og typisk for arbeidet at arbeidstakeren har oppfordring til å innrette seg etter risikofaktorene. Men dette forutsetter i det minste at vi står overfor et kjent tilfelle av skadeutslag. Dette var ikke situasjonen i  nærværende sak. Sammenhengen mellom den yrkesrisiko som A utsatte seg for og utviklingen av KOLS var ukjent på 1970-tallet. Det er først på 1990-tallet at det blir fremlagt forskning som påviser en slik sammenheng. Det er riktignok slik at A må antas å ha kjent til at det kunne være helseskadelig å utsette seg for gasser av dieseleksos, kvarts og nitrogen dioksid m.m. i sitt arbeid, men jeg kan ikke se at dette stiller saken i en annen stilling. Dersom man la avgjørende vekt på en slik betraktning, ville det medføre at de arbeidere som er kjent med at de har et risikofylt arbeid, ville bli pålagt risikoen også for andre beslektede risiki som de ikke kjenner til, og som de av den grunn ikke har foranledning til å forholde seg til ved egne forebyggende tiltak.

Jeg er etter dette kommet til at herredsrettens dom bør stadfestes. …

…

Dommer Tjomsland: Jeg er kommet til samme resultat som annenvoterende, dommer Mæland. Jeg er enig i den begrunnelse han har gitt for at de alminnelige vilkår for å pålegge erstatningsansvar på objektivt grunnlag er tilstede i dette tilfellet.

Spørsmålet er om Selmer er ansvarsfri ut fra læren om at arbeidstakeren ikke har krav på erstatning for skader som ligger innenfor den normale yrkesrisiko forbundet med hans arbeid. Denne læren som er utviklet gjennom rettspraksis og juridisk teori, ble - som førstvoterende har redegjort for - forutsatt opprettholdt i forarbeidene til lovendringen i 1976, jf. særlig Ot.prp.nr.2 (1975-1976) side 23. Prosedyren for Høyesterett har i hovedsak gjeldt om - og i tilfelle i hvilken utstrekning - den rettsoppfatning som ble lagt til grunn i lovforarbeidene, kunne opprettholdes da A ble påført lungesykdommen. For avgjørelsen av denne saken er det imidlertid etter mitt syn ikke nødvendig å ta stilling til de problemstillinger som her er reist.

Det har nemlig - slik også de tidligere voterende har gitt uttrykk for - vært en forutsetning for å anvende aksept av risikosynspunktet ved yrkesskader, at det er tale om skader som skyldes en risiko som har vært kjent for arbeidstakeren. Dette er lagt til grunn som et bærende element i de sentrale dommer hvor synspunktet er anvendt, jf. Rt 1949 688, Rt 1950 448 og Rt 1957 25. Og flere dommer hvor prinsippet ikke er anvendt, kan etter mitt syn forklares med at arbeidstakeren ikke var tilstrekkelig kjent med omfanget av skaderisikoen, jf. blant annet Rt 1916 449. Forutsetningen om at arbeidstakeren må være kjent med risikoen for skade, er en konsekvens av den - omdiskuterte -  begrunnelsen for unntaket, jf. nærmere om dette i Lassen, Smith og Vislie: Erstatning og trygd Oslo 1953 side 122-125. Denne forutsetningen vil antagelig ha større praktisk betydning ved yrkessykdommer enn ved arbeidsulykker hvor risikoen ofte vil fremstå som åpenbar for arbeideren

Det er - som tidligere nevnt - på det rene at risikoen for utvikling av KOLS ikke var kjent da A ble utsatt for den påvirkning som medførte at han ble syk. A kunne derfor ikke ta den i betraktning da han ble ansatt i stillingene hos og utførte arbeidsoppgavene for Selmer. Man kan da ikke - i tråd med den tradisjonelle læren - si at han har akseptert risikoen for å bli påført en slik lungesykdom. Det er riktignok så - som fremhevet av førstvoterende - at det her er tale om en påvirkning som også av andre - kjente - grunner kan være helseskadelig. I likhet med annenvoterende kan jeg imidlertid ikke se at dette kan medføre at saken kommer i en annen stilling. Dersom man la avgjørende vekt på en slik betraktning, ville det medføre at arbeidere som er kjent med at de er utsatt for risiko for å bli påført en yrkessykdom i sitt arbeid, av den grunn også vil bli pålagt risikoen for yrkessykdommer som er ukjente utslag av denne risikoen. Et slikt resultat ville etter mitt syn ikke være noen naturlig eller rimelig konsekvens av den tradisjonelle læren. En slik ordning har etter mitt syn heller ikke støtte i den rettspraksis eller juridiske teori som utgjør grunnlaget for læren. Noen grunn til å utvide området for - det omstridte - unntaket for den normale yrkesrisiko, er det etter min mening ikke.

Når jeg er kommet til at Selmer i dette tilfellet er erstatningsansvarlig også etter den tradisjonelle læren, finner jeg det ikke nødvendig å ta stilling til i hvilken utstrekning denne læren etter 1976 må anses for å ha vært i samsvar med gjeldende rettstilstand. 

Rt 2003 1546 Røykedommen

Stikkord:
Ulovfestet objektivt erstatningsansvar for tobakksprodusent
Instans: 
Høyesterett dom av 31.10.2003. 

Dommere: 
Flock, Støle, Utgård, Coward, Dolva. Enstemmig dom.

Kortreferat: 
Saken gjaldt en tobakksprodusents erstatningsansvar på objektivt grunnlag. Skadelidte døde av lungekreft i 2000, etter å ha røyket samme tobakksmerke siden 1954. Det var uomtvistet at lungekreften skyldtes røykingen. Høyesterett fant at vilkårene for å pålegge tobakksprodusenten ansvar etter de ulovfestede regler om objektivt erstatningsansvar ikke var til stede. Høyesterett fant det klart at skadelidte selv måtte bære risikoen etter 1964, og at det også i perioden 1954 til 1964 var alminnelig kjent at røyking kunne medføre en risiko for alvorlig helseskade.
(1) Dommer Flock: Saken gjelder krav om fastsettelsesdom for at en tobakksprodusent er erstatningsansvarlig på objektivt grunnlag overfor en skadelidt som etter vel 40 års sigarettrøyking utviklet lungekreft og døde. 

(2) Robert Lund, født 1933, begynte å røyke i 1953. I løpet av et års tid fant han ut at Petterøes nr. 3 rulletobakk passet best for ham, og dette merket holdt han fast ved til han døde i 2000. Fire år tidligere var det blitt konstatert at han hadde utviklet lungekreft. 

(3) Petterøes nr. 3 ble produsert av H. Petterøes Tobakkfabrikk, som i 1972 ble overtatt av J. L. Tiedemanns Tobaksfabrik, senere J. L. Tiedemanns Tobaksfabrik AS, heretter benevnt Tiedemanns. 

(4) Det er uomtvistet at Lund døde av lungekreft forårsaket av røyking. Han hadde hatt et gjennomsnittlig forbruk på tre pakker rulletobakk i uken, og dette svarer til i overkant av tyve sigaretter daglig. 

(5) Lund gikk sommeren 1999 til søksmål mot Tiedemanns for Orkdal herredsrett og krevet dom for at denne tobakksprodusenten var erstatningsansvarlig for den skade han var påført ved bruk av Petterøes nr. 3. Under prosedyren for herredsretten frafalt Lund en anførsel om at Tiedemanns var erstatningsansvarlig som følge av utvist uaksomhet. Kravet ble etter dette bare begrunnet med norsk retts ulovfestede regel om objektivt erstatningsansvar. Herredsretten avsa dom 10. november 2000 med slik domsslutning: 

1. J.L. Tiedemanns Tobaksfabrik AS frifinnes.

2. Saksomkostninger tilkjennes ikke.

(6) Herredsretten uttalte at kreftrisikoen er en stadig og typisk følge av tobakksbruk. Da Lund begynte å røyke i 1953, var denne risikoen ekstraordinær i forhold til det som den gang var oppfatningen hos folk flest om risikoen ved å røyke. Men kunnskapen om farene ved sigarettrøyking utviklet seg i løpet av de neste 10 - 12 årene, og Lund måtte anses for å ha akseptert risikoen når han like fullt fortsatte med sitt sigarettforbruk. Selv om han da var blitt avhengig av å røyke, var ikke avhengigheten så sterk at den fratok ham muligheten til å velge. Risikoen for å få lungekreft ville blitt meget kraftig redusert om Lund hadde sluttet å røyke midt på 1960-tallet, og det var for herredsretten uomtvistet at det i så fall ikke ville ha vært noen beviselig årsakssammenheng mellom røykingen forut for dette tidspunkt og sykdommen i 1996. 

(7) Robert Lund døde kort tid før herredsrettens dom ble avsagt. Hans enke, Unni Lund, anket dommen til Frostating lagmannsrett. Lagmannsretten avsa 20. mars 2002 dom (LF-2001-00075) med slik domsslutning: 

1. Herredsrettens dom stadfestes.

2. Saksomkostninger for lagmannsretten tilkjennes ikke.

(8) Lagmannsretten uttalte at objektivt erstatningsansvar ikke lenger kunne være aktuelt på det tidspunkt det forelå kunnskap om en betydelig og nærliggende helserisiko ved røyking « som gikk ut over de tradisjonelle ideer om en viss risiko for hjerte- og karsykdom m.m. » Allmenn kunnskap om at ca. en fjerdedel av røykerne kunne regne med å dø for tidlig som følge av røykingen, måtte anses for å ha vært til stede senest i begynnelsen av 1964. I og med at røyking var frivillig, opphørte et eventuelt objektivt ansvar på ulovfestet grunnlag senest på dette tidspunkt. Det kunne ikke anses umulig for Lund å slutte å røyke. Når man tok hensyn til de 32 år Lund røykte etter 1964 før lungekreften ble konstatert, var røykingen i de forutgående 10 årene ikke så vesentlig for skaden at det var naturlig å knytte ansvar til det som skjedde i denne første perioden. - For lagmannsretten gjorde Lund også gjeldende at Tiedemanns var erstatningsansvarlig som følge av utvist uaktsomhet. Lagmannsretten fant at heller ikke dette grunnlaget kunne føre frem. Lunds røykestart skyldtes andre forhold enn at Tiedemann først på 1950-tallet reklamerte for sine produkter på en nokså aktiv måte. Og den norske tobakksindustrien - inkludert Petterøes - hadde ikke på 1950- og 1960-tallet vesentlig større kunnskap om risikoen ved røyking enn folk flest. 

(9) Unni Lund har anket lagmannsrettens dom til Høyesterett. … 

…
(33) Mitt syn på saken: 

(34) Jeg er kommet til at anken ikke kan føre frem, idet jeg ikke kan se at vilkårene er oppfylt for å pålegge Tiedemanns ansvar etter den ulovfestede regelen i norsk rett om objektivt erstatningsansvar. 

(35) I. Jeg finner innledningsvis grunn til å gjenta at saken bare gjelder spørsmålet om Tiedemanns er ansvarlig etter vår retts regel om det ulovfestede objektive ansvar. For lagmannsretten gjorde Unni Lund også gjeldende at Tiedemanns hadde opptrådt på en klanderverdig måte overfor forbrukerne, og at bedriften av den grunn hadde et erstatningsansvar for uaktsom skadeforvoldelse, altså et culpaansvar. Hovedargumentene for dette ansvaret var at reklamen, både på den tid Robert Lund begynte å røyke og senere, ga et uriktig positivt bilde av tobakksbruk, samtidig som informasjon om den risiko for helseskade som tobakksbransjen var vel kjent med, var totalt fraværende. Til dette uttalte lagmannsretten som sitt generelle inntrykk at ”den norske tobakksindustrien på 1950- og 1960-tallet opptrådte relativt nøkternt, tatt i betraktning at det dreide seg om aktører som hadde en lovlig vare å selge”, og at denne industrien ikke hadde annet å informere om enn det publikum kunne lese i pressen. Jeg nevner ellers at spørsmål knyttet til tobakksindustriens bruk av tilsettingsstoffer særlig vil ha betydning i forhold til vurderingen av et slikt culpaansvar. - Som nevnt ble Unni Lunds anke på dette punkt ikke tillatt fremmet for Høyesterett. Høyesteretts kjæremålsutvalg fant det under henvisning til tvistemålsloven §373 tredje ledd nr. 1 klart at en anke på dette grunnlag ikke ville føre frem. 

(36) Spørsmålet om en tobakksfabrikant er erstatningsansvarlig for helseskade som røykere er blitt påført, har vært oppe til rettslig avgjørelse i en rekke søksmål både i USA og i Europa, og med varierende utfall. Det er grunn til å påpeke at erstatningsansvar for slike skader - i alle fall stort sett - ser ut til å være bygget på utvist uaktsomhet fra tobakksindustriens side, og dermed på et ansvarsgrunnlag som ikke er aktuelt i vår sak. 

(37) Spørsmålet om den enkelte tobakksfabrikants erstatningsansvar vil kunne kompliseres der røykeren har brukt tobakk som har vært produsert av ulike fabrikanter. I Robert Lunds tilfelle er situasjonen på dette punkt enkel. Han har røykt det samme produktet, Petterøes nr. 3 rulletobakk, fra 1954 og helt til han døde i 2000. Tiedemanns overtok eiendeler og ansvar da selskapet ervervet H. Petterøes Tobakksfabrikk i 1972, og har ikke bestridt at et eventuelt ansvar for denne bedriften nå vil være Tiedemanns ansvar. 

(38) Lagmannsretten har innledet sine egne bemerkninger med i seks punkter å slå fast sammenhengen mellom røyking og helseskader. Før jeg går over til å drøfte spørsmålet om objektivt erstatningsansvar, finner også jeg grunn til å peke på enkelte sentrale sider ved denne sammenhengen slik den fremstår etter dagens kunnskap. Det synes å være enighet om hovedlinjene her. Jeg nøyer meg med å vise til punkter som stort sett fremgår av professor, dr. philos Tore Sanners redegjørelse for Høyesterett om ”Helseskader ved røyking, kunnskapsutviklingen om dette og beregninger av Robert Lunds risiko for lungekreft”: 

(a) 
Mellom en tredjepart og en halvpart av de som daglig røyker sigaretter, dør en for tidlig død.

(b) Halvparten av disse dør før pensjonsalderen og mister 20-25 år av sitt liv.

(c) Totalt dør i Norge årlig rundt regnet 8.000 personer som følge av tobakkskader. Noe over halvparten av disse dødsfallene skyldes hjerte- og karsykdommer, omtrent en fjerdedel kreft og resten hovedsakelig luftveissykdommer.

(d) Et enda større antall røykere utvikler røykerelaterte sykdommer som gir betydelige plager og redusert livskvalitet.

(e) Helseskadene viser seg normalt først etter mange år - kanskje 30-40 år - etter påbegynt røyking.

(39) II. Det ulovfestede objektive erstatningsansvar i norsk rett er utviklet gjennom en omfattende rettspraksis. Når rekkevidden av ansvaret skal søkes fastlagt, må det skje med utgangspunkt i denne praksis. 

(40) Utviklingen startet ved at skadevoldere fra annen halvdel av 1800-tallet ble pålagt ansvar for såkalt ”farlig bedrift”. Først på 1900-tallet ble ansvaret utvidet til også å omfatte skade som følge av ”en stadig Resiko for Omgivelserne”, se dommen i Rt-1905-715 om vannskader forårsaket ved brudd på en hovedvannledning. I dag kan ansvaret sies å bygge både på risikobetraktninger og interesseavveininger. 

(41) Det erstatningsansvar som en produsent har for skade som voldes av et produkt, er nå regulert i produktansvarsloven av 23. desember 1988 nr. 104. Etter lovens § 2-1 plikter produsenten å erstatte ”skade som hans produkt volder og som skyldes at det ikke byr den sikkerhet som en bruker eller allmenheten med rimelighet kunne vente”. I Ot.prp.nr.48 (1987-1988) side 126 uttales at sikkerhetsforventningene vil måtte være svært høye ved tradisjonelle nærings- og nytelsesmidler – ”dog med reservasjon for kjente risikoer som ved bruk av alkohol og tobakk”. Skader som er forvoldt ved tobakksbruk, vil etter dette falle utenfor ansvaret etter § 2-1. 

(42) Ansvarsgrunnlaget for den skade som Robert Lund ble påført, ligger i tid lenge før loven trådte i kraft. Produktansvarsloven vil således uansett ikke få noen direkte betydning for vår sak. Jeg kan heller ikke se at loven på annen måte kan tillegges betydning ved vurderingen av Tiedemanns eventuelle erstatningsansvar. 

(43) De vilkår som må være oppfylt for at det skal foreligge et ulovfestet objektivt erstatningsansvar, er i rettspraksis i stor grad knyttet til betraktninger rundt ulike sider ved skaderisikoen. Jeg vil derfor kort se nærmere på hvorledes risikoen for helseskader ved sigarettrøyking forholder seg til de sider ved skaderisikoen som har vært fremhevet i rettspraksis. 

(44) Den helserisiko som tobakksrøykerne utsettes for, er som nevnt regelmessig slik at den først etter mange år, og oftest etter mange års røyking, kan resultere i påviselige skader. Til tross for dette må risikoen kunne karakteriseres både som stadig og vedvarende. Både Tiedemanns og andre tobakksfabrikanter hadde i den perioden som er aktuell i vår sak, de kunnskaper om helserisiko som til enhver tid med rimelighet var tilgjengelige. Det er således heller ikke tvilsomt at det er tale om en typisk risiko. Det var ikke upåregnelig for skadevolderen at en del av røykerne før eller senere kunne bli påført helseskade, også av alvorlig karakter. Så langt er det derfor tale om en risiko med særtrekk som kan være forenlig med et objektivt erstatningsansvar. 

(45) Det er i enkelte av de dommer som danner grunnlaget for det ulovfestede objektive erstatningsansvaret, også fremhevet at risikoen må være ekstraordinær. Spørsmålet kan reises hva enten man ser risikoen fra skadevolderens eller skadelidtes ståsted. Man har med dette blant annet ment å sette en grense mot det som kan betegnes som dagliglivets risiko, som normalt vil falle utenfor det objektive ansvaret. I vår sak hører unektelig selve røykingen med til dagliglivet. Men risikoen for skade, som rammer mange røykere meget hardt på et senere tidspunkt, må vel sies å overstige ”hva dagliglivet ellers fører med seg av farer”, jf. Rt-1966-1532 , hvor skade påført av en svingdør ikke førte til ansvar. 

(46) Når den risiko som for skadelidte fortoner seg som ekstraordinær, lettere kan lede til et objektivt erstatningsansvar for skadevolderen, henger dette sammen med det behov for erstatningsrettslig vern som skadelidte vil ha: Den ekstraordinære risikoen fremstår lett som uventet eller upåregnelig, og skadelidte har da mindre muligheter for selv å ta sine forholdsregler mot å bli påført skade. Det er i tidligere dommer fremhevet at det ulovfestede objektive erstatningsansvaret skal dekke den uventede eller upåregnelige skade, se for eksempel dommen i Rt-1939-766 , hvor det ble fastslått ansvar etter at en gesims hadde falt ned, og på den annen side dommen i Rt-1957-1011 , hvor manglende rekkverk på en bro ikke førte til ansvar. Som jeg kommer tilbake til, kan man i vår sak vanskelig hevde at risikoen for Robert Lund fremsto som uventet eller upåregnelig. 

(47) III. Partene har i sine prosedyrer for Høyesterett i stor grad konsentrert seg om hvilken kunnskap om helserisikoen ved røyking som den alminnelige forbruker har hatt i tidsrommet fra 1950 til 1975. Den ankende part har erkjent at både allmennhetens og Robert Lunds kunnskap om risikoen i 1975 var brakt til et slikt nivå at fortsatt røyking fra da av skjedde på eget ansvar. Valget av tidspunkt henger sammen med loven om vern mot tobakkskader, som trådte i kraft 1. juli 1975. Fra da av var enhver tobakksreklame forbudt, og all tobakksemballasje var påført informasjon om helserisikoen ved røyking. I tillegg startet omtrent på denne tiden omfattende statlige opplysningstiltak om farene ved tobakksrøyking. 

(48) Spørsmålet i saken er dermed om Tiedemanns er erstatningsansvarlig for de helseskader som kan føres tilbake til Robert Lunds røyking i tiden forut for 1975, eller eventuelt forut for et tidligere tidspunkt. Som aktuelle skjæringspunkter er for Høyesterett antydet senere på 1950-tallet, 1964 eller 1970. 

(49) For Høyesterett er fremlagt et meget betydelig skriftlig materiale til belysning av folks kunnskap om helseskadene ved røyking. Dels er det tale om de primære kilder, i form av utklipp fra aviser, tidsskrifter osv. I tillegg har begge parter engasjert sakkyndige som i skriftlige utredninger har sammenfattet og vurdert dette materialet. Disse sakkyndige har i tillegg avgitt forklaringer ved bevisopptak. - Partene er enige om at spørsmålet om kunnskap om sammenhengen mellom røyking og helseskader ikke relaterer seg til hva den enkelte skadelidte - i vår sak Robert Lund - visste eller ikke visste. Derimot har partene gitt uttrykk for ulikt syn på spørsmålene om hvilken del av befolkningen som er interessant i denne forbindelse, om hvilket generelt kunnskapsnivå som vil stenge for et erstatningskrav, og om det må kreves at kunnskapen er oppfattet og sogar har ledet til en holdningsendring før det kan bli tale om å nekte krav på erstatning. Slik jeg ser saken, er det bare i begrenset grad nødvendig for meg å gå nærmere inn på disse spørsmålene. 

…

(56) Til tross for at svært mange sigarettrøykere fortsatt ikke tok konsekvensene av den medisinske kunnskap som forskningen hadde brakt frem, mener jeg at forbrukerne i alle fall i 1964 hadde fått slik informasjon om helseskade at en alminnelig forstandig person ville ta det med i sin vurdering om hvordan han ønsket å innrette seg. Slik jeg ser det, kan det ikke være tvilsomt at Robert Lunds røyking etter dette tidspunkt skjedde for egen risiko. 

(57) IV. Dersom Tiedemanns skal ha et objektivt erstatningsansvar, må dette følgelig knyttes til Robert Lunds røyking i 10-årsperioden forut for 1964. Et spørsmål er fortsatt hva folk flest da visste om sammenhengen mellom røyking og helseskade. Fra denne perioden er opplysningene langt mer sparsomme. 

(63) Mitt samlede inntrykk av det materiale som er fremlagt om situasjonen fra første halvdel av 1950-årene og frem til 1964, er at legevitenskapen på den tid ennå ikke hadde fått sikker viten om direkte årsakssammenheng mellom sigarettrøyking og lungekreft og andre alvorlige helseskader. Som allerede nevnt hadde man behov for en langvarig observasjonstid før det kunne trekkes sikre konklusjoner. Selv om man nærmet seg avslutningen, var det i denne perioden ikke mulig å trekke konklusjoner med den grad av sikkerhet som måtte kreves. Men det materiale som man etter hvert fikk, ga klarere og klarere holdepunkter for at det var en slik direkte sammenheng. 

(64) I denne siste 10-årsperioden før de endelige konklusjoner kunne trekkes, var sammenhengen mellom røyking og helseskader ikke ukjent for den alminnelige kvinne og mann. Men i mangel av de helt klare bevis var det i større grad enn senere overlatt til den enkelte i hvilken grad man ønsket å tro på det man fra tid til annen leste og hørte om tobakkens skadelige virkninger. Og den gang som nå var det helt opp til den enkelte om man valgte å ta sjansen. Det sentrale for meg er at det også på den tiden må ha vært alminnelig kjent at sigarettrøking kunne innebære en risiko for alvorlig helseskade, og at risikoen for slik skade i alle fall i noen grad ville øke dersom sigarettforbruket var stort. Slik jeg ser saken, er det ikke nødvendig med noen mer finmasket analyse på dette punkt. 

(65) V. Spørsmålet om en skadevolder skal pålegges et objektivt erstatningsansvar, er ikke alene avhengig av en nærmere bedømmelse av ulike sider ved den skaderisiko som skadevolderens virksomhet eller hans produkter skaper. Det må skje en helhetsvurdering, hvor både hensynet til partene i den aktuelle sak og mer overordnede interesser av samfunnsmessig karakter trekkes inn. Jeg har tidligere, i avsnitt II, stilt meg tvilende til om alle sider ved bedømmelsen av skaderisikoen trekker i retning av objektivt erstatningsansvar, og viser her til mine bemerkninger om hvorvidt denne risikoen for skadelidte har vært uventet. Momenter i den avsluttende samlede vurderingen styrker dette. Jeg vil i det følgende nevne fire ulike momenter knyttet til spørsmål om pulverisering av ansvar, til myndighetenes holdning, til lik behandling av skadelidte røykere og til partenes subjektive forhold. 

(66) Den helserisiko som sigarettrøykingen er forbundet med, er som nevnt ikke forårsaket av noen feil ved produktet. Et objektivt ansvar vil i slike tilfeller gi skadevolderen mulighet for å fordele - pulverisere - ansvaret på mange hender. En slik forsikrings- eller pulveriseringstanke har i mange tilfeller vært med på å begrunne et objektivt ansvar. 

(67) Tobakkskadene har rammet og kommer til å ramme en betydelig del av røykerne. Tallene viser at antall personer som hvert år får ulike typer helseskader, er meget stort. Selv om det normalt tar meget lang tid før slike skader utvikler seg, har sigarettrøyking nå vært vanlig for en stor del av befolkningen i så lang tid at et meget stort antall mennesker allerede er blitt rammet. I en slik situasjon kan jeg vanskelig se at muligheter for forsikring eller for pulverisering av utgifter kan være med på å begrunne et objektivt erstatningsansvar. Noen aktuell forsikringsmulighet vil neppe foreligge. Og det kan vanskelig være noen farbar vei å la tobakksprodusentene innkalkulere et tillegg i salgsprisen til dekning av erstatninger til de som er blitt økonomisk skadelidende som følge av helseskader påført ved røyking. 

(68) Erfaringen har som nevnt vist at en stor andel - og et meget stort antall - av sigarettrøykerne blir rammet av ulike former for helseskader, til dels med dødelig utgang. Men dette skjer ofte først i moden alder og etter lang tids bruk, og ikke som en relativt umiddelbar konsekvens av bruken. Dette skiller vår sak vesentlig fra saken i Rt-1992-64 (P-pilledom II), hvor en produsent av en p-pille ble ilagt objektivt erstatningsansvar overfor en kvinne som var blitt rammet av hjerneslag. Brukerne av denne p-pillen kunne vanskelig vite om de befant seg i en risikogruppe. Forskjellene fra vår sak er iøynefallende: I p-pillesaken var det ”en forsvinnende liten andel av brukerne” som ble rammet. Når p-pillen ble tillatt markedsført, var det fordi den ble ansett for å ha overveiende positiv betydning for brukerne. For tobakken ligger dette helt annerledes an. Jeg viser også til dommen i Rt-2000-915 , som gjaldt alvorlige bivirkninger ved bruk av legemiddelet Dispril, og hvor Høyesterett uttalte at de sjeldne bivirkningene med stor skadeevne nettopp var en viktig gruppe tilfeller under det objektive ansvaret. 

(69) I vårt tilfelle har regulær bruk av et produkt uten noen form for fabrikasjonsfeil etter hvert vist seg å ha ulike typer skadevirkninger - til dels av alvorlig art - som over tid rammer et meget stort antall personer. Vi har for tobakkens del sett at det gikk mange tiår før det var mulig med sikkerhet å slå fast at bruken forårsaket alvorlige helseskader. Til tross for dagens regler om offentlig kontroll med næringsmidler har vi ingen sikkerhet for at ny forskning ikke vil kunne påvise lignende helserisiko ved langvarig eller for stort forbruk av enkelte produkter som er allment akseptert i dag, men som senere viser seg å inneholde skadelige stoffer. Det er allerede for lengst konstatert at bruk av alkohol - i alle fall over visse terskler - kan gi alvorlige helseskader. Dersom det ulovfestede objektive erstatningsansvaret skulle omfatte tobakkskadene, ville man etter min oppfatning fjerne seg fra den type risiko og skader som dette ansvaret er utviklet for å dekke. En dom som pålegger Tiedemanns et slikt ansvar, ville derfor innebære en utvidelse av rammene for dette ansvaret. En slik utvidelse vil kunne åpne for konsekvenser som det i dag ikke er lett å ha oversikt over. 

(70) Myndighetenes holdning til helserisikoen ved bruk av tobakk forsterker etter min mening dette inntrykk. De helsemessige konsekvenser av tobakksbruk er et spørsmål som i høy grad har påkalt myndighetenes oppmerksomhet. Sentralt står her lov om vern mot tobakkskader av 9. mars 1973 nr. 14 med tilhørende forskrifter. Også for det offentlige utgjør helseskadene etter tobakksrøyking en følbar belastning, både i helsevesenet og i sosial- og trygdesystemet. Verken i Norge eller i andre sammenlignbare land har man grepet inn med forbud mot omsetning og bruk av tobakk. Men bruken er søkt redusert ved hjelp av reklameforbud, informasjon - blant annet på emballasje - og avgifter. Således har det hele tiden vært tale om lovlig salg av et helseskadelig produkt. Et objektivt erstatningsansvar for fabrikanten som også omfatter skader forårsaket av at feilfrie produkter anvendes på en regulær måte, ville i denne situasjon bli stående i klar disharmoni til myndighetenes aksept av tobakken som et lovlig produkt. Dersom et slikt ansvar eventuelt skal etableres, bør dette etter min mening i tilfelle skje ved lovgivning og ikke ved at domstolene uten slik lovgivning utvider rammene for det ulovfestede objektive erstatningsansvar. 

(71) Slik jeg ser det, vil det som nevnt ikke i noe tilfelle være aktuelt å pålegge erstatningsansvar på objektivt grunnlag for skader som kan føres tilbake til tiden etter 1964. Men selv om man holder seg til tiden forut for dette året, har et meget betydelig antall røykere blitt rammet av alvorlig helseskade og død som følge av røykingen. En rekke av disse vil nå for lengst være gått bort. For de gjenværende er skaden for mange konstatert for så lenge siden at et eventuelt erstatningskrav nå vil være foreldet. Fortsatt står det tilbake en gruppe skadelidte som kunne ha krav på erstatning. For Høyesterett har Lund anført at det neppe vil være tale om betydelige erstatningskrav, samlet sett. Selv om det ikke er avgjørende, er mitt poeng her at et objektivt ansvar overfor akkurat denne gruppen skadelidte vil kunne virke noe tilfeldig i forhold til de mange som både før og etter er blitt rammet av tobakkens skadevirkninger, og som har måttet nøye seg med den helsehjelp og de trygdeordninger som samfunnet har kunnet gi dem. 

(72) Lagmannsretten har, blant annet under henvisning til dette forhold, konkludert med at en konstatering av et objektivt erstatningsansvar forut for 1964 ikke kan fylle noe berettiget samfunnsbehov i dag eller for fremtiden, og at tiden på et vis ”har løpt fra problemstillingen”. Jeg ser det på samme måte. 

(73) Jeg legger til grunn at tobakksindustrien i Norge - og i vår sak produsenten av Petterøes nr. 3 rulletobakk - til enhver tid holdt seg rimelig godt orientert om den medisinske risikoen som forelå og den debatt som pågikk om mulighetene for helseskade ved tobakksbruk. Det var tale om et produkt som lovlig var produsert og solgt i flere generasjoner. De krav og forventninger som forbrukerne i dag har med hensyn til informasjon om mulige skadelige egenskaper ved et produkt, kan ikke overføres på situasjonen i tiårsperioden forut for 1964. Således kan heller ikke subjektive forhold hos produsenten tale for et objektivt ansvar. - Det er på samme måte i dag liten grunn til å rette bebreidelser mot de som i denne perioden begynte å røyke. Både reklamen og sosial påvirkning gjorde at dette den gang både var vanlig og sosialt akseptert. Men ved vurderingen av et objektivt erstatningsansvar er det likevel vanskelig å unnlate å påpeke at det fortsatt berodde på den enkeltes frie valg om man ville begynne å røyke. Det var tale om bruk av et nytelsesmiddel, ikke et næringsmiddel, og enda mindre et medisinsk preparat. Og det var som nevnt alminnelig kjent at et stort daglig forbruk av sigaretter kunne innebære en risiko for senere å bli påført alvorlige helseskader. 

(74) Slik jeg ser saken, er det ikke grunn til å gå nærmere inn på spørsmål om årsakssammenheng, herunder betydningen av avhengighet, og eventuell foreldelse. 

(75) Etter dette stadfestes lagmannsrettens dom - domsslutningens punkt 1. 

Rt 2006 690 Eksplosjonsfare etter togkollisjon på Lillestrøm
STIKKORD:
Erstatningsrett. Forsikringsrett. Objektivt ansvar. Påregnelighet. Ansvarsfraskrivelse.
SAMMENDRAG:
Etter en kollisjon mellom to godstog ved Lillestrøm, hvorav et var ladet med propan, ble byens sentrum evakuert i flere timer på grunn av fare for eksplosjon. Saken gjaldt spørsmål om plassering av ansvar for diverse formuestap denne evakueringen medførte. Høyesterett anså skaden for å skyldes en stadig, typisk og ekstraordinær risiko, og NSB ble etter en konkret interesseavveining holdt ansvarlig for skaden på objektivt grunnlag. Evakueringen ble ansett for å være så nært knyttet til den risiko som foreligger ved transport av farlig gods, at det forelå tilstrekkelig nærhet i årsakssammenheng mellom formuestapene og skaden på godset. Etter en tolkning av forsikringsavtalen ble tapet ansett omfattet av NSB's ansvarsforsikring.
DOMMERE:
Bruzelius, Coward, Flock, Øie, Gjølstad (enstemmig)
(1) 

Dommer Bruzelius: Saken gjelder forsikringsoppgjør etter jernbaneulykken 5. april 2000 på Lillestrøm. CargoNet AS har betalt erstatning for formuestap som følge av evakueringen av Lillestrøm sentrum på grunn av faren for eksplosjon, og har krevd beløpet dekket av sitt forsikringsselskap. Saken reiser spørsmål om formuestapene er en så nærliggende følge av tingsskadene at de omfattes av det ulovfestede erstatningsansvaret, og om de er omfattet av transportørens ansvarsforsikring. 

(2) 

Kl. 00.57 den 5. april 2000 kolliderte to godstog tilhørende NSB BA på Lillestrøm stasjon. Selskapet er senere omdannet, og NSB Gods heter nå CargoNet AS. Da selskapet var en del av NSB på ulykkestidspunktet, blir det omtalt slik her. Det påkjørende tog bestod av lokomotiv og ni godsvogner. De to vognene som gikk nærmest lokomotivet, var hver lastet med ca. 46 tonn kondensert propan 95, klassifisert som farlig gods med farenummer 23. Vognene var eid av det tyske selskapet VTG, og propanen var under transport for Statoil Sverige fra Stenungsund i Sverige til Mosjøen. 

(3) 

Kollisjonen skjedde i sydenden av stasjonen, mellom to sporvekslere. Kollisjonsstedet er et typisk stasjonsområde med flere jernbanespor. Avstanden fra tankvognene til den nærmeste sentrumsbebyggelsen var omtrent 200 meter. 

(4) 

I forbindelse med kollisjonen støtte tankvognene sammen, og det oppstod lekkasje fra hull på begge tankene ved mannhullet. Lasten - propan i væskeform - strømmet ut og fordampet til gass. Gassen ble antent omtrent ti minutter etter sammenstøtet. Etter antennelsen fortsatte brannen ved de to lekkasjepunktene. I granskingsrapport som ble utarbeidet etter ulykken - NOU 2001:9 « Lillestrøm-ulykken 5. april 2000 » - på side 33 beskrives brannen på dette tidspunkt som en « relativt kraftig gassbrann lokalisert til området mellom de to propanvognene ». På side 34 i rapporten heter det at « [o]ppvarmingen av tankmaterialet og innholdet på tankene fortsatte helt til brannvesenet startet kjøling av tankene omtrent to timer etter at brannen startet. Undersøkelser gjennomført både av Kommisjonen og av NSB BA tyder på at man på dette tidspunktet var svært nær en ekstremt stor ulykke ». 

(5) 

Brannvesenet meddelte kl. 01.26 til politiet at stasjonsområdet måtte sperres av. En halvtime senere ble sikkerhetsavstanden angitt til 200 meter fra tankene, og i løpet av natten ble det avsperrede området utvidet flere ganger. Tidlig samme morgen ble det truffet beslutning om å evakuere befolkningen innenfor en beregnet faresone på ca. 1 000 meter. Evakueringen omfattet ca. 2 000 mennesker, og all aktivitet i det avsperrede området ble stanset. Gatene ble patruljert. 

(6) 

I løpet av de neste to døgnene oppsto det ved flere anledninger kritiske situasjoner, hvor redningssentralen fryktet at situasjonen var ute av kontroll, og hvor faren for en eksplosjon som ville ødelegge store deler av Lillestrøm by, var overhengende. Om formiddagen fredag 7. april klarte man imidlertid å lede gassen fra den ene vognen ut gjennom ventiler og rør og tømme tanken ved å brenne av gassen i fakler. Dagen etter klarte man å montere utstyr på den andre tanken som muliggjorde tilsvarende tømming av den. Eksplosjonsfaren ble ansett å være over 9. april kl. 12.28, og sperringen av Lillestrøm sentrum ble opphevet med virkning fra kl. 15.00 samme dag. De evakuerte kunne da vende tilbake til sine bopeler og næringsvirksomheten gjenopptas. 

(7) 

Granskningskommisjonen konkluderer på side 97 i rapporten med at den ikke er « i tvil om at man i forbindelse med brannen mellom tankvognene på Lillestrøm stasjon var meget nær en ekstremt stor ulykke som ville kostet et stort antall mennesker livet og dessuten medført store materielle tap », og sier på side 98 at « [d]en evakueringen som ble gjennomført onsdag morgen var etter Kommisjonens oppfatning nødvendig ». 

(8) 

Årsaken til kollisjonen var bremsesvikt i det påkjørende toget, jf. rapporten side 87. Det ble reist straffesak mot lokomotivføreren, som imidlertid er frifunnet ved Nedre Romerike tingretts rettskraftige dom av 10. mai 2002. 

(9) 

Etter ulykken mottok NSB en rekke erstatningskrav. NSB, som var forsikret av Vesta Forsikring AS - heretter Vesta - anmodet selskapet om å dekke kravene under ansvarsforsikringsdekningen. Forsikringsselskapet mente imidlertid at forsikringen ikke omfattet de formueskravene som saken gjelder. NSB betalte da selv erstatning for utgifter og tap foranlediget av evakueringen. Utbetalingene gjelder: privatpersoners utgifter til kost og losji med 2.246.221 kroner; næringsdrivendes omsetningssvikt med 15.545.000 kroner; og krav fra Rælingen og Skedsmo kommuner med til sammen 1.694.881 kroner. 

…
(11) 

Saken for tingretten gjaldt spørsmålet om forsikringsavtalen omfattet formuestapene. 

…

(13) 

For lagmannsretten gjorde Vesta gjeldende at NSB ikke hefter på objektivt grunnlag for de formuestap saken gjelder, at tapene er for fjerne og avledede, og at ansvarsforsikringen ikke dekker slike formuestap. Lagmannsretten kom til at NSB var ansvarlig på ulovfestet objektivt grunnlag for tapene, og at disse var en påregnelig og adekvat følge av ulykken. Retten kunne ikke se at det hadde betydning for NSBs erstatningsplikt at kravshaverne ikke samtidig var påført en integritetsskade. Retten kom likevel til at NSB ikke var erstatningsansvarlig for alminnelige offentlige redningskostnader med 628.267 kroner som var utbetalt til kommunene, og at dette beløpet således ikke kunne kreves refundert under forsikringen, som imidlertid dekket øvrige krav.
…
(42) 

Mitt syn på saken: 

(43) 

Saken gjelder erstatningsansvar for formuestap som oppstod som en konsekvens av evakueringen av Lillestrøm sentrum etter sammenstøtet mellom de to godstogene natt til 5. april 2000. Dessuten reiser saken spørsmål om NSBs ansvar dekkes av den ansvarsforsikring som NSB har i Vesta. Før jeg behandler disse spørsmålene, er det grunn til å si noe mer om de tapene saken gjelder. 

(44) 

Formuestapene skyldes som nevnt avsperringen av Lillestrøm sentrum fra morgenen 5. april 2000. Kravene fra privatpersoner eller deres forsikringsselskaper gjelder hotellutgifter, som i det vesentlige - med unntak for egenandeler - ble dekket av de evakuertes hjemforsikringsassurandører. Kravene fra de næringsdrivende eller deres forsikringsselskap gjelder økonomisk tap som følge av tapt omsetning i det tidsrom Lillestrøm sentrum var avsperret. Om lag halvparten av de næringsdrivende hadde avbruddsforsikring. Den tredje posten gjelder Skedsmo kommunes utgifter til lønn til arbeidstakere som ikke kunne utføre sitt arbeid på grunn av avsperringen. NSB har dekket de her nevnte tapene, og hevder at Vesta er ansvarlig for formuesskadene etter reglene om ulovfestet objektivt ansvar, noe selskapet bestrider ut fra argumentasjon om formuesskade og tredjemannstap. 

(45) 

I mange tilfelle vil en formuesskade inntre sammen med en person- eller tingsskade - såkalt integritetskrenkelse - og være en post i erstatningsberegningen. Men situasjonen kan også være den at formuesskade er påført andre enn de som ble rammet av person- eller tingsskade. I Lærebok i erstatningsrett, 4. utgave 1999, sier Lødrup på side 53 om denne typesituasjon at « [ s ]kader av denne art reiser særlige problemer, men de er prinsipielt ikke annerledes fra de skader hvor den umiddelbare tingsskaden rammer A, mens B også påføres en slik skade ». Lødrup omtaler også det han kaller « ren formuesskade » - formuesskade som ikke har sammenheng med en person- eller tingsskade - og uttaler at vurderingen kan slå annerledes ut, men at de samme grunnvilkår for erstatning også gjelder her. 

(46) 

Formuesskadene i vår sak hører hjemme i den andre av de foran omtalte kategoriene. Ved sammenstøtet oppsto tingsskader. De to tankvognene - som var eid av et tysk selskap - ble skadet. Men også lasten - som tilhørte Statoil Sverige - gikk tapt. Vesta har særlig fremhevet at tapene ikke har tilstrekkelig nærhet til skadene på tankvognene. Etter mitt syn er det mer nærliggende å vurdere formuestapene i relasjon til tapet av lasten både ved ansvarsgrunnlagets avgrensning og ved det såkalte kravet til adekvans. Det er den transporterte varens farlige egenskaper som gjorde det nødvendig å sperre av sentrum i påvente av at den ble ufarliggjort. 

(47) 

Jeg går så over til å drøfte om NSB hefter for formuestapene. Jeg behandler først om det er grunn til å avgrense det ulovfestede objektive ansvaret mot de formuestap saken gjelder, og så om tapene er en tilstrekkelig nærliggende følge av integritetsskadene. 

(48) 

Vesta har vist til at jernbaneansvarsloven §9 og §10 fastsetter objektivt erstatningsansvar for personskader og tingsskader, og har anført at det i tillegg ikke er rom for objektivt ansvar på ulovfestet grunnlag for formuesskader. Vesta har videre vist til bilansvarsloven §1 og tolkinger i juridiske teori av uttalelser i forarbeidene til den loven med hensyn til ansvar for ren formuesskade. 

(49) 

Etter jernbaneansvarsloven §11 begrenser bestemmelsene i §9 og §10 ikke en skadelidts rett til erstatning på annet rettsgrunnlag. I merknadene til paragrafen på side 12 i Ot.prp.nr.28 (1998-1999) sies det uttrykkelig at hensikten med paragrafen er å gjøre det klart at §9 og §10 ikke er uttømmende, særlig i relasjon til de ulovfestede regler om ansvar på objektivt grunnlag. Jeg kan da ikke se at jernbaneansvarsloven taler mot å ilegge ansvar på ulovfestet objektivt grunnlag for slike formuestap som saken gjelder. Uttalelsen på side 60 i Innstilling fra Motorvognansvarskomiteen av 1951 om erstatningspliktens omfang ved bilansvaret, er etter min mening heller ikke noe argument mot ansvar for slike formuesskader. 

(50) 

Lasten var som nevnt propan, som er klassifisert som farlig gods. Lagmannsretten fant det klart 

	
	       « at ulykken er et resultat av en stadig, typisk og ekstraordinær risiko ved transport av propan. NSB er en profesjonell transportør av store mengder propan, og ulykker med ekstraordinær skaderisiko kan derfor over tid inntreffe. Transport av propan skjer i NSB's økonomiske interesse, og selskapet har mulighet til å forsikre seg mot tap og skader. En interesseavveining mellom de skadelidte og NSB, tilsier at NSB må ilegges objektivt ansvar for skadene ved ulykken. » 


 (51) 

Dette er jeg enig i, og jeg har heller ikke oppfattet at Vesta bestrider at formuestapene skyldes en stadig, typisk og ekstraordinær risiko ved transport av farlig gods eller at slik transport skjer i NSBs økonomiske interesse. Men Vesta har gjort gjeldende at det objektive ansvaret må avgrenses mot formuesskader som ikke rammer den som er påført integritetskrenkelsen. 

(52) 

Saken gjelder ansvar innen det som har vært betegnet som kjerneområdet til det ulovfestede objektive ansvaret - ansvar for « farlig bedrift ». Når så er tilfelle, er det etter min mening ikke grunn til å utelukke ansvar bare fordi kravshaverne ikke er påført personskade eller tingsskade. En slik skarp sondring vil kunne ramme tilfeldig og heller ikke ivareta hensynene bak det objektive ansvaret. Jeg er ikke uenig i at et slikt ansvarsomfang kan ha store konsekvenser for skadevolder, men ser ikke det som et avgjørende moment. Den omstendighet at de skadelidte kan forsikre seg mot et slikt formuestap, kan isolert sett tale mot å la tapene være omfattet, særlig i lys av Vestas opplysning om at assurandører ikke yter dekning av sikredes ansvar for tredjemanns formuestap. Men ved ansvar for farlig bedrift har likevel de skadelidtes forsikringsmuligheter ikke sentral vekt. Også en ren interesseavveining taler for at tapene er omfattet av det objektive ansvaret. Avgrensningen av ansvaret må etter mitt syn skje ut fra adekvansbetraktning er, hvor spørsmålet er om tapene må anses som for fjerne eller avledete, og hvor det også må legges vekt på hvem som bør bære risikoen for tapet. 
(53) 

Min konklusjon er således at lagmannsretten riktig er kommet til at NSB er ansvarlig på objektivt grunnlag. 

(54) 

Partene er enige om at tapene er en påregnelig følge av skadene på vognene og utstrømmingen av propan. Men under henvisning til flere rettsavgjørelser, særlig flymanøverdommen, har Vesta gjort gjeldende at det ikke er tilstrekkelig nærhet i årsakssammenheng mellom formuestapene og skaden, og at en risiko- og interesseavveiing tilsier at kravstillerne er de nærmeste til å bære tapet. 

(55) 

Jeg er enig med Vesta i at erstatningsansvaret må avgrenses slik at erstatningsplikten ikke gir seg urimelige eller urettferdige utslag, og at det hensiktsmessig kan gjøres ved å kreve « en viss nærhet i årsakssammenheng, uavhengig av den konkrete påregnelighet », jf. Rt-1973-1268 (flymanøverdommen) på side 1272. Jeg er også enig med Vesta i at det etter norsk rettspraksis skal mye til for at et tredjemannstap har erstatningsrettslig vern, jf. Rt-2005-65 avsnitt 49. Men avgrensningen av vernet må skje etter en konkret vurdering. 

(56) 

Det er ikke tvilsomt at formuesskader sammen med integritetsskader ville ha hatt tilstrekkelig nærhet til primærskadene dersom det hadde funnet sted en eksplosjon. Integritetskrenkelsen er, som jeg tidligere har vært inne på, ikke bare skadene på de to tankvognene, men også tapet av lasten - propanen. Evakueringen skyldes i første rekke den fare for eksplosjon som oppstod da propanen begynte å brenne, og nødvendigheten av å hindre store person - og tingsskader. Det fremgår av granskingsutvalgets rapport at eksplosjon flere ganger under redningsarbeidet var en nærliggende mulighet. En eksplosjon ville ha ført til store person- og tingsskader i sentrumsområdet, og rammet de som ble evakuert. Etter mitt syn er evakueringen så nær knyttet til den risiko som foreligger ved transport av farlig gods, at jeg finner det vanskelig å si at formuestapene er fjerne eller avledete. Ved ansvar for farlig gods kan det i vår situasjon være tilfeldig hvem som får integritetstap og hvem som « bare » får annet formuestap, og det er da ikke rimelig å si at formuestap sammen med integritetstap er mer nærliggende enn formuestap alene. Skadevirkningene har heller ikke en slik ubestemt og tilnærmet abstrakt karakter som i flymanøverdommen. Transport av farlig gods skjer i transportørens økonomiske interesse, og det er han som kan påvirke hendelsesforløpet. Disse omstendigheter underbygger etter mitt syn at formuestapene står tilstrekkelig nær integritetsskaden. Jeg bemerker ellers at innen sjøretten er det vedtatt internasjonale konvensjoner om ansvar ved transport av farlig gods, og at formuestap erstattes i et visst omfang etter disse. 

(57) 

Fare- og skadepotensialet ved transport av farlig gods er stort. Etter at flymanøverdommen ble avsagt, er det åpnet adgang til å lempe erstatningsansvar et, jf. skadeserstatningsloven §5-2. Lempingsadgangen gjelder imidlertid i forhold til den enkelte skadelidte. Partene har hatt forskjellige syn på om hensynet til skadepotensialet fremdeles bør vektlegges. Selv om lempingsadgangen nok har ført til at dette hensynet veier noe mindre tungt, mener jeg det fremdeles har betydning i helhetsvurderingen. Men hensynet har mindre vekt når det gjelder formuestap som skyldes tiltak for å hindre muligheten for store integritetsskader i forbindelse med transport av farlig gods. 

(58) 

Formuestapene for de enkelte skadelidte i vår sak er stort sett små, noe som kan tale for ikke å anse dem erstatningsmessige. En rekke av de skadelidte hadde også forsikringer som dekket det alt vesentlige av deres tap, men som nevnt var om lag halvparten av de næringsdrivende og kommunen ikke forsikret. Vesta har vist til at det i markedet for tiden ikke tilbys forsikring av tredjemannsansvaret for annet formuestap, selv om assurandøren kan begrense sitt ansvar. 

(59) 

I en sak om objektivt ansvar for « farlig bedrift » mener jeg imidlertid at det er vanskelig å tillegge enkeltkravenes størrelse og mulighetene for forsikring særlig vekt. Formuestapene skyldes avsperringen av Lillestrøm sentrum for å forhindre person - og tingsskader dersom den utstrømmende propanen skulle eksplodere. Det stod i transportørens makt å forhindre ulykker, og jeg ser det ikke som rimelig å plassere risikoen for slikt tap på jernbanens omgivelser. 

(60) 

Hensett til de vurderinger jeg her har redegjort for, er jeg enig med lagmannsretten i at NSB er ansvarlig for de formuestap som evakueringen påførte private, næringsdrivende og Skedsmo kommune. 

(61) 

Jeg går så over til å behandle om ansvarsforsikringen omfatter disse tapene. Spørsmålet må avgjøres ut fra en tolking av forsikringsvilkårene. 

(62) 

NSB ble med virkning fra 1. desember 1996 omdannet til et særlovselskap. I september 1999 sendte selskapet forespørsel til en rekke forsikringsselskaper om levering av forsikringstjenester. Henvendelsen var vedlagt utkast til hovedavtale og forsikringsvilkår, herunder av tredjemannsansvaret. I forespørselen het det at tilbudet på hver enkelt forsikringsdekning skulle angi « forhold (vilkår og betingelser) som er begrensende i forhold til de forutsatte betingelser i forespørselen eller « standardvilkår » ». NSB og Vesta inngikk forsikringsavtale 30. november 1999. 

(63) 

Etter vilkårene har Hovedavtalen høyest rangordning, og ved motstrid eller tolkingstvil har den prioritet foran øvrige avtaledokument. De av NSB utarbeidede forsikringsvilkår, herunder for tredjemannsansvar, har annen prioritet ved tolkingstvil, mens forsikringsselskapets egne vilkår har fjerde prioritet. 

(64) 

I Hovedavtalens punkt 8 heter det at « [ s ]ikrede ønsker i utgangspunktet å forsikre alle normale forsikringsbare risikoer under Sikredes ansvar og risiko. Forsikringsselskapet er kjent med dette ønsket og vil så langt som Forsikringsselskapet er kjent med behov og etablerte forsikringsdekninger imøtekomme ønsket ». Jeg nevner videre at etter Hovedavtalens punkt 11 skal ved motstrid mellom vilkårsett de bestemmelser eller kombinasjoner som NSB selv mener er gunstigst, legges til grunn. Bestemmelsene i forsikringsvilkårene må tolkes ut fra forutsetningene i Hovedavtalen. 

Uforsvarlig ordning

Rt 1988 1003 Kabelfergedommen

STIKKORD:   
Erstatningsrett.  Sjørett.

SAMMENDRAG: Sankthansnatten 1982 kantret kabelfergen mellom Nesøya og Brønnøya i Asker.  En person ble liggende under vannet så lenge at han ble varig hjerneskadet.  Eieren av kabelfergen ble holdt ansvarlig etter de vanlige regler om objektivt ansvar.  Det var fra eierens side ikke gjort tilstrekkelig til å begrense overbelastnings- og kantringsfaren. Det var kjent for eieren at tilstrømningen var stor på de store utfartsdager.  Det ble lagt til grunn at fergen ved anledningen hadde så mange ombord at stabiliteten var dårlig. - Da det ikke forelå noen befordringsavtale som bragte sjøloven § 188 til anvendelse, ble det ikke tatt standpunkt til om fergen var skip i sjølovens forstand, og om skadelidte var passasjer, jfr. sjøloven § 171.  Det ble derfor heller ikke aktuelt å avgjøre om sjøloven § 192 om ansvarsbegrensning kom til anvendelse. 

DOMMERE: 
Skåre, Gjølstad, Philipson, Røstad og Michelsen. (Enstemmig dom.)

Dommer Skåre: Torsdag 24. juni 1982 kl 0030 - sankthansnatten - kantret kabelfergen mellom Nesøya og Brønnøya i Asker kommune.  Ulykken skjedde like etter at fergen hadde satt seg i bevegelse fra Brønnøya. Alle de ombordværende unntatt Steinar Ivarson, klarte å komme seg iland - eller ble reddet - uten særlige skader.  Steinar Ivarson ble liggende under vann så lenge at han ble varig hjerneskadet. 

Fergen ble bygget og satt i drift i 1973.  Den består av to pontonger som er pålagt dekk med rekkverk.  Den kan sveives fram og tilbake fra begge sider av sundet og dessuten med en sveiv som befinner seg ombord.  Den er selvbetjent, og det betales ikke for bruken.  Det maksimale passasjerantall var ved oppslag på begge sider og på selve fergen satt til 20.  Da ulykken skjedde, var antallet ombordværende betydelig høyere. 

Fergen eies og drives av Brønnøya Vel - med en viss støtte fra kommunen.  Den brukes av personer med fast tilknytning til Brønnøya, men særlig på store utfartsdager er det stor tilstrømming av andre som søker øya for rekreasjon m v.  På slike dager oppstår det kapasitetsproblemer ved bruk av fergen. 

Steinar Ivarson reiste i 1984 søksmål ved Asker og Bærum herredsrett med krav om at vellet skulle betale erstatning. Forhandlingene ble begrenset til spørsmålet om det forelå et erstatningsgrunnlag. …

…

Jeg er kommet til samme resultat som lagmannsrettens flertall og vil bemerke: 

Etter sjøloven § 188 er bortfrakteren erstatningsansvarlig dersom en passasjer blir påført skade ved feil eller forsømmelse.  Den ankende parts anførsel om at spørsmålet om ansvar for vellet må avgjøres etter denne bestemmelse, bygger på en forutsetning om at § 188 her ikke kan suppleres av de ulovfestede regler om objektivt ansvar.  For så vidt ansvar følger av § 188, vil for øvrig også sjøloven regler om begrensning av ansvarets omfang få anvendelse. 

Anvendelsen av § 188 forutsetter at kabelfergen kan regnes som et skip i sjøloven forstand.  Dette er et uklart spørsmål som lagmannsrettens flertall - slik jeg ser det - ikke direkte har tatt standpunkt til.  Det er heller ikke nødvendig for meg å si noe om dette. Det har sammenheng med at § 188 av andre grunner ikke dekker den ansvarssituasjon som her foreligger. 

Paragraf 188 gjelder bare bortfrakterens ansvar overfor "passasjerer".  Med passasjerer forstås etter § 171 annet ledd den som skal befordres eller blir befordret med skip i henhold til en befordringsavtale.  Denne avtale forutsettes i første ledd å skulle gjelde befordring som skjer ervervsmessig eller mot vederlag.  Selv om man skulle se det slik at det inngås en form for avtale når noen benytter fergen, kan det ikke sies at befordringen her skjedde ervervsmessig.  Jeg er for så vidt enig med lagmannsrettens flertall. 

Den ankende part har med utgangspunkt i innstilling IX fra sjølovkomiteen (s 12) hevdet at det eneste komiteen ønsket å holde utenfor § 188, var befordring som skjedde leilighetsvis.  Dette hevdes å ha betydning for tolkingen: Det er ikke reell grunn til å stille transport med kabelfergen i annen stilling enn transport som skjer mot vederlag eller som ledd i næring.  Vellet bør ikke stilles svakere enn den som driver fergetransport som forretning. 

Jeg ser imidlertid ikke grunn til å gi § 188 jf § 171 anvendelse ut over det område bestemmelsene dekker etter sin ordlyd.  På samme måte som lagmannsretten legger jeg vekt på at fergen - om den overhodet regnes som et skip - er vesentlig ulik de skip sjøloven typisk tar sikte på.  De harmoniseringssynspunkter som er anført av den ankende part, bør under disse omstendigheter ikke begrense skadelidtes mulighet til å påberope seg et ansvarsgrunnlag som vil gi ham en sterkere stilling enn den han vil ha etter sjøloven § 188.  Dette leder over til en vurdering av om Ivarson kan kreve erstatning etter de alminnelige regler om objektivt ansvar. 

Den sakkyndige for Høyesterett har foretatt en beregning av kabelfergens egenskaper.  Ved et passasjerantall opp til 20, som var den grense vellet hadde fastsatt, og som var angitt ved oppslag, er stabiliteten fullt tilfredsstillende.  Ved sterkere belastning blir stabiliteten dårligere og kantringsfare oppstår.  Så vidt skjønnes blir denne faren påtagelig når passasjertallet blir høyere enn 30.  Den øker med økende passasjertall inntil man kommer opp i 45 passasjerer som er det maksimale fergen kan tåle.  Disse tall bygger for øvrig på at passasjerene har en gjennomsnittsvekt på 70 kg. 

Kantringsfaren avhenger av om lasten er symmetrisk.  En benk på den ene side i fergens lengderetning kan ha medført at folk sto tettere på den andre siden.  Dette kan ha skapt usymmetri og en viss krengning. Overlast vil dessuten gjøre fergen følsom ved tyngdeforflytninger på fergen og overfor ytre belastninger. 

Det foreligger ikke sikre opplysninger om hvor mange mennesker som var ombord da fergen kantret.  Det må imidlertid legges til grunn at antallet var godt over 30 - kanskje nærmere 40.  Det forelå utvilsomt en situasjon hvor det da skulle lite til før fergen kantret.  Et par vitner har forklart at en mann med stor kroppsvekt steg eller hoppet ombord umiddelbart etter at fergen la fra, og at dette skjedde på høyre side av fergen.  Dette kan ifølge den sakkyndige ha vært den utløsende årsak, eventuelt kombinert med at de allerede ombordværende var slik plassert at fergen fra før av lå skjevt i vannet.  Jeg kan ikke se at dette innebærer at hendelsesforløpet eller den måte risikoen realiserte seg på, blir irregulær eller upåregnelig. 

Den overbelastningssituasjon som her forelå var ikke ny.  På høytids- og store utfartsdager var tilstrømmingen til Brønnøya stor, og det er på det rene at passasjerbegrensningen på 20 ikke ble respektert. Det er gitt vitneforklaringer som viser at fergen tidligere har vært så sterkt overbelastet at kantringsfaren må ha vært relativt stor.  Når det ikke tidligere hadde skjedd noen ulykke, kan det skyldes hell og tilfeldigheter.  Den omstendighet at passasjerbegrensningen ikke ble respektert, ga i alle fall et varsel om at noe kunne skje. 

I denne forbindelse peker jeg på enkelte faremomenter ut over de jeg allerede har nevnt.  Blant annet har det etter min mening en viss betydning at det var stor trafikk i sundet.  Noe som skjedde ganske ofte, var at andre båter kom i berøring med fergewiren, dels med wirebrudd som resultat.  Selv om det var truffet adekvate tiltak for å begrense faren for fergen i slike situasjoner, kunne det etter min mening ha oppstått faresituasjoner hvis fergen ved anledningen også var overbelastet. 

På bakgrunn av det jeg her har pekt på, mener jeg at overbelastningstilfellene representerte en betydelig risiko for at det kunne skje en ulykke.  Det må videre være åpenbart at hvis fergen kantret med et stort antall personer ombord, ville det også være meget stor fare for at noen ville omkomme eller bli alvorlig skadet. 

Det har vært anført fra den ankende parts side at Ivarson burde ha forstått risikoen, og at det taler mot ansvar for vellet at han likevel ikke gikk iland.  Dette er jeg ikke enig i.  Den sakkyndige har pekt på at siden dekket er plassert oppe på pontongene, kan ikke passasjerene uten videre registrere når disse er under vann og ikke kan gi ytterligere oppdrift.  Situasjonen er for så vidt en annen enn i en vanlig båt hvor man ser hva som er igjen av fribord.  Ivarson var dessuten ikke kjent med forholdene fra før - dette var hans første besøk på Brønnøya. 

Det er videre på det rene at det finnes en rekke muligheter for å begrense overbelastningsproblemet.  En mulighet er at det etableres en vakt- eller kontrollordning på de store utfartsdager.  Den sakkyndige for Høyesterett har også påpekt hvordan fergen kan gjøres sikrere ved ytterligere bruk av flytemidler, og hvordan dette kan gjøres på en måte som innebærer at de reisende bedre enn idag selv kan vurdere risikoen ved overbelastning.  Et annet alternativ er å redusere dekksarealet. Den sakkyndige har konkludert med at det er på "høy tid å treffe tiltak mot overlasting.  Gjennomføres ikke passende tiltak ... bør fergen enten bli betjent eller tas ut av bruk". 

Det er på det rene at styret kjente til at den passasjerbegrensning det selv hadde fastsatt ikke ble respektert, og spørsmålet om vakthold ble drøftet allerede før ulykken skjedde.  At det skulle foreligge kantringsfare, hadde man imidlertid ingen forståelse av. 

Man kan reise spørsmålet om det ikke var uaktsomt av styret ikke å foreta seg noe.  Det kjente til overbelastningstilfeller og visste at de ville gjenta seg.  Det ble likevel ikke truffet noen umiddelbare tiltak i form av vakthold eller lignende.  Det ble heller ikke engasjert fagkyndig bistand til tross for at fergens egenskaper ikke var kontrollert før den ble satt i drift.  En fagkyndig utredning - knyttet til overbelastningsproblemet - ville utvilsomt ha gitt grunnlag for farebegrensende tiltak. 

Jeg finner imidlertid ikke grunn til å gå inn på aktsomhetsvurderingen, fordi vellet etter min mening må være ansvarlig allerede ut fra de forhold av mer objektiv karakter som jeg allerede har pekt på: Det oppsto kantringsfare ved overbelastning, overbelastningssituasjoner oppsto på store utfartsdager fordi passasjerbegrensningen ikke ble respektert, det var grunn til å frykte at hvis det gikk galt, ville konsekvensene bli alvorlige, faren var synbar og den kunne begrenses ved vakttiltak eller fysiske forbedringer. Det er etter min mening i godt samsvar med de alminnelige synspunkter som er utviklet for det objektive ansvar, at vellet her holdes ansvarlig. 

Slik saken er delt, gjelder den bare spørsmålet om vellet er forpliktet til å betale erstatning.  Partene er enige om at spørsmålet om å begrense ansvaret ligger utenfor det som nå skal vurderes. Lagmannsretten har i samsvar med ankemotpartens påstand gitt dom for at det skal betales "full" erstatning.  Dette er en formulering som ikke stemmer godt med den nevnte forutsetning, og jeg har funnet grunn til å forme ny domskonklusjon. 

Saken har voldt atskillig tvil og gjelder dels spørsmål av prinsipiell karakter.  Saksomkostninger bør derfor ikke tilkjennes. 

Rt 1991 1303 Gulvlukedommen

DOMMERE:
Flertall: Dolva, Holmøy, Halvorsen og Smith. Mindretall: Tjomsland

Dommer Dolva: Saken gjelder spørsmålet om X Hotell og restaurantdrift A/S er erstatningsansvarlig for de skader som A pådro seg under et besøk på selskapets B den 30. oktober 1985. B ligger i annen etasje i en fredet bygning på C. Bygningen ble restaurert i 1982-83. I gangen utenfor inngangen til serveringslokalene er det ei luke i gulvet. Den er del av en gammel vareheisinnretning i bygningen. Luka som var usikret, ble åpnet av As ektefelle og en venn. A falt 4,5 m ned gjennom luka og ble sterkt skadet. Hun er i dag 100 % medisinsk og ervervsmessig ufør.

A reiste erstatningssak mot selskapet … 

…

Jeg er kommet til samme resultat som byretten og lagmannsretten.

Som nevnt innledningsvis er det bare spørsmålet om det foreligger erstatningsansvar for selskapet som skal avgjøres i denne omgang. Jeg er enig med lagmannsretten i at dette også omfatter spørsmålet om erstatningen skal nedsettes eller bortfalle på grunn av skadelidtes medvirkning, jf. Tore Schei, Tvistemålsloven med kommentarer, 1990, bind I side 302.

Skadelidte hevder at selskapet er erstatningsansvarlig både på objektivt og subjektivt grunnlag. … 

Avgjørelsen om det i dette tilfellet er grunnlag for objektivt erstatningsansvar, vil måtte tas ut fra en sammensatt vurdering.

Utgangspunktet for denne vurderingen vil være at det foreligger en skaderisiko som vesentlig overstiger den vanlige - det som kan betegnes som dagliglivets risiko. Det er etter mitt syn tilfelle her.

Jeg vil først drøfte noen momenter som den ankende part har anført mot å pålegge objektivt ansvar.

Den ankende part har anført at det ikke tidligere har forekommet skader av denne art og at skaderisikoen er meget liten, selv om det erkjennes at den sannsynlige skadefølgen ville være alvorlig - slik som i dette tilfellet - dersom risikoen realiserte seg. Jeg peker på at hyppigheten av mulige skader ikke alene er avgjørende for spørsmålet om objektivt ansvar. Man må i denne forbindelse vurdere både sannsynligheten for at skade skal inntre og de mulige skadenes omfang. Jeg viser om dette blant annet til Viggo Hagstrøm, Offentligrettslig erstatningsansvar, 1987 55 og Peter Lødrup, Lærebok i erstatningsrett, 1987 61.

At det slik forholdene var her kunne bli meget alvorlige skader, er på det rene, og den manglende skadeerfaring kan etter min mening ikke utelukke ansvar i dette tilfelle.

Den ankende part har videre vist til at skaden har inntruffet som følge av tredjemanns opptreden, og understreket at det dominerende i hendelsesforløpet er at skadelidtes ektefelle og en venn åpnet luka. Det anføres at årsakskjeden derved er brutt som følge av tredjemanns inngripen - eventuelt at tredjemanns opptreden her er så dominerende at den må karakteriseres som hovedårsaken til skaden, og at restaurantens forhold blir helt underordnet i denne sammenheng. Jeg finner at disse innvendinger ikke kan føre fram. Riktignok er det et avgjørende element i hendelsesforløpet at luka åpnes - uten at jeg behøver å gå nærmere inn på hvordan opptredenen til de personer som åpnet luka, skal karakteriseres. Det er etter mitt syn nettopp muligheten for at luka kunne bli åpnet - av personer tilknyttet restauranten, men også av uvedkommende - som er vesentlig ved bedømmelsen av forholdet. Jeg mener denne mulighet er så vidt nærliggende at selskapet ikke kan fritas av disse grunner.

Ved den nærmere vurdering av om situasjonen var slik at det er grunnlag for å pålegge objektivt ansvar, viser jeg først til at det foreligger en skaderisiko knyttet til utformingen av selve luka og dens plassering.

Det dreier seg om ei forholdsvis stor luke - ca 1,5 x 1,5 m. Den var usikret til tross for at den er plassert 4,5 m over nivået under. Den var lett synlig og utstyrt med en ring til å løfte i. Jeg må legge til grunn at den ikke var særlig vanskelig å åpne. Selv om den da skaden inntraff ble åpnet av to personer, er det opplyst at den under en senere befaring ble åpnet av en voksen person alene. Luka er plassert i et gjennomgangsrom i en restaurant - et rom hvor man fra grunnplanet kommer opp i 2 etasje, med inngang til serveringslokalene og trapp videre opp til 3 etasje og med gjennomgang til de tilstøtende toalettene. Selv om rommet først og fremst er beregnet på passasje, vil det være naturlig at personer oppholder seg her i kortere perioder i forbindelse med ankomst eller oppbrudd fra restauranten, mens man venter på personer som er på toalettet eller av andre grunner.

Det er videre av betydning at det her dreier seg om restaurantlokaler, hvor virksomhetens art og hensynet til gjestene stiller særlige krav. Jeg er ikke uenig med den ankende part når det anføres at det må forventes aktsom opptreden av den enkelte. Det må likevel understrekes at i restaurantsammenheng - hvor det også serveres alkohol - bør spesielle faremomenter unngås. Selv om alkoholbruken etter det opplyste var moderat ved denne anledning, må det tas med i vurderingen at variasjonsbredden i opptreden kan være større her enn i andre omgivelser. Når det i en slik sammenheng foreligger et så spesielt faremoment som den aktuelle luka, og det realiserer seg i skade, vil dette tale for at ansvaret bæres av den næringsdrivende - som også har mulighet for å fordele tapet - og ikke av den enkelte som rammes. Jeg viser til lagmannsrettens uttalelser om forsikringsadgangen.

I denne sammenheng er det også et vesentlig moment at det ville vært særdeles enkelt og tilnærmet omkostningsfritt å sikre luka. Av en oversikt utarbeidet av den oppnevnte sakkyndige, arkitekt Einar Mørk, framgår at de fleste tilsvarende innretninger på C i hvert fall i dag er sikret på forskjellige måter. …

… Det er understreket at restaureringen og driften er skjedd overensstemmende med lov og forskrifter, uten at det fra det offentliges side har vært innvendinger mot den aktuelle luka. Jeg er enig i at dette kan tas til inntekt for at det generelle nivå etter restaureringen av Enhjørningsgården er forsvarlig. Det avgjørende må imidlertid i alle tilfelle være vurderingen av det spesielle risikomomentet i den aktuelle sammenheng. Det er for øvrig ikke opplyst at spørmålet om sikring av luka har vært spesielt tatt opp med myndighetene eller at det er overveiet av dem.

Jeg må etter dette legge til grunn at den aktuelle luka representerte et meget framtredende risikomoment - det må etter forholdene kunne karakteriseres som ekstraordinært, at dette har sammenheng med arten av den virksomhet som ble drevet i lokalene - restaurantdrift, og at risikomomentet enkelt kunne vært eliminert av selskapet. Under henvisning til den drøftelse som jeg har gjennomført, finner jeg etter dette at selskapet må være ansvarlig for skaden på objektivt grunnlag.

Jeg må imidlertid også vurdere spørsmålet om skadelidtes medvirkning. Den ankende part hevder at A selv har opptrådt på en slik måte i forbindelse med uhellet at eventuelt ansvar må bortfalle eller nedsettes etter reglene i skadeserstatningsloven § 5-1. Opplysningene i saken er mangelfulle når det gjelder X Hotell og restaurantdrift A/Ss opptreden ved anledningen. Ingen av de tilstedeværende har etter det opplyste lagt merke til henne i tiden umiddelbart før hun falt. Lagmannsretten har lagt til grunn at hun har beveget seg fram til lukeåpningen og sittet på huk. Det foreligger imidlertid også andre muligheter. Som lagmannsretten finner heller ikke jeg grunnlag for å fastslå at skadelidte har opptrådt uaktsomt i forbindelse med ulykken. Det synes som om hun uforvarende har kommet opp i en situasjon som hun som restaurantgjest var helt uforberedt på. Jeg tilføyer at det heller ikke kan ha betydning at hennes ektefelle er inne i bildet som årsaksfaktor ved ulykken.

Lagmannsrettens dom må etter dette stadfestes.

Etter det resultat jeg er kommet til, er det ikke nødvendig for meg å gå inn på spørsmålet om ansvar på subjektivt grunnlag. …

Jeg stemmer for denne dom: 1.
Lagmannsrettens dom stadfestes. …

Dommer Tjomsland: Jeg er kommet til samme resultat som førstvoterende og er også langt på vei enig i de synspunkter han har gjort gjeldende, men jeg finner at disse bør føre til at restaurantselskapet blir erstatningsansvarlig på uaktsomhetsgrunnlag.

Det er slik saken foreligger opplyst for Høyesterett, ikke grunnlag for å bebreide noen bestemt ansatt i selskapet for at luken ikke var sikret. Jeg legger også til grunn at den risikoen som den usikrede luken innebar, ikke ble spesielt vurdert da restauranten ble etablert. Uaktsomhetsansvaret omfatter imidlertid også såkalte anonyme og kumulative feil. Det avgjørende blir derfor om restaurantens unnlatelse av å sikre luken innebar - slik det uttrykkes i erstatningsloven § 2-1 nr. 1 - at de krav skadelidte med rimelighet kan stille til virksomheten eller tjenesten, var tilsidesatt. Etter min vurdering var disse kravene ikke oppfylt i dette tilfellet, og jeg viser for så vidt til fremstillingen hos førstvoterende. Den usikrede luken innebar en risiko som gjestene ikke med rimelighet kunne forvente å møte på restauranten, og som jeg ikke kan se at det var forsvarlig å utsette dem for. Risikoen ved den usikrede luken kunne elimineres på en meget enkel måte. Dette ble da også gjort etter ulykken. Når jeg er kommet til at det var uforsvarlig av selskapet ikke å sikre luken, skyldes det nettopp risikoen ved at uvedkommende av nysgjerrighet skulle åpne den. Jeg finner det derfor klart at det var påregnelig årsakssammenheng mellom den manglende sikringen av luken og den ulykken som rammet X Hotell og restaurantdrift A/S.

Jeg tilføyer at restaurantselskapet har et selvstendig ansvar for sikkerheten i restauranten, og selskapet kan ikke her med ansvarsbefriende virkning påberope at den usikrede luken ikke var anmerket av bygningskontrollen.

Det er etter dette ikke nødvendig for meg å ta stilling til om selskapet også er erstatningsansvarlig på objektivt grunnlag. Heller ikke jeg er fremmed for å pålegge et slikt ansvar, og det sentrale moment for meg vil da være at ulykken skyldes en uforsvarlig innretning hvor risikoen med enkle midler kunne vært eliminert. Det kan i slike tilfeller være en glidende overgang mellom uaktsomhetsansvar og ansvar på objektivt grunnlag, jfr særlig flertallsvotumet i Epileptikerdommen i Rt-1970-1192. Men i dette tilfellet hvor det avgjørende i min begrunnelse er at det var uforsvarlig av restaurantselskapet ikke å sikre luken, har jeg funnet det naturlig å forankre mitt standpunkt i regelen i erstatningsloven § 2-1 nr. 1.

Når det gjelder spørsmålet om skadelidtes medvirkning, er jeg enig med førstvoterende. Det samme gjelder saksomkostningsspørsmålet.

Dommer Holmøy: Jeg er i det vesentlige og i resultatet enig med førstvoterende, dommer Dolva.

Dommer Halvorsen og justitiarius Smith: Likeså. 

Arbeidsgiveransvar

Rt 1959 666 Steinrasdommen

DOMMERE:
Hiorthøy, Thrap, Berger, Skau og justitiarius Wold.

Dommer Hiorthøy: Einar Boge var 20. oktober 1953 utsatt for en ulykke da han skulle passere Skurvehammeren i Fjaler i Sogn der det ved anledningen pågikk veiarbeid. En stenblokk oppe i fjellet som var løsnet under en utsprengning et par timer tidligere, styrtet ned på veien og tok ham med seg ut i Hovlandsdalsvatnet. Boge ble tilføyet betydelig skade og har fått varig mén ved ulykken. … 

Jeg er kommet til det resultat at Sogn og Fjordane fylkeskommune som ansvarlig for veiarbeidet ved Skurvehammeren må være erstatningspliktig overfor Einar Boge for det tap han har lidt som følge av den inntrufne ulykke. I motsetning til herredsretten og lagmannsretten antar jeg at erstatningsplikt følger derav at veivesenets folk har utvist ansvarsbetingende uaktsomt forhold. Under disse omstendigheter finner jeg ikke foranledning til å gå inn på spørsmålet om hvorvidt erstatningsplikt i dette tilfelle også ville kunne bygges på objektivt grunnlag.

…Ved en sakkyndig utredning av 24. november 1958 fra professor Niels-Henr. Kolderup må det nå ansees brakt på det rene at det forholder seg annerledes. Ved undersøkelse på åstedet har han konstatert at det finnes usedvanlig meget bomfjell (dvs. løst fjell som gir dump lyd ved slag) i skjæringene, og at fjellet etter sin struktur og konsistens i det hele er så sprøtt og sprekker så lett ved sprengning at skjæringene trenger en mer enn alminnelig omhyggelig rensk for å bli sikre. I et fjell som er så oppsprukket, og hvor fjellveggen står så bratt, til dels med overheng, må man etter hans mening regne med at en sprengning kan ryste løs stenblokker.

På bakgrunn av dette og i betraktning av at det dreiet seg om et anerkjent "stygt" veistykke, kan veikontoret etter mitt skjønn ikke gå helt fri for kritikk for den måten abeidet ble lagt opp på. Dette også av den grunn at det av hensyn til den stedlige befolkning vanskelig kunne la seg gjøre å gå til total avsperring av området i et noe lengre tidsrom. Selv om veioppsynsmannen og veivokteren, som var overdratt planleggingen og utføringen av arbeidet, var dyktige og erfarne folk, hadde det etter min mening vært rimelig om en av veivesenets ingeniører på forhånd eller under arbeidet hadde befart og undersøkt åstedet. Hadde dette vært gjort, må man etter det som nå er opplyst anta at de faremomenter var blitt oppdaget som senere er kommet for dagen ved professor Kolderups undersøkelse.

Professor Kolderup anfører bl.a. at de av ham påpekte særlige forhold vedkommende fjellgrunnen er noe som erfarne fjellarbeidere fort blir klar over og innretter seg etter. Man må etter dette anta at den forhåndsgransking som ble utført av veioppsynsmannen, ikke har vært så omfattende og grundig som man med rimelighet kunne forlange. Han har forklart for retten at han visstnok på forhånd undersøkte fjellet der det var tilgjengelig, nemlig på østsiden, men at han ellers, og da særlig på det sted hvor stenblokken senere løsnet, hovedsakelig innskrenket seg til å besiktige fjellet fra selve veibanen. Tau eller stige ble ikke brukt, og han synes i det hele tatt noe for raskt å ha slått seg til ro med at "fjellet ga inntrykk av å være fast og sikkert".

Mest påtagelig er den svikt som synes å ha funnet sted når det gjelder opprenskingen etter de foretatte sprengninger. Veivokteren har forklart at "etter hver salve ble forholdene tatt i øyesyn fra veien, og de hadde derfra god oversikt over det som var sprengt ut. Det var ikke noen løse steiner å se i fjellet, og det var derfor ikke etter noen av sprengningene nødvendig å gå opp i fjellet og renske ut". Selv om forholdet i noen grad unnskyldes ved at man ikke på forhånd var tilstrekkelig orientert om fjellgrunnens farlige beskaffenhet, forekommer det meg lite tvilsomt at det her ikke er vist tilstrekkelig aktsomhet. Jeg nevner at professor Kolderup om dette uttaler følgende: "Å stå nede på veien og se etter slike sprekker noen mannshøyder oppe med det blotte øye vil ikke for meg fremstille seg som noen undersøkelse. Det har mange ganger hendt meg at blokker som så truende ut Side:669 nedenfra, viste seg å henge trygt, mens slike som så trygge ut nedenfra, lett lot seg ta ned. Hvis man arbeider med overheng, er det særlig om å gjøre å undersøke og renske godt, dels fordi selve overhenget kan være blitt løsnet ved sprengningen, dels fordi det kan hindre utsikten oppover. Med en utpreget sprekkretning parallell skjæringen, som tilfellet er i Skurvehammeren, fremstiller det seg for meg som at det var dobbelt grunn til forsiktighet." I samme retning går en fremlagt uttalelse av 6. november 1958 fra ingeniør Caspar Trumpy.

Selv om det kanskje ikke er så meget å bebreide noen enkelt av veivesenets folk, antar jeg at en samlet vurdering av forholdet som helhet må føre til ansvar. Slik som saken ligger an, kan veivesenet ikke ansees å ha truffet de sikringstiltak man med rimelighet må kunne forlange, og kan ikke høres med at det har vært gått frem slik som det er vanlig i forhold av denne art.

Påstanden om at den ankende part ved eget uaktsomt forhold har medvirket til skaden, er ikke opprettholdt for Høyesterett.

Jeg har funnet avgjørelsen atskillig tvilsom, og antar at saksomkostninger ikke bør tilkjennes.

Rt 1972 815 Alkejaktdommen 

STIKKORD:   
(Spørsmål om forvoldte skade i tjeneste.)

SAMMENDRAG: 
En kanonbåt var ute for å prøveskyte med nytt ildledersystem.  Representanter for leverandøren var med for å foreta justering og måling.  På hjemtur drev skipssjefen alkejakt.  Et skudd gikk av og rammet en av leverandørrepresentantene.  Det var erkjent at skipssjefen hadde vist ansvarsbetingede uaktsomhet, men staten hevdet at alkejakten ikke var en tjenestehandling staten svarte for.  Høyesterett fant at forholdet gikk inn under sjøloven § 8.

DOMMERE:  
Leivestad, Tønseth, Lorentzen, Endresen, Bendiksby. (Enstemmig dom.)

Dommer Leivestad: Saken gjelder krav om erstatning etter en vådeskuddsulykke 5. oktober 1966 om bord på KNM Trygg. Kanonbåten hadde vært ute for å prøveskyte med et ildledersystem levert av et hollandsk firma. Om bord var 6 representanter for firmaet for å foreta justering og måling. På hjemtur etter øvelsen skjøt skipssjefen fra broen alker med sitt haglgevær. Et skudd gikk av og traff en hollender i ankelen. Foten måtte amputeres. Side:816 Hollandsk yrkesskadetrygd har betalt erstatning og krever som regress kr. 115.000,-.

…

Jeg er kommet til samme resultat som byretten, og kan i det vesentlige slutte meg til dens begrunnelse. I tilknytning til prosedyren for Høyesterett finner jeg grunn til å komme med en del bemerkninger:

KNM Trygg var ute for å prøveskyte med et nytt ildledersystem. Da ulykken skjedde, var de seks mann fra den hollandske leverandør med fartøyet i sitt firmas og marinens interesse. Den skadede Augusteijn hadde stått i computerrommet for å velge mål ved hjelp av radar og gikk opp på broen for å se nærmere på et fartøy gjennom et kikkertsikte. Hans opphold på broen hang så vidt jeg forstår også sammen med hans arbeid.

Da KNM Trygg var ferdig med prøveskytingen og på hjemtur, ønsket skipssjefen å skyte alker. Han fikk en fenrik til å hente hans hagle. Skipssjefen førte selv kommandoen, og fartøyet ble navigert slik det passet for jakten.

Det er enighet om at skipssjefen var uaktsom når han stod med geværet usikret på broen og ventet på fugl, mens fem andre personer befant seg der på de 6 m2 broen utgjorde. Den skadede er det ikke rettet noen bebreidelse mot.

Som byretten finner jeg det naturlig å se det slik at vådeskuddsulykken "er forårsaket ved feil eller forsømmelse i tjenesten" av skipssjefen. Han var i funksjon som skipssjef, og førte kommandoen. Under dette jaktet han på alker. Dette var riktignok ikke i tjenestens interesse, det var en privat fornøyelse han nyttet anledningen og sin stilling som skipssjef til. Men jakten står i sammenheng med funksjonen som skipssjef. Sett fra marineledelsens synspunkt var det ikke upåregnelig at det ble drevet alkejakt fra marinefartøy. Man kjente til at slikt iblant forekom. Skipssjefen hadde etter tjenestereglementet anledning til å tillate at private skytevåpen ble oppbevart om bord. Sjøforsvaret har også noen hagler på utlån om bord i fartøyer. Forbud mot jakt fra fartøy var ikke utferdiget, heller ikke nærmere regler om bruk av private skytevåpen. Jeg må anta at skipssjefen var den som kunne treffe bestemmelse om bruk av jaktvåpen Side:818 som ble oppbevart om bord. Jakt og dermed jaktulykke fremstiller seg under disse forhold ikke som noe upåregnelig.

Det er erkjent at skipssjefens opptreden var uaktsom. Han utsatte andre unødig for fare, først og fremst dem som var på broen sammen med ham. Hadde en annen om bord drevet jakt på en slik måte, ville det vært skipssefens plikt å gripe inn; unnlatelse ville vært en pliktforsømmelse som ville betinget ansvar for rederen.

Annerledes kan ansvarsspørsmålet heller ikke stille seg når det er skipssjefen selv som har forsømt å vise den fornødne aktsomhet, og voldt skade ved sin uforsvarlige opptreden under alkejakt. Det er en feil under tjenesten som omfattes av rederansvaret. Det står for meg som direkte støtende om rederen under disse omstendigheter skulle kunne avvise ansvar for skade oppstått ved skipssjefens uforsiktige jakt. Etter min mening må staten her være nærmere til å bære følgene av skipssjefens uaktsomme forhold enn den som uten egen skyld er blitt skadet, og det under tjenesteoppdrag om bord. Jeg mener at forholdet således går inn under sjølovens § 8 (nå opphevet).

Det er etter mitt syn på saken ikke nødvendig å drøfte nærmere det ansvarsgrunnlag ankemotparten med støtte særlig i dom i Rt-1949-212 og Brækhus l.c. side 314 har betegnet som bedriftsrisiko for påregnelige handlinger som bare indirekte kan sies å være i tjenesten.

Anken har ikke ført frem, og den ankende part må dekke motpartens omkostninger.

Rt 1982 1349 Rengjøringsbyrådommen

SAMMENDRAG: 
Et rengjøringsselskap, A, hadde inngått avtale om renhold av et varehus.  Etter at det var konstatert at noen av vaskehjelpene hadde begått tyverier i arbeidstiden, reiste varehuset erstatningssak mot A, men fikk ikke medhold.  Det ble antatt at ansvar ikke fulgte av partenes avtale. - En anførsel om ansvar på grunnlag av culpa - hovedsakelig bygget på forsømmelse ved utvelgelsen av rengjøringspersonalet - førte heller ikke frem.  Etter lov om strafferegistrering av 11. juni 1971 kunne det ikke kreves vandelsattester fra politiet ved ansettelser, og A hadde ikke hatt muligheter for undersøkelser hos tidligere arbeidsgivere. - Endelig ble det antatt at ansvar ikke fulgte av skadeserstatningsloven § 2-1 nr. 1.  Tyveriene hadde ikke annen sammenheng med arbeidsforholdet enn at dette hadde gitt vaskehjelpene adgang til lokalene.  Det gjaldt forsettlige skadegjørende handlinger med sikte på vinning for arbeidstakerne og klart i strid med arbeidsgiverens interesse.  Det ble også lagt vekt på at etter partenes avtale hadde varehuset rett til å kontrollere rengjøringspersonalet med sikte på å hindre tyverier. Uttalelser om tolkningen av skadeserstatningsloven § 2-1.

DOMMERE:  
Sinding-Larsen, Holmøy, Endresen, Skåre og Bølviken.

Dommer Sinding-Larsen: Norsk Rengjøringsselskap A/S, senere ISS Servisystem A/S, utførte i 1971-1973 og senere fra februar 1975 renholdsarbeid i Petrine Stormarked, som da tilhørte Adelsten Jensen A/S, senere Adelsten Kjølner A/S. I juni 1977 ble to rengjøringshjelper grepet i tyverier. De tilstod å ha foretatt tyverier gjennom en lengre periode, og ble ved forhørsrettsdom av 30. januar 1978 dømt for å ha stjålet varer til samlede verdier av henholdsvis kr. 15000 og kr. 2000. Den ene vaskehjelps ektefelle, som hadde bistått sin kone med vaskingen uten å være ansatt i rengjøringsselskapet, ble samtidig dømt for heleri. Ut fra beregninger av svinn i forretningen i 1976 og 1977, sammenholdt både med normalt svinn i bransjen og beregnet svinn i forretningen i foregående og etterfølgende år, mente Adelsten Kjølner A/S at tyveriene hadde hatt et langt større omfang. Selskapet mente at ISS Servisystem A/S kunne holdes ansvarlig for de tap rengjøringshjelpenes tyverier hadde medført, og reiste etter forgjeves forliksmegling sak ved Oslo byrett med påstand om en erstatning på kr. 300000. 

…

Jeg er kommet til samme resultat som lagmannsretten.

I avsnittet om selskapets ansvar i "Generelle vilkår" angis det at dette ansvar "er dekket ved ansvarsforsikring". Det er ikke noe i avsnittet som gir grunnlag for å anta at rengjøringsselskapet påtar seg ansvar utover det som er dekket ved en ordinær ansvarsforsikring, dvs. erstatningsansvar som følger av de ellers gjeldende erstatningsregler. Heller ikke inneholder kontrakten noe om særlig plikt til kontrolltiltak fra rengjøringsselskapets side. Den påberopte bestemmelse om "Arbeidsledelse", der det sies at arbeidet ledes og kontrolleres av selskapets kontrollører, må forstås slik at den gjelder selve rengjøringsarbeidet. Om kontroll for å hindre tyverier var det på den annen side særskilt avtalt at rengjøringspersonalet "må innordne seg Adelsten Jensen's kontrollbestemmelser". Dette innebar at varehuseieren hadde adgang til å foreta samme kontroll overfor rengjøringsselskapets personale som overfor sitt eget. Det er ingen holdepunkter for å forstå bestemmelsen slik at den bare skulle bety at rengjøringspersonalet ikke skulle få egne nøkler. Det er for øvrig på det rene at varehusets vakt etter instruks fra sine overordnede i en viss utstrekning har ført annen kontroll med rengjøringspersonalet. ISS Servisystem A/S måtte ved vurderingen av hvilken kontroll selskapet selv skulle foreta, kunne se hen til at varehuseieren hadde adgang til og mulighet for å foreta den kontroll som ble ansett nødvendig og hensiktsmessig.

Jeg kan ikke se at det foreligger forsømmelse fra ISS Servisystem A/S med hensyn til kontroll av personalet på arbeidsstedet som kan føre til erstatningsansvar. Den ankende parts anførsler om ansvar på skyldgrunnlag bygger da også vesentlig på at ISS Servisystem A/S har forsømt seg ved utvelgelsen av de personer som skulle stå for rengjøringen. Som anført av ankemotparten, kan det ikke kreves vandelsattest fra politiet. Når det gjelder hjemmeværende husmødre uten tidligere arbeidsforhold av betydning, har man heller ikke den mulighet å undersøke hos tidligere arbeidsgivere. Jeg er enig med lagmannsretten i at det ikke kan bebreides ISS Servisystem A/S som uaktsomt at de to vaskehjelper ble satt til renholdet i Petrine Stormarked. Jeg finner grunn til å tilføye at det neppe er klart at de to straffedommer det er spørsmål om, ville ha gjort det uforsvarlig å anvende de to til dette renholdsoppdraget selv om ISS Servisystem A/S hadde hatt kjennskap til dem. Det gjaldt for begge kortvarige betingede straffer, og prøvetiden var for lengst utløpt. For den enes vedkommende lå dommen 12 år tilbake i tiden og gjaldt heleri. Den annen var domfelt for forsøk på bedrageri, og dommen var 9 år gammel. Når det gjelder sistnevntes ektefelle, foreligger det ikke opplysninger om noen undersøkelser. Han er imidlertid ikke domfelt for tyveri fra varehuset, og det foreligger heller ikke ellers tilstrekkelig grunnlag for å bygge på at han har borttatt varer. Jeg finner derfor ikke grunn til å gå inn på spørsmålet om nærmere undersøkelser burde ha vært foretatt før han ble tillatt å delta i arbeidet i varehuset.

Skadeserstatningsloven § 2-1 nr. 1 gjelder skader som en arbeidstaker forsettlig eller uaktsomt volder under "utføring av arbeid eller verv for arbeidsgiveren". Ved avgjørelsen skal etter første punktum in fine tas hensyn til "om de krav skadelidte med rimelighet kan stille til virksomheten eller tjenesten, er tilsidesatt". Annet punktum er formulert som en begrensning i ansvaret, som etter dette punktum ikke skal omfatte skade som skyldes at arbeidstakeren "går utenfor det som er rimelig å regne med etter arten av virksomheten . . .". Ansvar inntrer således bare dersom vilkårene i første punktum er til stede og unntaket i annet punktum ikke kommer til anvendelse. Det er således ikke et tilstrekkelig grunnlag for ansvar at det foreligger en opptreden fra en arbeidstakers side av en art som det er rimelig å regne med. Også vilkårene i første punktum må være oppfylt, jfr. her særlig "under arbeidstakers utføring av arbeid eller verv". Annet punktum kaster imidlertid lys over fortolkningen av første punktum, og bestemmelsen bør ses som et hele. Etter forarbeidene til § 2-1 har meningen vært å finne formuleringer som dekket rettspraksis slik den hadde utviklet seg etter den tidligere bestemmelse i NL 3-21-2.

Det er på det rene at tyveriene har funnet sted på arbeidsstedet og i arbeidstiden. Tyveriene gjaldt imidlertid ting rengjøringshjelpene ikke skulle ha noen befatning med i sitt arbeid. Arbeidsoppdraget gav således arbeidstakerne adgang til de lokaler hvor de skadegjørende handlinger - tyveriene - ble foretatt, men ellers var det ingen sammenheng.

De skadegjørende handlinger - tyveriene - ble foretatt forsettlig med sikte på arbeidstakerens egen vinning og klart i strid med deres arbeidsgivers interesser. Når skaden er voldt forsettlig, vil dette gjennomgående tale mot å holde arbeidsgiveren erstatningsansvarlig, jfr. side 45 i Innstilling II fra komitéen til å utrede spørsmålet om barns og foreldres og arbeidsgiveres erstatningsansvar m.v. Etter mitt syn må dette i særlig grad gjelde når de skadegjørende handlinger er foretatt utelukkende for å fremme arbeidstakers egne formål.

Det må videre tillegges betydelig vekt at Adelsten Kjølner A/S etter partenes avtale hadde rett til å kontrollere rengjøringspersonalet med sikte på å hindre tyverier, og at selskapet også hadde gode praktiske muligheter for slik kontroll. I denne henseende kan man se rengjøringshjelpene som direkte underordnet Adelsten Kjølner A/S. ISS Servisystem hadde på sin side i praksis små muligheter for å forhindre at deres personale tok med seg varer fra varehuset.

Jeg er etter dette kommet til at Adelsten Kjølner A/S ikke har krav på erstatning av ISS Servisystem A/S, og det er da overflødig for meg å ta standpunkt til størrelsen av en eventuell erstatning.

Rt 1996 385 Klestyveridommen

STIKKORD:   
Erstatningsrett.  Husleierett.  Spørsmål om  arbeidsgiveransvar.

SAMMENDRAG: 
Gårdeier ble ikke holdt ansvarlig for tap påført leieren av et lagerlokale ved tyverier begått av gårdselskapets vaktmester.  Det forelå ikke grunnlag for arbeidsgiveransvar etter skadeserstatningsloven § 2-1 da det ikke var slik sammenheng og rimelig nærhet mellom arbeidstakerens funksjoner og skaden som står sentralt ved avgjørelsen av om arbeidsgiveransvar foreligger.  Det var heller ikke grunnlag for uaktsomhetsansvar.

DOMMERE:  
Langvand, Aarbakke, Tjomsland, Skåre, Justitiarius Smith. (Enstemmig dom.)

Dommer Langvand: Saken gjelder leietakers erstatningskrav mot gårdeier for tap lidt ved tyverier begått av gårdens vaktmester.

…

Jeg er kommet til samme resultat som lagmannsretten og kan langt på vei slutte meg til lagmannsrettens begrunnelse.  Jeg skal bemerke:

Når det gjelder faktum i saken, legger jeg som lagmannsretten til grunn at det ikke var meningen at vaktmesteren skulle ha adgang til Chinos lokaler utenfor vanlig arbeidstid, og i arbeidstiden ville det være folk til stede der.  Fra Hareides side er det vist til at det var en varmtvannstank, et sikringsskap m v i lokalet, og at tanken forsynte også andre deler av bygget med varmt vann.  Jeg kan imidlertid ikke anse det bevist at det i den aktuelle periode var slike problemer knyttet til anlegget at dette tilsa reparasjoner og tilsyn utenfor vanlig arbeidstid.  Og bare i ekstraordinære tilfeller ville det i så fall være riktig å ta seg inn i lokalene uten etter samråd med Chinos representanter.

Lagmannsretten la til grunn at den dør som vaktmesteren benyttet seg av, var en rømningsdør som kunne åpnes bare fra det tilstøtende lokale.  Partene er enige om at dette er feil - det dreier seg om en vanlig dør som var låsbar fra begge sider.  Om den faktisk var låst eller om den sto ulåst, men med en form for fysisk sperre som gjorde at den bare kunne åpnes fra det tilstøtende lokale, er uklart.  Det er derfor også uklart om vaktmesteren har benyttet seg av nøkkel.

Når det gjelder forståelsen av skadeserstatningsloven § 2-1, finner jeg som lagmannsretten at førstvoterendes uttalelser i dommen i Rt 1982 1349 flg står sentralt.  Det var tale om erstatningskrav mot et rengjøringsbyrå for tap påført en varehuseier ved at to rengjøringshjelper hadde stjålet varer under sitt arbeide i varehuset. Varehuseieren viste til skadeserstatningsloven § 2-1, men fikk ikke medhold.  Om forståelsen av lovbestemmelsen uttalte førstvoterende med tilslutning av de øvrige dommere blant annet: [se Rt 1982 1349 på side 138.]

…

Jeg legger disse synspunkter til grunn for min drøftelse.

I vår sak er det - i motsetning til hva som var tilfelle i saken fra 1982 - tale om ansvar for tyverier som arbeidstakeren har begått fra et sted som han ikke skulle ha alminnelig tilgang til, og til en tid på døgnet hvor det ikke kunne føres kontroll med hans virksomhet.  Her mangler etter min mening den sammenheng og rimelige nærhet mellom arbeidstakerens funksjoner og skaden som etter tradisjonell lære og den lovtekst som nå gjelder, er sentral når det skal avgjøres om handlingen er utført under arbeidstakerens arbeid eller verv for arbeidsgiveren.

Jeg tilføyer, uten at det er nødvendig for resultatet, at også regelen i 2. punktum etter mitt syn må føre til at gårdselskapet frifinnes.  I dommen av 1982 fremhevet førstvoterende at det forhold at skaden er voldt forsettlig, gjennomgående vil tale mot å holde arbeidsgiveren erstatningsansvarlig, og at dette i særlig grad gjelder når - slik som her - de skadegjørende handlinger er foretatt utelukkende for å fremme arbeidstakers egne formål.  Vaktmesteren har - etter det partene for Høyesterett er enige om - stjålet anslagsvis 2 300 klesplagg til en samlet verdi av ca 800.000 kroner over en periode på 3 - 4 måneder.  Vaktmesterens forhold må kunne betegnes som organisert kriminalitet av betydelig størrelsesorden.  Etter mitt syn har vaktmesteren her åpenbart gått langt utenfor det som er rimelig å regne med etter arten av virksomheten.

Jeg tilføyer videre at den avtale om lagerleie som det her er tale om, ikke kan anses å skape noen særlig omsorgs- eller tilsynssituasjon som det etter omstendighetene kan være grunn til å vektlegge når rammen for det objektive arbeidsgiveransvaret skal fastlegges.

Etter dette finner jeg ikke grunnlag i skadeserstatningsloven § 2-1 for å pålegge gårdselskapet ansvar.

Jeg er enig med lagmannsretten i at det ikke er noe å bebreide gårdselskapet for at vaktmesteren ble ansatt, eller for manglende kontroll under ansettelsesforholdet.  Jeg kan heller ikke se at gårdselskapet kan bebreides for at døren til nabolokalet ikke ble sikret.  Som påpekt av lagmannsretten ble gårdselskapet ikke informert av Chino om svinn fra lageret.

Rt 1997 1081 Bruk av trampett i gymtime
STIKKORD:   
Erstatningsrett.  Arbeidsgiveransvar Konkret skyldvurdering. 

SAMMENDRAG: 
En skoleelev pådro seg ryggskade etter en mislykket salto med sats fra trampett (en videreføring av springbrettet) under kroppsøving i videregående skole. Etter en konkret vurdering med utgangspunkt i faremomentene ved bruk av trampett, la Høyesterett til grunn at gymnastikklæreren hadde opptrådt uaktsomt. Fylkeskommunen som lærerens arbeidsgiver, jfr. skadeserstatningsloven §2-1, ble holdt ansvarlig.

DOMMERE:  
Gjølstad, Hellesylt, Dolva, Aarbakke, Skåre (Enstemmig dom.)

Dommer Gjølstad: Saken gjelder erstatningskrav for skade på elev under kroppsøving i videregående skole, og er begrenset til ansvarsgrunnlaget. Kravet er rettet mot fylkeskommunen som arbeidsgiver for gymnastikklæreren, jf skadeserstatningsloven §2-1. Spørsmålet er om læreren har opptrådt uaktsomt. 

A er født *.*. 1970. Skoleåret 1988/89 var han elev ved X videregående skole i Hordaland. Under oppvarming i en gymnastikktime 12 januar 1989 pådro han seg en ryggskade etter et mislykket forsøk på salto med sats fra trampett. - Trampett er en videreføring av springbrettet og består av en stålramme med fjærer festet til en kvadratisk duk, som en kan stille i ulike hellingsgrader. - 
Side 1082 Oppvarmingen ble ledet av en av elevene etter et program som var godkjent av gymnastikklæreren. Det inneholdt ikke bruk av trampett. Da programmet viste seg å være for kort, ba ledereleven læreren om tillatelse til å bruke trampetten, som ble oppbevart innlåst i et redskapsrom. På spørsmål fra læreren om formålet, svarte ledereleven at den skulle brukes til enkle oppvarmingshopp. Trampetten med dynematte - såkalt tjukkas - ble tatt frem, og oppvarmingen fortsatte. Læreren oppholdt seg i en ende av gymnastikksalen. Under den fortsatte oppvarmingen gjorde ledereleven så en forlengs salto med sats fra trampetten. Nok en elev fortsatte med samme sprang. Læreren reiste seg med en gang og gikk mot apparatet. Hun rakk imidlertid ikke frem før A, som nummer tre, hadde hoppet. Han falt ned på nakken/ryggen og ble skadet. I legeerklæring fra 1994 er hans medisinske og ervervsmessige uførhet som følge av skaden angitt til 30 prosent. 
…

Jeg er kommet til et annet resultat enn lagmannsretten. 

Partene er i det vesentlige enige om de faktiske forhold i saken. Jeg har tidligere redegjort for hovedpunktene i saksforholdet. Et par punkter hvor det er en viss uenighet, vil jeg komme tilbake til. 

Saken gjelder skade i forbindelse med bruk av trampett. Dette apparatet brukes i en viss utstrekning under undervisning i kroppsøving, såvidt skjønnes både i grunnskolen og i den videregående skole. Etter det opplyste foreligger det ikke skriftlige regler for bruken av trampett i skoleundervisning. 

Trampett er forbundet med fart og hopp. Apparatet gjør det mulig for personer uten stor spenst og styrke å foreta sprangøvelser, og det bidrar til å øke elevenes koordinasjonsevne og fysiske ferdigheter. Det brukes til ulike hopp, fra rette hopp uten rotasjon, til mer avanserte hopp med rotasjon og salto. De sakkyndige har fremhevet behovet for trinnvis opplæring fra enkle hopp til mer kompliserte hopp. De har pekt på betydningen av at det settes tydelige grenser og sørges for forebyggende tiltak og sikring. Det er trukket frem at trampett virker tiltrekkende på barn og ungdom og tilfredsstiller deres behov for utfordring og spenning. 

Jeg legger til grunn at dersom man har fått innføring og øvelse i bruk av apparatet, kan enkle hopp med tilløp fra trampett ikke betraktes som farlige. For den som har den nødvendige kunnskap og innsikt og som følger de instruksjoner som blir gitt, er det - med nødvendige sikkerhetstiltak - neppe heller noen særlig fare ved mer avanserte hopp. Men for personer uten slik erfaring og innsikt, må bruk av apparatet generelt sett betraktes som forbundet med risiko for skade som vil kunne ramme også mer utsatte legemsdeler som hode, nakke og rygg. Dette medfører at bruk av apparatet forutsetter større grad av opplæring og oppfølging enn andre apparater som benyttes i gymnastikkundervisning. Barn og ungdom kan ha hoppet på trampoline i fritiden, men trampett er ikke i vanlig bruk utenfor organisert turn og gymnastikk. 

Som et generelt utgangspunkt legger jeg til grunn at skolen har plikt til å sørge for at gymnastikkundervisningen skjer under forsvarlige forhold, slik at risikoen for at elevene skal bli påført skade reduseres så 

langt som mulig. Dette vil særlig ha betydning ved bruk av apparater som er forbundet med slike generelle risikomomenter som trampett, som elevene heller ikke vil være vant til fra dagliglivets aktiviteter. 

Jeg peker på at læreren var en erfaren gymnastikklærer med solid idrettsutdanning og opplæring blant annet i bruk av trampett. Hun var således vel kjent med apparatet og risikomomentene. Det forhold at det ikke er nedfelt nærmere regler for bruken av trampett i skoleundervisning, er på denne bakgrunn uten betydning for vurderingen av den konkrete sak. 

Da ulykken fant sted, ble oppvarmingen - i samsvar med undervisningsplanene - ledet av en av elevene. Læreren hadde likevel et overordnet ansvar. Elevens opplegg var godkjent av henne, og hun samtykket også i bruken av trampett til enkle hopp da oppvarmingsprogrammet ble for kort. Det har vært en viss uenighet mellom partene om hvor hun befant seg under bruken av denne, og om elevene kunne se henne. I samsvar med hennes egen forklaring, som lagmannsretten også har bygget på, legger jeg til grunn at hun oppholdt seg i en åpen redskapsdel i enden av gymnastikksalen. Herfra holdt hun oppsyn med oppvarmingen med sikte på å evaluere programmet etterpå. 

Etter det som har kommet frem i lærerens vitneforklaring for Høyesterett, anser jeg det videre overveiende sannsynlig at elevene hadde foretatt enkle hopp med sats fra trampett tidligere i skoleåret. Men de hadde ikke foretatt hopp med rotasjon eller salto. Det er intet som tyder på at den opplæring de hadde fått, hadde gitt dem særlig innsikt i farene ved slike hopp. 

Jeg ser det slik at det i den situasjon som forelå da trampetten ble tatt frem, var oppfordring for læreren til å si tydelig fra til elevene om hva slags hopp de kunne foreta, og kanskje særlig hvilke hopp de ikke kunne foreta. Selv om man kan ha forståelse for at hun stolte på det ledereleven opplyste om hva trampetten skulle brukes til, mener jeg at det måtte være en forholdsvis nærliggende risiko for at noen av elevene kunne tenkes å forsøke mer farlige hopp. Med den begrensede erfaring de hadde med bruk av trampett, måtte deres innsikt i faremomentene, som allerede nevnt, være liten. Det dreide seg om elever på et alderstrinn som man erfaringsmessig må regne med at tiltrekkes av spenning og aktiviteter med kraftutfoldelse. Ved vurderingen må også lærerens plassering under oppvarmingen ha betydning. Det måtte være større risiko for at det kunne bli foretatt ureglementerte hopp når læreren oppholdt seg tilbaketrukket i forhold til elevene, enn dersom hun hadde stått ved matten og passet på. Iallfall burde læreren da hun så at ledereleven hoppet salto, umiddelbart ha brukt fløyten og gitt signal om opphør av aktiviteten. Hun måtte regne med at de andre elevene kunne følge ledereleven og foreta salto de også. At hun ikke straks grep inn med fløyten, mener jeg må bebreides henne som ansvarsbetingende uaktsomhet. 

Etter mitt syn er det ikke grunnlag for å la ansvaret falle bort eller redusere ansvaret etter reglene om skadelidtes medvirkning. Elevene løp på rekke. A hoppet som nummer tre. Iallfall måtte utgangspunktet være at elevene skulle følge ledereleven. Situasjonen la et visst press på elevene, og man kunne ikke forvente at de ville avstå fra å gjøre som ledereleven. 

Rt 2000 211 Bankansatts medvirkning til bedrageri

STIKKORD:   
Erstatningsrett.  Bankrett.  Banks ansvar som arbeidsgiver for tap forvoldt ved bedrageri.

SAMMENDRAG: 
Banken ble holdt ansvarlig som arbeidsgiver for tap voldt ved bedrageri, der en av bankens ansatte medvirket.  Vedkommende bankfunksjonærs handlinger var foretatt i nær sammenheng med hans arbeidsoppgaver.  At han i samvirke med andre hadde utført et kriminelt anslag mot banken, gjorde ikke handlingene så ekstraordinære at de falt utenfor det som var rimelig å regne med kunne forekomme ved bankvirksomhet, jfr. skadeserstatningsloven § 2-1 nr. 1 2. punktum. - Etter reglene om skadelidtes medvirkning, skadeserstatningsloven § 5-1, ble erstatningskravet nedsatt med en tredjedel.

DOMMERE:  
Oftedal Broch, Skoghøy, Flock, Gjølstad, Holmøy. (Enstemmig dom.)

Dommer Oftedal Broch: Saken gjelder en banks ansvar som arbeidsgiver for tap voldt ved bedrageri der en av bankens ansatte medvirket.

Christiania Bank og Kreditkasse ASA (heretter Kreditkassen) ble i desember 1992 forledet til å overføre 17,2 millioner kroner fra en konto i banken tilhørende UNI Storebrand til en privatkonto i Den norske Bank ASA (heretter DnB) lydende på A. Herfra ble pengene uttatt kontant. Grunnlaget for overføringen var en falsk bankgiro trukket på UNI Storebrands konto.  Flere personer medvirket til bedrageriet.  De ble etter hvert pågrepet og straffet.  …

Mitt syn på saken:

Det sentrale spørsmål saken reiser, er hvorvidt Bs handlinger i forbindelse med åpningen av kontoen i As navn og medvirkningen til at C lyktes i å ta ut 17,2 millioner kroner i kontanter fra denne konto, dekkes av DnBs arbeidsgiveransvar.  DnB gjør gjeldende at handlingene faller utenfor arbeidsgiveransvaret fordi de ble utført forsettlig, i egen vinnings hensikt og på tvers av DnBs interesser.  Det dreier seg dessuten om kriminelle handlinger utført av flere i samvirke.

Spørsmålet om omfanget av arbeidsgiveransvaret reguleres av skadeserstatningsloven § 2-1 nr. 1, som lyder slik:

"Arbeidsgiver svarer for skade som voldes forsettlig eller uaktsomt under arbeidstakers utføring av arbeid eller verv for arbeidsgiveren, idet hensyn tas til om de krav skadelidte med rimelighet kan stille til virksomheten eller tjenesten, er tilsidesatt.  Ansvaret omfatter ikke skade som skyldes at arbeidstakeren går utenfor det som er rimelig å regne med etter arten av virksomheten eller saksområdet og karakteren av arbeidet eller vervet."

Etter sin ordlyd skiller ikke lovbestemmelsen mellom forsettlige og uaktsomme handlinger.  Heller ikke er uredelige handlinger mot arbeidsgiver spesielt nevnt.  Dette er imidlertid omtalt i motivene til § 2-1.  I Innstilling II fra komiteen til å utrede spørsmålet om barns og foreldres og arbeidsgiveres erstatningsansvar m.m., side 45 uttales i tilknytning til hva det er "rimelig å regne med", jf. annet punktum i § 2-1 nr. 1:

"Som nevnt må det bero på en konkret vurdering hvorvidt arbeidstakeren har gått utenfor hva det er rimelig å regne med.  Å forsøke å belyse spørsmålet gjennom eksempler vil derfor være av mindre verdi.  Og å stille opp g e n e r e l l e retningslinjer, vil være vanskelig.  Det kan lett føre for langt - eller for kort.  Men det kan vel sies at dersom arbeidstakeren volder skade med f o r s e t t vil dette g j e n n o m g å e n d e innebære at han har forholdt seg slik at arbeidsgiveren ikke blir ansvarlig."

I Ot.prp.nr.48 (1965-1966) side 79 gis det uttrykk for at § 2-1 ikke innebærer noe prinsipielt nytt i forhold til den tidligere rettstilstand, som var regulert i Norske Lov.  Deretter uttales:

    "Etter Norske Lov 3-21-2 er det et vilkår for ansvar at skaden er voldt i tjenesten ("derudi").  Man tar sikte på å lovfeste en rettstilstand som i alt vesentlig svarer til det som følger av denne bestemmelse, slik den er blitt utviklet i rettspraksis.  Når man ikke har brukt uttrykket "i tjenesten", skyldes dette bl.a ønsket om å angi noe mer beskrivende hva man har tatt sikte på.  Også for uredelig atferd fra den ansattes side kan arbeidsgiveren bli ansvarlig, forutsatt at handlingen er foretatt i tjenesten og ikke ligger "utenfor det som er rimelig å regne med etter arten av virksomheten eller sakområdet og karakteren av arbeidet eller vervet"."

Ut fra motivene synes utgangspunktet etter dette å være at forsettlige og uredelige handlinger ikke i seg selv utelukker arbeidsgiveransvaret, men slike forhold kan føre til at arbeidstakeren har gått utenfor det som er rimelig å regne med.  I så fall faller handlingen utenfor arbeidsgiveransvaret.  Hvorvidt det er tilfelle, må vurderes konkret.

To dommer står sentralt ved spørsmålet om arbeidsgiveransvarets omfang der ansatte har begått straffbare handlinger, jf. Rt 1982 1349 og Rt 1996 385.  I begge tilfeller fant Høyesterett at arbeidsgiveransvaret ikke dekket de straffbare handlinger som var begått.

I Rt 1982 1349, som gjaldt tyverier fra en forretning begått av ansatte i et rengjøringsbyrå, fastslås at de to setninger i § 2-1 nr. 1 gjensidig kaster lys over hverandre, og at bestemmelsen derfor bør ses som et hele.  Deretter foretas en konkret vurdering ut fra arbeidsforholdet og de stedfundne tyverier:

"Det er på det rene at tyveriene har funnet sted på arbeidsstedet og i arbeidstiden.  Tyveriene gjaldt imidlertid ting rengjøringshjelpene ikke skulle ha noen befatning med i sitt arbeid. Arbeidsoppdraget gav således arbeidstakerne adgang til de lokaler hvor de skadegjørende handlinger - tyveriene - ble foretatt, men ellers var det ingen sammenheng.

De skadegjørende handlinger - tyveriene - ble foretatt forsettlig med sikte på arbeidstakerens egen vinning og klart i strid med deres arbeidsgivers interesser.  Når skaden er voldt forsettlig, vil dette gjennomgående tale mot å holde arbeidsgiveren erstatningsansvarlig, jf. side 45 i Innstilling II fra komiteen til å utrede spørsmålet om barns og foreldres og arbeidsgiveres erstatningsansvar m.v.  Etter mitt syn må dette i særlig grad gjelde når de skadegjørende handlinger er foretatt utelukkende for å fremme arbeidstakers egne formål.

Det må videre tillegges betydelig vekt at Adelsten Kjølner A/ S etter partenes avtale hadde rett til å kontrollere rengjøringspersonalet med sikte på å hindre tyverier, og at selskapet også hadde gode praktiske muligheter for slik kontroll.  I denne henseende kan man se rengjøringshjelpene som direkte underordnet Adelsten Kjølner A/ S. ISS Servisystem hadde på sin side i praksis små muligheter for å forhindre at deres personale tok med seg varer fra varehuset."

I Rt 1996 385 gjaldt det tyverier fra en forretning begått av en vaktmester i et gårdselskap.  Etter å ha sitert fra 1982-dommens prinsipielle utgangspunkt - at § 2-1 nr. 1 utgjør et hele - uttales:

"I vår sak er det - i motsetning til hva som var tilfelle i saken fra 1982 - tale om ansvar for tyverier som arbeidstakeren har begått fra et sted som han ikke skulle ha alminnelig tilgang til, og til en tid på døgnet hvor det ikke kunne føres kontroll med hans virksomhet.  Her mangler etter min mening den sammenheng og rimelige nærhet mellom arbeidstakerens funksjoner og skaden som etter tradisjonell lære og den lovtekst som nå gjelder, er sentral når det skal avgjøres om handlingen er utført under arbeidstakerens arbeid eller verv for arbeidsgiveren.

Jeg tilføyer, uten at det er nødvendig for resultatet, at også regelen i annet punktum etter mitt syn må føre til at gårdselskapet frifinnes.  I dommen av 1982 fremhevet førstvoterende at det forhold at skaden er voldt forsettlig, gjennomgående vil tale mot å holde arbeidsgiveren erstatningsansvarlig, og at dette i særlig grad gjelder når - slik som her - de skadegjørende handlinger er foretatt utelukkende for å fremme arbeidstakers egne formål.  Vaktmesteren har - etter det partene for Høyesterett er enige om – stjålet anslagsvis 2300 klesplagg til en samlet verdi av ca 800.000 kroner over en periode på 3-4 måneder.  Vaktmesterens forhold må kunne betegnes som organisert kriminalitet av betydelig størrelsesorden. Etter mitt syn har vaktmesteren her åpenbart gått langt utenfor det som er rimelig å regne med etter arten av virksomheten."

Begge de refererte avgjørelser er konkret forankret i en vurdering av de straffbare handlingene og deres tilknytning til vedkommendes arbeid.  I dommen fra 1996 er dette oppsummert dels ved et krav om sammenheng og rimelig nærhet mellom arbeidstakers funksjoner og skaden, og dels ved å referere til påregneligheten av handlingene i forhold til virksomhetens art.

Samme utgangspunkt er tatt - men med motsatt resultat - i dommen i Rt 1997 786 der arbeidsgiver ble ansett ansvarlig for arbeidstakeres mobbehandlinger overfor en kollega.  Spørsmålsstillingen ble angitt til "om arbeidstakeren har gått utenfor det som det er rimelig å regne med" (side 792).  Om dette uttalte retten:

"Jeg mener ... at mobbing henger intimt sammen med arbeidssituasjonen, og at det da er et naturlig utgangspunkt at det kan pålegges ansvar etter skadeserstatningsloven § 2-1.  På denne bakgrunn kan det at mobbehandlingen er forsettlig, ikke i seg selv innebære at arbeidstakeren har gått utenfor det som det er rimelig å regne med, med den følge at arbeidsgiveren ikke blir ansvarlig. ..."

Når vi på denne bakgrunn skal vurdere arbeidsgiveransvarets utstrekning i vår sak, kan det for det første fastslås at det foreligger betydelig nærhet og sammenheng mellom Bs arbeidsfunksjoner og de handlingene som førte til at 17,2 millioner kroner uberettiget ble uttatt fra DnB. Som kunderådgiver for særlig velstående kunder fremstår det som meget naturlig at B aktivt bidro til åpning av en ny konto for en av sine klienter.  Rett nok skjedde det hele i bedragersk hensikt og med forfalsket signaturkort, men både innad i banken og utad var B den serviceytende kunderådgiver.  På samme måte fremstår det som normalt at kunderådgiveren opptrer aktivt og med tett oppfølging når en kunde som rådgiveren har ansvar for, skal ha ut en kontantsum av størrelse som i vår sak.  Handlingene er således foretatt i tilknytning til den regulære drift av banken.  Disse momenter taler for at arbeidsgiveransvaret dekker Bs handlinger.  Jeg viser i denne forbindelse til Lødrup: Lærebok i erstatningsrett 4. utgave 1999 side 185 der det uttales:

"Hvor den ansatte har vært uredelig, kan arbeidsgiveren bli ansvarlig hvor skaden har klar sammenheng med den ansattes arbeidsoppgaver." 

Lødrup bruker som eksempel at et hotell som mottar verdisaker til oppbevaring vil være ansvarlig hvis den ansatte underslår dem.

Selv om det således eksisterer en utpreget nærhet mellom Bs arbeidsoppgaver og de skadevoldende handlingene, må det i tillegg spørres om handlingene er så ekstraordinære at de faller utenfor det som er rimelig å regne med, jf. § 2-1 nr. 1 annet punktum.  Dette skal i følge lovbestemmelsen avgjøres ut fra arten av virksomheten og karakteren av arbeidet.  Vi står i vår sak overfor en bank som mottar penger til oppbevaring og forvaltning, og dessuten forestår betalingsformidling.  I en slik virksomhet kan man i alminnelighet ikke se bort fra at en ansatt fra tid til annen i forbindelse med sine arbeidsoppgaver prøver å begå straffbare handlinger.  Jeg kan ikke se at en handlings straffbarhet i seg selv vil være tilstrekkelig for å unnta situasjonen fra arbeidsgiveransvaret.  Og jeg kan heller ikke se at den konkrete situasjon i vår sak - det dreier seg om et stort pengebeløp og det er involvert flere personer i tillegg til den bankansatte - fremstår som så upåregnelig at den av den grunn faller utenfor området for arbeidsgiveransvaret.

Etter min mening taler også legislative argumenter for at arbeidsgiveransvaret bør omfatte Bs handlinger.  En av begrunnelsene for arbeidsgiveransvaret ligger i prevensjonstanken - at skadevoldersituasjoner vil kunne forebygges.  Det er DnB som kan iverksette så vel praktiske som organisatoriske tiltak for å redusere muligheten for at utro tjenere påfører banken eller andre tap.

Jeg finner etter dette at DnB som arbeidsgiver må stå ansvarlig for Bs handlinger i denne saken.

DnB har under denne forutsetningen hevdet at banken likevel ikke kan være ansvarlig fordi det ikke er årsakssammenheng mellom Bs handlinger og Kreditkassens tap.  Det pekes på at tapet ble forårsaket av den falske giroen.  Da pengene ble overført til DnB og bedrageriet var fullbyrdet, hadde B bare opprettet kontoen for A. I seg selv var dette en fullt lovlig handling som ikke kan medføre erstatningsplikt.

Denne argumentasjonen kan ikke føre frem.  For det første er det neppe treffende å kalle det en lovlig handling når en konto opprettes ved bruk av falskt underskriftskort i den hensikt å benytte kontoen til gjennomføring av bedragerier.  Men dernest dreier det seg her om å fastslå årsaken til at Kreditkassen led et tap på 17,2 millioner kroner. Sentralt for dette tapet står uttaket av pengene fra DnB. Først på dette tidspunkt fikk bedragerne realisert sitt mål.  Både opprettelsen av kontoen og uttaket av pengene har den nødvendige årsakssammenheng med Kreditkassens tap.

Etter dette blir min konklusjon at DnB som arbeidsgiver er erstatningsansvarlig overfor Kreditkassen - og dermed overfor Zurich Protector - for det tap som er lidt.  Det spørsmål som gjenstår, er om Kreditkassen likevel må bære en del av dette tapet etter regelen om skadelidtes medvirkning i skadeserstatningsloven § 5-1 nr. 1 første punktum.  Regelen lyder slik:

"Dersom den direkte skadelidte eller erstatningssøkeren har medvirket til skaden ved egen skyld, kan erstatningen settes ned eller falle bort for så vidt det er rimelig når en tar hensyn til atferden, og dens betydning for at skaden skjedde, omfanget av skaden og forholdene ellers."

Det følger av § 5-1 nr. 3, og er ikke omtvistet i saken, at Kreditkassen som skadelidt skal identifiseres med sine ansatte, slik at uaktsomhet hos en ansatt tillegges organisasjonen.

Da giroen på 17,2 millioner kroner passerte kontrollen i Kreditkassen, ble flere forhold oversett.  Etter regelverket i Kreditkassen skulle en giro avlevert i ekspedisjonens girokasse undergis både en dekningskontroll og en underskriftskontroll.  Den aktuelle giroen skulle ikke sluppet gjennom denne kontrollen.  For det første var giroen trukket på en konto som ikke kunne belastes - det var simpelthen ingen som hadde trekkfullmakt til vedkommende konto.  For det annet hadde de to UNI Storebrand-ansatte hvis navn var brukt på giroen ikke underskriftsfullmakt for noen UNI Storebrand-konto.  Deres navnetrekk fantes altså ikke i tilknytning til noen konto.  For det tredje atskilte giroen seg på flere måter fra de giroer som var utferdiget av UNI Storebrand på normal måte, blant annet var UNI Storebrand stavet "UNI Storebrann".

Under hensyn til det beløp giroen gjaldt, er det samlet sett utvist en grov skjødesløshet ved kontrollen.  Denne kontrollfunksjonen er av stor viktighet.  Etterpå går giroen til BBS der den blir maskinelt behandlet, og Kreditkassen mister således kontroll med hva som deretter skjer.  Det er ikke tvilsomt at Kreditkassen gjennom den skjødesløse kontrollen har medvirket til skaden ved egen skyld.  Dette har hatt vesentlig betydning for at skade oppsto.  I den grad den manglende kontroll skyldes at tre personer skulle kontrollere de 5000-10.000 giroer som kom inn pr. dag, representerer dette en organisasjonsmessig feildisponering som Kreditkassen selv må ta ansvar for.

Når det gjelder hvilken vekt den manglende kontroll skal tillegges ved erstatningsutmålingen, har jeg ikke grunnlag for å fravike den fordeling de tidligere retter har kommet til.

Etter dette vil lagmannsrettens dom bli stadfestet..
Rt 2000 253 Asfaltkantdommen

STIKKORD:
Erstatningsrett. Vegtrafikkrett. Erstatning etter ulykke på grunn av manglende skilting og veiforhold ved asfaltlegging. Arbeidsgiveransvar. Spørsmål om aktsomhetskravet ved vegvesenets virksomhet

SAMMENDRAG: 
Vegvesenet ble holdt ansvarlig for trafikkulykke der en motorsyklist omkom. Ulykken skjedde etter at veien var blitt åpnet igjen for trafikk etter asfaltarbeider. Det burde ha vært skiltet at veiforholdene var vanskelige, særlig på grunn av utførelsen av asfaltkanter. Dissens 3-2.

DOMMERE: 
 Skoghøy, Gussgard, Aasland. Mindretall: Utgård, Flock.

Dommar Utgård: Saka gjeld regresskrav frå Aktiv Forsikring AS mot staten etter at selskapet betalte ut skadebot etter ei trafikkulykke på E-16 der ein motorsyklist omkom. Spørsmålet er om personar som Statens Vegvesen svarer for, handla aktlaust ved asfaltlegging i køyrespora eller ved manglande skilting av risiko, og om dette i tilfelle var årsak til ulykka.

Fredag 5. august 1994 om lag klokka 15.30 var Nikolai B. Dahl og køyrekameraten Per Wangsfjord på veg nordover E-16 frå Sandvika til Hønefoss på kvar sin motorsykkel. Dei kom til Nes tunnel i Hole der det nyleg var lagt asfalt i hjulspora i den om lag 1300 meter lange tunnelen, noko som også var gjort på vegen etter tunnelen om lag 600 meter nordover. Rett før slutten av denne siste vegstrekninga miste Dahl kontrollen over motorsykkelen, velta og sklei over i motgåande køyrefelt der han støytte saman med ein personbil som var på veg sørover. Dahl døydde på staden av skadene han fekk i samanstøyten.

…

Etter ulykka betalte Aktiv skadebot til den etterlatne etter Dahl og til eigaren av bilen som motorsykkelen trefte. Forsikringsselskapet kravde så denne summen tilbakebetalt frå staten, i det Aktiv meinte at vegvesenet hadde handla aktlaust. Då staten ikkje godtok ansvar, tok Aktiv ut stemning ved Oslo byrett 27. februar1997.

…

Før eg går inn på partane sine syn, vil eg nemne at det ikkje er tvist om utmålinga av skadebota. Staten gjer ikkje gjeldande medverking frå Dahl. Staten godtek å hefte også for feil som måtte vere gjorde av entreprenøren og for anonyme eller kumulative feil hos vegvesenet. Det er også semje om at Aktiv har gått inn i dei skadelidne sine krav mot staten, og at Aktiv står i same posisjon som desse.

…

Eg går så over til å drøfte og ta standpunkt til dei faktiske og rettslege spørsmåla i saka.

Før eg går inn på dei konkrete innvendingane Aktiv har hatt mot vegvesenet sine handlingar, vil eg sjå på det grunnleggjande spørsmålet om kva norm for aktsemd som kan stillast opp i høve til vegvesenet etter lov om skadeserstatning 13. juni 1969 nr. 26 § 2-1 nr. 1 første punktum. Det heiter der:

"Arbeidsgiver svarer for skade som voldes forsettlig eller uaktsomt under arbeidstakers utføring av arbeid eller verv for arbeidsgiveren, idet hensyn tas til om de krav skadelidte med rimelighet kan stille til virksomheten eller tjenesten er tilsidesatt."

Spørsmålet er om det gjeld ei særleg mild norm for aktsemd for vegvesenet etter denne regelen. Eg har ikkje kunna sjå at dette spørsmålet tidlegare har vore framme for Høgsterett i høve til vegvesenet. Eg vil først gå gjennom ein del av førearbeida til skadeserstatningslova på dette punktet.

Komiteen til utredning av spørsmålet om Statens og kommunenes erstatningsansvar (desember 1958) drøfta ansvaret for vegvesenet og uttala mellom anna på side 9 at domstolane hadde lagt til grunn ei mild norm:

"Dette standpunkt karakteriseres ved at domstolene visstnok har vist betydelig varsomhet med å pålegge Staten erstatningsansvar, idet de har tatt hensyn til de store vanskeligheter veivesenet er stillet overfor både når det gjelder pengemidler og når det gjelder naturforhold o.l. Men domstolene har samtidig ikke veket tilbake for å gjøre Staten erstatningsansvarlig når de har funnet at det, alle omstendigheter tatt i betraktning, er gått frem på en klart uforsvarlig måte fra veivesenets side."

Komiteen viste til ein artikkel frå dåverande høgsterettsadvokat Hans M. Michelsen i Nordisk Forsikringstidsskrift 1952 s. 339 følgjande, der det står på side 343:

"Man kan etter dette slå fast at det trafikerende publikum må finne seg i de vanlige mangler og farer på norske veger som er en følge av landets beskaffenhet, årstidene, værforholdene og  bevilgningens knapphet, skader som følge av teleløsning eller frost, svake kanter, dårlige asfaltdekker o.s.v.. Derimot behøver man ikkje ta til takke med usedvanlige faremomenter. Man må ha lov til å stole på at man ikke blir lokket i feller. Slike skader må vegvesenet søke å varsle." Komiteen la til at ”de betraktninger man her presenteres for, gir utvilsomt uttrykk for en riktig vurdering av den foreliggende rettspraksis."

Spørsmålet om ei særleg norm vart omtala i Ot.prp.nr.48 (1965-1966) der det også vart sagt litt om på kva felt ein tenkte seg at det skulle vere ei særleg - låg - norm for aktsemd. Eg syner først til side 56 der det står:

"På en rekke områder av det offentliges virksomhet hvor en feil kan bevirke særlig store skader, har virksomheten mer eller mindre karakter av bistand eller service. Dette gjelder for det første i sjøfartsforhold, ... . Men også utenfor sjøfartsforhold møter man servicevirksomheter, både på landjorden og i luftfarten, jf. statens bilsakkyndige og veivesenet, de offentlige flyplasser (herunder trafikkontrollen o.l.), samt værvarslingstjenesten, Forbrukerrådet m.m.." 

Og i oppsummeringa side 79 heiter det mellom anna:

"Det vil etter departementets oppfatning ikke være rimelig at det statueres ansvar i ethvert tilfelle hvor det kan sies at en skade er voldt ved uaktsomhet. Dette gjelder særlig hvor det er tale om visse service-virksomheter, rednings- og bistandsytelser og rådgivningsvirksomhet av forskjellig slag."

Tirranna-dommen i Rt 1970 1154 gjaldt eit spørsmål om ansvar for Fyr- og merkevesenet i høve ein skade frå før skadeserstatningslova, men som også lagt til grunn av Viggo Hagstrøm: Offentligrettslig erstatningsansvar (1987) på side 396, må dommen vere dekkjande for rettstilstanden også etter lova. Eg siterer frå dommen på side 1156:

"Men en spesiell begrensning synes å være naturlig og riktig når det gjelder offentlig virksomhet som tar sikte på å bidra til å skape ferdsels- og trafikksikkerhet, slik som Fyr- og merkevesenet gjør det: Feil og forsømmelighet som skal kunne lede til rettslig ansvar, må fremtre som et betydningsfullt avvik fra den grad av trygghet for de sjøfarende som virksomheten tar sikte på å tilveiebringe."

Komitetilrådinga frå 1958 tok i drøftinga av ansvaret for fyr- og merkevesenet opp tilhøvet til forsikringar hos skadelidne. Det vert uttala på sidene 9-10 at "et helt ubegrenset culpaansvar ... ... ... i enkelte tilfelle kan tenkes å gå opp i meget høye beløp". Det vart vist til at det kan "i samsvar med gjeldende erstatningsrett, hevdes at den eller de som representerer et rent ekstraordinært risikoobjekt i en viss utstrekning selv bør søke vern mot mulige ulykker og tap."

Sjølv om svært store summar er meir aktuelt i sjøfarten enn i vegtrafikken, må det peikast på at vegtrafikken er eit felt der trafikantane må ha forsikring og der ei slik forsikring uansett må dekkje ein del former for ulykker og tap som skriv seg frå naturomstende og tilhøve ved vegane. Det vil då vere tale om ei avgrensing mellom dei skadane som naturleg bør dekkjast gjennom eksisterande forsikringsordningar og dei som bør dekkjast gjennom eit ansvar for vegvesenet.

Førearbeida gjev såleis klar støtte til at vegvesenet fell inn under dei områda der det var teke sikte på at det skulle gjelde ei mild norm for aktsemd. Eg kan ikkje sjå at det ligg føre omstende som tilseier at dette utgangspunktet er endra. Det generelle utgangspunktet om ei mild norm for visse typar offentlege tenester har også vore lagt til grunn i rettspraksis etter ikraftsetjinga av skadeserstatningslova, sjå Rt 1991 954 (reisegaranti). Fleire andre dommar har lagt til grunn at det finst ei slik mildare norm for visse rettsområde men har kome til at vilkåra ikkje har vore oppfylte i det konkrete tilfellet. Eg syner til Rt 1992 453 (furunkulose), Rt 1999 1517 (Selbusjøen) og dom av 8. desember 1999 (hjelpeverje), lnr. 86/1999.

Spørsmålet er korleis denne mildare norma skal utformast på vegvesenet sitt område. I førearbeida synest vanskelege naturtilhøve og avgrensa løyvingar å vere ei forklaring på bruk av ei slik mild norm. Der det er ytre rammevilkår som gjer at det finst risikofaktorar, er eg einig i at det ikkje utan vidare vil vere slik at vegvesenet vert ansvarleg for skade. Sjølv om risikoen ved ytre tilhøve ofte kan avhjelpast gjennom større løyvingar, vil det vere tale om ei samfunnsmessig prioritering som ikkje høver godt for rettsleg overprøving.

Karakteren av serviceverksemd vart også framheva i komiteinnstillinga frå 1958. Det synest likevel lite rimeleg at det er ei mild norm for aktsemd for alle spørsmål som gjeld vegvesenet. Først og fremst er vegtrafikken i dag svært omfattande, og den inneber mange store risikoar. Ikkje minst når det gjeld det arbeid som reint faktisk vert utført av vegvesenet, må det kunne stillast krav til dette. Der konsekvensane av feil er store, må dette vere med på å skjerpe krava. Det vil nok ofte vere eit skilje mellom forhold som vegvesenet direkte har skapt, og forhold som vegvesenet ikkje har forhindra. Eit slikt skilje må likevel sjåast ut frå at det ofte er slik at tilgjengelege løyvingar gjer at det må veljast løysingar som ikkje er dei beste, men som er dei løyvingane gjev rom for. Auka kvalitet på ei vegstrekning vil til dømes ofte ha som følgje at vedlikehald i det heile ikkje kan gjennomførast på andre strekningar. Det vil her dessutan måtte vere slik at når det er gjort ei fagmessig vurdering av risikomomenta og rette vedkomande har funne at ei ordning er forsvarleg, skal det mykje til før ei slik vurdering i ettertid vert sett til sides som aktlaus frå domstolane si side. Eg viser her til Nils Nygaard, Skade og ansvar (1992) side 431.

Eg går så over til å sjå på om vegvesenet har handla aktlaust ved val av metode for vedlikehald, ved utføring av vedlikehaldet, ved manglande kontroll av friksjon eller ved manglande skilting eller anna trafikkregulering.

Det er då først spørsmål om kva krav ein trafikant kan stille til ein veg. …

 …

Ut frå dette finn eg at spørsmålet er om det var uforsvarleg å setje vegen under trafikk utan skilting.

…

Eg kan ikkje sjå at det er grunnlag for å seie at det her vart handla uforsvarleg. Det var skilta for steinsprut, noko som kom av at det låg igjen restar frå asfaltarbeidet. Også elles var det tydeleg at det var nylagd asfalt. Og i den samanheng måtte skiltoppsynsmannen kunne gå ut frå at det er allment kjent at nylagd asfalt kan vere glatt. Skiltoppsynsmannen måtte også kunne rekne med at det er kjent at nylagt asfalt kan ha ekstra glatte parti. Trafikantane måtte også forventast å vere merksame på at det kan vere ulik friksjon på gammal og på ny asfalt.

Det som kan skape ein viss tvil er at det var kantar på mellom 1 og 2 centimeter, i alle høve på deler av strekninga. Sjølv om verknaden av kantfresinga inne i tunnelen er uklar, er det på det reine at det skulle fresast utanfor tunnelen. Det var arbeid som stod igjen, og det må då kunne byggjast på at vegvesenet meinte at denne fresinga hadde ein funksjon. Eg har likevel noko vanskeleg for å sjå dette annleis enn at kanten var tydeleg for ein motorsykkelførar, og at eit skilt ut frå dette ikkje ville ha gjeve meir informasjon. At ein kant inneber ein risiko for ein tohjuling, må kunne reknast som kjent.

Så lenge tenestemannen har her teke sitt standpunkt ut frå ei samvitsfull vurdering på det aktuelle tidspunktet og på den aktuelle staden, vil det her måtte vere eit spelerom for ei fagleg vurdering. Det vil lett representere etterpåklokskap om ein i ettertid kjem til at det her kunne vore gjort ei anna vurdering. På dette punktet ser eg heller ikkje noko grunnlag for ei streng norm for aktsemd. I mi vurdering kjem det også inn at det ofte vil vere tilfelle som må kunne kallast hendelege uhell eller der ver- eller naturtilhøve er årsak til ulykker. Det vil i slike samanhengar representere ein risiko å vere trafikant, og eg meiner då at vegvesenet sine handlingar i alle tilfelle ikkje inneber noko nemnande avvik frå den risiko ein trafikant har i slike samanhengar. Etter mitt syn er det då også meir naturleg at den aktuelle skaden vert fanga opp av forsikringsordningane for køyrety enn at den skal dekkjast som driftskostnad for vegvesenet.

Etter mitt syn må det leggjast til grunn at dei vanskelege køyreforholda på strekninga etter tunnelen var årsak til ulykka. Det er ikkje mogeleg å seie noko nærare om grunnen, men det er mest sannsynleg at det har vore ein kombinasjon av at det var svært glatt og at det var langsgåande asfaltkantar. Ut frå mitt resultat med omsyn til aktløyse treng eg ikkje å gå inn på om det kan leggjast til grunn at det var årsakssamanheng mellom ulykka og dei omstenda som er gjort gjeldande å vere aktlause; eller sagt på ein anna måte, om ein annan handlemåte frå vegvesenet ville ha hindra ulykka.

Eg har etter dette kome til at det ikkje er grunnlag for ansvar for staten, og at lagmannsrettens dom då må stadfestast.

Då eg ut frå rådlegginga veit at eg er i mindretal, formar eg ikkje utkast til konklusjon.

Dommer Skoghøy: Jeg er kommet til at anken fra Aktiv Forsikring AS må tas til følge.

Som førstvoterende påpeker, er det både i forarbeidene til skadeserstatningsloven og i rettspraksis forutsatt at det for visse former for offentlig kontroll-, bistands- eller servicevirksomhet skal anvendes en mildere aktsomhetsnorm enn den som følger av de alminnelige regler om arbeidsgiveransvar. Etter min oppfatning kan dette imidlertid ikke gjelde for alle former for offentlig kontroll-, bistands- og servicevirksomhet. Det som etter skadeserstatningsloven § 2-1 nr. 1 er avgjørende for hvilke aktsomhetskrav som skal stilles, er hvilke "krav skadelidte med rimelighet kan stille til virksomheten eller tjenesten". En stor del av den virksomhet som det offentlige driver, kan betegnes som kontroll-, bistands- eller servicevirksomhet. I flere saker om erstatning for skade som er voldt ved offentlig virksomhet av denne karakter, har Høyesterett lagt til grunn at det ikke kunne gjelde noen mildere aktsomhetsnorm, se for eksempel Rt 1992 453 (furunkulose), Rt 1999 1517 (Selbusjøen) og [Rt 1999 1903] (hjelpeverge). Når Høyesterett for enkelte former for offentlig kontroll-, bistands- eller servicevirksomhet har anvendt en mildere aktsomhetsnorm, er det på grunnlag av en vurdering av hvilke krav som med rimelighet kan stilles til virksomheten eller tjenesten. Ved denne vurderingen må det blant annet tas hensyn til hvilken skaderisiko som generelt gjelder på vedkommende område, hvilke økonomiske ressurser som står til myndighetens rådighet, arten av de skadede interesser og hvilke muligheter skadelidte har til å forsikre seg mot skade. Det at det dreier seg om en offentlig kontroll-, service- eller bistandsvirksomhet, er i seg selv ikke et tilstrekkelig argument for at det skal anvendes en mildere aktsomhetsnorm.

I teorien er det blitt fremholdt at det ved vurderingen av om det for en offentlig kontroll-, bistands- og servicevirksomhet skal anvendes en mildere aktsomhetsnorm, må skilles mellom skader som skyldes unnlatelse av å forebygge eller avverge skader fra en skaderisiko som truer fra naturens side eller som er skapt av andre, og skader som skyldes aktive handlinger fra det offentliges egen side, se for eksempel Hagstrøm: Offentligrettslig erstatningsansvar (1987), side 389 ff. Jeg er enig i at det må foretas en slik sondring. Det er særlig for unnlatelse av å forebygge eller avverge skader fra en skaderisiko som truer fra naturens side eller som er skapt av andre, at det for enkelte former for offentlig kontroll-, bistands- og servicevirksomhet kan være grunn til å anvende en mildere aktsomhetsnorm. For skader som skyldes aktive handlinger fra det offentliges side, må i alminnelighet vanlige aktsomhetskrav gjelde.

Etter dette går jeg over til å vurdere om det kan gjøres erstatningsansvar gjeldende mot staten i anledning av den ulykke Nikolai B. Dahl ble utsatt for.

Som førstvoterende fremholder, må det etter bevisførselen legges til grunn at det mellom de nylagte sporfyllingene og vegbanen for øvrig i alle fall på deler av den vegstrekning hvor ulykken fant sted, var asfaltkanter på mellom 1 og 2 centimeter. Etter min mening må dette anses som hovedårsaken til ulykken. I tillegg kommer at den nylagte asfalten til dels var svært glatt. Når ulykken således kan tilbakeføres til aktive handlinger fra vegvesenets side, finner jeg det ikke nødvendig å gå inn på om det for deler av vegvesenets virksomhet må anvendes en mildere aktsomhetsnorm. I denne saken må etter mitt syn vanlige aktsomhetskrav gjelde.

Jeg er kommet til at det foreligger erstatningsbetingende uaktsomhet fra vegvesenets side.

Jeg er enig med førstvoterende i at det ikke kan anses som uforsvarlig å legge sporfyllinger uten traufresing, og selv om støpeasfalt kan bli svært glatt, kan heller ikke materialvalget eller det at det ikke ble foretatt bedre avstrøing, i seg selv anses uforsvarlig. Heller ikke finner jeg grunnlag for å bebreide staten for at vegen ble åpnet for trafikk før asfaltkantene utenfor tunnelen var blitt freset. Når jeg har kommet til at det foreligger erstatningsbetingende uaktsomhet, er det fordi det etter min oppfatning burde ha vært satt opp fareskilt for langsgående asfaltkanter og/ eller for glatt veg ved våt vegbane.

Etter skiltforskriften § 3 nr. 1 skal fareskilt "fortrinnsvis" nyttes i tilfeller "hvor faren er vanskelig å oppfatte i tide av en fører som ferdes med nødvendig aktsomhet, eller hvor faren er vesentlig større enn han må forvente". Det at det var foretatt sporfyllinger, var noe alle vegfarende måtte se, og at det ved sporfylling kan oppstå asfaltkanter, må vegfarende være forberedt på. Forholdet var imidlertid her at det inne i tunnelen var foretatt fresing av asfaltkantene, og for vegfarende vil det da komme som en overraskelse at det ikke var foretatt kantfresing utenfor tunnelen. Etter planen skulle det også foretas kantfresing utenfor tunnelen, men dette arbeidet var utsatt til over helgen.

I tillegg til at det utenfor tunnelen var asfaltkanter på opptil 1-2 centimeter, må det etter bevisførselen legges til grunn at i alle fall enkelte partier av den nylagte asfalten var svært glatt på det tidspunkt ulykken skjedde. Mest sannsynlig skyldtes dette en kombinasjon av den asfalttype som var valgt (støpeasfalt), at avstrøingen var noe mangelfull, og nedbør. Det at nylagt asfalt kan bli glatt ved nedbør, er kjent. Dette gjelder særlig for støpeasfalt dersom det ikke er foretatt tilfredsstillende avstrøing. Etter min oppfatning burde vegvesenet ha innsett at de høye asfaltkantene i en slik situasjon innebar et ekstra faremoment, spesielt for motorsyklister, og sørget for at trafikkantene ble gjort oppmerksom på dette.

Fra statens side har det vært hevdet at den fresing av asfaltkantene som var foretatt inne i tunnelen, hadde liten funksjon, og at det ikke var noen vesentlig forskjell på kjøreforholdene i og utenfor tunnelen. Etter min oppfatning må det legges til grunn at kjøreforholdene utenfor tunnelen må ha vært vesentlig dårligere enn inne i tunnelen. Jeg viser her til at også Dahls kjørekamerat, Per Wangsfjord, holdt på å velte, og at det dagen etter skjedde en ny motorsykkelulykke på samme sted. Etter denne ulykken ble det ved utgangen fra tunnelen satt opp fareskilt for glatt veg ved våt vegbane, og uken etter ble på hele den strekning utenfor tunnelen hvor det hadde vært lagt sporfyllinger, lagt heldekkende asfalt, mens det ikke ble gjort noe med de asfaltarbeider som var utført inne i tunnelen. Dette viser at det må ha vært forskjell på kjøreforholdene i og utenfor tunnelen. Hvor meget av dette som skyldes at det inne i tunnelen var foretatt fresing av asfaltkantene, og hvor meget som skyldes at sporfyllingene utenfor tunnelen ble glatte på grunn av nedbør, finner jeg det vanskelig å ha noen sikker formening om. Jeg finner imidlertid at det må ha formodningen mot seg at vegentreprenøren skal ha foretatt kantfresing inne i tunnelen dersom dette ikke hadde noen funksjon.

Etter min oppfatning må det etter dette legges til grunn at det ved utgangen av tunnelen burde ha vært satt opp fareskilt for langsgående asfaltkanter og/ eller for glatt veg ved våt vegbane. Når dette ikke ble gjort, finner jeg at det er grunnlag for ansvar for staten etter skadeserstatningsloven § 2-1. Siden arbeidsgiveransvaret ikke bare omfatter feil fra identifiserte arbeidstakere, men også anonyme og kumulative feil, og staten har akseptert at den også hefter for feil som er begått av vegentreprenøren, finner jeg ikke grunn til å gå inn på hvem som burde ha sørget for at det ble satt opp skilt.

Etter dette går jeg over til å behandle spørsmålet om det foreligger årsakssammenheng mellom den erstatningsbetingende uaktsomhet som staten hefter for, og den inntrådte skade.

Som nevnt må hovedårsaken til ulykken etter min oppfatning ha vært at det mellom de nylagte sporfyllingene og vegbanen for øvrig var asfaltkanter på opptil 1-2 centimeter. I tillegg kommer at den nylagte asfalten til dels var svært glatt.

Fra statens side er det anført at det var satt opp skilt for steinsprut, og at det ikke foreligger overvekt av sannsynlighet for at ulykken ville ha vært unngått om det i tillegg hadde vært satt opp skilt for langsgående asfaltkanter og/ eller glatt veg ved våt vegbane. Dette er jeg ikke enig i.

Fartsgrensen på den strekning hvor ulykken fant sted, er 90 km/ t. Etter bevisførselen finner jeg å måtte legge til grunn at Dahl på ulykkestidspunktet holdt en fart på 60-70 km/ t. Dette viser at han har tatt hensyn til de faremomenter som var varslet, og som han ut fra de kunnskaper han hadde om vegbanens tilstand, måtte være forberedt på. Dersom det i tillegg hadde vært satt opp skilt for langsgående asfaltkanter og/ eller glatt veg ved våt vegbane, ville han mest sannsynlig ha redusert farten ytterligere. Hvis farten hadde vært lavere, ville han sannsynligvis ha klart å mestre de vanskelige kjøreforholdene, og ulykken ville i så fall ha vært unngått. Konklusjonen må da bli at det er årsakssammenheng mellom den erstatningsbetingende uaktsomhet som staten hefter for, og den inntrådte skade.

Vilkårene for erstatning er etter dette til stede.

Rt 2000 1991 Strynefjell I

STIKKORD: 
Erstatningsrett. Erstatning for fall i alpinbakke. Skadelidtes medvirkning.

SAMMENDRAG: 
Skiheisfirma ble kjent erstatningsansvarlig for fall i preparert bakke like ovenfor det ordinære anlegget, jfr. skadeserstatningsloven § 2-1. Et spesielt vanskelig punkt i bakken burde vært varslet, eller det burde vært iverksatt andre sikringstiltak. - Skadelidte måtte selv bære en tredjedel av ansvaret. Hun burde straks ha redusert farten da hun ikke så klart fordi hun fikk tårer i øynene, men fortsatte over den uforsvarlige hengekanten i en ikke ubetydelig fart.

DOMMERE: 
Gussgard, Stang Lund, Frisak, Flock, Smith. (Enstemmig.)

Dommer Gussgard: Saken gjelder krav om erstatning for personskade oppstått i en preparert bakke for alpinkjøring i fjellet.

Stryn Skiheiser AS søkte 28. mars 1996 Stryn kommune om tillatelse til å kjøre opp en løype i området Steindalen - Småeggene for perioden 30. mars til 8. april. Søknaden dekket påsken dette året. Det var snømangel i den ordinære bakken lenger nede, og selskapet ønsket å gi publikum et tilbud om å komme opp i høyfjellet for kjøring i en preparert bakke. Kommunen ga dispensasjon fra lov av 10. juni 1977 om motorferdsel i utmark og vassdrag for oppkjøring av løyper, men ikke for snørekjøring.

Den 2. april 1996 kjørte A og hennes samboer slalåm i alpinanlegget til Stryn Skiheiser AS. Ut på dagen ble de klar over at anleggseieren tilbød snørekjøring etter en prepareringsmaskin oppover i fjellet, mot betaling av kr 50 pr. person. De benyttet seg av tilbudet. De kunne da kjøre ned igjen i en trase som var preparert gjennom noen dager til ca 12 meters bredde, eller velge å kjøre i løssnøen.

På vei nedover kjørte A først et stykke i løssnøen, men da snøen dels var råtten, kjørte hun inn i løypetraseen. Da hun var kommet et stykke nedover, falt hun. Det er omstridt om hun falt og skled inn i en stein som lå like utenfor det preparerte partiet, eller om hun kjørte på steinen og falt. Hun pådro seg en alvorlig bruddskade i ryggen. Hennes medisinske og ervervsmessige invaliditetsgrad er ikke endelig fastslått. Det er opplyst at hun i dag har problemer med å gå, men at hun går uten krykker.

Stryn Skiheiser AS var forsikret i Storebrand Skadeforsikring AS. Forsikringsselskapet erkjente sin plikt til å dekke hennes økonomiske tap dersom forsikringstakeren var ansvarlig etter vanlig erstatningsrett, men selskapet bestred at slikt ansvar forelå.

A anla sak mot Storebrand Skadeforsikring AS ved Oslo byrett med krav om fastsettelsesdom for selskapets ansvar. Byretten fant at anleggseieren hadde utvist erstatningsbetingende uaktsomhet ved ikke å fjerne den risiko steinen utgjorde, men at A hadde et medvirkningsansvar. …

Storebrand Skadeforsikring AS påanket dommen. Borgarting lagmannsrett fant ikke at det var noe å bebreide anleggseieren, og at det heller ikke var grunnlag for objektivt ansvar. …

…

Mitt syn på saken:

Jeg er kommet til at anken må tas til følge slik at Storebrand Skadeforsikring AS anses erstatningsansvarlig for to tredjedeler av det tap A har lidt som følge av ulykken, mens hun selv må bære en tredjedel av tapet som følge av medvirkning.

Det har vært gjort til et hovedpunkt under ankeforhandlingen hvorvidt de sikkerhetskrav som er oppstilt i de veiledende bransjenormene utarbeidet av Norske Skiheisers Forening, gjaldt for den midlertidig opparbeidete bakken. Slike alminnelig aksepterte normer vil normalt ha betydning for vurderingen av hvilke krav som kan stilles til virksomheten, jf. skadeserstatningsloven § 2-1.

Det er ikke omstridt at A kjørte i en bakke som var tilrettelagt for alpinkjøring, men det var ikke et ordinært alpinanlegg. Det dreide seg om en trase som var opparbeidet i fjellet i ca 12 meters bredde. Den var anlagt på grunn av dårlige snøforhold lenger nede og skulle bare bestå i noen dager. Etter min mening kan en ikke stille de samme strenge krav til opparbeidelse, sikring og drift av en slik bakke som til et permanent anlegg. Personer som brukte den aktuelle bakken, måtte være klar over dens noe provisoriske karakter. Alt fra start ville de se at den ikke hadde noen sidemarkering, og at det heller ikke var opplysninger om vanskelighetsgrad. Slike sikkerhetstiltak er anbefalt i bransjenormene.

Selv om disse normene ikke gis direkte anvendelse, må det generelt kreves at en alpinbakke som tilbys på kommersiell basis, tilfredsstiller strenge aktsomhetskrav. At alpinkjøring er blitt en folkesport i Norge, må få konsekvenser for aktsomhetsvurderingen. Bakkene oppsøkes av folk med ulike ferdigheter. Det er av varierende årsaker et stort skadepotensiale i slike bakker. Anleggseieren må sørge for å redusere risikoen innen rimelighetens grenser, hensett til forholdene på stedet, kostnadene ved sikringstiltak, og til alpinsportens egenart som en sport der fart er et sentralt element.

Skadepotensialet knytter seg i første rekke til utøvernes egen adferd, og det må kreves at de utviser en høy grad av aktsomhet. Men de må kunne forvente at de ikke møter ekstraordinære risikomomenter uten forvarsel. Dersom varsel ikke kan anses tilstrekkelig, må risikomomentet fjernes, eller det må foretas en spesiell sikring av stedet for å avverge ulykker.

Når det så gjelder vår sak, vil jeg først bemerke at opplysningene om forholdene på stedet og om hva som skjedde, gir et noe uklart bilde når det gjelder viktige detaljer. Verken byretten eller lagmannsretten var på befaring. Befaring kunne heller ikke avklart forhold av betydning den dagen ulykken skjedde. Det er fremlagt noen fotografier tatt to-tre dager etter ulykken av far til skadelidtes samboer. Fotografiene har imidlertid ingen bevisverdi når det gjelder vurderingen av helningsvinkler, avstander eller av om A kjørte mot en markant bakketopp. Det foreligger heller ikke forklaringer i saken fra uavhengige vitner om forholdene på stedet på ulykkestidspunktet.

Ved ulykker i alpinanlegg vil det ofte være vanskelig å fastslå i ettertid hva som førte til skadene, blant annet fordi snøforholdene kan endre seg raskt og variere fra år til år. Alt etter omstendighetene kan det være grunn til å kreve at anleggseieren søker å sikre bevis for forholdene på ulykkesstedet dersom vedkommende mener å være uten ansvar for skaden. Slik bevissituasjonen er i vår sak, anser jeg det imidlertid ikke nødvendig å gå nærmere inn på bevisbyrdespørsmål.

Ut fra de forklaringer som ble gitt, har lagmannsretten lagt til grunn at ulykkesstedet var "et kritisk punkt i en ellers oversiktlig og relativt lett trase". Det er videre lagt til grunn at det dreide seg om et heng, at traseen gjorde en venstresving der henget startet, og at steinen ikke var synlig før de som kjørte var på hengkanten. Det var opplyst for lagmannsretten at steinen lå fra 5-20 meter fra hengkanten, nær traseen, men ikke i denne. Traseen var beskrevet som noe smalere her enn ellers, men bakken nedover henget var ikke betegnet som spesielt vanskelig.

Det bevismaterialet som Høyesterett har fått, gir etter min vurdering det samme bildet. Når det gjelder avstanden fra steinen til den preparerte løypa, legger jeg til grunn at den var ca 0,5 - 1 meter.

Jeg bygger da særlig på en skriftlig forklaring for Høyesterett fra føreren av prepareringsmaskinen ulykkesdagen. Han har forklart at det var preparert inn til steinen, noe som i praksis betydde en slik avstand fordi maskinen kunne bli skadet dersom en kjørte nærmere.

Som lagmannsretten ser jeg det slik at overgangen til henget fremsto som et kritisk punkt. Fra å være enkel og oversiktlig, gikk traseen plutselig over i et heng samtidig som den gjorde en ikke ubetydelig sving, angitt til ca 30-40 grader. Forholdene kunne lett medføre at de som kjørte - og her må en som nevnt regne med stor variasjon i ferdigheter - kunne bli overrasket slik at det kunne oppstå en farlig situasjon dersom skiløperen som følge av fart, ubalanse e.l. fortsatte rett frem. Jeg bemerker at ved anlegg av bakker som dette, må det tas hensyn til at siktforholdene i fjellet varierer betydelig etter været.

Etter min mening var kombinasjonen av heng, sving og stein like inntil traseen så vidt vanskelig når situasjonen kom overraskende, at det må anses uaktsomt at det ikke var iverksatt varsling eller andre sikringstiltak. Med stein så nær løypa kunne et fall få alvorlige konsekvenser. Stedet kunne enkelt vært sikret uten nevneverdige omkostninger, for eksempel ved sidemerking eller varsling på annen måte.

A har forklart at hun fikk tårer i øynene og hadde vanskelig for å se da hun nærmet seg hengkanten. Jeg forstår det slik at hun oppfattet denne, men at hun verken så bakken nedenfor eller svingen mot venstre. Hun kom i villrede om hvor hun skulle kjøre videre.

Jeg finner det ikke tvilsomt at det foreligger både faktisk og rettslig relevant årsakssammenheng mellom manglende sikringstiltak og skaden. Selv om A må anses å ha medvirket til skaden, legger jeg til grunn at ulykken først og fremst skyldtes at de vanskelige forholdene kom uten forvarsel på et sted der en stor stein lå svært nær traseen uten sikring. Jeg tilføyer at den ulovlige snørekjøringen ikke kan ha noen betydning for spørsmålet om erstatningsansvar for anleggseieren.

Ved bedømmelsen av As eget forhold, viser jeg til at hun kjørte i en løype i fjellet som var ukjent for henne, og hun var klar over at det var vanskelig å se terrengforholdene på grunn av flatt lys. Dette tilsier allerede i utgangspunktet økt aktsomhet, særlig ved å avpasse farten etter forholdene og egne ferdigheter. At hun ikke straks reduserte farten da hun ikke så klart på grunn av tårer i øynene, og at hun fortsatte over den uoversiktlige hengkanten med en ikke ubetydelig fart, må føre til at hun anses å ha medvirket til skaden, jf. skadeserstatningsloven § 5-1. Jeg er kommet til at hun må bære en tredjedel av sitt økonomiske tap.

Ut fra det resultat jeg er kommet til, er det unødvendig å gå inn på spørsmålet om objektivt ansvar.

Saken er dels vunnet, dels tapt, og omkostningsspørsmålet skal avgjøres etter tvistemålsloven § 174. A har vunnet frem for en vesentlig del av sitt krav. Hun har hatt fri sakførsel for byretten og lagmannsretten, og betinget fri sakførsel for Høyesterett. Jeg finner at Storebrand Skadeforsikring AS bør dekke to tredjedeler av statens og As omkostninger for alle retter, jf. § 174 annet ledd. Ut fra omkostningsoppgaven settes beløpet inkludert utgifter samlet til kr 216.678. Av dette skal kr 159.766 betales til A, mens kr 56.912 skal betales til staten ved Justisdepartementet.

Jeg stemmer for denne dom:

1. Storebrand Skadeforsikring AS er erstatningsansvarlig for to tredjedeler av det tap A har lidt som følge av ulykken 2. april 1996.

…

Rt 2001 1221 Strynefjell II

STIKKORD: 
Skyldvurdering ved arbeidsgiveransvar  

SAMMENDRAG: 
Saken gjelder spørsmål om erstatningsansvar for et alpinanlegg i forbindelse med en skiulykke utenfor preparert løype. 

DOMMERE: 
Bruzelius, Tjomsland, Aasland, Lund, Smith. (Enstemmig)

Dommer Bruzelius: Saken gjelder spørsmål om erstatningsansvar for et alpinanlegg i forbindelse med en skiulykke utenfor preparert løype. 

Lørdag 18. august 1990 besøkte Anne Hedevig Ly skianlegget til Strynefjellet Sommarski AS sammen med noen venner. Under skiløpingen falt hun ned i en sprekk i snødekket. Sprekken var fire til seks meter dyp, og i bunnen var det bart fjell. I fallet slo hun hodet mot en stein og ble alvorlig skadet. 

Anlegget er et sommerskianlegg som ligger i tilknytning til Tystigbreen langs den gamle Strynefjellveien. Det er åpent fra mai til månedskiftet august/september. Fra parkeringsområdet ca 1050 meter over havet går det en stolheis opp til breen ca 1350 meter over havet. Derfra går det på selve breen et heistrekk opp til anleggets toppunkt ca 1550 meter over havet. På begge sider av bretrekket er det preparerte nedfarter. Mellom parkeringsområdet og bretrekket er det en preparert, smal, sikksakkformet trasé som benyttes som transportveg for prepareringsmaskinen, men som også kan benyttes til nedfart. 

Skadestedet lå mellom parkeringsområdet og breen. I dette området er snøforholdene sterkt varierende gjennom sesongen på grunn av snøsmelting i løpet av sommeren. Ved normale forhold vil området bli bart for snø i løpet av sesongen. I 1990 var det usedvanlig mye snø, og området ble benyttet til nedfart gjennom hele sesongen. Snøsprekken som Ly falt ned i, hadde oppstått i løpet av sommeren, og var sannsynligvis forårsaket av glidning i snøen på grunn av terrengets helling. Det var satt opp et blågrønt markeringsnett i halvmåneform ca 20 meter ovenfor sprekken. Nettets funksjon var å varsle publikum om faren, og det var ikke innrettet på å hindre en skiløper fra å skli ned i sprekken. Snøsprekkens beliggenhet lar seg ikke påvise nøyaktig i ettertid, og partene er i noen grad uenige om plasseringen i forhold til alpinanlegget. Det er også uenighet om hvor bratt terrenget var på ulykkesstedet under de rådende snøforholdene. 

Anne Hedevig Ly og en venn var på vei ned fra breen til parkeringsområdet for å hente nistepakken da ulykken skjedde. Hun benyttet en nedfart som gikk vest for bretrekket og det preparerte området på breen. Mellom breen og bakken ovenfor parkeringsområdet må man passere en morenerygg. Snøsprekken lå i tilknytning til denne overgangen. For å unngå nettet måtte Ly foreta en høyresving. Hun mistet balansen i forbindelse med svingen og falt på oversiden av snøsprekken og gled nedover, og inn i nettet. Dette løsnet og fulgte med henne, hvoretter hun skled ned i sprekken. 

Strynefjellet Sommarski AS var ansvarsforsikret i UNI Storebrand Skadeforsikring AS som utbetalte erstatning til Ly inntil forsikringens beløpsgrense på 2.000.000 kroner. 

Ved stevning av 20. juni 1997 til Nordfjord herredsrett anla Anne Hedevig Ly søksmål mot Strynefjellet Sommarski AS. Hun gjorde gjeldende krav om erstatning for tap ut over forsikringens beløpsgrense oppad begrenset til 2.400.000 kroner. Strynefjellet Sommarski AS erkjente ikke erstatningsansvar. …

Mitt syn på saken: 

Det rettslige utgangspunkt for et uaktsomhetsansvar for anleggseier er skadeserstatningsloven § 2-1 nr. 1 første punktum hvoretter en arbeidsgiver svarer for skade ”som voldes forsettlig eller uaktsomt under arbeidstakers utføring av arbeid eller verv for arbeidsgiveren, idet hensyn tas til om de krav skadelidte med rimelighet kan stille til virksomheten eller tjenesten, er tilsidesatt”. I Rt 2000 1991, som gjaldt spørsmålet om erstatningsansvar for fall i preparert bakke like ovenfor det ordinære anlegget, uttaler førstvoterende på side 1994, at det generelt må kreves at en alpinbakke som tilbys på kommersiell basis, tilfredsstiller strenge aktsomhetskrav. Det heter deretter: 

” ...At alpinkjøring er blitt en folkesport i Norge, må få konsekvenser for aktsomhetsvurderingen. Bakkene oppsøkes av folk med ulike ferdigheter. Det er av varierende årsaker et stort skadepotensiale i slike bakker. Anleggseieren må sørge for å redusere risikoen innen rimelighetens grenser, hensett til forholdene på stedet, kostnadene ved sikringstiltak, og til alpinsportens egenart som en sport der fart er et sentralt element.  

Skadepotensialet knytter seg i første rekke til utøvernes egen adferd, og det må kreves at de utviser en høy grad av aktsomhet. Men de må kunne forvente at de ikke møter ekstraordinære risikomomenter uten forvarsel. Dersom varsel ikke kan anses tilstrekkelig, må risikomomentet fjernes, eller det må foretas en spesiell sikring av stedet for å avverge ulykker.”

Jeg er enig i dette, men som fremhevet av førstvoterende på side 1994, må kravene til omfanget av anleggseiers plikt til å redusere risikoen ses i relasjon til forholdene på skadestedet. Anleggseier kan ikke ha samme plikt til å fjerne og/eller redusere risikomomenter utenfor som i preparert område. 

Ankemotparten har anført at Norske Skiheisers Forenings bransjenormer for anlegg og drift av alpinanlegg får anvendelse i saken. Jeg er enig i at alminnelig aksepterte bransjenormer normalt vil ha betydning for vurderingen av hvilke krav som kan stilles til virksomheten, jf. skadeserstatningsloven § 2-1, men finner ut fra de nærmere omstendigheter i saken at disse normene har liten betydning for vurderingen av aktsomhetskravet. 

Det er ikke omtvistet at det i 1990 var uvanlig mye snø i anlegget, og at den aktuelle nedfarten kunne brukes hele sesongen. Partene har imidlertid for Høyesterett vært uenige om den eksakte ruten Ly og hennes venn benyttet, og om plasseringen av snøsprekken. Avstanden mellom de av partene angitte skadesteder er ca 50 meter. For min vurdering av om anleggseier er ansvarlig for skaden, spiller det imidlertid ingen rolle om Ly og hennes venn benyttet en rute langs kanten av brebassenget eller om de fulgte ryggen noe høyere opp. Jeg kan heller ikke se at snøsprekkens eksakte plassering er av betydning. 

Strynefjellet Sommarski AS har anført at traseen fra toppen av bretrekket ned til parkeringsområdet går utenfor preparert område, men aksepterer at selskapet pliktet å varsle om snøsprekken. Oppsettingen av et markeringsnett ovenfor sprekken var imidlertid et tilfredsstillende varsel om faremomentet. Det er ikke mulig å eliminere en slik snøsprekk. Ly har fremhevet at hun ikke kjørte off-piste, men benyttet det som fremsto som en naturlig nedfart, og at ytterkantene til det preparerte området ikke var merket slik at grensene for dette fremsto som uklare. 

Jeg konstaterer at det for Høyesterett er enighet om at Ly og hennes venn valgte en trasé som benyttes av et ikke ubetydelig antall av anleggets brukere så lenge det er snø i den nedre bakken. Det er også enighet om at Ly og vennen fulgte i oppkjørte skispor. Jeg slutter meg på dette punkt til lagmannsretten, som etter befaring og på grunnlag av de forklaringer som ble gitt, konkluderte med at 

”den traseen den ankende part (Ly) valgte, både for publikum generelt og for den ankende part, har fremstått som en naturlig del av det området som var ment for alminnelig nedfart ”.

Jeg finner det etter dette ikke nødvendig å vurdere om kjøringen fant sted off-piste, men mener at det må fremstå som klart for de som benytter denne traseen, at de beveger seg utenfor preparert område, og at de må utvise en høy grad av aktsomhet. Ut fra de opplysninger som er gitt av Ly og hennes venn om deres kjøring frem til skadestedet, kan jeg imidlertid ikke se at det er noe å bebreide Ly for. 

Anleggseier aksepterer - med rette - at anlegget pliktet å varsle om snøsprekken. Spørsmålet i saken blir da hvilke krav utøverne kan stille til virksomheten når det gjelder varsel om et slikt faremoment, jf. skadeserstatningsloven § 2-1. 

Da snøsprekken oppsto sommeren 1990, satte anleggseier opp et markeringsnett i overkant av sprekken for å varsle skiløpere om faren slik at de svingte tidsnok til høyre. Det er opplyst at nettet ble kontrollert daglig. Forekomsten av snøsprekken indikerer at det på dette stedet dreier seg om et brattere parti, og at en snøsprekk her innebærer et større faremoment. 

Jeg går så over til å drøfte dels det tiltak som ble gjennomført, og dels om anleggseier kan bebreides for ikke å ha iverksatt andre tiltak for å varsle det risikomoment en snøsprekk representerer i tilknytning til en trasé som benyttes av en ikke ubetydelig andel av anleggets brukere. 

Den ankende part har pekt på at utøvere som kjører utenfor preparert område, aksepterer en risiko. Jeg er ikke uenig i at skiløping utenfor alpinanlegg som hovedregel skjer på eget ansvar. Snøsprekken oppsto imidlertid, som nevnt, i tilknytning til en trasé som fremstår som en naturlig, alminnelig nedfart, og anleggseier har da plikt til å redusere risikoen innen rimelighetens grenser. 

Etter mitt syn tilsier ikke opplysningene i saken at det var uaktsomt av anleggseier ikke å sperre nedfarten på grunn av snøsprekken. Lagmannsretten uttaler imidlertid at det måtte ”ha vært mulig å spenne opp avvisingsnett i slik avstand at publikum ikke risikerte å gli ned i sprekken ved tilfeldig fall i området ovenfor”. Jeg er i tvil om lagmannsretten med avvisingsnett mener en avsperring av nedfarten - som jeg i tilfelle ikke er enig i - , eller at nettet skulle ha vært satt opp i større avstand fra sprekken, dvs. høyere oppe. Jeg kan imidlertid ikke se at det er grunnlag for å bebreide anleggseier for plasseringen av nettet. Jeg kan heller ikke se at det er grunn for å bebreide anleggseier at det i 1990 ikke ble benyttet et så kalt sikkerhetsnett. Snøsprekken er ikke en årevis foreteelse, og etter det som er opplyst ble flyttbare sikkerhetsnett først utviklet i forbindelse med OL på Lillehammer i 1994. Likeledes finner jeg etter det som er opplyst i saken, at det ikke er grunn for å bebreide anleggseier når det gjelder innfestingen av nettet eller for valget av stenger. 

Jeg bemerker at nettet ikke kunne ses fra toppen av breen eller ovenfor moreneryggen. Verken på toppen av bretrekket eller langs traseen ble utøvere varslet om at de nå befant seg utenfor anlegget, eller om at nedfart langs traseen krevde spesiell aktpågivenhet på grunn av snøsprekker eller andre farer. Skiløpere ble heller ikke på noe sted anbefalt bruk av sikksakktraseen for nedkjøring. Lagmannsretten uttaler at ”ytterligere ville det vært mulig å varsle i form av skilt som opplyste nærmere hva faren besto i, slik at publikum i tide kunne rekke å innrette seg”. Jeg legger til grunn at lagmannsretten mener at et slikt varsel ville ha gitt utøvere anledning til enten å velge en alternativ nedfart, eller å innrette kjøringen i forhold til den varslede faren. 

Den ankende part har pekt på at det nede ved påstigningen til stolheisen er satt opp et varselskilt. Slik jeg ser det, er teksten på dette skiltet uklar, og det er under enhver omstendighet ikke plassert slik at det varsler utøvere om snøsprekken i den vestlige nedfarten. Det er videre anført at utøverne kunne observere markeringsnettet fra stolheisen. Etter min mening kan anleggseier imidlertid ikke basere seg på at publikum benytter heisturen til å studere farer som terrenget måtte by på. Jeg minner om at alpinanlegg oppsøkes av personer med ulike ferdigheter og varierende innsikt i farer forbundet med slik kjøring. 

Det sentrale spørsmål saken reiser er etter dette om det var uaktsomt ikke å varsle brukere av anlegget om det ekstra faremoment snøsprekken representerer i så god tid at de hadde anledning til å velge en alternativ nedfart. Skiløpere som først ble varslet om sprekken da de fikk øye på nettet, hadde ikke lenger anledning til å velge en annen trasé, og derved heller ikke til å unngå risikoen. 

Jeg har funnet svaret på dette spørsmål tvilsomt. 

På den ene side påfører oppsetting av et slikt skilt ikke anleggseier store kostnader og kan heller ikke ellers ses å være tyngende. En advarsel vil gi utøvere en mulighet å velge mellom ulike handlingsalternativer. På den annen side kan det stilles spørsmål om hvilken reell betydning et slikt skilt har. Som jeg tidligere har vært inne på, må det fremstå som klart at traseen går utenfor preparert område, og at brukere må forvente å møte risikomomenter ved bruk av traseen. Når jeg likevel, om enn under tvil, er kommet til at det i dette tilfellet må anses uaktsomt ikke å varsle om snøsprekken oppe ved toppen av bretrekket, skyldes det at den vestlige traseen herfra fremstår som en uproblematisk nedfart, mens man derfra kan observere sprekker i breen i den østlige traseen. Jeg legger også vekt på at det ikke var satt opp skilt som anbefalte bruk av preparert område og sikksakkløypen til nedfart. Alpinkjøring har, som allerede nevnt, utviklet seg til en folkesport, og anleggseier måtte regne med at den vestlige nedfarten ville bli brukt av skiløpere med ulik ferdighet. 

Min konklusjon er således, om enn under tvil, at det var uaktsomt av anleggseier ikke å sette opp et varselskilt på toppen av bretrekket om at det var snøsprekker ved den vestlige traseen. 

Det er vanskelig i ettertid å ha noen sikker formening om Ly ville ha benyttet den aktuelle traseen dersom snøsprekken var blitt særskilt varslet. Når jeg er kommet til at det etter omstendighetene var uaktsomt av anleggseieren ikke å varsle om snøsprekken, må det - i et tilfelle som det foreliggende - være anleggseieren som må sannsynliggjøre at skiløperen uansett varsel ville kjørt denne traseen. Anleggseieren har i denne sak ikke anført konkrete holdepunkter for en slik antagelse. 

Strynefjellet Sommarski har anført at et eventuelt ansvar for selskapet må falle bort eller settes ned på grunn av Lys medvirkning. Jeg viser til min vurdering foran av hennes forhold, og slutter meg ellers til lagmannsretten som uttaler at hun 

”har opptrådt med tilstrekkelig aktsomhet og ikke har utsatt seg selv for fare ut over det som i alminnelighet vil følge med alpinkjøring på ski. Det kan ikke legges til grunn at hun har valgt en trase som var uforsvarlig bratt eller har holdt for høy hastighet. ... Ulykken skyldes således i hovedsak det ekstraordinære faremomentet i bakken og manglende merking av dette som kunne gi henne anledning til å innrette sin kjøring i tide”. 

Ut fra det resultat jeg er kommet til, er det unødvendig å gå inn på spørsmålet om objektivt ansvar.

… 

Jeg stemmer for denne dom: 

1. Lagmannsrettens dom, domsslutningen punkt 1, stadfestes. 

2. Det tilkjennes ikke saksomkostninger for noen instans.

Dommer Tjomsland: Jeg er i det vesentlige og i resultatet enig med førstvoterende. 

Dommer Aasland: Likeså. 

Dommer Lund: Likeså. 

Justitiarius Smith: Likeså. 

Etter stemmegivningen avsa Høyesterett denne 

dom: 

1. Lagmannsrettens dom, domsslutningen punkt 1, stadfestes. 

2. Det tilkjennes ikke saksomkostninger for noen instans.

Rt 2002 654 Aktsomhetskrav godkjenning og tilsyn av barnehager Regress 

INSTANS: 
Høyesterett - Dom.

STIKKORD: 
Erstatningsrett. Arbeidsgiveransvar. Regress.

SAMMENDRAG: 
Under opphold i en privat barnehage falt en jente i en bekk og pådro seg hjerneskade med 100% medisinsk uførhet som følge. Spørsmålet i saken var om kommunen var regressansvarlig overfor barnehagens ansvarsassurandør etter arbeidsgiveransvaret, jf skadeserstatningsloven § 5-3 nr 2 jf § 2-1. Høyesteretts flertall kom til at de personer kommunen heftet for, ikke hadde opptrådt uforsvarlig ved godkjennelsen av barnehagen. Ettersom heller ikke tilsynet med barnehagen hadde vært kritikkverdig, var ikke aktsomhetsnormen i skadeserstatningsloven § 2-1 overskredet. Dissens 4-1.

DOMMERE: 
Skoghøy, Coward, Oftedal Broch, Dolva. Dissens: Zimmer.

Flertallet (4): 

Dommer Skoghøy: A, født 15. september 1994, falt 24. februar 1997 under opphold i en privat familiebarnehage i Vennesla i en bekk og pådro seg en alvorlig hjerneskade. Som følge av dette er hun blitt 100 prosent medisinsk ufør. If Skadeforsikring NUF (heretter kalt If) har som ansvarsassurandør for barnehagen erkjent ansvar for skaden. Spørsmålet i saken er om personer som Vennesla kommune hefter for, i forbindelse med godkjennelsen av eller tilsynet med barnehagen har opptrådt erstatningsbetingende uaktsomt, slik at det kan gjøres gjeldende erstatningsansvar mot kommunen etter reglene om arbeidsgiveransvar, og om If på dette grunnlag kan kreve regress hos kommunen og kommunens ansvarsassurandør Vesta Forsikring AS (heretter kalt Vesta) for den erstatning If har utbetalt.

…

Mitt syn på saken

Jeg har kommet til samme resultat som byretten og lagmannsretten.

…

Det er et vilkår for at kommunen skal bli erstatningsansvarlig overfor A etter § 2-1, at personer som kommunen hefter for etter denne bestemmelsen, i forbindelse med godkjennelsen av eller tilsynet med Knærten familiebarnehage burde ha reagert på den risiko som bekken representerte, og at det av hensyn til denne og eventuelle andre risikofaktorer som forelå, var uforsvarlig å ikke stille krav om at  barnehagen ble fullstendig inngjerdet, eller at kommunen ikke har opptrådt tilstrekkelig aktsomt ved gjennomføringen av tilsynet. Ved vurderingen av hvor stor skaderisikoen må være for at et forhold skal anses uforsvarlig i forhold til denne bestemmelsen, skal det etter § 2-1 nr. 1 tas hensyn til "om de krav skadelidte med rimelighet kan stille til virksomheten eller tjenesten, er tilsidesatt".

Både i forarbeidene til skadeserstatningsloven og i rettspraksis er det lagt til grunn at det for enkelte former for offentlig kontroll-, bistands- eller servicevirksomhet skal anvendes en mildere aktsomhetsnorm enn den som følger av de alminnelige regler om arbeidsgiveransvar, se Rt 2000 253 med videre henvisninger. I den foreliggende sak har partene vært enige om at det er den aktsomhetsnorm som følger av alminnelige regler om arbeidsgiveransvar, som skal legges til grunn. Men selv om det er de alminnelige regler som skal anvendes, følger det av § 2-1 nr. 1 at aktsomhetsnormen må tilpasses de krav skadelidte med rimelighet kan stille til virksomheten eller tjenesten. Dette medfører at aktsomhetskravene må variere fra område til område.

Etter bevisførselen finner jeg å måtte legge til grunn at verken ansatte i barnehagen eller de personer som opptrådte på vegne av kommunen i forbindelse med godkjennelsen av eller tilsynet med barnehagen, har reagert på den risiko bekken representerte.

Helsesøster stilte i sin rapport av 5. april 1995 krav om et "høyt ikke-klatrebart gjerde". Siden helse- og sosialutvalget godkjente barnehagen under forutsetning av at blant annet pålegg fra helsesøster ble oppfylt, er gjerdekravet fra helsesøster gjort til vilkår for godkjennelse av barnehagen.

I helsesøsters rapport av 5. april 1995 er kravet om gjerde begrunnet med at "det langs hele tomta var en bratt skråning". Selv om kravet om et "høyt ikke-klatrebart gjerde" i rapporten har fått en generell form, må dette på bakgrunn av den begrunnelse som er gitt,  etter min oppfatning forstås slik at kravet om gjerde bare gjelder mot skrenten, og ikke mot innkjørselen. Dette bestyrkes av at helsesøster i sin rapport til helserådet etter befaringen 16. august 1995 - etter å ha konstatert at det da var satt opp gjerde "nesten rundt hele tomta" - anbefalte at det også ble satt opp gjerde mot innkjørselen, men ikke stilte noe krav om dette.

Det må etter min mening legges til grunn at når helsesøster i sin rapport av 16. august 1995 anbefalte gjerde mot innkjørselen, var det av hensyn til biltrafikken, og ikke av hensyn til bekken. Såfremt bekken representerte en slik risiko at de personer som har opptrådt på vegne av kommunen, burde ha reagert på denne, må det imidlertid ved vurderingen av om det var uforsvarlig å ikke stille krav om gjerde, også tas hensyn til den risiko som var knyttet til biltrafikken.

Etter mitt syn må det legges til grunn at både bekken og biltrafikken representerte en viss risiko.

De faremomenter som knyttet seg til biltrafikken, knyttet seg først og fremst til trafikken på hovedvegen og kjøring til og fra barnehagen. Den blindveg som går langs østsiden av barnehagen, går til et bolighus. Etter det som er opplyst, er trafikken til dette huset minimal, og det kan derfor ikke være knyttet noen nevneverdig risiko til denne blindvegen.

Som nevnt i forbindelse med fremstillingen av saksforholdet, utgjør avstanden fra hovedvegen til innkjørselen til barnehagen 40-45 meter. Fartsgrensen på hovedvegen er 40 km/ t. Selv om A en gang hadde tatt seg opp til hovedvegen, må den risiko som knytter seg til hovedvegen, etter min oppfatning med gode tilsynsrutiner og et forsvarlig tilsyn anses som relativt liten.

Etter det opplyste er vannføringen i bekken variabel. Store deler av året er bekken helt tørr eller vannføringen liten. Det er først og fremst etter større nedbørsmengder og ved snøsmelting at bekken kan sies  å utgjøre noe faremoment av betydning.

De faremomenter som knytter seg til bekken og biltrafikken, kan i tillegg til ved gjerde elimineres ved tilsyn og gode rutiner. Til hjelp ved utførelsen av tilsynet var det i dette tilfellet lagt ut tre stiger rundt den nærmeste del av utearealet. Bekken er synlig fra barnehagen, og den risiko som knytter seg til bekken, vil blant annet kunne elimineres med skjerpet tilsyn de dager det er stor vannføring i bekken.

På grunnlag av en samlet vurdering har jeg kommet til at selv om både bekken og biltrafikken representerte en viss risiko, var summen av den risiko som knyttet seg til disse risikomomentene, ikke så høy at det var uforsvarlig å godkjenne barnehagen uten krav om fullstendig inngjerding av utearealet.

Partene har gitt uttrykk for noe forskjellig syn på omfanget av kommunens tilsynsplikt.

…

Etter min mening er det ikke grunnlag for å kritisere kommunen for måten den har gjennomført tilsynet overfor Knærten familiebarnehage på. Ved at helsesøster av hensyn til biltrafikken anbefalte gjerde mot innkjørselen, ble barnehagen gjort oppmerksom på en risikofaktor som den ved opplegget av sin virksomhet måtte ta hensyn til. Som tidligere  nevnt, mener jeg at det ikke var uforsvarlig å ikke stille noe absolutt krav om gjerde mot vegen. Under de besøk som ble gjennomført, fremkom det ikke opplysninger som gav grunnlag for å stille krav om full inngjerding av hensyn til bekken.

Jeg er etter dette kommet til at det ikke er grunnlag for å gjøre erstatningsansvar gjeldende mot Vennesla kommune.

Etter det resultat jeg har kommet til når det gjelder spørsmålet om det foreligger ansvarsgrunnlag overfor kommunen, er det ikke nødvendig for meg å gå inn på spørsmålet om årsakssammenheng og om de øvrige vilkår for regress etter skadeserstatningsloven § 5-3 nr. 2 er oppfylt.

…

Mindretallet (1):

Kst. dommer Zimmer: Jeg er kommet til at Ifs og hjelpeintervenientens krav må gis delvis medhold.

Spørsmålet er først om personer som kommunen hefter for, har opptrådt uforsvarlig ved ikke å ha krevd full inngjerding av barnehagen i forbindelse med godkjennelsen, jf. skadeserstatningsloven § 2-1 nr. 1. Når det gjelder spørsmålet om hvilket aktsomhetsnivå som skal legges til grunn i saker av denne art, henviser jeg til hva førstvoterende sier om dette.

Det nærmere innholdet av aktsomhetsnormen må fastlegges blant annet på bakgrunn av de regler som barnehageloven og barnehageforskriftene gir om kommunens godkjennelse av og tilsyn med barnehager. Selv om departementet i rundskriv har understreket at det skal vises "romslighet og fantasi når det gjelder å bruke eksisterende lokaler til barnehager", som det heter i rundskriv av 10. juni 1992, og det er en målsetning å få i gang flere barnehager, må regelverket likevel forstås slik at det er en nedre grense for trygghet som ikke kan underskrides. Barnehageforskriften av 1. mars 1984 nr. 450 § 11 nr. 1 fremhevet uttrykkelig at barnehagens "lokaler og uteområde skal gi mulighet for variert aktivitet i trygge omgivelser".

Jeg er kommet til at kommunen, i forbindelse med godkjenning av barnehagen, skulle ha stilt et vilkår om inngjerding av hele barnehagen. Sentrale momenter ved vurderingen er de risikomomenter som forelå, hvor alvorlige skader som ville oppstå om ulykken var ute og hvor enkelt det ville være å avverge mulige ulykker.

Risikomomentene er først og fremst hovedveien og bekken. At hovedveien iallfall senere ble ansett som et risikomoment, er uttalt av flere av vitnene. Det var 40-45 meter fra husets nordøstre hjørne til hovedveien. At A en gang i 1996 tok seg opp dit på egen hånd, viser at risikoen var reell. At temaet var diskutert blant de ansatte og tatt opp på foreldremøte, og at stiger ble lagt ut for å markere visse  grenser for barnas utfoldelse, viser det samme. Jeg peker også på at slik utearealene var plassert i forhold til huset og blindveien, ville de som passet på barna, raskt kunne miste øyekontakt med barn som tok seg opp blindveien mot hovedveien, med mindre den voksne befant seg nær utearealets grense mot øst.

Når det gjelder bekken, er det på det rene at den var stor på grunn av nedbør og snøsmelting den dagen ulykken fant sted. Vannføringen var så sterk at A ble trukket med bekken ca 250 meter i løpet av 20-30 minutter. Det er imidlertid intet som tyder på at bekken var større enn det den ellers kunne være midt på dagen på denne årstiden eller når det er mye nedbør. Også ved betydelig mindre vannføring enn det bekken hadde denne dagen, må man anta at den representerte et faremoment for så små barn som det her er tale om. Det har da mindre interesse for vurderingen at bekken var så godt som tørr i store deler av sommerhalvåret. På denne bakgrunn kan jeg ikke legge noen avgjørende vekt på at både Lillian Aas og Margareth Gunnulfsen - som begge har bodd i området i en årrekke - og også andre, har gitt uttrykk for at de ikke anså bekken som noe spesielt faremoment. Jeg nevner i denne sammenheng at disse vitneutsagnene er avgitt etter at ulykken fant sted. Andre ser ut til å ha vurdert dette annerledes. Helsesøster anbefalte således full inngjerding, og barnehagens bestyrer har forklart at hun ved en anledning hadde spurt barnehagesjefen "om hva de hadde tenkt ved å ikke pålegge eieren å sette opp gjerde". Jeg forstår dem begge slik at deres bekymring også gjaldt bekken.

Hvis ulykken først skulle være ute, må det, på det tidspunkt da godkjennelsen fant sted, ha fremstått som nærliggende at en skade kunne bli meget alvorlig. Dette gjaldt kanskje først og fremst hvis barn kom seg opp til hovedveien, men det må også ha gjeldt for bekken.

Et krav om full inngjerding ville etter min mening ha fjernet disse risikomomentene på en enkel og ikke særlig kostbar måte og uten at  det ville voldt praktiske problemer av særlig betydning med hensyn til bruken av utearealene.

Kommunen har anført at et ansvar for kommunen i denne saken ville komme på kant med systemet med internkontroll, som gjelder i dette og en rekke andre forhold. Kommunen måtte - hevdes det - kunne stole på at barnehagen og dens ansatte førte kontroll etter forutsetningene, og et ansvar for kommunen ville gi gale signaler og vil kunne lede til overforsiktighet.

Disse synspunktene er jeg ikke enig i. Systemet med internkontroll legger et hovedansvar på virksomhetsutøveren, i dette tilfellet barnehagen. Men dette utelukker ikke at det kan foreligge et kontrollansvar for andre, i dette tilfellet kommunen. Barnehageloven og -forskriftene legger et ansvar også på kommunen for å sikre trygghet i barnehagene, og dette kravet kan etter min mening ikke oppfylles ved å vise til at kommunen må kunne forutsette at barnehagen og dens ansatte oppfyller sine plikter. Gode kontrollsystemer må være bygd opp slik at ulykker unngås selv om det svikter i første linje.

Så langt kan mitt syn oppsummeres slik: Det forelå to risikomomenter av betydning, som - hvis ulykken var ute - kunne lede til meget alvorlig skade. At disse risikomomentene kunne lede til ulykker, må anses å ha vært påregnelig. Det var dessuten relativt lett å verge seg mot dem. På denne bakgrunn mener jeg at det var uforsvarlig at kommunen ikke satte et vilkår om full inngjerding.

Jeg er også kommet til at det foreligger tilstrekkelig årsakssammenheng mellom det at et vilkår om gjerde ikke ble stilt og skaden. Hvis et gjerde var blitt satt opp slik at all lek hadde funnet sted innenfor gjerdet, synes dette nokså åpenbart. Men også om gjerdet var blitt satt opp slik det senere ble, altså slik at en del av utearealet ble liggende utenfor gjerdet, antar jeg at et gjerde på en tydelig og markert måte ville vist hvor grensene for et friere og et mer  strengt tilsynsregime skulle gjelde og at dette ville ha påvirket atferden til de ansvarlige i barnehagen og dermed også barna. Jeg holder det derfor sannsynlig at ulykken ikke ville ha funnet sted under slike forutsetninger.

Selve regresspørsmålet skal etter skadeserstatningsloven § 5-3 nr. 2 avgjøres "under hensyn til ansvarsgrunnlaget og forholdene ellers". If og hjelpeintervenienten har til støtte for sitt krav anført at barnehagens skyld ligger ned mot nedre grense av culpa. Dette kan jeg ikke være enig i. Selv om man kan forstå de problemer som oppstår når en av assistentene må ta seg av ett eller flere av barna, må det etter min mening legges til grunn at det representerer en betydelig svikt i tilsynet med barna når dette innebærer at bare en assistent skal holde øye med resten av barna, som på det aktuelle tidspunkt befant seg både innenfor og utenfor stigene. Ikke minst gjelder dette når det tas i betraktning at det den aktuelle dagen var stor vannføring i bekken. Jeg mener derfor at barnehagen må bære den største delen av ansvaret i regressomgangen og er blitt stående ved å anse kommunen ansvarlig for en tredjedel.

HR 2005 01386 Arbeidsgiveransvar, uaktsomhetsnormen
STIKKORD:   
Erstatning - spørsmål  om enkommunes arbeidsgiveransvar for svangerskapsforgiftning  redusert erstatning som følge av manglende bilbeltebruk, jf bal § 7 

DOMMERE:  
Rieber-Mohn, Stabel, Bruzelius, Coward og Schei,  

(1) 
Dommer: Saken gjelder krav mot en kommune om erstatning for skader som skyldes akutt svangerskapsforgiftning med krampeanfall (eklampsi), jf. skadeserstatningslovens §2-1. Kravet bygger på at kommunal jordmor ved uaktsomhet ikke oppdaget en pågående svangerskapsforgiftning (preeklampsi), og at kommunen uansett hadde uforsvarlige rutiner som hindret en slik oppdagelse på et tidlig stadium. 
… 
 (20)
Tvisten gjelder spørsmålet om kommunen er erstatningsansvarlig etter skadeserstatningslovens §2-1 nr. 1 første punktum, som lyder slik: 
«Arbeidsgiver svarer for skade som voldes forsettlig eller uaktsomt under arbeidstakers utføring av arbeid eller verv for arbeidsgiveren, idet hensyn tas til om de krav skadelidte med rimelighet kan stille til virksomheten eller tjenesten, er tilsidesatt.»
(21) 
Det er uaktsomhetsansvar som er aktuelt i saken, og kommunen kan bli ansvarlig som arbeidsgiver enten på grunnlag av uaktsomhet hos jordmor eller ved at den del av jordmortjenesten som hun utførte, var uforsvarlig innrettet, eventuelt på begge grunnlag. Det er på det rene at terskelen for uaktsomhetsansvaret kan stille seg forskjellig avhengig av karakteren av den offentlige tjeneste, jf. Ot.prp.nr.48 (1965-1966) om lov om skadeserstatning i visse forhold side 79. Dette er også kommet til uttrykk ved lovens formulering om at det ved ansvarsspørsmålet skal tas hensyn til «om de krav skadelidte med rimelighet kan stille til virksomheten eller tjenesten, er tilsidesatt». 

(22) 
I saken har det vært uenighet mellom partene om den aktuelle følgetjenesten i X kommune var et servicetilbud med høy ansvarsterskel, eller om det strenge profesjonsansvaret for helsearbeidstakere må gjøre seg gjeldende. Jeg ser ingen grunn til å gå nærmere inn i dette spørsmålet. Uansett karakteren av tjenesten må en jordmor ha blikket rettet mot symptomer på en unormal utvikling av et svangerskap. Og dersom slike symptomer registreres, vil hun ha plikt til å reagere med å sørge for at den gravide snarest mulig kommer under kyndig medisinsk behandling. Det følger av dette at dersom den unormale utvikling ikke oppdages av jordmoren, vil hun etter omstendighetene kunne bebreides for dette og oppfylle kravet til ansvarsbetingende uaktsomhet. Det må gjelde en streng norm i slike situasjoner, hvor risikoen for alvorlig helseskade og død kan være nærliggende. Sakens hovedspørsmål er nettopp hva jordmoren oppfattet av faresignaler ved As helsetilstand under hjemmebesøket den 1. november 1999, og hva hun i tilfelle burde ha oppfattet. I hovedsak er det her tale om bevisvurderinger. 

Bilansvar

Rt 1959 525 Forgasserbranndommen

STIKKORD:  
Erstatning, ansvar etter motorvognloven § 30 første ledd. Foreldelse.

SAMMENDRAG:
Bilføreren hadde avbrutt kjøringen for å få reparert en skade i bensinpumpen.  Vognen var kjørt inn på verkstedets område, hvor den sto parkert like ved riksveien.  Oppholdet der varte i ca 8 timer. For å få motoren i gang slo verkstedets eier litt bensin fra en kanne direkte ned i forgasseren, mens bilens eier eller fører samtidig slo på tenningen og trådte på selvstarteren.  Det skjedde en eksplosjon og flammen slo opp i ansiktet på verkstedets eier som kastet kannen med brennende bensin fra seg.  Den rammet en 15 år gammel gutt, som kom alvorlig til skade da hans klær ble antent.  "Felleskontoret" ble kjent ansvarlig for skaden etter motorvognloven § 30 første ledd.  Antatt at ulykken skyldtes "bruken av motorvognen" og at det forelå adekvat årsakssammenheng.  To dommere dissenterte.  Spørsmålet om kravet var foreldet ble løst etter § 28 i straffelovens ikrafttredelseslov og utgangspunktet for 3-årsfristen måtte være den dag skadelidte og hans verge var blitt kjent med at "Felleskontoret" kunne gjøres ansvarlig (motorvognloven § 11, siste ledd).

DOMMERE:
Flertall: Bendiksby, Roll Matthiesen og Eckhoff. Mindretall: Rode og Kruse-Jensen.

Dommer Bendiksby: Denne sak er anlagt av Olav Berge mot Felleskontoret til oppgjør av ansvarsskader for ukjente og uforsikrede motorvogner med påstand om erstatning i henhold til motorvognlovens § 11, siste ledd, begrenset oppad til kr. 20 000.

…

Jeg er kommet til samme resultat som lagmannsretten.

Når det gjelder spørsmålet om Olav Berges skade var en følge av bruken av motorvognen i lovens forstand, kan jeg på vesentlige punkter tiltre lagmannsrettens begrunnelse. Etter prosedyren for Høyesterett finner jeg imidlertid grunn til å presisere hva jeg bygger på:

Bilføreren hadde avbrutt kjøringen for å få reparert en skade i bensinpumpen. Vognen var kjørt inn på verkstedets område, hvor den sto parkert like ved riksveien. Når oppholdet på verkstedet trakk ut såpass lenge som det gjorde, var grunnen den at det måtte skaffes en pumpemembran fra Odda.

Det som utløste eksplosjonen og det begivenhetsforløp som resulterte i skaden, var at bilføreren satte på tenningen og tråkket på selvstarteren etter, eller samtidig med, at Prestegård fra en kanne helte bensin i forgasseren. Det er på det rene at det var gnister fra motoren som antente bensinen, og det er ikke grunn til å gå nærmere inn på den tekniske forklaring på at dette kunne skje. Det er her tilstrekkelig å fastslå at ulykken ble utløst ved samvirkende årsaker, nemlig bilførerens bruk av vognens selvstarter og Prestegårds bruk av bensinkannen. Motorvognen var således et avgjørende ledd i den årsaksrekke som førte til skaden.

Det må erkjennes at spørsmålet om ulykken skyldtes "bruken av motorvognen" er tvilsomt. Jeg er imidlertid blitt stående ved at de beste grunner taler for å besvare spørsmålet bekreftende. Bruken av selvstarteren skjedde for å få motoren i gang og dermed få konstatert at den var i orden, slik at kjøringen kunne fortsette. Så vidt jeg har forstått, var det bilførerens mening å fortsette turen så snart reparasjonen var ferdig og han hadde ordnet opp for seg. Det synes da ikke naturlig å legge noen avgjørende vekt på at startingen av motoren, eller forsøket på å starte den, ikke skjedde i den hensikt umiddelbart å kjøre, men for å få prøve Side:527 om motoren var i orden. Etter det som er opplyst må jeg gå ut fra at reparasjonen faktisk var avsluttet og at bilen altså var klar til å kjøre; så vidt jeg har forstått, ble det ikke foretatt mer med den før den forsvant etter ulykken.

Jeg kan ikke finne det synderlig tvilsomt at den skade som Olav Berge ble tilføyet, var en påregnelig følge av bruken av motorvognen, og jeg kan også her i det vesentlige tiltre lagmannsrettens bemerkninger. Felleskontoret har for Høyesterett gjort gjeldende at Prestegårds handlemåte, som var grovt uaktsom, var den dominerende årsak til ulykken og at skaden av den grunn ikke var en adekvat følge av bruken av motorvognen. Jeg er ikke enig i dette syn. Det er som nevnt riktig at Prestegårds håndtering av bensinkannen var en medvirkende årsak til ulykken, og det er mulig at hans opptreden var uaktsom. Men på samme måte som lagmannsretten må jeg gå ut fra at Prestegård og bilføreren handlet i forståelse med hverandre, da bilføreren brukte selvstarteren og dermed utløste ulykken. Bilføreren var også klar over at Prestegård hadde bensinkannen, selv om han ikke måtte ha sett hvor kannen befant seg akkurat i ulykkesøyeblikket. Prestegårds reaksjon i ulykkesøyeblikket, at han kastet kannen fra seg, var forståelig og naturlig. Jeg kan således ikke se at begivenhetene utviklet seg på en måte som man etter situasjonen ikke kunne regne med.

Når det dernest gjelder foreldelsesspørsmålet, er jeg kommet til samme resultat som lagmannsretten, men med en annen begrunnelse.

… 

Om erstatningsbeløpets størrelse er det som nevnt enighet mellom partene.

…

Dommer Rode: Jeg er kommet til et annet resultat enn førstvoterende.

Som førstvoterende anser jeg det på det rene at den starting eller forsøkte starting av bilens motor som utløste den hendelsesrekke som førte til ulykken hverken skjedde for å få bilen til å bevege seg eller førte til at den gjorde det. Hensikten var alene å konstatere om det var lykkes å avhjelpe den tidligere funne feil ved motorens bensintilførsel som hadde ført til motorstopp. At motoren på denne bil som står stille inne på verkstedets område startes med en slik begrenset kontroll for øye, kan - selv om motoren virkelig kom i gang - etter min oppfatning hverken etter naturlig sprogbruk eller etter forarbeider og rettspraksis Side:529 gå inn under uttrykket "bruken av motorvogn" i motorvognlovens § 30. Etter min oppfatning er det fastslått at det med dette uttrykk siktes til motorvognens bruk som trafikk- og transportmiddel - jfr. høyesterettsdom i Rt-1933-365 og Rt-1958-202 og innstillingen fra Motorvognansvarskomitéen av 1951 58, og jeg kan ikke finne at det selv med en rommelig forståelse av hva dette innebærer, kan sies at det her dreier seg om en slik bruk.

Skulle man komme til et annet resultat måtte man, så vidt jeg skjønner, legge til grunn at motorvognen i lovens forstand var i bruk også mens den sto ved verkstedet til reparasjon på grunn av motorstopp. Jeg lar det stå hen om det gis tilfelle da det er berettiget å anse motorvognen som værende i bruk også mens den er under reparasjon. I nærværende sak kan jeg i hvert fall ikke finne at en slik oppfatning er forenelig med den forståelse av lovens uttrykk "bruken av motorvogn" som jeg alt har gitt uttrykk for. Da motoren ble startet for kontroll av bensintilførselen, hadde bilen stått i flere - etter Prestegårds forklaring ca. 8 - timer med ubrukbar motor inne på verkstedets område og hadde således i denne tid hverken befunnet seg i trafikk eller vært brukt eller brukbar som trafikkmiddel og var det fremdeles ikke. Etter min oppfatning har den da i denne tid ikke vært i bruk i motorvognlovens forstand. Jeg kan ikke finne at det for så vidt kan ha noen betydning at verkstedets område støtte til riksveien og at bilen sto parkert ca. 1,7 m fra denne. Heller ikke kan jeg finne at det har betydning enten det gikk kortere eller lengre tid fra prøvingen av motoren var avsluttet og til bilen kunne forlate verkstedet. Uansett prøvens utfall var vognen ikke kjøreklar da denne fant sted.

Jeg er således kommet til at den skade som er voldt Olav A. Berge ikke skyldes slik bruk av motorvogn som omhandlet i motorvognlovens § 30, og han kan da ikke kreve erstatning av Felleskontoret til oppgjør av ansvarsskader for ukjente og uforsikrede motorvogner i medhold av samme lovs § 11, siste ledd. Det blir etter dette ikke nødvendig for meg å ta standpunkt til om Berges erstatningskrav er foreldet.

Dommer Roll Matthiesen: Jeg er i det vesentlige og i resultatet enig med førstvoterende.

Dommer Eckhoff: Likeså.

Dommer Kruse-Jensen: Jeg er i det vesentlige og i resultatet enig med annenvoterende, dommer Rode.

Etter stemmegivningen avsa Høyesterett dom overensstemmende med førstvoterendes konklusjon.

Rt 1965 451 Vinsjdommen

STIKKORD:  
Erstatning, ansvar etter bilansvarslovens § 2a.

DOMMERE:
Roll-Matthiesen, Thrap, Heiberg, Stabel og justitiarius Terje Wold. (Enstemmig dom.)

Dommer Roll-Matthiesen: Anders Tjernvold kom til skade ved et trafikkuhell den 18. juni 1961. …

…

Jeg er kommet til samme resultat som lagmannsretten, og jeg kan i det vesentlige slutte meg til lagmannsrettens begrunnelse. Jeg tilføyer at det ikke er noen grunn til å komme inn på spørsmålet om hvorledes forholdet ville bli å bedømme etter bilansvarslovens § 2a hvis skade var skjedd mens opphalingen av traktoren pågikk.

Jeg finner støtte for resultatet i innstillingen av april 1957 fra Motorvognansvarskomitéen av 1951, en innstilling som ligger til grunn for bilansvarsloven av 3. februar 1961 for så vidt angår de lovbestemmelser som er aktuelle i saken. På side 58 uttales at en for snever grense for trafikkforsikringens dekningsområde kan være i strid ikke bare med publikums interesse, men også med motorfolkets interesse og at dekningsområdet bør søkes "gjort så vidt at trafikkforsikringen dekker alle praktiske skader som det ikke er naturlig å henvise til dekning på annen måte, særlig ved annen forsikring eller trygd". Som et veiledende synspunkt ved bedømmelsen av om en skade er voldt av motorvogn nevner komitéen bl.a. skade voldt av "motor, signaler og teknisk utstyr for øvrig". På side 59 drøftes spørsmålet om det bør oppstilles som, positivt vilkår for erstatningsplikt at motorvognen skal være brukt som kjøretøy. Det uttales at dersom rammeangivelsen "bruken av motorvogn" skulle beholdes, måtte det til dels tas i en videre betydning enn etter vanlig norsk språkbruk og rettspraksis på grunnlag av den da gjeldende lov. Den norske komité ble imidlertid "stående ved at den adekvate uttrykksmåte ikke er å sette slike positive vilkår for lovens virkefelt, men å begrense lovens omfang negativt ved å unnta bruk til annet formål enn som kjøretøy - - -". Etter at komitéen har anført at den nærmere avgrensing av ansvaret må overlates til rettspraksis, uttales følgende:

"Synspunktet at ansvaret ikke gjelder motorvognens bruk som annet enn kjøretøy, utelukker skade voldt av visse slags motorvogner (traktorer og andre lokomobiler) ved å brukes til kraft- eller arbeidsmaskin eller som drivverk for stillestående anlegg (så som treskeverk, kappsag m.v.) og ikke som kjøretøy. Likeså faller skade som f. eks. grabben på en gravemaskin volder ved graving, utafor motorvognansvaret (smlkn. urd. i R. G. 1956 324), men derimot ikke skade som maskinen volder under bruk som kjøretøy eller ved å skiple vegtrafikken uten å være i annen bruk.

Synspunktet kan muligens også være til vegledning når det er spørsmål om å dekke skade oppstått som følge av lasting av eller lossing fra en stillestående lastebil. Resultatet vil her kunne bero på hvordan skaden voldes og på om den rammer en utaforstående trafikant eller en medhjelper. Men komitéen har gått ut fra at slike skader som hovedregel faller utafor trafikkforsikringen, såframt ikke skaden skyldes motorvognens Side:454 egne innretninger (kran, bevegelig lasteplan, lastelem m.v.) eller dens plasering i trafikken."

Jeg henviser også til uttalelser om spørsmålet på side 66 i innstillingen.

Rt 1980 1061 Truckdommen

STIKKORD:   
Bilansvarsloven § 4.

SAMMENDRAG:
En lastebilsjåfør ble under avhenting av et parti acrylballer rammet av to baller som raste ut.  Ballene var stablet opp 5-6 i høyden på utsiden av et lagerskur og ble transportert fra lagerskuret til lastebilen med gaffeltruck.  Sjåføren som ble 100% arbeidsufør, krevet i henhold til bilansvarsloven § 4 erstatning av det forsikringsselskap hvor trucken var forsikret og fikk medhold. Trucken hadde ikke vært direkte i kontakt med de baller som raste ut. Men det ble antatt at det ble skapt bevegelse og forskyvninger i stablene ved at truckens gaffel ble presset inn mellom ballene når en balle skulle taes ut.  Blandt annet uttalt at de egenskaper ved trucken som var avgjørende, var dens fremdriftsmaskineri, bevegelighet og tyngde, dvs. egenskaper som er en del av det farekompleks som er grunnlaget for motorvognansvaret.

DOMMERE:
Sinding-Larsen, Michelsen, Syvertsen, Endresen, Stabel. (Enstemmig dom.)

Dommer Sinding-Larsen: Hjalmar Moen, som var ansatt som sjåfør hos O. A. Devolds Sønner A/S, ble den 24. april 1974 utsatt for en alvorlig ulykke da han skulle hente en del baller acrylfiber som lå til avhenting på Prestekaia i Ålesund. Ballene, som hver veide 180 kg., lå stablet opp fem eller seks i høyden på utsiden av et lagerskur inntil et annet parti baller av samme slag. Ved overføring av ballene til lastebilen ble det benyttet gaffeltruck. Etter at en del baller var tatt vekk fra stablene, raste to eller flere baller ut. Moen ble rammet over ryggen og bena. Det er enighet mellom partene om at de skader ha ble påført, medfører 100% varig uførhet.

Gaffeltrucken, som tilhørte spedisjonsfirmaet Norship A/S, var traffikforsikret i Norden Skadeforsikring A/S. Moen krevde erstatning av forsikringsselskapet i henhold til bilansvarsloven, idet han mente at årsaken til at blene raste ut, var at de var brakt ut av 

ballanse av gaffeltrucken. Selskapet avslo kravet. 

…

Jeg er kommet til samme resultat som lagmannsrettens flertall.

Hendelsesforløpet bedømmer jeg i det vesentlige på samme måte som den samlede lagmannsrett.

De baller som raste ut, tilhørte Møre-partiet. Disse ballene hadde på ulykkestidspunktet ligget oppstablet på samme måte i 20 dager uten å vise tegn på utglidning. Det skjedde heller ikke noe da Devold-ballene dagen før ulykken ble lagt opp inntil dem. Selv om ballene var glatte og lagt seks i høyden, må det derfor antas at stabelen med disse baller var temmelig stabil. Den var heller ikke avhengig av støtte fra Devold-ballene, som først ble lagt der dagen før ulykken. Det foreligger ikke opplysninger om at stabelen hadde vært utsatt for andre påkjenninger enn truckens manøvrering av Devold-partiet. Det er således ikke opplyst noe som tyder på at det hadde vært sterk vind, eller at det hadde regnet slik at ballene kunne være blitt glattere på grunn av regnvann.

Det er enighet mellom partene om at gaffeltrucken ikke hadde vært direkte i berøring med Møre-ballene. Jeg antar imidlertid i likhet med lagmannsretten at det lett ville medføre støt eller press også mot de tilstøtende baller når en balle skulle tas ut med gaffeltrucken. Ballene lå oppå hverandre uten paller mellom, og det var derfor ikke noe mellomrom hvor det uten videre var plass til gaffelen. Denne måtte presses inn mellom ballene, som da naturlig ville bli presset mot eventuelle bakenforliggende baller. I og med at ballene var lagt tett sammen og støttet hverandre i sideretningen, ville en balle som ble skjøvet inn eller trukket ut, også kunne trekke eller skyve på ballen ved siden av. Jeg peker på at lagmannsretten ved sin vurdering av dette spørsmål kunne bygge på egne iakttagelser av truckens arbeidsmåte. Jeg finner i likhet med lagmannsretten at truckens manøvrering av Devold-ballene var egnet til å skape bevegelse og forskyvning i de tilstøtende stabler med Møre-baller.

Som fremhevet av den ankende part, er det på det rene at trucken sto stille, men med motoren i gang, da utrasingen skjedde, og at den da hadde stått stille en kortere tid. Hvor lenge den hadde stått stille, er usikkert. Dette er imidlertid, slik jeg ser det, ikke avgjørende for bedømmelsen av årsakssammenhengen. Ballene var glatte og kunne dersom de var brakt ut av balanse, fortsette å bevege seg og forskyve seg i forhold til hverandre også etter at den impuls som hadde satt bevegelsen i gang var opphørt. Jeg finner likevel grunn til å peke på at det, slik jeg vurderer bevislighetene, neppe er gått særlig lang tid fra siste påvirkning fra trucken til utrasingen. Jeg antar at føreren av trucken, Larsen, da han siste gang kom tilbake fra lastebilen, førte trucken så langt frem at gaffelen kom halvveis inn under en balle før han stanset og Moen kom bort til ham. Jeg bygger da på at trucken må ha stått meget nær den stabel det raste fra, for at en av de baller 

som gled ut, skulle kunne treffe veltebøylen. Ballene i øverste lag lå bare ca. 2,5 m. over kaien og dermed ikke særlig meget høyere enn veltebøylen. Forklaringene fra ankemotparten og vitnet Hjellbak trekker også i retning av at gaffelen var i berøring med en stabel med baller. Jeg legger også større vekt enn lagmannsretten på den rapport og skisse som foreligger fra arbeidstilsynets representant, Remvik. Det må legges til grunn at skissen ble gjort på stedet før trucken og ballene var flyttet, og at hans rapport ble satt opp ulykkesdagen eller dagen etter på grunnlag av hans egne observasjoner og den forklaring Larsen den gang gav. Skissen viser at trucken hadde gaffelen halvveis inne i en stabel med baller som med et hjørne støter mot den stabel det raste fra. Det er etter mitt syn grunn til å anta at det har vært bevegelse her kort tid før ballene falt ned.

Lagmannsretten har lagt til grunn at ulykken hadde en dobbelt årsak, de bevegelser og forskyvninger som trucken forårsaket, og det forhold at en del Devold-baller var fjernet og den støtte de dannet for de gjenværende baller dermed bortfalt. Jeg finner i denne forbindelse grunn til å understreke at Møre-ballene hadde ligget stablet 19 dager uten slik støtte og at ustøheten i disse ballestablene derfor må antas å være oppstått ved manøvreringen av Devold-ballene. Det er da denne manøvrering som må anses som den primære skadeårsak.

Jeg tilføyer at selv om det nok må legges til grunn at ballene har vært stablet på en måte som medførte en viss fare for utrasing når stablene ble utsatt for ytre påkjenninger, foreligger det ikke noe som viser at faren har vært av slik karakter at det er grunnlag for å anse dette som hovedårsak til ulykken.

Det er ikke omtvistet at trucken er å anse som motorvogn. Den går ikke inn under de unntaksbestemmelser som er gitt i medhold av bilansvarslovens § 3 fjerde ledd. Trucken ble ved anledningen brukt til å transportere ballene fra lagerskuret til lastebilen, og det er heller ikke omtvistet at den var i bruk som "køyredoning", jfr. § 2 første ledd litra a.

Ulykken er forårsaket av arbeidet med å få ballene ut av stablene og over på gaffelen på trucken, og ikke under selve transporten. Også under lasteoperasjonen tas imidlertid truckens egenskaper som kjøretøy i bruk. Jeg viser til den beskrivelse lagmannsretten har gitt av truckens arbeidsmåte. Bevegelsene i de tilstøtende ballestabler må for den vesentlige dels vedkommende antas å være forårsaket når truckens gaffel ble presset inn mellom ballene ved at trucken kjørte frem mot stabelen. De egenskaper ved trucken som var avgjørende, var dens fremdriftsmaskineri, bevegelighet og tyngde, dvs. egenskaper som er en del av det farekompleks som er grunnlaget for motorvognansvaret, jfr. Innstilling fra Motorvognansvarkomiteen av 1951 58.

Jeg finner etter dette at skaden må anses voldt av trucken som motorvogn, og at forsikringsselskapet svarer for skaden etter bilansvarslovens § 4.

…

Rt 1984 1023 Takstoldommen 

STIKKORD:  
Bilansvarsloven § 2 første ledd, bokstav a.

SAMMENDRAG: 
Takstoler ble heist opp ved bruk av kranbil med støttelabbene ute og slik at den ikke kunne flyttes selv om motoren gikk.  Oppheisingen var ikke ledd i noe transportoppdrag, og ulykken (en kranstropp røk under oppheisingen) skyldtes ikke noen trafikksituasjon. Motorvognen ble ved anledningen ansett for å bli nyttet til annet enn "køyredoning", og bilansvarsloven kom ikke til anvendelse. 

DOMMERE:
Philipson, Aasland, Michelsen, Løchen og Blom. (Enstemmig dom.)

Dommer Philipson: Lars Bredal, som driver gårdsbruk i Skjoldastraumen, var sommeren 1980 i ferd med å føre opp ny driftsbygning. I denne forbindelse kjøpte han 26 takstoler, som ble levert og lagt i to bunter på tunet inntil driftsbygningen. Den 1. august 1980 skulle takstolene heises opp med kranbil tilhørende Sagbakken Bruk A/S, som var engasjert av Bredal til å forestå monteringen. Under et hiv røk kranstroppen, og Bredal, som stod på et stillas av plank satt opp inne i driftsbygningen 2,7 meter over gulvet, ble truffet av takstolene og falt ned på betonggulvet. Han ble påført brudd på kraveben og ryggskader. Kranbilen var forsikret i A/S Haugesund Sjøforsikringsselskap, senere kalt selskapet, og Bredal krever erstatning i henhold til bilansvarsloven § 4. Selskapet har bestridt ansvar, idet det hevdes at forholdet går inn under unntaksbestemmelsen i bilansvarsloven § 2 første ledd litra a) om at loven ikke gjelder når skaden "kjem av at motorvogna vert nytta til anna enn køyredoning".

…

Jeg er kommet til samme resultat som herredsretten.

Jeg legger til grunn at transportoppdraget utført av leverandøren Berg Bygg A/S var avsluttet med at takstolene var lagt i to bunter på tunet helt inntil driftsbygningen under oppførelse flere dager før Sagbakken Bruk A/S begynte monteringen. Som et ledd i monteringen måtte takstolene heises opp, og Sagbakken Bruk A/S benyttet en Volvo lastebil med kran til dette. Bilen ble kjørt inn mellom de to buntene og påsatt bremser, hvoretter de to støttelabbene som opereres hydraulisk ble satt ned i bakken for å støtte bilen under bruken av kranen. Bilen ble som følge av dette løftet noe opp, dog slik at hjulene ikke gikk klar av bakken. Mens motoren gikk på tomgang og drev kranen som stod på lasteplanet bak førerhuset, betjente sjåføren kranen ved hjelp av hendlene på denne. Disse var anbrakt slik at han måtte stå på bakken ved siden av lasteplanet under operasjonen. Angivelig for ikke å skade takstolene ble det benyttet en båndstropp av nylon, og sjåføren hadde en hjelper til å slå stroppen rundt takstolene og feste denne i kroken på kranen. To mann stod sammen med Bredal på stilaset inne i driftsbygningen for å ta imot takstolene, som ble tatt med seks henholdsvis syv av gangen i hvert hiv. Båndstroppen ble slått rundt en av sidearmene, og lasten fikk som følge av dette en viss skråstilling under oppheisingen med den lengste trekantsiden hellende nedover. Hele kranens arm på 9 meter ble benyttet under heisingen. Da siste last ble heist opp gled takstolene/lastestroppen, med den følge at stroppen ble skåret over av jernbeslagene i hjørnene på takstolene og lasten falt ned på Bredal.

Jeg legger vekt på at transportoppdraget for lengst var avsluttet da oppheisingen fant sted. Sagbakken Bruk A/S' oppdrag var å montere takstolene, og oppheisingen inngikk som et ledd i dette. Under heiseoperasjonen stod bilen på gårdstunet med støttelabbene ute, slik at den ikke kunne flyttes, selv om motoren gikk. Oppheisingen var således ikke et ledd i noe transportoppdrag. Bilansvarsloven § 2 første ledd litra a) fastslår at loven ikke gjelder hvor skaden "kjem av at motorvogna vert nytta til anna en køyredoning". Ordlyden i seg selv skulle her tilsi at loven ikke får anvendelse, idet bilen ble benyttet stasjonært til å drive kranen under heiseoperasjonen. Da ulykken inntraff, ble bilen ikke benyttet som "køyredoning". Ulykken skyldtes ikke noen trafikksituasjon, og vognens innretning, kranen, ble ikke benyttet i tilknytning til transport med vognen og heller ikke i forbindelse med av- og pålessing av last. Ulykken må sies å være en typisk heiseulykke som ikke står i forbindelse med bilens bruk som "køyredoning". Det var således heiseoperasjonen og ikke bilens kjøreegenskaper som førte til ulykken. Grunnlaget for ansvarsbestemmelsen i bilansvarsloven er de faremomenter som er knyttet til bilens framdrift og tyngde. Det vil kunne forekomme grensetilfelle, hvor det er tvilsomt om bilen kan sies å være nyttet til annet enn "køyredoning". I slike tilfelle vil det være av betydning om ulykken må ses som utslag av en trafikksituasjon, eller om bilens innretninger er brukt i direkte tilknytning til utførelsen av transport. Noe slikt er ikke tilfellet i denne sak. Når Motorvognansvarkomitéen refererer til at "skaden skyldes motorvognens egne innretninger (kran, bevegelig lasteplan, lastelem m.v.)", må det være forutsatt at disse benyttes i forbindelse med et transportoppdrag for bilen.

Jeg er således kommet til at anken over lagmannsrettens dom må gis medhold.

Rt 1994 1461 ”Særlege grunnar”

SAMMENDRAG: Skadelidte hadde ved bilulykken vært passasjer i en bil som ble kjørt av en sterkt beruset bilfører.  Skadelidte og bilføreren hadde forut for ulykken vært på restaurant sammen.  Regelen om bortfall av erstatning i bilansvarsloven § 7 tredje ledd bokstav b kom til anvendelse.  Dissens 3-2.  Flertallet la vekt på at det er selve kjøringen som er det sentrale ved vurderingen om det foreligger særlige grunner.  I denne type ulykkestilfeller vil det normalt ikke være aktuelt å tilkjenne erstatning.  Mindretallet fremhevet at erstatningsspørsmålet er lagt til domstolenes skjønn, og at det vil bli foretatt en sterk og unødig begrensning i dette skjønnet, dersom man ser helt bort fra konsekvensene av ulykken også i de mer ordinære tilfelle av promillekjøring.

DOMMER:  
Flertall: Gjølstad, Dolva og Coward - Mindretall: Bugge og Smith.

Dommer Gjølstad: A, født .. september 1955, ble skadet ved en bilulykke i X 7 juni 1986 rett etter midnatt.  Han var passasjer i en bil som kjørte ut av veien og inn i en mur.  Bilføreren, B, var påvirket av alkohol.  Blodprøve, tatt drøye tre timer etter kjøringen, viste at hun hadde en promille på 1,85 etter fradrag for sikkerhetsmargin.  Hun er senere dømt for promillekjøring.  A pådro seg en relativt alvorlig hjerneskade og har fått blant annet hukommelsesproblemer, sterkt nedsatt smaks- og luktesans, nedsatt sensibilitet og bevegelsesproblemer.  Hans medisinske invaliditet er anslått til 60 %, og han er ansett 100 % varig ervervsmessig ufør.  Bilen var trafikkforsikret i UNI Forsikring, nå UNI Storebrand Skadeforsikring AS. A fremsatte erstatningskrav mot forsikringsselskapet.  Selskapet viste til særregelen om erstatningsbortfall i bilansvarsloven § 7 tredje ledd bokstav c - nå bokstav b - og erkjente ikke ansvar i saken.

…

Jeg er kommet til et annet resultat enn lagmannsretten.

Bestemmelsen i bilansvarsloven § 7 tredje ledd bokstav b lyder: ….

Lagmannsretten har etter bevisførselen funnet at foreliggende tilfelle faller inn under bestemmelsen.  A har bestridt at det foreligger årsakssammenheng mellom bilførerens beruselse og ulykken, idet han har pekt på at det kan være skåret i høyre bakdekk før kjøringen uten at det ble hull, og at hullet - og punkteringen - kan ha oppstått under kjøringen.

Om hullet i dekket bemerker lagmannsretten:

"...  Det må ses bort fra at det kan være skåret i dekket på en slik måte at punkteringen skjedde som en følge av dette under kjøringen. Lagmannsretten legger til grunn at dekket var skåret helt igjennom før kjøringen og at dekket var flatt da kjøringen startet. ..."

Dette har støtte i uttalelse fra oppnevnt sakkyndig for lagmannsretten.  Jeg nevner at etter det opplyste skjedde ulykken etter ca 300 meters kjøring.

Det er ikke fremlagt nye bevis eller nye opplysninger for Høyesterett.  Jeg finner å måtte slutte meg til lagmannsrettens enstemmige bevisvurdering på dette punkt.  Jeg er da enig med lagmannsretten i at tilfellet faller inn under bilansvarsloven § 7 tredje ledd bokstav b.

Det avgjørende blir etter dette om særlige grunner taler for å tilkjenne A erstatning helt eller delvis.  Det er spørsmål om etterfølgende omstendigheter i forhold til selve kjøringen kan trekkes inn ved vurderingen av om det foreligger særlige grunner, og hvilken vekt slike omstendigheter i tilfelle kan ha.

Loven angir ikke nærmere hvilke hensyn som skal tillegges vekt ved avgjørelsen.  Om forarbeidene og lovendringen i 1985 viser jeg til førstvoterendes redegjørelse i Rt 1986 543 på side 546-547: "... Bilansvarsloven forarbeider gir lite konkret veiledning om hva slags "serlege grunnar" som skal kunne føre til at skadelidte får erstatning når han har visst eller måttet vite at bilføreren var påvirket.  Av Ot.prp.nr.24 (1959-60) fremgår på side 29 annen spalte at bestemmelsen i bokstav c) kom med under lovforberedelsen i departementene, og at meningen var å innføre en strengere regel om erstatningsnektelse enn det som ville følge av den alminnelige medvirkningsbestemmelse i § 7 første ledd.  Bestemmelsen har i det juridiske ordskifte vært kritisert for å være for firkantet og for å ha ført til urimelige resultater i enkelte situasjoner.  Dette har ledet til den tilføyelse som er blitt gjort i bokstav c) ved lov av 21. juni 1985 nr. 81 om endringer i erstatningslovgivningen, hvoretter retten til erstatning likevel skal være i behold i den utstrekning det må legges til grunn at skaden ville ha inntruffet uavhengig av at bilføreren var påvirket.  Forarbeidene til endringsloven viser at det hadde vært overveiet å oppheve særregelen i § 7 tredje ledd bokstav c) i sin helhet, men at lovgivende myndigheter ikke fant dette forsvarlig.  Man valgte ikke å gå lenger enn til den oppmykning som lovendringen innebærer.  Om dette viser jeg til Ot.prp.nr.75 (1983-84) side 47 første spalte og Innst.O.nr.92 (1984-85) side 8 første spalte."

Bilansvarsloven § 7 har senere vært gjenstand for revisjon i 1992 i forbindelse med EØS-avtalen.  Justisdepartementet fant at EØS-reglene ikke var til hinder for å opprettholde regelen om bortfall av førers og passasjerers rett til erstatning når bilføreren var beruset, jf Ot.prp.nr.72 (1991-92) side 77.  Bestemmelsen ble flyttet fra bokstav c til bokstav b, men denne lovrevisjonen som gjaldt forholdet til EØS-avtalen, medførte ingen endring i rettstilstanden på dette punkt.

Jeg finner for øvrig grunn til å vise til særregelen for motorvognforsikring i forsikringsavtaleloven § 4-9 fjerde ledd. Bestemmelsen er en videreføring av § 20 annet ledd i forsikringsavtaleloven fra 1930, og går atskillig lenger i å gi selskapet mulighet til å fralegge seg ansvar for handlinger voldt under påvirkning av alkohol enn det som følger av loven for øvrig.

I den første sak hvor Høyesterett ble forelagt spørsmålet om erstatning som følge av særlige grunner - Rt 1978 321 -, ble det sagt at det ikke var nødvendig å ta standpunkt til i hvilken utstrekning etterfølgende omstendigheter skal kunne tillegges vekt.  Det ble likevel uttalt at det "synes rimelig å forstå lovens ord dithen at slike særlige grunner i første rekke må referere seg til de omstendigheter som forelå ved kjøringens begynnelse".  I dommen fra 1986 er uttalt at det sentrale ved vurderingen er i hvilken grad skadelidte kan lastes for å ha latt seg kjøre av en påvirket bilfører - uansett arten og omfanget av den skade som har rammet ham.

Jeg bemerker at det i bilansvarsloven § 7 tredje ledd ikke er gitt anvisning på, eller stilt begrensninger for, hvilke hensyn som kan tillegges vekt.  Loven legger for så vidt opp til at det skal foretas en bred vurdering av om det foreligger særlige grunner.

Bestemmelsen er knyttet til den spesielle situasjon som foreligger, hvor en skadelidt har kjørt eller latt seg kjøre av en bilfører som han visste eller måtte vite var påvirket, og hvor ulykken ikke ville ha inntruffet dersom bilføreren hadde vært edru.  Det er da etter min mening naturlig at omstendighetene rundt selve kjøringen er det sentrale ved vurderingen av om det foreligger særlige grunner, som uttalt i dommen fra 1986.  Men jeg kan ikke se at det er holdepunkter for at hensyn som etterfølgende omstendigheter ikke skal kunne trekkes inn ved vurderingen, og jeg vil ikke utelukke at etterfølgende omstendigheter kan ha en slik særlig karakter og tyngde at de vil kunne tillegges vesentlig betydning.

I de tilfellene som går inn under særregelen blir skadelidte stilt i en helt annen situasjon enn ved annen form for medvirkning. Konsekvensen for ham vil kunne være meget alvorlig.  Men det er lovens ordning at erstatning faller bort med mindre det foreligger særlige grunner.  Det må følge av dette, mener jeg, at det i disse ulykkestilfellene normalt ikke vil være aktuelt å tilkjenne erstatning. Jeg viser i denne forbindelse også til det jeg tidligere har referert vedrørende bakgrunnen for særregelen og lovrevisjonen i 1985.  Den enkeltstående uttalelse fra justiskomiten om behovet for "benådningsregelen" som ankemotparten har påberopt seg, kan etter min mening uansett ikke oppfattes slik at den tar sikte på normaltilfellene.

Det saksforhold vi har for oss ligger, slik jeg bedømmer det, innenfor kjerneområdet for særregelen.  Som det fremgår av lagmannsrettens dom hadde B og A vært på en restaurant og drukket alkohol sammen.  B ble synbart beruset.  Da de skulle forlate stedet, sa en venninne i påhør av A til B at de ikke skulle ta bilen.  A måtte være vel kjent med risikoen ved alkoholnytelse og bilkjøring.  Hvor de skulle, foreligger det ikke opplysning om, men det kunne ikke være noen spesiell grunn til å ta bilen.  Drosje antas å ha vært tilgjengelig.

A er, som følge av bilulykken, påført alvorlig, varig skade, og hans livssituasjon er vesentlig endret.  Han lever i dag av trygd.  Han har hybel i tilknytning til et sykehjem, hvor han utfører forefallende arbeid, men det er usikkerhet forbundet med om ordningen vil kunne opprettholdes i fremtiden. - At det oppstår alvorlige personskader i ulykkestilfeller som omfattes av bilansvarsloven § 7 tredje ledd bokstav b, er dessverre ikke noe uvanlig.

Jeg tilføyer at jeg vanskelig kan se at det kan tale for å tilkjenne erstatning at det har tatt tid å få avklaring i saken.

...

Dommer Bugge: Jeg vil som førstvoterende slutte meg til lagmannsrettens bevisbedømmelse.  Men jeg er, i motsetning til henne, kommet til at det i denne sak foreligger "særlege grunnar" i forhold til bilansvarsloven § 7 tredje ledd, og at A bør tilkjennes en delvis erstatning.

Ved denne bestemmelsen har lovgiveren lagt bedømmelsen av erstatningsspørsmålet i den enkelte sak til domstolenes skjønn, uten selv å oppstille noen begrensning av hva for "særlege grunnar" som skal føre til at det tilkjennes erstatning.  Jeg anser det da for en oppgave for domstolene å foreta denne vurderingen på grunnlag av sakens samlede omstendigheter.  Dersom man ser helt bort fra konsekvensene av ulykken også i de mer ordinære tilfelle av medvirkning ved promillekjøring - slik tilfellet er i denne sak - vil Høyesterett ha foretatt en sterk, og etter mitt syn unødig, begrensning av denne vurdering.  Jeg kan ikke se at avgjørelsen i Rt 1986 543, som gjaldt et tilfelle hvor den skadelidte på massiv måte hadde medvirket til skaden, tvinger oss til å sette slike grenser for skjønnsfriheten.

Skadelidte, som var en ung mann, fikk ved ulykken en fullstendig endring av sine livsforhold.  Om man utelukker dette som en særlig grunn, vil det være i strid med de retningslinjer som ellers gjelder for våre erstatningsrettslige vurderinger, og etter min mening gjøre denne særregel i bilansvarsloven altfor ubøyelig i sine konsekvenser.

Skadelidte må på grunn av sin handlemåte tåle en vesentlig nedsettelse av erstatningen.  Da jeg er i mindretall, finner jeg ikke grunn til å gå nærmere inn på hvorledes erstatningsbeløpet i dette tilfelle bør utmåles, og heller ikke på spørsmålet om saksomkostninger.

Rt 1997 149 Sunndalsdommen 

STIKKORD:   
Erstatningsrett.  Bilansvar.  Passiv identifikasjon. Forsikringsrett.

SAMMENDRAG: 
De etterlatte etter den omkomne ved en bilulykke måtte tåle 50% avkortning i erstatningen, bilansvarsloven § 7 tredje ledd bokstav b.  Ved ulykken hadde både bilføreren og den omkomne høy promille. Uttalt at ulykker som omfattes av bilansvarsloven § 7 tredje og fjerde ledd står i en noe annen stilling enn ulykker som reguleres av bestemmelsens første og annet ledd, jfr. også skadeserstatningsloven § 5 nr. 1 .  Dissens 4-1.

DOMMERE:
Flertall: Lund, Hellesylt, Sinding-Larsen, Tjomsland - Mindretall: Dolva 

Dommer Dolva: Saken gjelder tvist om bortfall av erstatning for forsørgertap på grunn av såkalt passiv identifikasjon etter bilansvarsloven 3 februar 1961 § 7 tredje ledd bokstav b.

C omkom ved en bilulykke i september 1993.  Hans samboer A og deres fellesbarn B krevde erstatning for tap av forsørger fra det selskap hvor bilen var trafikkforsikret, UNI Storebrand Skadeforsikring AS - nå Storebrand Skadeforsikring AS, heretter kalt Storebrand. Selskapet nektet å utbetale erstatning under henvisning til at bilens fører var sterkt påvirket av alkohol, og at C som var passasjer i bilen, visste dette da kjøringen begynte.  Selskapet mente at A hadde medvirket til skaden på slik måte at han - om han hadde overlevd - ikke hadde kunnet kreve erstatning, og at dette måtte ha tilsvarende betydning for de etterlattes erstatningskrav - passiv identifikasjon.

Bilansvarsloven § 7 første og tredje ledd lyder slik: 

…

Jeg er under tvil kommet til at anken ikke kan føre fram, men at motanken må tas til følge slik at erstatningskravet ikke skal avkortes.

De rettskildespørsmål som saken reiser, er spesielle.  Selv om relevante deler er gjennomgått i de tidligere dommer, finner jeg grunn til en sammenhengende framstilling her.  Spørsmålet om passiv identifikasjon kan komme inn i mange situasjoner.  Det framgår av forarbeidene til den tidligere regel i straffeloven ikrafttredelseslov 22 mai 1902 nr 11 § 25 at tredje ledd var utformet med særlig henblikk på etterlattes erstatningskrav ved forsørgertap, og det er denne problemstilling som er aktuell i saken.  Straffeloven ikrafttredelseslov § 25 og praksis knyttet til den medførte - i hvert fall nesten alltid - full identifikasjon, slik at de etterlattes erstatningskrav ble nedsatt i samme forhold som avdødes erstatningskrav ville ha blitt det om han hadde overlevd.

Da straffeloven ikrafttredelseslov § 25 ble opphevet i forbindelse med vedtagelsen av skadeserstatningsloven kapittel 5 ved endringslov 21 juni 1985 nr 81, framgår det av forarbeidene at lovutvalget mente at reglene om passiv identifikasjon av de etterlatte skulle videreføres, se NOU 1977:33 side 39 hvor det kort slås fast at "egen skyld hos avdøde må likestilles med at erstatningssøkeren har utvist egen skyld".  Dette synes også opprinnelig å ha vært Justisdepartementets mening, se Ot.prp.nr.75 (1983-84) side 64 spalte 2 hvor det til § 5-1 heter at:

"Adgangen til å redusere erstatningen til etterlatt erstatningssøker når avdøde har medvirket til skaden, skal være den samme som når det gjelder medvirkning fra en erstatningssøkende direkte skadelidt.  Dette er i samsvar både med gjeldende bestemmelse i strl.ikrl. § 25 tredje ledd og utvalgets lovutkast § 5-1 fjerde ledd.  Prinsippet er innarbeid i nr 1 i departementets lovutkast.  Her er medvirkning fra erstatningssøkeren likestilt med medvirkning fra den direkte skadelidte.  Bestemmelsen er ikke begrenset til å gjelde forsørgertap, men gir uttrykk for en generell identifikasjonsregel."

I tilknytning til § 5-1 nr 3 uttaler Justisdepartementet videre:

"Passiv identifikasjon reiser vanskelige spørsmål, og det er uklart hvor langt prinsippet i dag rekker.  Departementet har ikke hatt til hensikt å avklare området for passiv identifikasjon i erstatningsretten.  Meningen med den foreslåtte bestemmelse er bare rent opplysende å vise til gjeldende regler om passiv identifikasjon, slik disse direkte eller indirekte framgår av lovgivningen eller er utviklet gjennom rettspraksis."

For så vidt gjaldt forsørgertap, syntes det således å ligge til rette for videreføring av den tidligere praksis om passiv identifikasjon.

Under behandlingen i Stortinget tok imidlertid justiskomiteen opp med departementet spørsmålet om de etterlatte ville bli fullt ut likestilt med den direkte skadelidte, og fikk ved departementets brev 20 mars 1985 til svar at det var: 

"på det rene at § 5-1 bare gir en adgang til slik likestilling, se proposisjonens s 64 spalte 2.  Retten vil stå fritt til ikke å foreta identifikasjon.  En endring av lovteksten på dette punkt bør neppe foretas uten høring og nærmere angivelse av hvordan medvirkning av den direkte skaderamte skal komme inn i forhold til etterlatte.  Det bør neppe gis en lovbestemmelse som uten unntak innebærer at etterlatte ikke skal kunne identifiseres med den umiddelbart skadelidte."

Til dette uttalte justiskomiteen i Innst.O.nr.92 for 1984-85 side 6:

"Komiteen er enig i at de etterlattes krav på erstatning for tap av forsørger ikke automatisk bør nedsettes eller bortfalle fordi skadelidte selv har medvirket til den ulykke som voldte hans død.  En slik automatikk er det heller ikke der den medvirkende får en skade og selv krever erstatning, jfr. § 5-1 første ledd.  Etter komiteens mening kan det synes urimelig at skadelidtes eventuelle uforsiktige adferd skal gå ut over hans enke og etterlatte barn.  De etterlattes behov for erstatning er selvsagt helt uavhengig av de nærmere omstendigheter i forbindelse med dødsulykken.  Det er heller ingen grunn til å tro at en regel om at erstatning til de etterlatte nedsettes ved skadelidtes medvirkning bidrar til å skape større forsiktighet.  De fleste forsøker å unngå død eller skade på sin person uansett erstatningsreglenes innhold.  Begrunnelsen for identifikasjon kan utelukkende søkes i hensynet til den ansvarlige skadevolder som det kan synes hardt å pålegge full erstatning; hvor skadelidte selv har medvirket til skaden.  Men hvor skadevolderens ansvar er dekket av en ansvarsforsikring, slik det normalt er tilfelle i praksis, taper dette hensynet sin vekt.  Etter komiteens mening bør de etterlattes krav på erstatning for tap av forsørger derfor alminneligvis stå på egne ben. Komiteen har overveid å uttrykke dette direkte i lovteksten.  Komiteen er imidlertid enig med departementet i at hensynet til de etterlatte kan ivaretas innenfor rammen av den helhetsvurdering retten må foreta etter den regel som nå foreslås i utkastet § 5-1."

Dette ble også fulgt opp i debatten i Odelstinget uten at det framkom innvendinger, og lovutkastet ble enstemmig vedtatt - uten endring av ordlyden i proposisjonens lovutkast § 5-1.

Det foreligger således en prinsipiell uttalelse fra justiskomiteen med tilslutning av Stortinget som forutsetter at den lovbestemmelse som ble vedtatt, skulle praktiseres slik at de etterlattes krav på erstatning for forsørgertap som den store hovedregel skulle ha selvstendig vern.  Selv om det ikke ble foretatt noen endring av lovteksten eller høring som nevnt i Justisdepartementets uttalelse, må det legges til grunn at lovrevisjonen i 1985 har medført en betydelig endring av rettstilstanden når det gjelder passiv identifikasjon ved forsørgertap.  Det er imidlertid også slik at dette ikke gjelder unntaksfritt, jf justiskomiteens reservasjon "alminneligvis".  På bakgrunn av justiskomiteens knappe uttalelser er det spørsmål om hvor langt hovedregelen skal gjelde.  Dette er et spørsmål som må avklares i praksis - i siste instans av domstolene.  Noen avgjørende rettspraksis foreligger imidlertid ikke.  Spørsmålet om avkorting etter skadeserstatningsloven § 5-1 var oppe i dommen om Mellemværftet, Rt 1990 829.  Resultatet ble der at det ikke skulle foretas avkorting overfor enken.  Høyesterett viste på side 835 til justiskomiteens standpunkt ved lovbehandlingen, men henvisningen var neppe nødvendig for å begrunne resultatet.

I den foreliggende sak er det spørsmål om uttalelsens rekkevidde på et spesielt område, nemlig bilansvarslovens.  Motorvognansvaret er regulert i bilansvarsloven 3 februar 1961.  Det er grunn til å understreke at man her står overfor et spesielt, men praktisk viktig område hvor karakteristiske trekk er at det foreligger en obligatorisk forsikringsordning, at erstatningsansvaret er objektivt, og at erstatningskrav rettes direkte mot forsikringsselskapet.

Ved vedtagelsen av bilansvarsloven tok man sikte på identifikasjon ved forsørgertap, se Motorvognansvarkomiteens innstilling 1957 side 63 med omtale av den dagjeldende § 25 i straffeloven ikrafttredelseslov. Spørsmålet drøftes ikke særskilt i Ot.prp.nr.24 (1959-60).  Og selve lovteksten nevner heller ikke identifikasjonsspørsmålet uttrykkelig.  I vår sak er det av interesse at lovens § 7 om skadelidtes medvirkning både har en alminnelig regel om skadelidtes medvirkning og særregler for spesielle tilfeller.  Første ledd inneholder en alminnelig medvirkningsregel som gir anvisning på avkorting, herunder bortfall av erstatning etter en bred helhetsvurdering.  Tredje og fjerde ledd som gjelder særlig angitte tilfeller, blant annet for kjøring under alkoholpåvirkning, har langt strengere regler.  De går ut på at skadelidte ikke skal få erstatning med mindre det er "særlege grunnar" for det.  Jeg nevner at spørsmål om passiv identifikasjon også kan reises i forhold til andre regler i § 7 enn første ledd og tredje ledd bokstav b.  Disse tilfellene har bare i liten utstrekning blitt berørt under saken, og jeg går ikke nærmere inn på dem.

Det kan spørres om det terminologisk er korrekt å kalle regelen om bortfall av erstatning ved alkoholpåvirkning slik den først var utformet, som en medvirkningsregel, idet det da ikke var noe krav om årsakssammenheng mellom skaden og alkoholpåvirkningen.  Den kan også betegnes som et unntak fra ansvarsforsikringens dekningsområde.  I forbindelse med vedtagelsen av skadeserstatningsloven kapittel 5 i 1985 ble det imidlertid innarbeidet et krav om årsakssammenheng her.  Jeg legger ikke vekt på hvilken terminologi som foretrekkes på dette punkt.

Forholdet mellom bilansvarsloven erstatningsregler og de alminnelige erstatningsrettslige regler framgår av bilansvarsloven § 6 første ledd, hvoretter: "Skadebota vert fastsett etter vanlege skadebotreglar når ikkje anna er sagt".  Spørsmålet blir da i hvilken utstrekning bilansvarsloven inneholder avvikende regler.

Det er på det rene at det endrete syn på passiv identifikasjon som kom til uttrykk ved opphevelsen av straffeloven ikrafttredelseslov § 25 og vedtagelsen av skadeserstatningsloven § 5-1 gir seg utslag ikke bare på området for § 5-1, men også for de tilfeller som skal avgjøres etter bilansvarsloven § 7 første ledd, hvor likheten med § 5-1 er stor.  At dette var overveid av justiskomiteen, framgår av at den i forbindelse med omtalen av § 7 første og annet ledd viste til sine merknader til skadeserstatningsloven § 5-1, se Innst.O.nr.92 (1984-85) side 7.  De særlige forhold ved bilansvaret som jeg har pekt på tidligere - at man her står overfor en særegen forsikringsordning - er altså ikke til hinder for dette.  Dette innebærer at det også på bilansvarets område i 1985 skjedde en inngripende endring av rettstilstanden uten at lovens ordlyd ble endret, og selv om usikkerheten med hensyn til rekkevidden av de unntak som justiskomiteens knappe begrunnelse åpner for, fulgte med.

For så vidt gjelder § 7 tredje ledd bokstav b er det riktig som sterkt framhevet av den ankende part, at reglene om følgene av kjøring i påvirket tilstand har sin særlige begrunnelse og derfor er utformet strengt, og at dette er fulgt opp i praksis.  Reglene er uttrykk for samfunnets ønske om å motvirke kjøring i påvirket tilstand og skal virke preventivt slik at skader som følge av slik kjøring unngås.  Den vekt som lovgiver har tillagt dette hensynet, understrekes ved at departementet i lovproposisjonen utvidet regelen til også å omfatte den "ondtroende" passasjer som frivillig lot seg kjøre i bilen, se Ot.prp.nr.24 (1959-60) side 29.  Selv etter denne utvidelsen omfatter ordlyden av regelen bare de personer hvis handlemåte kan påvirkes av erstatningsreglenes utforming, mens spørsmålet om identifikasjon må løses i praksis.

Den begrunnelse som justiskomiteen ga for den nye hovedregelen om selvstendig erstatningsrettslig vern av de etterlattes krav på erstatning for forsørgertap, slår etter mitt syn til også på området for § 7 tredje ledd bokstav b.  Særtrekkene ved forsikringsordningen er ikke til hinder for at den gis virkning for de vanlige tilfellene etter § 7 første ledd - som vel er de tallrikeste - og kan etter mitt syn ikke i seg selv føre til et annet resultat for påvirkningstilfellene. Det kan vel være delte meninger om justiskomiteens uttalelse om at det ikke er noen grunn til å tro at "en regel om at erstatning til de etterlatte nedsettes ved skadelidtes medvirkning bidrar til å skape større forsiktighet".  Jeg kan imidlertid ikke se at dette stiller seg annerledes etter § 7 tredje ledd bokstav b enn etter første ledd.

En viktig forskjell mellom § 7 første og tredje ledd er at vurderingstemaet er langt bredere etter § 7 første ledd - og også skadeserstatningsloven § 5-1 - som gir anvisning på en helhetsvurdering, enn etter § 7 tredje ledd bokstav b som åpner for erstatning bare når særlige grunner taler for det.  Det er på det rene at kravet om særlige grunner har vært praktisert meget restriktivt overfor skadet fører eller passasjer, se eksempelvis Rt 1994 1461, hvor en hardt skadet passasjer ikke fikk erstatning.  Ut fra grunnsynet om selvstendig erstatningsrettslig vern av de etterlattes krav på erstatning for forsørgertap, vil et krav om særlige grunner for å yte erstatning trolig ikke kunne opprettholdes - idet erstatning også her vil være hovedregelen.  Ved vurderingen av om det unntaksvis vil være grunn til identifikasjon - eksempelvis ved selvmord - vil imidlertid avdødes forhold måtte vurderes.  Jeg nevner i denne forbindelse også at ved Agder lagmannsretts dom 17 april 1989, RG 1989 1031, ble de etterlattes krav på erstatning for forsørgertap avslått i et tilfelle hvor forsørgerens/bilførerens skyld ved en frontkollisjon ble betegnet som grovt uaktsom skadeforvoldelse med høy alkoholpromille.  Anken ble imidlertid ikke tillatt fremmet for Høyesterett.

At det syn på de etterlattes selvstendige erstatningsrettslige vern for tap av forsørger som fikk gjennomslag ved vedtagelsen av skadeserstatningsloven § 5-1, også må legges til grunn i tilfeller som omfattes av bilansvarsloven § 7 tredje ledd bokstav b, har støtte i teorien, se Nils Nygaard, Bilansvar, side 180-186, og Skade og ansvar, 4 utgave 1992, side 319-321, jf side 387.  Se også Viggo Hagstrøm, Læren om yrkesrisiko og passiv identifikasjon i lys av nyere lovgivning, i Lov, dom og bok, Festskrift til Sjur Brækhus, side 191 flg, særlig side 199, og Peter Lødrup, Lærebok i erstatningsrett, 3 utgave 1995, side 324-329, selv om også det motsatte har vært hevdet.  Jeg tilføyer at jeg ikke har funnet avgjørende veiledning i de eksempler fra nyere lovgivning som partene har henvist til som støtte for sine anførsler.

Selv om jeg er blitt stående ved at den nye hovedregel skal anvendes også på dette område, gjenstår det å ta stilling til om ikke dens åpning for unntaksvis likevel å foreta identifikasjon, kan komme inn.  Jeg legger til grunn at domstolene generelt bør vise stor tilbakeholdenhet med å gjøre unntak, og at de særlige forhold som jeg allerede har pekt på, ikke er så særegne at det bør gjøres unntak i det foreliggende tilfelle.  Jeg er således ikke enig med lagmannsretten som har foretatt en avkorting på 25 %.

Jeg nevner avslutningsvis at det kan innvendes mot å unnlate identifikasjon at det synes inkonsekvent at følgene for dem som skadelidte forsørger, kan bli dramatisk forskjellige avhengig av om forsørgeren overlever ulykken - og erstatningen bortfaller til tross for tapt forsørgelsesevne - eller om han omkommer, og de etterlatte kan gjøre gjeldende sine erstatningskrav uten identifikasjon.  Jeg peker på at slik kan situasjonen også være i de mer alminnelige tilfellene etter skadeserstatningsloven § 5-1 eller bilansvarsloven § 7 første ledd. Man står således overfor en generell problemstilling, og slik jeg ser det, bør ikke dette gi seg utslag ved avgjørelsen av eventuell avkorting.

Da jeg etter rådslagningen vet at jeg er i mindretall, former jeg ingen domskonklusjon.

Dommer Lund: Jeg er kommet til et annet resultat enn førstvoterende.

Jeg har et annet syn enn han på rekkevidden av Stortingets justiskomites uttalelse til skadeserstatningsloven § 5-1 nr 1 om at passiv identifikasjon "alminneligvis" skal være utelukket.  Slik jeg ser det, står ulykker som omfattes av bilansvarsloven § 7 tredje og fjerde ledd i en noe annen stilling enn ulykker som reguleres av bestemmelsens første og annet ledd.

Ordlyden i skadeserstatningsloven § 5-1 nr 1 er i samsvar med departementets forslag i Ot.prp.nr.75 (1983-84).  Som påpekt av førstvoterende var departementets mening med den foreslåtte lovregel å opprettholde den rettstilstand som fulgte av den tidligere bestemmelse i straffeloven ikrafttredelseslov § 25 tredje ledd.  Etter at justiskomiteen hadde tatt opp med departementet spørsmålet om de etterlatte ville bli fullt ut identifisert med avdøde, påpekte departementet at § 5-1 nr 1 bare ga adgang til en slik likestilling. Domstolene ville stå fritt til ikke å foreta identifikasjon. Departementet frarådet endring av lovteksten uten en ny høring og uttalte at det neppe burde gis en lovbestemmelse som utelukket at de etterlatte kunne identifiseres med den umiddelbart skadelidte.

Justiskomiteen beholdt ordlyden i lovforslaget, men uttalte at bestemmelsen etter komiteens syn skulle forstås slik at identifikasjon "alminneligvis" ikke skulle finne sted, jf det førstvoterende har gjengitt fra innstillingen.  Når komiteen mente at § 5-1 skulle ha dette innhold, burde den ut fra hensynet til klarhet i lovgivningen ha foreslått en regelutforming som var dekkende for komiteens syn, og ikke beholdt en ordlyd som var utformet for å dekke et vesentlig annet meningsinnhold.  Lovregler bør i utgangspunktet ikke gis som uttalelser i forarbeidene.  Til dette kommer at justiskomiteens uttalelse i dette tilfellet ikke var basert på et utredningsarbeid som en slik endring av gjeldende rett tilsa.

Jeg går ikke nærmere inn på dette.  Justiskomiteens uttalelse er kommet så klart til uttrykk at den - på tross av de innvendinger jeg har nevnt - må tillegges betydelig vekt for forståelsen av de lovregler den direkte refererer seg til.  Foruten medvirkningsbestemmelsene i skadeeserstatningsloven § 5-1 gjelder dette bilansvarsloven § 7 første og annet ledd, jf Innst.O.nr.92 (1984-85) side 7, der komiteen uttrykkelig henviser til sine bemerkninger til § 5-1.  Under sine merknader til bilansvarsloven § 7 tredje ledd gjør imidlertid komiteen ingen henvisning til uttalelsen om passiv identifikasjon.  Spørsmålet er om den likevel kan gis tilsvarende vekt ved de ulykker som omfattes av bestemmelsen.

Ved bilansvarsloven gikk man bort fra den tidligere ordning der det objektive ansvar i utgangspunktet påhvilte bileieren.  Det ble isteden etablert en forsikringsordning hvor det forsikringsselskap bilen er forsikret i, blir direkte ansvarlig overfor de skadelidte, jf lovens § 4.  I praksis vil bilens eier bare blitt gjort ansvarlig gjennom den begrensete regressadgang som selskapet har etter lovens kapittel III.

Selskapet er i utgangspunktet objektivt ansvarlig for all skade som motorvognen gjør.  At det dreier seg om en forsikringsordning mer enn en regulær erstatningsordning, viser seg blant annet ved at også den som selv har ført ulykkesbilen, vil ha krav på erstatning for skade på sin person.

På denne bakgrunn ligger det nær å se bestemmelsen i § 7 tredje ledd bokstav a og b og bestemmelsen i fjerde ledd som begrensning i det fareområde som forsikringen skal dekke.  Med mindre særlige grunner tilsier noe annet, skal den som vet han fører eller er passasjer i en stjålet bil, som selv kjører i påvirket tilstand eller vet at føreren er påvirket, eller som selv fører bilen når han vet den blir nyttet til en straffbar handling, falle utenfor den etablerte forsikringsordning.  Ser man det slik at det foreligger en faresituasjon som er unntatt fra forsikringsordningen, ligger det nær å anta at unntakene også må ha betydning når den som har opptrådt slik at forsikringen ikke gjelder, omkommer.

Under enhver omstendighet foreligger det her bortfallsgrunn som har en annen karakter og en annen bakgrunn enn de egentlige medvirkningsreglene.  Reglene i § 7 tredje og fjerde ledd er uttrykk for samfunnets misbilligelse av biltyverier, kjøring i påvirket tilstand og bruk av bil i straffbart øyemed.  Formålet er å bidra til å motvirke slik atferd, og reaksjonen overfor den direkte skadelidte er vesentlig mer bastant enn ved de vanlige regler for medvirkning.  Reglene søker først og fremst sin forankring i kriminal- og alkoholpolitiske overveielser.

Jeg finner på denne bakgrunn ikke å kunne legge til grunn at justiskomiteens uttalelse om passiv identifikasjon i ordinære medvirkningstilfeller kan tillegges den samme vekt ved ulykker som omfattes av bilansvarsloven § 7 tredje og fjerde ledd.  Som uttrykk for lovgivers alminnelige syn på hensynet til de pårørende når forsørgeren omkommer, er imidlertid uttalelsen ikke uten betydning ved spørsmålet om identifikasjon innenfor området av bilansvarsloven § 7 tredje og fjerde ledd.  Også delvis identifikasjon kan således være en mulighet, jf for øvrig den gjengitte uttalelse fra Justisdepartementet om at § 5-1 nr 1 bare gir en adgang til identifikasjon.

På denne bakgrunn finner jeg at de etterlattes erstatningskrav bør avkortes med femti prosent på grunn av avdødes forhold. …

Dommer Tjomsland: Jeg er kommet til samme resultat som annenvoterende, dommer Lund, men med en noe annen begrunnelse:

Jeg er enig med førstvoterende, dommer Dolva, i at justiskomiteens uttalelse i Innst.O.nr.92 (1984-85) om at de etterlattes krav på erstatning "alminneligvis" bør stå på egne ben også gjelder tilfeller som omfattes av medvirkningsregelen i bilansvarsloven § 7 tredje ledd bokstav b.  En annen sak er at betydningen av reservasjonen, jf uttrykket "alminneligvis", vil avhenge av hvilke tilfeller som reguleres av den enkelte medvirkningsregel.

I motsetning til førstvoterende er jeg kommet til at det her vil være riktig å foreta en delvis identifikasjon med avdødes uaktsomhet. Avdøde har utvist en meget grov uaktsomhet, og han har opptrådt på en måte som lovgiveren nettopp gjennom en særskilt og streng medvirkningsregel har søkt å forhindre.  Han kan sterkt bebreides for å ha kjørt med en sjåfør som han må ha kjent til hadde en meget høy promille.  Selv om det her gjelder et erstatningskrav rettet mot en forsikringsordning, er jeg blitt stående ved at det ikke vil være riktig å se bort fra avdødes forhold ved avgjørelsen av de etterlattes erstatningskrav, og jeg stemmer - som annenvoterende - for at erstatningen nedsettes med en halvdel.

Dommer Hellesylt: Jeg er i det vesentlige og i resultatet enig med annenvoterende, dommer Lund.

Dommer Sinding-Larsen: Likeså.

Rt 1999 1312 Hjullasterrambukken 

SAMMENDRAG: 
En stjålet hjullaster tilhørende staten ble kjørt fra gaten og inn i veggen på en bygning der en minibank var plassert. Bygning og minibanksafe ble skadet. Staten som selvassurandør heftet etter bilansvarsloven § 16. Unntaksbestemmelsen i bilansvarsloven § 2 første ledd bokstav a - hvoretter loven ikke gjelder i tilfeller hvor skaden kommer av at "motorvogna vert nytta til anna enn køyredoning" - kom ikke til anvendelse. Dissens 4-1.

DOMMERE: 
Flertall: Flock, Lund, Tjomsland og Aasland. Mindretall: Krüger.

Dommer Flock: Saken gjelder spørsmål om ansvar etter bilansvarsloven, jf. lovens § 2 første ledd bokstav a og § 4, i et tilfelle hvor en bygning og en minibanksafe ble skadet ved at en hjullaster ble kjørt fra gaten og inn i veggen der minibanken var plassert.

Tidlig om morgenen den 5. november 1994 ble minibanksafen til Grue Sparebank i Kirkenær sentrum stjålet. Fra et industriområde i nærheten hadde tyvene på forhånd borttatt en hjullaster som tilhørte Statens vegvesen. Tyveriet fra banken skjedde ved at hjullasteren med skuffen i fronten ble kjørt fra gaten og inn i veggen på bankbygningen. Dette skjedde på en slik måte at minibanksafen løsnet. Den ble så fraktet bort fra åstedet, først ved hjelp av hjullasteren, og deretter med et annet transportmiddel. Safen ble senere funnet uåpnet, men i skadet stand.

…

Jeg er kommet til at staten er erstatningsansvarlig, og kan langt på vei slutte meg til den begrunnelse som lagmannsrettens mindretall har gitt.

Innledningsvis bemerkes at partene er enige om tre forhold som alle er av betydning for ansvarsspørsmålet: Hjullasteren var en motorvogn i bilansvarslovens forstand, jf. lovens § 3 første ledd. Skadestedet var på "gate, veg eller annan stad der ålmenta kan ferdast" jf. bilansvarsloven § 2 annet ledd, og det er således uten betydning for ansvarsspørsmålet at hjullasteren var uregistrert. Og staten har, som eier av den uforsikrede hjullasteren, det samme ansvar som et forsikringsselskap ville ha hatt etter lovlig forsikring, se bilansvarsloven § 16 første og fjerde ledd.

Etter hovedregelen i bilansvarsloven § 4 faller skade som motorvogn "gjer" inn under bilansvaret. Slik bestemmelsen lyder, er det satt vide rammer for dette ansvaret. Det følger dessuten både av lovforarbeidene og av sikker rettspraksis at ansvaret ikke er begrenset til de skader som voldes i trafikken.

Bilansvarsloven angir positivt de skadetilfeller som faller utenfor lovens dekningsområde, se lovens § 2 og § 3 fjerde ledd. Staten har gjort gjeldende at det i tillegg til disse uttrykkelig nevnte unntak, må settes grenser for bilansvaret i tilfeller hvor skadeforløpet ikke er "bilansvarsrelevant". Jeg finner det mest naturlig først å se på de unntak som loven selv oppstiller. Det aktuelle unntak i vår sak er bestemmelsen i § 2 første ledd bokstav a.

Denne bestemmelsen fastsetter at bilansvarsloven ikke gjelder i tilfeller hvor skaden "kjem av at motorvogna vert nytta til anna enn køyredoning". Staten har gjort gjeldende at bruk av kjøretøyet til kjøredoning innebærer at det brukes til transport av folk eller gods, mens aktiv bruk til annet enn dette faller inn under unntaket i § 2 første ledd bokstav a. Jeg er ikke enig i dette. Som bemerket i Ot.prp.nr.24 (1959-60) side 40 brukes motorvognen som kjøretøy først og fremst når den transporterer folk eller gods. Men det er verken i lovens ordlyd eller i lovforarbeidene holdepunkter for at unntaksregelen i § 2 første ledd bokstav a skal omfatte all annen bruk av kjøretøyet.

Den sentrale begrunnelse for de særlige ansvarsregler som ble etablert ved bilansvarsloven, er den spesielle skaderisiko som bruken av motorvogner fører med seg. I innstillingen fra Motorvognkomiteen av 1951, avgitt i april 1957, side 58 nevnes i denne forbindelse "... særlig den risiko som er knytt til motorvognens fart, tyngde, lettbevegelighet, motor, signaler og teknisk utstyr for øvrig."

I det foreliggende tilfelle er det nettopp hjullasterens muligheter til å kjøre inn i eller gjennom ytterveggen som har vært avgjørende ved skadeforvoldelsen. Sentralt står da hjullasterens bevegelighet og den kraft som skapes i kombinasjonen av hastighet og tyngde. Slik jeg ser det, er det nettopp bruken av hjullasteren som kjøretøy, ved at den kjøres inn i veggen, som i dette tilfelle volder skaden. Jeg tilføyer at en hjullaster også vil være i bruk som kjøretøy i mer normale arbeidssituasjoner. Det vil bare være i situasjoner der hjullasteren står stille på bakken at den vil kunne tenkes å være omfattet av unntaket i bilansvarsloven § 2 første ledd bokstav a. Som allerede nevnt vil det likevel bare bli ansvar etter bilansvarsloven når skadestedet er på gate, vei eller annet sted der allmennheten kan ferdes, jf. § 2 annet ledd. Jeg finner støtte for mitt syn i dommen i Rt 1980 1061, hvor acrylballer som var stablet oppå hverandre, kom i bevegelse og forårsaket personskade. Bevegelsen var i det vesentlige forårsaket ved at gaffelen på en gaffeltruck ble presset inn mellom ballene ved at trucken kjørte frem mot stabelen. Høyesterett uttalte at avgjørende egenskaper ved trucken var dens fremdriftsmaskineri, bevegelighet og tyngde, og at skaden måtte anses voldt av trucken som motorvogn.

Jeg kan ikke se at det kan oppstilles begrensninger i lovens anvendelsesområde etter § 4 ut fra de generelle kriterier som staten har påpekt, og som er nevnt under gjengivelsen av statens anførsler. Det er klart og uomtvistet at også de forsettlige skadetilføyelser blir dekket av loven. Dette kommer direkte til uttrykk i lovens § 12 første ledd bokstav a, som gir adgang til å kreve regress mot den eier eller bruker som gjorde skaden med vilje. - At skadelidte er sikret ved egen forsikring, vil formentlig forekomme relativt hyppig, f.eks. ved egen kaskoforsikring der skaden har rammet en annen motorvogn. I vår sak har staten påpekt at skadene har nær sammenheng med den risiko for tyveri og innbrudd som regelmessig er knyttet til bankens oppbevaring av penger, og at denne risikoen bør ses på som en mer regulær omkostning ved bankvirksomhet som i dette tilfellet er dekket ved bankens egne forsikringer. Til dette bemerker jeg at det verken i loven eller i lovforarbeidene er holdepunkter for en begrensning av bilansvaret ut fra slike betraktninger. Jeg tilføyer at skade forvoldt av motorvogn vil kunne ramme et bredt spekter av ulike skadelidte og økonomiske interesser. En begrensning av ansvaret etter de linjer som staten anfører, ville dessuten i praksis kunne lede til at det ble vanskelig å trekke grenser for bilansvaret.

Staten har verken hatt innvendinger mot de beløp som kreves erstattet eller mot kravet på renter.

…

Kst. dommer Krüger: Jeg er kommet til et annet resultat.

Hjullasteren som ble anvendt til innbruddet er uomstridt en motorvogn i lovens forstand, og det er derfor ikke tvilsomt at det dreier seg om skade som dekkes av bilansvarsloven § 4. Etter min mening omfattes imidlertid hendelsesforløpet av unntaket i loven § 2 første ledd bokstav a fordi hjullasteren i dette tilfelle ble brukt til "anna enn køyredoning".

Det er både i lovforarbeidene og i domspraksis lagt til grunn at grensene for når en motorvogn anvendes på en slik måte at trafikkforsikringen ikke dekker, skal trekkes restriktivt mot forsikringsselskapet. Jeg viser til Innstillingen fra Motorvognansvarskomiteen av 1951 (1957) på side 59 og det som er anført fra den ankende parts side.

Det følger av rettspraksis at skade voldt av kjøretøyets fastmonterte tilbehør omfattes selv om slike innretninger ikke er typiske for motorvogner i sin almindelighet. Ansvaret forutsetter ikke en trafikksituasjon, heller ikke at vognen er i bevegelse. Jeg viser til "wire"-dommen Rt 1965 451. Det er videre klart at skade voldt under laste- og losseoperasjoner i tilknytning til transport heller ikke unntas etter § 2 annet ledd bokstav a. Dette følger av "acrylball"-dommen Rt 1980 1061. Så langt er jeg enig i førstvoterendes syn på saken.

Hjullasteren ble i dette tilfellet valgt til innbruddet på grunn av dens egenskaper som anleggsmaskin, der særlig dens tyngde, bevegelighet og store motorkraft gjør den egnet til å forsere hindringer. Det blir da naturlig å stille spørsmålet om ikke operasjonen funksjonsmessig sett svarer noenlunde til den mer normale - og lovlige - bruk av en slik maskin til masseforflytning og utgravning på en byggeplass.

Anvendes motorvognen nemlig som en anleggsmaskin, er det støtte i lovmotivene for å anse dette som et tilfelle der bilansvarslovens ansvarsordning ikke er ment å skulle gjelde. Tanken er åpenbart at denne slags skader på person eller ting skal dekkes på andre måter, f eks som skade etter granneloven, som yrkesskade eller ved ordinær ansvarsforsikring i tilknytning til bygg- og anleggsvirksomhet. Komiteinnstillingen fra 1951 berører dette på side 59 med følgende bemerkning:

"Likeså faller skade som f.eks. grabben på en gravemaskin volder ved graving, utafor motorvognansvaret ... derimot ikke skade som maskinen volder under bruk som kjøretøy eller ved å skiple vegtrafikken uten å være i annen bruk."

Jeg leser dette slik at man trekker en grense mot bruk av maskinen til f.eks. anleggsarbeid. Motivene og eksemplene er av gammel dato og synes dårlig tilpasset bruk av anleggsmaskiner på en byggeplass etter dagens forhold. For meg er det naturlig å se det slik at innbruddsoperasjonen sett under ett fra tyvenes side tilsvarer den type knusing, bearbeidelse og masseforflytning som en anleggsmaskin ville utført på en byggeplass. Å trekke grensen for bilansvarslovens anvendelsesområde etter som maskinen under slike operasjoner er i bevegelse eller om den faktisk transporterer masser inne i arbeidsområdet, vil virke kunstig siden maskinelle operasjoner på en byggeplass må ses under ett; det vil under slike operasjoner alltid dreie seg om masseforflytning ved kombinert kraftbruk, løfting og transport. Jeg vil anse det som unaturlig å skille mellom den del av operasjonen som består i bevegelse i arbeidsområdet og den del som består i løfting eller knusing, dvs. når maskinen står i ro. Med dette har jeg ikke sagt at ikke skader oppstått under transport til og fra et arbeidsområde faller utenfor unntaket i § 2 første ledd bokstav a.

Jeg tilføyer at jeg for min del ikke ser at "acrylball"-dommen Rt 1980 1061 avgjør eller gir støtte for å løse spørsmålet i motsatt retning. En gaffeltruck er ingen anleggsmaskin, men et spesialtransportkjøretøy som ikke uten videre kan sammenlignes med maskiner av den type som denne sak gjelder. Skaden oppsto den gang ved løft i tilknytning til en transportoperasjon som ligger nærmere bruk som "køyredoning" enn i vårt tilfelle.

Jeg mener derfor at trafikkforsikringen ikke gjelder for skaden i dette tilfellet. Jeg tillegger det liten vekt at forsikringspraksis kan gå ut på at denne slags innbrudd, som later til å øke i frekvens, skal dekkes under motorvognforsikringen. En slik praksis utvider, slik jeg ser det, dekningsområdet for trafikkforsikringen i forhold til det jeg mener er det naturlige, og jeg kan ikke se bort fra at konsekvensene av en slik praksis kan bli at mer typiske forsikringstakere under trafikkforsikringen ved beregning av premienivået er med på å dekke deler av ansvarsrisikoen ved ordinær bygg- og anleggsvirksomhet, en løsning som etter min mening ikke bør avgjøres eller overstyres av forsikringsselskapenes praksis.

Årsakssammenheng

Faktisk årsakssammenheng – Samvirkende årsaksfaktorer

Rt 1992 64 P-pilledom II 

STIKKORD:   
Erstatningsrett.  Legemiddelskade (p-pille).  Produktansvar.  Foreldelse.

SAMMENDRAG: 
Under dissens 3-2 fant Høyesterett at det var sannsynlighetsovervekt for at bruk av en bestemt p-pille hadde vært en nødvendig årsak til skadelidtes hjernetrombose, eventuelt sammen med ett eller flere andre forhold. P-pillebruken ble ansett såpass vesentlig i årsaksbildet at måtte anses som erstatningsrettslig årsak. Mindretallet var enig i flertallets rettslige utgangspunkt for vurderingene, ment fant ikke at det forelå tilstrekkelig årsakssammenheng. 



Flertallet kom videre til at produsenten var erstatningsansvarlig for skaden på objektivt grunnlag. Mindretallet tok ikke stilling til ansvarsgrunnlaget. 



Saken reiste også spørsmål om foreldelse. Ut fra skadelidtes helt spesielle situasjon og de kommunikasjonsproblemer skaden har medført for henne, kunne det ikke legges vanlige mål på hennes aktivitet for å avbryte foreldelse, jfr fel.§ 9 nr 1. Kravet var derfor ikke foreldet etter tre-årsregelen selv om skaden inntraff 13.6.1976, og sak ble reist ved forliksklage 12.6.1984.

DOMMERE:  
Flertall: Tjomsland, Hellesylt og Smith. Mindretall: Gussgard og Bugge

Dommer Tjomsland: [Skadelidte], som er født 13 januar 1953, ble natt til 13 juni 1976 rammet av en arteriell trombose - hjerneslag - i en av pulsårene i hjernen. Trombosen førte til meget betydelige lammelser som blant annet omfattet alle fire lemmer. Hun mistet også taleevnen. [Skadelidte] ble allerede høsten 1976 innvilget full uførepensjon. Da hun ble syk var hun gift og hadde to barn. Hennes medisinske tilstand har i det vesentlige vært uforandret frem til i dag. Hun kan bevege hode og nakke og kommuniserer ved hjelp av munnpinne og et bokstavbrett eller, i de senere år, en PC.

…

Jeg er kommet til samme resultat som herredsretten, idet jeg mener at Organon er erstatningsansvarlig på objektivt grunnlag.  Men jeg vil understreke at saken har reist flere vanskelige og tvilsomme spørsmål. Før jeg går nærmere inn på de tre problemstillinger saken reiser - årsakssammenheng, ansvarsgrunnlag og foreldelse - vil jeg si noe om rettstilstanden på dette området.

Ved lov 23 desember 1988 nr 104 om produktansvar ble det innført nye erstatningsregler for skader voldt av produkter.  Loven bygger i hovedsak på utredningen - NOU 1980:29 Produktansvaret - fra produktansvarutvalget som ble oppnevnt i 1975.  Hovedregelen i loven § 2-1 er at produsenten og - for importerte produkter - importøren er erstatningsansvarlig for skader som produktet volder og "som skyldes at det ikke byr den sikkerhet som en bruker eller allmennheten med rimelighet kunne vente".

For legemidler - og p-piller regnes som et legemiddel - er det i loven kapittel 3 innført et mer vidtrekkende objektivt erstatningsansvar som er kombinert med en obligatorisk forsikringsordning direkte til fordel for skadelidte.  Blant skader som forutsettes erstattet under Legemiddelforsikringen, nevner utredningen "bivirkning som sjelden inntrer, men som lett fører til alvorlig skade" og som eksempel på dette er nevnt "at p-piller kan føre til visse tromboser", jf utredningen side 205.

Jeg tilføyer at det er forutsatt i forarbeidene at produktansvarsloven uttømmende regulerer produsentens og importørens erstatningsansvar.  Dette gjelder også legemiddelansvaret.  Loven suppleres altså ikke av det ulovfestede objektive ansvaret.

Produktansvarsloven trådte i kraft 1 januar 1989; med unntak av kapittel 3 som ble satt i kraft 1 juli 1989.  Legemiddelansvaret i kapittel 3 gjelder ikke produkter som "er gitt til forbruk" før loven ikrafttreden, og As skade omfattes ikke av reglene i produktansvarsloven.  Saken må derfor avgjøres på grunnlag av rettstilstanden før loven ikrafttreden.  Før produktansvarsloven måtte spørsmålet om erstatningsansvar ved produktskader løses ved anvendelse av generell ulovfestet erstatningsrett.

Om produktansvarsloven av 1988 og det forutgående lovarbeidet har betydning for denne saken, kommer jeg tilbake til under behandlingen av ansvarsgrunnlaget. 

1. Årsaksspørsmålet.

Et vilkår for erstatningsansvar er at det foreligger årsakssammenheng mellom det ansvarsbetingende forhold og skaden.

Spørsmålet om årsakssammenheng har både en rettslig og en faktisk side.  Jeg vil først knytte noen merknader til den rettslige siden.

Årsakskravet mellom en handling eller unnlatelse og en skade er vanligvis oppfylt dersom skaden ikke ville ha skjedd om handlingen eller unnlatelsen tenkes borte.  Handlingen eller unnlatelsen er da en nødvendig betingelse for at skaden inntrer.  I den årsakskjede som leder frem til en skade, kan det - når årsakskravet stilles på denne måte - foreligge flere årsaker og dermed også flere mulige erstatningsbetingende forhold.

Lagmannsretten har funnet at As hjerneslag skyldtes et samspill av flere årsaksfaktorer, men retten har lagt til grunn at årsakskravet ikke var oppfylt bare ved at p-pillen var en av disse. Hvis lagmannsretten med dette har ment å stille et krav om at p-pillebruken skal ha vært hovedårsaken til trombosen, er jeg ikke enig.  Såfremt p-pillebruken hadde fremstått som et lite vesentlig element i skadebildet i forhold til en annen årsak som anses som den dominerende, kunne det være grunn til å se bort fra p-pillebruken ved ansvarsbedømmelsen selv om også den var en betingelse for skaden.  Men slik synes lagmannsretten - i drøftelsen av forholdet mellom p-pillebruken og røkningen - ikke å ha vurdert p-pillens betydning.

Spørsmålet blir etter min mening om bruken av p-pillen Lyndiol var en nødvendig betingelse for at A ble rammet av hjernetrombosen. På bakgrunn av de opplysninger som foreligger og som jeg kommer tilbake til, kan mye tale for at det her foreligger et tilfelle av samvirkende skadeårsaker, hvor flere faktorer har vært nødvendige for skaden.  Når jeg i det følgende drøfter om p-pillebruken er en nødvendig betingelse eller årsak til skaden, legger jeg samtidig i uttrykket "nødvendig" at den har vært så vidt vesentlig i årsaksbildet at det er naturlig å knytte ansvar til den.

Når det foreligger flere samvirkende skadeårsaker, vil noen av disse - de som tidsmessig inntrer først - kunne være "disponerende", mens en enkelt vil kunne fremtre som den "utløsende" årsak.  Men såfremt de "disponerende" skadeårsaker er nødvendige for å fremkalle skaden, vil også de kunne være ansvarsbetingende.

Spørsmålet om bruken av p-pillen har vært en nødvendig årsak til As trombose, må avgjøres ut fra en samlet bedømmelse av bevismaterialet i saken.  Høyesterett har i saken i Rt 1974 1160 antatt at produsenten ikke kan pålegges erstatningsansvar med mindre det kan sies å være en "rimelig sannsynlighet" eller en "rimelig sannsynlighetsovervekt" for at skaden er forårsaket ved bruken av p-piller.  Dette vil etter min mening, her som ellers i erstatningsretten, innebære at det må være mer sannsynlig at bruken av p-piller har vært en nødvendig årsak til trombosen enn at den ikke har vært det.  Det betyr at dersom skaden kan være forårsaket av bare én av flere mulige - men hver for seg uavhengige - årsaksfaktorer, må p-pillen være mer sannsynlig som årsak til trombosen enn de øvrige alternativer samlet.  I denne saken hvor de beste grunner taler for at det foreligger samvirkende skadeårsaker, vil det imidlertid være tilstrekkelig at det foreligger sannsynlighetsovervekt for at p-pillebruken har vært en nødvendig medvirkende årsak til skaden.

Det følger av det jeg har sagt at beviskravet for å fastslå en årsakssammenheng ikke stilles like strengt i erstatningsretten - hvor spørsmålet er hvem som skal bære det økonomiske tapet etter en skade - som i naturvitenskapen.  Denne forskjellen kan som jeg kommer tilbake til, ha betydning for forståelsen av uttalelsene fra de sakkyndige.

I denne saken foreligger et meget sammensatt årsaksbilde.  Dette gjør bevisbedømmelsen vanskelig, men kan - slik jeg ser det - ikke begrunne et strengere krav til bevisets styrke.  Bevisvurderingen må skje på grunnlag av det forskningsmaterialet og de opplysninger som er fremlagt for Høyesterett på basis av den viten som nå foreligger. Det er sannsynlig at man i fremtiden vil få et bedre grunnlag til å trekke slutninger om disse spørsmål.  Men jeg kan ikke se at muligheten for at fremtiden vil kunne gi oss sikrere svar, kan tillegges betydning ved fastsettelsen av kravet til bevisets styrke.

Jeg går så over til vurderingen av om det rettslige årsakskravet er oppfylt i dette tilfellet.  Først vil jeg behandle spørsmålet om p-pillebruk generelt medfører økt risiko for arterielle tromboser. Deretter skal jeg se på om denne risikoen har realisert seg i dette tilfellet.

…

Jeg finner etter dette å måtte legge til grunn at bruk av den type p-piller som A anvendte, medfører - også for unge kvinner - en økt risiko for arterielle tromboser.  På bakgrunn av det materialet som er fremlagt i saken, er det vanskelig å foreta en nærmere tallfesting av risikoøkningen.  Jeg nøyer meg her med å vise til at forskningssjef Tverdal har angitt den relative risikoen til å være "minst 2".

Spørsmålet blir så om p-pillens årsaksevne har realisert seg i dette tilfellet.  Det har vært trukket frem en rekke mulige årsaker. Det har vært påpekt at A har en medfødt misdannelse som kan disponere for hjerneslag, at visse opplysninger kan tyde på at hun hadde en infeksjon i dagene forut for trombosen, at hun under håndballspill kan ha blitt rammet av et traume, at hun i ca 5 år hadde røkt en pakke tobakk i uken og at hun hadde nydt alkohol den kvelden hun ble syk.  Også muligheten for at det kan foreligge andre årsaker enn de som hittil er kjent må tas i betraktning.  Jeg minner imidlertid om at den erstatningsrettslige problemstilling er om p-pillen har vært en nødvendig årsak til hjernetrombosen.  Dette er - som tidligere fremhevet - ikke til hinder for at det også foreligger andre nødvendige årsaksfaktorer.

Også når det gjelder p-pillebrukens betydning for det konkrete skadetilfelle finner jeg grunn til å gjengi konklusjonene til de sakkyndige for Høyesterett.

...

Jeg tilføyer at det i saken i Rt 1974 1160, hvor Høyesterett kom til at det ikke forelå årsakssammenheng mellom p-pillebruken og dødsfallet, også var tvil om dødsårsaken og om omfanget og tiden for p-pillebruken.  I vår sak er det verken tvil om diagnosen eller om omfanget og forbruket av p-piller, og årsaksspørsmålet inneholder derfor færre tvilsomme elementer enn saken fra 1974.

Etter en samlet vurdering av det foreliggende materialet er jeg blitt stående ved at det er sannsynlighetsovervekt for at p-pillen var en nødvendig årsak til As trombose.  Det er ikke usannsynlig at et traume eller en infeksjon, som er de alternativene professor Olsson har fremhevet, også har vært medvirkende til trombosen.  Det samme kan være tilfellet når det gjelder As moderate alkoholkonsum og røkningen.  Men mitt standpunkt er altså at p-pillebruken har vært en nødvendig årsak til trombosen, eventuelt sammen med ett eller flere av disse forhold.

2.  Ansvarsgrunnlaget.

As prinsipale anførsel er at Organon er erstatningsansvarlig på objektivt grunnlag.  Da jeg er kommet til at A her må gis medhold, er det i og for seg unødvendig å ta stilling til om Organon er erstatningsansvarlig på uaktsomhetsgrunnlag.  Jeg finner likevel å burde gi uttrykk for at Organon etter min mening ikke kan pålegges erstatningsansvar på dette grunnlaget.  Jeg nøyer meg her med å vise til herredsrettens begrunnelse som jeg i det vesentlige kan slutte meg til.

Det er etter min mening ikke treffende dersom man spør om det gjaldt et "objektivt produktansvar" før produktansvarsloven av 1988. Det er ikke tvilsomt at produsenter før loven i visse tilfeller var erstatningsansvarlig på objektivt grunnlag.  Problemet var å fastsette rekkevidden for det ulovfestede objektive ansvaret på dette området.  Organon er i dette tilfellet ikke produsent i snever forstand.  Som nevnt markedsfører Organon Lyndiol i Norge på vegne av morselskapet som er produksjonsbedriften i Nederland.  Jeg legger imidlertid til grunn - hvilket heller ikke er bestridt fra Organons side - at selskapet i denne henseende har sammme ansvar som en produsent ville hatt.

Saken gjelder en type skade som rammer et meget lite antall av de kvinner som bruker p-piller, uten at det foreligger noen feil ved tilvirkningen av produktet.  Risikoen var kjent på det aktuelle tidspunkt.  På tross av risikoen har det vært ansett forsvarlig å markedsføre p-piller.  Vi har for oss et tilfelle av det som i juridisk teori har vært omtalt som systemfeil.  Det er ikke nødvendig å ta stilling til hvorledes saken skulle vært bedømt dersom trombosen skyldtes en risiko ved p-pillen som var ukjent, dersom skaden hadde vært forårsaket av et legemiddel forskrevet i terapeutisk øyemed eller dersom skaden hadde vært av mindre alvorlig karakter.

Høyesterett har ikke tidligere tatt stilling til om det ulovfestede objektive ansvaret dekker et skadetilfelle som det foreliggende.  I saken i Rt 1974 1160 kom lagmannsretten - i motsetning til byretten - etter en omfattende og prinsipiell drøftelse til at det ikke var grunnlag for å pålegge en p-pilleprodusent erstatningsansvar på objektivt grunnlag etter at en kvinne som hadde brukt p-pillen døde av en hjertesykdom. Høyesterett frifant som nevnt produsenten på grunn av manglende årsakssammenheng, og tok ikke standpunkt til ansvarsgrunnlaget.  Jeg tilføyer at det - slik jeg ser det - heller ikke foreligger andre dommer av Høyesterett som gjelder skadetilfelle av beslektet karakter.

Etter at produsenten i p-pillesaken fra 1974 ble frifunnet på grunn av manglende årsakssammenheng, fortsatte diskusjonen om ansvarsgrunnlaget.  Spørsmålet ble således drøftet i forbindelse med arbeidet med produktansvarsloven.  Om gjeldende rett uttaler produktansvarutvalget på side 24:

"Utvalget finner liten grunn til her å komme med en nærmere vurdering av lagmannsrettsdommen.  Hvor langt ansvaret strekker seg her, må sis å være tvilsomt.  Dette skyldes særlig bivirkningsproblematikken som er nevnt innleiingsvis, og som viser at det vanskelig kan sis noe generelt om grensene for legemiddelprodusentenes erstatningsplikt.  Det vil dog vanskelig bli ansvar hvor bivirkningene er kjente og rammer generelt, og bruken av medikamentet ellers er nyttig for pasientens lidelse.  På den annen side vil ansvar neppe være like betenkelig hvor det er kjent at skade kan oppstå en sjelden gang.  Men det er tvilsomt om dette kan sis å være gjeldende rett.  Hvor det er en ukjent risiko som slår ut, har teorien vært lite tilbøyelig til å statuere ansvar, og dette bygde også lagmannsretten på i p-pillesaken."

Spørsmålet er også behandlet av Ole Steen-Olsen i Jussens Venner 1984 særlig side 39 og av Nils Nygaard: Skade og ansvar 3 utgave, særlig side 408 og 410.  Jeg forstår begge forfattere slik at de heller i retning av et objektivt erstatningsansvar for skadetilfeller som det foreliggende.  Jeg viser også til drøftelsene hos Lødrup: Lærebok i erstatningsrett, hvor imidlertid vår problemstilling ikke kommenteres eksplisitt.  Den gjennomgående oppfatning i juridisk teori synes å være at det er et åpent spørsmål hvilket standpunkt som her er i samsvar med gjeldende rett.

Det ulovfestede objektive erstatningsansvaret er utviklet gjennom en omfattende rettspraksis.  Utviklingen startet med at det ble pålagt et objektivt erstatningsansvar for såkalt "farlig bedrift", men ansvaret har senere fått en betydelig større rekkevidde.  Det kan i dag langt på vei sies å bygge på risikobetraktninger og interesseavveininger.  Produktansvarutvalget har omtalt denne utvikling på følgende måte på side 82:

"I alle vestlige land har erstatningsretten i dette hundreåret hatt en klar utvikling i retning av strengere ansvarsregler og bedre beskyttelse for skadelidte.  I Norge er denne utviklingen i det vesentlige skjedd gjennom rettspraksis, og norsk rett går i dag - ved siden av amerikansk rett - trolig lengst i å oppstille rene objektive ansvarsregler...".

De hensyn som taler for objektivt ansvar i denne saken er langt på vei sammenfallende med de hensyn som har båret frem det ulovfestede objektive erstatningsansvar på andre områder: Risikoen er skapt ved utviklingen av nye produkter.  Brukeren kan vanskelig vite om hun befinner seg i en risikogruppe.  Det er en forsvinnende liten andel av brukerne som rammes, men konsekvensene for de som rammes kan bli katastrofale.  Når p-pillen likevel tillates markedsført, er det fordi den ansees for å ha overveiende positiv betydning for de mange kvinner som bruker den.  Det kan på denne bakgrunn hevdes at tapet for de få brukere som rammes katastrofalt, bør dekkes av produsenten som kan kalkulere dette som en omkostning. - Det foreligger som nevnt ikke tidligere rettspraksis i beslektede saker av særlig betydning for avgjørelsen av saken, men jeg vil likevel nevne koppevaksine-dommen i Rt 1960 841. Erstatningsansvaret ble riktignok der pålagt staten som hadde påbudt koppevaksineringen, men de betraktninger om risikoens karakter som dommen bygger på, har en viss vekt også i vår sak.

Når jeg har vært i tvil om det bør pålegges objektivt ansvar i dette tilfellet, skyldes det at en rekke forhold kan medvirke til at det oppstår arterielle hjernetromboser, og at dette til dels er risikofaktorer som man frivillig utsetter seg for.  Jeg er imidlertid kommet til at denne innvendingen ikke kan være avgjørende.  Når det gjelder kvinner som røker og nyter alkohol, må disse antas å utgjøre en betydelig del av produsentenes kundegrunnlag.  Risikoen for tromboser er statistisk sett meget liten også for denne del av p-pillebrukerne, selv om risikoen f eks skulle fordobles, og man vet ikke på forhånd hvilke personer innen gruppen som kan være utsatt for å bli rammet.  På denne bakgrunn finner jeg det ikke riktig å unnta fra produsentens ansvar de tilfeller hvor røkning eller alkoholnytelse må antas å ha vært en av de samvirkende skadeårsaker, iallfall ikke når røkningen og alkoholnytelsen har ligget innenfor moderate rammer.  Jeg tilføyer at det objektive legemiddelansvaret etter produktansvarsloven gjelder generelt for denne type skader, selv om disse også kan ha andre årsaker enn p-pillebruk.

Ankemotparten har med styrke vist til at lagmannsretten i saken fra 1974 la avgjørende vekt på at fastsettelsen av et objektivt ansvar for denne type skader ville reise så mange kompliserte spørsmål, blant annet ved avgrensningen av ansvaret, at det måtte være riktig å overlate til lovgiver å ta stilling til spørsmålet. Jeg er enig i at det fremtrer som en hensiktsmessig ordning at dette nå er blitt gjenstand for lovgiving etter et forutgående utredningsarbeid.  Men jeg er likevel kommet til at slike betraktninger ikke kan være en avgjørende innvending mot et objektivt erstatningsansvar for skadetilfeller forut for loven, dersom et slikt ansvar ellers har de beste grunner for seg, noe jeg er blitt stående ved.

Da A i 1976 ble syk, var produktansvarutvalget nedsatt.  Jeg kan ikke se at spørsmålet står i en annen stilling fordi en lovregulering da var på trappene.  På bakgrunn av prosedyren vil jeg imidlertid knytte et par bemerkninger til dommen i Rt 1990 768. Der kom Høyesterett - blant annet på bakgrunn av tidligere rettspraksis - til at "gjeldende rett ikke (ga) grunnlag for objektivt ansvar for det offentlige" ved et tilfelle av HIV-smitte ved blodoverføring i forbindelse med en operasjon.  Førstvoterende tilføyde at det i 1987 var nedsatt et lovutvalg for å utrede og eventuelt foreslå lovbestemmelser om objektivt ansvar for skader påført ved behandling innenfor helsevesenet, og uttalte at domstolene i en slik situasjon bør "vise tilbakeholdenhet med en rettsskapende virksomhet." I avgjørelsen fra 1990 la imidlertid førstvoterende til grunn at den foreliggende rettspraksis "har stilt seg avvisende" til et objektivt ansvar ved smitteskader under slike forhold som saken gjaldt.  I vår sak skal derimot Høyesterett ta stilling til et rettsspørsmål som er uavklart i tidligere rettspraksis.

Det forhold at utredningsarbeidet ved produktansvarutvalget var satt i gang, kan i denne situasjon ikke i seg selv medføre endring i den foreliggende rettstilstand.  At skadetilfeller forut for loven av 1988 må avgjøres etter andre regler enn de som omfattes av loven, vil være situasjonen uten hensyn til utfallet av denne saken, og det kan - slik jeg ser det - ikke anføres mot å pålegge objektivt ansvar i dette tilfellet.

Jeg er etter dette kommet til at Organon på objektivt grunnlag er erstatningsansvarlig overfor A.

…

Dommer Gussgard: Jeg er kommet til samme resultat som lagmannsretten, og vil bemerke:

Jeg er enig i førstvoterendes generelle bemerkninger om årsakskravets rettslige innhold og de krav som må stilles til bevis for årsakssammenheng mellom bruk av p-pillen Lyndiol og den skade som rammet A i juni 1976.  Jeg er således enig i at årsakskravet er oppfylt såfremt p-pillebruken har vært en nødvendig betingelse for at skaden inntrådte, og at det er tilstrekkelig med sannsynlighetsovervekt for at bruken har vært en slik nødvendig betingelse - alene eller i samvirke med andre årsaksfaktorer, slik førstvoterende har presisert dette.  I motsetning til ham finner jeg imidlertid ikke at det foreligger tilstrekkelige bevis for å kunne konkludere med sannsynlighetsovervekt for slik årsakssammenheng.

…

Jeg er etter dette kommet til at lagmannsrettens dom må stadfestes.  Ut fra mitt resultat når det gjelder spørsmålet om årsakssammenheng, finner jeg ikke grunn til å uttale meg om ansvarsgrunnlaget.

Dommer Bugge: Jeg er i det vesentlige og i resultatet enig med annenvoterende, dommer Gussgard.

Dommer Hellesylt: Jeg er i det vesentlige og i resultatet enig med førstvoterende, dommer Tjomsland.

Justitiarius Smith: Likeså.

Rt 1997 1 Psykosomatiske plager upåregnelig følge av nakkesleng

STIKKORD:  
 Erstatningsrett.  Forsikringsrett.  Bilansvar.

SAMMENDRAG: 
Etter bilpåkjørsel bakfra ble skadelidte påført nakkeslengskade.  Utenom fysiske skader utviklet skadelidte over tid en rekke lidelser som måtte anses for å være av psykosomatisk karakter, da de ikke kunne forklares ved hjerneskade eller lignende organisk skade. Kravet om erstatning for de psykosomatiske lidelser ble ikke tatt til følge.  Det ble ansett for tvilsomt om det forelå sannsynlighetsovervekt for at de lidelser saken gjelder står i årsakssammenheng med trafikkulykken i den forstand at ulykken er en nødvendig betingelse for at skaden skulle oppstå.  Uansett kunne omfanget av skaden ikke anses som en påregnelig følge av ulykken.  Dissens 3-2.

DOMMER:  
Flertall: Gussgard, Flock, Hellesylt - Mindretall: Backer, Skåre.

Dommer Backer: Saken gjelder fastsettelse av erstatning etter bilansvarsloven § 8 og skadeserstatningsloven § 3-1 i forbindelse med et biluhell som medførte "nakkesleng" og derav følgende skader, og der psykisk betingete lidelser har vært dominerende.

A, som da var 32 år gammel, var passasjer i en bil som ble ført av hennes ektemann, da bilen 14 oktober 1986 ble påkjørt bakfra mens de ventet for rødt lys ved et veikryss.  Umiddelbart virket det ikke som hun var påført skade av betydning, men allerede dagen etter ble hun, med henvisning fra kommunelegen, innlagt på Haukeland sykehus, Nevrokirurgisk avdeling, for somnolens (sykelig søvntilstand), hodepine og vondt i nakken.  Hun hadde to korte opphold på sykehuset. Somnolensen forsvant etter noen uker.  Hodepinen og nakkesmertene fortsatte imidlertid.  Dessuten har A siden ulykken hatt nedsatt hukommelse.  Fra midt i november 1986 har det vært konstatert kraftsvikt på venstre side og vertigo/ustøhet, og fra slutten av januar 1987 ischias, parese (lammelse) i venstre fot og vannlatningsproblemer. Siden oktober 1987 har hun lidt av depresjon.  Hun har hatt epilepsiliknende anfall, talevansker og lammelser.  Det er ikke påvist noen hjerneskade hos A. De alvorligste av hennes lidelser må anses for å være av psykogen karakter, det vil si at de har sammenheng med hennes personlighet og har psykosomatisk karakter.

…

Jeg er kommet til at alle de skader som har rammet A, må anses forårsaket av trafikkulykken i rettslig forstand, selv om de for en stor del er av psykosomatisk karakter.  Jeg kan ikke se at hovedårsakslæren eller læren om påregnelighet eller adekvans kan føre til noen reduksjon av erstatningsbeløpet.  På den annen side er jeg ved beregningen av erstatningsbeløpet kommet til at det må være riktig å regne med at A i fremtiden, dersom ulykken ikke var skjedd, bare ville komme til å arbeide i halv stilling.  Hun skal derfor bare tilkjennes de beløp som partene er enige om ut fra denne eventualitet.  Samlet betyr det at A skal tilkjennes mindre enn i lagmannsretten.  Jeg vil komme tilbake til disse spørsmål.

…

Det foreligger i denne saken sammensatte skadeårsaker, dels trafikkulykken og dels en predisposisjon i As personlighet. Hovedregelen er da at skadevolderen må ta skadelidte som hun er. Forsikringsselskapets ansvar begrenses ikke bare fordi A er mer sårbar enn det store flertall.  Spørsmålet er om hovedårsakslæren fører til noe annet.  I P-pilledom II i Rt 1992 64 er det på side 70 en uttalelse om at man bare behøver å regne med skadeårsaker som er så vesentlige i årsaksbildet at det er naturlig å knytte ansvar til dem.  I et par tidligere dommer er det nektet erstatning på grunnlag av uvesentlige skadeårsaker.  Som nevnt i Lødrup: Lærebok i erstatningsrett (3 utg) side 264, har vi i norsk erstatningsrett bare en meget neddempet og modifisert hovedårsakslære.  Jeg finner at trafikkulykken står så sentralt som utløsende faktor også for de psyksomatiske skader at det ikke er riktig å se bort fra den med virkning for disse skader.

Når det gjelder spørsmålet om erstatningen kan begrenses etter reglene for påregnelighet eller adekvans, er jeg mer i tvil.  Det er etter det opplyste meget sjelden at en whiplash eller nakkesleng fører til psykosomatiske skader av et omfang som i denne saken, selv om det ikke er helt ukjent.  Et forsikringsselskap må imidlertid være forberedt på at bilulykker kan føre med seg store erstatningskrav og at skadebildet vil være meget variert.  Selv om det kan være et visst behov for å avgrense erstatningsplikten overfor mer avledede og upåregnelige tap, dreier det seg i det foreliggende tilfellet om lidelser som etter sin art ofte er følger av bilulykker.  At det her dreier seg om psykosomatiske skader bør etter min mening ikke være utslagsgivende for erstatningsplikten.

…

Da jeg er i mindretall, former jeg ingen konklusjon.

Dommer Gussgard: Etter min mening er det ikke tilstrekkelig grunnlag for å tilkjenne A erstatning ut over det hun er tilkjent av byretten.

Den ankende part har ikke bestridt at de plager hun fikk etter trafikkulykken i form av hodepine og nakkesmerter, er en følge av denne og har medført ervervsmessig invaliditet.  Dette at hun lett blir trett og har en svekket konsentrasjonsevne, må etter min mening, også i ikke ubetydelig grad anses å ha sammenheng med ulykken, som en avledet følge av de fysiske skader hun fikk.  Ved vurderingen av årsakssammenheng i relasjon til plager av mer psykisk karakter må det tas hensyn til at virkning og opplevelse av smerter vil være svært forskjellig for ulike mennesker.  Som førstvoterende har pekt på, må skadevolderen i utgangspunktet "ta skadelidte som hun er".

…

Problemene i saken knytter seg i første rekke til om det er årsakssammenheng mellom ulykken og hennes mest invalidiserende lidelser, særlig kraftsvikt/lammelser - særlig uttalt i venstre arm og ben.  Ingen av de sakkyndige for Høyesterett har funnet grunnlag for at hun er påført en organisk hjerneskade.  Partene er enige om at de lidelsene saken gjelder, skyldes psykosomatiske forhold, noe den psykiatrisk sakkyndige har funnet at hun var disponert for.  …

…

Ut fra de erklæringer som foreligger fra de sakkyndige, finner jeg det vanskelig å konkludere med at det foreligger sannsynlighetsovervekt for at de lidelser saken gjelder, virkelig står i årsakssammenheng med trafikkulykken i den forstand at ulykken er en nødvendig betingelse for at skadene skulle oppstå.  … Jeg kan ikke utelukke at trafikkulykken har vært den utløsende faktor - "tua som veltet lasset".  Men den egentlige årsak til skadelidtes alvorlige funksjonssvikt skyldes, slik de sakkyndige bedømmer det, mekanismer av psykisk art - psykosomatiske forhold - som kan utløses av forskjellige årsaker.  I tillegg kommer at de skadene denne saken dreier seg om, oppsto - i hvert fall i sin alvorlige grad - svært lang tid etter ulykken, og for øvrig også etter at hun hadde hatt et akutt tilfelle av ischias.  Disse forhold vanskeliggjør vurderingen.

Jeg finner ikke det grunnlaget de sakkyndige har gitt tilstrekkelig til å trekke en konklusjon med tilfredsstillende sikkerhet.  Jeg lar årsaksspørsmålet stå åpent, idet jeg uansett finner at Gjensidige må bli å frifinne fordi omfanget av skaden ikke kan anses som en påregnelig følge av ulykken, ut over den skade byretten har utmålt erstatning for.  (Se side 212). 

Dommer Flock: Jeg er i det vesentlige og i resultatet enig med annenvoterende, dommer Gussgard.

Dommer Hellesylt: Likeså.

Dommer Skåre: Jeg er i det vesentlige og i resultatet enig med førstvoterende, dommer Backer.

Rt 1998 1565 Nakkesleng og årsakssammenheng

STIKKORD:   
Erstatningsrett.  Nakkeslengskade.  Sakkyndige.  Bevis.

SAMMENDRAG: 
Saken gjaldt krav om erstatning for påstått skade som følge av såkalt whiplash eller nakkesleng.  Høyesterett la til grunn at bare en liten andel av skadelidtes uførhet sto i sammenheng med uhellet. Uhellet hadde ikke vært årsak til noe av det tap i erverv som var oppstått.  Dissens 3-2 vedrørende sistnevnte spørsmål. - Uttalelser om rettens behandling og avgjørelse av denne type saker, bl.a. om viktigheten av at mer allment akseptert medisinsk viten legges til grunn f.eks. ved vurderingen av årsaksforholdet og nødvendigheten av at domstolene oppnevner medisinsk sakkyndige for å få et forsvarlig avgjørelsesgrunnlag.

DOMMERE:  
Flertall: Schei, Gjølstad og Bugge - Mindretall: Flock og Dolva

Dommer Schei: A har vært utsatt for tre bilpåkjørsler, henholdsvis i 1974, 1988 og 1993. Nærværende sak gjelder hennes krav om erstatning for skader hun hevder å være påført ved uhellet i 1988 ved såkalt whiplash eller nakkesleng.

…

Innledningsvis finner jeg grunn til å si noe generelt vedrørende domstolenes behandling og avgjørelser av denne type saker.

Såkalte whiplash- eller nakkeslengsaker som kommer for domstolene, er ikke sjelden preget av et uklart årsaks- og symptombilde.  Det kan være uklarhet om hvilke skader som er oppstått, når de forskjellige symptomer har inntrådt og i det hele om og i tilfelle hvilke deler av en foreliggende helsesvikt som kan tilbakeføres til den aktuelle påkjørsel som skal ha medført nakkesleng.  Det foreliggende bevismateriale vil gjerne være sammensatt, og opplysningene kan trekke i forskjellige retninger.  Ved en slik bevisbedømmelse er det viktig å ha for øye at bevisene vil kunne ha forskjellig kvalitet og tyngde.  Særlig viktig ved bevisbedømmelsen vil være nedtegnelser foretatt i tid nær opp til den begivenhet eller det forhold som skal klarlegges, og da spesielt beskrivelser foretatt av fagfolk nettopp for å få klarlagt en tilstand. Dette vil gjelde blant annet nedtegnelser i legejournaler om funn og om de symptomer pasienten har ved undersøkelsen eller behandlingen. Svakere bevisverdi vil for eksempel opplysninger fra pasient til lege ha hvis opplysningene gjelder pasientens tilstand på et vesentlig tidligere tidspunkt enn tidspunktet for den aktuelle konsultasjon.  Opplysninger fra parter eller vitner med binding til partene som er gitt etter at tvisten er oppstått, og som står i motstrid eller endrer det bildet som mer begivenhetsnære og uavhengige bevis gir, vil det oftest være grunn til å legge mindre vekt på, jf her - om bevisbedømmelsen på et annet rettsområde - Rt 1995 821.  En evaluering av bevisene i nærværende sak kommer jeg tilbake til.

Whiplash eller nakkesleng er ikke uttrykk for en inntrådt skade, men for en skademekanisme - altså en bestemt måte skade eventuelt inntrer på - ved at hodet, gjerne ved påkjørsler med bil bakfra, kastes bakover for så etter en "knekk" å fare fremover.  Hva som skal til for å få skader ved nakkesleng, skadeomfang, varighet og andre sider ved nakkesleng er til dels sterkt omtvistet.  Men særlig gjennom 90-årene har det skjedd en betydelig medisinskfaglig avklaring av viktige sider ved nakkesleng.  Dette leder meg til mitt neste generelle poeng.  Vi er her på et område hvor det kanskje er særlig viktig at domstolene har for øye at årsaksforhold, skadeomfang m v så langt mulig må bedømmes i lys av mer allment akseptert medisinsk viten.  Jeg peker spesielt på rapporten fra den såkalte Quebec Task Force, en tverrfaglig internasjonal gruppe som har samlet materiale om årsaksforhold, forebygging og behandling av tilstander utløst av nakkesleng.  Dens arbeide har resultert i det som er betegnet som en internasjonal konsensus om lidelser assosiert med nakkeslengskader.  Jeg viser til omtale av dette i Tidsskrift for Den norske lægeforening nr 17 for 1995. Jeg legger til at de rettsoppnevnte sakkyndige for Høyesterett i sine forklaringer har vist til denne rapporten og dens konklusjoner.  Videre peker jeg på at det er viktig for domstolene å påse at aksepterte retningslinjer for vurdering av uførhet ved skader etter nakkesleng følges, jf her blant annet legeforeningens retningslinjer av 1994 for fastleggelsen av dette.”

Det tredje forhold av mer generell karakter som jeg vil trekke frem, er at rettens behov for sakkyndighet må bli dekket på en betryggende måte. I saker med kompliserte og omtvistete medisinske årsaksforhold, sier det seg nærmest selv at det må oppnevnes medisinsk sakkyndige. Vi er for øvrig her på et område hvor forsvarlighet og grundighet også ofte vil tilsi at retten fraviker lovens utgangspunkt om en sakkyndig, jf tvistemålsloven § 239 første ledd, og oppnevner to sakkyndige. Sakkyndige vitner vil nok i noen grad kunne avhjelpe rettens behov for sakkyndige råd og veiledning, men oftest ikke fullt ut. Rettsoppnevnte sakkyndige vil gjerne med en større grundighet utrede de mer generelle og spesielle medisinske spørsmål saken reiser. Det er også vesentlig at rettsoppnevnte sakkyndige vil være uten bindinger til partene, noe som ofte ikke vil være situasjonen for sakkyndige vitner.

I nærværende sak oppnevnte byretten to sakkyndige, men disse trakk seg før hovedforhandlingen. Det burde så vidt mulig vært oppnevnt to nye. Lagmannsretten avslo den ankende parts begjæring om oppnevnelse av medisinsk sakkyndige, begrunnet i at ankemotparten motsatte seg dette. Jeg forstår ikke lagmannsrettens standpunkt her. Begge parter har i en tvist som nærværende et selvfølgelig krav på at de sentrale tvistepunkter i saken opplyses på en forsvarlig og grundig måte. Etter mitt skjønn bærer lagmannsrettens vurderinger omkring de medisinske forhold preg av at den ikke har hatt medisinsk sakkyndige å støtte seg til.

Jeg går så over til å se på As skader og helsesvikt og på spørsmålet om dette har sin årsak i påkjørselen i 1988.

…

Etter bevisførselen og den bevisvurdering som må legges til grunn, har ikke påkjørselen i 1988 vært årsak til at A er arbeidsufør. Også under den tenkte forutsetning at påkjørselen i 1988 ikke hadde funnet sted, må det etter mitt syn legges til grunn som overveiende sannsynlig at A ville vært arbeidsufør.  De vesentlige og dominerende plager hos henne, som det ikke under noen omstendighet kunne vært aktuelt å tilbakeføre til denne påkjørselen, tilsier dette.  Vi står her ikke overfor et tilfelle av en "liten tue som har veltet et stort lass". Under ingen omstendighet er det da grunnlag for at forsikringsselskapet er pliktig til å erstatte hele hennes tap i lidt og fremtidig erverv.

Det som det kan reises spørsmål om, er om selskapet må svare for en brøkdel av ervervstapet, knyttet opp til den andel påkjørselen i 1988 utgjør i det totale bildet av hennes helsetilstand.  Jeg er kommet til at dette spørsmålet må besvares benektende.  As uførhet er resultatet av en helsemessig negativ utvikling.  Selv om påkjørselen i 1988 inngår i denne utviklingen, er det - slik saken bevismessig ligger an - vanskelig å bygge på at det er noe av det samlete tap i erverv som ikke ville oppstått dersom påkjørselen i 1988 ikke hadde skjedd.  Som faktor i hennes helsemessige negative utvikling blir "bidraget" fra ulykken i 1988 i et totalbilde for beskjedent til at det kan gi grunnlag for erstatning, jf her Nils Nygaard, Skade og ansvar, 4 utgave Oslo 1992, side 338, om at det han kaller "realiseringsbidraget" ikke må være uvesentlig for skaderesultatet.

…

Dommer Flock: Jeg er enig med førstvoterende i at det bare er en liten del av As medisinske og ervervsmessige uførhet som kan føres tilbake til påkjørselen i 1988. … Men fortsatt forårsaket dette uhellet bare en meget beskjeden andel av den samlede totale invaliditet, antakelig mindre enn 5 prosent. Jeg er videre enig med førstvoterende i at de vesentligste og dominerende av As aktuelle plager ikke kan føres tilbake til uhellet i 1988, og at det ikke er grunnlag for noen plikt for forsikringsselskapet til å erstatte hele hennes tap i lidt og fremtidig erverv.

I likhet med førstvoterende finner jeg det sannsynlig at det samlede tap i erverv også ville ha oppstått om påkjørselen i 1988 ikke hadde skjedd. Jeg ser det likevel slik at man uten uhellet i 1988 ikke har noen rimelig sikkerhet for når de plager som i dag dominerer As helsetilstand, ville ha kommet. Rettslig sett er det ikke til stede noen årsakssammenheng mellom uhellet og disse plagene i den forstand at uhellet har vært en nødvendig betingelse for dem. Men det er likevel vanskelig å se bort fra at det som skjedde i 1988 kan ha bidratt til at As helse få år senere var slik at hun ble satt utenfor i arbeidslivet. Selv om As plager da kan sies å ha konsumert den invaliditet som 1988-uhellet mer direkte utløste, fremstår det for meg som lite rimelig at en skadevolder i en slik situasjon skal bli fri det økonomiske ansvar som ellers sannsynligvis ville ha oppstått.

Slik skadeforløpet har vært i dette tilfelle, er det vanskelig å relatere noe nærmere bestemt beløp av As økonomiske tap i fortid og i fremtid til den beskjedne invaliditet fra skaden i 1988. Men dette er, slik jeg ser det, likevel ikke til hinder for at denne skaden naturlig må kunne sies å ha ført til en mindre del av hennes samlede økonomiske tap. I mangel av en annen beregningsmåte finner jeg at denne delen grovt skjønnsmessig bør svare til andelen av ervervsmessig invaliditet. Uten at jeg finner det nødvendig å gå nærmere inn på utmålingen av As samlede økonomiske tap, stemmer jeg for at erstatningen fastsettes til kr 100 000.

…

Dommer Dolva: Jeg er i det vesentlige og i resultatet enig med annenvoterende, dommer Flock.

Dommer Gjølstad: Jeg er i det vesentlige og i resultatet enig med førstvoterende, dommer Schei.

Dommer Bugge: Likeså.

Rt 1999 1473 Nakkesleng forårsaket bare deler av uførheten

STIKKORD:
Erstatningsrett.  Sivilprosess.  Årsakssammenheng. Bevisbyrde.  Nakkeslengskade.

SAMMENDRAG:
Skadelidte pådro seg nakkeslengskade etter bilkollisjon og ble erklært 100% ervervsufør.  Vedrørende erstatning for tap i fremtidig erverv ble lagt til grunn at 50% måtte belastes ulykken, mens det resterende ville ha inntrådt uavhengig av ulykken. - Uttalt at skadevolderen har bevisbyrden for at skaden helt eller delvis ville ha oppstått uavhengig av ulykken. - Angående bevisvurderingen ble særlig fremhevet betydningen av begivenhetsnære bevis og uavhengige sakkyndige vurderinger, herunder nedtegnelser gjort av fagfolk tatt opp til den begivenhet som skal klarlegges.  Dissens 4-1.

DOMMERE:  
Flertall: Rieber-Mohn, Tjomsland, Coward og Gjølstad.  Mindretall: Krüger.

Dommer Rieber-Mohn: Den 15. september 1989 ble A, født 21. oktober 1944, utsatt for en trafikkulykke i krysset Gyldenløvesgate/ Tiedemannsgate i Oslo.  Hennes bil ble påkjørt fra venstre av en personbil som var forsikret i Skadeforsikringsselskapet Vesta AS, i dag Vesta Forsikring AS, heretter kalt Vesta.  Ved sammenstøtet pådro A seg en nakkeslengskade.  For Høyesterett dreier saken seg om i hvilken utstrekning As ervervstap etter ulykken kan tilbakeføres til denne nakkeslengskaden.

…

Jeg er kommet til at anken ikke kan tas til følge.

Det grunnleggende rettslige utgangspunkt er at skadelidte skal ha erstattet det tap hun er påført som følge av den skadevoldende handling. Det må etter mitt syn kunne legges til grunn at A etter ulykken ble 100% ervervsufør.  Da ulykken skjedde, var hun i fullt arbeid, og hun har siden vært sykmeldt eller uføretrygdet.  Det foreligger derfor i utgangspunktet en relevant erstatningsbetingende årsakssammenheng mellom ulykken og hennes uførhet.  Det leder i denne forbindelse ikke til noen begrensning i erstatningsansvaret om A på grunn av sin helsetilstand har vært særlig sårbar, og at konsekvensene av ulykken for henne derfor er blitt mer omfattende enn de ville ha blitt for de fleste andre, jf. blant annet dommen i Rt 1992 side 64.  Begrensningen her er at erstatningsansvaret ikke omfatter upåregnelige skadefølger, jf. dommen i Rt 1997 1, men dette er ikke noe tema i denne saken.

Det som er kjernespørsmålet i saken, er om A dersom ulykken ikke hadde skjedd, likevel ville ha blitt delvis ervervsufør.  Vesta mener at hun i så fall ville ha blitt halvt ervervsufør i løpet av få år, og selskapet påstår på denne bakgrunn lagmannsrettens dom stadfestet.  A mener at det må legges til grunn at hun dersom ulykken ikke hadde skjedd, ville vært i fullt arbeid frem til vanlig pensjonsalder.

Før jeg går nærmere inn på dette spørsmål, vil jeg knytte et par bemerkninger til lagmannsrettens begrunnelse.  Lagmannsretten la "til grunn at As uførhet og tapte ervervsevne skyldes flere selvstendige samvirkende årsaker, slik at ansvaret må deles".  Med grunnlag i de medisinsk sakkyndiges konklusjoner konkluderte flertallet med en "likedeling av årsaker med 50% til ulykken og 50 % til øvrige årsaksfaktorer".  Lagmannsrettens bemerkninger tyder på at retten har foretatt en forholdsmessig oppdeling av erstatningsansvaret, noe som i tilfelle bygger på en uriktige forståelse av det rettslige årsaksbegrepet, jf.  Rt 1992 64.

Jeg finner grunn til innledningsvis også å nevne at som utgangspunkt har skadelidte bevisbyrden for at erstatningsvilkårene er oppfylt.  Men når skadevolder anfører at den skade som foreligger, helt eller delvis ville ha oppstått uavhengig av den skadevoldende handling, må tvil på dette punkt ramme skadevolderen, jf. i denne retning også Rt 1997 883, se side 887.  I denne dom uttalte Høyesterett at for at skadelidtes helsemessige forhold skal få "erstatningsmessige konsekvenser, må det i det minste foreligge en overvekt av sannsynlighet for at de skal utvikle seg i en klar negativ retning".

Skadelidte i vår sak har hatt en langvarig sykehistorie og et sammensatt sykdomsbilde.  Saken reiser vanskelige bevisspørsmål.  Som en generell veiledning for bevisvurderingen viser jeg til hva førstvoterende uttalte - særlig med sikte på denne sakstypen - i dommen i Rt 1998 1565, se side 1570-1571.  Det er særlig betydningen av begivenhetsnære bevis og uavhengige sakkyndige vurderinger jeg her tenker på.  Førstvoterende i nevnte dom peker på at nedtegnelser gjort av fagfolk tett opp til den begivenhet som skal klarlegges, har særlig verdi.  Det samme gjelder grundige medisinske vurderinger av rettsoppnevnte sakkyndige.

… 

Jeg finner grunn til å presisere at når de sakkyndige opererer med sannsynlighetsgrader i sine konklusjoner, bygger de på Den norske Lægeforenings "Retningslinjer for vurdering av nakkeskader" fra 1994, der de ulike uttrykksmåter defineres slik:

 "Med overveiende sannsynlig forstås at sannsynligheten for årsakssammenheng er 75% eller mer.  Med sannsynlig forstås en årsakssammenheng som er mer enn 50% sannsynlig.  Med mindre sannsynlig forstås en årsakssammenheng hvor sannsynligheten vurderes å være mellom 25 og 50%.  Med lite sannsynlig forstås en årsakssammenheng mindre enn 25% sannsynlig." 

For ordens skyld presiseres at når man i juridisk sammenheng bruker uttrykket "overveiende sannsynlig", vil det vanligvis bety mer enn 50% og således være sammenfallende med uttrykket "sannsynlig" i legeforeningens veiledning.

…

Det er generelt problematisk å ta stilling til hvordan helsetilstanden til en person ville ha utviklet seg dersom vedkommende ikke var blitt skadet.  Jeg finner imidlertid her å måtte legge betydelig vekt på de rettsoppnevnte sakkyndiges vurdering.  Det nevnte hypotetiske spørsmål var en viktig del av de sakkyndiges mandat, og jeg legger til grunn at de sakkyndige på dette punkt har foretatt en samvittighetsfull og grundig vurdering.  Begge har - på forskjellige stadier i saken - hatt en samtale med A, og de har gjennomgått hennes legejournaler og tidligere fagkyndige vurderinger av henne.  Dette innebærer at de både har kunnet ta hensyn til hennes lidelser og helseplager før ulykken og også sett hen til de konsekvenser som ulykken medførte for henne.  Jeg kan ikke se at det foreligger konkrete forhold som gir grunnlag for å fravike den konklusjon som de rettsoppnevnte sakkyndige er kommet til.

Jeg er på denne bakgrunn kommet til at det er et tilstrekkelig grunnlag til å konkluderere med at A ville ha blitt delvis ervervsufør selv om ulykken ikke hadde funnet sted, og jeg er blitt stående ved at hennes ervervsmessige uførhet ville ha blitt på 50%.

…

Kst. dommer Krüger: Jeg er kommet til et annet resultat enn førstvoterende og vil stemme for at byrettens dom stadfestes, dvs. at A tilkjennes full erstatning for sitt ervervstap.  Jeg anser for min del ikke saken fullt avklart til tross for de oppnevnte medisinske sakkyndiges bistand.  Hovedspørsmålet i saken står for meg stadig åpent: Ville A mistet sin ervervsevne også dersom hun ikke var blitt rammet av ulykken i 1989?

…

Spørsmålet som må stilles etter Høyesteretts annen p-pilledom Rt 1992 64 er - som påpekt av førstvoterende - om As tapte ervervsevne skyldes ulykken i 1989 i den forstand at man ikke kan legge til grunn at hun ville blitt rammet av slikt tap selv om ulykken ikke hadde inntruffet.  Lagmannsrettens flertall la - i samsvar med det som Vesta hevdet for lagmannsretten - "til grunn at As uførhet og tapte ervervsevne skyldes flere selvstendig virkende årsaker, slik at ansvaret må deles".  Det ble videre uttalt at selv om ulykken hadde vært den utløsende faktor, er den etter flertallets vurdering "ikke så dominerende i årsaksbildet at det er naturlig/ rimelig å legge hele ansvaret til den".  Dette er etter alt å dømme en uriktig forståelse av årsaksbegrepet.  Også her slutter jeg meg til førstvoterendes beskrivelse.  Det er bare hvis en av de samvirkende årsaker må anses som ubetydelig at man etter 1992-dommen kan velge å se bort fra den.

Prinsippet om at skadevolderen "må ta skadelidte som hun er", som jeg mener dekker vårt tilfelle, har sikker forankring i rettspraksis og er uttalt av førstvoterende i Rt 1968 884 på side 890.  Det samme kan også utledes av Rt 1992 64, jf. også mindretallet i Rt 1997 1 på side 8. I erstatningsrettslig teori viser jeg til Lødrup, Lærebok i erstatningsrett 3. utgave 1995 på side 299 og Nygaard, Skade og ansvar 4. utgave 1992 på side 335.  Prinsippet innebærer at den som svarer for en samvirkende årsak som i tid ligger senere enn det forutgående årsakskompleks, skal bære det fulle tap i forhold til skadelidte.  Skadevolder har altså risikoen for at skadelidte er mer utsatt for skade enn gjennomsnittet - dvs. den mer "normale" skadelidte.

Det er først når skadelidtes ømfintlighet overfor senere belastninger overstiger en viss grense, at man i favør av skadevolder vil se bort fra den utløsende ansvarsbetingende faktor i årsaksrekken. I vår sak er det ingen grunn til å tvile på at A tålte mindre enn mange andre, kanskje mindre enn de fleste og mer "normale" trafikkofre.  Men nettopp det som lagmannsrettens mindretall treffende uttaler om "alminnelige kvinneplager", etterlater for meg som inntrykk at hennes allmenntilstand ikke gjorde henne mer eksponert for alvorlige nakkesleng-senvirkninger enn at det referte hovedprinsipp må få anvendelse.  Dette er - som fremhevet av førstvoterende - heller ikke anført fra Vestas side.

…

…I motsetning til det som førstvoterende uttaler om dette, er denne tvilen for meg ikke ryddet av veien, selv etter at spørsmålene ble søkt avklart under ankeforhandlingen.

Dette henger sammen med at jeg ikke er overbevist om at medisinere og jurister har en omforent oppfattelse av begrepet årsakssammenheng. Jeg frykter at de forsøk på avklaringer som er gjort i grensesnittet mellom juss og medisin i emnet nakkeslengskader, snarere har forsterket enn svekket tverrfaglig konsensus om disse spørsmål.  Dette skal jeg utdype.

Det fagmedisinske årsaksbegrep, som begge de sakkyndige bekrefter å ha henholdt seg til, bygger på Den norske lægeforenings retningslinjer for vurdering av nakkeskader slik disse er utformet i februar 1994.  Jeg kan ikke se det annerledes enn at disse retningslinjene på vesentlige punkter avviker fra den fagjuridiske konsensus omkring årsaksproblemet ved skadeforvoldelse som må legges til grunn etter Høyesteretts syn i p-pilledommen fra 1992.

…

Til dette kommer at det er ubestridelig faglig uenighet om spørsmålet.  …

Jeg har ikke tilstrekkelig grunnlag for uttale meg sikkert om hva som er et definitivt korrekt faktum i saken.  Enn mindre har jeg grunnlag for å trekke den utførlige vurdering som de sakkyndige har gjort i tvil så langt denne rekker.  Men jeg har til tross for sakens grundige fagmedisinske utredning allikevel det inntrykk at det fortsatt hersker skjellig grunn til tvil omkring spørsmålet om årsakssammenheng.

Med dette som utgangspunkt blir spørsmålet for meg hvordan en slik tvil skal håndteres.  Jeg mener for min del at saken i mangel av klare holdepunkter om faktum må løses etter bevisbyrdebetraktninger.

Synspunktet om at man ikke bør spekulere i antagelser om hvorvidt skadelidte allikevel ville blitt yrkeshemmet, fremkommer i Rt 1997 1 på side 8.  Det samme er uttrykt noe mer tilspisset i en sak om utmåling av ervervserstatning og oppreisning, Rt 1997 883, der førstvoterende på side 887 uttalte:  

"Det er også antydet at det kan inntre senvirkninger etter et biluhell som kan ha ført til en nakkeslengskade.  Skal slike forhold - som vel mange mennesker sliter med - få erstatningsmessige konsekvenser, må det i det minste foreligge en overvekt av sannsynlighet for at de skal utvikle seg i en klar negativ retning. Det finner jeg ikke er tilfelle her.  At skadelidte har bevisbyrden for at erstatningsvilkårene foreligger kan ikke gjelde en slik anførsel."

Dommen får forsterket tilslutning av Nygaard i Lov og Rett 1998 på side 197, som tilføyer at en slik løsning knesetter prinsippet om at parten har tvilsrisikoen for sine påstander, som her påstanden om at det forelå forhold som skulle redusere erstatningens omfang.  I dette ligger at mens hovedregelen er at skadelidte har bevisbyrden i tvilsspørsmål om årsakssammenheng mellom det ansvarsbetingende forhold og det tap det kreves erstatning for, kan dette stille seg annerledes når det er tale om å avgjøre hvorvidt det foreligger tapt ervervsevne som kan tilskrives latente andre helsemessige forhold som i tid ligger forut for den ansvarsbetingende hendelse.  Dette er - slik jeg ser det - nettopp et bevisbyrdesynspunkt tilpasset prinsippet om at "skadevolder må ta skadelidte som hun er".

Jeg vil derfor nærme meg problemet fra en annen kant: Er det i hendelseforløpet over tid noe som vipper sannsynligheten for manglende årsakssammenheng over i As disfavør?

Spørsmålet om årsakssammenheng ved whiplash-skader har vært oppe i flere dommer det siste tiår.  Dommene gir et bilde av de faktiske problemer som oppstår når årsaksrekken skal angis, men uten at den foreliggende praksis kan sies å ha direkte betydning for vår sak, jf. Rt 1997 1 og Rt 1998 1565.

Jeg merker meg at det sykdomsbilde som er tegnet i vår sak vedrørende A, ikke uten videre synes uforenlig med de betraktninger som den fagmedisinske ekspertise har gjort seg over fenomenet nakkeslengskader.  …

…

Jeg er heller ikke enig i at de sakkyndiges vurdering om at de såkalte kognitive, subjektive symptomer faller utenfor vurderingen av ervervsevnen.  Det kan etter min mening ikke trekkes noe klart skille mellom pasientens subjektive opplevelse av sin helsetilstand og den fagmedisinske relevante - men standardiserte - vurdering av restervervsevne etter en hendelse som i vår sak.  Mennesker er forskjellige, og personens opplevelse av sin egen tilstand etter en skade er - når vi utelukker hypokondri og arbeidsskyhet - den eneste sanne indikator på individuell arbeidsevne.  Hverken tabeller hentet fra Rikstrygdeverket, forsikringspraksis eller medisinske statistikker forekommer meg å være relevant når spørsmålet skal stilles om denne skadelidte er - eller ikke er - påført det tap av arbeidskraft som man uansett faglig bakgrunn må akseptere som et gitt faktum.  Jeg anser det som hevet over tvil at A subjektivt - og derfor med rette - har opplevd situasjonen i årene etter ulykken slik at hun er satt ute av stand til å utføre sine mange yrkesmessige gjøremål slik hun kunne før ulykken skjedde.  Omstendighetene og det dramatiske skille i tiden før og etter ulykken snarere styrker enn svekker en antagelse om at hennes opplevelse er reell og dermed relevant.  Dette må den medisinske fagkunnskap forholde seg til - ikke omvendt.

…

Sammenfatningsvis ser jeg saken slik at trafikkforsikreren i saken "må ta A som hun er" og at ansvaret går ut på å erstatte også atypiske følger som over tid er utløst ved ulykken den 15. september 1989, at trafikkforsikreren må dokumentere at den tapte ervervsevne hun i dag er påført ikke skyldes denne ulykken, noe ankemotparten etter min mening ikke har maktet, videre at sykdomsbildet ikke er uforenlig med det man erfaringsmessig vet om sekundære om enn atypiske senvirkninger etter nakkeslengskader, hvilket jeg ikke kan utelukke i vår sak.  Den betydelige tvil som etter min mening foreligger i saken omkring spørsmålet om hvorvidt hun også uten ulykken ville blitt erversufør, slik at det med et rettslig utgangspunkt blir rom for bevisbyrdebetraktninger, må være ankemotpartens risiko.

Etter dette stemmer jeg for at byrettens dom stadfestes, og at A dermed tilkjennes full erstatning for sitt ervervstap.

Dommer Tjomsland: Jeg er i det vesentlige og i resultatet enig med førstvoterende, dommer Rieber-Mohn.

Dommer Coward: Likeså.

Dommer Gjølstad: Likeså.

Rt 2000 620 Årsakssammenheng – Inneklima ikke tilstrekkelig som årsaksfaktor

STIKKORD:
Erstatningsrett.  Påstått forgiftning og dårlig inneklima på arbeidsstedet.  Årsakssammenheng.

SAMMENDRAG: Kvinnelig lærer fikk ikke medhold i krav om erstatning på grunn av arbeidsuførhet som følge av påstått forgiftning og dårlig inneklima på skolen.  Det forelå ikke årsakssammenheng mellom skolen og en eksponering for 1,4-diklorbenzen (DCB) i hennes klasserom på skolen. DCB ble benyttet i gutteurinalet på skolen, og lukt og luft derfra trengte inn i klasserommet gjennom en feilaktig utført avtrekkskanal. Hun hadde utviklet multippel kjemisk hypersensitivitet (MCS).

DOMMERE: 
Bruzelius, Flock, Matningsdal, Skoghøy, Gussgard. (Enstemmig dom.)

Dommer Bruzelius: Saken gjelder krav fra en lærer om erstatning for tap av inntekt på grunn av arbeidsuførhet som følge av påstått forgiftning og dårlig inneklima på en Oslo-skole.

….

     Mitt syn på saken:

Jeg er kommet til at anken ikke kan føre frem.

Det er et grunnvilkår for erstatningsansvar at det foreligger en relevant, erstatningsbetingende årsakssammenheng mellom skaden og den skadevoldende handling.  I utgangspunktet må skadevolder, såfremt den faktiske og rettslige årsakssammenheng er til stede, akseptere at konsekvensene av den skadevoldende handling er blitt mer omfattende enn de ville ha blitt for de fleste andre fordi skadelidte er særlig sårbar, jf.  Rt 1999 1473.  Erstatningsansvaret omfatter likevel ikke upåregnelige og fjerne skadefølger, jf.  Rt 1997 1 og [Rt 2000 418].

Jeg bemerker at saken preges av et noe uklart symptom- og årsaksbilde.  Det råder uklarhet med hensyn til hvilke(n) skade(r) A er påført, når de ulike symptomer har inntrådt, og i det hele om, og i tilfelle hvilke deler av, arbeidsuførheten som kan tilbakeføres til en eksponering for DCB. Det råder videre uklarhet om omfanget av eksponeringen.  Bevismaterialet i saken er sammensatt, og opplysningene trekker i forskjellige retninger.  Jeg finner grunn til å understreke at ved en slik bevisbedømmelse har begivenhetsnære bevis en særlig betydning, se Rt 1998 1565, på side 1570, og Rt 1999 1473, på side 1479.

A anfører at kommunen er ansvarlig etter yrkesskadeforsikringsloven, og at bevisbyrden for årsakssammenheng da skal snus i samsvar med lovens § 11 annet ledd.  Det er likeledes anført at bevisbyrden for årsakssammenheng skal snus i forbindelse med anførselen om ansvar etter skadeserstatningsloven § 2-1.  Ut fra mitt syn på saken finner jeg ikke grunn til å gå nærmere inn på disse bevisbyrdespørsmål.

….

Etter mitt syn fremstår inneklimaet og eksponeringen for DCB i tekstilformingsrommet som et usikkert og i alle tilfelle som et lite vesentlig element i utviklingen av As sinnslidelse - og deretter av MCS - i et ellers meget sammensatt årsaksbilde.  Jeg finner derfor å måtte se bort fra disse forhold ved ansvarsbedømmelsen, jf. Rt 1992 64 på side 70.  

Etter de konklusjoner jeg er kommet til med hensyn til årsakssammenheng, går jeg ikke inn på spørsmålet om ansvarsgrunnlag.

Anken har ikke ført frem.  …

Rt 2000 915 Disprildommen

STIKKORD:   
Erstatningsrett.  Helserett.  Legemiddelskade. Årsakssammenheng.  Foreldelse.

SAMMENDRAG: 
Legemiddelfirma ble kjent erstatningsansvarlig for plutselig inntrådt alvorlig hudlidelse hos en pike som da var ni år. Det var årsakssammenheng mellom bruk av Dispril ved behandlingen av en infeksjonssykdom og den påfølgende hudlidelse (Stevens-Johnsons syndrom).  Dissens 3-2. - Kravet var ikke foreldet, jfr. foreldelsesloven § 9.  Pikens mor hadde vært tilstrekkelig aktiv for å få klarlagt skadeårsaken.

DOMMERE:  
Flertall: Oftedal Broch, Tjomsland, Smith.  Mindretall: Utgård, Coward.

Dommer Oftedal Broch: Saken gjelder ansvar for legemiddelskade - spørsmål om det er årsakssammenheng mellom bruken av legemiddelet Dispril og plutselig inntrådt alvorlig hudlidelse - og om et ansvar er foreldet.

A, som er født *.*.1979, og som bodde på X i Y kommune, fikk 23. april 1989 hodepine og deretter feber.  Hennes mor, B, ga henne Dispril. Hodepinen ga seg, men feberen vedvarte.  Moren fortsatte å gi henne Dispril i henhold til doseringen på pakken utover dagen og natten og også neste dag.  Etter hvert - i løpet av 24. eller tidlig 25. april - fikk A utslett på halsen, ble ømfintlig for lys og hovnet opp rundt munnen.  Om formiddagen 25. april ringte B til As primærlege, kommunelege Fred Andersen, som etter å ha undersøkt A på sitt kontor, antydet at hun kunne ha vannkopper.  Moren fortsatte å gi A Dispril.  A var slapp, og feberen steg.  Om kvelden samme dag ble kommunelege Normund Svoen kontaktet.  Han antydet at A kunne ha mononucleose (kyssesyke), og tok halsprøve av henne.  Han ga moren Apocillin - en form for penicillin - som hun skulle gi til A. A fikk en tablett, men kastet den opp.

Om formiddagen 26. april hadde A fortsatt høy feber og begynte nå å få rødflammet utslett over hele kroppen.  Hun ble lagt inn på Z Sentralsykehus samme kveld.  Utslettene ble etter hvert brunere.  Om morgenen 27. april ble A undersøkt av hudlege dr.  Olsen.  Han konstaterte at A hadde utviklet en alvorlig sykdomstilstand, Stevens-Johnsons syndrom, som kan være livstruende.  Hun ble nå overført intensivavdelingen.

Sykdomstilstanden forverret seg de neste dagene.  A klarte ikke å åpne øynene, fikk store vannblemmer inne i hendene og under føttene. Hun mistet etter hvert store deler av huden og også håret og negler på hender og føtter.  Hennes tilstand var lenge kritisk, men bedret seg fra 5. mai.  Hun ble utskrevet fra sykehuset den 18. mai.

Etter hvert ble A restituert.  Men enkelte skader er varige. Dette gjelder arrdannelser med økt tendens til infeksjoner og irritasjonstilstander, ikke minst i øynene.  Hun er gjentatte ganger operert for sine øyeproblemer, og har også som sekundærskader utviklet muskelsmerte i nakken og hodepine.

…    

Mitt syn på saken:

Det hovedspørsmål denne saken reiser, er hvorvidt det foreligger årsakssammenheng mellom bruken av legemiddelet Dispril og As skade. Reckitt & Colman har erkjent at det foreligger ansvar på objektivt grunnlag dersom det er slik årsakssammenheng.  Jeg innskyter at partene er enige om at ansvarsspørsmålet i denne saken reguleres av ulovfestede regler, ikke av produktansvarsloven, idet de produkteksemplarene som er involvert, var gitt til forbruk forut for ikrafttreden av kap. 3 om legemiddelansvaret 1. juli 1989, jf. lovens § 4-1 annet ledd.

Ved behandlingen av årsaksspørsmålet vil jeg først kommentere det rettslige utgangspunkt.  Dette er særlig omtalt i Rt 1992 64, P-pilledom II, der førstvoterende uttaler på side 69:

"Årsakskravet mellom en handling eller unnlatelse og en skade er vanligvis oppfylt dersom skaden ikke ville ha skjedd om handlingen eller unnlatelsen tenkes borte.  Handlingen eller unnlatelsen er da en nødvendig betingelse for at skaden inntrer.  I den årsakskjede som leder frem til en skade, kan det - når årsakskravet stilles på denne måte - foreligge flere årsaker og dermed også flere mulige erstatningsbetingende forhold."  

Det ligger i denne uttalelsen at norsk erstatningsrett i alminnelighet bygger på betingelseslæren, ikke hovedårsakslæren, noe som fører til - slik førstvoterende konstaterer - at det kan være flere ansvarlige skadevoldere til en skade.  I så fall hefter de solidarisk. I P-pilledom II åpnes det likevel for en viss konsesjon til hovedårsakslæren, idet det avgrenses mot årsaker som i sammenhengen er ubetydelige (side 70):    

"Såfremt p-pillebruken hadde fremstått som et lite vesentlig element i skadebildet i forhold til en annen årsak som anses som den dominerende, kunne det være grunn til å se bort fra p-pillebruken ved ansvarsbedømmelsen selv om også den var en betingelse for skaden."    

Førstvoterende uttrykker noe senere reservasjonen slik at den aktuelle årsak må ha "vært så vidt vesentlig i årsaksbildet at det er naturlig å knytte ansvar til den".  

Jeg er enig i de rettslige utgangspunkter som her trekkes opp.

I vår sak er det ikke anført at Dispril alene er årsak til As skader.  Spørsmålet er om Dispril har vært en av flere samvirkende skadeårsaker.  Dette må avgjøres ut fra det samlede bevismaterialet i saken.  For at Dispril skal anses som en samvirkende skadeårsak, må det fremstå som mer sannsynlig at legemiddelet har vært en medvirkende årsak til skaden, enn at det ikke har vært det.

…

Andre påvirkningselementer enn infeksjonssykdommen og inntak av legemiddel kan generelt ikke utelukkes, men fremheves heller ikke av de sakkyndige.  Det gjelder f.eks.  As tidligere sykdomshistorie.

…

Vi står etter dette overfor to mulige kjente påvirkningsforhold. Professor Lunde har, i sin muntlige forklaring for Høyesterett, på basis av sin erfaring som leder av et internasjonalt prosjekt om meget sjeldent forekommende bivirkninger, fremhevet at det synes som om flere faktorer ofte må til for at disse særlig sjeldne reaksjonene skal oppstå.  Dette kan etter hans mening ha vært situasjonen for A i april 1989.  Professor Lunde anser det på denne bakgrunn for mest sannsynlig at årsaken til syndromet finnes nettopp i et samvirke mellom infeksjonssykdommen og et legemiddel.  …

Jeg finner det på denne bakgrunn problematisk å fastslå om det var mononucleose eller en annen infeksjonssykdom A hadde, da hun i april 1989 fikk syndromet.  Det er - slik problemstillingen i saken er - heller ikke nødvendig å ta stilling til dette spørsmålet.  Den usikkerhet som her foreligger, må imidlertid tas i betraktning ved den samlede bevisvurderingen.  Dette gjelder også usikkerheten om hvilket syndrom A ble rammet av.

Jeg har funnet den oppsummerende bevisvurderingen vanskelig. Dersom det legges til grunn at A ikke hadde mononucleose i april 1989, finner jeg på bakgrunn av de sakkyndiges uttalelser at det er overveiende sannsynlig at bruken av Dispril har vært en viktig medvirkende faktor ved utbruddet av syndromet.  For det tilfellet at A hadde mononucleose, endres professor Lundes konklusjon i begrenset utstrekning.  Han synes fortsatt - uten å ville trekke noen bestemt konklusjon - i særlig grad å ville fremheve muligheten for at syndromet skyldes en kombinasjon av infeksjonssykdommen og legemiddelpåvirkningen. Han henviser på dette punkt til den erfaring han har fått som leder av et internasjonalt prosjekt om meget sjeldne bivirkninger.  Overlege Spigset fremhever - under denne forutsetning - i atskillig sterkere grad enn professor Lunde muligheten for at syndromet alene skyldes mononucleose.  Begge de sakkyndige mener at sannsynligheten for at det er årsakssammenheng med bruken av Dispril er større dersom A ble rammet av Lyells syndrom enn dersom det var Stevens-Johnsons syndrom.

På grunnlag av de sakkyndiges samlede skriftlige og muntlige utsagn om sannsynligheten for at Dispril - under ulike forutsetninger - har vært medvirkende årsak til syndromet, sammenholdt med det øvrige bevismaterialet, er jeg blitt stående ved at det foreligger sannsynlighetsovervekt for slik årsakssammenheng.

Det er etter min mening ikke grunnlag for å anse at Dispril har hatt så liten innvirkning på forløpet at det skulle være unaturlig å tillegge det erstatningsrettslig betydning.  Det dreier seg - slik jeg ser det - om to faktorer som begge har vært nødvendige for å frembringe en meget sjeldent forekommende bivirkning.  At en slik virkning inntrer uhyre sjelden, er ikke avgjørende.  De sjeldne bivirkningene med stor skadeevne er nettopp en viktig gruppe tilfeller under det objektive legemiddelansvar, jf.  NOU 1980:29 Produktansvaret, side 205.

Etter dette legger jeg til grunn at årsakssammenheng foreligger. Under den forutsetning har Reckitt & Colman erkjent ansvarsgrunnlag.   

Jeg går så over til spørsmålet om kravet på erstatning er foreldet.  Foreldelse reguleres i dette tilfellet av foreldelsesloven § 9, som fastsetter at fristen er tre år og begynner å løpe når den "skadelidte fikk eller burde skaffet seg nødvendig kunnskap om skaden og den ansvarlige".  Foreldelsesfristen ble avbrutt ved uttak av stevning 12. mai 1997.  Partene er enige om at A må identifiseres med sin mor som verge.  Det avgjørende er derfor hvorvidt B hadde kunnskap eller burde ha skaffet seg kunnskap om skaden og den ansvarlige før 12. mai 1994. Lenge før dette hadde hun kunnskap om skaden og om diagnosen Stevens-Johnsons syndrom.  Det var videre fremmet krav mot Norsk Pasientskadeserstatning basert på at lang tids bruk av en type medisiner - sulfapreparater - kunne være årsak til syndromet.  Derimot hadde hun ikke kunnskap om at Dispril eller acetylsalisylsyre kunne forårsake syndromet.

Den ankende part har akseptert at hun hadde en plikt til å avklare årsaksforholdet i saken, men hevder at det ikke kan forlanges mer enn hun og vergene har gjort.  Jeg er enig i dette.  As mor har gjentatte ganger diskutert årsakene til syndromet med leger.  Professor Lunde har i sin sakkyndige erklæring kritisert legene for ikke å ha fokusert mer på As legemiddelinntak i dagene før utbruddet.  Etter min mening understreker dette at B ikke har oppnådd den tilbakemelding fra medisinsk hold som man kunne ventet, og som ville vært nødvendig for at hun skulle komme videre med saken.

I skademeldingen til Norsk Pasientskadeserstatning i 1990 anførte As mor "langvarig bruk av medikamenter, og spesielt sulfapreparater" som mulig årsak, formentlig etter en uttalelse fra Rikshospitalet om en slik mulighet.  Ankemotparten har hevdet at As mor hadde oppfordring til å fremheve Dispril som utløsende årsak.  Det tilhører imidlertid spesialistkunnskapen innen medisin å vite at det avgjørende i forhold til Stevens-Johnsons syndrom var medisininntak den aller nærmeste tiden før anfallet.  Hun kan klarligvis ikke bebreides for ikke å ha hatt denne kunnskap.  Heller ikke på mer generelt grunnlag er det rimelig å bebreide henne for at hun ikke av eget tiltak fokuserte på at årsaken kunne være det alminnelig forekommende og reseptfrie legemiddelet Dispril.

Det kan være mer grunn til å feste seg ved de to journaler fra 11. januar og 5. april 1994 som jeg tidligere har sitert, der Dispril spesielt ble nevnt i tilknytning til utbruddet av Stevens-Johnsons syndrom.  Disse journalene ble B først kjent med på et vesentlig senere tidspunkt.  Men de innebærer ikke noe nytt.  At hun har gitt opplysninger til leger om at datteren hadde tatt Dispril, fremgår allerede av innleggelsesjournalen.  Det avgjørende må i denne sammenheng være at ingen - og hun har vært i kontakt med mange spesialistmiljøer - har reagert på opplysningen, ved å fortelle henne at hun ikke måtte eksponere datteren for Dispril, jf. professor Lundes kritiske uttalelser.

Jeg kan ikke se at B før 12. mai 1994 viste noen passivitet som kan bebreides henne.

Den ankende part har etter dette vunnet saken …. 

Dommar Utgård: Eg har kome til same resultat som lagmannsretten. Med omsyn til spørsmålet om forelding, er eg likevel i det hovudsaklege einig med førstvoterande.  Eg sluttar meg også til det førstvoterande uttalar om dei rettslege vilkåra for erstatning.  Etter mitt syn kan det derimot ikkje leggjast til grunn at bruken av Dispril var samverkande årsak til at A vart sjuk i april 1989. …

Eg legg såleis til grunn at A mest sannsynleg hadde mononucleose, og at dette kunne utløyse syndromet åleine.  Som nemnt har dei sakkunnige uttala at bruk av Dispril - med verkestoffet acetylsalisylsyre - prinsipielt sett kan vere årsak til Stevens-Johnsons syndrom.  Spørsmålet er så om det er grunn til å byggje på at dette var tilfelle i vår sak. …

For min del vil eg også vise til at denne omfattande bruken … i alle tilfelle gjer det vanskeleg å peike ut Dispril som årsak, i og med at ho på dette viset hadde nytta Dispril så ofte at eit utbrot av annan grunn så godt som alltid tidsmessig ville falle saman med bruken av Dispril. …

For meg står det då igjen å gjere ei samla vurdering av bevisa, jf.  Rt 1992 64 på side 77.  I denne situasjonen har ein då ei årsak som etter etablert vitskapleg kunnskap er tilstrekkeleg til å vere årsak åleine, nemleg mononucleose.  Det kan også vere ei eller fleire ukjende årsaker.  Eg finn for min del at det ut frå dette ikkje er mest sannsynleg at Dispril var samverkande årsak til at A fekk Stevens-Johnsons syndrom i april 1989.

Dommer Coward: Jeg er i det vesentlige og i resultatet enig med annenvoterende, dommer Utgård.

Dommer Tjomsland: Jeg er i det vesentlige og i resultatet enig med førstvoterende, dommer Oftedal Broch.

Justitiarius Smith: Likeså.

Rt 2001 320 Nakkesleng adekvat årsak til psykisk lidelse

STIKKORD: 
Erstatningsrett. Forsikringsrett. Personskadeerstatning. Personforsikring. Årsakssammenheng.

SAMMENDRAG: 
En mann utviklet gradvis flere sykdomssymptomer etter en bilulykke. Høyesterett fant at det forelå adekvat årsakssammenheng mellom ulykken og mannens invaliditet. Lidelsene ble ansett utløst av trafikkulykken, og selv om det var forhold i skadelidtes personlighet som sto mest sentral i årsaksbildet, spilte trafikkulykken en såpass vesentlig rolle at det var rimelig å knytte ansvar til den. Selv om skadeforløpet ble ansett som sjeldent, kunne skaden ikke anses å falle utenfor det som må anses som en adekvat følge av ulykken. Forsikringsselskapet måtte etter dette være fullt ut ansvarlig både etter trafikkforsikringen og førerulykkesforsikringen.

DOMMERE: 
Skoghøy, Coward, Matningsdal, Frisak og Gjølstad. (Enstemmig)

Dommer Skoghøy: A, som er født *.*. 1966, ble natt til mandag 24. september 1990, mens han var i arbeid som drosjesjåfør, utsatt for en bilulykke på Sømsvegen i Kristiansand. Bilen var trafikkforsikret i Storebrand Skadeforsikring AS (heretter stort sett forkortet til Storebrand), og til trafikkforsikringen var det knyttet en førerulykkesforsikring. A ble sykemeldt etter ulykken og har ikke vært i arbeid siden. Partene er enige om at han i dag er 65 prosent medisinsk invalid og 100 prosent ervervsmessig ufør. Spørsmålet i saken er om As invaliditet er forårsaket av ulykken, og - i tilfelle - om årsakssammenhengen er adekvat eller påregnelig, som ofte blir brukt som uttrykk for det samme, slik at han har krav på erstatning etter trafikkforsikringen og utbetaling under førerulykkesforsikringen.

…

Mitt syn på saken:

Jeg har kommet til at anken ikke kan føre frem.

Som nevnt er partene enige om at A før trafikkulykken i 1997 må anses som 65 prosent medisinsk invalid og 100 prosent ervervsmessig ufør. Partene er også enige om at dersom As invaliditet er forårsaket av trafikkulykken 24. september 1990, og årsakssammenhengen er adekvat, hefter Storebrand både etter trafikkforsikringen og førerulykkesforsikringen. Spørsmålet er derfor om det er trafikkulykken som kan anses som årsak til As invaliditet, og dersom dette er tilfellet, om årsakssammenhengen er adekvat.

Er det trafikkulykken i 1990 som er årsak til As invaliditet?

For at trafikkulykken skal kunne anses som årsak til As invaliditet, må ulykken ha vært en nødvendig betingelse for at invaliditet skulle inntre, og dersom det foreligger andre årsaksfaktorer, må ulykken i forhold til de øvrige faktorer fremstå som et så pass vesentlig element i årsaksbildet at det er rimelig å knytte ansvar til den, jf. Rt 1992 64 (P-pilledom II), Rt 1997 1, Rt 1998 1565 (Anne Lene Lie-dommen) og Rt 2000 418.

Det er i rettspraksis lagt til grunn at spørsmålet om det foreligger årsakssammenheng, må avgjøres ut fra hva som finnes mest sannsynlig, og hvis det er tvil om dette, må tvilsrisikoen påhvile skadelidte. Dette gjelder ikke bare i forhold til spørsmålet om ulykken har bidratt til utvikling av skaden, men må som utgangspunkt også gjelde i forhold til spørsmålet om bidraget fra ulykken har vært nødvendig for at skaden skulle inntre. Dersom det fra den som ansvar blir rettet mot, blir hevdet at hvis ulykken ikke hadde inntruffet, ville skade ha inntrådt av en annen årsak, må imidlertid tvilsrisikoen for den alternative skadeutvikling gå over på denne, såfremt den alternative skadeårsak ikke har noe med den aktuelle ulykke å gjøre, se for eksempel Rt 1984 466, Rt 1996 1718, Rt 1997 883, Rt 1998 186 og Rt 1999 1473 (Stokke-dommen). Men heller ikke i denne relasjon kan det stilles kvalifiserte beviskrav. Det er tilstrekkelig at det foreligger sannsynlighetsovervekt.

…

På grunnlag av bevisførselen for Høyesterett finner jeg å måtte legge til grunn den diagnose som de sakkyndige har stilt.

…

På bakgrunn av de sakkyndiges vurderinger må det legges til grunn at selv om As lidelse må anses som en psykiatrisk lidelse, er den blitt utløst av trafikkulykken, og etter min oppfatning foreligger det ikke tilstrekkelige holdepunkter for at A uavhengig av ulykken ville ha utviklet en tilsvarende sykdomstilstand.

Som begrunnelse for at A uavhengig av ulykken ville ha utviklet tilsvarende sykdomssymptomer, har Storebrand blant annet vist til at A i tidsrommet 6. mars - 5. juni 1990 var sykemeldt i til sammen ca 7 uker på grunn av magesmerter, søvnproblemer m.v. De problemer A hadde våren 1990, må imidlertid etter min mening ses i sammenheng med at han på dette tidspunkt hadde skiftarbeid. Etter at han ble friskmeldt 6. juni 1990, ble arbeidstiden endret, og fra 6. juni 1990 og frem til ulykken er det ikke rapportert om tilsvarende problemer.

Etter min mening kan heller ikke den omstendighet at As invaliditet er psykisk betinget, gi tilstrekkelig grunnlag for å hevde at sykdomstilstanden ville ha inntrådt uavhengig av ulykken. Trafikkulykken inntraff ca kl. 02.00 om natten. Det var mørkt, og da utforkjørselen skjedde, holdt A en fart på ca 60 km/ t. Som blant annet professor Retterstøl fremholdt i sin forklaring for Høyesterett, kan en slik hendelse overfor en særlig sårbar person virke sykdomsutløsende. Slik forholdene i denne saken ligger an, vil det etter min oppfatning være for spekulativt å bygge på at sykdommen om ulykken ikke hadde inntrådt, kunne ha blitt utløst av en annen stressfaktor.

Det må etter dette legges til grunn at trafikkulykken må anses som en nødvendig betingelse for As invaliditet.

Neste spørsmål blir om trafikkulykken utgjør et så pass vesentlig element i årsaksbildet at det er rimelig å knytte ansvar til den.

Som nevnt må det legges til grunn at As invaliditet er psykisk betinget, og etter mitt syn er det forhold i As personlighet som står mest sentralt i årsaksbildet.

Hovedregelen etter norsk erstatningsrett er at skadelidte må tas som han er, se for eksempel Rt 1997 1 og Rt 1999 1473. Det går imidlertid en grense for hvor langt dette synspunktet kan føres, se for eksempel Rt 1998 1565. Som Høyesterett her fremholder, kan det tenkes tilfeller hvor trafikkulykken bare må anses som en "liten tue som har veltet et stort lass".

Fra Storebrands side er det anført at i den grad ulykken har spilt noen rolle for sykdomsutviklingen, kan dette ikke knyttes til selve ulykken, men til etterfølgende omstendigheter. Som etterfølgende omstendigheter som kan ha påvirket sykdomsutviklingen, har Storebrand vist til at drosjeeier B - ifølge det A har forklart - etter ulykken reagerte med å skjenne på ham, og at A opprinnelig ble behandlet som om det forelå en organisk betinget nakkeskade.

Etter mitt syn finnes det ikke tilstrekkelige holdepunkter for at skadeforløpet er påvirket av drosjeeier Bs opptreden. Det er riktig at A har forklart at B reagerte med å skjenne på ham etter ulykken, men dette er bestridt av B. Jeg finner ikke grunn til å ta standpunkt til hva som er riktig på dette punkt, da det under enhver omstendighet ikke kan anses sannsynliggjort at Bs reaksjon kan ha hatt betydning for sykdomsutviklingen.

Derimot ser jeg ikke bort fra at skadeutviklingen kunne ha blitt en annen dersom det på et tidligere tidspunkt var blitt stilt riktig diagnose, og A ikke var blitt behandlet som om han hadde fått en organisk betinget nakkeskade. Dette er imidlertid ikke til hinder for at det kan knyttes ansvar til trafikkulykken. Selv om det er forhold i As personlighet som står mest sentralt i årsaksbildet, og sykdomsutviklingen i noen grad kan være påvirket av at det ikke på et tidligere tidspunkt ble stilt riktig diagnose, spiller trafikkulykken etter min oppfatning en så vidt vesentlig rolle i årsaksbildet at det er rimelig å knytte ansvar til den.

Etter norsk erstatningsrett skal det i tilfeller hvor det foreligger samvirkende skadeårsaker, ikke foretas noen proratarisk fordeling av ansvaret. Hver skadeårsak som det kan knyttes ansvar til, hefter for hele skaden, se for eksempel Rt 1992 64, Rt 1999 1473, Rt 2000 915 (Dispril-dommen) og Rt 2000 1614 (Passiv røyk-dommen). Dette gjelder også i tilfeller hvor en skadeårsak har virket sammen med sykdom eller helsemessig svakhet hos skadelidte. Storebrand må etter dette være fullt ansvarlig for den invaliditet som A er blitt påført som følge av ulykken, såfremt årsakssammenhengen er adekvat.

Er årsakssammenhengen adekvat?

Det følger av kravet om at årsakssammenhengen må være adekvat, at det er et vilkår for at ansvar skal inntre, at skadefølgen ikke må være for fjern og avledet, se for eksempel Rt 1997 1 og Rt 2000 418.

…

Professor Malt har i sin erklæring uttalt at slike lidelser som vi her står overfor, ikke er forventede, men heller ikke ukjente etter ulykker. Basert på egne undersøkelser av skadede som er fulgt over tre år, har han vurdert sjansen for et slikt forløp etter en ulykke som den foreliggende til mindre enn 1/1 770.

Professor Retterstøl uttalte i sin muntlige forklaring for Høyesterett at når prosessen etter det psykiske traumet som ulykken må ha vært for A, først var kommet i gang, kan utviklingen ikke anses uvanlig, selv om skaden i dette tilfellet har fått et uvanlig stort omfang.

Etter bevisførselen for Høyesterett må det legges til grunn at det ikke er upåregnelig at en trafikkulykke kan utløse en psykisk lidelse, og selv om skadeforløp av den karakter vi her står overfor, er sjeldne, kan skaden etter min oppfatning ikke falle utenfor det som må anses som en adekvat følge av ulykken. De første sykdomssymptomene oppstod to dager etter ulykken, og etter dette skjedde det en gradvis forverring til venstre side ble lammet. Dette har skjedd uten at utviklingen kan ses å være påvirket av etterfølgende omstendigheter som ikke står i sammenheng med ulykken. Etter min oppfatning kan skadefølgen etter dette ikke anses for fjern og avledet.

Fra Storebrands side har det vært anført at det ved vurderingen av hvor langt selskapets ansvar skal trekkes, blant annet må tas hensyn til at det ikke tidlig nok ble stilt riktig diagnose. Som nevnt kan det etter min mening ikke ses bort fra at skadeutviklingen ikke ville ha blitt den samme om det på et tidligere tidspunkt var blitt stilt korrekt diagnose, og A hadde fått adekvat behandling. Det at det etter en trafikkulykke kan gå noen tid før det blir stilt riktig diagnose, er imidlertid noe man må regne med, og dette kan derfor ikke medføre at skadefølgen ikke blir ansett å stå i adekvat årsakssammenheng med ulykken.

Storebrand må etter dette - i samsvar med det lagmannsretten kom til - være fullt ut ansvarlig både etter trafikkforsikringen og førerulykkesforsikringen.
Rt 2003 338 Samvirkende årsaksfaktorer, adekvans
Stikkord:
Skadelidte som samvirkende årsaksfaktor, upåregnelig stort tap
Instans: 
Høyesterett, dom av 18.3.2003. 

Dommere: 
Matningsdal, Stabel, Bruzelius, Flock, Dolva. Enstemmig dom.

Kortreferat: 
Saken gjelder erstatning for lidt inntektstap og tap i fremtidig erverv for en metningsdykker som i en trafikkulykke ble påført en skulderskade. Trafikkforsikrer anførte forgjeves at det ikke var tilstrekkelig årsakssammenheng mellom skaden og ervervstapet, fordi dykkeren selv hadde valgt å slutte i dykkeryrket. Etter en helhetsvurdering fant Høyesterett at påkjørselen var en nødvendig årsaksfaktor som var såpass vesentlig at trafikkforsikrer måtte holdes ansvarlig. Likeledes anførte trafikkforsikrer forgjeves at det ikke forelå adekvat årsakssammenheng mellom den beskjedne fysiske skade og det store inntektstapet. Høyesterett fant at det ikke forelå noe ekstraordinært høyt inntektsnivå, og at trafikkulykker kunne føre til langt større økonomisk tap. Det forelå ikke grunnlag for lemping eller redusering av erstatningen ut fra en tankegang om borgerlig jevnmål. 

(1) Dommer Matningsdal: Saken gjelder krav om erstatning etter en trafikkulykke hvor en dykker ble påført en skulderskade. Saken reiser spørsmål både om adekvat årsakssammenheng og erstatningsutmåling. Ved utmålingen er det særlig spørsmål om erstatningsperiode, årlig tap og lemping av forsikringsselskapets ansvar, jf. skadeserstatningsloven § 5-2. 

(2) A, født *.*. 1949, er utdannet metningsdykker. Metningsdykking er en teknikk som muliggjør langvarige opphold på større dyp uten avbrudd for dekompresjon. … 

(6) Den 9. september 1997 var A utsatt for en trafikkulykke. Han syklet langs Drammensveien ved Skøyen i Oslo, og i et vegkryss kolliderte han med en personbil som ikke overholdt vikeplikten. Bilføreren har senere vedtatt et forelegg for overtredelse av vegtrafikkloven §5. Bilen var forsikret i Gjensidige Skadeforsikring, nå Gjensidige NOR Forsikring - senere omtalt som Gjensidige. 

(7) Ved kollisjonen støtte As venstre skulder mot bilens frontrute som ble ødelagt. … 

(10) Etter friskmeldingen innledet A den 19. august 1998 et nytt dykkeroppdrag. … På grunn av venstresidige skuldersmerter ble oppdraget avbrutt etter fem døgn i metning - etter én dag med dykking. Planlagt periode var 28 døgn. A ble på ny sykmeldt, og har ikke senere utført dykkeroppdrag. 

…
(19) Oslo byrett avsa 27. oktober 2000 dom med slik domsslutning: …

(20) Byretten tilkjente ikke erstatning for inntektstap etter 1999. Den kom til at skulderskaden var den direkte årsaken til at A oppgav dykkingen, og at skulderskaden var påregnelig. Men de økonomiske konsekvensene var etter byrettens vurdering så upåregnelige at det ikke kunne tilkjennes erstatning for inntektstap etter 1999. 

(21) A anket dommen til Borgarting lagmannsrett …

(22) Borgarting lagmannsrett avsa 18. mars 2002 dom (LB-2001-00262) med slik domsslutning: 

(23) Selv om det ikke fremgår av domsslutningen, jf. skadeserstatningsloven § 3-1 annet ledd, ble det tilkjent erstatning til og med 2007 - med andre ord fram til A var nesten 59 år. Videre la lagmannsretten As påstand til grunn om at han fra og med 1999 til og med 2007 årlig ville ha tjent kr 1.273.000, mens tapt inntekt for 1997 og 1998 ble satt en god del lavere. Med hjemmel i skadeserstatningsloven §5-2 annet punktum ble årsinntekten fra og med 1999 lempet til kr 700.000. For 1997 og 1998 ble det foretatt en tilsvarende lemping. Fram til skjæringspunktet for lidt inntektstap, 1. april 2002, satte lagmannsretten erstatningen til kr 1.725.000, mens fremtidstapet ble erstattet med kr 1.320.000. 

(24) A har anket lagmannsrettens dom til Høyesterett. … 

(26)   Den ankende part, A, har i korte trekk anført: 

(27) Skulderskaden er en nær og typisk følge av kollisjonen, og den er årsaken til at han for alltid måtte oppgi sitt yrke som metningsdykker. Det kan ikke legges til grunn at han i 2000 ville ha avsluttet dykkingen av en alternativ årsak. Dette har i tilfelle Gjensidige tvilsrisikoen for. 

(28) Det er helt påregnelig at kollisjon mellom en bil og sykkel medfører skade på syklisten, og det er heller ikke upåregnelig at en slik skade kan medføre et betydelig økonomisk tap. Når tapet oppstår hos samme person som blir fysisk skadet, er det ikke en fjern og avledet skadefølge uten erstatningsrettslig vern. 

(29) Han er ingen spesielt sårbar person - tvert om var han i uvanlig god fysisk form. Uten skaden ville han ha fortsatt med dykkingen til og med 2007, og oppnådd inntekter i hele perioden på det nivået lagmannsretten fant bevist. 

(30) Det bestrides at skadeserstatningsloven § 5-2 annet punktum i dette tilfellet gir hjemmel for å lempe erstatningen, eller at den kan reduseres til et ”borgerlig jevnmål”. 

…

(32)   Ankemotparten, Gjensidige NOR Forsikring, har i korte trekk anført: 

(33) Det aksepteres at det er adekvat årsakssammenheng mellom skaden og As tap fram til dr. Risbergs undersøkelse i desember 1999. Selskapet har på denne bakgrunn gjort opp i henhold til byrettens dom. 

(34) A har derimot ikke oppfylt sin bevisbyrde med hensyn til at det er årsakssammenheng mellom skulderskaden og at han oppgav sitt yrke som metningsdykker. I henhold til dr. Risbergs helsesertifikat kunne han ha fortsatt dykkingen, og selskapet kan ikke være ansvarlig når han på grunnlag av sin egen subjektive vurdering av skuldersmertene valgte å avstå fra videre dykking. 

(35) Subsidiært anføres det at det ikke er adekvat årsakssammenheng mellom skaden og As tap. 

(36) Dersom Høyesterett likevel kommer til at det er grunnlag for erstatning, anføres det at A ville ha avsluttet dykkingen lenge før utgangen av 2007, og at han på langt nær ville ha oppnådd inntekter på det nivået som er anført. 

(37) Ved inntekter på det anførte nivået må det i en sak som den foreliggende i tilfelle foretas lemping med hjemmel i skadeserstatningsloven §5-2 annet punktum. Alternativt må inntekten reduseres til et ”borgerlig jevnmål”. 

…

(39)   Mitt syn på saken: 

(40) Jeg er kommet til omtrent samme beløpsmessige resultat som lagmannsretten, men med en annen begrunnelse. 

(41) Det er utvilsomt en påregnelig årsakssammenheng mellom ulykken og skulderskaden. Dette er heller ikke bestridt. Og Gjensidige aksepterer som nevnt ansvar for tapet fram til årsskiftet 1999/2000 med det beløpet som byretten tilkjente. 

(42) Første spørsmål er dermed om det også er årsakssammenheng mellom ulykken og As yrkesmessige invaliditet som metningsdykker fra og med år 2000. I Rt-2001-320 på side 329 formulerte førstvoterende årsakskravet slik: 

       ”For at trafikkulykken skal kunne anses som årsak til A's invaliditet, må ulykken ha vært en nødvendig betingelse for at invaliditet skulle inntre, og dersom det foreligger andre årsaksfaktorer, må ulykken i forhold til de øvrige faktorer fremstå som et så pass vesentlig element i årsaksbildet at det er rimelig å knytte ansvar til den ...

Det er i rettspraksis lagt til grunn at spørsmålet om det foreligger årsakssammenheng, må avgjøres ut fra hva som finnes mest sannsynlig, og hvis det er tvil om dette, må tvilsrisikoen påhvile skadelidte. Dette gjelder ikke bare i forhold til spørsmålet om ulykken har bidratt til utvikling av skaden, men må som utgangspunkt også gjelde i forhold til spørsmålet om bidraget fra ulykken har vært nødvendig for at skaden skulle inntre. Dersom det fra den som ansvar blir rettet mot, blir hevdet at hvis ulykken ikke hadde inntruffet, ville skade ha inntrådt av en annen årsak, må imidlertid tvilsrisikoen for den alternative skadeutvikling gå over på denne, såfremt den alternative skadeårsak ikke har noe med den aktuelle ulykke å gjøre.”

(43) Jeg legger disse rettslige utgangspunktene til grunn ved den videre behandlingen. 

…

(57) Da A har tvilsrisikoen for årsakssammenheng mellom ulykken og at han ikke kunne fortsette som metningsdykker etter 1999, oppstår spørsmålet om hvilken vekt det skal legges på den bevistvilen som skyldes at han ikke forsøkte å gjenoppta dykkingen da Risberg utstedte helsesertifikat. Hadde han gjort et forsøk på å gjenoppta dykkingen, kunne man ha fått et bedre grunnlag for å vurdere om frykten for å mislykkes var reelt begrunnet. 

(58) Etter min vurdering bør ikke dette medføre at A ikke har oppfylt sin bevisbyrde. Jeg viser til at han allerede hadde gjort et mislykket forsøk på å gjenoppta dykkingen. Dette synes å ha sammenheng med at det opprinnelig ble stilt uriktig diagnose om at han hadde senebetennelse i skulderleddet. Og selv om det ikke er anført at skaden har påført ham en psykisk skade, kan dette mislykkede forsøket bidra til å forklare hans senere oppfatning. Og den uriktige diagnosen kan ikke belastes ham. 

(59) Det må også legges vekt på at det er en viktig forskjell mellom å arbeide som metningsdykker sammenlignet med et ordinært manuelt arbeid på land. Slik situasjonen var, kunne han ikke gå tilbake til dykkingen uten å orientere dykkerlederen om sitt syn på skulderen. Dermed er det tvilsomt om han ville ha fått flere oppdrag. Og uavhengig av dette har jeg forståelse for at han verken ville sette sine kolleger eller oppdragsgiveren i en situasjon hvor han på ny måtte oppgi dykkingen før en dykkerperiode var gjennomført. 

(60) På denne bakgrunn har jeg kommet til at ulykken utgjør et så vesentlig element i årsaksbildet at det er rimelig å knytte ansvar til den også i forhold til at A oppgav videre metningsdykking. 

(61) Utmålingen av det økonomiske tapet blir svært skjønnsmessig. Usikkerheten knytter seg dels til hvor mange år han ville ha fortsatt metningsdykkingen uten skaden, og dels til hvor store inntekter han ville ha oppnådd. 

…
(75) På bakgrunn av drøftelsen foran skal det videre fastsettes erstatning for fremtidig inntektstap for 2003. Partene er som nevnt enige om at skjæringspunktet mellom lidt og fremtidig tap skal være årsskiftet 2002/2003. Årsinntekten med skaden i 2003 settes som nevnt til ca. kr 800.000, mens partene er enige om at inntekt med skaden skal settes til kr 230.000. Erstatning for fremtidig inntektstap er ikke skattepliktig. Ved beregningen skal det dermed ikke gjøres noe skattepåslag. Partene er enige om at beløpet skal neddiskonteres til 1. januar 2003 etter en rentefot på 5 %, mens det på den annen side skal gjøres et tillegg på ca. 5 % for skatteulempe. Da erstatningen for fremtidig tap er neddiskontert til 1. januar 2003, skal det tilkjennes forsinkelsesrente for perioden fram til 31. mars 2003. På denne bakgrunn settes erstatningen for 2003, inkludert renter, skjønnsmessig til kr 300.000. 

(76) Med dette erstatningsnivået kan jeg ikke se at det er grunnlag for anførselen om at det ikke foreligger adekvat årsakssammenheng. Det er ikke noe bemerkelsesverdig ved skade- og sykdomsforløpet. Vi står riktignok overfor et tilfelle hvor en beskjeden fysisk skade gir et svært høyt årlig tap. Men tapsperioden er kort slik at det totale beløpet ikke blir større enn ved mange personskader hvor personer på As alder skades. Ved vurderingen av om A på grunnlag av en adekvansbegrensning selv må bære tapet helt eller delvis, må det også legges vekt på at kollisjonen lett kunne ha påført en syklist langt alvorligere skader enn den skaden som rammet A. Erstatningsnivået kunne dermed ha blitt minst like høyt om ulykken hadde rammet en person med atskillig lavere årsinntekt, idet tapet i slike tilfeller normalt påløper helt fram til pensjonsalderen. Videre viser jeg til at et ikke ubetydelig antall personer har inntekt på det nivået som jeg har lagt til grunn for A. 

(77) Løsningen kan etter min mening ikke bli motsatt fordi A i sitt yrke var spesielt sårbar overfor skulderskader. Det er velkjent at små skader av ulik art kan få store yrkesmessige konsekvenser for enkelte personer. Og i alle fall med det tapsnivået som er aktuelt i denne saken, er det etter min mening ikke grunnlag for helt eller delvis å unnta det fra dekning på grunnlag av en adekvansbetraktning, eller å lempe ansvaret. Slik denne saken ligger an, finner jeg ikke grunn til å gå inn på forsikringsmulighetene som er påberopt av Gjensidige. 

(78) Noen reduksjon til et ”borgerlig jevnmål” kan jeg heller ikke se at det er grunnlag for. 

Etterfølgende konsumerende skade

Rt 1991 697 Hjerneslagdommen 

DOMMERE:
Backer, Skåre, Bugge, Gussgard og Sinding-Larsen.

Dommer Backer: Saken gjelder krav om erstatning etter en legemsbeskadigelse som førte til hjerneskade og derigjennom til lammelser og skade på synet.

B, som da var 69 år gammel, ble 17. juli 1982 antastet av A da han var på vei hjem … Under den senere straffesak ble det lagt til grunn at A hadde dunket Bs hode en eller to ganger mot veidekket. B følte seg samme kveld dårlig, og ble kjørt til sykehus, der det ble konstatert hjerneblødning og lammelse i venstre arm og ben. Lammelsen gikk etter hvert noe tilbake, men B gjenvant ikke sin fulle førlighet. Hjerneskaden medførte også dobbeltsyn ved blikk mot venstre. Den medisinske uførhetsgrad ble ved erklæring av 9. november 1983 fra overlege Gunstein N Skomedal satt til ca 35 %.

Ved Gulating lagmannsretts dom av 18. november 1983 ble A dømt … til å betale B kr 35.760 for tapt arbeidsfortjeneste og utlegg.

B reiste i mars 1984 sak mot A med krav om ytterligere erstatning. I april 1985 reiste Bs ektefelle, C, sak mot A med krav om erstatning for tapt inntekt i forbindelse med mannens sykdom. …

B fikk 29. mai 1985 et hjerneslag som resulterte i en betydelig, varig venstresidige lammelse samt forverrelse av synsskaden. Den rettsoppnevnte sakkyndige for herredsretten, assisterende overlege Nils Erik Gilhus, satte den medisinske uførhetsgrad etter hjerneslaget i 1985 til ca 90 %. Han mente at det var årsakssammenheng mellom den gamle skaden og den nye. Erstatningskravet ble forhøyet som følge av dette.

… 

Det fremgår av domsgrunnene at lagmannsretten, på samme måte som herredsretten, mente å gi erstatning for hele skaden som resulterte i ca 90 % invaliditet. 

…

Jeg er kommet til at anken delvis må tas til følge når det gjelder menerstatningen, men at den ikke kan føre frem når det gjelder tapt ervervsinntekt.

Jeg behandler først spørsmålet om årsakssammenheng mellom skadene i 1982 og 1985.

Jeg vil peke på at hjerneslag så vel i form av hjerneblødning som i form av hjerneinfarkt etter trombose eller blodpropp (emboli) ikke er uvanlig i den aldersgruppe som B tilhørte. Der er opplyst at i aldersgruppen 70-75 år rammes årlig 2.000 av 100.000 av hjerneslag. Hyppigheten er størst hvor det foreligger særlige risikofaktorer, men den er betydelig også ellers. Bs hjerneslag i 1985 behøver derfor ikke å ha sin årsak i et tidligere traume eller andre ytre omstendigheter.

Det er ikke fremlagt noe som viser at personer som har hatt en hodeskade som den B ble påført, generelt er mer utsatt for hjerneslag enn andre når det er gått så lang tid som i dette tilfellet siden skaden ble påført.

Det foreligger heller ikke noe som viser at B i 1982 fikk forandringer i åresystemet som skulle disponere for senere hjerneslag.

… Jeg finner det ikke mulig å gjøre meg opp noen sikker mening om spørsmålet, men jeg mener at det må legges betydelig vekt på at overlege Skomedal som kjente Bs sykdomshistorie, og som vurderte hans symptomer umiddelbart etter hjerneslaget, fant at det forelå et infarkt. Det er enighet mellom de sakkyndige vitner om at det ikke er grunn til å anta at et infarkt har sammenheng med skaden i 1982. Også overlege Gilhus mener at det i så fall er mest sannsynlig at det ikke er noen sammenheng.

Selv om det, som antatt av overlege Gilhus, skulle ha foreligget en hjerneblødning, vil det være vanskelig å konstatere noen sannsynlighetsovervekt for årsakssammenheng. Overlege Gilhus mener at det kan ha oppstått svakheter i åreveggene ved skaden i 1982, og han finner det sannsynlig at så er skjedd. Det gis imidlertid ingen nærmere forklaring på hvorfor dette er sannsynlig, og det forklares ikke hvorfor skaden i 1982 skal ha forårsaket ny skade i et område som ikke var skadet i 1982, men i et tilstøtende område.

Jeg kan etter dette ikke se at det foreligger noen sannsynlighetsovervekt for at det er årsakssammenheng mellom skaden i 1982 og hjerneslaget i 1985. Menerstatning må således utmåles ut fra hjerneskaden i 1982.

Jeg kan ikke se at det er grunnlag for å anta at Bs uførhet nå helt ut har sitt grunnlag i slaget i 1985, slik den ankende part hevder. Det man vet, er at B har betydelige skader i høyre isselapp, dels etter skaden i 1982, dels etter hjerneslaget i 1985. Begge skader har medført venstresidige lammelser og synsproblemer. De foreliggende legeuttalelser gir ikke noe grunnlag for å fastslå at de nåværende lammelser bare skyldes hjerneslaget i 1985. - Jeg finner grunn til å tilføye at etter mitt syn kan det reises spørsmål om et krav på menerstatning overhodet bør reduseres på grunn av en etterfølgende skade. Slik denne saken ligger an, finner jeg ikke grunn til å gå inn på spørsmålet.

Fjerne og avledede skader eller årsaksfaktorer, nærhet i årsakssammenhengen 
Rt 1973 1268 Flymanøverdommen

STIKKORD:   
Erstatning - skade ved kabelbrudd.

SAMMENDRAG: 
Under en militærmanøver brøt et fly ved uaktsomhet en kraftledning, og et stort antall abonnenter ble uten strøm.  Det ble voldt skade på A's anlegg for oppdrett av regnbueørret ved at en elektrisk pumpe ble satt ut av drift.  Staten erkjente ansvar for skaden på kraftledningen, men bestred ansvar for skaden på A's anlegg. Høyesterett kom under dissens (4-1) til at den nødvendige nærhet i årsaksforhold ikke forelå.  Skaden var avledet og indirekte, og en risikobetraktning måtte lede til at A i den foreliggende situasjon var nærmest til å bære risikoen.

DOMMERE:  
Flertall: Hiorthøy, Endresen, Mellbye og Heiberg.  Mindretall: Leivestad.

Dommer Hiorthøy: Ved stevning til Fosen herredsrett av 25. februar 1969 anla Dagfinn Strøm søksmål mot staten v/Forsvarsdepartementet med krav om erstatning for skade på hans anlegg for oppdrett av rengbueørret på Straum i Hitra.  Skaden skyldtes at en elektrisk pumpe under strømstans ble satt ut av drift, og var forårsaket ved at et britisk fly under en militærmanøvre ved flyging i lav høyde hadde kuttet kraftledningen over Åstfjorden i Hemme; dette hadde til følge at Hitra og Frøya Kraftlags ledningsnett, som betjente ca. 3600 abonnenter, ble uten strøm i ca. 36 timer.

…

Den ankende part har erkjent at den norske stat er ansvarlig for erstatningsmessig skade voldt av det britiske fly, og har i samsvar med dette erstattet omkostningene ved istandsetting av kraftledningen med kr. 79.236,61.  Det bestrides imidlertid - i alt vesentlig med støtte i samme anførsler som for de tidligere retter - at erstatningsansvaret kan utstrekkes til også å omfatte det tap som ankemotparten har vært utsatt for.  

…

Jeg er kommet til et annet resultat enn herredsretten og lagmannsretten; om enn under noen tvil er jeg blitt stående ved at staten v/Forsvarsdepartementet som ansvarlig for skade voldt av det britiske fly ikke kan pålegges erstatningsplikt for skade ved strømstans på ankemotpartens bedrift. På bakgrunn av den endring i oppfatningen som har gjort seg gjeldende med hensyn til den erstatningsrettslige betydning av skillet mellom tinglige og obligatoriske rettigheter, senest og klarest i den såkalte KABELDOM ( Rt-1955-872 ), kan jeg ikke tillegge det avgjørende vekt at det i den foreliggende sak er spørsmål om erstatningsrettslig vern for en obligatorisk fordring, - krav om strømleveranse. Men som den ankende part ser jeg det slik at den skadelidende interesses art kommer inn som et viktig moment ved vurderingen av om det under omstendigheter som de foreliggende er rimelig og forsvarlig å utstrekke erstatningsvernet til også å omfatte tredjemann som står i kontraktsforhold til innehaveren av den skadede ting. Det synes åpenbart at det under nåtidens tekniske og samfunnsmessige forhold må settes en grense for (Side:1272) erstatningspliktens mulige ringvirkninger. Ellers vil en måtte regne med at erstatningsplikten ofte kan komme til å gi seg urimelige, urettferdige og for den enkelte skadevolder helt ruinerende utslag.

Noen avgjørelse i norsk rettspraksis som kan gi veiledning av betydning, foreligger etter mitt syn ikke. Dommen i Rt-1955-872, som har vært sterkt påberopt til støtte for ankemotpartens krav, kan jeg ikke oppfatte på denne måte. Tvert imot gir uttalelsen om en "konkret og nærliggende interesse"uttrykk for at forholdet var særeget og domsresultatet begrunnet i de spesielle omstendigheter i saken. Hertil kommer at det dreide seg om et nødrettsansvar og skade voldt med fortsett.

De øvrige rettsavgjørelser som har vært trukket frem i saken, særlig Rt-1939-45, Rt-1940-424 og Rt-1955-571, går dels i forskjellig retning, dels angår de forhold som ikke med rimelighet kan gi anledning til slutninger av særlig interesse for den foreliggende sak.

De tradisjonelle sentrale vilkår for erstatningsplikt, årsakssammenheng og påregnelighet, må utvilsomt anses fyldestgjort i det foreliggende tilfelle. Så vidt jeg har forstått, bestrides heller ikke dette av den ankende part, dog slik at han setter et spørsmålstegn ved påregneligheten i forhold til den enkelte skade blant mange mulige. Tvilen i saken knytter seg til kravet om en viss nærhet i årsakssammenheng, uavhengig av den konkrete påregnelighet.

Det er dette vilkår som er kjernepunktet i saken og som partenes prosedyre i siste omgang har dreid seg om. Jeg er enig med ankemotparten i at flere forskjellige faktorer her må være gjenstand for overveielse, og at resultatet må fremgå av en samlet vurdering; men i motsetning til ham er jeg kommet til at de beste grunner taler for å fastslå at den tilstrekkelige nærhet ikke er til stede. Selv om det utvilsomt har vært påregnelig at omfattende skadevirkninger kunne bli følgen av et kabelbrudd, antar påregneligheten en ubestemt og nærmest abstrakt karakter sett i forhold til det enkelte skadetilfelle. Dette henger i første rekke sammen med at det ikke dreier seg om skade på den gjenstand som er rammet eller interesser som har umiddelbar tilknytning til denne, men om skadevirkninger som følge av en kontraktsmessig tilknytning som kan variere med tid og sted, og oftest vil ligge helt utenfor hva en skadevolder kan ha kunnskap om og oversikt over; skaden er, som det har vært uttrykt, "avledet og indirekte". Skadens uberegnelighet og under ugunstige omstendigheter ruinerende omfang er et annet og reelt moment av betydning som gjør det betenkelig å trekke grensene for erstatningsplikten for vidt; at det i denne sak dreier seg om etbeskjedent beløp, kan åpenbart ikke tillegges vekt ved avgjørelsen av de alminnelige grenser for erstatningsplikten. Jeg er enig med den ankende part i at det er de potensielle skademuligheter som må være bestemmende. Det kan visstnok ikke utelukkes at spørsmålet om skyld og graden av denne i visse forhold kan få betydning, jfr. dom i Rt-1960-357 som har vært påberopt av ankemotparten. Men i en situasjon (Side:1273) som den foreliggende synes skyldmomentet å komme i bakgrunnen, uansett om man med lagmannsretten antar at det har vært utvist "betydelig uaktsomhet". At det gjelder skade voldt av fly med de særskilte ansvarsregler som gjelder for disse, kan jeg ikke tillegge selvstendig betydning.

De vurderinger som etter dette, slik jeg bedømmer forholdet, må lede frem til at den lidte skade i dette tilfelle ikke anses erstatningsmessig, kan underbygges ved at man innfører en risikobetraktning. Spørres det om hvem som i alminnelighet er nærmest til å bære risikoen for skader av den omhandlede art, kan svaret neppe være særlig tvilsomt. De enkeltpersoner og bedrifter som er utsatt for å lide skade, vil som regel ha en større eller mindre kontroll over sin situasjon. De må ta foreliggende skademuligheter med i sine beregninger og treffe de for hver især hensiktsmessige tryggingstiltak, faktisk eller rettslig. Det som er opplyst i saken om ankemotpartens forhold, er for så vidt illustrerende. Han var klar over at hans bedrift var særdeles sårbar for tilfelle av strømstans og kunne ha avverget skaden ved enkle og billige midler. Forholdene ligger helt annerledes an for en eventuell skadevolder, som ikke behøver å være staten, en kommune eller en annen økonomisk vel fundert institusjon. Han vil ofte ha liten mulighet for å sikre seg mot å komme i ansvar, og kan se seg stilt overfor erstatningskrav som ikke bare virker personlig ruinerende, men kan sette en effektiv bremse for samfunnsgagnlige tiltak. At en risikofordeling som antydet er naturlig og nærliggende, bekreftes ved det som er opplyst om elektrisitetsverkenes praksis med hensyn til ansvarsfraskrivelse, - en ansvarsfraskrivelse som så vidt skjønnes også omfatter tilfelle der en strømstans er forårsaket ved menneskelig svikt.

Etter mitt syn på det som etter min oppfatning er hovedspørsmålet i saken, er det ikke grunn til å gå nærmere inn på betydningen av ankemotpartens forhold, - spørsmålene om aksept av risiko eller medvirkeransvar (straffelovens ikrafttredelseslov § 25).

Etter det jeg har anført vil staten v/Forsvarsdepartementet bli å frifinne.

…

Dommer Leivestad: Jeg er kommet til samme resultat som lagmannsretten og kan, når det gjelder spørsmålet om erstatningsansvar for den oppståtte skade, i alt vesentlig slutte meg til dens begrunnelse.  Når det gjelder spørsmålet om objektiv egenrisiko eller ansvar for medvirkning fra skadelidtes side, faller mitt syn nærmere sammen med lagrnannsrettens mindretalls oppfatning.

Det er på det rene at det ved den aktuelle flyging er vist betydelig uaktsomhet som staten erkjenner ansvar for.  Jeg er enig med førstvoterende dommer Hiorthøy i at det også foreligger årsakssammenheng Side:1274 og påregnelighet mellom den uaktsomme handling og det tap Strøm har lidt.  I motsetning til førstvoterende antar jeg at det også foreligger tilstrekkelig nærhet i årsakssammenheng.  Med andre ord, jeg anser ikke den oppståtte skade for å være for fjerntliggende og finner ikke at skadenes uberegnelighet eller mulige omfang ved brudd av en høyspentledning bør lede til at erstatningsansvar her avvises.  Heller ikke kan jeg finne at en vurdering av hensiktsmessighet og rimelighet generelt bør lede til at risikoen for skader ved uaktsomt voldt strømbrudd bør ligge hos de strømabonnenter som er utsatt for å lide skade, og ikke hos skadevolderen.

I likhet med herredsrett og lagmannsrett finner jeg støtte for at en strømabonnent kan kreve erstatning for skade som følge av strømstans ved ledningsbrudd i kabeldommen i Rt 1955 872.  Visstnok lå forholdet noe annerledes an.  Det gjaldt her en kabel som førte strøm til et mekanisk verksted like ved.  Skaden skjedde ved at anker i strid med forbud ble kastet der kabelen lå, fordi skipet var i vansker og måtte unngå større skader.  Det dreide seg om en forsettlig handling i nødstilstand, og ansvar kunne bygges på straffelovens ikrafttredelseslov § 24.  Jeg antar imidlertid at ansvaret ville blitt det samme om ankringen hadde skjedd ved uaktsomhet, jfr.  Augdahls obligasjonsrett 4. utgave side 415, note 13.

Som lagmannsretten kan jeg vanskelig se at det kan medføre noen avgjørende forskjell enten det dreier seg om en ledning som fører kraft til en enkelt stor forbruker, eller mange mindre.  At tap kan oppstå, er en like nærliggende følge i begge tilfeller.

Ved vurderingen av hvorvidt ansvaret bør strekkes så langt som til strømabonnenters tap, legger jeg også vekt på at skaden er voldt av et fly.  For disse gjelder et objektivt erstatningsansvar for skade på person eller ting utenfor flyet.  Normalt skal fly ha en ansvarsforsikring for skader på ting utenfor flyet som går fra 200.000 til 10 millioner kroner, alt etter flyets størrelse.  For personskader er forsikringen 10 ganger så stor.  Om staten ikke tegner ansvarsforsikring for militærfly, kan det ikke få betydning.

I forhold til den store trafikk i luften, er det sjelden det skjer skader på person eller ting utenfor flyet, og især at de har et stort omfang.  Det forekommer oftest ved flystyrt.  At fly har kuttet en høyspentledning, har visstnok bare hendt en gang før her i landet, nemlig over Langenuen mellom Tysnes og Stord.  Da ble flere kommuner strømløse, og en skogbrann oppstod.  Forsvarsdepartementet betalte da frivillig erstatning til bedrifter som led tap ved driftsstans, jfr. Lov og Rett 1963 206.

For meg står det som rimelig at flytrafikken bør ha ansvar og bære risiko for tap som oppstår for abonnenter ved ledningsbrudd voldt av fly.

En annen ting er at enhver som er utsatt for alvorlige skader og tap ved strømstans, må sikre seg best mulig.  Normalt vil også slike abonnenter gjøre det, idet kraftverkene fraskriver seg ansvar for strømstans.  Den som unnlater å ta de forholdsregler som (Side:1275) bør tas for å avverge eller forminske skader, vil selv måtte ta følgene av dette.

Det kan også være rimelig at virksomheter som er utsatt for skade ved strømstans, tegner forsikring.  For Strøm må jeg anta etter det som er opplyst at det ikke var mulig å få forsikring for sitt ørretanlegg.

Strøms anlegg var opprinnelig meget sårbart for strømstans.  Hvis den elektriske pumpe stod i halvannen time, ville ørtetyngelen dø av surstoffmangel.  Etter råd fra en fiskerikonsulent hadde Strøm derfor sikret seg ved å ha en slange med trykkvann til fiskekummene fra fjøset. Slangen kunne han skru På hvis pumpen sviktet.  Når skaden oppstod, skyldtes det at ingen var til stede som skrudde på trykkvannet da strømmen ble borte.  Strøms kone var bortreist denne dag, og Strøm selv var dradd På sjøen for 2-3 timer for å trekke garn.  Han hadde ikke bedt noen nabo holde øye med anlegget, og han hadde heller ikke skrudd på vannet før han drog, noe han erkjenner at han kunne ha gjort. Sannsynligheten av strømstans var meget liten.  I de fire år anlegget hadde vært i drift, hadde det ikke vært noen svikt i vanntilførselen. Men skulle det inntreffe, ville faren for katastrofe være stor.  Dette var Strøm klar over.  Når han da unnlot å sikre seg, helst ved å skru på reservevannet eller ved å be en nabo holde øye med anlegget, har han forsømt å vise den aktsomhet man må kunne kreve.

Med den sikringsmulighet Strøm hadde, burde ikke anlegget være utsatt for noen stor risiko for skade ved strømstans.  Etter min mening er det derfor ikke naturlig å tale om en objektiv egenrisiko som bør lede til reduksjon av erstatningen, men en medvirkning til skaden som etter straffelovens ikrafttredelseslovs § 25 bør lede til nedsettelse.

Etter en jevnføring av den betydelige uaktsomhet som er vist ved flygingen og Strøms mangel på aktsomhet ved ikke å sikre sitt anlegg mens det var uten tilsyn, finner jeg det rimelig at erstatningen settes til en halvdel av skaden, til kr. 3.000.

Dommer Endresen: Jeg er i det vesentlige og i resultatet enig med førstvoterende, dommer Hiorthøy.

Dommerne Mellbye og Heiberg: Likeså.

Etter stemmegivningen avsa Høyesterett dom overensstemmende med førstvoterendes konklusjon.

Rt 1980 1498 Båtbranndommen (lemping)

SAMMENDRAG:
Under innsetting av en ny motor i et fiskefartøy ble det brukt en acetylenbrenner, og det oppsto brann.  Rederiet og fartøyassurandøren dekket hver sin del av skadene og gikk til søksmål mot verkstedet som utførte arbeidet for å få erstatning.  Rederiet krevet også å få dekket to mnd. fangsttap.  Verkstedet erkjente for Høyesterett at montøren hadde utvist uaktsomhet, og at erstatningsplikt forelå.  Under arbeidet med brenningen var foruten montøren  også en av partsrederne til stede, men verkstedet fikk ikke medhold i at rederen ved sin opptreden kunne gjøres medansvarlig for skadene.  Det var tvist om enkelte tapsposter.  Det ble foretatt en lempning i erstatningsansvaret (jfr. erstatningsloven § 2-2 nr. 1) idet det særlig ble lagt vekt på at brannen på grunn av upåregnelige forhold fikk et stort omfang.  Antatt at det bare var lidt fangsttap i 1 mnd. 

DOMMERE:
Michelsen, Endresen, Christiansen, Tønseth, justitiarius Ryssdal. (Enstemmig dom.)

Dommer Michelsen: Fiskefartøyet M/S Bådsvik eies av partsrederne Halvor Bådsvik og Johan Hettervik. Det har vært kaskoforsikret i Rogaland Gjensidige Fartøyassuranse.

I november måned 1974 led skipet et havari som medførte at det måtte settes inn ny motor. A/S Heimdalmotor, Molde, skulle levere og montere motoren. Båten ble satt på slipp ved Brødrene Hukkelbergs verksted på Aukra.

Den 10. desember 1974 startet arbeidet opp, og A/S Heimdalmotors montør skulle denne dag blant annet ta ut propellhylsen. Til denne arbeidsoperasjonen nyttet han et varmebend med acetylenstikkflamme. Det oppstod brann i fartøyet, som fikk brann- og slokningsskader. Rogaland Gjensidige Fartøyassuranse og rederiet har dekket hver sin del av kaskoskadene.

Halvor Bådsvik, som opptrer på vegne av partsrederiet, og forsikringsselskapet har gått til søksmål mot A/S Heimdalmotor og krevd skadene på skipet erstattet. Rederiet har også forlangt dekket fangsttap som det mener å ha lidt som følge av brannen.

…

Jeg er kommet til samme resultat som lagmannsrettens mindretall. Dette innebærer at jeg med den endring det dissenterende medlem av lagmannsretten har stemt for, slutter meg til herredsrettens konklusjon. Jeg kan også i det vesentlige tiltre herredsrettens begrunnelse, når den suppleres med det som er uttalt i det dissenterende votum i lagmannsretten.

Da ankemotparten har akkviescert ved lagmannsrettens dom, er det nå mellom partene enighet om at skaden er påført ved bruken av acetylenbrenneren. Ankemotparten har også for Høyesterett innrømmet at verkstedets montør utviste uaktsomhet, og at erstatningsplikt som følge av dette foreligger.

Jeg finner det for de øvrige spørsmål som har tilknytning til ansvarsproblemet, ikke nødvendig å ta stilling til hvilken av de motstridende forkalringer fra dem som var innblandet i hendelsesforløpet, man må legge til grunn. Etter min oppfatning kan Bådsvik ikke påføres noe ansvar som medvirker selv om man bygger på Dyrlids forklaring.

Ifølge Dyrlid forlot Bådsvik sin plass i maskinrommet mens arbeidet med brenningen fremdeles pågikk, gikk ned av fartøyet og 

stilte seg ved siden av montøren. Det må, når man bygger på Dyrlids forklaring, legges til grunn at det var mens Bådsvik var ute av skipet at brannen oppstod. Ansvaret for arbeidsoperasjonen og for de tiltak som måtte tas for å forhindre brann, påhvilte Dyrlid som var den kyndige på dette området. Han burde straks han så at Bådsvik kom ut, ha innstilt brenningen og gitt beskjed om at det måtte holdes brannvakt i maskinrommet inntil denne arbeidsoperasjonen var tilendebrakt. I stedet fortsatte han - fremdeles etter sin egen forklaring - brenningen, som på dette tidspunkt må sies å være kommet inn i den mest kritiske fase hva brannfaren angikk. Det kan ikke forlanges at Bådsvik skulle ha skjønt at han burde gå tilbake til maskinrommet når Dyrlid, som så ham komme, intet sa om det. Bådsvik var vel kjent med båter og motorer, men hadde aldri tidligere deltatt i en arbeidsoppgave som denne.

Jeg tar etter dette for meg tapspostene, og begynner med det krav forsikringsselskapet har satt frem.

Spørsmålet er om kravet på kr. 164.194 må reduseres som følge av at fartøyet er forbedret gjennom de arbeider som er utført for å utbedre brann- og slokningsskadene. Det er på det rene at Rogaland Gjensidige Fartøyassuranse alt ved fastsettelsen av det beløpet som kreves, har tatt hensyn til at fartøyets generelle standard er hevet. Det er gjort et fratrekk. Spørsmålet om det skal skje en ytterligere nedsettelse er vurdert av herredsretten, som på dette punkt har fått tilslutning fra det dissenterende medlem av lagmannsretten. Jeg kan ikke finne at anførselene for Høyesterett gir grunnlag for å gjøre ytterligere reduksjon i beløpet. Det må således bygges på at forsikringsselskapets tap er på kr. 164.194.

Av det beløp på til sammen kr. 127.044,85 som Bådsvik krever erstattet, er det mellom partene enighet om 4 poster som sammenlagt utgjørkr. 26.987,50.

Etter min oppfatning er det ikke grunnlag for å unnlate å tilkjenne rederiet erstatning for tapt utstyr og proviant, som kreves godtgjort med kr. 4.157,35. Det må være klart at ulykken medførte at utstyr og proviant gikk tapt.

Jeg er ikke enig med lagmannsrettens flertall i at godtgjørelsen til Halvor Bådsvik for hans eget arbeid under reparasjonen bør gå ut. Det er ikke holdbart å si at rederen skal arbeide gratis, og tilstrekkelig materiale til å bedømme om beløpet skal reduseres som følge av at det også er utført hva man kan kalle rederiarbeider, har Høyesterett ikke fått.

Derimot er jeg enig med den samlede lagmannsrett i at fangsttapet må begrenses til en måned. Det er etter bevisførselen ikke holdepunkt for at fartøyet var lovet ferdig til månedskiftet januar/februar 1975.

Det beløp som kreves erstattet pr. måned, og som synes bygd på tilgjengelig erfaringsmateriale, er det ikke grunnlag for å redusere.

Etter dette er jeg kommet til at rederiets tap må ansettes til kr. 81.884,85.

Etter min oppfatning er det i denne sak plass for å nytte lempningsregelen i erstatningslovens § 2-2 første ledd. Jeg tillegger det 

ved vurderingen betydning at erstatningsbeløpet er høyt i forhold til hva Heimdalmotor skulle utføre av arbeid på fartøyet. Vesentlig vekt legger jeg dog på at skaden fikk et stort omfang som følge av omstendigheter som må sies å være upåregnelige for skadevolderen. Da brannen oppstod, var det ikke vann i den slangen man hadde for hånden, idet vanntilførselen til Aukra hadde sviktet. Det viste seg også at Hukkelbergs brannslokningsapparat, som man straks fikk fatt i, ikke virket. Jeg må legge til grunn at det ville ha lykkes å begrense brannen dersom man hadde kunnet gå løs på ilden med vann fra slangen og ved hjelp av dette apparatet.

Den begrunnelse jeg her har gitt, har adresse så vel til Bådsvik som til forsikringsselskapets krav. Det vil derfor bli foretatt lempning i ansvaret overfor begge de ankende parter. Med herredsretten og det dissenterende medlem av lagmannsretten er jeg enig i at det bør skje reduksjon overfor begge med 25%.

Rogaland Gjensidige Fartøyassuranse vil etter dette bli tilkjent kr. 123.144 og Bådsvik kr. 61.414. Til dette kommer renter som fastsatt i herredsrettens dom.

Rt 2000 418 Nakkesleng fjern og avledet årsak

STIKKORD: 
Erstatningsrett. Årsakssammenheng. Nakkeslengskade.

SAMMENDRAG: 
Høyesterett kom til at det ikke forelå årsakssammenheng mellom en bagatellmessig bakfra påkjørsel og varige helseplager, fortrinnsvis i form av smerter i nakken. Det uvanlige sykdomsforløp med de senere varige plager ble ansett som så fjerne i forhold til det opprinnelige og meget beskjedne sammenstøtet, og så avledete i forhold til den begrensede bløtdelsskade som derved inntraff, at det ikke var rimelig å pålegge forsikringsselskapet ansvar.

DOMMERE: 
Rieber-Mohn, Coward, Oftedal Broch, Utgård, Gjølstad. (Enstemmig dom.)

Dommer Rieber-Mohn: Den 11. oktober 1993 ble bilen til A, født *.*.1969, påkjørt bakfra etter at den var stanset opp for en bil som kom fra høyre. A har krevet erstatning av den påkjørende bils forsikringsselskap - Storebrand Skadeforsikring AS - for skade som følge av nakkesleng. Saken gjelder spørsmålet om det er årsakssammenheng mellom påkjørselen og As varige helseplager, og i tilfelle om det er en så vidt nær årsakssammenheng at erstatningsplikt utløses for forsikringsselskapet. Påkjørselen skjedde på glatt føre i Hammerfest, og den påkjørende bils hastighet var meget lav.

Ved sammenstøtet oppsto små skader på bilene. På As nyinnkjøpte bil - en SAAB 99 1982-modell - løsnet en pyntelist på støtfangeren, og kontakten på tilhengerfestet måtte skiftes. Reparasjonen beløp seg til 325 kroner. Den påkjørende bil - en VW Golf - fikk en bulk i støtfangeren og en knekk på "skjørtet" under grillen, som etter det opplyste kunne rettes ut med håndkraft. I skademeldingsskjemaet, som først ble utfylt av A 22. oktober 1993, er angitt "ingen synlig skade" på hennes bil.

…

Jeg er kommet til et annet resultat enn byretten og lagmannsretten, idet jeg finner at erstatningsansvar er utelukket fordi årsakssammenhengen mellom påkjørselen med den meget begrensede fysiske skade som den voldte, og As varige helseplager, er for fjern og avledet. Før jeg drøfter dette hovedspørsmålet nærmere, finner jeg det hensiktsmessig å gi en redegjørelse for forløpet av As medisinske tilstand i tiden etter trafikkuhellet. Opplysninger hun har gitt til helsepersonell og nedtegnelse av legers observasjoner i den første tid etter påkjørselen, antas å ha en særlig bevisverdi, jf. Rt 1998 1565, se side 1570.

…

Jeg går så over til spørsmålet om påkjørselen kan være årsak til As varige plager.

Sentralt i dette spørsmålet er de medisinsk sakkyndiges vurderinger av den faktiske årsakssammenheng. Partene har for Høyesterett lagt frem en rekke uttalelser fra leger som har vært i kontakt med A, også som hennes behandlende lege. Generelt er det - i samsvar med hva Høyesterett uttalte i Rt 1998 1565, se side 1571 – grunn til å legge særlig vekt på det som de uavhengige, rettsoppnevnte sakkyndige er kommet frem til, og de analyser og vurderinger som deres konklusjoner bygger på. Jeg legger dessuten til grunn at de sakkyndige i vår sak i det alt vesentlige har vært kjent med hva leger og annet helsepersonell har uttalt om As skadeforløp og helsetilstand på ulike stadier av saken, og jeg kommer ikke nærmere inn på disse uttalelser.

Det er fra begge parters side også lagt frem og vist til en rekke internasjonale, til dels også norske, medisinske undersøkelser og arbeider om det såkalte whiplash-syndromet, hva som inngår i symptomkomplekset, hva som skal til for å utløse dette, risikoen for varige plager ved lavenergikollisjoner mv. Jeg finner ikke grunn til å gå nærmere inn i dette materialet, som forutsettes kjent av de medisinske sakkyndige i vår sak, og som antas å danne en generell bakgrunn for deres vurderinger og konklusjoner i saken.

I klarleggingen av den faktiske årsakskjeden finner jeg grunn til å følge den trinnvise fremrykning som de sakkyndige har foretatt i sine skriftlige erklæringer i vår sak, og som professor Nordal også skisserte i saken i Rt 1998 1565, se side 1577.

En første forutsetning for å konstatere årsakssammenheng vil være at det foreligger en påkjørsel med tilstrekkelig skadeevne. I denne saken er det, som professor Nordal uttrykker det i sin skriftlige erklæring, spørsmål om det foreligger et "adekvat traume, dvs. et traume som har tilstrekkelig energi for å utløse varige helseplager".

Som jeg tidligere har nevnt, var skadene minimale etter sammenstøtet. For å ta stilling til de krefter som gjør seg gjeldende ved en påkjørsel bakfra, er det vanlig å beregne hastighetsendringen til den påkjørte bil. …

Etter min mening må det på grunnlag av de foreliggende sakkyndige beregninger være dekning for å si at hastighetsendringen i As bil var klart under 10 km pr. time.

Spørsmålet blir så hvilken skadeevne en slik hastighetsendring har. Det reiser problemer av mer medisinsk karakter, og jeg finner det påkrevet å gjengi de oppnevnte sakkyndiges konklusjoner på dette punkt. …

Det neste vilkår for å konstatere faktisk årsakssammenheng er at det må foreligge akutte symptomer på skade i det biologiske vev i nakken i løpet av 2-3 døgn etter traumet.

…

Professor Nordal finner - under en del tvil - at As helsebesvær de første dagene etter uhellet "i det vesentlige var mekanisk utløst". Men ut fra hennes sykdomsforløp med en symptomfattig periode etter tilheling av den fysiske skaden, og en vesentlig forverring i desember, finner han det "mer sannsynlig at hennes plager fra midten av desember 1993 skyldes psykososiale forhold enn et mekanisk traume 2 måneder tidligere".

Det vil videre være en forutsetning for å konstatere faktisk årsakssammenheng at det foreligger kontinuerlige plager i nakken fra akuttfasen til den kroniske senfasen - såkalte brosymptomer.

…

Et siste vilkår som de sakkyndige peker på, er - som professor Nordal skriver - at sykdomsbildet "må være forenlig med det man ser i en kronisk senfase etter nakkeslengtraume, og må ikke ha en annen, åpenbart mer sannsynlig årsak".

Jeg forstår dr. Ødegård slik at han oppsummeringsvis mener å finne en forklaring på As sykdomsutvikling i trafikkuhellet som utløsende årsak, og at det senere er kommet til en rekke uheldige forhold som har skapt en negativ utvikling og kronifisering av symptomene. Hans oppfatning er således at det er samvirkende årsaker med påkjørselen som utløsende årsak. Disse andre årsakene beskriver dr. Ødegård slik:

"Andre forhold slik som ny og usikker arbeidssituasjon, stort arbeidspress, fysisk belastning og kravebruk kan sannsynligvis ha virket ugunstig inn på tilstanden. Sannsynligvis kan også beskjeden om at hun har hatt en alvorlig nakkeskade med bruddforandringer ha påvirket tilstanden i en ugunstig retning. Dette kan etter mitt skjønn forklare at det har tilkommet symptomøkning sent i forløpet. En kan også tenke seg en negativ forventningsatferd har en ugunstig effekt. Det er vel kjent i media at det fokuseres mye på at nakkeskader kan gi langvarige plager En negativ forventning om langvarige symptomer og plager kan virke uheldig. Det er usikkert hvorvidt dette har betydd noe i forhold til skadelidte. Dette kan imidlertid ikke utelukkes. Dersom det opptrer en tilstand der muskulaturen holdes stram og anspent, vil det normale bevegelsesmønsteret i muskulaturen raskt endres. En ser at muskulaturen blir svekket med tanke på utholdenhet og styrke. Det tilkommer et noe endret bevegelsesmønster med svekkelse av koordinasjon og den finmotoriske aktivitet i muskulaturen. Også evnen til å registrere posisjon og stilling i nakken svekkes raskt ved inaktivitet, smerter og avvergestilling. I min praksis har jeg sett flere tusen pasienter med følgetilstander etter nakkeskade. Det er et gjennomgående fenomen at en ser slike forandringer i muskulaturens styrke, utholdenhet og evne til finkoordinerte bevegelser. Ofte har en skade startet en prosess, mens andre ugunstige omstendigheter medvirker til at prosessen utvikler seg i negativ retning og det blir kronisk."

Han konkluderer med at dersom en tenker seg skaden borte, vil en ikke ha forventet en slik symptomutvikling: "Skaden har derfor vært en nødvendig forutsetning for utvikling av en symptomprosess". Han finner at den ervervsmessige uførhet hos A antas å ligge litt under 20% (anslagsvis 15%).

Professor Nordal konkluderer med at han ved en samlet avveining finner det mest sannsynlig - mer enn 50% sannsynlig - at ingen av As helseplager i dag har årsakssammenheng med biluhellet i 1993 Han har i sin vurdering "lagt avgjørende vekt først og fremst på at utviklingen av hennes sykdom fra kollisjonen frem til våren 1994 ikke har fulgt den biologiske utvikling man ser ved traumer". I erklæringen skriver professor Nordal:

”... Regelen er at ved fysiske traumer av vev kommer der en reaksjon som er symptomgivende enten umiddelbart, eller etter noen timer, maksimalt et par døgn. Deretter er der en fase over dager og uker med plager, som så gradvis bedres. Hos flertallet blir symptomene borte, men hos noen kan symptomer bestå i mange år, evt bli varige. Dersom det sent i sykdomsforløpet, etter uker eller måneder, kommer en forverrelse, vil man mistenke at andre forhold enn traumet virker inn. Dette kan være uheldig behandling, naturlig disposisjon for sykdom, eller forhold man ikke har oversikt over.”

Og hans konklusjon lyder slik:

”Jeg tror mao at hun, dersom kollisjonen ikke hadde skjedd i 1993, ville ha hatt en helsetilstand i dag lik den hun faktisk har. Dette er en noe usikker vurdering. Man kan tenke seg at negativ forventning av hennes helseutvikling etter kollisjonen og frykt for å få "whiplash sykdom", kombinert med evt uheldig behandling fremover våren 1994, indirekte gjør at bilkollisjonen i oktober 1993 har utløst en kjede av uheldige omstendigheter som til sist har gitt henne de helseplager hun har hatt. Jeg tror dog at dette ikke er tilfelle. Jeg vil anta at dersom uhellet ikke hadde skjedd, ville hennes helsesituasjon likevel ha utviklet seg i et mønster som det observerte, men da med vekt på andre utløsende omstendigheter.”

Under de utdypende muntlige forklaringer for Høyesterett fastholdt de sakkyndige sine vurderinger og konklusjoner i de skriftlige erklæringer. Begge uttalte at årsaksspørsmålet i denne saken var meget vanskelig og beheftet med ikke ubetydelig usikkerhet. Dr. Ødegård konkluderte med at As varige plager kan tilbakeføres til påkjørselen, mens professor Nordal fant at symptomene i desember 1993 og de varige plagene ville ha inntrådt uavhengig av denne. Begge uttrykte tvil med hensyn til de konklusjoner de var kommet frem til, og presiserte at det standpunkt den andre sakkyndige hadde inntatt, på ingen måte kunne utelukkes.

Når jeg på bakgrunn av de sakkyndiges vurderinger og konklusjoner skal ta stilling til årsaksspørsmålet under en rettslig synsvinkel, peker jeg på at det avgjørende for å konstatere årsakssammenheng, vil være om påkjørselen var en nødvendig betingelse for utviklingen av As varige plager, jf. også Rt 1992 64. Med den uenighet som foreligger mellom de sakkyndige på dette punkt, og med den tvil de begge har gitt uttrykk for, vil jeg presisere at skadevolder - her Storebrand - må ha tvilsrisikoen for at de varige plager som foreligger, ville ha oppstått uavhengig av trafikkuhellet, jf. Rt 1999 1473, se side 1479. Og på dette grunnlag må jeg konkludere med at påkjørselen må antas å ha vært en nødvendig betingelse - som utløsende årsak - for den senere utvikling av As kroniske besvær. Det er ikke i saken ført tilstrekkelig bevis for at det var overveiende sannsynlig at disse besvær ville ha inntrådt selv om påkjørselen tenkes borte. Det er nok så at et sammenfall i tid i seg selv ikke er et avgjørende bevis for årsakssammenheng, og at det symptombilde A oppviser fra desember 1993 kan opptre spontant hos personer fra tid til annen uavhengig av nakkeslengskader. Men det kan ikke legges til grunn at A som person var spesielt disponert for å utvikle slike symptomer. Hun synes å ha vært et fysisk sterkt menneske før påkjørselen, også karakterisert som et overskuddsmenneske. Riktignok er det ved et par anledninger notert stressliknende reaksjoner i hennes legejournal noen år før trafikkuhellet. Men jeg kan ikke tillegge dette noen vekt. Professor Nordal tillegger heller ikke disse opplysninger noen avgjørende vekt.

Men en konklusjon om at påkjørselen var en nødvendig betingelse for at de varige helseplager er oppstått, er ikke alene tilstrekkelig til at det foreligger en ansvarsbetingende årsakssammenheng. Det er også et krav om at de skader som oppstår som følge av den utløsende årsak, ikke fremstår som for upåregnelige og fjerne.

De rettsoppnevnte sakkyndige er enige om at påkjørselen antas å ha ført til en fysisk skade - bløtdelsskade i nakken - av laveste grad, og at denne skade ble fullstendig tilhelet i løpet av de nærmeste uker, slik at det ikke finnes rester av den. De sakkyndige synes også enige om at skaden - vurdert på bakgrunn av det meget beskjedne sammenstøtet - for så vidt hadde et normalt forløp. Begge er også enige om at det senere forløpet, med den plutselige og betydelige forverring og det noe endrede symptombilde i annen halvdel av desember, er atypisk og ukarakteristisk.

…

Også jeg oppfatter sakens medisinske opplysninger - som de fremkommer de nærmeste måneder etter påkjørselen - slik at vi står overfor et helt uvanlig sykdomsforløp hos A, som for en vesentlig del må skyldes omstendigheter som kom til en god stund etter sammenstøtet. Disse omstendigheter kan sees som årsaker som virker sammen med trafikkuhellet, slik dr. Ødegård gjør, og som for så vidt også professor Nordal ser en mulighet for. I det perspektivet kan trafikkuhellet, som utløste skadeforløpet, ikke anses som en helt uvesentlig årsak, selv om det kommer i bakgrunnen for senere inntrådte omstendigheter. For meg er det mer naturlig å se As sykdomsforløp i desember 1993 som så uvanlig og de senere varige plager som så fjerne i forhold til det opprinnelige og meget beskjedne sammenstøtet, og så avledete i forhold til den begrensede bløtdelsskade som derved inntraff, at det ikke er rimelig å pålegge forsikringsselskapet erstatningsansvar. Dette må etter min mening gjelde også om man legger til grunn, som dr. Ødegård gjør, at nakkesmertene kan ha utløst muskelspenninger og endret bevegelsesmønster hos A, som derved har hatt betydning for det atypiske sykdomsforløp og de senere varige plagene. Jeg innskyter her at As prosessfullmektig har lagt en del vekt på enkelte særlige risikofaktorer som gjør seg gjeldende i saken, at A er kvinne, at hun har en lang hals, at hun satt noe vridd i kollisjonsøyeblikket, og at den påkjørte bil hadde tilhengerfeste. Jeg ser ikke bort fra at dette har vært særlige risikomomenter, men for meg rekker de ikke lenger enn til å forklare hvorfor det i det hele tatt kan ha oppstått en bløtdelsskade ved et så beskjedent sammenstøt og med så lav hastighetsendring i As bil. De bidrar etter min mening ikke til å kaste lys over det ekstraordinære ved As sykdomsutvikling med varige helseplager til følge.

Min konklusjon blir således at Storebrand ikke er erstatningsansvarlig for As varige plager og delvis nedsatte ervervsevne. Som tidligere nevnt har A av selskapet fått utbetalt 30.000 kroner i mars 1994 til dekning av påført tap i forbindelse med trafikkuhellet.

Anken har ført frem … 

I betraktning av at saken har et prinsipielt anstrøk, knyttet til erstatningsansvarets rekkevidde ved skader etter såkalte lavenergikollisjoner, ...

Rt 2000 1756 Bilansvar Ansvar for avledede tap

STIKKORD: 
Erstatningsrett. Forsikringsrett. Regresskrav fra arbeidsgiver for betalt arbeidsgiveravgift under sykdom.

SAMMENDRAG: 
Arbeidsgiver som hadde utbetalt full lønn under sykdom for en arbeidstaker etter trafikkuhell, kunne ikke kreve arbeidsgiveravgiften dekket av forsikringsselskapet. Regresshjemmelen i skadeserstatningsloven § 3-7 nr. 2 omfattet ikke arbeidsgiveravgiften, se også bilansvarsloven § 4. Høyesterett kom videre til at kommunens avledede formuestap ikke hadde erstatningsrettslig vern.

DOMMERE: 
Bruzelius, Matningsdal, Coward, Aarbakke, Dolva. (Enstemmig)

Dommer Bruzelius: Saken gjelder tvist om en arbeidsgiver som har utbetalt full lønn under sykdom som følge av et trafikkuhell, kan kreve arbeidsgiveravgiften dekket av forsikringsselskap.

…

Jeg går så over til å drøfte om kommunen har krav på å få sitt tap dekket etter bilansvarsloven § 4. Etter denne bestemmelsen "har skadelidaren krav på skadebot ..." , jf. § 1, som slår fast at "lova gjeld skadebot for skade som motorvogner gjer ..." jf. § 6 første ledd hvoretter "(s)kadebota vert fastsett etter vanlege skadebotreglar når ikkje anna er sagt".

Det fremgår av forarbeidene til bilansvarsloven at uttrykket "(s)kadebota vert fastsett" i § 6 første ledd omfatter hvilke skadefølger som skal erstattes, regler om ansvarsgrunnlag og om årsaksvilkår, foruten selve utmålingen av erstatningen, jf. Innstilling fra Motorvognansvarskomiteen av 1951, side 60-61.

Da det ikke foreligger noen lovbestemmelser som gir arbeidsgiveren en rett til å kreve sitt indirekte tap dekket av skadevolder, må saken løses på grunnlag av ulovfestete erstatningsrettslige regler. Erstatningsvilkårene om årsakssammenheng og påregnelighet er utvilsomt oppfylt i den foreliggende sak.

Storebrand har anført at et avledet formuestap som hovedregel ikke nyter erstatningsrettslig vern, og at kravet av den grunn ikke kan føre frem. Selv om jeg er enig med selskapet i at det må settes grenser for erstatningspliktens omfang, finner jeg det mer hensiktsmessig i dette tilfellet å foreta en vurdering av om tapet gjelder en "konkret og nærliggende interesse", jf. Rt 1955 872. I en slik vurdering må det også legges vekt på hvem som bør bære risikoen for tapet ut fra en rimelighetsvurdering, jf. Rt 1973 1268. Som vanlig innen erstatningsretten må det kreves at utgiften har vært nødvendig, sett i relasjon til skaden. Det må dessuten vurderes om et tap som skyldes en avtale mellom den direkte og den indirekte skadelidte, kan kreves dekket av skadevolder.

Spørsmålet om erstatning for et indirekte tap for tredjeperson er behandlet bare i noen få dommer fra Høyesterett. Dommen i Rt 1955 872, som ankemotparten har påberopt seg, gjaldt et særegent forhold, og domsresultatet må anses begrunnet i de spesielle omstendigheter i saken, jf. førstvoterendes uttalelse i Rt 1973 1268 på side 1272. Heller ikke dommen i Rt 1973 1268 gir noen umiddelbar veiledning med tanke på den foreliggende sak, selv om jeg mener saken må avgjøres etter de retningslinjer som er skissert i førstvoterendes votum.

Tapet er en konsekvens av den tariffavtalen som kommunen hadde inngått med sine ansatte. Forekomsten av en tariffavtale må ha vært påregnelig for skadevolder. Det ble under ankeforhandlingen opplyst at det ikke er uvanlig med tariffavtaler som gir ansatte bedre rettigheter under sykdom enn folketrygdloven gir. Det ble imidlertid samtidig opplyst at den konkrete avtalen på dette punkt sannsynligvis går lenger enn andre avtaler når det gjelder varigheten av de ansattes rettigheter.

På bakgrunn av ankemotpartens anførsler om at Høyesterett ikke bør sensurere tariffavtalen, finner jeg grunn til å fremheve at saken her gjelder omfanget av skadevolders ansvar etter bilansvarsloven § 4 for arbeidsgiverens utgifter til arbeidsgiveravgift, og ikke tariffavtalen. Jeg forutsetter imidlertid at en arbeidsgiver som i en tariffavtale påtar seg forpliktelser overfor sine arbeidstakere, foretar en vurdering av avtalens fordeler og kostnader for ham, og at han i den vurderingen må se bort fra eventuelle muligheter til å få dekket sine kostnader av tredjeperson. Min tvil knytter seg derfor til om det er en tilstrekkelig nærhet mellom tapet og skaden, og til spørsmålet om hvem som er nærmest til å bære tapet.

Etter min mening er tapet i denne sak nærmere knyttet til kommunens avtaleforpliktelse enn til skadetilfellet. Dette taler for at skaden ikke er erstatningsmessig. Risikobetraktninger taler likeledes for at arbeidsgiveren er nærmest til å bære tapet. Han er den som er nærmest til å ha kontroll med omfanget av mulige fremtidige tap som følge av tariffavtalen. At utgifter ut over dem som folketrygden refunderer kan kreves dekket av en skadevolder, må, fra arbeidsgivers ståsted, anses tilfeldig. Min konklusjon blir etter dette at det ikke er rimelig at skadevolder skal svare et tap som i første rekke må anses å skyldes en avtale mellom arbeidsgiveren og den ansatte skadelidte.

Rt 2004 1816 Erstatning for redusert aksjeutbytte
STIKKORD:   
Personskadeserstatning. Erstatning for tapt eierinntekt i aksjeselskap..

SAMMENDRAG: 
Et forsikringsselskap hadde godtatt ansvar etter bilansvarsloven for dekning av tapte lønnsinntekter til en trafikkskadet hovedaksjonær i et firma i skiltbransjen. Høyesteretts flertall kom til at skadelidte ikke kunne kreve at erstatningen omfattet fremtidig tapt eierinntekt i form av aksjeutbytte fra selskapet, som følge av at skaden reduserte selskapets verdiskapning og nettoinntekt etter skaden, jf skadeserstatningsloven § 3-1. Med støtte i rettspraksis kom Høyesteretts flertall til at heller ikke aksjeselskapet hadde krav på erstatning for disse utgiftene. Dissens 3-2. 
DOMMERE:  
Utgård, Rieber-Mohn, Mitsem. Dissens: Oftedal Broch, Lund. 

(1) 
Dommar Utgård: Saka gjeld spørsmålet om ein trafikkskadd person kan krevje at skadebota skal omfatte tapt eigarinntekt - aksjeutbyte - frå eit aksjeselskap der han arbeidde og var hovudaksjeeigar, når skaden har redusert nettoinntekta i aksjeselskapet. Om den direkte skadelidne ikkje har eit slikt krav, er spørsmålet om aksjeselskapet har eit slikt krav mot skadevaldaren. 

(2) 
A hadde i 1992 starta eiga verksemd i skiltbransjen gjennom eit einskildpersonføretak. I 1995 gjekk denne aktiviteten inn i eit nyskipa aksjeselskap X AS, der han hadde 66 prosent av aksjane og broren resten. Frå 1996 og til i dag har det vore mellom 3 og 5,5 årsverk i selskapet. A kjøpte ut broren i 2000 og vart då eineaksjeeigar. 

(3) 
Den 9. oktober 1997 vart A skadd i ei trafikkulykke. If Skadeforsikring NUF, som forsikra den møtande bilen, har godteke ansvar for skaden, jf. bilansvarslova §  4 og §  6. Partane vart likevel ikkje samde om det økonomiske oppgjeret. Usemja gjaldt dels konkrete utmålingsspørsmål. I tillegg kravde A dekt redusert eigarinntekt - aksjeutbyte - frå X. Dette kravet bygde på at A var ein nøkkelmedarbeidar i X, og at han gjorde ein innsats i selskapet som tilførte det verdiar langt ut over den løna han mottok. If gav uttrykk for at A får dekt sitt tap, slik dette er regulert i skadebotlova §  3-1, når han får dekt tapt løn frå selskapet. Redusert utbetaling av aksjeutbyte er ei kapitalinntekt som ikkje fell inn under føresegna, sjølv om skaden førte til mindre overskot i X og med det redusert aksjeutbyte. I den grad X var påført tap på grunn av at A var skadd, meinte If at X ikkje hadde skadebotvern for kravet sitt. 

(4) 
A reiste 9. august 2002 sak mot If Skadeforsikring NUF. X AS gjorde det same 2. oktober 2002, for det tilfelle at A ikkje skulle nå fram med sitt krav om at tapt utbyte kan krevjast dekt på A si hand.
…  

(7) 
Lagmannsretten la til grunn at skadebotlova § 3-1 ikkje gir grunnlag for noko skilje mellom løn og utbyte i dette tilfellet. A hadde derfor også krav på å få dekt reduserte utbytebetalingar. Retten kom til at det var nær samanheng mellom A sin personlege innsats i X og driftsresultatet i selskapet, og at hans innsats var særs viktig for nettoresultatet. Ved den konkrete utmålinga vart det lagt til grunn at A ville ha drive X AS fram til 2015 og at han over denne perioden ville ha teke ut overskotet som utbyte. Dei tilkjende summane knyter seg til dei meirverdiane som kom av A sitt arbeid. For åra 1998-2003 vart det lagt til grunn eit samla tap på i alt 1.400.000 kroner. For åra 2004-2015 vart det samla tapet sett til 1.000.000 kroner, og her vart det gjort eit skattepåslag med 25 prosent. 

(8) 
If Skadeforsikring NUF og X AS har begge anka til Høgsterett. Anken frå X er gitt inn under føresetnad av at A ikkje får medhald i sitt krav om skadebot for tapt utbyte. For Høgsterett gjeld ankane berre dei rettslege spørsmåla om A kan krevje dekt reduksjonen i eigarinntekt, eventuelt om X kan krevje dekt dei tapte inntektene i selskapet som er ein følgje av A sin skade. Den konkrete utmålinga er ikkje gjenstand for anke, og If har også godteke at tapet kan setjast til det same for X som det lagmannsretten kom til for A.
…

(24) 
Eg er komen til at anken frå If må føre fram, og at anken frå X ikkje kan gjere det. 

(25) 
If har som før nemnt godteke ansvar for skaden, jf. bilansvarslova § 4 og § 6. Det følgjer av dette at skadelidne har rett til skadebot, slik dette følgjer mellom anna av skadebotlova § 3-1 første ledd: 

	
	       « Erstatning for skade på person skal dekke lidt skade, tap i framtidig erverv og utgifter som personskaden antas å påføre skadelidte i framtiden. » 


(26) 
Det er ut frå ordlyden slik at ein skadeliden person har krav på å få dekt bortfall av lønsinntekt eller næringsinntekt som følgje av skaden. Der ein skadeliden driv næringsverksemd i einskildpersonføretak får han såleis dekt også bortfall av inntekt frå næringsverksemd. Næringsverksemd kan sjølvsagt også gå ut på eigen kapitalforvalting, og i så fall er dei motteke aksjeutbyta ei vanleg næringsinntekt i personleg næring. Slik eg les Nygaard, Skade og ansvar, 2000, side 97, er det dette han siktar til der, og ikkje redusert aksjeutbyte i eit selskap som blir ramma av eit tap. 

(27) 
Det sentrale spørsmålet i saka er om det er vern for framtidige inntekter som ikkje kjem i form av lønsinntekt eller næringsinntekt i einskildpersonføretak, men i form av avkasting - aksjeutbyte - frå eit aksjeselskap som den skadelidne er tilsett i og har eigarinteresser i, eventuelt som eineaksjeeigar. Spørsmålet gjeld verdiskaping i aksjeselskapet som kjem av aksjeeigaren sin arbeidsinnsats, og som går ut over utbetalt løn. 

(28) 
Utgangspunktet må vere at ein direkte skadeliden kan krevje bøtt det tapet som rammar han sjølv, og ikkje det tapet som rammar andre. Eit aksjeselskap er eit sjølvstendig rettssubjekt, forskjellig frå aksjeeigarane, også der selskapet har eine- eller hovudaksjeeigar. Det er etter mitt syn framandt for vår rettsorden å seie at aksjeeigarar lir tap der tapet direkte rammar aksjeselskapet, sjølv om tapet på kort eller lang sikt vil redusere inntektsstraumen i form av utbyte til aksjeeigarane. Der eit tap rammar eit sjølvstendig rettssubjekt, må det i staden spørjast om tapet har skadebotvern på selskapet si hand, noko eg kjem attende til. 

(29) 
For min del kan eg heller ikkje sjå at det kan etablerast noko ansvar for minska utbyte frå aksjeselskapet grunna i at A på skadetidspunktet hadde 66 prosent av aksjane i selskapet og var ein nøkkelperson. Løysinga måtte etter mitt syn ha vorte den same om A hadde hatt alle aksjane på skadetidspunktet. Etablering av eit aksjeselskap har ein realitet. Det gjeld med omsyn til personleg ansvar, det gjeld med omsyn til skatt og også i mange andre samanhengar. Ein hovudaksjeeigar eller eventuelt ein eineaksjeeigar kan ikkje då krevje at ein skal sjå bort frå selskapsforma når det oppstår ein konkret situasjon der han kan vere tent med det. Kongeparkdommen, Rt 1996 672, viser at det skal mykje til for at ein ser bort frå den realiteten som ligg i ei selskapsdanning. 

(30) 
Eg vil seie litt om dommen i Rt 1996 1497, som gjaldt naturfreding av eit skogområde tilhøyrande Løiten Allmenning. Allmenningen var deleigar i K/S Hedalm som dreiv sagbruk, og hadde rett og plikt til å selje tømmeret til K/S Hedalm. Det var også ein avtale om overskotsdeling. Slik eg forstår dommen, byggjer den på at allmenningen var nær knytt til K/S-et gjennom slike avtalar. Ei avgjerd i same lei frå Högsta Domstolen i Sverige illustrerer problemstillinga. Dommen i NJA 1975 side 275 gjaldt ein tannlege som var tilsett i eit aksjeselskap der alle aksjane var eigd av tannlegen si kone. Etter arbeidsavtalen hadde tannlegen krav på som vederlag for sitt arbeid å få utbetalt det årlege driftsoverskotet. Tannlegen vart skadd og kravde dekt inntektsbortfallet. Han fekk medhald i Högsta Domstolen, som la til grunn at innkomene « måste, oavsett om de betecknats som lön, tantiem eller annat, anses utgöra arbetsinkomster ». Dommen i NJA 1975 side 533 som gav motsett resultat for ein optikar som ikkje hadde nokon slik avtale i eit heileigd aksjeselskap der han var eineaksjeeigar og einaste tilsette, viser den andre sida av det prinsippet som må gjelde. 

(31) 
Etter mitt syn kan såleis A ikkje få medhald i at han har krav på å få dekt tapt utbyte frå aksjeselskapet. Eg vil her leggje til at det for meg synest problematisk med ei motsett løysing. Det vil gjere innhogg i grunnleggjande selskapsrettslege prinsipp. Kva skal i tilfelle til for at selskapskreditorane kan fremje krav mot den tilsette? Og korleis skal ein i så fall handtere dette skatterettsleg? Her peikar eg på at A på skadetidspunktet ikkje var omfatta av delingsmodellen. Og endeleg: Kva skal grensa vere for når ein tilsett, som ikkje er eineeigar men er hovudaksjonær, kan krevje dekt verdiskaping i selskapet? 

(32) 
Det neste spørsmålet er då om X kan krevje dekt det tapet selskapet har lide ved at A ikkje har utført same arbeidsinnsatsen som før skaden. Her minner eg om at det er uomtvista mellom partane at også X har hatt eit tap på 2.650.000 kroner, som følgje av at A ikkje har kunna gjere den same arbeidsinnsatsen som den som kunne ventast utan skaden. 

(33) 
I prosedyren har fleire dommar vore framme, særleg Rt 1955 872 (kabeldommen), Rt 1973 1268 (flymanøverdommen) og Rt 2000 1756 (arbeidsgivaravgiftdommen). Felles for desse dommane er at dei går på kva interesse som er verna som følgje av ein skade som direkte ramma ein annan. Det er altså tale om eit tredjemannstap. I den siste av desse dommane er problemstillinga vist til å vere om tapet gjeld ei «konkret og nærliggende interesse», med tilvising til ei formulering i den første av dommane. Og i tillegg er det uttala at i ei slik vurdering «må det også legges vekt på hvem som bør bære risikoen for tapet ut fra en rimelighetsvurdering, ... ». Det må dessutan vurderast «om et tap som skyldes en avtale mellom den direkte og den indirekte skadelidte, kan kreves dekket av skadevolder ». 

(34) 
Dommane gir ikkje noko direkte svar på i kva grad ein arbeidsgivar kan krevje dekt meirverdien av arbeidstakaren sin innsats når han blir skadd, og nokon er ansvarleg for skaden. Dette er eit anna spørsmål enn spørsmålet om korleis det stiller seg dersom arbeidsgivaren betaler arbeidstakaren løn i ein periode, og så krev slik lønsutbetaling dekt av skadevaldaren, jf. Lødrup, Lærebok i erstatningsrett, 1999, side 355. 

(35) 
Av dei norske dommane om tredjemannsinteresse er det nok denne siste dommen om arbeidsgivaravgift som har størst interesse. I denne dommen er det om kravet på dekning av avtalefesta, lengd sjukepengeperiode, sagt at arbeidsgivar er «nærmest til å bære tapet», at han er nærast til å ha «kontroll med» omfanget av slike framtidige tap, og at det er «tilfeldig» om slike utgifter kan krevjast dekt av ein skadevaldar. Oppsummeringsvis heiter det at det ikkje er «rimelig» at skadevaldar skal svare for eit tap som i første rekkje må reknast å kome av ein avtale mellom arbeidsgivar og den tilsette skadelidne. 

(36) 
Etter mitt syn er det her element som også kan trekkjast inn i vår sak. Det er nok slik at det er arbeidsgivaren som lettast vil kunne organisere arbeidet i ei form som gjer at han blir minst mogeleg utsett for tap. Det er også slik at ein tilsett kan bli borte som følgje av sjukdom, tvingande velferdsgrunnar eller til dømes grunna ulykke som ingen kan trekkjast til ansvar for. I eit slikt perspektiv er det tilfeldig om ein arbeidsgivaren kan få dekning. Og det blir nok ut frå dette oppfatta som lite rimeleg at ein skadevaldar dekkjer eit slikt tap, der det finst ein ansvarleg skadevaldar. Tapet kan også variere mykje. Nygaard, Skade og ansvar, 2000, side 58 uttrykkjer dette slik at ein arbeidsgivar «normalt [vil] ha for veik tilknyting til personskaden til at har skadebotvern for denne skaden». Eg er einig i dette, og legg til at det samla sett synest å burde vere slik at ein risiko av denne art bør leggjast på ein arbeidsgivar. 

(37) 
I den såkalla furunkolosedommen i Rt 1992 453 var det spørsmål om ansvar for staten overfor nokre slaktebedrifter, som var eigde av oppdrettsanlegg. For fleirtalet av private partar, var oppdrett og slakting drive i same selskapet. Smitten ramma oppdrettsanlegga direkte, og slaktebedriftene var indirekte skadelidne. Fleirtalet i Høgsterett som gjekk inn for ansvar for skaden som følgje av smitten, gav også skadebot til slaktebedriftene. Det vart sagt at organiseringa i høve til skadevalder «kan ha et preg av tilfeldighet», og at det var «en nærhet til skadeårsaken» som bør føre til erstatning. Slik eg ser det er dette først og fremst tale om ei tilvising til dei grunnleggjande prinsippa om når det er ei «nærliggende og konkret interesse», slik dette har vore utvikla i rettspraksis, jf. det eg har sagt tidlegare. Kvart selskap kravde såleis dekt sitt eige tap. 

(38) 
Spørsmålet er om det bør leggjast avgjerande vekt på at delar av tapet rammar eit aksjeselskap, også i eit tilfelle der det er nær tilknyting mellom ein skadeliden arbeidstakar og - som i vårt tilfelle - eit aksjeselskap som arbeidsgivar. Også sett frå denne vinkelen er aksjeselskapet ein realitet, og det har konsekvensar ikkje minst med omsyn til skatt og ansvar. Eg går ikkje inn på kva avtalar det kan vere tale om mellom ein lønsmottakar/aksjeeigar og eit aksjeselskap, men peikar på at lovgivinga - også aksjelovgivinga - set grenser. 

(39) 
Det kan sjølvsagt tenkjast at det standpunktet eg tek i saka her, kan gi problem ved personskade i eit mindre føretak. Dette er likevel ikkje noko spesielt for krav på privatrettsleg skadebot. Også reglane om offentlege trygde- og pensjonsordningar er grunna på tilhøva slik dei er bygde opp gjennom tilsetjing og selskapsdanning. Det kan derfor ikkje vere uventa for nokon at val av selskapsform for næringsverksemd har konsekvensar. Dette må det finnast løysingar på av den tilsette eller av selskapet, til dømes gjennom forsikringsordningar. Det er motstykket til at det er valt ei selskapsordning som gir føremoner på andre felt. 

(40) 
Ut frå dette er eg såleis komen til at X ikkje har skadebotvern for sitt krav. 

(41) 
Det er nok så at det kan synast urimeleg på den eine side å nekte ein hovudaksjeeigar og nøkkelperson skadebot fordi tapet hans i form av redusert aksjeutbyte er avleidd av tapet hos den direkte skadelidne, her selskapet, og på den andre side nekte selskapet skadebot med den grunngivinga at tapet er for fjernt. Men også når ein har å gjere med eit mindre selskap med ein nøkkelmedarbeidar, der det konkrete resultatet kan synast urimeleg, er det viktig å halde fast ved dei prinsipielle linjene. Og for begge krava gjeld det å halde fast på den selskapsforma som hovudaksjeeigaren og drivkrafta - A - har valt som sitt «inntektsarrangement», slik lagmannsretten uttrykkjer det. Det kan ikkje vere slik at aksjeselskapsforma, som frå A si side hadde klare føremonar før skaden skjedde, utan vidare skal setjast til sides i høve til skadebotreglane når skaden er eit faktum. Det er ikkje noko ved desse reglane som tilseier at dei må tolkast slik at selskapsforma må vike i tilfelle som i saka no. Det er gjerne klare økonomiske grunnar til at aksjeselskapsforma er vald, og då må ein også ta konsekvensane av dette valet i dei aller fleste relasjonane, når ikkje lovgivinga opnar for unntak på særlege område. Og sjølv om det frå skadevaldar si side vil vere ei tilfeldig føremon at skadelidne A eit par år før ulykka omorganiserte verksemda frå einskildpersonføretak til aksjeselskap, blir dette eit argument av svært avgrensa verdi. I det verkelege livet er det ofte tilfelle som fører til at skadevaldars ansvar blir vidt forskjellig, utan at skilnadene samsvarar med ulike skuldgradar hos desse. 

(42) 
If har ikkje sett fram krav om sakskostnader i høve til A. Det bør seiast i domsslutninga at det ikkje blir tilkjent sakskostnader for nokon rett. Når det gjeld saka mellom X og If, har den reist eit prinsippspørsmål som ikkje tidlegare har vore oppe i Høgsterett. I den saka bør det derfor ikkje tilkjennast sakskostnader for nokon av rettane.
… 

 (44) 
Dommer Oftedal Broch: Jeg er kommet til at As krav på erstatning med grunnlag i at bedriftens overskudd ble redusert, må tas til følge. 

(45) 
Jeg peker først på at A hadde en helt dominerende posisjon i X AS, både som den klart viktigste arbeidstaker og dessuten som den dominerende eier. Lagmannsretten har uttrykt det slik: 

	
	       « Lagmannsretten legger til grunn at det er nær sammenheng mellom As personlige innsats og resultatene i selskapet. Virksomheten har få faste, driftsuavhengige kostnader. Selv om det også er andre ansatte, avhenger utvilsomt resultatene sterkt av As arbeidstid, kreativitet og personlige engasjement. Aksjeselskapet fremstår som en del av hans samlede inntektsarrangement, og utbyttet har nærmest karakter av avkastning på utnyttingen av As personlige ressurser. Forskjellen mellom lønn og utbytte fortoner seg derfor, vurdert på bakgrunn av ordlyden i skadeserstatningsloven § 3-1, som svært liten. » 


(46) 
Videre er det på det rene at dersom virksomheten hadde fortsatt som enkeltpersonforetak, slik det ble drevet fra 1992 til 1995, ville tapet i dette tilfellet kunne kreves erstattet. 

(47) 
Spørsmålet er derfor om det forhold at virksomheten er organisert i aksjeselskaps form - som et eget rettssubjekt - avskjærer A fra å kreve tapet erstattet, eventuelt om det betyr noe for bedømmelsen at han bare eiet 66 prosent av aksjene. 

(48) 
Utgangspunktet etter skadeserstatningsloven § 3-1 er at A skal ha erstattet hele det tap som hans reduserte inntektsevne medfører. Erstatningen skal dekke lidt skade og tap i fremtidig erverv, hva enten det dreier seg om tapte inntekter i form av ordinær lønn eller godtgjørelser fastsatt på annen måte. Verken ordlyden i § 3-1 eller formålet med erstatningsreglene utelukker dekning av As krav som følge av at bedriften har fått redusert overskudd. Spørsmålet vil være om det er andre holdepunkter for å avskjære ervervstap som er knyttet til inntjening i et selvstendig rettssubjekt, som aksjeselskap er. 

(49) 
Det som gjøres gjeldende av If, er hovedsakelig at kravet oppstår på selskapets hånd, og at selskapets tap ikke samtidig kan anses som den ansattes tap. As posisjon som eier, endrer ikke hans erstatningsrettslige stilling. For eieren er det tale om et avledet tap, som ikke har erstatningsrettslig vern. 

(50) 
Etter min mening er dette en formell betraktning, som ikke uten videre kan være bestemmende i erstatningsrettslig sammenheng. Det avgjørende må være karakteren av den interessetilknytning det er tale om mellom skadelidte og selskapet. For et enmannseiet aksjeselskap vil det være fullstendig sammenfall mellom eierens og virksomhetens interesser. Sammenfallet vil være som for enkeltpersonforetak. Jeg har vanskelig for å se at det forhold at man av hensyn til ansvarsbegrensning og eventuelt av skattemessige grunner velger å drive som aksjeselskap, bør være utslagsgivende for den erstatningsrettslige bedømmelsen. I forhold til erstatningsrettens regler og skadevolders situasjon virker et slikt skille svært tilfeldig. Om eieren tar all godtgjørelse ut som lønn eller alt ut som utbytte, eventuelt noe av begge deler, bør ikke være utslagsgivende for erstatningsutmålingen. Erstatningsreglenes gjenopprettelseshensyn tilsier også denne løsning, slik lagmannsretten har lagt til grunn. 

(51) 
At selskapsformen i andre relasjoner, eksempelvis i forhold til skatt og visse straffebestemmelser, er funnet avgjørende, har etter min mening liten overføringsverdi til vår sak. Derimot gjelder Rt 1996 1497, som også er nevnt av førstvoterende, et nærmere beslektet område. Saken gjaldt spørsmålet om en skogeier - Løiten Almenning - hadde ekspropriasjonsrettslig vern for tap av gevinst ved foredling av tømmer, når foredlingen ble drevet av et særskilt kommandittselskap, der Løiten Almenning var en av flere deltakere. Almenningen ble ansett erstatningsberettiget, idet Høyesterett uttalte følgende: 

	
	       « Foreligger det en konkret og nær tilknytning mellom driften av eiendommen og foredlingstapet, vil dette normalt måtte anses som en erfaringsmessig og påregnelig følge av inngrepet. » 


(52) 
En slik konkret og nær tilknytning er det åpenbart også i vår sak. Riktignok forelå i den saken en avtale mellom almenningen og kommandittselskapet om at almenningen skulle få foredlingsgevinsten av det tømmer selskapet var forpliktet til å motta. Men jeg kan ikke se at det i et tilfelle som det foreliggende, skulle være avgjørende at A ikke har inngått en uttrykkelig avtale med aksjeselskapet - i realiteten med seg selv som eier - om at 66 prosent av det overskudd som kan utbetales som utbytte, skal tilfalle ham som godtgjørelse, jf. for øvrig den svenske avgjørelsen i den såkalte tannlegesaken, som førstvoterende viser til. 

(53) 
Etter min mening bør altså den konkrete og nære tilknytning som foreligger mellom As innsats og selskapets overskudd, føre til erstatningsrettslig vern av det tap A led som følge av at overskuddet ble redusert. Etter min mening er dette tapet ikke mindre påregnelig enn om virksomheten fortsatt var blitt drevet som enkeltpersonforetak. Jeg vil for øvrig bemerke at det foreligger mange små enmannsaksjeselskap, eller selskap der andre i familien - som her - kan være med på eiersiden. 

(54) 
Hva så med at A bare eiet 66 prosent av selskapet, mens broren eiet 34 prosent? Ut fra mitt syn på sammenfall mellom eierens og virksomhetens interesser, er antall eiere klart av betydning. Men hvor det som her er en deltaker som har en helt bestemmende posisjon, og hvor også vedkommendes arbeidsinnsats er av helt dominerende betydning for selskapets resultat, slik lagmannsretten har beskrevet, bør brorens eierandel ikke være avgjørende. 

(55) 
Noe vesentlig reelt hensyn mot løsningen kan jeg ikke se foreligger. Avgrensningsspørsmålet kan selvfølgelig, hvis man ikke avgrenser til enkeltpersonforetak, muligens skape litt vanskeligheter, men ikke store ut fra det syn jeg her har skissert. Beregningstekniske vanskeligheter vil nok forekomme, men ikke forskjellig fra dem man allerede møter i enkeltpersonforetak. Ansvarsbegrensningsregelen for aksjeselskap, som førstvoterende synes å tillegge vekt, har andre formål enn erstatningsreglene, og er etter min mening av liten interesse i saken. 

(56) 
Jeg vil tilføye at jeg synes det er urimelig når førstvoterende ikke bare vil avskjære en nøkkelperson som A fra å få sitt fulle tap erstattet, så lenge ikke overskuddet er tatt ut som lønn, men også finner at selskapet - som tapet umiddelbart rammer - er uten erstatningsrettslig vern. 

(57) 
Mitt standpunkt gjør det unødvendig for meg å ta stilling til det subsidiære kravet fra X AS. Jeg vil likevel kort bemerke: Førstvoterendes standpunkt er at bedriftens tap ikke står i tilstrekkelig årsaksmessig nærhet til skaden - det er ikke konkret og nærliggende. Jeg har for min del vanskelig for å forstå at et tap, som er utpreget påregnelig for skadevolder eller, om man vil, svært konkret og nærliggende så lenge det dreier seg om personlig næringsvirksomhet, blir abstrakt og fjerntliggende i det øyeblikk den samme virksomheten omorganiseres til et aksjeselskap. For bedriften er det tale om en forventning knyttet til eierens ve og vel, noe som er helt avgjørende for bedriftens virksomhet. Å avskjære erstatningen innebærer for skadevolder en tilfeldig fordel, og - i motsetning til situasjonen i Rt 2000 1756 (arbeidsgiveravgiftdommen) - må tapet etter min mening være skadevolders risiko. 

(58) 
Jeg finner støtte for dette standpunktet i Rt 1992 453 (furunkulosedommen) der fór- og slaktebedrifter, eiet av lakseoppdretterne, ble ansett erstatningsberettiget for tap de ble påført, selv om skaden direkte rammet oppdretterne. I dommen ble det nettopp fremhevet som et argument for en tilstrekkelig nærhet, at det for skadevolder hadde preg av tilfeldighet at virksomheten var organisert i et eget rettssubjekt. 

(59) 
Dommer Rieber-Mohn: Jeg er i det vesentlige og i resultatet enig med førstvoterende, dommer Utgård. 

(60) 
Dommer Mitsem: Likeså. 

(61) 
Dommer Lund: Jeg er i det vesentlige og i resultatet enig med annenvoterende, dommer Oftedal Broch. 

(62) 
Etter røystinga sa Høgsterett slik 

dom:

       I saka If Skadeforsikring NUF mot A: 

	1.
	If Skadeforsikring NUF blir å frifinne. 


	2.
	Sakskostnader blir ikkje tilkjende for nokon rett. 


       I saka X AS mot If Skadeforsikring NUF: 

	1.
	Lagmannsrettsdommen, domsslutninga punkt 1, blir stadfesta. 


	2.
	Sakskostnader blir ikkje tilkjende for nokon rett. 


Rt 2006 690 Eksplosjonsfare etter togkollisjon på Lillestrøm 

Se gjennomgang på side 128 flg. 
Påregnelig årsakssammenheng 

Rt 1957 985 Brannslukkerapparatdommen

STIKKORD:   
Erstatningssak. Skadelidte hadde selv forårsaket skaden.

SAMMENDRAG: 
En forhandler av kjemiske brannslukningsapparater foretok omladning av et skumapparat for en kunde.  Under avskruingen av lokket ble dette presset opp av trykket inne i beholderen og skadet hans øye. Han krevet erstatning hos produsenten og eieren av apparatet, men begge ble frifunnet.  Som bransjemann kjente skadede de forsiktighetsregler som måtte tas.  Når uhellet allikevel inntraff skyldtes det at han ikke hadde behandlet apparatet omhyggelig nok.

DOMMERE:  
Schei, kst. dommer Breien, Thrap, Berger og Wold. (Enstemmig dom.) 

Dommer Schei: … I likhet med herredsretten og lagmannsretten legger jeg til grunn at det ikke var noen feil ved selve apparatet, men at uhellet skyldes at apparatet var under trykk og sprøyteåpningen tilstoppet, da Ingebrethsen skrudde av topplokket. Fordi trykket ikke fikk avløp gjennom sprøytespissen, ble lokket slengt i været ved avskruingen.

Det er i denne sak ikke grunn til å gå inn på spørsmålet om Teknisk Compani A/S burde ha formet bruksanvisningen tydeligere, slik at det ikke kunne være tvil om at apparatet skulle skylles umiddelbart etter bruken. I det foreliggende tilfelle ble ikke omladningen foretatt av en kunde med mer eller mindre mangelfull innsikt på området, men av en bransjemann som var fullt fortrolig med apparatenes virkemåte og vant til å behandle dem. Ingebrethsen var selv klar over den risiko som kunne foreligge og kjente til at det måtte tas forsiktighetsregler. Han var på det rene med hvilken fremgangsmåte han skulle følge, og gikk også frem etter forsiktighetsreglene, idet han tok skritt til å stake opp sprøytetuten. Når uhellet likevel inntraff, kan det, som de tidligere retter anfører, bare skyldes at Ingebrethsen ikke var omhyggelig nok med oppstakingen. Han har trodd at avløpet var åpent og har slått seg til ro med det, uten å forvisse seg om hvordan forholdet virkelig var. Denne skjødesløshet må han selv ta ansvaret for.

Når det gjelder Høyland Meieri, finner jeg det klart at det ikke kan bygges noe erstatningsansvar på ekspeditør Vassviks forhold eller på den omstendighet at det ikke var utferdiget instruks for behandlingen av meieriets brannslukningsapparater. Det er for så vidt tilstrekkelig å nevne at Ingebrethsen visste at apparatet hadde vært brukt og at det ikke var skyllet etterpå. Det så han av skummet som kom fra det.

Som nevnt er det imidlertid særlig Lendes forhold som er grunnlaget for erstatningskravet mot Høyland Meieri. Lende hadde sett at skummet kom ut ved lokket og måtte da etter Ingebrethsens mening forstå at sprøytespissen var stoppet til. Heller ikke dette forhold kan etter min mening føre til erstatningsansvar for meieriet. I sin sakkyndige uttalelse i saken har brannsjef Hamborgstrøm, med tilslutning av den annen sakkyndige, gjort rede for hvordan et skumapparat må behandles ved omladning. I de tre første punkter er anført:

"a. Stak opp tuten og skru den helst av. b. Rist på apparatet og hør etter om det skvalper. I så fall snu apparatet opp ned så væsken renner ut. c. Skru så av lokket."

De sakkyndige har svart ja på spørsmålet om det må forutsettes at en fagmann kjenner til og benytter denne (Side:988 ) fremgangsmåte, og de uttaler også at han alltid bør bruke den. De anfører videre at det da er unødvendig for ham på forhånd å skaffe seg rede på om apparatet har vært i funksjon og i tilfelle om det har vært brukt for kortere eller lengre tid siden. De har presisert at Ingebrethsen skulle ha staket opp tuten på apparatet hva enten skummet var kommet fra tuten eller fra lokket. De sakkyndige har endelig svart bekreftende på spørsmålet om ulykken ville ha vært unngått dersom Ingebrethsen hadde gått frem som han burde.

Lagmannsretten har når det gjelder Lendes forhold, sett det slik at en tiltetning av sprøyteåpningen representerer en så ekstraordinær fare for den som skal foreta omladning av apparatet at Lende hadde pliktet å si fra, forat Ingebrethsen kunne ta sine forholdsregler. De sakkyndiges uttalelser gir grunn til å se annerledes på dette. At tuten på et slikt apparat stoppes til, er, som det fremgår av det jeg har nevnt, ikke noe så ekstraordinært som lagmannsretten har forutsatt, men tvert om noe som man ved omladning alltid må være forberedt på og ta forholdsregler mot. Dette var Ingebrethsen etter sin egen forklaring selv oppmerksom på, og han søkte som nevnt også å stake opp utløpstuten, men var ikke omhyggelig nok.

Etter det som således foreligger, kan jeg ikke finne at det er grunn til å rette noen bebreidelse mot Lende for at han ikke varslet Ingebrethsen. Det Lende hadde lagt merke til og de slutninger han måtte ha trukket av dette, var ikke mer enn Ingebrethsen selv måtte se eller iallfall ta forholdsregler mot. Lende måtte ha rett til å gå ut fra at når det var en bransjemann som tok seg av apparatet, ville det komme under kyndig behandling og arbeidet bli gjort på en ordentlig og forsvarlig måte.

Rt 1964 446 Hengebrodommen

STIKKORD:   
Erstatningssak. Skadelidte hadde selv forårsaket skaden.

SAMMENDRAG: 
Et skytterlag leiet ut sin skytebane til Heimevernet.  For å lette forbindelsen mellom standplass og skytefelt, som lå på hver sin side av en elv, var det anlagt en hengebro.  En heimevernsmann som transporterte en skytefigur over broen, falt i elven og druknet.  Hans enke reiste sak mot skytterlaget med krav om erstatning for tapt forsørger, men fikk ikke medhold.  Broen var beregnet som gangbro og til transport av lettere gjenstander og var ikke uforsvarlig utstyrt for denne anvendelse.  Den omkomne hadde utsatt seg for særlig stor fare ved på egen hånd å bære den tunge og uhåndterlige metallfigur over broen. 

DOMMERE:  
Nissen, Endresen, Bahr, Heiberg og justitiarius Terje Wold. (Enstemmig dom.)

Dommer Nissen: Den 10. januar 1953 ble det opprettet kontrakt mellom Sogndal Skytterlag og Sogndal heimevernsområde, hvorved skytterlaget mot nærmere bestemt godtgjørelse ga Heimevernet rett til å bruke sin geværskytebane i Sogndal på samme vilkår som skytterlaget har rett til å bruke skytebanen til sine øvelser.  For å lette forbindelsen mellom standplassen og skytefeltet, som ligger på hver sin side av Sogndalselven, er det anlagt en hengebro over elven.  Hengebroen har støpte brokar på land med betongmaster for to øvre og to nedre bærewirer, hvorav de to øvre ligger til dels opptil 1,5 m over brodekket av tre som er noe under 1 m bredt.  Broen er vel 30 m lang og er forsynt med traverser mellom øvre og nedre bærewire og med en avstand mellom traversene på ca. 2 m.  Under en heimevernsøvelse 31. mai 1958 skulle en selvanvisende skytefigur, kalt "Blåmann", transporteres over hengebroen til skytefeltet.  Figuren, som eies av Heimevernet, er av jern og veier 48 1/2 kg.  Medlem av Heimevernet sjåfør B og en annen av mannskapene ble beordret å gjøre dette.  Da B ønsket å utføre oppdraget alene, ble skytefiguren lempet opp på hans høyre skulder, og han begynte å bære den over broen, idet han med sin høyre hånd holdt fast i figuren og med sin venstre hånd holdt i venstre bærewire på broen.  Da han var kommet over halvveis, ville han sette figuren fra seg på broen, antagelig for å hvile eller skifte tak.  Som følge av denne operasjon mistet han fotfestet og gled ut i elven.  Det lyktes ikke de tilstedeværende å redde ham, og han forsvant i fossestrykene og druknet.  B, som var 38 år, etterlot seg hustru A og et mindreårig barn.

Fru A, som hevdet at ulykken skyldtes at broen ikke var forsynt med netting på sidene eller med nødvendig sikringsutstyr, og at Sogndal Skytterlag som utleier av skytebanen måtte være erstatningsansvarlig for dette, reiste ved Indre Sogn herredsrett sak mot skytterlaget med krav på erstatning for tapt forsørger.  

…

Side:448 

…

Jeg er kommet til samme resultat som lagmannsretten og kan i det vesentlige slutte meg til den begrunnelse som lagmannsrettens flertall har gitt.  Som nevnt i lagmannsrettsdommen var broen blitt underkastet reparasjon dagen før ulykken, og det hevdes da heller ikke at ulykken skyldtes manglende vedlikehold av broen.  

På samme måte som lagmannsrettens flertall finner jeg da at spørsmålet om skytterlaget kan gjøres ansvarlig for ulykken avhenger av, om det kan  karakteriseres som en ansvarsbetingende uaktsomhet av skytterlaget å utleie skytebanen med en hengebro som var utstyrt slik som denne broen var da ulykken hendte. 

Idet jeg som lagmannsrettens flertall legger vekt på at broen var beregnet til å tjene som gangbro og til transport av lettere gjenstander, finner jeg med flertallet at broen ikke var uforsvarlig utstyrt for denne anvendelse.  Selv om den ikke var utstyrt med netting, frembød den ikke særlig risiko for  skytterlags- og heimevernsfolk, hvis det ble vist normal forsiktighet.  Etter de opplysninger som foreligger for Høyesterett må jeg også legge til grunn at det ikke var noe særsyn at private hengebroer var utstyrt på denne måte.  Jeg legger som lagmannsrettens flertall vekt på at når B på egen hånd bar den tunge og uhåndterlige metallfigur over broen, utsatte han seg for en særlig stor fare og en risiko som fra skytterlagets side måtte være helt upåregnelig.  Jeg legger også noen vekt på at det aldri fra Heimevernets eller de militære kontrollmyndigheters side hadde vært klaget over at broen var mangelfullt utstyrt.

Rt 1967 697 Lierdommen

Om faktum og ansvarsgrunnlag mv, se side 88. 

Dommer Bendiksby: …

Det er imidlertid en annen betraktning som må føre til at fru von Tscharners påstand om avbruddserstatning ikke kan tas til følge i den form og i det omfang som hun har påstått:

Det kan ikke sies å være upåregnelig at den som ved en skadegjørende handling mister sitt produksjonsutstyr, kan få vansker med å skaffe penger til å skaffe nytt utstyr, og at det av den grunn kan ta en viss tid før han kan komme i gang igjen. Men jeg mener at det lå langt utenfor det som man normalt kan regne med, at det for en bedrift av den art og størrelse som det her gjelder, i så lang tid som det nå er gått siden skaden skjedde - ca. 4 år - skulle være umulig å skaffe midler til å få driften i gang, eventuelt i begrenset omfang til å begynne med. Jeg kan derfor ikke se at fru von Tscharner kan gis medhold i sin påstand om erstatning for fullt avbrudd fram til i dag. Men som jeg allerede har antydet, er det ikke upåregnelig at den som taper sitt produksjonsutstyr, slik fru von Tscharner har gjort, kan få vansker med å reise kapital - at det med andre ord kan trekke atskillig ut. Det er i det hele påregnelig at det i tilfeller som det foreliggende kan reise seg overgangsvansker av forskjellig art som bevirker at virksomheten ikke kommer i gang igjen, i hvert fall ikke i fullt omfang, så fort som tilfelle ville være hvis mulighetene med hensyn til kapitaltilgang, tekniske muligheter og på annen måte var optimale. Jeg er derfor blitt stående ved at det er naturlig og riktig å regne med at fru von Tscharner også for tiden etter høsten 1964 har hatt et visst tap som er erstatningsmessig. Ansettelsen av dette beløp må etter forholdets natur bli skjønnsmessig. Jeg antar at en samlet erstatning på 240 000 kroner er passende, idet jeg da har inkludert påløpne renter fram til i dag. Hensett til de opplysninger man har bl.a. om driftens lønnsomhet, mener jeg at fru von Tscharner da vil være skadesløs.

Kommunen har anket forgjeves. …

Rt 1997 1 Psykosomatiske plager upåregnelig følge av nakkesleng

Se faktum side 174.

Dommer Gussgard: …

…

Jeg finner ikke det grunnlaget de sakkyndige har gitt tilstrekkelig til å trekke en konklusjon med tilfredsstillende sikkerhet.  Jeg lar årsaksspørsmålet stå åpent, idet jeg uansett finner at Gjensidige må bli å frifinne fordi omfanget av skaden ikke kan anses som en påregnelig følge av ulykken, ut over den skade byretten har utmålt erstatning for.  …

Den organiske skaden A ble påført, har de sakkyndige ikke ansett som særlig stor.  De kroniske skadefølger som Gjensidige har akseptert som skaderelatert, anses i utgangspunktet som mer sjeldne - men slett ikke ukjente - følger av denne type skadepåvirkning.  De sakkyndige er enige om at utviklingen av hennes skadebilde ut over dette er usedvanlig og vanskelig å forklare.  Nyberg-Hansen uttalte at han bare hadde hørt om ett liknende tilfelle.  Selv om skadevolder i utgangspunktet må ta skadelidte som hun er, kan dette ikke gjelde i sin ytterste konsekvens. Jeg viser til Lødrup, Lærebok i erstatningsrett, 3. utgave 1995 262 der det heter: "Hvor langt man skal strekke skadelidtes vern hvor hans helsetilstand har vært en nødvendig betingelse i årsaksforløpet, kan by på noe tvil.  Her må årsaksspørsmålene ses i sammenheng med andre faktorer som øver innflytelse på erstatningsplikten, som skadens påregnelighet og skadeutviklingens karakter."

Skadeårsaken er i vår sak en trafikkulykke av nokså ordinær karakter.  I skademeldingen ble det angitt at ingen personskade forelå. Vel er det stor risiko for alvorlige skader ved trafikkulykker, men i forhold til påregnelighetsspørsmålet må hver ulykke vurderes konkret.

Ut fra de opplysningene som er gitt i saken, vil en "nakkesleng"-skade uten organisk hjerneskade bare unntaksvis medføre betydelige plager for skadelidte.  Selv om en bilfører generelt må regne med at en alvorlig skade kan inntreffe som følge av hans uaktsomhet, finner jeg at den skadeutvikling og det invaliditetsbildet en står overfor i denne saken, sett i relasjon til den konkrete ulykken, ikke kan anses å ligge innenfor det påregnelige.  Det økonomiske tap ankesaken gjelder, kan dermed ikke kreves erstattet av forsikringsselskapet.

Dommer Flock: Jeg er i det vesentlige og i resultatet enig med annenvoterende, dommer Gussgard.

Dommer Hellesylt: Likeså.

Dommer Skåre: Jeg er i det vesentlige og i resultatet enig med førstvoterende, dommer Backer.

Medvirkning

Skadeserstatningsoven § 5-1

Rt 2005 1714 Fall fra rekkverk – medvirkning

Se øvrig omtale side 102.
(27) 

A har i sin anke gjort gjeldende at skadeserstatningsloven §5-1 ikke gir grunnlag for å redusere Cs ansvar. Lagmannsretten har lagt til grunn at §5-1 må anvendes « etter en helhetsvurdering », der det sentrale moment som fremheves er at A « satte seg i en utsatt posisjon på rekkverket med den risikoeksponering som ligger i dette ». 

(28) 

 A skapte i og for seg en risiko ved å sette seg på rekkverket slik beskrevet - hun kunne ta overbalanse. Men den skade som oppsto, var ikke et utslag av denne risikoen. Cs overraskende grep om henne var den forklarende årsak til fallet. Dette var ikke en omstendighet A kan klandres for ikke å ha tatt i betraktning. Jeg går ikke nærmere inn på hvorvidt A under andre omstendigheter kunne sies å ha medvirket til et fall fra rekkverket, men i den foreliggende situasjon gjorde hun det ikke. 

(29) 

Jeg finner således ikke grunnlag for å anse A for å ha medvirket til skaden, og går følgelig ikke inn på hvilken avkortning som ellers kunne vært aktuell. Foranlediget av prosedyren for Høyesterett tilføyer jeg likevel at det ved den skjønnsmessige vurdering av hvorvidt og i tilfelle hvor mye erstatningen skal avkortes når skadelidte anses for å ha medvirket, vil være relevant at det foreligger en ansvarsforsikring. Dette følger etter min mening av en naturlig forståelse av ordlyden i skadeserstatningsloven §5-1, og har også støtte i lovforarbeidene, jf. blant annet Ot.prp.nr.75 (1983-1984) side 36 og 64. Derimot er slik forsikring ikke relevant ved vurderingen av om det foreligger medvirkning, altså av skadelidtes aktsomhet, jf. Rt-2003-433 - « sykkeldommen » - avsnitt 46, hvor det var spørsmål om ansvarsforsikringens betydning ved vurderingen av skadevolderens uaktsomhet. 

Bilansvarsloven § 7 
Rt 2005 887 Bilbeltedommen

STIKKORD:   
Erstatning - spørsmål  om redusert erstatning som følge av manglende bilbeltebruk, jf bal § 7 

DOMMERE:  
Oftedahl Broch, Mitsem Bruzelius, Tjomsland og Schei. ,  

(1)
Dommer Oftedal Broch: Saken gjelder spørsmål om avkortning i et erstatningsoppgjør etter bilulykke fordi den skadelidte passasjer ikke brukte bilbelte. 

(2) 
A var 26. august 1996 passasjer i en personbil, der det var ytterligere fire ungdommer. Hun var 17 ½ år og den yngste av dem. De skulle kjøre en tur og ende opp i Skien, 20 km unna. Ingen av dem brukte bilbelte. Kjøreturen endte etter ca. 10 km med en utforkjøring etter at føreren på grunn av stor fart nedover en bakke mistet kontroll over bilen. 

(3) 
I tingrettens dom er kjøreturen beskrevet. Det heter her at bilen - en Mazda 626 - var tungt lastet. A satt i midten i baksetet sammen med to andre. Farten varierte en del under turen. I hvert fall i perioder var den langt over det tillatte: 

«Etter hvert kom det en BMW i stor fart og ble liggende 2-3 meter bak Mazdaen. På toppen av Hanesbakkene, giret føreren av Mazdaen ned og økte farten. I politidokumentene er det antydet at farten etter hvert kom opp i 130 km/t. I bunnen av bakkene minsket føreren farten før den igjen økte. Ved inngangen til en høyresving mistet føreren kontrollen over bilen. Den gikk utfor veien og endte med bakparten inn i en fjellvegg. A ble, som den eneste, kastet ut av bilen og ble liggende i en li nedenfor. … Farten er utregnet til etter all sannsynlighet å være minst 122 km/t og kan ha vært opp til 131 km/t ved utforkjøringen.»
(4) 
Mens de andre i bilen kom fra utforkjøringen med små skader, ble A alvorlig skadet. Hun ble brakt bevisstløs til sykehus og lagt i respirator. Det ble konstatert hodeskader, lungeskade og flere bruddskader. Etter et langt sykeopphold er hun fremdeles sterkt rammet av bilulykken, og har også utviklet epilepsi. Samlet er hennes medisinske invaliditet satt til 48 prosent. Hun har måttet avbryte sin skolegang og er i dag 100 prosent uføretrygdet. 

(5) 
Bilen var ansvarsforsikret i Vesta Forsikring AS, heretter kalt Vesta, som erkjente ansvar for de skader A ble påført. Etter rettsmegling i Skien og Porsgrunn tingrett inngikk partene avtale om at full erstatning skulle utgjøre 2.910.000 kroner. Men partene var uenige om det skulle foretas avkortning med grunnlag i As manglende bruk av bilbelte etter bilansvarsloven § 7 første ledd. Vesta Forsikring AS krevde avkortning med 25 prosent. A tok ut stevning 20. januar 2004. 

…

 (20) 
Mitt syn: 

(21) 
Denne saken gjelder vilkårene for å avkorte erstatning til en passasjer skadet i biluhell fordi hun ikke brukte bilbelte. 

(22) 
Bilansvarsloven § 7 første ledd lyder slik: 

«Har skadelidaren medverka til skaden med vilje eller i aktløyse, kan retten minka skadebotkravet eller lata det falla heilt bort, så nær som når skadelidaren kan leggjast berre lite til last. Avgjerda skal retta seg etter åtferda på kvar side og tilhøva elles.»
(23) 
Medvirkning omfatter også brudd på sikkerhetsregler, slik som påbud om bruk av hjelm på motorsykkel eller - som i denne saken - bruk av bilbelte. Det er ikke bestridt at den manglende bruk av bilbelte står i årsakssammenheng med den skaden som oppsto da A ble slengt ut av bilen. 

(24) 
Avgjørende for om vilkårene for avkortning er oppfylt, blir om A har utvist en uaktsomhet som går ut over det som bare kan legges henne lite til last. Dette vil i det følgende stort sett bli omtalt som liten uaktsomhet. I forarbeidene til bilansvarsloven - Innstilling fra Motorvognansvarkomiteen (1957) side 43 heter det: 

«Alt i alt er den norske komite - i likhet med de danske, finske og svenske komiteer - blitt stående ved å foreslå en hovedregel om fri adgang til å nedsette erstatningen etter rettens skjønn når skadelidte med forsett eller aktløyse har medvirket til skaden, men med unntak for tilfelle hvor han bare har utvist liten aktløyse (se utkastets § 3). Det skal altså ses bort fra de minste grader av aktløyse, fra den mer dagligdagse og uskyldige aktløyse, men - i motsetning til den gjeldende norske regel - ikke fra all aktløyse som ikke kan karakteriseres som grov. »
(25) 
Departementet sluttet seg til dette i Ot.prp.nr.24 (1959-60), idet det i tilslutning til uttrykket «liten aktløyse», ble tilføyd på side 28: 
«Om så er tilfelle, må naturligvis bedømmes etter skadelidtes individuelle forhold, såsom alder, erfaring, stilling i trafikken m.m.»
(26) 
Selv om aktsomhetsspørsmålet i vår sak etter dette må vurderes konkret, er det naturlig å ta utgangspunkt i en mer generell vurdering av unnlatt bruk av bilbelte. Ifølge Statens vegvesen er bilbeltet det enkleste og mest effektive hjelpemiddel for å redusere antall skadde og drepte i trafikken. I en presentasjon av bilbeltebruksundersøkelsen 2004 fra Statens vegvesen datert 3. november 2004 uttales det: 

«Bruk av bilbelte ved en trafikkulykke reduserer sannsynligheten for personskader og er med på å gjøre skadene mindre alvorlige. I følge Trafikksikkerhetshåndboken vil bruk av bilbelte redusere sannsynligheten for å bli drept med 40-50% for fører og forsetepassasjerer og med ca 25% for baksetepassasjerer. En får samme reduksjonstall når det gjelder virkningen på alvorlige skader. Når det gjelder virkningen på lette skader reduserer bilbeltebruk sannsynligheten med omkring 20-30%.»
(27) 
Påbud om bruk av bilbelte i personbiler ble innført i 1975, og da for setene foran. Påbudet ble gebyrbelagt i 1979. Påbud om bruk av bilbelter i baksetet kom i 1985. Bruken av bilbelter søkes økt fra det offentliges side ved kampanjer og kontroller. 

(28) 
Ifølge undersøkelsen bruker mellom 80 og 90 prosent bilbelte når de kjører, men en overrepresentasjon av lengre turer ved tellingen opplyses å være en mulig feilkilde. De siste år har bruk av bilbelter i baksetet vært nokså stabilt. I september 1996 - ved tiden for utforkjøringen i vår sak - var tallet 77% i tettbygd strøk og 86% utenfor tettbygd strøk. I 2003 var de tilsvarende tall 79% og 87%. Av interesse i vår sak er videre at fire av ti under 25 år - uansett hvor de sitter i bilen - slurver med bilbeltebruk. 

(29) 
På bakgrunn av den betydning bilbelter har for å øke trafikksikkerheten og den utbredelse bilbeltebruken har oppnådd i de senere år, og videre under hensyn til de offentligrettslige regler og tiltak omkring bilbeltebruk, påbud, gebyrplikt, kampanjer, mener jeg at manglende bruk av bilbelte må anses som et klart brudd med normal og akseptert opptreden i forbindelse med bilkjøring. Etter min mening innebærer dette at unnlatt bruk av belte under kjøring må regnes som en uaktsomhet, som overskrider «den mer dagligdagse og uskyldige aktløyse». Dette bør være den alminnelige regel. Unntak kan nok tenkes, men krever en spesiell begrunnelse. 

(30) 
Kjøringen i vår sak faller etter mitt syn inn under hovedregelen. Det dreide seg om kjøring som skulle finne sted over atskillige kilometer. Jeg finner ikke at As unge alder, som blant annet innebar at hun var for ung til å ha sertifikat, leder til et annet resultat. Et særskilt moment er at ingen av de øvrige ungdommene brukte bilbelte. Det er nok slik at dette gjorde det vanskeligere for den enkelte - kanskje spesielt for den yngste - å ta i bruk beltet. Særlig gjaldt det når hun satt i midten bak, og vel måtte romstere litt for å få frem hoftebeltet. Like fullt må det også i en slik situasjon holdes fast ved kravet til fornuftig handling ved bruk av belte i bil. Heller ikke andre individuelle forhold kan endre konklusjonen når det gjelder aktsomhetsvurderingen. 

(31) 
Etter dette mener jeg altså at A har utvist slik uaktsomhet som bilansvarsloven § 7 første ledd krever for å foreta avkortning. Avgjørende for om avkortning skal skje, er da «åtferda på kvar side og tilhøva elles». Bestemmelsen synes å invitere til et meget bredt skjønn. Etter lovforarbeidene er dette tilsiktet. I 1977 ble det fremmet forslag fra en lovkomite om å begrense avkortningstilfellene etter § 7 til der skadelidte hadde utvist grov uaktsomhet. Dette gikk departementet imot, idet det ble uttalt i Ot.prp.nr.75 (1983-1984) side 40 følgende: 

«Departementet kan ikke se at det verken i utredningen eller under høringen er påvist at praktiseringen av gjeldende regler har ført til urimelig resultater. Etter departementets mening er det under disse omstendigheter ikke behov for å endre gjeldende bestemmelser som gir retten høve til å komme til rimelige løsninger ut fra en konkret vurdering. Jf Ot.prp.nr.24 (1959-60) s 28 hvor det bl a heter: 
«Etter den nye, elastiske regel i komiteforslaget vil man i alle disse tilfelle kunne komme fram til et resultat som domstolene finner rimelig.» 
Departementet vil i denne forbindelse peke på at det vil være naturlig at vurderingen både av kravene til aktsomhet og av betydningen av andre forhold blir forskjellig ettersom det er tale om skade på føreren, passasjerer, syklister og fotgjengere eller skade på dyr eller gods.
…
Departementet understreker at § 7 første ledd gir adgang til å nedsette ansvaret dersom skadelidte ved egen skyld har medvirket til skaden. Bestemmelsen påbyr ikke nedsetting i disse tilfelle. Selv om skadelidte har utvist en aktløyse som kan legges ham mer enn lite til last, kan han etter forholdene tilkjennes full erstatning, jf bl a Rt 1974 813.»
(32) 
I Innst.O.nr.92 (1985-1985) sluttet justiskomiteen seg til dette. 

(33) 
Jeg nevner at i plenumsavgjørelsen i Rt 2000 1811 vurderte Høyesterett avkortning i erstatning til en bilpassasjer - en 17 år gammel jente. Flertallet fant i den saken at passasjeren ikke kunne bygge noe erstatningskrav på bilansvarsloven, fordi hun hadde latt seg kjøre på tross av at hun «visste eller måtte vita at vognføraren var påverka av alkohol», jf. bilansvarsloven § 7 tredje ledd b) slik den lød før lovendring 61/2001. Mindretallet mente at denne regelen ikke fikk anvendelse fordi den stred mot EØS-retten. For mindretallet oppsto da spørsmålet om avkortning etter bilansvarsloven § 7 første ledd. Om dette uttalte annenvoterende: 

«Ved fastsettelsen av avkortningens størrelse er det vesentlig at A har utvist klar uaktsomhet. På den annen side tyder intet på at hun har oppfordret til uvøren kjøring, bidratt til å forlenge turen eller på annen måte påvirket kjøringen. Det må legges til grunn at hun har vært en passiv passasjer. Det må også telle med at hun var ung - 17 år og 10 måneder. Ulykken har hatt tunge konsekvenser for henne.
B som skadevolder er på sin side åpenbart mer å bebreide. Kjøreturen fant sted på hans initiativ. Han var sjåfør til tross for at han visste han var påvirket av alkohol. Som følge av ulykken er han dømt for uaktsomt drap. As skader ble tillagt betydelig vekt ved straffutmålingen.»
(34) 
Også flertallet ble stilt overfor et avkortningsspørsmål fordi det var tegnet en egen passasjerulykkesforsikring. Dette avkortningsspørsmålet ble regulert av forsikringsavtaleloven § 13-9, hvor kravet for å avkorte var at det var utvist grov uaktsomhet. Førstvoterende fremholdt på vegne av flertallet spesielt at passasjeren ble påført en betydelig og varig legemsskade i ung alder og at hennes uførepensjon ville være lav. Videre fremholdt han at den direkte årsaken til skaden var førerens sterkt klanderverdige forhold. Begge fraksjoner kom til at avkortning skulle skje med 30 prosent. 

(35) 
Mens plenumsdommen dreide seg om promillekjøring, gjelder vår sak manglende bruk av bilbelte. Også på andre måter atskiller de to sakene seg, blant annet ved at A ble sterkt advart mot kjøringen fordi føreren hadde drukket. Av disse grunner var passasjerens egen uaktsomhet med henblikk på egen skade langt mer alvorlig i plenumssaken enn i denne saken. 

(36) 
Jeg går så over til vurderingen i vår sak og ser først på skadelidtes og skadevolders forhold. Når det gjelder A har jeg allerede konkludert at det må anses som uaktsomt av henne ikke å benytte bilbelte under kjøringen. Til dette kommer at bilen i perioder holdt en hastighet langt over det tillatte - også før det som ledet frem til utforkjøringen. Dette ga henne en ekstra foranledning til å ta i bruk beltet. Jeg bemerker imidlertid at A etter det opplyste forholdt seg passiv under bilturen. Hun oppfordret ikke til den uforsiktige kjøringen. 

(37) 
Når det gjelder skadevolderen - sjåføren - har Vesta lagt til grunn at han opptrådte grovt uaktsomt, og det er foretatt avkortning i hans forsikring på det grunnlag. Det er på det rene at han i løpet av kjøreturen periodevis kjørte langt over hastighetsgrensen. Veien var dels svinget og bilen tungt lastet. Etter at BMW'en hadde lagt seg på hjul, økte hastigheten, og på de siste par kilometrene før ulykken inntraff, kom den opp i 130 km/t. Kjøringen må klart bebreides ham som grov uaktsomhet og veier svært tungt i skadebildet. Når skadebegivenhetene skal vurderes, finner jeg at førerens uaktsomme kjøring, som ledet frem til at han helt mistet kontrollen over bilen, fremtrer som den dominerende skadeårsak. At dette kan oppveie betydningen av skadelidtes uaktsomhet, er Rt 1974 813 eksempel på. 

(38) 
Som i plenumssaken Rt 2000 1811 legger jeg videre betydelig vekt på skadens omfang. Ulykken rammet A hardt i meget ung alder. Hun har totalt fått endret sine livsvilkår. Hun er fysisk kraftig redusert og også redusert psykisk. Hun er 100 prosent uføretrygdet. Jeg kan ikke se at rimelighet eller rettferdighet i denne situasjon skulle tilsi avkortning. Det er ikke grunn til å trekke i tvil at den avkortning som Vesta har krevd, ville medført at hun kom i en vanskelig økonomisk situasjon. Heller ikke prevensjonshensyn, som Vesta har påberopt, kan etter min mening spille særlig rolle slik vår sak ligger an. 

(39) 
Når de momentene jeg nå har nevnt skal avveies samlet, er jeg kommet til at det ikke er grunnlag for å avkorte erstatningen. 

(40) 
Forsikringsselskapets anke har etter dette ikke vunnet frem, mens skadelidtes anke er tatt til følge. Hun har krevd saksomkostninger for alle retter. Kravet tas til følge. 
(41) 
Omkostningsoppgave er lagt frem med et samlet beløp for tingrett, lagmannsrett og Høyesterett på 239.970 kroner inkludert merverdiavgift. Av dette utgjør salær for Høyesterett 75.000 kroner med tillegg av merverdiavgift. 

(42) 
Vesta gjør gjeldende at salærkravet for Høyesterett bør nedsettes, jf. tvistemålsloven § 176 første ledd første punktum. Forhandlingene i Høyesterett ble gjennomført på en rettsdag. Ankene gjaldt i det alt vesentlige rettsanvendelsen, og saken sto i samme stilling som for lagmannsretten. Jeg antar salærkravet er noe høyt, og at det bør settes til 60.000 kroner. Inkludert merverdiavgift blir da de totale omkostninger for alle tre instanser 221.220 kroner. 

(43) 
Jeg stemmer for denne dom: 
1. Det gjøres ikke avkortning i As forsikringsoppgjør. 
2. I saksomkostninger for tingretten, lagmannsretten og Høyesterett betaler Vesta Forsikring AS til A 221.220 - tohundreogtjueentusentohundreogtjue - kroner innen 2 - to - uker fra forkynnelsen av denne dom.
(44) 
Dommer Mitsem: Jeg er i det vesentlige og i resultatet enig med førstvoterende. 

(45) 
Dommer Bruzelius: Likeså. 

(46) 
Dommer Tjomsland: Likeså. 

(47) 
Justitiarius Schei: Likeså. 

(48) 
Etter stemmegivningen avsa Høyesterett denne 

dom: 

	1.
	Det gjøres ikke avkortning i As forsikringsoppgjør. 


	2.
	I saksomkostninger for tingretten, lagmannsretten og Høyesterett betaler Vesta Forsikring AS til A 221.220 - tohundreogtjueentusentohundreogtjue - kroner innen 2 - to - uker fra forkynnelsen av denne dom. 


HR 2006 1550 Politibildommen Bilansvar bortfalt som følge av skadelidtes medvirkning

SAMMENDRAG:

DOMMERE:
 Stang Lund, Rieber-Mohn, Stabel, Utgård, Lund.(enstemmig)
(1) 

Dommer Stang Lund: Saken gjelder spørsmål om statens ansvar etter bilansvarsloven § 4 jf. § 16 første ledd skal falle bort eller reduseres på grunn av medvirkning fra skadelidte, jf. samme lov § 7 første ledd. 

(2) 

Mandag 14. september 1998 ca. kl. 2200 mottok Skudenes lensmannskontor melding om uforsvarlig kjøring i Åkrehamn. Melder opplyste at føreren luktet alkohol. Etter noen undersøkelser rettet mistanken seg mot B. Det ble besluttet å pågripe mistenkte for promillekontroll. 

(3) 

Lensmannsbetjentene Sveinung Førland og Arild Austrheim rykket ut til Bs bolig i --veien 14 i Åkrehamn. Han ble pågrepet i bopel, satt inn i baksetet på politiets Volvo 940 og kjørt fra stedet. Førland kjørte, og Austrheim satt i baksetet med siktede, som forholdt seg rolig. 

(4) 

 Bs onkel, C, kom til --veien 14 første gang politiet var der. Da han ble oppmerksom på politibilen utenfor huset, ringte han til siktedes foreldre, A og D. De satte seg straks i bilen og kjørte til stedet. 

(5) 

Underveis ba siktede om å bli kjørt tilbake til bopel for å låse av leiligheten. Dette ble godtatt, og politibilen kjørte tilbake til boligen. Da siktede så sine foreldre, forsøkte han å komme seg ut av bilen ved å rulle ned vinduet og åpne døren fra utsiden. Det oppsto deretter en meget spent situasjon. Den endte med at siktedes mor, som hadde grepet tak i dørhåndtaket, ble dratt med noen meter da politibilen startet med å kjøre fra stedet. Dette kommer jeg tilbake til. 

(6) 

Samme kveld kjente siktedes mor smerter i skulder og hånd og kontaktet legevakten. Det er senere konstatert at hun har fått en overstrekning i nervebuntene fra nakken og halsen og ut i armen. Denne skade sammen med tidligere sykdom har ført til at hun har blitt 100 prosent ufør. 

(7) 

Siktedes mor anmeldte kort tid etter Førland til politiet. Saken ble etterforsket av Det særskilte etterforskningsorgan for Rogaland, som konkluderte med at saken burde henlegges fordi intet straffbart forhold var funnet bevist. Saken er senere henlagt. 

(8) 

Promillekontrollen av mistenkte viste at han hadde en promille med minsteverdi 2,64 noen timer etter kjøringen. Straffesaken ble imidlertid henlagt 27. desember 2000 på grunn av tvil om den strafferettslige tilregnelighet på gjerningstidspunktet. 

…

(12) 

I samsvar med partenes standpunkt, la [ting]retten til grunn at skaden er et resultat av bruk av motorvogn, slik at staten har et objektivt erstatningsansvar etter bilansvarsloven § 4. Da bilen i dette tilfellet var en politibil, er staten ansvarlig som selvassurandør. Tingretten kom til at A hadde utvist grov uaktsomhet ved at hun satte seg i den situasjon som påførte henne skaden. Føreren av politibilen hadde i den aktuelle situasjon ikke handlet klanderverdig. Statens ansvar måtte etter dette i sin helhet falle bort etter bilansvarsloven § 7 første ledd. 

…
(14) 

Lagmannsretten fant at de trafikale hensyn som primært ligger bak ansvarsreglene i bilansvarsloven § 4, ikke kunne ses løsrevet fra den politimessige sammenhengen. Retten fant imidlertid grunn til å bebreide Førland for at han ikke sikret den videre retrett slik at skade på personer i umiddelbar nærhet av bilen kunne unngås. Han burde således ha gått ut og fysisk fjernet A på ny, eventuelt bedt hennes bror og/eller ektefelle ta vare på henne slik at hun holdt seg borte fra bilen. A måtte imidlertid også bebreides da hun hadde utvist en ikke liten grad av uaktsomhet og følgelig medvirket til skaden. Ut fra dette fant lagmannsretten at A selv måtte bære en tredjedel av ansvaret for at skaden oppsto. 

…

(35) 

 Jeg er kommet til at statens anke må tas til følge. 

(36) 

Innledningsvis bemerkes at begge parter har gått nærmere inn på bevisbedømmelsen i lagmannsretten og tingretten, anmeldelsene og forklaringer fra ankemotparten og enkelte vitner under bevisopptaket og tidligere til politiet og det særskilte etterforskningsorgan. Jeg bemerker at byrettens og lagmannsrettens bevisbedømmelse bygger på umiddelbare forklaringer. Både disse forklaringer og forklaringene i bevisopptak for Høyesterett er avgitt mange år etter at pågripelsen fant sted. Slike forklaringer vil det som oftest være grunn til å legge mindre vekt på når de står i motstrid til eller for øvrig avviker fra det som følger av de mer begivenhetsnære bevis, jf.eksempelvis Rt-1999-74 med henvisning til Rt-1995-821 og Rt-1998-1565 . Særlig gjelder dette forklaringer om hendelsesforløp over kort tid med mange involverte og motstridende interesser. 

(37) 

Bilansvarsloven § 6 fastslår at de alminnelige regler om erstatning også gjelder for skade som motorvogner gjør på person eller eiendom når ikke annet er sagt. Dette innebærer at skadeserstatningsloven § 5-1 om skadelidtes medvirkning gjelder med mindre noe annet følger av bilansvarsloven § 7 om medvirkning. Paragraf § 7 første ledd lyder: 

	
	       « Har skadelidaren medverka til skaden med vilje eller i aktløyse, kan retten minka skadebotkravet eller lata det falla heilt bort, så nær som når skadelidaren kan leggjast berre lite til last. Avgjerda skal retta seg etter åtferda på kvar side og tilhøva elles. » 


(38) 

Bestemmelsen gir retten adgang til å sette ned erstatningen eller la erstatningskravet falle bort når skadelidte forsettlig eller uaktsomt medvirker til skaden. I motsetning til tidligere lov 20. februar 1926 nr. 2 om motorvogner § 30 kreves ikke at skadelidte har handlet grovt uaktsomt for at erstatningen skal lempes. Nedsettelse kan imidlertid ikke finne sted når skadelidtes uaktsomhet er liten, og motorvognen beveger seg eller settes i gang, jf. § 7 første ledd første punktum, jf. annet ledd. Bestemmelsen gir her et sterkere vern enn etter skadeserstatningsloven § 5-1. Domstolene skal også ta hensyn til skadevolder og skadelidtes atferd og omstendighetene for øvrig. 

(39) 

Ankemotparten har under henvisning til forarbeidene og enkelte rettsavgjørelser anført at den særlige risiko ved bruk av motorvogn og andre trafikale hensyn er mest relevant etter bilansvarsloven § 4 jf. § 7. Andre hensyn slik som politimessige forhold, er mer underordnet. Jeg bemerker at ved bedømmelse av graden av uaktsomhet vil risikoen for skade være helt sentral. Hvilke handlingsalternativer hver av partene hadde er her vesentlig. Politimessige hensyn kommer imidlertid inn ved bedømmelsen av skadevolder og skadelidtes atferd og omstendighetene for øvrig, jf. § 7 første ledd annet punktum og Rt-1994-1478 på side 1480. 

(40) 

Før jeg går nærmere inn på Førland og As forhold sammenfattes i hovedsak i tilslutning til lagmannsrettens dom hendelsesforløpet slik: 

(41) 

Pågripelsen av mistenkte i boligen, plasseringen i politibilen og kjøring fra stedet forløp første gang uten episoder. Da politiet kom tilbake for at siktede skulle låse av leiligheten, oppsto det en vanskelig situasjon. Da siktede så sine foreldre, forsøkte han å komme seg ut av politibilen ved å rulle ned vinduet og åpne døren fra utsiden. Austrheim prøvde å hindre dette, men siktede fortsatte med å prøve å komme seg ut. Austrheim måtte bruke makt for å hindre dette. Siktedes foreldre kom bort til politibilen. Moren var meget oppbrakt, noe som hadde sammenheng med sønnens psykiske sykdom. Førland gikk da ut av bilen og orienterte foreldrene om at siktede var pågrepet for promillekjøring og skulle framstilles for blodprøve. Deretter grep han tak i overarmene til moren og geleidet henne bort fra bilen. 

(42) 

Den videre gjennomføring av tjenesteoppdraget ble vanskeliggjort ved at siktedes mor på ny gikk bort til politibilen for å snakke med sønnen. Hun stilte seg denne gang opp ved den åpne høyre dør foran og henvendte seg til siktede i baksetet. Hun holdt ifølge egen forklaring høyre hånd rundt oversiden av døren og venstre hånd var stukket ned i håndtaket. 

(43) 

Det var nå et regulært basketak mellom siktede og Austrheim, som hadde store problemer med å holde ham under kontroll. Dette ga Austrheim uttrykk for til Førland, som da gikk rundt bilen, satte seg i førersetet og kjørte langsomt bort fra stedet. Siktedes mor fulgte med bilen noen meter før hun enten slapp taket eller fikk hånden løs fra håndtaket. 

(44) 

Lagmannsretten rettet bebreidelser mot Førland for at han ikke sikret den videre retrett slik at skaden på personer i umiddelbar nærhet av bilen kunne unngås. Ifølge retten burde han før kjøringen startet gått ut og forsøkt på ny å fjerne siktedes mor, eller han skulle bedt hennes bror eller ektefelle holde henne unna bilen. Ankemotparten har pekt på at tjenestemennene også kunne telefonert og fått forsterkninger. 

(45) 

Jeg bemerker at utføringen av tjenesteoppdraget på dette tidspunkt var blitt svært vanskelig. Austrheim hadde store problemer med siktede, som satte seg kraftig til motverge. Selv for en trenet og erfaren politimann er en slik situasjon kritisk fordi den pågrepne og han selv kan bli påført skade. Valget sto etter hvert mellom å måtte la siktede gå med stor fare for forspillelse av bevis for kjøring i påvirket tilstand, eller å komme seg vekk fra stedet slik at begge tjenestemennene kunne sikre pågrepne med håndjern om nødvendig. Han hadde ingen grunn til å regne med at siktedes mor ikke ville slippe taket i bilen straks den begynte å rulle. I denne situasjonen kan etter min mening Førland, som var klar over at siktedes mor holdt i håndtaket til døren, ikke bebreides for at han valgte å kjøre langsomt vekk fra stedet. De alternativer lagmannsretten og ankemotparten peker på er i den vanskelige situasjon som forelå, av mer teoretisk karakter. 

(46) 

Siktedes mor, som visste hvorfor sønnen var pågrepet, valgte å opptre i strid med Førlands pålegg om å holde seg borte fra bilen. Hun stilte seg i stedet opp ved høyre dør foran, holdt fast i denne og fortsatte samtalen med sønnen. Situasjonen i baksetet var temmelig kaotisk. Politibilen hadde hele tiden hatt motoren i gang, og den opphetede situasjon gjorde det nærliggende at politiet umiddelbart ville kjøre fra stedet. Når hun da holdt i dørhåndtaket, burde hun innsett at hun kunne bli påført skade om bilen kom i bevegelse. Denne risiko var nærliggende og betydelig. Jeg er enig med lagmannsretten i at hun utviste en ikke liten grad av uaktsomhet og på denne måte medvirket til skadeforløpet. 

(47) 

Ved avgjørelse av om hennes uaktsomme medvirkning bør føre til nedsettelse eller helt bortfall av erstatningskravet, er hennes opptreden i strid med Førlands pålegg om å holde seg vekk fra bilen vesentlig. Når hun på tross av klar tilrettevisning om å holde seg vekk fra bilen opptrådte som hun gjorde, var hun i ferd med å hindre politiet i å utføre en tjenestehandling. Det sier seg selv at slik atferd er i høyeste grad uønsket. Hun er selv nærmest til å bære de økonomiske konsekvenser som denne atferd ledet fram til. Jeg kan ikke se at det foreligger omstendigheter som tilsier at hun ikke bør ha det fulle ansvar for egen skade. 

(48) 

Statens anke har ført fram, og avgjørelsen har ikke budt på tvil. Staten må etter hovedregelen i tvistemålsloven § 180 annet ledd, jf. § 172 første ledd tilkjennes saksomkostninger for lagmannsretten og Høyesterett. Omkostningene for disse instanser utgjør ifølge omkostningsoppgaven 60 299 kroner med tillegg av rettsgebyr 20 640 kroner. Tingrettens avgjørelse av omkostningene finner jeg ikke grunn til å endre. 

(49) 

Jeg stemmer for denne dom: 

	1.
	Karmsund tingretts dom stadfestes. 


	2.
	I saksomkostninger for lagmannsretten og Høyesterett betaler A til staten v/Justisdepartementet 80 939 - åttitusennihundreogniogtredve - kroner innen 2 - to - fra forkynnelsen av denne dom med tillegg av den alminnelige forsinkelsesrente etter forsinkelsesrenteloven § 3 første ledd første punktum fra utløpet av oppfyllelsesfristen til betaling skjer. 


(50) 

Dommer Rieber-Mohn: Jeg er i det vesentlige og i resultatet enig med førstvoterende. 

(51) 

Dommer Stabel: Likeså. 

(52) 

Dommar Utgård: Det same. 

(53) 

Dommer Lund: Likeså. 

(54) 

Etter stemmegivningen avsa Høyesterett denne 

dom: 

	1.
	Karmsund tingretts dom stadfestes. 


	2.
	I saksomkostninger for lagmannsretten og Høyesterett betaler A til staten v/Justisdepartementet 80 939 - åttitusennihundreogniogtredve - kroner innen 2 - to - fra forkynnelsen av denne dom med tillegg av den alminnelige forsinkelsesrente etter forsinkelsesrenteloven § 3 første ledd første punktum fra utløpet av oppfyllelsesfristen til betaling skjer. 


� Min tilføyelse: Dommer Holmøy, som er førstvoterende i denne saken, tilhørte flertallet i Rt 1978:521 Reinbeitedommen som fant at NSB ikke kunne pålegges objektivt ansvar. 






